
Capitolul I 


În timp ce în Republică toată suflarea încăleca pe 
cai, Carol Gustav întârzia în ţinuturile prusiene, vrând 
să pună mâna pe oraşele de acolo şi să negocieze cu 
electorul. 

După cuceririle uşoare şi neaşteptate, acest 
războinic cu mintea ageră înţelese curând că leul suedez 
înghiţise mai mult decât îi încăpea în măruntaie. După 
întoarcerea lui Jan Kazimierz, pierdu nădejdea stăpânirii 
Republicii, dar renunțând în inima lui la întreg, vroia cel 
puţin să păstreze o parte cât mai mare din pradă, în 
primul rând Prusia regală, provincie învecinată cu 
Pomerania lui, mănoasă, presărată cu oraşe mari şi 
bogată. 

Această provincie însă începuse cea dintâi să se 
apere şi se afla şi acum de partea fostului stăpân al 
Republicii, întoarcerea lui Jan Kazimierz şi începerea 
războiului de către confederaţii de la Tyszowce puteau 
să-i încurajeze pe prusieni, întărindu-i în credinţă şi 
îndemnându-i să reziste, aşa că regele suedez hotărî să 
înăbuşe răscoala şi să nimicească forţele lui Kazimierz, 
spulberând astfel speranţele prusienilor în obţinerea 
unui ajutor. 

Era silit s-o facă şi din pricina electorului care era 
totdeauna gata să ţină cu cel mai puternic. Regele 
suedez îl cunoscuse cum nu se poate mai bine şi nu se 
îndoia nici o clipă că, dacă norocul lui Kazimierz se va 
arăta mai mare decât al lui, electorul avea să treacă de 

partea acestuia. 

Aşadar, când văzu că la Malborg asediul bătea 
pasul pe loc, deoarece împotrivirea apărătorilor conduşi 
de jupân Wejher creştea pe măsura înverşunării 
atacurilor, Carol Gustav plecă în Republică să-l 
urmărească iarăşi pe Jan Kazimierz şi să-l ajungă fie şi 
în cel mai depărtat colţ al ţării. 

Şi pentru că la el hotărârea era urmată de faptă, 
aşa cum fulgerul este urmat de tunet, strânse toate 
oştile risipite prin oraşe şi, înainte ca cei din Republică 
să-şi dea seama, înainte ca vestea despre marşul său să 
se împrăştie, trecu de Varşovia şi se aruncă în vâlvătăile 
pojarului. 

Înainta ca o furtună, mistuit de mânie 
neînduplecată şi dorinţă de răzbunare. Zece mii de cai 
călcau în picioare întinderile acoperite încă de zăpadă; 
pe drum lua cu el garnizoanele de pedestraşi de prin 
oraşe, îndreptându-se asemenea vijeliei hăt! spre 
ţinuturile de miazăzi ale Republicii. 

Pretutindeni îşi însemna calea tăind şi pârjolind. Nu 
mai era Carol Gustav cel de altădată, stăpânul bun, 
omenos şi vesel; care bătea din palme la vederea 
călărimii polone, clipea din ochi în timpul ospeţelor şi-i 
măgulea pe oşteni. Acum, oriunde se arăta, făcea să 
curgă râuri de sânge de şleahtici şi de ţărani. În drum 
zdrobea cetele înarmate şi spânzura prinşii, nelăsând pe 
nimeni în viaţă. 

Dar, aşa cum ursul puternic îşi poartă trupul 
mătăhălos prin desişul pădurii, rupând tufe şi ramuri, 
iar lupii îi dau târcoale şi, neîndrăznind să-l atace din 

faţă, se apropie din ce în ce mai mult din urmă, tot aşa 
şi acele pâlcuri înarmate urmăreau armia lui Carol, 
sporind în număr şi putere, şi se ţineau după suedezi 
cum se ţine umbra după om, ziua şi noaptea, pe vreme 
rea sau pe vreme bună: înaintea lui se stricau podurile, 
se distrugeau rezervele de proviant, astfel că trebuia să 
meargă ca printr-un pustiu, neavând unde să se 
adăpostească şi cu ce să-şi astâmpere foamea. 

Carol Gustav înţelese şi el destul de repede cât de 
primejdioasă era întreprinderea lui. Războiul se 
vânzolea în jurul lui ca o mare în jurul corăbiei pierdute 
printre talazuri. Se ridicau ţinuturile prusiene, se ridica 
Wielkopolska, ţinut care, supunându-se cel dintâi, vroia 
să scuture jugul înaintea celorlalte, se ridicau 
Małopolska şi Rutenia, Lituania şi Samogiţia. Suedezii 
rezistau în cetăţile şi oraşele mai mari, care rămăseseră 
ca nişte ostroave, căci restul, sate, păduri, câmpuri şi 
râuri se aflau în mâna polonezilor. Nu numai omul 
singur, nu numai podghiazurile mai mici, dar nici măcar 
un polc întreg nu putea să se depărteze la două ceasuri 
de drum de tabăra suedeză, fiindcă pierea îndată fără 
urmă, iar prinşii care cădeau în puterea ţăranilor 
mureau în chinuri înfricoşătoare. 

Carol Gustav poruncea în zadar să se strige prin 
sate şi oraşe că orice ţăran care va aduce un şleahtic 
înarmat, mort sau viu, va căpăta drept răsplată libertate 
şi pământ în veşnică folosinţă, deoarece ţăranii, alături 
de şleahtici şi de târgoveţi, luau drumul podurilor. 
Oamenii munţilor, cei care-şi aveau sălaşele prin 
pustietăţi sălbatice, prin lunci şi pe câmpii se afundau în 

păduri, întindeau capcane suedezilor, atacau 
garnizoanele mai mici, spârcuiau podghiazurile. 
Îmblăciele, furcile şi coasele şiroiau de sânge suedez ca 
şi săbiile şleahticilor. 

Mânia se aduna din ce în ce mai multă în inima lui 
Carol, mai ales când se gândea că doar cu zece- 
cincisprezece luni înainte cotropise atât de uşor această 
ţară. Aproape că nu pricepea ce se întâmplase, de unde 
această forţă, de unde această împotrivire, cum de se 
iscase acest război înspăimântător pe viaţă şi pe moarte, 
al cărui sfârşit nu-l întrezărea şi nici nu ştia să-l 
ghicească. 

În tabăra suedeză adunările sfatului se ţineau lanţ. 
Cu regele se aflau: fratele lui, Adolf, prinţ de Deux Ponts 
şi căpetenia întregii oştiri, Robert Duglas, Henryk Horn, 
ruda celui care fusese tăiat de o coasă ţărănească la 
Czestochowa, Waldemar, graf de Danemarca, Miller, cel 
care îşi pierduse faima de mare războinic la poalele 
Jasnei Gora, Aszemberg, cel mai îndemânatic dintre 
suedezi în conducerea călărimii, Hammerszyld, mai- 
mare peste tunuri, şi acel tâlhar înrăit, mareşalul Arfuid 
Wittemberg, vestit prin jafurile lui şi cu sănătatea 
zdruncinată, pentru că suferea de o boală scârboasă, 
Forgell şi mulţi alţii — cu toţii conducători pricepuţi în 
cucerirea oraşelor şi în lupta la câmp deschis, care se 
lăsau întrecuţi doar de iscusinţa neobişnuită a regelui. 

Aceştia se temeau în adâncul sufletului că regele şi 
oştirea vor pieri din pricina trudei, a lipsei de hrană şi a 
îndârjirii polonezilor. Bătrânul Wittemberg îl sfătuia pe 
rege să renunţe la această campanie. „Cum aşa, măria 

ta, îi spunea, vrei să te afunzi în ţinuturile rutene pe 
urmele unui vrăjmaş care nimiceşte totul în calea lui, 
rămânând tot timpul nevăzut? Ce vei face atunci când 
vom începe să ducem lipsă nu numai de fân şi ovăz 
pentru cai, ci şi de un adăpost deasupra capului, iar 
oamenii se vor prăbuşi istoviţi? Unde se află oştile care 
ne vor veni în ajutor, unde sunt cetăţile în care am putea 
să ne refacem puterile şi să ne odihnim trupurile 
trudite? Stăpâne, nu-ţi pot sta alături în slavă, dar dacă 
aş fi Carol Gustav, nu mi-aş lăsa faima câştigată în 
atâtea bătălii însemnate în seama sorții schimbătoare a 
războiului.” 

Dar Carol Gustav îi răspundea: „Nici eu, dacă aş fi 
Wittemberg.” 

După care amintea de Alexandru Macedon, cu care- 
i plăcea să fie asemuit, şi mergea înainte, gonindu-l pe 
jupân Czarniecki. Iar acesta, neavând forţe la fel de 
mari şi de muştruluite, fugea dinaintea lui, dar fugea ca 
lupul, gata oricând să se întoarcă. Uneori se afla 
înaintea suedezilor, alteori pe flancurile lor, iar 
câteodată, pierzându-se în bungetul pădurilor, îi lăsa să 
treacă înainte, astfel că în timp ce ei credeau că-l 
urmăresc, el venea în urma lor, prindea şi tăia pe cei 
care se răzleţeau, ici şi colo rupea de grosul oştirii câte 
un podghiaz întreg, nimicea polcurile de pedestraşi care 
mergeau mai încet sau se repezea asupra carelor cu 
proviant. Suedezii nu ştiau niciodată unde este, şi din 
care parte va lovi. De multe ori, în întunericul nopţii, 
începeau să tragă cu tunurile şi muschetele în tufărişuri, 
socotind că vrăjmaşul se găsea înaintea lor. Vlăguiţi de 

moarte, înaintau prin frig înfometați şi cu grija în suflet, 
iar ameninţarea acelui vir molestissimus! stăruia mereu 
asupra lor, cum stăruie norul de grindină deasupra 
lanului de grâu. 

În cele din urmă, îl ajunseră la Gotab, nu departe de 
vărsarea pârâului Wieprz în Vistula. Cele câteva 
steaguri polone, care stăteau în aşteptare, se repeziră 
cu avânt asupra vrăjmaşului, împrăştiind spaimă şi 
neorânduială. Cel dintâi se năpusti Wołodyjowski cu 
steagul de laudanieni şi-l răzbi pe prinţul danez, iar 
jupân Kawecki Samuel şi mai tânărul Jan împinseră de 
pe colină steagul de cuirasieri englezi al lui Wikilson şi îl 
înghiţiră într-o clipită, cum înghite ştiuca un clean. 
Jupân Malawski se încleşta atât de strâns cu prinţul de 
Deux Ponts, încât oamenii şi caii se învălătuciră ca 
praful stârnit de două vijelii potrivnice. Cât ai clipi din 
ochi, suedezii fură împinşi spre Vistula, aşa că Duglas 
sări cu raitierii în ajutorul lor. Dar nici aceste forţe noi 
nu putură stăvili iureşul şi suedezii începură să sară de 
pe malul înalt pe gheaţă, înnegrind câmpul înzăpezit cu 
trupurile lor asemenea literelor pe hârtia albă. Aici 
pieriră graful Waldemar şi Wikilson, iar prinţul de Deux 
Ponts se prăbuşi odată cu calul, frângându-şi piciorul. 
Căzură de asemenea şi cei doi jupân Kawecki, şi jupân 
Malawski, şi Rudawski, şi Rogowski, şi jupân Tymiński, 
şi Choinski, şi Porwaniecki; doar Wotodyjowski scăpă 
fără nici o zgârietură, deşi se zbenguise printre 
rândurile suedeze ca un cufundar prin apă. 

În acest timp, sosi însuşi Carol Gustav cu grosul 


1 Bărbat înfricoşător (lat.). 


oştirii şi cu tunurile, schimbând soarta bătăliei. Celelalte 
polcuri ale lui Czarniecki, neînvăţate să asculte şi 
nemuştruluite, nu izbutiră să-şi formeze rândurile la 
timp; unele nu aveau caii la îndemână, altele care se 
aflau prin sate mai depărtate, în loc să fie gata în orice 
clipă, potrivit poruncilor, se odihneau prin case. Când 
vrăjmaşul le lovi pe neaşteptate, se risipiră numaidecât 
şi o luară la fugă spre Wieprz. Astfel că jupân Czarniecki 
porunci trâmbiţaşilor să sune retragerea, ca să nu 
piardă şi polcurile care intraseră în luptă mai înainte. 
Unii trecură deci pârâul, iar alţii apucară spre 
Końskowola, lăsând câmpul de luptă şi faima izbânzii lui 
Carol; mai ales cei care fugiră dincolo de Wieprz fură 
urmăriţi multă vreme de steagurile lui Zbrozek şi 
Kaliński, care rămăseseră alături de suedezi. 

În tabăra suedeză se înstăpâni o bucurie fără 
margini, într-adevăr, prada pe care puseseră mâna în 
urma acestei biruinţe nu era prea mare: saci cu ovăz şi 
câteva care de povară goale, dar de astă dată regele 
suedez nu avea în vedere prada. Se bucura că izbânda 
mergea şi acum în pas cu el, că era destul să se arate, 
ca să învingă, şi încă pe jupân Czarniecki în care Jan 
Kazimierz şi Republica îşi puseseră cele mai mari 
nădejdi. Se putea aştepta ca vestea să se împrăştie în 
toată ţara, trecând din gură în gură: „Czarniecki a fost 
înfrânt”, că cei mai slabi de înger vor umfla măsura 
nenorocirii, împuţinând curajul şi râvna tuturor acelora 
care puseseră mâna pe arme la chemarea confederației 
de la Tyszowce. 

Aşa că atunci când îi aduseră şi-i aruncară la 

picioare sacii cu ovăz şi odată cu ei trupurile lui 
Wikilson şi Waldemar, el se întoarse spre ghinărarii 
îngrijoraţi şi le spuse: 

— Domniile voastre, descreţiţi-vă frunţile, fiindcă 
aceasta este cea mai mare biruinţă pe care am avut-o de 
un an încoace şi care poate să pună capăt războiului. 

— Măria ta, răspunse Wittemberg care, simțindu-se 
mai slăbit ca de obicei, vedea lucrurile în negru, să 
mulţumim lui Dumnezeu că vom avea linişte de acum 
înainte, cu toate că o oştire ca a lui Czarniecki se 
împrăştie repede, dar tot atât de repede se şi adună la 
loc. 

La aceasta regele: 

— Jupâne mareşal, nu te socotesc o căpetenie mai 
puţin pricepută decât Czarniecki, dar dacă ţi-aş risipi 
oastea, cum am risipit-o pe a lui, gândesc că n-ai fi în 
stare s-o aduni nici în două luni de zile. 

Wittemberg se mulţumi să se încline în tăcere, iar 
Carol vorbi mai departe: 

— Aşa-i, de acum încolo marşul se va desfăşura în 
linişte, deoarece numai Czarniecki putea să ne 
oprească. Nu mai sunt oştile lui Czarniecki, nu vor mai fi 
nici piedici! 

Ghinărarii se bucurară la auzul acestor cuvinte. 
Oştenii îmbătaţi de biruinţă treceau pe dinaintea regelui 
strigând şi cântând. Czarniecki încetase să-i mai 
amenințe. Împrăştiat în cele patru vânturi, Czarniecki 
încetase să mai existe! Asemenea gânduri îi făceau să 
uite chinurile îndurate, iar truda viitoare nu-i mai speria. 
Vorbele regelui, pe care le auziseră mulţi polcovnici, se 

răspândiră prin tabără, convingându-i pe toţi că izbânda 
avea într-adevăr o însemnătate neobişnuită, că balaurul 
războiului a fost răpus din nou şi în curând avea să vie 
„vremea răzbunării şi a stăpânirii netulburate. 

Regele lăsă oştenii să se odihnească o zi încheiată; 
în acest timp, sosiră de la Kozienice carele cu proviant. 
Oştile tăbărâră la Gotab, Krowieniki şi la Zyrzyn. 
Raitierii aprinseră carele părăsite, spânzurară zece- 
cincisprezece ţărani prinşi cu arma în mână şi câţiva 
slujitori pe care-i luară drept ţărani; apoi avu loc un 
ospăț, după care oştenii căzură într-un somn adânc şi 
liniştit, cum nu mai avuseseră de multă vreme. 

A doua zi se treziră refăcuţi şi primele vorbe care le 
ieşiră din gură, fură: 

— S-a zis cu Czarniecki! 

Îşi repetau unul altuia bucuria, de parcă vroiau să 
se asigure că totul era adevărat. Oştile porniră la drum 
cu voioşie. Ziua era uscată, geroasă şi senină. Un vânt 
tăios acoperea cu pojghiţe de gheaţă băltoacele de pe 
tractul Lublinului, întărind noroaiele. Oastea se întinse 
ca un şarpe preţ de o milă, lucru pe care nu-l mai făcuse 
niciodată înainte. Două polcuri de dragoni sub 
conducerea franţuzului Dubois se îndreptară spre 
Konskowola, Markuszew şi Garbów la o milă înaintea 
celorlalţi. Dacă s-ar fi depărtat atât de mult cu trei zile 
în urmă, ar fi fost pierdute, dar acum erau apărate de 
spaima şi faima biruinţei care se lăţeau înaintea lor. 

— S-a zis cu Czarniecki! repetau polcovnicii şi 
oştenii. 

Într-adevăr, marşul se desfăşura în linişte. În 

adâncurile pădurii nu se mai auzeau strigăte, iar din 
desişuri braţele nevăzute nu mai aruncau sulițe asupra 
lor. 

Spre seară, Carol Gustav ajunse la Garbów bine 
dispus. Tocmai se pregătea să se culce, când Aszemberg 
îl înştiinţa prin căpetenia străjilor că vrea să-l vadă 
neapărat. 

După o clipă, intră în încăperea regelui însoţit de un 
rotmistru de dragoni. Carol, care avea ochiul ager şi o 
tinere de minte atât de bună, încât îşi ştia aproape toţi 
oştenii, îl recunoscu îndată pe rotmistru. 

— Ei, ce-i nou, Freed? întrebă. Dubois s-a întors? 

— Dubois a fost ucis! răspunse Freed. 

Regele se tulbură; abia acum băgă de seamă că 
rotmistrul arăta ca scos din mormânt şi avea hainele 
sfâşiate. 

— Şi dragonii? întrebă iarăşi. Cele două polcuri? 

— Tăiaţi până la unul. Doar eu am fost lăsat în 
viaţă! Obrazul oacheş al regelui se întunecă şi mai mult; 

Îşi potrivi buclele părului deasupra urechilor. 

— Cine-a făcut una ca asta? 

— Czarniecki! 

Carol Gustav tācu şi privi uimit la Aszemberg care 
clătina din cap de parcă vroia să repete: 

— Czarniecki! Czarniecki! Czarniecki! 

— Toate acestea sunt de necrezut! rosti regele 
după o clipă. L-ai văzut cu ochii tăi? 

— Aşa cum te văd şi pe măria ta. Mi-a poruncit să-ţi 
aduc închinăciune şi să-ţi spun că va trece iarăşi Vistula, 
apoi va porni, pe urmele noastre. Nu ştiu dacă a spus 

adevărul... 

— Bine! zise regele. Are mulţi oameni? 

— N-am putut să-mi dau seama prea bine, dar vreo 
patru mii am văzut chiar eu, iar dincolo de pădure se 
zăreau alte pâlcuri de călăreţi. Ne-au înconjurat lângă 
Krasiczyn; polcovnicul Dubois se abătuse înadins din 
drum şi pornise într-acolo, fiindcă avea ştire că nu ştiu 
ce oameni se găseau în acel loc... Acum socotesc că 
Czarniecki ne-a trimis cu bună ştiinţă această veste, ca 
să ne atragă în capcană. Afară de mine, n-a mai rămas 
nimeni cu viaţă. Ţăranii i-au ucis pe cei răniţi, iar eu am 
scăpat ca prin minune! 

— Omul ăsta a făcut tovărăşie cu diavolul, spuse 
regele, ducându-şi mâna la frunte. Să se refacă atât de 
repede după asemenea înfrângere şi să ne calce iarăşi 
pe grumaz! Hm, asta nu stă în puterea unui om! 

— S-a întâmplat aşa cum a prevăzut mareşalul 
Wittemberg! îl întrerupse Aszemberg. 

Regele răbufni: 

— Când e vorba de ce-o să fie, vă pricepeţi cu toţii, 
dar nici unul dintre voi nu e în stare să-mi dea un sfat 
bun! 

Aszemberg păli şi tăcu. Când era vesel, Carol 
Gustav părea plămădit numai din bunătate, dar când îşi 
încrunta sprânceana, stârnea o spaimă fără margini 
printre cei din preajma lui şi nici păsările nu se ascund 
de vultur, cum se ascundeau de el până şi ghinărarii cei 
mai vârstnici şi cu meritele cele mai mari. 

De astă dată se stăpâni repede şi-l întrebă din nou 
pe rotmistrul Freed: 

— Cum arată oştenii lui Czarniecki? 

— Am văzut câteva steaguri grozave, cum e de 
obicei călărimea lor. 

— Sunt cele care ne-au atacat la Gotab cu atâta 
furie. Trebuie să fie polcuri vechi. Şi Czarniecki e vesel, 
încrezător în steaua lui? 

— Atât de încrezător, de parcă el ar fi învins la 
Gotab. Acum le-a sporit curajul şi mai mult, fiindcă au 
uitat de înfrângerea de la Golab şi se laudă cu izbânda 
de la Krasiczyn. Măria ta, am repetat întocmai tot ce mi- 
a poruncit Czarniecki să-ţi spun, dar la plecare s-a 
apropiat de mine o căpetenie, un om uriaş, şi mi-a zis că 
el este cel care l-a biruit în luptă dreaptă pe neuitatul 
Gustav Adolf! A rostit multe vorbe de ocară şi împotriva 
măriei tale, iar ceilalţi i-au ţinut isonul. Atât de mult se 
umfla în pene! Am plecat în amenințările şi batjocura 
tuturor... 

— Să lăsăm asta! răspunse Carol Gustav. Lucrul de 
căpetenie este că Czarniecki nu este învins şi şi-a 
adunat oştirea. De aceea, trebuie să înaintăm repede şi 
să-l ajungem din urmă pe acest Darius al polonezilor. 
Domniile voastre puteţi pleca. Spuneţi oştenilor că 
polcurile acelea au pierit de mâna ţăranilor prin satele 
aprinse. Mergem înainte! 

Aszemberg şi rotmistrul ieşiră, Carol Gustav rămase 
singur. O vreme se adânci în gânduri. Se putea oare ca 
biruinţa de la Gotab să nu aducă nici un folos, să nu 
schimbe nimic, stârnind doar o îndârjire şi mai mare 
printre duşmani? 

Faţă de oşteni şi de ghinărari, Carol Gustav se arăta 

totdeauna sigur de sine şi încrezător în viitor, dar când 
rămânea singur şi începea să se gândească la acest 
război care părea atât de lesnicios, iar acum devenea 
din ce în ce mai trudnic, îl năpădeau îndoielile. Toate 
întâmplările i se înfăţişau într-o lumină ciudată. Deseori 
nu mai vedea nici o ieşire, neputând să-i întrevadă 
sfârşitul. Uneori i se părea că este ca omul care, păşind 
de pe mal în apa mării, simte că se cufundă tot mai 
adânc şi în curând îi va fugi pământul de sub picioare. 

Dar regele suedez credea în stele, aşa că se apropie 
şi acum de fereastră, ca să se uite la aceea pe care şi-o 
alesese, la aceea care ocupa locul cel mai de sus în 
Carul sau Ursa Mare şi lumina cel mai puternic. Cerul 
era senin, astfel că şi în acea clipă strălucea orbitor, 
făcând ape albastre şi roşii; dar hăt departe, pe granatul 
întunecat al cerului, înnegrea un nor singuratic în formă 
de şarpe, din care creşteau parcă braţele sau ramurile 
unui monstru al mării, ce se apropia treptat de steaua 
regelui. 


Capitolul II 


În ziua următoare, dis-de-dimineaţă, regele plecă 
mai departe şi ajunse la Lublin. Aici, primind vestea că 
jupân Sapieha îl respinsese pe Bogustaw şi se apropia 
cu o oaste însemnată, îl lăsă în plata Domnului şi, 
întărind garnizoana de la Lublin, porni mai departe. 

Scopul cel mai apropiat al campaniei era acum 
Zamosc, deoarece dacă ar fi izbutit să cucerească o 
fortăreață atât de puternică, ar fi dobândit o bază de 

neclintit pentru a duce războiul mai departe şi 
asemenea foloase, încât ar fi putut aştepta cu încredere 
sfârşitul luptelor. Despre Zamość umblau tot felul de 
zvonuri. Polonezii, care-i rămăseseră credincioşi lui 
Carol Gustav, susțineau că este cea mai puternică 
fortăreață din Republică, aducând ca dovadă faptul că 
rezistase tuturor forţelor lui Chmielnicki. 

Dar pentru că regele suedez observase că polonezii 
nu se prea pricepeau la cetăţile întărite, socotindu-le 
drept puternice pe acelea care în alte ţări erau de mâna 
a treia şi, pe de altă parte, ştia că nici o fortăreață nu 
avea din belşug cele necesare apărării, adică ziduri bine 
întreţinute, încăperi subpământene şi arme, nu-şi făcea 
griji nici în privinţa cetăţii Zamość. Conta mult şi pe 
slava numelui său, pe faima de căpetenie neînvinsă, în 
sfârşit, pe negocieri. Până atunci Carol Gustav 
dobândise mai mult prin înțelegerile pe care putea să le 
încheie oricare magnat în această Republică sau cel 
puţin îşi îngăduia să le încheie, decât prin forţa armelor. 
Aşadar, ca un om iscusit, căruia îi plăcea să ştie cu cine 
are de-a face, aduna cu sârg orice ştire despre stăpânul 
de la Zamość. Se interesa de obiceiurile lui, de 
înclinațiile, mintea şi curajul lui. 

Jan Sapieha, care pe atunci îşi mânjise numele şi 
prin trădare, spre durerea voievodului de Witebsk, îi 
împărtăşi regelui cele mai multe lămuriri în privinţa 
starostelui de Kałuża. Petreceau ceasuri întregi la sfat. 
Dealtfel, Sapieha nu credea că regele l-ar putea câştiga 
uşor pe stăpânul de la Zamosc. 

— Nu trebuie ispitit cu bani, spuse Jan, pentru că 

are avuţii nemăsurate. De ranguri nu-i pasă şi nu s-a 
zbătut niciodată să le capete, nu le-a vrut nici măcar 
atunci când i s-au oferit singure... Cât despre titluri, l- 
am auzit chiar eu certându-l pe de Noyers, pisarul 
reginei, pentru că îi spusese: Mon prince! „Eu nu sunt 
prince, i-a zis, dar am avut şi arhiduci în temniţele de la 
Zamość.” E drept, nu el îi avusese, ci bunicul lui, 
supranumit cel Mare în ţara noastră. 

— Să-mi deschidă porţile cetăţii şi am să-i ofer ceva 
ce nici un rege polonez n-ar fi în stare să-i ofere. 

Nu se cuvenea ca Sapieha să-l întrebe despre ce era 
vorba, aşa că privi curios la Carol Gustav care-i înţelese 
nedumerirea şi răspunse potrivindu-şi ca de obicei 
şuviţele deasupra urechilor: 

— Am să-i ofer ţinutul Lublinului ca principat 
independent; cred că se va lăsa ademenit de coroană. 
Nici unul din voi nu s-ar putea împotrivi unei astfel de 
ispite, nici chiar noul voievod de Wilno. 

— Nemărginită este dărnicia măriei tale! răspunse 
Sapieha nu fără anume batjocură în glas. 

Iar Carol îi răspunse cu nepăsarea-i de totdeauna: 

— l-l dau pentru că nu e al meu. 

Sapieha clătină din cap. 

— Nu e însurat şi n-are feciori. Coroana o poftesc 
aceia care pot s-o lase moştenire urmaşilor. 

— Atunci domnia ta ce mă sfătuieşti să fac? 

— Eu aş fi de părere că s-ar putea câştiga mai mult 
măgulindu-l. Nu e prea ager la minte şi ar putea fi 
îmbrobodit fără greutate. Trebuie să i se spună că 
liniştea Republicii se află în mâinile lui, trebuie convins 

că numai el poate s-o ferească de război, de nenorocirile 
de tot felul şi înfrângerile viitoare, deschizând porţile 
cetăţii. Dacă peştele va înghiţi nada, vom pătrunde şi 
noi în fortăreață, altminteri nu! 

— Mai rămân tunurile ca cel mai puternic 
argumentum! 

— Hm, la asemenea argumenta cei de la Zamość 
vor avea cu ce să răspundă. Acolo nu duc lipsă de tunuri 
grele, pe când noi ar trebui să le aducem abia de acum 
încolo, iar când va începe dezgheţul va fi cu neputinţă. 

— Am auzit că pedestraşii sunt de mâna întâi, dar 
călărime n-au. 

— De călărime e nevoie numai la câmp deschis şi 
pe urmă, de vreme ce Czarniecki n-a fost zdrobit, cum s- 
a arătat, putea să le trimită un steag, două, ca să le aibă 
la îndemână. 

— Domnia ta vezi numai greutăţi peste tot. 

— În schimb, am încredere în steaua norocoasă a 
măriei tale! răspunse Sapieha. 

Jupân Jan avea dreptate, prevăzând că Czarniecki 
trimisese la Zamosc călărimea de care apărătorii aveau 
nevoie pentru a se apropia de vrăjmaş şi a lua prinşi. La 
drept vorbind, jupân Zamoyski avea şi aşa destulă şi nu-i 
mai trebuia ajutor, dar castelanul de Kiev trimisese 
înadins la Zamosc cele două steaguri care suferiseră cel 
mai mult la Gotab, pe cel din Lauda şi al lui Szemberk, 
ca să se odihnească în fortăreață, să-şi refacă puterile şi 
să-şi schimbe caii istoviţi. Jupân Sobiepan le primi cu 
braţele deschise, iar când află cu ce viteji avea de-a 
face, le lăudă isprăvile şi îi copleşi cu daruri, poftindu-i 

în fiecare seară la masa lui. 

Cine poate să înfăţişeze înduioşarea prinţesei 
Gryzelda la vederea lui Skrzetuski şi a lui Wotodyjowski, 
polcovnici de frunte ai marelui Jarema. Îi căzură 
amândoi la picioare, vărsând lacrimi bogate la vederea 
fostei stăpâne, care nu se putea stăpâni să nu plângă şi 
ea. Câte amintiri îi uneau de pe vremea petrecută la 
Lubnie, când soţul ei, slava şi fala neamului, în 
plinătatea puterii, stăpânea acel ţinut sălbatic şi 
puternic, îngrozindu-i pe barbari, asemenea lui Jupiter, 
când îşi încrunta sprânceana. Nu era prea mult de 
atunci, dar ce mai rămăsese oare? Stăpânitorul se afla 
în mormânt, barbarii încălcaseră ţara, iar văduva lui 
Wiśniowiecki stătea pe cenuşa fericirii şi măreției de 
altădată, trăind în tristeţe şi rugăciuni. 

În acele amintiri dulceaţa se împletea cu 
amărăciunea, astfel că gândurile celor trei se întorceau 
cu bucurie spre trecut. Vorbiră dar despre viaţa de 
altădată, despre locurile pe care ochii lor n-aveau să le 
mai vadă niciodată, despre vechile războaie, în sfârşit, 
despre timpurile de astăzi, timpuri ale nenorocirii şi 
mâniei lui Dumnezeu. 

— Dacă trăia prinţul nostru, spuse Skrzetuski, alta 
ar fi fost soarta Republicii. Cazacii ar fi fost învinşi, 
ţinuturile de dincolo de Nipru ar fi rămas ale Republicii, 
iar suedezii şi-ar fi găsit potrivnicul care să-i 
zdrobească. Dumnezeu le-a rânduit pe toate, cum i-a 
fost voia, ca să ne pedepsească pentru păcatele noastre. 

— Deie Domnul să-l reînvie pe apărător în jupân 
Czarniecki! rosti prinţesa Gryzelda. 

— Aşa se va întâmpla! strigă Wołodyjowski. Aşa 
cum prinţul nostru îi întrecea pe toţi stăpânitorii cu un 
cap, tot aşa şi el nu seamănă cu nici una dintre celelalte 
căpetenii. Eu îi cunosc pe cei doi hatmani ai coroanei şi 
pe cel al Lituaniei, jupân Sapieha. Sunt războinici mari, 
dar în jupân Czarniecki e ceva neobişnuit, parcă-i vultur, 
nu om. Pare blând, dar toţi se tem de el; până şi jupân 
Zagłoba îşi uită de glume când se află înaintea lui. Şi 
cum ştie să conducă oastea, cum o aşează, întrece orice 
închipuire! Altminteri nu se poate, Republica va avea în 
el un mare oştean. 

— Soţul meu, care l-a cunoscut pe vremea când 
Czarniecki era polcovnic, i-a prezis încă de atunci un 
viitor măreț, spuse prinţesa. 

— Se zvonea că-şi caută soţie la curtea noastră, 
strecură Wołodyjowski. 

— Nu-mi aduc aminte să fi fost vorba de aşa ceva! 
răspunse prinţesa. 

Nici n-avea cum să-şi amintească, fiindcă nu era 
adevărat, iar Wołodyjowski scornise totul ca să aducă 
vorba despre jupâniţele din preajma prinţesei şi să afle 
ceva despre Anna Borzobohata. Socotea că nu se cuvine 
să întrebe de-a dreptul, căci şi-ar fi îngăduit astfel prea 
mult faţă de prinţesă. Dar viclenia nu-i izbuti. Prinţesa 
îşi întoarse iarăşi gândurile la soţul ei şi la războaiele cu 
cazacii, iar micul cavaler îşi spuse: „Numai Dumnezeu 
ştie de când nu mai e pe lume Anusia!” Şi nu mai 
întrebă de ea. 

Putea să-i întrebe pe ceilalţi polcovnici, dar mintea 
lui, ca şi a celorlalţi, era ocupată cu altceva. 

Podghiazurile dădeau zilnic de ştire că suedezii sunt tot 
mai aproape, aşa că se pregăteau de apărare. Skrzetuski 
şi Wotodyjowski, polcovnici care-i cunoşteau pe suedezi 
şi luptaseră cu ei, căpătară însărcinări pe ziduri. Jupân 
Zagłoba îi încuraja şi le povestea despre vrăjmaş, 
acelora care nu-i văzuseră până atunci, iar din aceştia 
erau destui printre oştenii lui Zamoyski, deoarece 
suedezii nu ajunseseră niciodată până la Zamosc. 

Zagtoba îl ghici dintr-o privire pe starostele de 
Kałuża, iar acesta, la rândul lui, îl îndrăgi peste poate, 
şi-i cerea sfatul în toate, mai ales când află de la 
prinţesa Gryzelda că, la vremea lui, însuşi prinţul Jeremi 
ţinea la jupân Zagtoba şi-l numea vir incomparabilis. Aşa 
că în fiecare zi, la masă, ascultau cu toţii, iar jupân 
Zagtoba istorisea despre vremurile mai vechi şi mai noi, 
despre războaiele cu cazacii şi despre trădarea lui 
Radziwilt, despre jupân Sapieha pe care-l scosese la 
lumină. 

— L-am sfătuit, spuse, să-şi pună sămânță de 
cânepă în buzunare şi să ronţăie fără grabă. Ei bine, 
domniile voastre, aflaţi că i-a intrat în obicei şi acum 
scoate mereu câte o boabă, o aruncă în gură, o sparge, 
mănâncă miezul şi aruncă coaja. Şi noaptea, când se 
trezeşte, face la fel. Din această pricină i s-a ascuţit 
mintea, de nu-l mai recunosc nici cei mai apropiaţi. 

— Cum aşa? întrebă starostele de Kałuża. 

— În sămânţa de cânepă se găseşte oleum, care 
ajunge şi în capul celui care mănâncă. 

— Bătu-te-ar să te bată, domnia ta! se minună unul 
dintre polcovnici. 

— Păi. uleiul ajunge în burtă, nu în cap. 

— Est modus în rebus! răspunse Zagłoba. Trebuie 
să bei cit mai mult vin, şi oleum, fiind mai uşor, se va 
aduna întotdeauna la suprafaţă, iar vinul, care şi aşa se 
urcă la cap, va ridica şi această licoare prețioasă. Taina 
asta o cunosc de la hospodarul Lupu, după care, cum 
ştiţi şi domniile voastre, moldovenii vroiau să mă urce 
pe tron, dar sultanul nevrând ca hospodarii să aibă 
urmaşi, mi-a pus o condiţie cu care nu m-am putut 
împăca. 

— Gândesc că şi domnia ta ai ronţăit multă sămânță 
de cânepă?! spuse Sobiepan. 

— Eu n-am avut nevoie, dar pe domnia ta te 
sfătuiesc să înfuleci cât mai multă, răspunse Zagtoba. 

Auzind aceste vorbe cutezătoare, unii se temură că 
starostele de Katuza le va pune la inimă, dar el, fie că nu 
înţelese cu adevărat, fie că se prefăcu a nu înţelege, 
destul că se mulţumi să zâmbească şi întrebă: 

— Sămânţa de cânepă nu poate fi înlocuită de cea 
de floarea-soarelui? 

— Ba poate, consimţi Zagłoba, dar uleiul de floarea- 
soarelui e mai greu, aşa că trebuie să bei un vin mai tare 
decât cel pe care-l bem noi acum. 

Starostele înţelese unde bate, se înflăcără şi 
porunci îndată să se aducă cele mai bune vinuri. Se 
bucurară cu toţii în inima lor şi voioşia se răsfrânse pe 
toate feţele. Băură şi închinară în sănătatea regelui, a 
gazdei şi a lui jupân Czarniecki. Jupân Zagłoba era cum 
nu se poate mai vesel şi nu mai lăsa pe nimeni să 
vorbească. Povesti pe larg despre lupta de la Gotab, 

unde se ţinuse într-adevăr bine, căci slujind în steagul 
laudanian, nu putea face altfel. Şi pentru că se ştia de 
moartea grafului Waldemar de la prinşii suedezi din 
polcurile lui Dubois, jupân Zagłoba şi-o puse fireşte în 
seama lui. 

— Cu totul altfel s-ar fi sfârşit bătălia, spuse, dacă 
n-aş fi plecat cu o zi înainte la Baranów, la canonicul de 
acolo. De aceea Czarniecki, neştiind unde mă aflu, n-a 
mai putut să-mi ceară sfatul. Poate că şi suedezii au 
auzit de acel canonic, pentru că are un mied straşnic, şi 
au pornit fără zăbavă spre Gotab. Când m-am întors, era 
prea târziu; venea regele şi trebuia să lovim 
numaidecât. Am intrat în suedezi ca în fum, dar ce să-i 
faci dacă şleahticii vor să-l jignească pe vrăjmaş, 
întorcându-se cu spatele la el. Nu ştiu cum o să se 
descurce Czarniecki fără mine. 

— O să se descurce! N-ai grijă, domnia ta! îl linişti 
Wotodyjowski. 

— Da, dar numai pentru că regele suedez vrea mai 
degrabă să vie după mine la Zamosc, decât să-l caute pe 
el dincolo de Vistula. Nu tăgăduiesc, Czarniecki e un 
bun oştean, dar când începe să-şi răsucească barba şi să 
privească cu ochii lui de râs, până şi oştenii din 
steagurile de elită se socotesc nişte dragoni de rând... 
Nici că-i pasă de ranguri, aţi văzut şi domniile voastre 
când a poruncit să-l târască pe medean, legat de cai, pe 
jupân Zyrski, om de seamă, numai pentru că n-a ajuns 
cu podghiazul până unde avea porunca. Cu şleahticul, 
domniile voastre, trebuie să te porţi părinteşte, nu aşa 
cum te porţi cu dragonii... Dacă-i spui: „Frate, 

binevoieşte şi du-te”, dacă-l înduioşezi amintindu-i de 
ţară şi slavă, merge mai departe decât un dragon care 
slujeşte pentru leafă. 

— Şleahticul e una, iar războiul e alta! zise 
starostele. 

— Ai ticluit-o foarte bine, domnia ta! răspunse 
Zagtoba. 

— Jupân Czarniecki o să-l înveţe minte în cele din 
urmă pe Carolus! observă Wotodyjowski. Am luat parte 
la multe războaie şi ştiu ce spun. 

— Mai întâi o să-l învăţăm noi minte la Zamosc! 
răspunse starostele de Kałuża sumeţindu-se grozav, 
holbându-şi ochii şi punându-şi mâinile în şolduri. 

— Ptiu! Ce să mai vorbim, ai? Pe cine-l poftesc în 
ospeţie, aceluia îi deschid uşa. Nu-i aşa? 

Şi starostele începu să-şi umfle pieptul şi mai avan 
şi să lovească masa cu genunchii, să se încline şi să dea 
din cap, să se grozăvească, să privească crunt în jur şi 
să vorbească după cum îi era obiceiul cu o nepăsare 
cam din topor: 

— Ce-mi pasă mie! El e stăpân în Suedia, iar 
Zamoyski Sobiepan la Zamość. Eques polonus sum”, 
nimic măi mult, ce? Dar sunt la mine acasă. Eu sunt 
Zamoyski, iar el e regele suedez... iar Maksymilian era 
al Austriei, nu? Dacă vine, n-are decât să poftească... O 
să vedem! Pentru el Suedia e prea mică, dar mie îmi 
ajunge Zamosc şi n-am să i-l dau lui! 

— Domniile voastre, e tare plăcut să auzi asemenea 
vorbe iscusite şi să vezi simţăminte atât de vrednice! 


2 Sunt cavaler polonez (lat.). 

exclamă jupân Zagłoba. 

— Zamoyski e Zamoyski! răspunse starostele de 
Katuza bucuros de laudă. Nu m-am ploconit niciodată şi 
n-o să mă ploconesc nici acum... ma foi! Nu dau cetatea 
şi basta! 

— În sănătatea gazdei! tunară polcovnicii. 

— Vivat! Vivat! 

— Jupâne Zagłoba! strigă starostele. Pe regele 
suedez nu-l las să intre, iar pe domnia ta nu te las să ieşi 
din Zamość! 

— Jupâne staroste, îți mulțumesc pentru 
bunăvoință, dar domnia ta n-ai să faci una ca asta, 
deoarece Carolus pe cât ar fi de necăjit de hotărârea 
dintâi, pe atât s-ar bucura de a doua. 

— Dă-mi cuvântul că după război vei veni la mine! 

— ÎI dau... 

Petrecură multă vreme, până când somnul începu 
să-i moleşească pe cavaleri, aşa că se duseră la culcare; 
în curând aveau să înceapă nopţile de veghe, pentru că 
suedezii erau aproape şi străjile dinainte puteau să se 
ivească dintr-o clipă în alta. 

— Într-adevăr, unul ca ăsta nu va preda cetatea! 
spuse Zagłoba, întorcându-se la cvartirul său cu cei doi 
Skrzetuski şi Wołodyjowski. Aţi văzut, domniile voastre, 
ce repede ne-am împrietenit... O s-o ducem bine la 
Zamosc, şi eu şi domniile voastre. Mă potrivesc atât de 
bine cu starostele, ca sacul cu petecul. E un magnat 
bun... Hm! Dacă ar fi briceagul meu şi l-aş purta la 
cingătoare, l-aş da de multe ori pe gresie, că e cam 
tocit... Dar e om bun şi nu va trăda, ca mişeii de la 

Birze... Aţi băgat de seamă cum, se îndeasă, magnații 
spre bătrânul Zagłoba... Nu mai ştiu cum să scap de ei... 
N-am apucat să mă descotorosesc bine de Sapieha, că s- 
a ivit altul... Dar pe ăsta am să-l înstrunez ca pe o cobză 
şi o să le zdrăngănesc suedezilor asemenea cântece, de- 
o să dănţuiască de moarte la Zamość... O să-i întorc ca 
pe orologiul de la Gdańsk, ca să cânte... 

Vorbirea le fu întreruptă de larma oraşului, care 
ajungea până la ei. După o clipă, o căpetenie pe care o 
cunoştea trecu repede pe lângă ei. 

— Stai! strigă Wotodyjowski. Ce-i acolo? 

— De pe ziduri se vede o jarişte de foc. Arde 
Sczebrzeszyn! Suedezii sunt aproape! 

— Să mergem pe ziduri, domniile voastre! propuse 
Skrzetuski. 

— Duceţi-vă. Între timp eu am să trag un pui de 
somn, că mâine trebuie să fiu odihnit! răspunse Zagłoba. 


Capitolul III 


În aceeaşi noapte, jupân Wołodyjowski plecă în 
fruntea unui podghiaz să cerceteze duşmanul şi se 
întoarse spre dimineața, aducând vreo zece- 
cincisprezece prinşi. Aceştia adeveriră că regele se 
găsea la Sczebrzeszyn şi în curând avea să vie la 
Zamość. 

Starostele de Kałuża se bucură de această veste, 
pentru că se înflăcărase şi dorea tare mult să-şi încerce 
tunurile şi tăria zidurilor împotriva suedezilor. Pe de 

altă parte, se gândea, şi pe bună dreptate, că deşi ar fi 
fost silit să se supună în cele din urmă, avea să 
stăvilească luni întregi puterea suedeză, timp în care Jan 
Kazimierz putea să-şi adune oştirea, să aducă urdia în 
ajutor şi să pregătească pretutindeni o apărare îndârjită 
şi biruitoare. 

— Acum mi se iveşte prilejul, spuse cu mare curaj 
în sfatul de război, să aduc mari foloase ţării şi regelui 
De aceea vă spun domniilor voastre că voi arunca 
cetatea în aer, înainte ca suedezii să pună piciorul 
înăuntru. Vor să-l ia pe Zamoyski cu sila. Prea bine! N- 
au decât să încerce! O să vedem care pe care! Gândesc 
că domniile voastre mă veţi ajuta cu tot sufletul, 

— Suntem gata să murim alături de înălţimea ta! 
răspunseră căpeteniile în cor. 

— Numai să ne împresoare, spuse Zagłoba, fiindcă 
ar putea s-o lase baltă... Domniile voastre, aşa cum mă 
vedeţi, voi conduce cea dintâi ieşire asupra duşmanului! 

— Eu merg cu unchiul! sări Roch Kowalski. Mă voi 
repezi asupra regelui! 

— Acum pe ziduri! porunci starostele de Kałuża. 
Porniră cu toţii. Zidurile parcă înfloriseră de mulţimea 
oştenilor. Polcurile de pedestraşi de mâna întâi, cum nu 
mai erau alţii în toată Republica, stăteau în aşteptare 
unul lângă altul cu muschetele în mână şi cu privirile 
îndreptate spre câmpie. Prea puţini străini se aflau 
printre ei, doar câţiva prusieni şi franţuji, cei mai mulţi 
fiind ţărani de pe moşiile starostelui. Flăcăi zdraveni, 
arătoşi, care, îmbrăcaţi în tunici colorate şi muştruluiţi 
după moda străină, se băteau tot atât de bine ca şi cei 

mai buni oşteni ai lui Cromwel. Dovedeau multă 
bărbăţie mai ales atunci când, după ce trăgeau, se 
aruncau în lupta piept la piept. Acum îi aşteptau cu 
nerăbdare pe suedezi, amintindu-şi de izbânzile asupra 
lui Chmielnicki. La tunuri, ale căror gâturi lungi se 
întindeau curioase parcă spre câmpuri, slujeau 
îndeosebi flamanzii, foarte pricepuţi la asemenea treabă. 
În afara fortăreței, de cealaltă parte a şanţului de 
apărare, dădeau târcoale steagurile de călărime uşoară, 
aflate sub ocrotirea tunurilor şi cu adăposturi sigure, 
care puteau să se năpustească în orice clipă acolo unde 
era nevoie. 

Starostele de Katuza făcu înconjurul zidurilor în 
armură  lăcuită, cu buzduganul aurit în mână şi 
întrebând mereu: 

— Ei, nu se văd încă? 

Era destul de greu să se vadă ceva, fiindcă în 
văzduh se ridicase o abureală uşoară. Abia spre 
ceasurile zece dimineaţa ceața începu să coboare. Bolta 
albastră se limpezi deasupra capetelor, zarea se lumină 
şi în partea de apus a întăriturilor se auziră strigăte: 

— Vin! Vin! Iată-i că vin! 

Starostele împreună cu jupân Zagłoba şi cele trei 
căpetenii care-i ascultau poruncile urcară degrabă pe un 
pinten înaintat al zidurilor, de unde se vedea până 
departe, şi începură să se uite cu ocheanul. Deasupra 
pământului se aşterneau încă fâşii pâcloase, dar oştile 
suedeze, care se îndreptau spre Wielacza, păreau că se 
cufundă până la genunchi în ceaţă; parcă ieşeau din 
întinsura apelor revărsate. Polcurile mai apropiate se 

vedeau bine, astfel că ochiul putea desluşi pedestrimea, 
care înainta în şiruri lungi, şi cetele raitierilor; cele mai 
depărtate, în schimb, semănau cu nişte trâmbe de praf 
întunecate care se rostogoleau spre oraş. Treptat, 
polcurile, tunurile şi călărimea se înmulţiră. 

Priveliştea era minunată. Deasupra fiecărui pătrat 
de pedestraşi se înălța încă unul, alcătuit din sulițe; 
printre ele fluturau flamuri de culori felurite, cele mai 
multe albastre cu mici albe şi albastre, cu lei aurii. Se 
apropiau din ce în ce mai mult. Pe ziduri era linişte, aşa 
că se auzeau scârțâitul roţilor, scrâşnetul armurilor, 
tropotul cailor şi murmurul înăbuşit al glasurilor 
omeneşti. Ajungând la două bătăi de falconet: începură 
să se desfăşoare înaintea fortăreței. Câteva pătrate de 
pedestraşi se sfărâmară în grupuri învălmăşite. Se 
pregăteau pesemne să întindă corturile şi să sape 
şanţuri. 

— Uite că au venit! spuse starostele. 

— Au venit, câinii! răspunse Zagtoba. 

— Am putea să-i numărăm pe degete, om cu om. 

— Un războinic cu experienţă ca mine n-are nevoie 
să-i mai numere, e destul să arunce o privire. Sunt zece 
mii de călăreţi şi opt mii de pedestraşi cu tunari cu tot. 
Dacă am greşit cu un singur om sau măcar cu un cal, 
sunt gata să-mi plătesc greşeala cu toată averea mea. 

— Cum poţi fi atât de sigur, domnia ta? 

— Zece mii de călăreţi şi opt mii de pedestraşi, pe 
sănătatea mea! Cu ajutorul lui Dumnezeu, nădăjduiesc 
că vor pleca mult mai puţini, numai să conduc eu o 


3 Tun de calibru mic. 

năvală asupra lor. 

— Domnia ta, auzi, cântă! 

Trâmbiţaşii şi toboşarii ieşiră într-adevăr înaintea 
polcurilor şi răsună un cântec de luptă. În sunetele lui 
se apropiau polcurile mai depărtate şi înconjurau oraşul, 
în cele din urmă, din mulţime se desprinseră vreo 
cincisprezece călăreţi. La jumătatea drumului legară 
năfrămi albe în vârful spadelor şi începură să le fluture. 

— O solie! spuse Zagłoba. Am văzut că la Birze 
hoţomanii ăştia au venit la fel de semeţi şi se ştie cum s- 
a isprăvit. 

— Zamość nu e Birze, iar eu nu sunt voievodul de 
Wilno! răspunse starostele. 

Între timp, ceilalţi se apropiară de poartă. În curând 
veni la staroste o căpetenie şi-i spuse că jupân Jan 
Sapieha doreşte să-l vadă în numele regelui suedez şi să 
stea de vorbă cu el. 

Starostele îşi puse mâinile în şolduri, începu să se 
mute de pe un picior pe altul, să-şi umfle pieptul şi, în 
sfârşit, spuse fălos: 

— Spune-i lui jupân Sapieha că Zamoyski nu 
vorbeşte cu trădătorii. Dacă regele suedez pofteşte să 
vorbească cu mine, să-mi trimită un suedez sadea, nu un 
polonez, fiindcă polonezii care-i slujesc pe suedezi sunt 
vrednici să vie cu solie la câinii mei, cu care sunt de-o 
seamă! 

— Pe viul Dumnezeu, ăsta respons! strigă Zagtoba 
cu înflăcărare neprefăcută. 

— Să-i ia toţi dracii! urmă starostele încurajat de 
propriile cuvinte şi de laudă. Ia te uită, o să mă port cu 

mănuşi cu ei? 

— Domnia ta, îngăduie-mi să-i duc eu acest 
respons! se rugă Zagłoba. 

Şi fără să mai aştepte, porni cu căpetenia în 
întâmpinarea lui jupân Jan; pesemne că nu-i repetă 
numai cuvintele starostelui, ci mai adăugă vreo vorbă de 
duh şi din partea lui, fiindcă jupân Sapieha întoarse 
calul în loc de parcă căzuse trăsnetul înaintea lui şi, 
trăgându-şi căciula peste urechi, plecă înapoi. 

De pe ziduri şi din steagul de călărime care se afla 
în faţa porţii îl însoţiră strigătele: 

— La temniţă cu vânzătorii şi slugile ovreilor! 
Huideo! huideo 1... 

Sapieha se opri înaintea regelui, palid şi cu buzele 
strânse. Regele era descumpănit şi el, căci cetatea îi 
înşelase speranţele... După câte i se spuseseră, se 
aştepta să găsească cel mult un oraş cu o putere de 
împotrivire egală cu a Cracoviei sau cu cea de la Poznań 
şi din alte oraşe pe care le cucerise. Când colo se afla în 
faţa unei fortărețe puternice, care le amintea pe cele din 
Danemarca şi Niderlanda; nici gând s-o cucerească fără 
tunurile cele mari de asediu. 

— Ce-i acolo? întrebă, văzându-l pe Sapieha. 

— Nimic! Starostele nu vrea să stea de vorbă cu 
polonezii aflaţi în slujba măriei tale. Şi-a trimis 
măscăriciul, care ne-a aruncat vorbe de ocară atât de 
cumplite, încât mi-e şi ruşine să le repet. 

— Mi-e totuna cu cine vrea să vorbească, numai să 
vorbească. În lipsa altor argumenta, îmi rămân cele de 
fier, iar acum i-l trimit pe Forgell. 

După vreo jumătate de ceas, Forgell, însoţit numai 
de suedezi, se afla înaintea porţii. Lanţurile sloboziră 
încet podul peste şanţul cu apă şi ghinărarul intră în 
cetate în mijlocul unei tăceri adânci. Nici el şi nici 
însoțitorii lui nu erau legaţi la ochi; se vede că starostele 
vroia ca trimisul să se uite peste tot şi să-i povestească 
regelui. Îl primi cu asemenea fală, ca pe un prinţ de 
sânge, şi stârni într-adevăr uimirea, deoarece magnații 
suedezi n-aveau nici a douăzecea parte din bogăţiile de 
care sc bucurau polonezii, iar starostele era aproape cel 
mai avut din Republică. De aceea, suedezul viclean se 
purtă cu el ca şi când regele Carol îl trimisese sol la un 
monarh asemenea lui; îl numi de la început princeps şi 
până la sfârşit nu-i zise altfel, deşi Sobiepan îl 
întrerupse de prima oară: 

— Nu princeps, eques polonus sum, dar tocmai de 
aceea sunt deopotrivă cu prinții! 

— Luminăţia ta, spuse Forgell, nelăsându-se luat cu 
vorba. Prealuminatul rege al Suediei şi stăpân — aici îi 
înşiră toate titlurile — n-a venit aici ca vrăjmaş, ci 
vorbind de-a dreptul, a venit în ospeţie, vestindu-se 
astfel prin mine şi nutrind nădejdea, întemeiată socot, 
că luminăţia ta vei binevoi să deschizi porţile cetăţii 
pentru el şi oastea lui. 

— Noi n-avem obiceiul să gonim oaspeţii, chiar 
dacă aceştia vin nepoftiţi, răspunse jupân Zamoyski. La 
masa mea se va găsi totdeauna un loc pentru măria sa, 
fie şi cel de frunte. Aşa că domnia ta spune-i 
prealuminatului rege că-l poftesc cu bucurie, mai ales că 
preamăritul Carolus Gustavus este stăpânul Suediei, aşa 

cum sunt şi eu al cetăţii Zamosc. Dar pentru că am 
slujitori destui, ai văzut şi domnia ta, nu mai e nevoie ca 
luminăţia sa să-i mai aducă pe ai săi. Altminteri, m-aş 
gândi că mă socoteşte un sărăntoc şi vrea să mă 
jignească. 

— Bine! şopti Zagłoba care sta înapoia starostelui. 
Iar Sobiepan, sfârşindu-şi vorba, începu să răsufle adânc 
şi să repete: 

— Asta e, asta e! 

Forgell îşi muşcă mustata, tăcu un răstimp şi începu 
să vorbească astfel: 

— Dacă luminăţia ta n-ai îngădui oştirii să intre în 
cetate, ar fi o dovadă de neîncredere faţă de rege. Sunt 
omul de credinţă al măriei sale, îi cunosc cele mai 
tainice gânduri şi am poruncă să-ţi spun, punând 
chezăşie cuvântul regelui, că nu are de gând să ocupe 
moşiile lui Zamoyski şi fortăreaţa pentru totdeauna. Dar 
acum când războiul a izbucnit din nou în această ţară 
nefericită, când răzvrătirea şi-a ridicat capul, iar Jan 
Kazimierz, nepăsându-i de nenorocirile care se pot abate 
asupra Republicii şi urmărindu-şi doar propriul interes, 
s-a întors iarăşi şi, în unire cu păgânii, luptă împotriva 
oştilor noastre creştineşti. Regele neînvins şi stăpânul 
meu a hotărât să-l urmărească până în stepele sălbatice 
ale tătarilor şi turcilor, vrând numai să reaşeze în 
această ţară liniştea, domnia dreptăţii şi fericirea, să 
redea libertatea oamenilor din această Republică 
strălucită. 

Starostele de Kałuża se lovi cu palma peste 
genunchi, dar nu răspunse nici un cuvânt, doar Zagłoba 

şopti: 

— Diavolul s-a îmbrăcat în odăjdii şi a început să 
predice. 

— Această ţară a cunoscut multe binefaceri datorită 
ocrotirii măriei sale, vorbi mai departe Forgell, dar 
prealuminatul rege, socotind în inima-i de părinte că tot 
n-a făcut destul, şi-a părăsit iarăşi provincia prusiană ca 
să-i vie într-ajutor şi să-l înfrângă pe Jan Kazimierz. Or, 
pentru ca acest nou război să aibă un sfârşit grabnic şi 
fericit, măria sa are nevoie să ocupe vremelnic această 
fortăreață; aici va fi locul de odihnă al oştilor şi de aici 
va porni în urmărirea răzvrătiţilor. Auzind însă că 
stăpânul de la Zamosc îi întrece pe toţi nu numai în 
bogăţie, în vechimea neamului şi în agerimea minţii, ci 
şi în dragostea de ţară, regele şi stăpânul meu mi-a zis: 
„Omul acesta mă va înţelege, va fi în stare să-mi 
preţuiască planurile mele în legătură cu această ţară, 
nu-mi va înşela încrederea, dimpotrivă, îmi va întrece 
speranţele, punând cel dintâi umărul la fericirea şi 
liniştea Republicii.” Aşa şi este! De luminăţia ta atârnă 
viitorul ei. Luminăţia ta poţi s-o scapi de la cumplire şi 
să ajungi părintele ei... De aceea, nu mă îndoiesc că vei 
face tot ce-ţi stă în putinţă. Cine moşteneşte de la 
înaintaşi asemenea slavă, nu trebuie să scape prilejul de 
a o spori şi de a o face nemuritoare. Într-adevăr, mai 
mult bine vei făptui deschizând porţile cetăţii, decât 
dacă ai alătura această provincie Republicii. Regele 
socoteşte că înţelepciunea şi inima luminăţiei tale te vor 
îndemna să nu-l dezamăgeşti, de aceea nu vrea să 
poruncească, vrând mai bine să te roage; se leapădă de 

ameninţări şi oferă prietenia; nu doreşte să se poarte ca 
un stăpân cu supusul său, ci de la egal la egal. 

Aici  ghinărarul  Forgell se înclină înaintea 
starostelui cu respectul cuvenit unui cap încoronat şi 
tăcu. În încăpere se aşternu liniştea. Toţi ochii erau 
aţintiţi asupra starostelui. 

Acesta începu să se foiască în jilţul aurit, cura avea 
obiceiul, şi să se arate grozav de curajos, în sfârşit, îşi 
depărta coatele, sprijinindu-şi palmele pe genunchi şi. 
smucindu-şi capul ca un cal nărăvaş, vorbi după cum 
urmează: 

— Uite, ce este! Sunt adânc recunoscător măriei 
sale pentru părerea bună pe care o are despre mintea şi 
dragostea mea de ţară. De asemenea, nimic nu întrece 
plăcerea pe care mi-o face prietenia unui astfel de 
stăpânitor. Gândesc însă că am putea să ne avem la fel 
de dragi, dacă măria sa ar rămâne la Stockholm, iar eu 
la Zamość, nu? Fiindcă Stockholm e al măriei sale, iar 
Zamosc al meu! Cât despre dragostea faţă de Republică, 
fie şi aşa, dar după mintea mea, pentru Republică va fi 
mai bine atunci când suedezii vor pleca, nu altminteri. 
Asta e! Cred şi eu că cetatea Zamość i-ar fi de mare 
folos măriei sale, ca să-l învingă pe Jan Kazimierz, dar şi 
domnia ta trebuie să ştii că eu nu i-am jurat credinţă 
regelui suedez, ci lui Jan Kazimierz, aşa că doresc ca 
biruinţa să fie a celui din urmă, iar fortăreaţa n-o dau! 
Asta e! 

— Asta iscusinţă politicească! tună Zagłoba. 

În încăpere se iscă un freamăt de bucurie, dar 
starostele se lovi cu palmele peste genunchi şi 

murmurele conteniră. 

Forgell rămase descumpănit şi tăcu o vreme, după 
care începu iarăşi să vorbească: stărui deci, ameninţă 
întrucâtva, se rugă, măguli. Cuvintele  latineşti îi 
curgeau din gură ca mierea şi fruntea i se îmbrobonă de 
sudoare, dar degeaba, deoarece după argumenta atât de 
puternice, încât ar fi mişcat şi munţii din loc, auzea 
acelaşi răspuns: 

— Totuşi, eu nu dau cetatea, asta e! 

Primirea se lungi peste măsură, devenind în cele 
din urmă umilitoare şi trudnică pentru Forgell, fiindcă 
veselia începea să pună stăpânire pe cei de faţă. Tot mai 
des se auzeau vorbe batjocoritoare, fie din gura lui 
Zagtoba, fie din a altora, după care răsunau râsete 
înăbuşite. Forgell îşi dădu seama că era timpul să se 
folosească de ultimul mijloc, aşa că  despături 
pergamentul cu peceţi pe care-l ţinea în mână şi, 
ridicându-se, rosti cu glasul apăsat: 

— Pentru deschiderea porţilor măria sa — aici îi 
înşiră din nou toate titlurile — îţi oferă luminăţiei tale 
ţinutul Lublinului în veşnică stăpânire! 

Rămaseră cu toţii uimiţi, când auziră asemenea 
vorbe. Forgell începu să rotească în jur priviri 
triumfătoare când deodată, în liniştea adâncă, jupân 
Zagłoba îi spuse starostelui în limba polonă: 

— Oferă-i şi domnia ta regelui suedez Niderlanda. 

Starostele nu stătu prea mult pe gânduri, îşi propti, 
mâinile în şolduri şi spuse cu voce tare pe latineşte: 

— Iar eu îi ofer măriei sale Niderlanda! 

În aceeaşi clipă încăperea răsună de hohote de râs. 

Cingătorile şi burţile începură să se cutremure; unii 
băteau din palme, alţii se clătinau, de parcă erau beti 
sau se rezemau de vecini şi râsul se înteţea. Forgell păli, 
îşi încruntă sprâncenele ameninţător, aşteptând cu 
flăcări în priviri şi capul înălţat cu semeţie. În cele din 
urmă, când hohotele încetară, întrebă cu glasul 
întretăiat: 

— Luminăţia ta, acesta este ultimul răspuns? 

Starostele îşi răsuci mustaţa. 

— Nu! răspunse, ridicându-şi capul cu mândrie, 
fiindcă mai am şi tunurile de pe ziduri! 

Solia luase sfârşit. 

Două ceasuri mai târziu, bubuiră tunurile din 
şanţurile suedeze, iar cele de la cetate răspunseră cu 
aceeaşi tărie. Fumul acoperi ca un nor uriaş toată 
fortăreaţa; flăcările izbucneau întruna din vălătucii 
albicioşi şi tunetele nu mai conteneau. Curând focul 
tunurilor grele ale cetăţii învinse. Ghiulelele suedeze 
cădeau în şanţul de apărare sau se izbeau neputincioase 
de pintenii puternici ai zidurilor; spre seară vrăjmaşii 
fură siliţi să se retragă din şanţurile mai apropiate, 
deoarece fortăreaţa îi împroşca întruna cu o grindină de 
ghiulele; nimeni nu putea îndura asemenea foc de iad. 
Cuprins de mânie, regele suedez porunci să se aprindă 
toate satele şi târgurile din jur, astfel că împrejurimile 
semănau în întunericul nopţii cu o mare de foc, dar 
starostelui nu-i păsa de nimic. 

— Prea bine, spuse, n-au decât să ardă totul! Noi 
avem un acoperiş deasupra capului, pe când ei o să 
simtă în curând colții frigului. 

Era atât de mulţumit de sine şi de vesel, încât în 
aceeaşi zi dădu un ospăț, la care se îndemnară cu 
paharele până noaptea târziu. Capela cânta aşa de tare, 
că se auzea până în şanţurile suedeze cu tot bubuitul 
tunurilor. 

Dar suedezii trăgeau înainte cu râvnă, aşa că focul 
tinu toată noaptea. A doua zi, în tabăra regelui sosiră 
vreo zece-cincisprezece tunuri, care, odată aşezate în 
şanţuri, începură să tragă numaidecât. Regele nu se 
aştepta să dărâme zidurile, vroia doar să-l convingă pe 
staroste că se hotărâse să asedieze cetatea în lege. 
Vroia să-l înfricoşeze, dar speria lupul cu pielea oii. 
Starostele nu crezu nici o clipă ceea ce dorea regele şi, 
arătându-se adesea pe ziduri, spunea în timpul celei mai 
îndrăcite canonade: 

— De ce-or fi risipind pulberea?! 

Jupân Wołodyjowski şi alţi polcovnici cerură învoire 
să iasă asupra duşmanului, dar starostele nu le îngădui 
să verse degeaba sânge omenesc. Ştia, dealtminteri, că 
astfel ar fi fost nevoit să lupte pe faţă, întrucât un 
războinic atât de prevăzător, cum era regele suedez, şi o 
armie atât de bine muştruluită nu se vor lăsa loviți pe 
neaşteptate: Zagłoba, văzând hotărârea neclintită a 
starostelui în această privinţă, stărui şi mai mult, 
spunând că el va conduce ieşirea. 

— Domnia ta eşti prea lacom de sânge! răspunse 
Sobiepan. Noi o ducem bine, iar suedezii pătimesc, de 
ce să ne mai ducem la ei? S-ar putea să pieri, Doamne 
fereşte! şi am mare trebuinţă de sfatul domniei tale; ai 
văzut cum l-am încurcat pe Forgell cu ajutorul domniei 

tale, amintindu-i de Niderlanda. 

Jupân Zagłoba răspunse că nu mai poate sta locului 
pe întărituri, de aceea se grăbeşte să ajungă la suedezi, 
dar fu nevoit să asculte porunca. 

Aşadar, neavând altceva mai bun de făcut, îşi 
petrecea timpul pe ziduri, printre oşteni, împărțind în 
dreapta şi-n stânga sfaturi, pe care toţi le ascultau cu 
mult respect, deoarece îl socoteau un războinic încercat, 
unui dintre cei mai buni din Republică. Iar el se bucura 
în inima lui, văzând curajul apărătorilor. 

— Jupâne Michał! îi spuse lui Wołodyjowski. 
Timpurile şi şleahticii din Republică s-au schimbat. 
Nimeni nu se mai gândeşte la trădare şi la supunere; din 
dragoste pentru Republică şi rege, fiecare e gata să-şi 
jertfească viaţa, înainte de a da înapoi din faţa 
vrăjmaşului. Îţi aduci aminte că în urmă cu un an se 
auzea din toate părţile: „Cutare a trădat, cutare a primit 
oblăduirea străinilor”, pe când acum suedezii au mai 
multă nevoie de ocrotire decât noi şi dacă diavolul nu-i 
va apăra, îi va lua cu totul în curând. Noi avem 
burdihanele atât de pline, că toboşarii ar putea să le 
bată ca pe nişte darabane, dar lor foamea le curăţă 
măruntaiele şi le răsuceşti ca biciul. 

Jupân Zagłoba avea dreptate. Oştirea suedeză nu 
avea rezerve de hrană şi nici nu avea de unde să facă 
rost pentru cei optsprezece mii de oameni, fără să mai 
punem la socoteală şi caii, fiindcă starostele strânsese, 
încă înainte de sosirea vrăjmaşului, tot proviantul de pe 
moşiile sale aflate la zece-cincisprezece mile împrejur. 
lar în  olaturile mai depărtate mişunau cetele 

confederaţilor şi  gloatele de ţărani, astfel că 
podghiazurile nu puteau să iasă din tabără în căutarea 
hranei, pentru că le aştepta pieirea. 

Mai mult, nici jupân Czarniecki nu trecuse Vistula şi 
da iarăşi târcoale armiei suedeze ca lupul la stână. 
Începu din nou veghea de noapte; cetele mai mici 
dispăreau fără urmă. Nu departe de Krasnik se ivi o 
oaste poloneză; care tăie legătura cu Vistula. În cele din 
urmă, se răspândi vestea că jupân Paweł Sapieha se 
apropie dinspre miazănoapte cu oştirea lituaniană; pe 
drum nimicise garnizoana de la Lublin, luase oraşul şi 
acum se îndrepta cu călărimea spre Zamosc. 

Cea mai încercată dintre căpeteniile suedeze, 
bătrânul Wittemberg, îşi dădu seama de primejdia 
cumplită şi i-o înfăţişă deschis regelui. 

— Ştiu, spuse, că iscusinţa măriei tale poate făptui 
minuni, dar omeneşte judecând lucrurile, începem să 
răbdăm de foame; când duşmanul va năvăli asupra 
oştenilor sfârşiţi, nu va mai scăpa nici picior de suedez. 

— Dacă aş avea această fortăreață, răspunse 
regele, în două luni aş isprăvi războiul. 

— Un an de asediu e prea puţin pentru o cetate ca 
asta. În sinea lui, regele îi da dreptate bătrânului 
războinic, nu recunoscu însă pe faţă că nici el nu mai 
ştia ce să facă, şi iscusinţa lui nu-i mai era de nici un 
folos. 

Se bizuia, totuşi, pe vreo întâmplare neaşteptată, 
aşa că porunci ca tunurile să tragă ziua şi noaptea. 

— O să le piară curajul şi atunci voi putea negocia 
mai lesne cu ei, spuse. 

După câteva zile de canonadă atât de îndârjită, că 
nu se mai vedea nimic din pricina fumului, îl trimise 
iarăşi pe Forgell la cetate. 

— Regele şi stăpânul meu, spuse ghinărarul când 
ajunse înaintea starostelui, nădăjduieşte că pagubele pe 
care tunurile noastre trebuie să le fi făcut în fortăreață, 
vor scădea semeţia luminăţiei tale, îndemnându-te să 
începi negocierile. 

La care Zamoyski: 

— Nici vorbă, aşa-i!... Pagube sunt... Cum să nu fie! 
Aţi omorât un porc în piaţă, pe care o sfărâmătură de 
ghiulea l-a nimerit în pântece. Mai trageţi încă o 
săptămână şi poate că veţi omori încă unul... 

Forgell îi împărtăşi regelui acest răspuns. Seara se 
tinu iarăşi sfat în cvartirul lui Carol Gustav şi a doua zi 
începură să încarce corturile în care şi să scoată 
tunurile din şanţuri... iar noaptea plecă toată oştirea. 

Cetatea trase după ei cu toate tunurile, iar când se 
pierdură din ochi, din poarta de miazăzi ieşiră două 
steaguri, al lui Szemberk şi cel laudanian, şi porniră în 
urma lor. 

Suedezii se îndreptau spre miazăzi. Wittemberg 
fusese de părere să plece spre Varşovia şi se străduise 
din toate puterile să-l convingă pe rege că aceasta era 
singura cale de scăpare, dar acest Alexandru suedez 
hotărâse să-l urmărească pe Darius al polonezilor până 
la hotarul cel mai depărtat. 

Capitolul IV 


Primăvara acelui an venea pe drumuri neînţelese. În 
vreme ce prin părţile de miazănoapte ale Republicii se 
topeau zăpezile şi râurile se slobozeau din cătuşele de 
gheaţă; iar apele de martie se revărsau pretutindeni, în 
ţinuturile de miazăzi cobora din munţi asupra nurilor şi 
pădurilor suflarea îngheţată a iernii. Codrii erau 
acoperiţi de nămeţi, drumurile întărite de ger bocăneau 
sub copitele cailor, zilele erau uscate, amurgurile 
învăpăiate, iar nopţile spuzite de stele şi friguroase. 
Oamenii care trăiau pe pământ urile mănoase din 
Matopolska se bucurau de statornicia gerului, susţinând 
că astfel vor pieri şoarecii de pe câmp şi suedezii. Dar 
primăvara, pe cât întârziase înainte, pe atât de repede 
se porni pe neaşteptate, ca un steag de cuirasieri care 
se năpusteşte asupra vrăjmaşului. Soarele pripea pe cer 
ca focul şi puterea iernii se frânse dintr-odată; dinspre 
stepele maghiare se iscă un vânt puternic şi cald, care 
începu să sufle peste lunci, câmpuri şi păduri. Pământul 
înnegri îndată prin băltoacele lucitoare, iarba răsări ca 
peria prin locurile joase, iar pădurile începură să plângă 
cu lacrimi din chiciura topită. 

Pe cerul mereu senin se vedeau în fiecare zi cârduri 
de cocoare, rațe sălbatice, lişiţe şi gâşte. Berzele se 
aşezau pe cuiburile de anul trecut, iar pe sub streşini 
zburau  rândunelele,  ciripitul  păsărelelor umplea 
văzduhul în apropierea satelor, pădurile şi bălțile erau 

broaştelor care înotau prin apă. 

După care veniră ploi bogate şi calde, ce cădeau 
ziua şi noaptea fără întrerupere. 

Câmpurile se preschimbară în mocirle, râurile se 
umflară, vadurile deveniră de netrecut şi noroiul lipicios 
năpădi drumurile. 

Prin aceste ape, noroaie şi smârcuri pâlcurile 
suedeze îşi croiau drum spre miazăzi. 

Dar cât de puţin semăna această mulţime, care 
parcă mergea la pierzanie, cu acea oştire strălucitoare 
ce trecuse cândva hotarul Wielkopolskăi sub conducerea 
lui Wittemberg. Foamea îşi pusese pecetea vineţie pe 
chipurile oştenilor; arătau mai mult a strigoi, decât a 
oameni şi înaintau cu grija în suflet, istoviţi de nesomn, 
ştiind că la capătul drumului nu-i aşteaptă mâncarea şi 
somnul, ci foamea şi bătălia; dacă-i aştepta odihna, apoi 
numai aceea a morţii. 

Scheletele călăreţilor, acoperite de platoşe, stăteau 
pe scheletele cailor. Pedestraşii abia îşi mai târau 
picioarele, ţinând cu greutate suliţele şi muschetele în 
mână. Zilele treceau una după alta, iar ei mergeau 
mereu înainte. Carele se stricau, tunurile se înnămoleau 
prin smârcuri; mergeau atât de încet, încât erau zile în 
care nu izbuteau să facă mai mult de o milă. 

Bolile se abăteau asupra oştenilor ca şi corbii 
asupra hoiturilor; unii clănţăneau din dinţi din pricina 
frigurilor, alţii se întindeau pe jos de slăbiciune, 
preferind să moară, decât să meargă mai departe. 

Dar acest Alexandru suedez îl urmărea întruna pe 
Darius al polonezilor. 


42 


În acelaşi timp era urmărit el însuşi. Aşa cum şacalii 
dau târcoale noaptea bivolului bolnav, aşteptând să se 
prăbuşească, iar el ştie că va cădea şi aude urletele 
haitei flămânde, tot aşa cetele de şleahtici şi ţărani se 
ţineau după suedezi, venind tot mai aproape, hărţuindu-i 
cu tot mai multă îndrăzneală. 

În sfârşit, îi ajunse şi cel mai cumplit dintre toţi, 
Czarniecki, şi porni în urma lor. De câte ori priveau 
înapoi, străjile suedeze vedeau totdeauna călărimea 
polonă, uneori departe la marginea zării, alteori la 
câteva sute de paşi, la două bătăi de muschetă, iar când 
atacau, deasupra propriului grumaz. 

Vrăjmaşul vroia să se bată. Suedezii se rugau 
deznădăjduiţi lui Dumnezeu în acest scop, dar 
Czarniecki nu primea bătălia; aştepta vremea potrivită, 
preferind deocamdată să sfâşie sau să sloboadă cete mai 
mici care se năpusteau asupra duşmanului ca nişte 
şoimi asupra păsărilor de apă. 

Înaintau astfel unul în urma celuilalt. Cu toate 
acestea, castelanul de Kiev trecea câteodată de suedezi, 
se strecura înaintea lor şi le tăia drumul, prefăcându-se 
că primeşte lupta hotărâtoare. Atunci trâmbiţele sunau 
cu bucurie de la un capăt la altul al taberei suedeze şi, 
minune a minunilor! înflăcărarea cuprindea dintr-odată 
rândurile  vlăguite ale scandinavilor. Bolnavi, uzi, 
istoviţi, asemenea lui Lazăr, se ridicau îndată la luptă cu 
chipuri învăpăiate şi foc în priviri. Suliţele şi muschetele 
se mişcau cu atâta precizie, de parcă erau mânuite de 
braţe de fier, strigatele de luptă răsunau atât de 
puternice, de parcă le slobozeau cele mai sănătoase 

piepturi — şi mergeau înainte, să se izbească piept în 
piept cu duşmanul. 

Czarniecki însă lovea o dată de două ori, iar când 
începeau să tragă tunurile, îşi retrăgea oastea pe 
flancuri, lăsându-le suedezilor doar folosul trudei 
zadarnice, dezamăgirea şi descurajarea. 

În schimb, acolo unde tunurile nu puteau să ajungă, 
iar sulița şi paloşul aveau a hotărî la câmp deschis, se 
abătea ca trăsnetul, ştiind că raitierii suedezi nu făceau 
faţă nici măcar volintirilor în lupta cu sabia. 

Wittemberg începu iarăşi să stăruie pe lângă rege 
să se retragă, să nu se piardă pe sine şi oştirea, dar 
Carol Gustav îşi strângea buzele drept răspuns, 
împrăştia foc din priviri şi arăta cu o mână spre miazăzi, 
către ţinuturile rutene, unde se aştepta să-l găsească, pe 
rege, câmp deschis pentru izbândă, hrană, păşuni 
pentru cai şi prăzi bogate. 

Dar, colac peste pupăză, până şi acele steaguri 
polone, care rămăseseră alături de el şi puteau să 
stăvilească atacurile lui Czarniecki, începură să-i 
părăsească pe suedezi. Cel dintâi mulţumi pentru slujbă 
jupân Zbrozek pe care nu lăcomia de câştig, ci 
dragostea de steagul lui şi credinţa ostăşească îl 
ţinuseră până atunci lângă Carol. Mulţumi în aşa fel, 
încât răzni polcul de dragoni al lui Miller, tăie jumătate 
din oameni şi plecă. Îi urmă pilda jupân Kaliński, 
trecând peste  pedestrimea suedeză. Sapieha se 
posomora tot mai mult, rumega, punea ceva la cale în 
mintea, lui. El nu plecase până acum, dar oştenii din 
steagul lui fugeau în fiecare zi. 

Carol Gustav se îndrepta deci spre Napol, 
Cieszanów şi Oleszyce, ca să ajungă la râul San. Trăgea 
nădejde că Jan Kazimierz îi va ţine calea şi va primi 
bătălia. O izbândă putea să schimbe soarta suedezilor şi 
să le întoarcă roata norocului. Într-adevăr, umblau 
zvonuri că Jan Kazimierz pornise de la Lwów cu trupele 
regulate şi tătarii. Dar socotelile lui Carol dădură greş, 
fiindcă Jan Kazimierz prefera să aştepte strângerea 
oştilor şi sosirea lituanienilor sub conducerea lui 
Sapieha. Zăbava era cel mai bun aliat al lui, deoarece el 
sporea în putere cu fiecare zi care trecea, pe când armia 
lui Carol se împuţina mereu. 

— Oastea lui seamănă cu un alai de înmormântare! 
spuneau războinicii mai vârstnici din preajma lui 
Kazimierz. 

Această părere o împărtăşeau multe din căpeteniile 
suedeze. 

Regele susţinea şi acum că merge la Lwów, dar se 
păcălea pe sine şi pe ai săi. Nu-i mai ardea să se ducă la 
Lwów, când trebuia să se gândească la propria scăpare. 
Dealtfel, nici nu era sigur dacă Jan Kazimierz se mai afla 
la Lwów, de unde putea să se retragă oricând până hăt! 
în Podole, atrăgându-l astfel pe vrăjmaş în stepele 
depărtate în care suedezii ar fi pierit până la cel din 
urmă. 

Duglas plecă la Przemysl să încerce să ocupe cel 
puţin această cetăţuie, dar se întoarse cu mâinile goale 
şi cu oştenii împuţinaţi. Nenorocirea se apropia încet, 
dar sigur. Toate veştile care ajungeau în tabăra suedeză 
o prevesteau. Şi soseau în fiecare zi, una mai 

îngrijorătoare decât alta. 

— Vine Sapieha, a ajuns la Tamaszow! se zvoni într- 
o zi. 

— Lubomirski se apropie dinspre Podgorze cu 
oastea şi muntenii! se spuse a doua zi. 

Şi după aceea iarăşi: 

— Regele aduce oştirea regulată şi o sută de mii de 
tătari! S-a unit cu Sapieha! 

Printre aceste „prevestiri ale nenorocirii şi ale 
morţii” unele erau umflate şi înşelătoare, dar toate 
răspândeau înfricoşarea. Înflăcărarea oştenilor scădea. 
Mai demult, ori de câte ori ieşea înaintea polcurilor, 
regele era întâmpinat cu urale, în care răsuna nădejdea 
biruinţei, acum însă aceleaşi polcuri stăteau surde şi 
mute în faţa lui. În schimb, în jurul focurilor, oştenii 
trudiţi şi înfometați vorbeau în şoaptă, mai mult despre 
Czarniecki decât despre propriul rege. Era văzut 
pretutindeni. Şi lucru de mirare! Când treceau câteva 
zile şi nu pierea nici un podghiaz, când se scurgeau 
câteva nopţi fără strigătele: „Allah!” şi „Loveşte, ucide!” 
îngrijorarea creştea şi mai mult. 

— Czarniecki a fugit, Dumnezeu ştie ce mai 
pregăteşte! repetau oştenii. 

Carol se opri câteva zile la Jarostaw, gândindu-se ce 
are de făcut. În acest timp, oştenii bolnavi, care se 
înmulţiseră, fură încărcaţi în cutere şi trimişi pe râu la 
Sandomierz, singurul oraş întărit care se mai afla. În 
puterea suedezilor. După ce isprăvi şi această treabă, 
regele suedez hotări să afle unde se afla cu adevărat Jan 
Kazimierz. Aceasta se întâmpla în ziua când primise 

ştirea despre plecarea lui Jan Kazimierz de la Lwów. 

În acest scop, polcovnicul Kannenberg trecu râul 
San cu o mie de călăreţi şi porni spre răsărit. 

— Se prea poate să ai în mână soarta războiului şi a 
noastră a tuturor! îi spuse regele la plecare. 

Multe atârnau într-adevăr de acest podghiaz, 
deoarece în cel mai rău caz Kannenberg trebuia să 
aducă proviant în tabără; iar dacă va afla unde se 
găseşte Jan Kazimierz, regele suedez va porni îndată cu 
toate forţele împotriva acestui Darius polonez, îi va 
sfărâma oştirea şi cine ştie dacă nu va pune mâna pe el. 

De aceea, Kannenberg luă oştenii şi caii cei mai 
buni. Alegerea lor fu făcută cu mare grijă, pentru că 
polcovnicul nu putea să ia cu el nici pedestrime şi nici 
tunuri, aşadar trebuia să aibă asemenea oameni care să 
poată ţină piept la câmp deschis călărimii polone. 

Podghiazul ieşi din tabără în ziua de 20 martie. 
Când trecură podul, o mulţime de căpetenii şi oşteni îi 
petrecură cu strigătele: „Dumnezeu să vă călăuzească! 
Dumnezeu să vă dea izbânda! Să vă întoarceţi cu bine!” 
Erau o mie de oameni şi mergeau doi câte doi, aşa că 
şiragul se alungi destul de mult pe podul proaspăt 
înjghebat; o arcadă neterminată fusese acoperită cu 
scânduri de mântuială, ca să poată trece. 

Speranţa le lumina chipurile, pentru că erau sătui, 
cum nu mai fuseseră demult. Mâncaseră şi din hrana 
altora şi îşi umpluseră ploştile cu horilcă. De aceea erau 
voioşi şi strigau spre oştenii adunaţi la capătul podului: 

— O să vi-l aducem pe Czarniecki cu laţul de gât! 
Proştii, nu ştiau că merg ca vitele la tăiere. 

Parcă toate îşi dădeau mâna spre pierzania lor. Abia 
apucară să treacă peste râu, că geniştii suedezi luară 
scândurile de pe pod ca să-l întărească în grabă cu 
grinzi mai groase, pe care să poată trece şi tunurile. 
Cântând încet, podghiazul o luă spre Wielkie Oczy. 
Coifurile străluciră în soare la cotitură, apoi se 
cufundară în pădurea deasă. 

Merseră preţ de o milă şi — nimic! Pretutindeni 
tăcere, adâncurile pădurii păreau cu totul pustii. Se 
opriră să-şi lase caii să mai răsufle, apoi porniră mai 
departe. În cele din urmă, ajunseră la Wielkie Oczy, dar 
nici aici nu găsiră pe nimeni. 

Pustietatea locului îl puse pe gânduri pe 
Kannenberg. 

— Se vede că ne aşteptau! îi spuse ajutorului de 
polcovnic Sweno. Totuşi Czarniecki trebuie să fie în altă 
parte, de vreme ce nu ne-a întins nici o capcană. 

— Înălţimea ta porunceşte să ne întoarcem? întrebă 
Sweno. 

— Mergem mai departe, fie şi până la Lwów, 
dealtfel nici nu e prea departe. Trebuie să prindem vreo 
limbă, ca să-i ducem regelui veşti sigure în legătură cu 
Jan Kazimierz. 

— Şi dacă întâlnim forţe mai mari ca ale noastre? 

— De-am întâlni şi câteva mii de şleahtici, cu oşteni 
ca ai noştri n-o să ne lăsăm învinşi de asemenea 
adunătură. 

— Putem să dăm şi peste trupe regulate. Nu avem 
tunuri; ne-ar fi fost de mare folos împotriva lor. 

— O să ne retragem la timp şi o să-l vestim pe rege 

de apropierea vrăjmaşului. Pe cei care ne vor tăia 
drumul, îi vom nimici. 

— Mă tem de întunericul nopţii! răspunse Sweno. 

— Luăm toate măsurile de prevedere. Hrana pentru 
oameni ne ajunge două zile, nu trebuie să ne grăbim. 

Într-adevăr, când intrară iar în pădure, dincolo de 
Wielkie Oczy, înaintară cu mai multă grijă. Cincizeci de 
oşteni mergeau la oarecare depărtare înainte. Aceştia 
ţineau muschetele în mână, cu paturile sprijinite pe 
pulpe, şi luau seama în toate părţile. Cercetau desişurile 
şi tufele, oprindu-se de multe ori şi ascultând cu luare- 
aminte. Uneori se abăteau pe laturile drumului, 
scrutând bungetele pădurii, dar nicăieri nu era nici 
țţipenie de om. 

Abia după vreun ceas, la o cotitură, cei doi raitieri 
care mergeau în frunte zăriră la vreo patru sute de paşi 
înainte un călăreț. 

Ziua era senină şi soarele strălucea pe bolta cerului; 
călăreţul se vedea ca în palmă. Era un oştean nu prea 
arătos, îmbrăcat în haine străine. Părea mai mic decât 
era cu adevărat, deoarece călărea pe un bahmet şarg de 
sânge ales. 

Călărețul mergea încet, de parcă nu vedea oastea 
care venea în urma lui. Viiturile primăverii adânciseră 
şanţuri adânci pe drum, în care şipotea apa tulbure. 
Înaintea şanţurilor călăreţul îşi strunea calul, care le 
sărea cu uşurinţa unui cerb, apoi pornea iarăşi în trap 
uşor, smucind frâul şi sforăind vioi din când în când. 

Cei doi raitieri îşi opriră caii şi se uitară după 
vagmistru. Acesta sosi îndată, privi şi spuse: 

— E un ogar din haita poloneză. 

— Strig la el! zise raitierul. 

— N-ai să strigi, pot fi mai mulţi pe aici. Du-te după 
polcovnic! 

În acest timp, fură ajunşi de străjile dinainte şi se 
opriră cu toţii; micul viteaz îşi opri şi el fugarul şi-l 
întoarse cu faţa spre suedezi, ca şi când ar fi vrut să le 
taie drumul. 

Un răstimp, ei priviră la el şi el la ei. 

— Iată încă unul! Doi, trei, patru! O ceată întreagă! 
se auziră strigăte în rândurile suedeze. 

Într-adevăr, din amândouă părţile drumului 
începură să se adune călăreţi, la început câte unul, apoi 
câte doi, câte trei... Se rânduiau cu toţii alături de cel 
care se arătase mai înainte. 

Dar şi a doua ceată de suedezi, condusă de Sweno, 
apoi Kannenberg cu grosul podghiazului sosiră la locul 
de unde se opriseră străjile din faţă. Kannenberg şi 
Sweno ieşiră îndată în frunte. 

— Îi cunosc pe oamenii aceştia! strigă Sweno, după 
ce se uită la ei. E steagul care l-a atacat pe graful 
Waldemar la Gotab, sunt oştenii lui Czarniecki Trebuie 
să fie şi el pe aproape! 

Aceste cuvinte făcură o impresie adâncă, în rânduri 
se aşternu o linişte adâncă; doar caii îşi rodeau zăbala. 

— Cred că aici e o capcană! îşi urmă vorba Sweno. 
Sunt prea puţini, ca să dea piept cu noi, dar ceilalţi 
trebuie să fie ascunşi prin pădure. 

Aici se întoarse spre Kannenberg. 

— Înălţimea ta, pornim înapoi! 

— Bine mă mai sfătuieşti, domnia-ta! răspunse 
polcovnicul încruntându-se. Nici nu mai era nevoie să 
plecăm, dacă dăm bir cu fugiţii la vederea câtorva zeci 
de prăpădiţi! De ce nu ne-am întors când l-am văzut pe 
cel dintâi?... Înainte! 

Primul rând de suedezi porni în aceeaşi clipă, urmat 
de al doilea, al treilea, al patrulea... Depărtarea dintre 
cei doi potrivnici începu să se micşoreze. 

— Tuj'porunci Kannenberg. 

Muschetele suedeze se mişcară ca una singură şi 
ţevile se îndreptară spre călăreţii polonezi. 

Dar înainte ca împuşcăturile să pornească, polonezii 
întoarseră caii şi începură să fugă în neorânduială. 

— Înainte! tună Kannenberg. 

Podghiazul porni în galop, de se cutremura 
pământul sub copitele grele ale cailor. 

Pădurea se umplu de strigătele fugarilor şi ale 
urmăritorilor. După un sfert de ceas de goană, fie că 
şoimanii suedezilor erau mai buni, fie că ai polonezilor 
erau osteniţi de drum, destul că depărtarea care 
despărţea cele două pâlcuri începu să scadă. 

Dar, în acelaşi timp, se întâmplă un lucru de mirare. 
Ceata polonezilor, învălmăşită la început, pe măsură ce 
fuga se prelungea, nu numai că nu se împrăştia şi mai 
mult, ci dimpotrivă, gonea în rânduri tot mai strânse, ca 
şi când iuţeala cailor îndrepta şirurile călăreţilor. 

Sweno văzu schimbarea, dădu pinteni calului, îl 
ajunse pe Kannenberg şi începu să strige: 

— Înălţimea ta, nu e vorba de o gloată de tâlhari, 
sunt oşteni de meserie, care fug ca să ne atragă într-o 

capcană. 

— Şi în capcana asta o să fie diavoli, n-o să fie tot 
oameni? răspunse Kannenberg. 

Drumul urca în pantă uşoară şi se lărgea din ce în 
ce mai mult, codrul se rărea şi la marginea lui se zărea 
nu un câmp acoperit cu iarbă, ci mai degrabă o poiană 
înconjurată din toate părţile de păduri dese şi cenuşii. 

Steagul polonez îşi înteţi goana şi se arătă că 
înainte mersese înadins mai încet, deoarece într-un 
răstimp scurt se depărta atât de mult, încât căpetenia 
suedeză îşi dădu seama că nu-l va ajunge niciodată. 

Se afla în mijlocul poienii şi, văzând că duşmanul se 
apropia de celălalt capăt, porunci oştenilor să-şi 
încetinească goana. 

Dar, minune! În loc să se ascundă printre copaci, 
steagul polonez însemnă o jumătate de cerc la poalele 
pădurii şi se întoarse în galop cu faţa spre suedezi, 
oprindu-se dintr-odată în ordine de bătaie şi stârnind 
astfel uimirea vrăjmaşilor. 

— Aşa-i! strigă Kannenberg. Sunt trupe regulate! 
Au întors ca la mustru. Mii de draci, ce vor?... 

— Vin asupra noastră! răspunse Sweno. Într- 
adevăr, steagul porni înainte în trap întins. Micul 
cavaler, călare pe bahmetul şarg, împărțea porunci, 
ieşea înainte, apoi iarăşi îşi strunea calul şi făcea semne 
cu sabia; pesemne el era căpetenia. 

— Nu mai încape îndoială, ne atacă! se miră 
Kannenberg. 

Caii, potrivnicilor îşi luaseră avânt şi, ciulindu-şi 
urechile, se întindeau în goană, aproape atingând 

pământul cu burţile. Călăreţii se aplecau pe grumazul 
fugarilor şi se ascundeau în spatele coamei. Suedezii din 
primele rânduri vedeau numai nările lărgite ale cailor şi 
ochii învăpăiaţi. Nici vijelia nu goneşte, cum gonea 
steagul polonez. 

— Dumnezeu cu noi! Suedia! Foc! porunci 
Kannenberg, înălțându-şi spada. 

Bubuiră toate muschetele, dar în aceeaşi clipă 
steagul polonez se năpusti în fum cu atâta putere, încât 
sparse în două primele rânduri suedeze şi se înfipse în 
vâltoarea de oameni şi cai, cum se înfige pana în 
trunchiul despicat, începu o vânzoleală cumplită, platoşa 
se izbea de platoşe, sabia de sabie, iar scrâşnetele, 
nechezatul cailor şi vaietele celor care mureau stârneau 
ecouri în toate părţile, de parcă întreaga pădure 
răspundea la zgomotele bătăliei, aşa cum văgăunile 
munţilor răspund tunetelor. 

La început, suedezii se învălmăşiră, mai ales că 
mulţi dintre ei căzură la prima ciocnire, dar îşi reveniră 
şi se aruncară asupra duşmanului. Cele două aripi se 
împreunară şi, pentru că steagul polonez se opintea 
înainte, vrând să străpungă rândurile suedeze, îl 
înconjurară pe dată. Mijlocul raitierilor dădea înapoi, în 
timp ce marginile atacau cu tot mai multă înverşunare, 
cu toate că nu puteau să strice rândurile ce se apărau cu 
acea îndârjire şi îndemânare neîntrecută, care făceau 
faima călărimii polone. Aşadar săbiile trudeau împotriva 
spadelor, oamenii cădeau cu nemiluita, iar biruinţa 
înclina tot mai mult spre suedezi, când deodată de lângă 
peretele negru al pădurii ţâşni încă un steag, care porni 

îndată la atac. 

Toată aripa dreaptă a suedezilor, condusă de 
Sweno, se întoarse numaidecât cu faţa spre noul 
vrăjmaş în care oşteni pricepuţi recunoscură pe husari. 

În fruntea lor se afla un bărbat pe un cal alb cu pete 
negre, cu o burcă pe umeri şi cu un calpac de râs cu 
pană de stârc. Se vedea destul de bine, deoarece călărea 
într-o latură, la zece-cincisprezece paşi de oşteni. 

— Czarniecki! Czarniecki! răsunară strigăte din 
rândurile suedeze. 

Sweno privi deznădăjduit la cer, apoi strânse calul 
cu genunchii şi porni cu rândurile strânse. 

Jupân Czarniecki îşi conduse husarii până la zece- 
cincisprezece paşi şi când îşi luară cel mai mare avânt, 
se întoarse. 

Dinspre pădure se urni al treilea steag iar el se 
apropie îndată şi-l conduse asupra duşmanului; tot aşa 
făcu şi cu al patrulea; îi arăta fiecăruia unde să 
izbească, de credeai că e un gospodar care-şi îndrumă 
secerătorii sile împarte munca. 

În sfârşit, când porni al cincilea, trecu în fruntea lui 
şi se aruncă în vălmăşagul bătăliei. Dar husarii 
împinseseră înapoi aripa dreaptă şi în curând o răzbiră, 
pe când celelalte trei steaguri îi înconjurară pe suedezi 
după moda tătărască şi, făcând mare zarvă, începură să 
lovească vrăjmaşul descumpănit cu săbiile, să-l împungă 
cu suliţele, să-l mărunţească şi să-l calce în picioarele 
cailor, în sfârşit, să-i gonească strigând şi măcelărindu-l. 

Kannenberg înţelese că i se pregătise o capcană în 
care căzuse, aducându-şi oamenii la pierzanie; nu se mai 

gândea la biruinţă, dar vroia să scape cât mai mulţi 
oşteni, aşa că porunci trâmbiţaşilor să sune retragerea. 
Suedezii porniră în goană spre drumul pe care veniseră 
de la Wielkie Oczy, urmăriţi atât de aproape de 
steagurile lui Czarniecki, încât răsuflarea cailor polonezi 
încălzea spinările suedeze. 

Spaima pusese stăpânire pe raitieri şi în aceste 
condiţii întoarcerea nu se putea desfăşura în ordine; caii 
mai buni se înşirară înainte şi în curând pâlcul strălucit 
al lui Kannenberg se preschimbă într-o gloată care 
fugea în neorânduială şi se lăsa hăcuită, aproape fără 
împotrivire. 

Pe măsură ce urmărirea de prelungea, învălmăşeala 
sporea tot mai mult, fiindcă nici polonezii nu mai goneau 
în rânduri strânse; fiecare slobozea frâul, lăsându-şi 
calul să alerge din răsputeri, ajungea pe cine vroia şi 
lovea pe cine pusese ochii. 

Se amestecară, aşadar, unii cu alţii. O parte dintre 
oştenii polonezi întrecuseră ultimele şiruri suedeze. 
Uneori, când luptătorul de elită se ridica în scări, ca să 
izbească pe raitierul care fugea înaintea lui cu şi mai 
multă putere, pierea împuns cu rapiera din spate. 
Drumul până la Wielkie Oczy se aşternu din belşug cu 
trupuri suedeze, dar urmărirea nu se sfârşi aici. Şi unii 
şi ceilalţi intrară cu aceeaşi iuţeală în pădurea 
următoare. Aici însă caii suedezilor, osteniţi de goana 
dinainte, începură să dea semne de oboseală, şi măcelul 
deveni şi mai sângeros. 

Câţiva raitieri săriră de pe cai şi o zbughiră în 
pădure. Nu le urmară pilda decât vreo zece- 

cincisprezece, deoarece suedezii ştiau din experienţă că 
în desişul codrilor îi pândeau ţăranii, aşa că preferau să 
moară de sabie, decât în chinurile îngrozitoare la care-i 
supuneau gloatele zădărâte. 

Alţii cerşeau îndurare, cei mai mulţi în zadar, 
pentru că fiecare vroia mai bine să-şi ucidă vrăjmaşul şi 
să gonească mai departe, decât să-l ia prins, să-i poarte 
de grijă şi să înceteze urmărirea. 

Aşa că săbiile tăiau fără milă; nu mai vroiau să 
scape nici un suedez care să ducă regelui vestea 
prăpădului. Jupân Wołodyjowski gonea în frunte cu 
steagul de laudanieni. Fiindcă el era călăreţul care se 
arătase suedezilor, ca să-i ademenească, el îi atacase cel 
dintâi, iar acum, călărind pe şoimanu-i ca vijelia, îşi 
făcea de cap printre vrăjmaşi, dorind să se sature de 
sânge şi să răzbune înfrângerea de la Gotab. Ajungea 
mereu câte un raitier şi, ajungându-l, îl stingea repede 
ca pe o lumânare; uneori urmărea doi, trei sau patru, 
dar pentru scurtă vreme, căci în curând înaintea lui mai 
alergau numai caii fără călăreţi. În zadar câte un suedez 
îşi apuca rapiera de lamă şi, întorcând-o cu mânerul 
spre cavaler în semn de supunere, cerşea îndurare cu 
glasul şi cu ochii; Wołodyjowski nu-l lua în seamă, îşi 
băgă vârful săbiei în locul unde gâtul se împreuna cu 
trupul, împungea uşor, abia vizibil, şi vrăjmaşul îşi 
desfăcea braţele, buzele-i palide bolboroseau vorbe 
neînţelese, după care se cufunda în bezna morţii. 

Iar jupân Wołodyjowski îl lăsa în plata Domnului şi 
alerga mai departe, căutându-şi alte victime pe care să 
le doboare din şa. 

Viteazul Sweno îl văzu pe acest secerător 
înfricoşător şi, strângând în juru-i zece-cincisprezece 
raitieri, hotări să oprească fie şi pentru o clipă 
urmărirea cu preţul propriei vieţi, pentru a-i salva pe 
ceilalţi. Îşi întoarseră caii şi îi aşteptară pe urmăritori cu 
rapierele îndreptate spre ei. Văzând aceasta, 
Wołodyjowski nu şovăi nici o clipă, îşi îmboldi calul cu 
pintenii şi se năpusti în mijlocul lor. 

Şi, înainte ca cineva să aibă timp să clipească din 
ochi, două coifuri alunecară pe grumazul cailor. Mai 
mult de zece rapiere ţintiră pieptul lui Wołodyjowski, 
dar în aceeaşi clipă se repeziră în urma lui cei doi 
Skrzetuski, Jozwa Butrym Beznogi, jupân Zagłoba şi 
Roch Kowalski despre care Zagtoba spunea că şi atunci 
când porneşte la atac, ţine ochii închişi şi moţăie, 
trezindu-se abia când se ciocneşte piept în piept cu 
duşmanul. 

Wołodyjowski se ghemui după şaua înaltă atât de 
repede, încât rapierele străpunseră văzduhul în locul lui. 
Cunoştea acest mijloc de la tătarii din Bialogrâd, dar, 
prizărit şi peste măsură de iute, ajunsese la asemenea 
îndemânare, încât pierea din ochi oricând vroia, 
ascunzându-se după grumazului sau sub burta calului. 
Aşa pieri şi acum şi, înainte ca raitierii uluiţi să priceapă 
ce se întâmplase cu el, apăru iarăşi pe neaşteptate în şa, 
ca un râs furios care sare de pe crengile înalte printre 
ogarii speriaţi. 

Între timp, îi veniră în ajutor tovarăşii săi, 
răspândind moartea şi învălmăşeala. Un raitier îi puse 
pistolul în piept lui jupân Zagtoba, dar Roch Kowalski, 

avându-l în partea stângă, aşadar neputând să-l taie cu 
sabia, îşi făcu mâna pumn şi-l izbi în moalele capului, iar 
suedezul se prăbuşi ca lovit de trăsnet. Jupân Zagtoba, 
scoțând un strigăt de bucurie, îl crestă la tâmplă pe 
Sweno căruia îi căzură mâinile în jos şi îşi sprijini 
fruntea pe grumazul calului. Când văzură primejdia, 
ceilalţi raitieri o luară la sănătoasa. Wołodyjowski, 
Jozwa Beznogi şi cei doi Skrzetuski porniră în urma lor 
şi-i spârcuiră, înainte de a fi făcut o sută de paşi. 

Urmărirea continua mai departe. Caii suedezilor 
erau istoviţi şi se prăbuşeau tot mai des. În cele din 
urmă, din cei o mie de raitieri aleşi pe sprinceană, care 
plecaseră cu Kannenberg, nu mai rămăseseră decât vreo 
sută şi câteva zeci, ceilalţi aşternând drumul lung din 
pădure. Dar şi cei care scăpaseră cu viaţă se împuţinau 
cu fiecare clipă, deoarece braţele poloneze nu-şi 
încetaseră truda. 

În sfârşit, ieşiră din pădure. Turnurile de la 
Jarosław se  desluşeau limpede pe bolta albastră. 
Nădejdea cobori în inimile fugarilor, întrucât ştiau că la 
Jarostaw se află regele cu toată oştirea, care putea să le 
sară în ajutor în orice clipă. 

Uitaseră că îndată după trecerea lor se ridicaseră 
scândurile de pe ultima arcadă, ca să se întărească 
podul cu grinzi mai groase, care să reziste la trecerea 
tunurilor. 

lar jupân Czarniecki, fie că aflase prin iscoadele 
sale, fie că dorea cu tot dinadinsul să se arate regelui 
suedez şi în văzul lui să-i căsăpească pe nefericiţii care 
mai erau în viaţă, destul că nu opri urmărirea, ci se 

repezi el însuşi înainte cu steagul lui Szemberk, tăindu-i 
pe vrăjmaşi cu mâna lui şi porni cu atâta avânt, de parcă 
vroia să atace Jarosław. 

Îi ajunseră pe fugari la câteva sute de paşi de pod. 
Strigătele ajungeau până în tabăra suedeză. O mulţime 
de oşteni şi căpetenii ieşiră din oraş să vadă ce se 
petrece dincolo de râu. Recunoscură dintr-o privire pe 
raitierii care plecaseră din tabără în dimineaţa aceleiaşi 
zile. 

— Pâlcul lui Kannenberg! E pâlcul lui Kannenberg! 
începură să strige mii de glasuri. 

— Au pierit aproape cu toţii! Au mai rămas doar 
vreo sută de oameni! 

Tocmai atunci sosi şi ragele în galop, urmat de 
Wittemberg, Forgell, Miller şi ceilalţi ghinărari. 

Regele păli. 

— E Kannenberg! rosti. 

— Pe rănile lui Christos! strigă Wittemberg. N-au 
isprăvit podul, aşa că-i va tăia până la unul! 

Regele privi la râul umflat de apele primăverii, care 
curgea la vale în valuri gălbui; nici vorbă să-l treacă înot 
şi să le sară în ajutor! 

Ceilalţi se apropiau din ce în ce mai mult. 

Deodată strigătele răsunară din nou: 

— Vin carele şi gărzile regelui! Vor pieri şi acestea! 

Într-adevăr, o parte din văsăria regelui, păzită de o 
sută de pedestraşi, ieşea tocmai atunci pe alt drum din 
pădurile învecinate. Văzând cele ce se petreceau, 
însoțitorii convoiului de care grăbiră din răsputeri spre 
oraş, convinşi pesemne că podul era gata. 


59 


Dar îi zăriră polonezii şi trei sute de cai se 
desprinseră numaidecât, pornind în goana mare asupra 
lor. În fruntea lor zbura cu sabia ridicată deasupra 
capului şi cu flăcări în priviri arendaşul din Wasosza, 
Rzedzian. Până atunci nu dăduse dovadă de prea multă 
vitejie, dar la vederea carelor în care putea să găsească 
pradă din belşug, curajul îi spori dintr-odată, aşa că se 
afla la câteva zeci de paşi înaintea celorlalţi. Pedestraşii 
de lângă care, văzând că nu vor putea trece, se 
strânseră într-un pătrat şi o sută de muschete se 
îndreptară în acelaşi timp spre pieptul lui Rzedzian. 
Împuşcăturile cutremurară văzduhul, o fâşie de fum albi 
înaintea pătratului, dar înainte ca fumul să se împrăştie, 
arendaşul îşi struni calul lângă vrăjmaş cu atâta putere, 
încât copitele dinainte se ridicară o clipă deasupra 
capetelor suedeze şi căzu ca trăsnetul în mijlocul lor. 

Lavina călăreţilor se prăvăli în urma lui. 

Şi aşa cum lupii năpădesc calul istovit, care trăieşte 
încă şi, zăcând pe spate, se apără deznădăjduit cu 
copitele, în timp ce fiarele îl acoperă cu totul şi smulg 
din el bucăţi de carne-vie, tot aşa şi carele şi pedestraşii 
fură înăbuşiţi de masa învălmăşită de cai şi călăreţi. 
Doar strigătele înfiorătoare se ridicau din această 
vânzoleală şi ajungeau la urechile suedezilor care 
stăteau pe malul celălalt. 

În acest timp, lângă râu, erau zdrobiţi cei din urmă 
dintre raitierii lui Kannenberg. Întreaga armie suedeză 
se înşirase pe malul înalt al râului San. Pedestraşi, 
călăreţi şi tunari se amestecau unii cu alţii şi priveau la 
prăpăd, precum romanii în circurile lor; aceştia însă 


60 


priveau cu dinţii încleştaţi, deznădăjduiţi, înspăimântați 
şi cu simţământul neputinței în inimă. La răstimpuri, din 
piepturile acestor spectatori fără voie se smulgeau 
strigăte îngrozite sau răsunau hohote de plâns, apoi 
iarăşi se înstăpânea tăcerea şi se auzea numai 
răsuflarea oştenilor mânioşi. Pentru că mia de oameni, 
cu care plecase Kannenberg, era fruntea şi mândria 
întregii oştiri suedeze; veterani unul şi unul, acoperiţi de 
slavă numai Dumnezeu ştie în câte ţări şi în câte bătălii! 
lar acum fugeau ca o turmă rătăcită pe întinderea de 
dincolo de râu, pierind ca oile sub cuțitul măcelarului. 
Ceea ce vedeau, nu mai semăna a luptă, ci a vânătoare. 
Năprasnicii călăreţi polonezi se frământau ca volbura pe 
câmpul de bătaie, strigând şi aţinând calea raitierilor. 
Uneori unul era gonit de câţiva sau de o ceată întreagă, 
alteori bărbatul era urmărit de bărbat. Câteodată 
suedezul ajuns se apleca în şa, ca să uşureze lovitura 
duşmanului, altă dată primea lupta, dar cel mai adesea 
pierea, căci oştenii suedezi nu puteau să se măsoare cu 
şleahticii polonezi foarte pricepuţi în mânuirea săbiei. 

Cel mai cumplit dintre polonezi se arăta micul 
cavaler, călare pe şargu-i iute ca şoimul. În cele din 
urmă, îl văzu întreaga oştire, pentru că pe cine gonea, 
cine încrucişa sabia cu el, pierea nu se ştie cum şi când, 
atât de neînsemnate păreau mişcările paloşului cu care-i 
dobora din şa pe raitieri. În sfârşit, îl zări pe însuşi 
Kannenberg, pe care-l urmăreau zece-cincisprezece 
oşteni de elită, aşa că strigă la ei, le porunci să înceteze 
urmărirea şi se năpusti asupra lui. 

Suedezii de pe malul celălalt priveau cu răsuflarea 

tăiată. Până şi regele se apropie de apă, cuprins în 
acelaşi timp de teamă şi nădejde, deoarece Kannenberg, 
mare magnat şi rudă a regelui, învăţat din copilărie cu 
tot felul de lovituri de către meşterii italieni, nu-şi găsea 
egal în toată armia suedeză. Toate privirile erau aţintite 
asupra lui, gurile întredeschise abia mai răsuflau, iar el, 
văzând că ceata urmăritorilor se depărtase şi, vrând să- 
şi recâştige în ochii regelui faima ştirbită de pierderea 
pâlcului, îşi spuse în gându-i întunecat: 

„Vai mie, dacă pierzându-mi oştenii, nu voi pecetlui 
ruşinea cu propriul sânge sau dacă nu-mi voi 
răscumpăra viaţa, doborându-l pe acest straşnic bărbat! 
Altminteri, chiar dacă braţul lui Dumnezeu m-ar aşeza 
pe celălalt mal, n-aş cuteza să privesc în ochii nici unui 
suedez!” 

Îşi întoarse calul şi se năpusti la cavalerul îmbrăcat 
în tunică galbenă. 

Şi pentru că acei călăreţi care-i tăiau calea dinspre 
râu se trăseseră într-o latură, Kannenberg nădăjduia că, 
dacă avea să-şi înfrângă potrivnicul, va ajunge pe mal şi 
va sări în apă, apoi fie ce-o fi; dacă nu va izbuti să treacă 
viitura râului, sforul îl va purta departe împreună cu 
calul şi suedezii vor găsi vreun mijloc să-l ajute. 

Se repezi ca fulgerul spre micul cavaler, iar micul 
cavaler spre el. Suedezul vru să înfigă până la mâner 
spada în subsuoara potrivnicului, dar cunoscu îndată că 
meşterul nimerise peste un meşter deopotrivă cu el, 
deoarece rapiera îi alunecă de-a lungul săbiei poloneze 
şi parcă îi tremură ciudat în mână, ca şi când i-ar fi 
amorţit braţul; abia putu prijoni lovitura pe care i-o 

dădu micul cavaler; din fericire, îi despărţiră caii... 

Cei doi călăreţi făcură un ocol şi se întoarseră în 
acelaşi timp; acum se apropiau mai încet unul de 
celălalt, dorind să aibă timp să-şi încrucişeze săbiile de 
mai multe ori. Kannenberg se ghemui în el, semănând 
cu o pasăre care îşi arată doar ciocul puternic din 
penele înfoiate. Cunoştea o împunsătură fără greş, 
învățată de la un florentin, cumplită, pentru că era 
înşelătoare şi aproape cu neputinţă de respins, care 
consta în aceea că lama, îndreptată chipurile spre piept, 
ocolea fierul potrivnicului şi-i străpungea gâtul, ieşind 
prin grumaz. Hotări să folosească acum această 
împunsătură. 

Sigur de izbândă, se apropie strunindu-şi calul tot 
mai mult în vreme ce Wołodyjowski — fiindcă el era — 
îşi mâna şoimul spre el în sărituri mărunte. O clipă se 
gândi să piară pe neaşteptate sub burta calului, ca 
războinicii din Bialogrâd, dar pentru că lupta cu un 
singur bărbat în văzul celor două oştiri, deşi înţelese că 
suedezul avea să-l întâmpine cu o lovitură neprevăzută, 
îi fu ruşine să se apere ca un tătar. 

„Vrei să mă străpungi cu .spada, ca bâtlanul pe 
şoim, îşi spuse, dar am să te cinstesc cu morişca pe care 
am născocit-o la Lubnie.” 

Gândul acesta i se păru cel mai potrivit, aşa că se 
îndreptă în şa, îşi înălţă săbioara şi începu s-o 
învârtească asemenea aripilor unei mori de vânt, dar cu 
atâta iuţeală, încât şuiera ascuţit prin aer. Şi pentru că 
soarele care scăpata se răsfrângea în lama săbiei, îl 
înconjura parcă un scut de lumină jucăuşă. Viteazul îşi 

înghionti bahmetul cu pintenii şi se năpusti asupra lui 
Kannenberg. 

Suedezul se piti şi mai mult, aproape lipindu-se de 
grumazul calului, îşi încrucişa rapiera cu sabia, înălţă 
capul dintr-odată ca şarpele şi împunse năprasnic. 

În aceeaşi clipă, se auzi şuierul moriştii cumplite, 
rapiera se smuci în mâna suedezului, ascuţişul lovi în 
gol, în schimb, vârful îndoit al săbiei micului cavaler se 
abătu cu iuţeala trăsnetului peste faţa lui Kannenberg, îi 
despică o parte din nas, gura, bărbia, căzu pe osul 
claviculei, îl zdrobi şi se opri abia în cureaua care-i 
trecea peste umăr. 

Spada scăpă din mâna nenorocitului şi noaptea îi 
cuprinse mintea, dar înainte de a cădea de pe cal, 
Wołodyjowski dădu drumul săbiei, lăsând-o să atârne de 
cureluşe, şi îl apucă de braţe. 

Suedezii de pe malul celălalt izbucniră într-un 
strigăt uriaş, în timp ce jupân Zagtoba se repezi la micul 
viteaz. 

— Jupâne Michał, ştiam că aşa are să se întâmple, 
dar eram gata să te răzbun. 

— Era un mare meşter, răspunse Wołodyjowski. 
Domnia ta, ia-i calul de dârlog, că e de soi bun. 

— Ehei, dacă nu era râul, am fi început petrecerea 
şi cu ceilalţi! Cel dintâi aş... 

Vorbele lui jupân Zagtoba fură întrerupte de şuierul 
plumbilor, aşa că nu-şi mai isprăvi gândul şi strigă: 

— Jupâne Michał, să mergem, vânzătorii ăştia sunt 
în stare să ne împuşte! 

— Plumbii nu mai au putere, răspunse 

Wołodyjowski, pentru că ne aflăm prea departe. 

În acest timp, îi înconjurară alţi călăreţi polonezi, 
firitisindu-l pe Wołodyjowski şi uitându-se la el cu 
admiraţie, iar el îşi mişca mustăcioara, pentru că şi el 
era mulţumit de isprava lui. 

Pe malul celălalt, suedezii lărmuiau ca stupul 
înainte de a roi. Tunarii aduseră în grabă tunurile, aşa 
că în rândurile poloneze trâmbiţele sunară retragerea. 
La auzul lor, fiecare se repezi spre steagul său şi într-o 
clipă fură gata de drum. 

Se retraseră la poalele pădurii şi se opriră din nou, 
făcându-i parcă loc duşmanului şi poftindu-l să treacă 
râul. În sfârşit, în faţa oamenilor şi a cailor ieşi bărbatul 
călare pe fugarul alb cu pete negre, cu burca pe umeri 
şi pană de stârc la căciulă; avea buzduganul aurit în 
mână. 

Se vedea destul de bine, deoarece cădeau asupra lui 
razele roşietice ale soarelui care apunea. Dealtfel 
călărea pe dinaintea polcurilor, de parcă le trecea în 
revistă. Suedezii îl recunoscură numaidecât şi începură 
să strige: 

— Czarniecki! Czarniecki! 

El însă vorbea ceva cu polcovnicii. Îl văzură 
oprindu-se mai îndelung în fața micului cavaler, care-l 
doborâse pe Kannenberg, şi punându-i mâna pe umăr, 
apoi ridică buzduganul şi steagurile se îndreptară încet 
spre pădure unul după altul. 

Tocmai scăpătase soarele. La Jarosław băteau 
clopotele prin biserici, aşa că polcurile care plecau 
începură să cânte într-un glas: „îngerul Domnului a 

vestit-o pe Fecioara Măria”, şi cu acest cântec se 
pierdură din ochii suedezilor. 


Capitolul V 


În ziua aceea suedezii se culcară fără să pună nimic 
în gură; nu le mai rămăsese nici măcar nădejdea că vor 
avea ce să mănânce a doua zi. Dar foamea nu-i lăsa să 
doarmă. Înainte de al doilea cântat al cocoşilor, oştenii 
începură să se strecoare din tabără, câte unul sau în 
cete, plecând să jefuiască prin satele de lângă Jarostaw. 
Se îndreptau ca nişte tâlhari la adăpostul întunericului 
spre Radymno, Kańczuga, Tyczyn — care încotro putea 
şi unde se aştepta să găsească ceva de mâncare. Le 
dădea curaj şi gândul că Czarniecki se afla dincolo de 
râu, dar chiar dacă ar fi trecut apa, vroiau mai bine 
moartea decât foamea. Se vede că ascultarea lăsa mult 
de dorit în tabără, deoarece aproape o mie cinci sute de 
oameni îşi părăsiră cvartirul în acest fel, în pofida celor 
mai aspre porunci ale regelui. 

Începură deci să jefuiască prin împrejurimi, arzând, 
prădând şi omorând, dar aproape nici unul dintre ei n- 
avea să se mai întoarcă în tabără. Czarniecki se afla într- 
adevăr de cealaltă parte a Sanului, dar şi aici dădeau 
târcoale cete de şleahtici şi ţărani; din nenorocire, cea 
mai puternică dintre ele, aceea a lui jupân Strzatkowski, 
alcătuită din şleahtici munteni, plecase tocmai în 
noaptea aceea la Próchnik. Văzând jariştea de lumină şi 
auzind împuşcături, jupân Strzałkowski se întoarse 
îndată şi năvăli asupra jefuitorilor. Se apărară cu 

înverşunare prin ogrăzi, dar jupân Strzałkowski îi răzbi 
şi îi tăie până la unul. În alte sate, alte cete făcură 
acelaşi lucru, după care, urmărindu-i pe fugari, se 
apropiară de tabăra suedeză, răspândind spaima şi 
învălmăşeala, strigând în limbi felurite: tătară, valahă, 
maghiară şi polonă, astfel că-suedezii se crezură atacați 
de niscaiva oştiri puternice, poate chiar de han cu toată 
urdia lui. 

Se iscă neorânduială şi, lucru nemaivăzut până 
atunci, panică, pe care căpeteniile izbutiră s-o învingă 
cu mare greutate. Dar regele, care rămase pe cal până 
în zori, văzu ce se întâmplă, înţelese ce-ar putea ieşi de 
aici şi dis-de-dimineaţă chemă sfatul de război. 

Adunarea aceasta mohorâtă nu dură mult, căci nu 
erau decât două căi între care trebuiau să aleagă. 
Oştenii erau descurajaţi, n-aveau ce să mănânce, iar 
vrăjmaşul sporea în putere. 

Acest Alexandru suedez, care făgăduise lumii 
întregi să-l fugărească pe Darius al polonezilor fie şi 
până în stepele tătare, trebuia să se gândească acum nu 
la urmărire, ci cum să-şi scape propria piele. 

— Putem să ne întoarcem pe San până la 
Sandomierz, iar de acolo pe Vistula, la Varşovia, apoi 
spre ţinuturile prusiene! propuse Wittemberg. În acest 
fel scăpăm de pieire. 

Duglas îşi luă capul în mâini: 

— Atâtea izbânzi, atâtea greutăţi, o ţară atât de 
mare cucerită şi să fim siliţi să ne întoarcem! 

Iar Wittemberg: 

— Domnia ta, poţi să ne dai vreun sfat? 

— Nu pot! răspunse Duglas. 

Regele, care nu spusese nimic până atunci, se ridică 
în semn că întâlnirea luase sfârşit şi zise: 

— Poruncesc să ne retragem! 

În ziua aceea nu-i mai ieşi nici o vorbă din gură. 

În tabăra suedeză începură să duruie tobele şi să 
sune trâmbiţele. Vestea retragerii se răspândi într-o 
clipă de la un capăt la altul. Oştenii o întâmpinară cu 
strigăte de bucurie. În mâna suedezilor se aflau încă 
destule castele şi fortărețe în care puteau să mănânce şi 
să se odihnească fără primejdie. 

Ghinărarii şi oştenii se apucară să se pregătească 
de întoarcere cu o râvnă care, observă Duglas, semăna a 
ruşine. 

Regele îl trimise chiar pe Duglas cu străjile 
dinainte, ca să dreagă locurile de trecere şi să curețe 
pădurile. După el se urni în curând întreaga oştire în 
ordine de luptă; partea din faţă era apărată de tunuri, 
spatele de carele de povară, iar pe de lături mergea 
pedestrimea. Calabalâcul de război şi corturile pluteau 
în corăbii pe apele râului. 

Toate aceste măsuri de prevedere nu erau de 
prisos, deoarece abia porniseră oştile şi străjile din 
spate văzură pe călăreţii polonezi care veneau în urma 
lor; de acum încolo aproape că n-aveau să-i mai piardă 
din ochi. 

Czarniecki îşi aduna steagurile, trimitea la rege 
toate cetele din împrejurimi după ajutor şi-i urmărea 
mereu. Primul popas de noapte de la Przeworsk însemnă 
şi prima alarmă. Pâlcurile polone se apropiară atât de 

mult, încât trebuiră să se întoarcă spre ei câteva mii de 
pedestraşi sprijiniți de tunuri. O vreme regele suedez 
crezu că Czarniecki avea să dea năvală într-adevăr, dar 
acesta se mulțumea să-şi trimită doar polcurile unul 
după altul cum avea obiceiul. Oştenii se apropiau, 
strigau şi se retrăgeau numaidecât. Toată noaptea se 
scurse în asemenea hărţuieli, noapte frământată şi fără 
somn pentru suedezi. 

Tot drumul, toate zilele şi nopţile următoare aveau 
să fie la fel. 

Între timp, regele îi trimise iarăşi lui Czarniecki 
două steaguri de călărime, foarte bine înţolite şi 
înarmate, precum şi o scrisoare prin care-l vestea că 
hatmanii vor porni curând cu oastea regulată, iar el cu 
restul pedestrimii şi urdia îi va urma în grabă. Îl mai 
ţineau în loc numai negocierile cu hanul, cu Rakoczi şi 
cu împăratul. Czarniecki se bucură nespus de această 
veste şi a doua zi, când suedezii plecară mai departe, în 
clinul dintre Vistula şi San, castelanul îi spuse 
polcovnicului Polanowski: 

— Plasa e întinsă şi peştii se îndreaptă spre 
capcană. 

— Iar noi, adăugă Zagłoba, o să facem ca pescarul 
care le cânta din fluier, ca să joace, şi dacă nu vroiau, îi 
aruncau pe mal; abia atunci începeau să sară cu sârg, 
iar el îi altoia cu ciomagul, spunându-le: „Nare-ţi, 
fecioraşilor, trebuia să jucaţi, când vă rugam cu vorbă 
bună.” 

La acestea jupân Czarniecki: 

— Vor juca ei, n-ai grijă, numai să vie mareşalul 

Lubomirski cu oastea lui care se ridică la cinci mii de 
oameni. 

— Trebuie să sosească dintr-o clipă în alta! zise 
Wotodyjowski. 

— Astăzi au venit câţiva şleahtici de la Podgorze, 
spuse Zagłoba, care ne asigură că înaintează cu multă 
prevedere pe tracturile cele mari, dar dacă va catadicsi 
să se împreune cu noi, în loc să lupte pe socoteala lui, 
asta-i altă treabă! 

— Şi de ce, mă rog? întrebă jupân Czarniecki, 
uitându-se cu luare-aminte la Zagtoba. 

— Pentru că e un om cu ambiţii nemăsurate şi 
invidios pe slava altuia. Îl ştiu de multă vreme şi am fost 
omul lui de încredere. L-am cunoscut pe când era încă 
un flăcăiandru la curtea lui jupân Stanisław, castelanul 
de Cracovia. Franţujii şi italienii îl învățau pe atunci să 
mânuiască sabia şi se înfuria grozav pe mine, când îi 
spuneam că toţi sunt nişte nătărăi, dintre care nici unul 
nu e în stare să-mi ţină piept. Am făcut prinsoare şi am 
doborât şapte din ei unul după altul. De atunci a învăţat 
de la mine nu numai lovituri măiestre de sabia, ci şi 
meşteşugul războiului. Mintea-i era cam înceată din 
născare, dar tot ce ştie, eu l-am învăţat. 

— Atât de iscusit eşti, domnia ta? întrebă 
Polanowski. 

— Exemplum:  jupân  Wotodyjowski, al doilea 
învățăcel al meu, care-mi aduce multă mângâiere. 

— E adevărat, căci domnia ta l-ai ucis pe Sweno! 

— Pe Sweno? Dacă i s-ar fi întâmplat vreunuia 
dintre domniile voastre, ar fi avut toată viaţa ce povesti, 

ba şi-ar fi poftit şi vecinii, ca să le-o repete de nu ştiu 
câte ori, dar pe mine mă lasă rece, fiindcă dacă aş vrea 
să-i număr, aş putea să aştern drumul până la 
Sandomierz cu toţi potrivnicii de seama lui Sweno, pe 
care i-am ucis. N-aş putea? Să spună cei care mă 
cunosc! 

— Unchiul ar putea! întări Roch Kowalski. 

Jupân Czarniecki nu mai auzi urmarea discuţiei, 
fiindcă vorbele lui Zagłoba îl puseră pe gânduri. 
Cunoştea şi el ambiția lui jupân Lubomirski şi nu se 
îndoia că ar fi în stare să-i impună voinţa lui ori să lupte 
pe socoteala lui; fie şi spre paguba Republicii. 

Chipul aspru i se posomori şi începu să-şi 
răsucească barba. 

— Oho! îi şopti Zagłoba lui Jan Skrzetuski. Se vede 
că Czarniecki coace ceva, fiindcă faţa i s-a făcut ca de 
vultur; o să ciocănească în curând pe cineva. 

Deodată, jupân Czarniecki rosti: 

— Ar trebui ca unul din domniile voastre să plece la 
jupân Lubomirski cu o scrisoare din partea mea. 

— Mă duc eu, că mă şi cunoaşte! se oferi Jan 
Skrzetuski. 

— Bine, încuviinţă căpetenia, cu cât va pleca cineva 
mai de vază, cu atât va fi mai bine.... 

Zagłoba se întoarse spre Wołodyjowski şi şopti 
iarăşi: 

— Vorbeşte pe nas, semn că nu se află în apele lui. 

De fapt, jupân Czarniecki avea o placă de argint în 
cerul gurii, pe care i-l sfărâmase un plumb, la Busza, cu 
mulţi ani înainte. De aceea, ori de câte ori era înduioşat, 

mânios sau neliniştit, vorbea cu glasul ascuţit şi spart. 

Acum se întoarse pe neaşteptate spre Zagtoba: 

— Poate că n-ar fi rău să pleci şi domnia ta cu jupân 
Skrzetuski? 

— Cu dragă inimă, răspunse Zagtoba. Daca nici eu 
n-am să izbândesc, apoi nu mai izbândeşte nimeni. Pe de 
altă parte, se cuvine ca la un om de neam atât de mare 
să mergem doi inşi. 

Czarniecki îşi strânse buzele, se trase de barbă şi 
spuse ca pentru sine: 

— Neamurile astea mari... neamurile mari... 

— Aceasta nu i-o poate nimeni tăgădui lui jupân 
Lubomirski! observă Zagtoba. 

Dar Czarniecki se încruntă: 

— Numai Republica este mare, iar toate neamurile 
nu pot fi decât mici faţă de ea. Să dea Dumnezeu să-i 
înghită pământul pe cei care vor uita de asta! 

Tăcură cu toţii, pentru că vorbise foarte apăsat, şi 
abia după un răstimp Zagtoba întări: 

— Faţă de întreaga Republică, nici vorbă! 

— Nici eu n-am crescut din piatră seacă la răcoare, 
ci din ceea ce mă doare, răspunse Czarniecki, şi m-au 
durut cazacii, care mi-au străpuns cerul gurii, iar acum 
mă dor suedezii, aşa că ori am să tai puroiul cu sabia, 
ori voi muri din pricina lui, aşa să-mi ajute Dumnezeu! 

— Luminăţia ta, te vom ajuta şi noi cu sângele 
nostru! spuse Polanowski. 

Czarniecki îşi rumegă încă o vreme amărăciunea, 
care-i umpluse inima la gândul că ambiția mareşalului l- 
ar putea împiedica să scape ţara, dar în cele din urmă se 

linişti şi adăugă: 

— Domniile voastre veniţi cu mine. Trebuie să 
alcătuiesc şi scrisoarea. 

Jan Skrzetuski şi Zagłoba îl urmară, iar după o 
jumătate de ceas încălecară şi plecară înapoi spre 
Radymno, deoarece se zvonea că mareşalul se oprise cu 
oştile acolo. 

— Jane, zise Zagtoba, pipăindu-şi tunica sub care 
avea scrisoarea lui jupân Czarniecki, fă-mi hatârul şi 
lasă-mă pe mine să vorbesc cu mareşalul coroanei. 

— L-ai cunoscut într-adevăr, tătucă, şi l-ai învăţat 
să mânuiască abia? 

— E!... am zis şi eu aşa, ca să nu mi se strice aburul 
în gură şi să mi se moaie limba, lucru care se poate 
întâmpla din pricina tăcerii îndelungate. Nu l-am 
cunoscut şi nici nu l-am învăţat nimic. Ce, n-aveam 
altceva mai bun de făcut decât să fac pe ursul şi să-l 
învăţ pe mareşal cum să meargă pe picioarele dinapoi? 
Dar asta n-are nici o însemnătate. Mi-am dat seama ce 
fel de om e după cele ce se spun pe seama lui, şi-am să 
mi ţi-l frământ, cum frământă gospodina găluştile. Te 
rog numai un singur lucru, să nu spui nimănui nici o 
vorbă despre scrisoare, până când n-am să i-o dau eu. 

— Cum aşa? Să nu-mi îndeplinesc însărcinarea care 
mi s-a încredinţat? În viaţa mea nu mi s-a întâmplat una 
ca asta şi nici n-o să mi se întâmple. Nu e cu putinţă! 
Chiar dacă jupân Czarniecki m-ar ierta, n-am să fac una 
ca asta, nici pentru toate comorile din lume! 

— Atunci am să scot sabia şi am să tai chişiţa 
calului tău, ca să nu mă mai poţi ajunge. S-a mai 

întâmplat vreodată să dea greş ce-am plănuit eu? Hai, 
spune! ie nu ţi-au prins bine şiretlicurile lui Zagłoba? 
Dar lui Michat şi Halszkăi tale nu le-au fost de folos? Ori 
vouă tuturor când v-am smuls din mâinile lui Radziwiłł? 
Îţi spun eu, scrisoarea asta poate face mai mult rău 
decât bine, deoarece castelanul era atât de furios când a 
scris, încât a rupt trei pene. În sfârşit, o să vorbeşti de 
ea, după ce planurile mele vor da greş; ai cuvântul meu 
că eu însumi am să i-o înmânez atunci mareşalului, dar 
nu mai devreme. 

— Numai să pot să i-o dau, mi-e totuna când. 

— Nici n-am nevoie de mai mult! Acum hai să ne 
grăbim, că ne aşteaptă drum lung! 

Îşi îndemnară caii şi porniră în galop. Dar nu 
trebuiră să gonească prea mult, fiindcă străjile dinainte 
ale mareşalului nu trecuseră numai de Radymno ci şi de 
Jarostaw. Lubomirski se afla însă la Jarostaw şi poposise 
în casa în care stătuse regele suedez. 

Îl găsiră prânzind cu căpeteniile mai însemnate. 
Când auzi cine sunt porunci să fie primiţi îndată; numele 
îi erau cunoscute, fiind vestite pe atunci în toată 
Republica. 

Când intrară, toate privirile se îndreptară spre ei; 
cei mai mulţi se uitau cu admiraţie şi curiozitate mai 
ales la Skrzetuski. Mareşalul îi întâmpină bucuros şi-i 
întrebă îndată: 

— Am oare în faţă pe viteazul care i-a adus regelui 
scrisoarea din Zbarazul împresurat? 

— Eu i-am adus-o! răspunse jupân Jan. 

— De mi-ar da Dumnezeu şi mie cât mai mulţi 

polcovnici ca domnia ta! Pentru nimic nu-l invidiez atâta 
pe jupân Czarniecki, fiindcă ştiu că nici micile mele 
merite nu vor fi uitate. 

— lar eu sunt Zagłoba! spuse bătrânul oştean, 
ieşind înainte. 

Aici îşi alunecă privirea peste cei de faţă, iar 
mareşalul, care vroia să-i câştige pe fiecare cu câte o 
vorbă bună, exclamă numaidecât: 

— Cine n-a auzit de bărbatul care l-a hăcuit pe 
Burtaj, căpetenia barbarorum, care a răzvrătit oştirea 
lui Radziwiti... 

— Şi lui jupân Sapieha i-am adus oştirea de-a gata; 
la drept vorbind, eu am fost ales căpetenie, nu el, 
adăugă Zagłoba. 

— Mare minune că domnia ta, putând să ai 
asemenea rang mare, te-ai lepădat de el şi slujeşti sub 
jupân Czarniecki. 

La acestea, Zagłoba se uită cu coada ochiului la 
Skrzetuski şi răspunse: 

— Preamărite mareşal al coroanei, eu şi întreaga 
ţară luăm pildă de la luminăţia ta, cum să ne jertfim 
ambiția şi interesele pentru binele obştei. 

Lubomirski se lumină de mulţumire, iar Zagtoba îşi 
puse mâinile în şolduri şi vorbi mai departe: 

— Jupân Czarniecki ne-a trimis anume să ne 
închinăm luminăţiei tale în numele lui şi al întregii oştiri 
şi să te înştiinţăm că ne-a ajutat Dumnezeu şi am obţinut 
o izbândă însemnată asupra lui Kannenberg. 

— Am auzit şi noi, răspunse mareşalul destul de 
uscat, căci şarpele invidiei începea să se mişte în el, dar 

ascultăm cu plăcere încă o dată cum s-au petrecut 
lucrurile din gura unui om care a fost la faţa locului. 

Îndemnat astfel, jupân Zagłoba îşi începu îndată 
istorisirea; făcu însă câteva schimbări, deoarece forţele 
lui Kannenberg sporiră în gura lui până la două mii de 
oameni. Nu uită să amintească nici despre sine şi despre 
măcelărirea raitierilor care mai rămăseseră pe malul 
râului, sub ochii regelui, povesti de asemenea cum 
carele de povară şi trei sute de pedestraşi căzuseră în 
mâinile biruitorilor norocoşi, într-un cuvânt, izbânda 
crescu într-o înfrângere uriaşă a suedezilor. 

Ascultau toţi cu luare-aminte, asculta şi mareşalul 
coroanei, dar se posomora din ce în ce mai mult şi faţa i 
se asprea, în sfârşit, zise: 

— Nu tăgăduiesc că jupân Czarniecki este un 
războinic vestit, dar n-o să nimicească singur toţi 
suedezii o să mai rămână câţiva şi pentru noi. 

La acestea, jupân Zagtoba: 

— Luminăţia ta, n-a învins jupân Czarniecki. 

— Dar cine? 

— Lubomirski! 

Toţi cei de faţă rămaseră uimiţi. Mareşalul deschise 
gura, începu să clipească din ochi şi se uită la Zagłoba 
cu o privire atât de mirată, ca şi când vroia să-l întrebe: 

— Nu cumva îţi lipseşte o doagă, domnia ta? 

Dar jupân Zagłoba nu-şi pierdu  cumpătul, 
dimpotrivă, îşi ţuguie buzele ca jupân Zamoyski şi zise: 

— L-am auzit pe Czarniecki spunând în faţa întregii 
oştiri: „Nu ucid săbiile noastre, zice, ci numele lui 
Lubomirski, deoarece când vrăjmaşii au aflat, zice, că se 

apropie, i-a cuprins o descurajare atât de mare, încât în 
orice oşteni văd oastea mareşalului şi cad ca spicele 
retezate de seceră.” 

Dacă toate razele soarelui s-ar fi abătut dintr-odată 
pe chipul mareşalului, chipul acestuia nu s-ar fi luminat 
atât de mult. 

— Cum aşa? strigă. A spus Czarniecki una ca asta? 

— A spus şi încă multe alte lucruri, dar nu ştiu dacă 
se cuvine să le repet, fiindcă a vorbit faţă de oamenii de 
încredere. 

— Vorbeşte, domnia ta! Fiecare cuvânt al lui jupân 
Czarniecki merită să fie repetat de o sută de ori. E un 
om neobişnuit, am spus-o mai demult! 

Zagtoba se uită la mareşalul coroanei, mijindu-şi 
ochiul şi mormăi pe sub mustață: 

— Ai înghiţit nada, acum eşti al meu. 

— Ei, ce spui, domnia ta? întrebă mareşalul 
coroanei. 

— Spun ca oastea a strigat atâta în cinstea 
luminăţiei tale, de parcă ar fi strigat în cinstea regelui, 
iar la Przeworsk, când i-am hărțuit toată noaptea pe 
suedezi, fiecare steag pornea strigând: „Lubomirski! 
Lubomirski!” şi spaima era mai mare decât dacă ar fi 
strigat:,„ Allah” şi „Loveşte, ucide!” îl iau martor pe jupân 
Skrzetuski, oştean faimos, care n-a minţit niciodată în 
viaţa lui. 

Mareşalul privi fără să vrea la Skrzetuski, iar acesta 
se înroşi până în vârf ul urechilor şi începu să 
bolborosească vorbe nedesluşite. 

Polcovnicii mareşalului începură să-i laude în gura 

mare pe cei doi soli. 

— Jupân Czarniecki a făcut foarte bine trimițând 
doi cavaleri cu purtări atât de alese! Amândoi sunt cei 
mai vestiți cavaleri, iar unuia parcă-i curge miere din 
gură! 

— Întotdeauna am socotit, să jupân Czarniecki e de 
partea mea, iar acum aş face orice pentru el! strigă 
mareşalul, ai cărui ochi se înceţoşară de atâta 
mulţumire. 

Jupân Zagtoba se înflăcăra de-a binelea: 

— Luminăţia ta! Cine nu te admiră, cine nu te 
cinsteşte, pildă a tuturor virtuţilor obşteşti; dreptatea 
luminăţiei tale aminteşte de Aristide, iar vitejia de 
Scipio! Am citit o groază de cărţi. În viaţa mea, am văzut 
multe, m-am gândit la multe şi mi s-a sfâşiat sufletul de 
durere, căci ce-am aflat în această Republică? De-alde 
Opaliński şi Radziejowski, de-alde Radziwilt care, 
preţuindu-şi înainte de toate trufia şi ambiția lor, s-au 
arătat gata în orice clipă să se lepede de ţară pentru 
interesele lor. Atunci mi-am zis: Republica aceasta a 
pierit din pricina nimicniciei propriilor fii! Dar cine m-a 
alinat, cine mi-a dat curaj şi nenorocire? Jupân 
Czarniecki! „N-a pierit cu adevărat, mi-a spus, de vreme 
ce mai sunt oameni ca Lubomirski. Ceilalţi, zice, se 
gândesc numai la ei, pe când el se gândeşte mereu cum 
să-şi jertfească tot ce are pe altarul obştei; ceilalţi se 
înfig înainte, iar el se retrage în umbră, vrând să 
strălucească prin puterea pildei. Acum, zice, se apropie 
cu oastea-i puternică şi biruitoare, zice, şi aud că vrea 
să-mi încredinţeze mie conducerea ei, ca să-i înveţe pe 

alţii cum să-şi lepede ambiția, oricât de îndreptăţită, în 
folosul ţării. Duceţi-vă, zice, la el şi spuneţi-i că eu nu 
doresc şi nu primesc această jertfă, deoarece el este o 
căpetenie mai bună decât mine. Dealtfel, nu numai 
căpetenie — să-i dea Dumnezeu viaţă lungă lui Jan 
Kazimierz — dar suntem gata să-l alegem şi rege!... Şi... 
îl vom alege!!” 

Aici jupân Zagtoba se temu să nu fi întrecut măsura, 
căci într-adevăr, după strigătul „îl vom alege!” se 
aşternu, tăcerea. Dar înaintea magnatului parcă se 
deschisese cerul; la început păli puţin, apoi se lumină, 
păli iarăşi şi răsuflând repede, răspunse după un 
răstimp: 

— Republica este şi va rămâne întotdeauna stăpâna 
vrerii sale, fiindcă pe aceasta se reazimă temeliile 
străvechi ale libertăţilor noastre... Iar eu nu sunt decât 
sluga slugilor ei şi Dumnezeu mi-e martor că nu-mi ridic 
privirile, spre acele înălţimi la care supusul nu trebuie 
să se sumeţească... Cât priveşte conducerea oştirii... 
jupân Czarniecki trebuie s-o primească. Căci vreau să 
dau pildă acelora care, gândindu-se întruna numai la 
măreţia neamului lor, nu mai vor să asculte de nimeni, 
cum trebuie să uite de fala sângelui lor pro publico 
bono. Aşadar, deşi poate că nu sunt un conducător de 
oşti chiar atât de nepriceput, eu, Lubomirski, voi sluji la 
porunca lui Czarniecki, rugându-l pe Dumnezeu să ne 
ajute să-l înfrângem pe vrăjmaş! 

— O, romane, părinte al ţării! strigă Zagłoba, 
apucând mâna mareşalului şi ducând-o la buze. 

În acelaşi timp însă, vulpea bătrână se uita cu coada 

ochiului la Skrzetuski şi clipea din ochi. 

Răsunară strigătele tunătoare ale căpeteniilor şi ale 
şleahticilor. Numărul celor de faţă sporea mereu. 

— Vin! porunci mareşalul. 

lar când se aduseră cupele, bău îndată în sănătatea 
regelui, apoi în a lui jupân Czarniecki, pe care-l numi 
căpetenia lui, şi la sfârşit în sănătatea solilor. Zagtoba 
nu se lăsă mai prejos şi câştigă inimile tuturor, drept 
care mareşalul îi conduse până la uşă, iar ceilalţi 
cavaleri până la marginea oraşului. 

În cele din urmă, rămaseră singuri; atunci Zagtoba 
îi tăie drumul lui Skrzetuski, opri calul şi, punându-şi 
mâinile în şolduri, întrebă: 

— Ei, cum e, Jane? 

— Pe legea mea! răspunse Skrzetuski. Dacă nu 
vedeam cu ochii mei şi dacă nu auzeam cu urechile 
mele, n-aş fi crezut, chiar dacă mi-ar fi spus-o un înger. 

Iar jupân Zagłoba: 

— Ai, cum? Sunt în stare să jur că Czarniecki l-a 
chemat şi l-a rugat cel mult pe Lubomirski să lupte 
laolaltă. Şi ştii ce-ar fi ieşit? Lubomirski n-ar fi consimţit, 
fiindcă dacă în scrisoare se pomenea de dragostea de 
ţară şi de interese, şi nu mă îndoiesc că se pomenea, 
mareşalului i-ar fi sărit ţandăra şi ar fi zis: „Ia te uită, 
vrea să-mi fie dascăl şi să mă înveţe cum să-mi slujesc 
ţara!... Îl cunosc eu prea bine!!... Din fericire, bătrânul 
Zagtoba a luat treaba în seama lui, a plecat şi abia a 
deschis gura, că Lubomirski nu numai că vrea să i se 
alăture, dar e gata să slujească sub conducerea lui. 
Jupân Czarniecki trebuie să fie tare necăjit, dar am să-l 

mângâi eu... Ei, acum ce mai zici, Jane, ştie Zagłoba să-i 
învârtă pe degete pe magnati, ai? 

— Recunosc că de uluit ce eram, n-am mai putut 
scoate o vorbă. 

— Îi ştiu eu! Dacă le arăţi coroana şi colţul mantiei 
de hermină, se lasă gâdilaţi ca nişte căţei, ba se mai şi 
îndoaie şi-ţi oferă spinarea... Nici un pisoi nu se linge 
atâta pe buze, chiar dacă i-ai arăta un prospectus din 
slănină. Celui mai vrednic dintre ei îi ies ochii din cap de 
poftă, iar dacă mai e şi mişel, cum a fost prinţul voievod 
de Wilno, e în stare să-şi vândă şi ţara. Ce deşertăciune 
omenească! Isuse! Dacă mi-ai da atâtea mii de taleri, 
câţi amatori sunt să-şi pună coroana pe cap, m-aş putea 
gândi şi eu la tron... Fiindcă dacă vreunul din ei crede 
că mă socotesc mai prejos decât el, să-i plesnească 
burta din pricina propriei semeţii... Zagłoba e tot atât de 
bun, ca şi Lubomirski, doar averea-i alta... Aşa-i Jane, 
aşa-i... Crezi că i-am sărutat mâna cu adevărat? Mi-am 
sărutat degetul cel mare, atingându-i mâna doar cu 
nasul... Mai mult ca sigur că de când s-a născut, nu l-a 
mai păcălit nimeni atât de straşnic. L-am întins, cum 
întinzi untul pe felia de pâine prăjită pentru jupân 
Czarniecki... Să-i lungească Dumnezeu viaţa regelui 
nostru, dar în caz de alegeri, mi-aş da votul mai degrabă 
mie, decât lui... Roch Kowalski mi l-ar da pe al doilea, 
iar jupân Michał i-ar tăia pe cei ce s-ar opune... Pe legea 
mea, pe tine te-aş face numaidecât mare hatman al 
coroanei, pe jupân Michat hatman de Lituania după 
Sapieha, iar pe Rzedzian vistiernic... Ăsta ştiu că i-ar 
stoarce bine pe ovrei cu dările!... Dar ce mai tura-vura; 

lucrul de căpetenie este că l-am făcut pe Lubomirski să 
înghită cârligul, iar sfoara am s-o dau în mâna lui 
Czarniecki. Suedezii vor trage oricum ponoasele, iar 
meritul al cui va fi, ai? Să fi fost altul, s-ar fi scris despre 
el în cronici, dar eu n-am noroc... Măcar dacă Czarniecki 
nu s-ar zburli la mine că n-am mai dat scrisoarea... Asta- 
i mulţumirea oamenilor... Ehei, nu-i prima oară, nu-i 
prima oară... Alţii au căpătat starostii şi le creşte osânza 
ca la porci, dar tu, bătrâne, zdruncină-ţi burdihanul în 
şa, ca totdeauna... 

Jupân Zagtoba dădu din mână a lehamite. 

— Nu mai e recunoştinţă pe lume! Aşa ori aşa, tot 
trebuie să mori odată, dar măcar să-ţi slujeşti ţara cu 
tragere de inimă. Cea mai bună răsplată sunt tovarăşii 
de nădejde. Când încaleci pe cal şi ai alături nişte 
prieteni ca tine şi ca Michat, poţi să mergi şi la capătul 
lumii... Asta-i firea polonezului. Numai să apuce să 
încalece pe cal. Neamţul, franţuzul, englezul sau 
hispanul oacheş sar dintr-odată la hartă, pe când 
polonezul, mai răbdător, îndură multe, se lasă sfâşiat 
multă vreme până şi de suedez, dar când acesta întrece 
măsura, mi ţi-l pocneşte în bot, de se dă de trei ori de-a 
berbeleacul... Pentru că îndrăzneală avem destulă, şi 
atâta vreme cât ne vom păstră îndrăzneala, Republica 
nu va pieri. la aminte, Jane... 

Jupân Zagtoba urmă aşa multă vreme, fiindcă, ori 
de câte ori i se întâmpla să fie mulţumit de sine, 
devenea peste măsură de vorbăreţ, risipind cu dărnicie 
cugetări înțelepte. 

Capitolul VI 


De bună seamă, Czarniecki nu se aştepta nicidecum 
ca mareşalul coroanei să slujească sub conducerea lui. 
Vroia numai să lupte împreună şi se temea că din 
pricina ambiţiei nemăsurate a mareşalului nu se va 
putea ajunge la asemenea înţelegere, deoarece 
magnatul trufaş spusese nu o dată faţă de polcovnicii săi 
că preferă să-i hărţuiască pe suedezi de unul singur, 
căci şi aşa tot poate să-i învingă, pe când dacă i-ar birui 
împreună cu Czarniecki, toată slava ar fi numai a 
acestuia. 

Aşa şi era. Czarniecki îl înţelegea pe mareşal şi era 
tare îngrijorat. Trimițându-i scrisoarea de la Przeworsk, 
o citea acum pentru a zecea oară în copie, vrând să se 
convingă că nu scrisese nimic care să rănească mândria 
magnatului. 

La început, era nemulţumit doar de câteva vorbe, 
dar până la urmă începu să regrete că a trimis 
scrisoarea. De aceea, şedea posomorât în cvartirul său, 
apropiindu-se întruna de fereastră şi privind pe drum, să 
vadă dacă nu se întorceau solii. Polcovnicii îl văzură la 
geam şi ghiciră ce se întâmpla în sufletul lui, deoarece 
fruntea îi era întunecată de grijă. 

— Ai să vezi, domnia ta, îi spuse Polanowski lui 
Wołodyjowski. Nu e de-a bună, fiindcă faţa castelanului 
s-a umplut de pete, iar ăsta e semn rău. 

Într-adevăr, faţa lui Czarniecki purta urme 
numeroase de vărsat şi în clipele de înduioşare sau 

nelinişte se acoperea de cercuri alburii şi vinete. Şi 
pentru că avea trăsături prelungi, fruntea foarte înaltă, 
sprâncenele  nouroase, nasul încovoiat şi privirea 
pătrunzătoare, petele îl făceau de-a dreptul înfricoşător. 
Pe vremuri cazacii îl porecliseră „câinele pestriţ”, dar 
semăna mai degrabă cu un vultur pestriţ, iar când se 
întâmpla să conducă steagurile asupra vrăjmaşului cu 
burca fluturându-i pe umeri ca două aripi uriaşe, 
asemănarea era izbitoare pentru ai săi, ca şi pentru 
duşmani. 

Şi unii şi alţii se temeau de el. În timpul războaielor 
cu cazacii, atamanii unor cete numeroase îşi pierdeau 
capul când trebuiau să lupte împotriva lui Czarniecki. 
Până şi Chmielnicki se temea de el, mai ales de sfaturile 
pe care i le da regelui. Ele abătuseră asupra cazacilor 
nenorocirea înfrângerii cumplite de la Beresteczko. Dar 
faima lui sporise îndeosebi după bătălia de la 
Beresteczko, când împreună cu tătarii străbătea stepele 
ca o vâlvătaie, făcea una cu pământul gloatele 
răzvrătite, cucerea oraşele şi întăriturile, gonind cu 
iuţeala vijeliei de la un capăt la altul al Ucrainei. 

Cu aceeaşi stăruinţă îndârjită îi hărţuia acum pe 
suedezi. „Czarniecki nu se bate cu mine, ci îmi fură 
oştirea”, spunea Carol Gustav. Dar tocmai lui Czarniecki 
i se urâse să tot fure; socotea că a venit vremea să se 
bată, dar n-avea tunuri şi pedestrime, fără de care nu 
putea să izbândească nimic de seamă. lată de ce vroia 
să se împreune cu Lubomirski, care n-avea nici el, prea 
multe tunuri, dar avea pedestrimea alcătuită din 
munteni. Cu toate că nu era bine muştruluită, intrase de 

multe ori în foc şi la nevoie putea fi folosită împotriva 
pedestraşilor neîntrecuţi ai lui Carol Gustav. 

Aşa că jupân Czarniecki se frământa, de parcă era 
cuprins de fierbinţeală. În sfârşit, nu mai putu sta în 
casă, ieşi afară şi, văzându-i pe Wołodyjowski şi 
Polanowski, întrebă: 

— Solii nu se zăresc? 

— Se vede că Lubomirski s-a arătat bucuros de 
oaspeţi! răspunse Wotodyjowski. 

— Bucuros faţă de ei, dar nu şi faţă de mine, pentru 
că, altminteri, mareşalul mi-ar fi trimis răspuns prin 
oamenii lui. 

— Luminăţia ta, îl linişti Polanowski care se bucura 
de încrederea căpeteniei, ce rost are să te necăjeşti? 
Dacă mareşalul va veni, bine, iar dacă nu, o să-i hărţuim 
pe vrăjmaşi ca şi până acum. Şi aşa curge sânge din 
garniţa suedeză şi se ştie că dacă a început să curgă, 
încet-încet se va goli cu totul. 

La acestea, Czamiecki: 

— Şi Republica sângerează. Dacă scapă acum se 
vor întări cu ajutoarele din ţinuturile prusiene şi vom 
pierde prilejul. 

Rostind acestea, se lovi cu palma peste pulpana 
tunicii; era nerăbdător. Deodată se auziră paşii cailor şi 
glasul gros al lui Zagtoba care cânta: 

Intră Kaska-n brutărie, 

Iar Stach: lasă-mi loc şi mie, 
Mândra mea. 

Ninge-afară, vijelie, 

Unde să-nnoptez, vai mie, 

Vremea-i rea. 


— Semn bun! Se întorc veseli! strigă Polanowski. 

În acest timp, ceilalţi, văzându-l pe castelan, 
descălecară, lăsară caii unui slujitor şi se apropiară în 
grabă de pridvor; deodată Zagłoba îşi zvârli căciula în 
sus şi imitând glasul mareşalului atât de bine, încât dacă 
l-ar fi auzit cineva fără să-l vadă, ar fi putut greşi, strigă: 

— Vivatjupân Czarniecki, căpetenia noastră! 

Castelanul se încruntă şi întrebă repede: 

— Aţi adus vreo scrisoare pentru mine? 

— N-am adus, răspunse Zagłoba, dar avem ceva 
mai bun. Mareşalul trece de bunăvoie cu întreaga oştire 
sub ascultarea înălţimii tale! 

Czarniecki îl sfredeli cu privirea, apoi se întoarse 
spre Skrzetuski, ca şi când ar fi vrut să-i spună: 
„Vorbeşte tu, că bătrânul s-a cherchelit!” 

Jupân Zagtoba era într-adevăr puţin cu chef, dar 
Skrzetuski îi întări cuvintele, aşa că pe chipul 
castelanului se răsfrânse uimirea. 

— Veniţi cu mine! porunci. Polanowski şi 
Wołodyjowski, poftiţi şi domniile voastre! 

Şi intrară cu toţii în casă. Nici nu apucară să se 
aşeze, că Czarniecki întrebă: 

— Ce-a zis când a citit scrisoarea mea? 

— N-a zis nimic! răspunse Zagłoba. La sfârşitul 
istorisirii mele o să se arate şi de ce, iar acum 
incipiam... 

Aici începu să povestească în amănunt cum se 
desfăşuraseră lucrurile şi cum îl făcuse pe mareşalul 

coroanei să ia asemenea hotărâre. Czarniecki se uita la 
el din ce în ce mai uimit, Polanowski îşi ducea mâinile la 
tâmple, iar jupân Michał mişca din mustăcioară. 

— Pe legea mea, cum de nu te-am cunoscut până 
acum! strigă într-un târziu castelanul. Nu-mi vine să-mi 
cred urechilor! 

— Demult am fost poreclit Ulise! răspunse Zagtoba 
cu modestie. 

— Unde-i scrisoarea mea? 

— Iat-o! 

— Musai să te iert, că nu i-ai dat-o mareşalului. Eşti 
un isteţ fără pereche! Vicecancelarul ar trebui să ia 
învăţătură de la domnia ta cum să negocieze! Pe viul 
Dumnezeu, dacă aş fi rege, te-aş trimite sol al 
Țarigrad... 

— S-ar întoarce cu o sută de mii de turci! strigă 
jupân Michał. 

Dar Zagtoba îl îndreptă: 

— Cu două sute de mii, pe sănătatea mea! 

— Şi mareşalul nu şi-a dat seama de nimic? întreba 
iarăşi Czarniecki. 

— El? A înghiţit tot ce i-am pus în gură, ca gâscanul 
pus la îngrăşat, doar omuşorul i se mişca în sus şi în jos 
şi ochii i se abureau de plăcere. Gândeam că o să 
plesnească de bucurie ca o ghiulea suedeză. Pe omul 
ăsta poţi să-l bagi şi în iad, măgulindu-l! 

—Numai să se sfârşească totul în paguba 
suedezilor, trag nădejde că aşa va fi! răspunse 
Czarniecki voios. Domnia ta eşti un om şiret ca vulpea, 
dar nu-ţi bate joc prea mult de mareşal, pentru că alţii 

nu şi-ar îngădui nici atâta. Multe atârnă de el... Până la 
Sandomierz o să mergem numai pe moşiile lui 
Lubomirski, iar mareşalul poate să ridice toate aşezările 
cu un singur cuvânt şi să poruncească ţăranilor să ne 
îngreuieze trecerea, arzând podurile şi ascunzând 
proviantul prin păduri... Domnia ta ai un merit, pe care 
n-am să-l uit până la moarte, dar trebuie să-i mulţumesc 
şi mareşalului, pentru că socotesc că n-a făcut-o numai 
din mândrie deşartă. 

Aici bătu din palme şi porunci slujitorului: 

— Adu-mi calul numaidecât!... Să batem fierul cât e 
cald! 

După care se întoarse spre polcovnici: 

— Domniile voastre, haidem cu toţii, ca suita să fie 
cât mai arătoasă. 

— Trebuie să merg şi eu? întrebă Zagłoba. 

— Domnia ta ai făcut podul dintre mine şi mareşalul 
coroanei, aşa că se cuvine să treci primul pe el. Dealtfel, 
gândesc că te-au îndrăgit cu toţii... Hai cu noi, frăţioare, 
că altminteri o să spun că faci treaba numai pe 
jumătate. 

— N-am încotro! Musai să-mi strâng cureaua mai 
tare, că o să mă zdruncine rău de tot... Nu mai am nici 
putere prea multă, poate numai dacă mă întremez cu 
ceva... 

— Cu ce, mă rog? 

— Mi s-au spus o groază de lucruri despre miedul 
castelanului, pe care nu l-am gustat până acum şi tare 
aş vrea să aflu, în sfârşit, dacă e mai bun decât al 
mareşalului. 

— Atunci să bem câte un păhărel la botu' calului, 
iar după ce ne întoarcem n-o să le mai numărăm 
dinainte. 

Domnia ta ai să găseşti câteva urcioare şi la 
cvartirul domniei tale. 

Spunând acestea, castelanul porunci să se aducă 
paharele şi băură cu măsură pentru voioşie şi curaj, 
după care încălecară şi plecară. 

Mareşalul coroanei îl primi pe jupân Czarniecki cu 
braţele deschise, îl ospeţi şi-i dădu să bea, nelăsându-l 
să plece până în zori, când cele două oşti se împreunară 
şi porniră mai departe sub conducerea lui jupân 
Czarniecki. Nu departe de Sieniawa năvăliră iarăşi 
asupra suedezilor cu atâta folos, încât nimiciră străjile 
dinapoi şi iscară învălmăşeală în grosul oştirii. Abia spre 
ziuă îi alungară tunurile. La Lezajsk, jupân Czarniecki 
atacă şi mai puternic. Pâlcuri mari de suedezi se 
înnămoliră prin mocirlele ivite în urma ploilor şi a 
revărsării apelor, căzând în mâna polonezilor. Pentru 
vrăjmaşi drumul devenea din ce în ce mai greu. Fără 
vlagă, istovite de foame şi nesomn, polcurile abia îşi mai 
târau picioarele. Din ce în ce mai mulţi oşteni rămâneau 
pe drum. Unii erau atât de slăbiţi, încât nu mai vroiau 
nici să mănânce şi nici să bea, cerşind moartea. Alţii se 
întindeau să moară prin crânguri sau îşi pierdeau 
judecata şi priveau cu nepăsare la călărimea polonă care 
se apropia. Străinii, de care gemeau rândurile suedeze, 
începură să se furişeze din tabără şi să vie la jupân 
Czarniecki. Doar curajul neclintit al lui Carol Gustav mai 
ţinea în picioare forţele care se împuţinau ale armiei. 

Pentru că duşmanul nu mergea numai în urma 
oştirii; cetele conduse de oameni necunoscuţi şi gloatele 
de ţărani îi aţineau mereu calea. Haitele acestea 
învălmăşite şi nu prea numeroase nu puteau să-l atace 
făţiş, dar îl hărţuiau de moarte. Vrând să-i convingă pe 
suedezi că hanul le venise în ajutor, toate oştile 
poloneze scoteau strigătul tătarilor, aşa că „Allah, 
Allah!” se auzea pretutindeni, ziua şi noaptea. Oştenii 
suedezi n-aveau o clipă de odihnă, stând mereu cu mâna 
pe arme. Câteodată, zece-cincisprezece ridicau în 
picioare întreaga armie. Caii cădeau cu zecile şi erau 
mâncaţi numaidecât, deoarece nici vorbă nu mai putea fi 
de aducerea proviantului. 

Din timp în timp, călăreţii polonezi găseau trupuri 
suedeze sfâşiate cumplit, recunoscând în aceste semne 
mânia ţăranilor. Cea mai mare parte din satele aşezate 
în clinul dintre San şi Vistula erau ale mareşalului şi ale 
rudelor sale. 

De aceea, toţi ţăranii se ridicaseră la luptă ca un 
singur om, fiindcă mareşalul, necruţându-şi avuţiile, 
vestise că aceia care vor pune mâna pe arme, vor fi 
eliberaţi din şerbie. Abia se răspândise vestea prin 
olaturi şi toate coasele fură ţintuite cu vârful înainte în 
prelungirea cozii; curând începură să aducă zilnic 
capete de suedezi în tabără până când mareşalul puse 
capăt acestui obicei necreştinesc. 

Atunci îi aduseră mănuşile şi pintenii raitierilor 
ucişi. Deznădăjduiţi, suedezii îi jupuiau de piele pe cei 
care le cădeau în mână, astfel că războiul devenea din zi 
în zi tot mai neînduplecat. Doar câteva polcuri poloneze 

mai rămăseseră alături de cotropitori, dar şi acestea 
stăruiau în rătăcirea lor mai mult de spaimă. Pe drumul 
spre Lezajsk fugiseră mulţi dintre ei, iar cei rămaşi iscau 
în fiecare zi asemenea încăierări, încât Carol Gustav se 
văzu silit să împuşte câţiva oşteni de elită. După această 
întâmplare, fugiră cu toţii cu sabia în mână. Nu mai 
rămase aproape nici unul lângă suedezi, în schimb, 
Czarniecki, întărit astfel, începu să atace tot mai 
puternic. 

Mareşalul coroanei îl ajuta din toată inima. Se prea 
poate ca părţile mai bune ale firii lui să-i fi învins în acea 
vreme trufia şi ambiția, aşa că nu-şi cruța sforţările şi 
nici chiar viaţa, conducând nu o dată steagurile la luptă 
şi nelăsând duşmanul să se refacă. Era un bun oştean, 
astfel că aduse foloase însemnate. Acestea, alături de 
cele de mai târziu, l-ar fi statornicit în amintirea 
poporului, dacă n-ar fi fost acea nimicnică răzvrătire pe 
care a iscat-o spre sfârşitul vieţii, ca să împiedice 
îndreptarea Republicii. 

În acel timp însă, făcea totul ca să se umple de 
slava care-l acoperea ca o mantie. La întrecere cu el se 
lua jupân Witowski, castelanul de Sandomierz, un 
oştean cu mare experienţă, care vroia să fie deopotrivă 
şi cu Czarniecki, dar nu izbutea pentru că Dumnezeu nu- 
1] dăruise cu măreție. 

Toţi trei îi asupreau tot mai mult pe suedezi. Până 
când polcurile de pedestraşi şi raitierii, care trebuiau să 
păzească spatele oştirii, se înfricoşară atât de mult, 
încât erau cuprinşi de panică la cel mai mic semn de 
alarmă. Atunci Carol Gustav se hotări să meargă el 

însuşi cu străjile dinapoi, ca să le dea curaj. 

Dar de la bun început fu cât pe ce să plătească cu 
viaţa această hotărâre. Odată, când regele avea cu sine 
doar un polc din străjile sale, cel mai puternic dintre 
toate, fiindcă oştenii fuseseră aleşi cu mare grijă din 
toată Scandinavia, se opri pentru odihnă în satul 
Rudnik. Aici, după ce prânzi la paroh, hotărî să se culce 
puţin, deoarece nu închisese ochii toată noaptea. 
Străjile înconjurară casa parohială, ca să nu-l tulbure 
nimeni. În acest timp, flăcăiandrul, care îngrijea de caii 
preotului, se furişă afară din sat şi, ajungând la 
herghelia de pe păşune, încalecă pe un mânz şi porni în 
goană la jupân Czarniecki. 

Jupân Czarniecki se găsea de astă dată la vreo două 
mile de drum, dar străjile dinainte, alcătuite din polcul 
prinţului Dymitr Wisniowiecki, se aflau la nu mai mult 
de o milă în spatele suedezilor sub conducerea 
porucinicului Szandarowski. Acesta tocmai vorbea cu 
Roch Kowalski, care venise cu porunci de la castelan, 
când deodată amândoi îl zăriră pe rândaşul preotului 
venind în goană. 

— Ce diavol aleargă aşa? întrebă Szandarowski. Şi 
încă pe un mânz? 

— E un flăcău din sat! răspunse Kowalski. 

Băiatul veni până în faţa oştenilor şi se opri abia 
atunci când mânzul, speriat de vederea cailor şi a 
oamenilor, se ridică în două picioare şi se propti cu 
copitele în pământ. Flăcăul sări şi, ţinând mânzul de 
coamă, se înclină în faţa cavalerilor. 

— Ei, care-i povestea? întrebă  Szandarowski, 

apropiindu-se. 

— Suedezii sunt la noi, la casa parohială, şi i-am 
auzit vorbind că regele e cu ei! răspunse băiatul cu ochii 
scânteind. 

— Sunt mulţi? 

— Nu mai mult de două sute. 

Lui Szandarowski îi sticliră ochii, dar temându-se de 
o capcană, se uită ameninţător la flăcăiandru şi zise: 

— Cine te-a trimis? 

— De ce trebuia să mă trimită cineva! Am încălecat 
pe mânz la păşune şi am venit cât am putut de repede; 
mi-am pierdut şi căciula pe drum. Bine că nu m-au 
văzut, boaitele! 

Adevărul se răsfrângea pe chipul ars de soare al 
băiatului şi se vede că-i da inima ghes să se arunce 
asupra suedezilor; stătea înaintea celor doi porucinici cu 
obrajii ca para focului, ţinând cu o mână mânzul de 
coamă, cu părul încurcat şi cămaşa descheiată la piept, 
răsuflând repede. 

— Şi restul oştirii suedeze unde este? întrebă 
stegarul. 

— Au trecut atât de mulţi în vărsatul zorilor, că nici 
nu i-am putut număra, dar ăia sunt departe, au rămas 
numai nişte călăreţi, iar unul doarme acasă la părintele, 
zic că e regele. 

La acestea, Szandarowski: 

— Omule, dacă minţi, îţi va cădea capul de pe 
umeri, dar dacă spui adevărul, cere-mi ce vrei. 

Flăcăiandrul îi făcu o plecăciune adâncă. 

— Pe sănătatea mea, nu vreau nici o răsplată, dar 

porunceşte, domnia ta, să mi se dea o sabie. 

— Hei, daţi-i o sabie! strigă Szandarowski la 
slujitorii lui, convins pe deplin. 

Celelalte căpetenii îl mai întrebară pe băiat unde se 
afla conacul şi satul, ce fac suedezii, iar acesta 
răspunse: 

— Stau de pază, câinii! Dacă vă duceţi de-a dreptul, 
o să vă vadă, vă călăuzesc eu prin tufele de arini. 

Se împărţiră îndată poruncile şi steagul porni în 
trap întins, apoi la galop. 

Flăcăul călărea pe deşelate pe mânzul lui fără frâu, 
înaintea rândurilor. Îşi îmboldea căluţul cu călcâiele şi 
se uita mereu cu ochi luminoşi la sabia scoasă. 

Când începu să se vadă satul, intră în tufele de lozie 
şi o luă pe un drum cam desfundat spre ariniş; pe aici 
noroiul era şi mai mare, aşa că încetiniră goana. 

— Ascultaţi, spuse flăcăul, suedezii se află spre 
dreapta, la câteva sute de paşi de marginea arinişului. 

Începură să înainteze foarte încet, pentru că drumul 
era mocirlos, iar caii grei se afundau adesea în nămol 
până la genunchi. În sfârşit, tufărişul de arini se rări şi 
ajunseră la capăt. 

Atunci, la nu mai departe de trei sute de paşi, 
văzură o bătătură largă, ce urca uşor, iar dincolo de ea 
casa parohială, înconjurată de tei, printre care se zăreau 
şomoioagele de paie ale stupilor. Pe bătătură se aflau 
două sute de călăreţi în platoşe şi coifuri. 

Raitierii uriaşi stăteau călare pe cai uriaşi, deşi 
costelivi, gata de luptă, unii cu rapierele scoase şi 
rezemate cu vârful pe umăr, alţii cu patul muschetelor 

pe pulpă; priveau însă în altă parte, spre drumul mare, 
căci numai dintr-acolo se puteau aştepta la vreun atac. 
Deasupra capetelor flutura frumoasa flamură albastră 
cu leul auriu la mijloc. 

Mai departe, în jurul casei, erau aşezate perechi de 
străjeri, dintre care unii priveau spre ariniş, dar pentru 
că soarele strălucea orbitor, iar în tufele acoperite de 
frunzişul bogat era aproape întuneric, nu puteau nici ei 
să-i vadă pe călăreţii polonezi. 

În Szandarowski, oştean plin de foc, începu să 
clocotească sângele, dar se stăpâni şi aşteptă să se 
strângă rândurile; în acest timp, Roch Kowalski îşi aşeză 
mâna grea pe umărul flăcăului. 

— Ascultă, ţâncule! întrebă. Tu l-ai văzut pe rege? 

— L-am văzut, boierule! şopti băiatul. 

— Cum arată? După ce poate fi cunoscut? 

— Are faţa tare oacheşă şi poartă nişte panglici 
roşii la şold. 

— l-ai recunoaşte calul? 

— Calul e negru, cu stea albă în frunte. 

La acestea, Roch: 

— Băiete, să te ţii aproape de mine şi să mi-l arăţi! 

— Bine, boierule! Năvălim pe ei acum?... 

— 'Ţine-ţi gura! 

Tăcură, şi jupân Roch începu să se roage de Sfânta 
Fecioară să-i îngăduie să se măsoare cu Carol şi să-i 
călăuzească braţul în timpul luptei. 

Tăcerea dură foarte puţin, deoarece calul lui 
Szandarowski sforăi pe neaşteptate. Unul dintre raitierii 
de pază privi spre ariniş, se cutremură, ca şi când l-ar fi 

săltat ceva din şa, şi trase cu pistolul. 

— Allah, Allah!... loveşte, ucide!... Uha-uu, loveşte! 
răsună dinspre tufăriş. 

Şi steagul, ieşind ca fulgerul din umbră, se năpusti 
spre suedezi. Izbiră cu avânt, înainte ca străjerii să se 
întoarcă toţi cu faţa spre atacatori, şi hăcuiala începu 
îndată numai cu săbiile şi rapierele, fiindcă nimeni nu 
mai avea timp să tragă cu muscheta. Cât ai bate din 
palme raitierii fură împinşi spre gardul care se prăbuşi 
cu zgomot sub apăsarea crupelor cailor; polonezii îi 
loveau cu atâta înverşunare, încât rândurile se stricară, 
învălmăşindu-se. De două ori încercară să se încleşteze 
cu vrăjmaşul şi, respinşi tot de atâtea ori, se sparseră în 
două grupuri care se fărâmiţară şi ele, cât ai clipi din 
ochi, în altele mai mici, până când se risipiră ca boabele 
de mazăre aruncate de ţăran cu ispolul în sus. 

Deodată, se auziră glasuri deznădăjduite: 

— Regele, regele! Scăpaţi-l pe rege! 

Carol Gustav ieşise din prima clipă în uşă cu 
pistoalele în mână şi cu spada în dinţi. Raitierul care-i 
ţinea calul aproape de prag i-l adusese numaidecât, 
regele încălecase şi cotind pe după colţul casei, se 
repezise printre tei şi stupi, ca să iasă prin spate din 
cercul încăierării. 

Ajungând la gard, îşi strunise calul, sărise 
îngrăditura şi nimerise în mijlocul raitierilor, care se 
apărau împotriva aripii drepte a polonezilor. Aceştia 
ocoliseră casa cu o clipă înainte şi-i atacaseră pe suedezi 
dincolo de livadă. 

— În galop, după mine! strigase regele. 

Şi doborându-l cu o lovitură de spadă pe călăreţul 
polonez care ridicase sabia asupra lui, ieşise dintr-o 
săritură din vâltoarea bătăliei. În urma lui, raitierii 
răzbiseră rândurile poloneze şi porniseră în goană, ca 
un cârd de elani speriaţi de câini, care aleargă încotro îi 
duce conducătorul lor. 

Călăreţii întorseseră caii după ei şi începuse 
urmărirea. Şi unii şi alţii o luaseră pe drumul mare ce 
ducea de la Rudnik spre Bojanowek. Fuseseră văzuţi de 
cei care luptau în curtea din faţa casei şi atunci 
răsunaseră strigătele: 

— Regele, regele! Scăpaţi-l pe rege! 

Dar raitierii dinaintea casei erau atât de înghesuiți 
de Szandarowski, încât nu mai era chip să se gândească 
nici măcar la viaţa lor, astfel că regele fugea urmat 
numai de vreo doisprezece raitieri, în urma cărora 
goneau aproape treizeci de luptători de elită; în fruntea 
tuturor se afla Roch Kowalski. 

Flăcăiandrul, care trebuia să i-l arate pe rege, se 
rătăcise de el în vânzoleala din bătătura casei, dar şi aşa 
Roch îl recunoscu pe Carol Gustav după mănunchiul de 
panglici roşii. După care îşi spuse că venise şi vremea 
lui, se aplecă în şa, împunse calul cu pintenii şi porni 
înainte, ca vijelia. 

Fugarii, îndemnându-şi caii din răsputeri, se 
înşirară pe drumul larg. Şoimanii polonezilor, mai iuți şi 
mai uşori, începură curând să se apropie din urmă. Roch 
îl ajunse îndată pe primul raitier şi, ridicându-se în scări, 
ca să sporească puterea loviturii, izbi năprasnic; îi 
reteză dintr-o dată braţul din umăr cu spadă cu tot şi 

goni mai departe, aţintindu-şi iarăşi privirile asupra 
regelui. 

Apoi al doilea raitier îi înnegri înaintea ochilor, îl 
dobori şi pe al doilea, celui de-al treilea îi crăpă coiful şi 
capul în două şi alergă înainte, uitându-se numai la 
rege. Caii raitierilor începură să se poticnească şi să 
cadă; călăreţii polonezi îi ajunseră şi-i tăiară într-o 
clipită. 

Jupân Roch trecea înainte pe lângă oameni şi cai, ca 
să nu piardă timpul; depărtarea dintre el şi Carol Gustav 
începu să se micşoreze. Pe o distanţă de câteva zeci de 
paşi îi mai despărţeau doar doi călăreţi. 

Deodată, săgeata slobozită din arcul unui oştean 
polonez îi zbârnâi pe la ureche şi se înfipse în spinarea 
raitierului care fugea în faţa lui. Acesta se clătină la 
dreapta şi la stânga, se lăsă pe spate, răcni cu glas 
neomenesc şi se prăvăli din şa. 

Între Roch şi rege mai rămăsese numai unul. 

Dar şi acesta, vrând pesemne să-şi scape regele, în 
loc să fugă, îşi întoarse calul. Jupân Roch îl ajunse şi nici 
ghiuleaua nu doboară atât de repede omul din şa, cum îl 
prăbuşi el, după care, scoțând un strigăt cumplit, se 
repezi ca un mistreţ uriaş înainte. 

Poate că regele s-ar fi întors să-i ţină piept şi ar fi 
pierit negreşit, dar după Roch mai veneau şi alţii, iar 
săgețile începură să şuiere. Vreuna din ele putea să-i 
rănească în orice clipă calul, aşa că regele îl îmboldi şi 
mai avan cu pintenii, îşi lipi faţa de coamă şi goni 
mâncând pământul, ca rândunica urmărită de erete. 

Jupân Roch nu numai că îşi îndemnă şi el fugarul cu 


98 


pinteni, dar începu să-l lovească şi cu latul săbiei, ca să 
nu rămână în urmă. Copaci, pietre şi tufe le alergau prin 
faţa ochilor, iar vântul le şuiera în urechi. Regelui îi căzu 
pălăria din cap, în cele din urmă, îşi aruncă şi punga, 
socotind că neînduplecatul călăreț se va lacomi la bani 
şi va înceta urmărirea, dar Kowalski nici nu se uita la ea, 
îmboldindu-şi cu sârg calul, care începea să dea semne 
de oboseală. 

Se vede că jupân Roch se pierduse cu firea, pentru 
că începu să strige în gura mare, cu un glas în care, 
alături de ameninţare, tremura şi rugămintea. 

— Opreşte, pentru mila lui Dumnezeu! Deodată, 
calul regelui se poticni atât de tare, încât dacă regele nu 
l-ar fi strunit cu toată puterea, ar fi căzut. Roch mugi ca 
un zimbru; depărtarea care-l mai despărţea de rege se 
micşoră simţitor. 

După o clipă, fugarul se împiedică a doua oară şi 
iarăşi, până să-l pună regele pe picioare, Roch se mai 
apropie eu zece-cincisprezece paşi. Atunci se îndreptă în 
şa, ca pentru a lovi. Era înfricoşător... Ochii îi ieşiseră 
din orbite, iar dinţii îi sticleau de sub mustaţa 
roşcovană... Încă o poticnire, încă o clipă şi soarta 
întregii Republici, a Suediei şi a războiului ar fi fost 
pecetluită. Dar calul regelui începu să alerge din nou, 
iar regele se întoarse, întinse pistoalele şi trase de două 
ori. 

Un plumb zdrobi genunchiul bahmetului lui Roch, 
care se ridică în două picioare, apoi căzu pe cele din 
faţă şi se propti cu botul în pământ. 

Regele ar fi putut să se arunce în această clipă 

asupra urmăritorului şi să-l străpungă cu spada, dar la 
numai două sute de paşi soseau ceilalţi călăreţi polonezi, 
aşa că se aplecă iarăşi în şa şi goni ca săgeata slobozită 
dintr-un arc tătărăsc. 

Roch îşi scoase piciorul de sub cal. O clipă privi 
buimac după fugar, apoi se împletici ca un om beat, se 
aşeză în mijlocul drumului şi începu să hohotească 
asemenea ursului. 

lar regele se depărta din ce în ce mai mult!... În 
cele din urmă, începu să se micşoreze şi să se topească 
până pieri cu totul în desişul întunecat al brazilor. 

Tovarăşii lui Roch sosiră lărmuind şi strigând. Erau 
vreo cincisprezece dintre cei care aveau cai mai buni. 
Unul aduse punga regelui, iar altul pălăria la care 
penele negre de struţ erau prinse cu diamante. Amândoi 
îi strigară: 

— Sunt ale tale, oştene! [i se cuvine pe drept! 

Iar ceilalţi: 

— Ştii pe cine ai fugărit? Pe cine l-ai ajuns? Era 
Carolus în persoană! 

— Pe legea mea! De când s-a născut, n-a mai fugit 
de nimeni, cum a fugit de domnia ta. Cavalere, te-ai 
acoperit de faimă nemărginită!... 

— Şi câţi raitieri a doborât înainte de a-l ajunge pe 
rege! 

— Putin a lipsit, ca să scapi într-o clipă Republica 
întreagă cu sabia! 

— Uite punga! 

— Ia şi pălăria! 

— Avea un cal grozav, dar cu comorile astea 

cumperi zece la fel! 

Roch se uită la ei cu priviri încremenite, apoi zvâcni 
în picioare şi strigă: 

— Eu sunt Kowalski şi asta-i jupâneasa Kowalska... 
Duceţi-vă la toţi dracii! 

— I s-a întunecat mintea! se auziră glasuri. 

— Daţi-mi un cal şi am să-l ajung din nou! strigă 
Roch. Dar oştenii îl luară de subsuori şi, cu toate că se 
smucea, îl duseră înapoi, spre Rudnik, liniştindu-l şi 
mângâindu-l pe drum. 

— L-ai băgat în sperieţi! îi spuseră. lată ce-a ajuns 
să păţească acest cuceritor, biruitorul atâtor ţări, oraşe 
şi oştiri!... 

— Ha! ha! Acum a aflat şi el ce pot cavalerii 
polonezi! 

— O să i se urască repede în Republică! Au venit şi 
pentru el vremuri de grea cumpănă! 

— Vivat Roch Kowalski! 

— Vivat! Vivat cel mai viteaz dintre cavaleri, 
mândria întregii oştiri! 

Şi duseră ploştile la gură. Î i dădură să bea şi lui 
Roch care goli un burduf şi se simţi îndată mult mai 
bine. 

În timp ce regele era urmărit pe drumul spre 
Bojen6wek, _raitierii, care luptau înaintea casei 
parohiale, se apărară cu o vitejie vrednică de acest polc 
vestit. Deşi atacați pe neaşteptate şi împrăştiaţi de la 
început, se adunară tot atât de repede în jurul steagului 
albastru şi pentru că erau împinşi de polonezi din toate 
părţile. Nici unul nu cerşea îndurare, dimpotrivă, cal 

lângă cal şi umăr la umăr, împungeau cu rapierele cu 
atâta înverşunare, încât un răstimp izbânda păru că 
înclină de partea lor. Trebuiau împrăştiaţi din nou, lucru 
cu neputinţă acum din pricina polonezilor care-i 
înconjurau, ori măcelăriți până la cel din urmă. 
Szandarowski socoti mai potrivită a doua dezlegare, aşa 
că strângând cercul, se repezi asupra vrăjmaşilor cum 
se repede uliul rănit la stolul de cocoare cu ciocurile 
lungi. Prăpădul şi îmbulzeala se înteţiră. Săbiile 
scrâşneau lovindu-se de rapiere, rapierele de frângeau, 
izbindu-se de garda săbiilor. 

Din când în când, un cal se înălța ca un delfin 
deasupra talazului mării şi după o clipă se prăbuşea în 
vălmăşagul de oameni şi cai. Strigătele încetară, se 
auzeau doar nechezatul cailor, hârşcâitul asurzitor al 
fierului şi gâfâitul cavalerilor; o îndârjire neobişnuită 
încrâncenă inimile polonezilor şi ale suedezilor. Luptau 
cu săbiile şi rapierele frânte; se încleştau unii cu alţii ca 
nişte ereţi; se apucau de păr, de mustăţi, se muşcau cu 
dinţii; cei care cădeau de pe cai şi se mai puteau ţine pe 
picioare îşi înfigeau jungherele în burţile cailor, în 
pulpele călăreţilor. În fum, în duhoarea cailor şi în beţia 
luptei, oamenii se preschimbau în uriaşi care dădeau 
lovituri puternice; braţele deveneau măciuci şi săbiile 
fulgere. Coifurile de oţel erau despicate dintr-o singură 
lovitură, ca nişte garniţe de tablă; potrivnicii se izbeau 
în cap, îşi retezau braţele cu paloşul, spintecau fără 
încetare şi fără milă; nimeni nu era iertat. De sub 
vârtejul de oameni şi cai pâraiele de sânge începură să 
se scurgă pe bătătură: 

Uriaşa flamură albastră  fâlfâia mai departe 
deasupra suedezilor, dar cercul se micşora din ce în ce 
mai mult. 

Ca atunci când secerătorii se aşează la cele două 
capete ale lanului de grâu, încep să mânuiască secerile 
şi lanul se micşorează văzând cu ochii, iar ei se apropie 
tot mai mult unii de alţii, tot aşa şi cercul polonezilor se 
strângea întruna, astfel că luptătorii dintr-o parte 
puteau să vadă săbiile îndoite ale celor care luptau de 
cealaltă parte. 

Jupân Szandarowski se frământa ca o furtună şi se 
băga printre suedezi, cum îşi bagă lupul hămesit colții în 
carnea calului abia sugrumat, dar un călăreț îl întrecea 
în furie; era flăcăiandrul care îi înştiinţase că vrăjmaşul 
se afla la Rudnik, iar acum se aruncase odată cu oştenii 
asupra suedezilor. Tretinul preotului, care până atunci 
zburdase nepăsător pe păşune, înghesuit de cai, 
neputând să se smulgă din viitoare, părea că turbase 
odată cu stăpânul lui. Cu urechile ciulite, ochii ieşiţi din 
orbite şi coama înfoiată se opintea înainte, muşca şi 
lovea cu picioarele, în vreme ce călăreţul dădea cu 
sabia, cum ar fi dat cu îmblăciul, unde nimerea, la 
dreapta, la stânga, înainte; ciuful băiatului se umpluse 
de sânge, ascuţişul rapierelor îi găurise umerii şi 
pulpele; faţa-i era crestată, dar rănile îl aţâţau şi mai 
mult. Se bătea fără să mai ţină seama de nimic, ca un 
om care, văzând că nu mai poate scăpa cu viaţă, vrea să- 
şi răzbune moartea cu vârf şi îndesat. 

În acest timp, rândurile suedeze se împuţinau ca 
grămada de zăpadă peste care se toarnă apă fiartă din 

toate părţile. În cele din urmă, în jurul flamurii regale 
rămaseră vreo  zece-cincisprezece  inşi. Furnicarul 
polonez îi năpădi cu totul şi muriră luptând cu dinţii 
încleştaţi: nici o mână nu se întinse, nici unul dintre ei 
nu ceru milă. 

Deodată, în încăierare se auziră glasuri: 

— Flamura, puneţi mâna pe flamură! 

Auzind acestea, flăcăiandrul îşi impuse mânzul cu 
vârful săbiei şi se năpusti ca o flacără înainte. Cum 
fiecare dintre raitierii aflaţi lângă flamură aveau 
împotrivă câte doi sau trei călăreţi polonezi, băiatul îl 
pocni pe stegar cu sabia peste gură, iar acesta îşi 
desfăcu braţele şi căzu cu faţa pe coama calului. 

Flamura albastră se prăbuşi odată cu el. 

Raitierul cel mai apropiat răcni cumplit şi puse 
mâna pe băţul de lemn, dar băieţandrul apucă de pânză, 
trase cu putere, o rupse într-o clipă, o strânse ghem şi, 
strângând-o cu amândouă mâinile la piept, începu să 
strige cât putea: 

— Acum e a mea şi n-o dau înapoi! E a mea! Ceilalţi 
raitieri se repeziră înverşunaţi spre el, unul îi străpunse 
încă o dată umărul prin pânza flamurii, dar în aceeaşi 
clipă fură spârcuiţi cu toţii de săbii. 

După care mai multe mâini mânjite de sânge se 
întinseră spre flăcău. 

— Flamura, dă-ne flamura! îi strigară. 

— Lăsaţi-l în pace! El a luat-o sub privirile mele, el 
să i-o dea castelanului. 

— Se apropie castelanul, vine! se auziră glasuri 
numeroase. 

În depărtare răsunară într-adevăr tobele de luptă, şi 
pe drumul dinspre păşune se ivi un steag întreg care se 
îndrepta în goană spre casa parohului. Era steagul din 
Lauda, în fruntea căruia se afla însuşi Czarniecki. Ajunşi 
la faţa locului, văzură că totul se isprăvise şi îşi opriră 
caii; oştenii lui Szandarowski alergară spre ei. 

Se apropie şi Szandarowski să-i dea socoteală 
castelanului de cele întâmplate, dar era atât de istovit, 
încât nici nu mai putea să vorbească; tremura ca de 
friguri şi glasul i se îneca mereu în gâtlej. 

— A fost chiar regele... nu ştiu... dacă a scăpat... 

— A scăpat, a scăpat! spuseră cei care luaseră 
parte la urmărire. 

— Am cucerit flamura!... Sunt o mulţime de morţi! 

Czarniecki îşi îndemnă fără o vorbă calul spre 
câmpul de bătaie, care oferea o privelişte cumplită şi 
jalnică. Peste două sute de trupuri suedeze şi poloneze 
zăceau unul lângă altul, adesea unul peste altul... Unii 
se ţineau de păr, alţii muriseră, muşcându-se unul pe 
altul sau sfâşiindu-se cu unghiile. Iar alţii se strângeau 
parcă într-o îmbrăţişare frăţească ori zăceau cu capul pe 
pieptul potrivnicilor. Multe chipuri erau făcute zob de 
picioarele cailor, de nu mai rămăsese nimic omenesc în 
ele; cele care nu fuseseră zdrobite de copite, aveau ochii 
deschişi şi răsfrângeau înfricoşarea, groaza luptei, 
turbarea... 

Sângele clipocea în pământul muiat sub picioarele 
calului pe care călărea castelanul, înroşindu-le până 
deasupra chişiţei; mirosul de sânge şi năduşeală supăra 
nările şi oprea răsuflarea în piept. 

Castelanul privea la trupurile morţilor, cum pliveşte 
gospodarul la snopii de grâu din care îşi va înălța stogul. 
Pe faţă i se citea mulţumirea. Ocoli în tăcere casa 
parohială, cercetă morţii din spatele livezii, după care se 
întoarse încet în bătătură. 

— Vad că n-aţi făcut treabă de mântuială, spuse, şi 
sunt mulţumit de domniile voastre. 

Oştenii îşi zvârliră căciulile în sus cu mâinile 
însângerate: 

— Vivat Czarniecki! 

— Să dea Dumnezeu să ne batem iarăşi cât mai 
repede!... Vivat!... Vivat!... 

Iar castelanul: 

— O să vă alăturaţi străjilor dinapoia oştirii, ca să 
vă  odihniţi. Jupâne Szandarowski, cine a cucerit 
flamura? 

— Aduceţi  flăcăiandrul! porunci  Szandarowski. 
Unde e? 

Oştenii dădură fuga să-l caute şi-l găsiră rezemat de 
peretele grajdului, lângă mânzul care se prăbuşise; din 
pricina rănilor şi tocmai trăgea să moară. La prima 
aruncătură de ochi, se părea că nici flăcăul nu mai avea 
mult de trăit, dar strângea flamura la piept cu 
amândouă mâinile. 

Îl luară îndată şi-l duseră înaintea castelanului. Era 
desculţ, ciufulit, cu pieptul gol, cămaşa şi sumanul 
numai zdrenţe, mânjit de sângele suedezilor şi al lui, ca 
o arătare de pe altă lume, clătinându-se pe picioare, dar 
cu foc în ochii încă vii. Czarniecki rămase mirat când îl 
văzu. 

— Cum aşa? întrebă. El a cucerit flamura regală? 

— Cu mâna şi sângele lui, răspunse Szandarowski. 
El ne-a adus vestea că suedezii sunt aici, apoi a făptuit 
atâtea în timpul luptei, încât ne-am minunat cu toţii. 

— Aşa-i! E adevărul curat, ca şi când ar fi fost scris 
de cineva! întăriră oştenii. 

— Cum te cheamă? îl întrebă jupân Czarniecki pe 
băieţandru. 

— Michatko! 

— Al cui eşti? 

— Al preotului. 

—Ai fost al preotului, dar de acum înainte vei fi 
numai al tău! rosti castelanul. 

Dar Michatko nu mai auzi vorbele din urmă, 
deoarece, din pricina scurgerii de sânge, se clătină şi 
căzu cu capul pe piciorul castelanului. 

— Luaţi-l şi daţi-i toate îngrijirile. Mă voi strădui ca 
la prima adunare a Seimului să fie deopotrivă cu 
domniile voastre nu numai cu sufletul, cum este acum! 

— E vrednic, prea vrednic! strigară şleahticii. După 
care îl luară, îl puseră pe Michatko pe o targa şi-l duseră 
la casa parohială. 

Iar jupân Czarniecki ascultă mai departe istorisirea, 
de astă dată a celor care văzuseră urmărirea lui Carol 
Gustav de către jupân Roch, luându-şi capul în mâini ori 
bătându-se cu palma peste genunchi, fiindcă înţelegea 
că după asemenea păţanie, curajul regelui va trebui să 
scadă. 

Nu mai puţin se bucură jupân Zagłoba care, 
punându-şi mâinile în şolduri, le spuse cu mândrie 

cavalerilor: 

— Ha, tâlharul, ai? Dacă-l ajungea pe Carolus, nici 
dracul nu mai putea să-l scape! E din sângele meu, pe 
legea mea, e din sângele meu! 

Pe măsură ce trecea timpul, jupân Zagłoba credea 
şi el tot mai convins că este unchiul lui Roch Kowalski. 

Jupân Czarniecki porunci să-l caute pe tânărul 
cavaler, dar nu-l putură găsi, fiindcă jupân Roch urcase 
în şură de ruşine şi, de ciudă, se îngropase în paie şi 
adormise atât de adânc, încât ajunse steagul din urmă 
abia a doua zi de dimineaţă. Era însă destul de îngrijorat 
şi nu cuteza să se înfăţişeze înaintea unchiului. Acesta 
însă veni la el şi începu să-l mângâie: 

— Nu te necăji, Roch! îi spuse. Şi aşa te-ai acoperit 
de faimă; chiar eu am auzit când te-a lăudat castelanul: 
„La prima vedere, pare un prostovan care nu e în stare 
să numere nici până la trei, dar văd că e un cavaler 
focos, care a sporit slava oştirii întregi!” 

— Dumnezeu nu m-a ajutat, zise Roch, pentru că m- 
am îmbătat cu o zi înainte şi n-am spus rugăciunea de 
seară! 

— Nu încerca să cercetezi hotărârile dumnezeieşti, 
că ai să mai şi huleşti. Ce poţi să-ţi pui în cârcă, pune, 
dar să nu faci şi cu mintea la fel, fiindcă ai să dai greş! 

— Eram atât de aproape des el, că-i simţeam în nări 
mirosul calului. L-aş fi spintecat până la şa! Dar dacă 
domnia ta crezi că eu n-am mint-e deloc?! 

La acestea, Zagtoba: 

— Tot dobitocul îşi are mintea lui, Roch, eşti un 
flăcău grozav şi ai să-mi aduci mângâiere de multe ori. 

Să dea Dumnezeu ca feciorii tăi să aibă tot atâta minte 
în pumn, ca şi tine! 

— Nu-mi trebuie! se împotrivi Roch. Eu sunt 
Kowalski, iar asta-i jupâneasa Kowalska... 


Capitolul VII 


După întâmplarea de la Rudnik, regele intră şi mai 
adânc în clinul dintre San şi Vistula, mergând în 
continuare cu străjile din spate, deoarece nu era numai 
un conducător priceput, ci şi un războinic cu un curaj 
neîntrecut, în urma lui veneau jupân Czarniecki, jupân 
Witowski şi jupân Lubomirski, gonindu-l ca pe o fiară în 
plasa întinsă. Cete numeroase lărmuiau ziua şi noaptea 
în jurul suedezilor. Hrana se împuţina văzând cu ochii, 
oştenii erau tot mai istoviţi şi descurajaţi, aşteptându-şi 
pierzania. 

În cele din urmă, suedezii ajunseră în cotul făcut de 
vărsarea Sanului în Vistula şi se odihniră. Aici, într-o 
parte îi apăra Vistula, în cealaltă Sânul, revărsat ca în 
fiecare primăvară, iar a treia latură a triunghiului o 
întări regele cu şanţuri puternice în care traseră 
tunurile. 

Locul era într-adevăr de necucerit, în schimb, 
suedezii erau ameninţaţi să moară de foame. Trăgeau 
totuşi nădejde că în curând aveau să primească proviant 
de la căpeteniile cetăților de pe malul apei. Nu prea 
departe se afla fortăreaţa Sandomierz, în care 
polcovnicul Szynkler îngrămădise rezerve însemnate pe 

care le trimise fără întârziere, aşa că mâncară, băură şi 
dormiră pe săturate, iar când se treziră, începură să 
cânte psalmi luterani, mulţumindu-i lui Dumnezeu 
pentru că scăpaseră dintr-o mare primejdie. 

Dar jupân Czarniecki le pregătea alte lovituri. 

Oraşul Sandomierz, aflat în stăpânirea suedezilor, 
putea să vină mereu în ajutorul oştirii suedeze, aşa că 
jupân Czarniecki se gândi să cucerească cetatea, tăind 
astfel şi această legătură. 

— O să le oferim o privelişte grozavă, spuse la 
sfatul de război. Vor privi neputincioşi de pe malul 
celălalt cum atacăm oraşul, pentru că n-au cum să 
treacă Vistula şi să-i vie într-ajutor. Noi, însă, punând 
mâna pe Sandomierz, vom prelua şi hrana trimisă de 
Wirtz de la Cracovia. 

Jupân Lubomirski, jupân Witowski şi alţi războinici 
mai vârstnici îl sfătuiră pe jupân Czarniecki să nu facă 
una ca asta. 

— Ar fi bine, spuseră, să cucerim un oraş atât de 
mare, fiindcă le-am putea face mult sânge rău 
suedezilor, dar cum să-l luăm? Pedestrime n-avem şi nici 
tunuri mari de asediu; cum poate călărimea să se caţere 
pe ziduri? 

La acestea, jupân Czarniecki: 

— Păi, ţăranii noştri nu se bat destul de bine ca 
pedestraşi? De-aş găsi câteva mii ca Michatko, aş lua nu 
numai Sandomierz, ci şi Varşovia! 

Şi fără să mai asculte de nimeni, trecu Vistula. Abia 
se află prin împrejurimi, că se şi strânseră câteva mii de 
oameni, care cu coase, care cu flinte sau muschete, şi 


110 


porniră spre Sandomierz. 

Năvăliră în oraş pe neaşteptate şi pe uliţe începu un 
măcel cumplit. Suedezii se apărară cu îndârjire de la 
ferestre şi de pe acoperişuri, dar nu putură stăvili 
iureşul. Fură striviţi ca nişte viermi prin case şi respinşi 
din oraş. Szynkler se adăposti cu restul oştenilor în 
cetate, dar polonezii porniră cu acelaşi avânt pe urma 
lui. Atacară porţile şi zidurile. Szynkler înţelese că nu se 
va putea apăra nici în cetate. 

Aşadar, luă cu el tot ce putea lua, oameni, lucruri, 
proviant, şi încărcând totul pe cutere, trecu râul la rege; 
acesta privea de pe malul celălalt la înfrângerea 
oştenilor săi, fără să-i poată ajuta cu nimic. 

Cetatea căzu în puterea polonezilor. 

Dar suedezul viclean, înainte de a pleca, aşezase pe 
sub ziduri şi prin pivnițe butoaie cu pulbere cu fitilele 
aprinse. 

Când se înfăţişă înaintea regelui, îi spuse îndată 
această, veste, ca să-i veselească inima. 

— Cetatea va sări în aer odată cu toţi oamenii din 
ea, spuse. Poate că va pieri însuşi Czarniecki. 

— Dacă-i aşa, vreau să văd şi eu cum zboară la cer 
polonezii cei cucernici! răspunse regele. 

Şi rămase cu toţi ghinărarii pe loc. 

În acest timp, cu toate poruncile lui Czarniecki, care 
prevăzuse înşelătoria, volintirii şi ţăranii se răspândiseră 
prin toată cetatea în căutarea suedezilor ascunşi şi a 
prăzilor. Trâmbiţele sunau Jarum, chemându-i pe toţi să 
se adăpostească în oraş, dar ei nu auzeau sau nu vroiau 
să le ia în seamă. 

Deodată, pământul se clătină sub picioarele lor, 
bubuituri şi  trosnete  înfricoşătoare  cutremurară 
văzduhul, un stâlp de foc uriaş țâşni în sus, aruncând în 
aer pământ, ziduri, acoperişuri, întreaga cetate, odată 
cu cele peste cinci sute de trupuri ale acelora care nu 
izbutiseră să fugă. 

Carol Gustav îşi puse mâinile în şolduri de bucurie, 
iar curtenii linguşitori începură să-i repete vorbele: 

— Polonezii zboară în cer! Zboară în cer! În cer! 

Dar se bucurau prea devreme, căci Sandomierz 
rămânea oricum în mâna polonezilor şi nu mai putea 
trimite proviant grosului oştirii, închise în cotul râurilor. 

Jupân Czarniecki îşi întinse tabăra în faţa 
suedezilor, pe celălalt mal al Vistulei, şi supraveghea 
trecerea. 

lar jupân Sapieha, mare hatman de Lituania şi 
voievod de Wilno, sosi cu lituanienii din partea opusă şi 
tăbări dincolo de San. 

Suedezii erau împresuraţi, prinşi ca într-un cleşte. 

— Cercul s-a închis! îşi spuneau oştenii din taberele 
polone. 

Înţelegeau cu toţii, până şi cei mai puţini pricepuţi 
în arta războiului, că năvălitorii erau ameninţaţi să 
piară, dacă nu le veneau ajutoare la timp, care să-i 
scape. 

Înţelegeau prea bine şi suedezii. În fiecare 
dimineaţă căpeteniile şi oştenii veneau pe malul Vistulei 
şi priveau cu deznădejde în ochi şi în suflet la pâlcurile 
călărimii lui Czarniecki, care înnegreau dincolo de râu. 

Apoi se duceau pe malul Sânului, unde veghea zi şi 

noapte oastea lui jupân Sapieha gata să-i primească 
oricând cu sabia şi muscheta. 

Nici vorbă de trecerea Sanului ori a Vistulei, atâta 
vreme cât cele două oştiri se aflau în apropiere. Suedezii 
mai puteau să se întoarcă la Jarostaw pe drumul pe care 
veniseră, dar ştiau că în asemenea împrejurare nici unul 
dintre ei n-ar mai fi ajuns să vadă Suedia. 

Zilele se scurgeau cu greu, iar nopţile erau şi mai 
chinuitoare din pricina vuietului şi a strigătelor... Hrana 
era iarăşi pe sfârşite. 

În acest timp, jupân Czarniecki lăsă conducerea 
oştirii lui Lubomirski şi, însoţit de steagul laudanian, 
trecu Vistula mai sus de vărsarea Sanului, ca să se vadă 
cu jupân Sapieha şi să chibzuiască împreună cum să 
ducă războiul mai departe. 

De astă dată nu mai era nevoie de mijlocirea lui 
Zagtoba, care să-i apropie pe cei doi conducători, 
deoarece fiecare îşi iubea ţara mai mult decât pe sine 
însuşi, fiind gata să-şi jertfească pentru ea interesele 
proprii, mândria şi ambiția. 

Hatmanul de Lituania nu-l pizmuia pe Czarniecki şi 
nici Czarniecki pe hatman, dimpotrivă, se respectau 
unul pe altul, aşa că întâlnirea lor stoarse lacrimi până 
şi oştenilor mai în vârstă. 

— Republica sporeşte în putere, se bucură ţara 
dragă, când asemenea fii se îmbrăţişează, le spuse 
Zagtoba lui Wotodyjowski şi celor doi Skrzetuski. 

— Czarniecki e un războinic neîntrecut şi are un 
suflet de aur, dar şi Sapieha e bun de pus pe rană. Să 
dea Dumnezeu ca asemenea oameni să se nască şi din 

piatră seacă. S-ar încreţi pielea pe suedezi, dară ar 
vedea dragostea dintre aceşti oameni mari. Nu ne-au 
cotropit oare din pricina dezbinării şi a zavistiei 
magnaţilor? Ce, ne-au învins prin forţa armelor? Aşa, da, 
mai înţeleg! Îmi tresaltă inima de bucurie când privesc 
la asemenea întâlnire. Fac prinsoare că nu vom rămâne 
cu gâtlejurile uscate, fiindcă Sapio se dă în vânt după 
petreceri, şi cu astfel de oaspete îşi va da drumul cu 
dragă inimă. 

— Dumnezeu e milostiv, răul trece. Dumnezeu e 
milostiv! spuse Jan Skrzetuski. 

— Ai grijă să nu huleşti! îi răspunse Zagłoba. Orice 
rău trebuie să se isprăvească; dacă ar dura veşnic, ar fi 
o dovadă că diavolul stăpâneşte lumea, nu Isus, a cărui 
milă este fără margini. 

Vorbirea le fu întreruptă de vederea lui Babinicz, a 
cărui făptură semeaţă o zăriră de departe peste marea 
de capete. Wołodyjowski şi Zagłoba începură îndată să-i 
facă semne, dar el era cu ochii aţintiţi la jupân 
Czarniecki, aşa că nu-i văzu de la început. 

— Ia te uită cum s-a mai ogârijit! se miră Zagłoba. 

Se vede că n-a izbândit prea mult împotriva 
prinţului Bogusław, răspunse Wołodyjowski, altminteri 
ar fi fost mai vesel. 

— Mai mult ca sigur că n-a izbândit. Se ştie că 
Bogusław asediază împreună cu Szteinbok cetatea 
Malborg. 

— Numai Dumnezeu le poate zădărnici truda! La 
acestea, jupân Zagtoba: 

— Chiar dacă iau cetatea, între timp, noi, Carolum 

Gustavum captivabimus, o să vedem dacă nu ne vor da 
fortăreaţa în schimbul regelui. 

— Uite că Babinicz se îndreaptă spre noi! îl 
întrerupse; Skrzetuski. 

Într-adevăr, când îi văzu, cavalerul începu să-şi 
croiască drum prin mulţime şi să vie spre ei, făcându-le 
semne cu căciula şi zâmbindu-le de departe. Îşi dădură 
bineţe ca nişte vechi cunoscuţi şi prieteni. 

— Ce se mai aude? Ce-ai făcut cu prinţul Bdguslaw, 
jupâne cavaler? întrebă Zagtoba. 

— Rău, dar nu-i vremea să vorbim de asemenea 
lucruri, pentru că o să ne aşezăm îndată la masă. 
Domniile voastre rămâneţi aici la noapte; după ospăț o 
să dormiţi la mine, printre tătarii mei. Am un sălaş 
destul de bun şi o să tăifăsuim la un pahar până 
dimineaţa. 

— Eu n-am obiceiul să mă împotrivesc, atunci când 
cineva vorbeşte cu înţelepciune! răspunse Zagłoba. 
Spune-mi numai de ce ai slăbit aşa? 

— Diavolul acela m-a doborât în bătălie cu cal cu 
tot şi m-a spart ca pe o oală de argilă; de atunci scuip 
sânge şi nu pot să-mi revin. Dar nădăjduiesc că mila lui 
Christos, stăpânul nostru, mă va ajuta să-i slobod sânge. 
Dar, hai să mergem, fiindcă jupân Sapieha şi jupân 
Czarniecki încep să se poftească unul pe altul să facă 
primul pas. Înseamnă că masa e gata. Vă aşteptam cu 
mare bucurie, pentru că aţi vărsat destul sânge suedez. 

— Să spună alţii ce isprăvi am făcut! zise Zagtoba. 
Nu se cade să mă laud eu! 

Dar mulţimea începu să se mişte şi se duseră cu 

toţii pe medeanul dintre corturi, pe care se întinseseră 
mesele. Jupân Sapieha îl cinsti ca pe un rege pe jupân 
Czarniecki. Masa la care se aşeză castelanul era 
acoperită cu flamuri suedeze. Miedul şi vinurile curgeau 
din butoaie, astfel că spre sfârşitul ospăţului amândouă 
căpeteniile se cam chercheliseră. Nu lipsiră veselia, 
glumele, uralele, larma şi, cum vremea era frumoasă şi 
soarele pripea cu putere, numai frigul serii îi împrăştie 
pe cei care petreceau. 

Atunci Kmicic îşi duse musafirii printre tătari. Se 
aşezară în cortul lui pe lăzi pline cu tot felul de lucruri 
de pradă şi începură să vorbească despre campania lui 
Kmicic. 

— Bogusław se află acum la Malborg, spuse jupân 
Andrzej, deşi unii spun că ar fi la prinţul elector, alături 
de care va veni în ajutorul regelui. 

— Cu atât mai bine, o să ne întâlnim! Voi, tinerii, nu 
sunteţi în stare să-i veniţi de hac, o să vedem ce va 
putea face unul mai bătrân! Cu mulţi a avut de-a face 
până acum, dar cu Zagłoba încă nu. Vă spun eu că o să 
ne întâlnim, poate doar dacă prinţul Janusz i-a hotărât 
prin testament să-l ocolească pe Zagtoba. Se prea poate! 

— Electorul e un om viclean, se amestecă Jan 
Skrzetuski, şi când va vedea că e de rău cu Carolus, nu- 
şi va mai respecta făgăduielile şi jurământul. 

— lar eu vă spun că nu va fi aşa ! se împotrivi 
Zagtoba. Nimeni nu e mai înverşunat împotriva noastră 
ca prusacii. Când sluga care ţi-a îmbrăţişat genunchii şi 
ţi-a curăţat straiele ajunge stăpânul tău odată cu 
schimbarea norocului, se va purta cu atât mai aspru, cu 

cât mai mare a fost bunăvoința pe care i-ai arătat-o. 

— Şi de ce, mă rog? întrebă Wotodyjowski. 

— Pentru că nu va uita niciodată starea lui de slugă 
şi va dori să se răzbune împotriva ta, chiar dacă i-ai fi 
făcut numai bine. 

— Să lăsăm asta! spuse Wołodyjowski. Se întâmpla 
deseori ca şi câinele să muşte mâna stăpânului. Mai 
bine să ne povestească Babinicz despre campania lui. 

— Ascultăm! consimţi Skrzetuski. 

Kmicic tăcu o clipă, răsuflă adânc şi începu să 
istorisească despre luptele lui Sapieha cu Bogusław, 
despre înfrângerea celui din urmă la Janów, în sfârşit, 
despre sfărâmarea tătarilor de către prinţul Bogustaw, 
care îl doborâse cu cal cu tot şi scăpase cu viaţă. 

— Păi, domnia ta spuneai că-l vei urmări cu tătarii 
până la Baltica... îl întrerupse Wołodyjowski. 

La care Kmicic: 

— Dar şi domnia ta mi-ai spus mai demult, că jupân 
Skrzetuski, aci de faţă, când Bohun i-a răpit jupâniţa 
îndrăgită, a lăsat baltă şi fata şi răzbunarea, pentru că 
ţara se afla în primejdie; spune-mi cine ţi-e prieten, ca 
să-ţi spun cine eşti, eu m-am împrietenit cu domniile 
voastre şi doresc să vă urmez pilda. 

— Să te răsplătească Maica Domnului, cum l-a 
răsplătit şi pe Skrzetuski! răspunse Zagtoba. Cu toate că 
mi-ar plăcea ca jupâniţa să se afle mai degrabă în 
pădure, decât în puterea lui Bogustaw. 

— Nu-i nimic! strigă Wołodyjowski. O s-o recapeţi! 

— Trebuie să-i recapăt nu numai făptura, ci şi 
respectul şi dragostea. 

— Una va fi însoţită de cealaltă, spuse jupân 
Michat, chiar dacă ai luat-o cu de-a sila, ca atunci... mai 
tii minte? 

— Aşa ceva n-am să mai fac! 

Şi jupân Andrzej începu să ofteze din adâncul inimii, 
apoi zise: 

— Nu numai că n-am recăpătat-o pe Oleńka, dar 
Bogustaw mi-a răpit-o şi pe a doua. 

— Curat turc, pe legea mea! strigă Zagłoba. lar 
jupân Michał îl întrebă: 

— Care a doua? 

— Ehei, sunt multe de spus! răspunse Kmicic. La 
Zamość era o jupâniţă grozav de frumoasă, care-i plăcea 
tare mult starostelui de Katuza. Acesta, temându-se de 
sora lui, prinţesa Wisniowiecka, nu cuteza să dea buzna 
în apropierea ei, aşa că s-a gândit s-o trimită pe jupâniţă 
cu mine, chipurile la jupân Sapieha, după o moştenire 
din Lituania, iar în fapt, ca să mi-o ia înapoi la o 
jumătate de milă de Zamość şi s-o ducă în vreo 
pustietate, unde să nu-i mai înfrâneze nimeni poftele. Eu 
însă i-am ghicit planurile. „Vrei să mă faci codoaşca ta? 
mi-am zis. Atunci aşteaptă!” Şi i-am ciomăgit oamenii, 
iar pe jupâniţă am dus-o neîntinată la jupân Sapieha. Vă 
spun domniilor voastre, e frumoasă ca un sticlete, dar 
cinstită... Şi eu sunt alt om acum, iar tovarăşii mei, fie-le 
ţărâna uşoară, au putrezit de mult în pământ! 

— Cine era jupâniţă asta? întrebă Zagłoba. 

— Se trăgea dintr-un neam ales şi era în grija 
jupânesei Wisniowiecka. Cândva a fost logodită cu 
lituanianul Podbiepieta pe care domniile voastre l-aţi 

cunoscut.. 

— Anusia  Borzobohata!!!  răcni Wołodyjowski, 
sărind în picioare. 

Zagłoba se ridică şi el de pe vraful de pături. 

— Jupâne Michał, stăpâneşte-te! 

Dar Wołodyjowski se repezi ca o pisică la Kmicic. 

— Trădătorule, tu l-ai lăsat pe Bogusław s-o 
răpească?! 

— Nu mă nedreptăţi! îl dojeni Kmicic. Eu am dus-o 
teafără la hatman, îngrijindu-mă de ea ca de o soră, iar 
Bogustaw n-a răpit-o de la mine, ci de la altul, cu care 
jupân Sapieha o trimisese la familia lui; îl cheamă 
Glowbicz sau cam aşa, nu mai ţin minte. 

— Unde-i acum?! 

— Nu mai e aici, fiindcă s-a prăpădit. Cel puţin aşa 
mi-au spus polcovnicii lui Sapieha. Eu l-am hărțuit de 
unul singur pe Bogustaw, aşa că nu ştiu prea bine. 
Judecând după pripeala domniei tale, văd că ne-a lovit 
acelaşi necaz şi ne-a nedreptăţit acelaşi om, iar dacă-i 
aşa, să ne unim împotriva lui, să ne facem dreptate şi să 
ne răzbunăm amândoi. O fi el mare magnat şi mare 
cavaler, dar gândesc că nu se va simţi în largul lui în 
Republica întreagă cu doi duşmani ca noi. 

— lată mâna mea! răspunse Wołodyjowski. De 
acum încolo suntem prieteni, pentru tot restul vieţii, 
până la moarte! Oricare dintre noi îl va întâlni mai întâi, 
acela îi va plăti pentru amândoi. Să dea Dumnezeu să-l 
întâlnesc eu cei dintâi şi am să-i slobod sânge cum mă 
vezi şi cum te văd! 

Aici jupân Michat - începu să-şi mişte atât de avan 

mustăcioara şi să-şi pipăie sabia, încât pe jupân Zagłoba 
mai că-l cuprinse frica, întrucât ştia că nu era de glumit 
cu jupân Michał. 

— Acum nu mi-aş dori să fiu prinţul Bogustaw, rosti 
după un răstimp, nici dacă mi-ar da cineva toată Letonia 
în dar. E prea destul să ai un potrivnic ca râsul ăsta de 
Kmicic, ce să mai vorbesc şi de jupân Michał! Mai mult, 
chiar eu am să închei foedus cu voi. Mintea mea şi 
săbiile voastre! Nu ştiu dacă se află vreun potentat în 
toată creştinătatea, care să nu tremure înaintea unei 
tovărăşii ca aceasta. Pe de altă parte, şi Dumnezeu îi va 
schimba norocul mai devreme sau mai târziu, deoarece 
nu se poate ca un trădător şi un eretic să nu rămână 
nepedepsit... Şi aşa Kmicic i-a scos destui peri albi. 

— Nu tăgăduiesc că s-a aflat deseori la strâmtoare 
din pricina mea! răspunse jupân Andrzej. 

Şi poruncind să se umple paharele, povesti cum l-a 
scăpat pe Soroka de la ţeapă. Nu mai spuse însă că mai 
întâi s-a aruncat la picioarele lui Radziwilt deoarece 
numai la amintirea acelei clipe îşi simţi sângele 
clocotind. 

Jupân Michat se înveseli, ascultându-i istorisirea, iar 
la sfârşit spuse: 

— Dumnezeu să te ajute, Jędrek! Cu asemenea 
viteaz poţi să te duci şi în iad! Îmi pare rău că nu vom 
putea fi totdeauna împreună din pricina slujbei. Pe mine 
s-ar putea să mă trimită într-o parte a Republicii, iar pe 
tine în alta. Nu se ştie care din noi îl va întâlni mai întâi. 

Kmicic tăcu o vreme. 


1 înţelegere, alianţă (lat.). 

— După dreptate, s-ar cuveni să cada în mâinile 
mele... Dar dacă nu voi avea parte decât de ruşine, 
pentru că-mi e ruşine s-o recunosc, dar eu nu-i pot ţine 
piept acestui diavol... 

— O să te învăţ toate tainele mele! strigă 
Wołodyjowski. 

— Sau eu! se oferi şi Zagłoba. 

— Nu! Să-mi fie cu iertare, domnia ta, dar mai bine 
să mă înveţe Michał! răspunse Kmicic. 

— Cu toate că-i atât de viteaz, eu şi jupâneasa 
Kowalska nu ne temem de el, numai să fiu sătul de 
somn! se amestecă Roch. 

— Taci din gură, Roch! îl dojeni Zagłoba. Vezi să nu 
te pedepsească Dumnezeu pentru îngâmfare cu mâna 
micului cavaler. 

— Ehei, n-o să păţesc nimic! 

Bietul jupân Roch nu era un prooroc prea norocos, 
dar se cherchelise de-a binelea şi era gata să se lupte cu 
toată lumea. Băuseră şi ceilalţi destul, fie în sănătatea 
lor, fie pentru pierzania lui Bogustaw şi a suedezilor. 

— Am auzit, zise Kmicic, că după ce-i batem pe 
suedezi aici şi punem mâna pe rege, vom porni 
numaidecât spre Varşovia. Pe urmă se va sfârşi şi 
războiul şi va veni rândul electorului. 

— Oho, asta aşa-i! încuviinţă Zagłoba. 

— Am auzit-o de la jupân Sapieha, iar el, ca un om 
mare, le ştie mai bine. Ne-a spus odată: „Suedezii vor fi 
învinşi, cu septentrionii s-a isprăvit, iar cu electorul nu 
trebuie să începem nici un fel de negocieri. Jupân 
Czarniecki, zice, şi Lubomirski se vor duce în 

Brandenburg, iar eu şi vistiernicul de Lituania în Prusia 
electorului. Dacă pe urmă, zice, nu vom uni ţinuturile 
prusiene pentru totdeauna cu Republica, atunci în sfatul 
ţării nu se află nici un cap pe măsura lui jupân Zagtoba, 
care l-a ameninţat de unul singur pe elector cu scrisori.” 

— A spus Sapio una ca asta? întrebă Zagłoba roşind 
de mulţumire. 

— Am auzit cu toţii, iar eu m-am bucurat grozav, 
pentru că aceeaşi lovitură îl va nimici şi pe Bogustaw şi, 
dacă nu-l vom întâlni mai devreme, atunci nu se poate 
să nu dăm ochi cu el. 

— Numai să isprăvim mai repede cu suedezii ăştia! 
spuse Zagtoba. Au intrat la apă! N-au decât să ne dea 
Letonia şi câteva milioane de taleri şi le dăruim viaţa. 

— Vorbim de vrabia de pe gard! râse Jan 
Skrzetuski. Carolus se află în Polonia. Cracovia, 
Varşovia, Poznań şi alte oraşe mai însemnate sunt încă 
în stăpânirea lui, iar domnia ta, tătucă, vorbeşti de 
răscumpărare. Ehei, mai avem mult de furcă până când 
va veni vremea să ne gândim la elector! 

— Mai e şi armia lui Szteinbok, mai sunt şi 
garnizoanele, şi Wirtz! adăugă Stanistaw. 

— Atunci de ce stăm aici cu mâinile încrucişate? 
întrebă Roch pe neaşteptate, holbându-şi ochii. Nu 
putem să-i atacăm pe suedezi? 

— Prost mai eşti, Roch! îl domoli Zagłoba. 

— Unchiul o ţine pe a lui, dar pe legea mea, am 
văzut o luntre lângă mal. Am putea trece râul şi poate 
punem mâna pe vreo strajă. E un întuneric, de-ţi bagi 
degetele în ochi; până să-şi dea seama ce se petrece, noi 

suntem înapoi şi le spunem celor două căpetenii ce-am 
izbândit. Dacă domniile voastre nu vreţi, am să mă duc 
singur! 

— Mai mare minunea, viţelul mort a mişcat din 
coadă! se împotrivi Zagtoba mânios. 

Dar lui Kmicic începură să-i freamăte nările. 

— Hm, propunerea nu e rea, nu e rea deloc! spuse. 

— Nu e rea pentru nişte slujitori, dar nu pentru 
cavalerii care se respectă. Oameni buni, gândiţi-vă la 
rangul vostru! Sunteţi polcovnici şi vreţi să vă purtaţi ca 
nişte fluieră-vânt. 

— E adevărat că nu prea se cuvine! consimţi 
Wotodyjowski. Mai bine să mergem la culcare, că e 
târziu. 

Căzură cu toţii la învoială, aşa că îngenuncheară şi 
rostiră rugăciunea cu glas tare, după care se întinseră 
pe pături şi adormiră numaidecât. 

Dar, după vreun ceas, săriră cu toţii în picioare, 
deoarece dincolo de râu se auziră împuşcături, apoi în 
toată tabăra lui Sapieha răsunară ţipete înspăimântate. 

— Isuse, Mărie! se cruci Zagłoba. Ne atacă 
suedezii! 

— Ce vorbeşti, domnia ta?! răspunse Wotodyjowski, 
punând mâna pe sabie. 

— Roch, vino aici! strigă Zagłoba, care în asemenea 
împrejurări prefera să-şi aibă nepotul lângă el. 

Dar Roch nu mai era în cort. 

leşiră în fugă pe medean. Mulțimea se adunase 
înaintea corturilor şi plecaseră cu toţii la râu, deoarece 
pe malul celălalt se vedeau fulgere şi împuşcăturile se 

înteţeau. 

— Ce s-a întâmplat, ce s-a întâmplat? fură întrebate 
străjile numeroase de lângă apă. 

Dar străjile nu văzuseră nimic. Doar unul dintre 
oşteni spuse că auzise ceva ca plescăitul unui val, dar nu 
văzuse nimic din pricina ceţii care plutea deasupra 
râului, aşa că nu vrusese să sperie oamenii pentru un 
zgomot nedesluşit. 

Ascultându-l, Zagłoba îşi luă capul în mâini 
deznădăjduit. 

— Roch s-a dus la suedezi! A spus că vrea să pună 
mâna pe vreo strajă! 

— Pentru Dumnezeu, se prea poate! strigă Kmicic. 

— O să-mi împuşte flăcăul, pe legea mea! strigă 
Zagtoba. Domniile voastre, nu mai e nici o scăpare? O, 
Isuse, un băiat de aur? în amândouă oştile nu se mai află 
unul ca el. Cum de i-a trăsnit prin cap una ca asta? 
Sfântă Fecioară, scapă-l de la necaz... 

— Poate că se va întoarce, ceața e destul de deasă! 
S-ar putea să nu-l vadă! 

— O să aştept aici până mâine dimineaţă. Sfântă 
Fecioară! Maica Domnului! 

Între timp, pe malul din faţă împuşcăturile începură 
să se rărească, luminile se stinseră treptat şi, după un 
ceas, se aşternu o tăcere adâncă. Zagłoba umbla pe 
malul apei ca găina care-şi cheamă puii de rață şi îşi 
smulgea din cap bruma de păr ce-i mai rămăsese, dar 
aşteptarea şi chinul lui aveau să se dovedească 
zadarnice. Râul albi în lumina zorilor, în cele din urmă 
răsări şi soarele, dar Roch nu se întoarse. 

Capitolul VIII 


A doua zi, dis-de-dimineaţă, jupân Zagłoba, cuprins 
de deznădejde, se duse la jupân Czarniecki şi-l rugă să 
trimită pe cineva la suedezi, să vadă ce s-a întâmplat cu 
Roch; e viu şi geme în robie sau şi-a plătit cutezanţa cu 
viaţa? 

Czarniecki se învoi fără greutate, deoarece ţinea la 
jupân Zagłoba. Mângâindu-l în nenorocirea lui, vorbi 
astfel: 

— Gândesc că nepotul domniei tale trebuie să fie în 
viaţă, altminteri l-ar fi scos apa la mal. 

— Să dea Dumnezeu! răspunse Zagtoba cu jale, dar 
pe unul ca el nu-i uşor să-l scoată apa la mal, fiindcă n- 
are numai braţul greu, ci şi mintea îi e ca plumbul, lucru 
se vede şi din fapta lui. 

La aceasta, Czarniecki: 

— Domnia ta vorbeşti cu dreptate! Dacă e viu, ar 
trebui să poruncesc să fie legat de un cal şi târât pe 
medean pentru neascultare. Oricine are voie să sperie 
oştirea suedeză, dar el ne-a speriat şi pe noi; dealtfel şi 
pe suedezi, dar numai la porunca mea. Ce-i asta, aici e 
oaste de şleahtici sau ce dracu e, de fiecare face ce-l 
taie capul! 

— E vinovat, assentior. Eu însumi am să-l 
pedepsesc, numai să-l întoarcă Dumnezeu! 

— Eu am să-l iert, gândindu-mă la isprava de la 
Rudnik. Avem o groază de prinşi, mai însemnați decât 

ta la suedezi şi propune-le schimbul. Dau doi şi la nevoie 
chiar trei inşi pentru el, ca să nu-ţi sângereze inima 
domniei tale. Să vii la mine să iei scrisoarea către rege 
şi să pleci fără întârziere. 

Zagłoba, bucuros, se duse într-un suflet la cortul lui 
Kmicic şi le spuse tovarăşilor ce se întâmplase. Jupân 
Andrzej şi Wotodyjowski se oferiră îndată să meargă cu 
el, fiindcă amândoi erau curioşi să-i vadă pe suedezi. 
Kmicic putea fi de mare folos, pentru că vorbea 
nemţeşte aproape tot atât de bine ca şi limba polonă. 

Pregătirile nu le luară prea multă vreme. Jupân 
Czarniecki nu-l mai aşteptă pe Zagłoba şi îi trimise 
scrisoarea printr-un slujitor, după care, însoţiţi de un 
trâmbiţaş, urcară într-o luntre cu o pânză albă m vârful 
unei prăjini şi porniră. 

La început, înaintară în tăcere; se auzea doar 
scârțâitul vâslelor frecate de marginile luntrii, dar 
Zagłoba începu să se îngrijoreze şi zise: 

— Ar fi bine ca trâmbiţaşul să le vestească venirea 
noastră, fiindcă mişeii ăştia sunt în stare să tragă în noi, 
cu toată pânza albă. 

— Ce vorbeşti, domnia ta! răspunse Wołodyjowski. 
Până şi barbarii îi respectă pe soli, iar suedezii ştiu să se 
poarte! 

— Să sune trâmbiţaşul, când spun! Orice oştean 
poate trage în noi, găureşte luntrea şi ne ducem la fund, 
iar apa e rece! Nu vreau să mă ud din pricina purtării 
lor alese! 

— Uite că se văd străjile! spuse Kmicic. Trâmbiţa 
începu să sune. Luntrea aluneca repede; pe malul 

celălalt se iscă mişcare şi în curând sosi o căpetenie 
călare cu o pălărie de piele galbenă. Se apropie de apă, 
îşi puse mâna streaşină la ochi şi începu să privească în 
lumină. 

La zece-cincisprezece paşi de mal, Kmicic îşi scoase 
căciula în semn de bineţe, iar suedezul se înclină cu 
aceeaşi cuviinţă. 

— Scrisoare de la jupân Czarniecki către 
prealuminatul rege suedez! strigă jupân Andrzej, 
arătând scrisoarea. 

În acest timp, luntrea atinse pământul. 

Străjile de pe mal prezentară armele. Jupân Zagtoba 
se linişti cu totul, își luă numaidecât o înfăţişare 
vrednică de un trimis şi rosti pe latineşte: 

— În noaptea trecută a fost prins un cavaler şi am 
venit să-l cer înapoi. 

— Nu ştiu latineşte! răspunse căpetenia. 

— Necioplitul! murmură Zagłoba. 

Suedezul se întoarse spre jupân Andrzej: 

— Regele se află în celălalt capăt al taberei. 
Binevoiţi, domniile voastre, şi vă opriţi aici, iar eu mă 
duc să-i dau de veste. 

Şi îşi întoarse calul. 

Începură să-se uite în jur. Tabăra era foarte întinsă, 
cuprinzând tot triunghiul alcătuit de San şi Vistula. În 
vârful triunghiului era Pniew, iar la bază, într-o parte 
Tarnobrzeg, iar în cealaltă Rozwadów. Fireşte, privirea 
nu putea îmbrăţişa toată întinderea, dar cât cuprindeai 
cu ochii se vedeau şanţuri, valuri de apărare, parapete 
de pământ şi faşine înţesate de oameni şi tunuri. La 

mijloc, în Gorzyce, era cvartirul regelui şi tot acolo se 
afla şi grosul oştirii. 

— Dacă foamea nu-i va goni de aici, nu le vom 
putea veni de hac! zise Kmicic. Tot locul e întărit şi până 
şi caii au unde să pască. 

— Dar peştele n-o să ajungă pentru atâtea guri! 
răspunse Zagłoba. Dealtfel, luteranii nu prea se dau în 
vânt după mâncarea de post. Nu demult aveau toată 
Polonia, iar acum au numai clinul ăsta de pământ; să-l 
păstreze sănătoşi ori să se întoarcă Ia Jarostaw! 

— Şanţurile au fost săpate de oameni foarte 
pricepuţi! spuse Wotodyjowski, privind întăriturile cu 
ochi de cunoscător. Noi avem mai mulţi meşteri în 
mânuirea săbiei, dar n-avem atâtea căpetenii învăţate, şi 
în arta războiului am rămas în urma altora. 

— Din care pricină? întrebă Zagłoba. 

— Din care pricină? Ca unul care am slujit mereu la 
călărime, nu s-ar cuveni s-o spun, dar pretutindeni 
pedestrimea şi tunurile sunt lucrul de căpătâi, mişcările 
lor în luptă, marşurile şi contra marşurile hotărăsc 
soarta bătăliei. În oştirile străine trebuie să înghiţi o 
groază de cărţi, să răsfoieşti din scoarță în scoarță o 
mulţime de autori romani, înainte de a fi înaintat într-un 
rang mai acătării, pe când la noi toate astea nu fac două 
parale. Călărimea năvăleşte ca şi înainte şi curăţă locul 
cu săbiile, iar dacă nu izbutește de la început, e 
pierdută... 

— Să fii domnia ta sănătos, jupâne Michat! Care 
nație a mai obţinut atâtea izbânzi însemnate? 

— Mai demult şi alţii au luptat la fel, dar neavând 

acelaşi avânt, au fost învinşi. Acum însă le-a venit 
chipurile mintea la cap şi iată ce se întâmplă. 

— Să aşteptăm sfârşitul. Până una-alta, adu-mi pe 
cel mai iscusit genist suedez sau neamţ, eu am să i-l pun 
împotrivă pe Roch, care n-a pus mâna pe nici o carte, şi 
o să vedem care pe care. 

— Numai să ai domnia ta de unde să-l iei!... se 
amestecă Kmicic. 

— Adevărat, prea adevărat! Îmi pare tare rău de 
flăcăul ăsta. Jupâne Andrzej, ciripeşte pe limba aia 
păsărească cu nădrăgarii ăştia şi întreabă-i ce s-a 
întâmplat cu el? 

— Domnia ta nu-i cunoşti pe oştenii din trupele 
regulate. Nici unul n-o să deschidă pliscul fără poruncă. 
Ne răcim gura de pomană! 

— Ştiu eu că ticăloşii ăştia sunt nişte sălbatici. 
Când vine vreun sol la şleahticii noştri, intră în vorbă 
numaidecât, beau horilcă împreună şi îl întreabă de 
sănătatea jupânesei şi a copilului. Nu se feresc să 
vorbească nici despre treburile politiceşti, pe când ăştia 
stau încremeniţi ca nişte stane şi se holbează la noi. 
Apuca-i-ar colica! 

Într-adevăr, tot mai mulți  pedestraşi se 
îngrămădeau în jurul trimişilor, privindu-i cu luare- 
aminte. Aveau la ce să se uite, căci îmbrăcaţi în straie 
bogate, păreau destul de arătoşi. Privirile se îndreptau 
mai mult spre jupân Zagtoba care avea o înfăţişare de 
senator, şi cel mai puţin spre jupân Michał din pricina 
staturii sale. 

Căpetenia care-i întâmpinase pe mal se întoarse cu 

încă un cavaler de rang mai mare şi cu oşteni care 
duceau caii de frâu. Cel mai mare în rang se înclină 
înaintea solilor şi spuse în limba polonă: 

— Domniile voastre, măria sa vă pofteşte la 
cvartirul-său; pentru că nu e prea aproape, v-am adus şi 
cai. 

— Domnia ta, eşti polonez? întrebă Zagłoba. 

— Nu! Mă cheamă Sadowski şi sunt ceh, acum sunt 
în slujba suedezilor. 

Kmicic se apropie îndată de el. 

— Domnia ta, nu mă recunoşti? Sadowski se uită la 
el. 

— Cum de nu, de la Czestochowa! Domnia ta ai 
sfărâmat cel mai mare tun de asediu şi Miller te-a dăruit 
lui Kuklinowski. Fii binevenit, sunt bucuros să întâlnesc 
un cavaler atât de faimos! 

— Ce se întâmpla cu Kuklinowski? întrebă Kmicic 
mai departe. 

— Domnia ta, nu ştii? 

— Ştiu că i-am plătit cu măsura cu care vroia să mă 
ospeţeaşcă şi el, dar l-am lăsat în viaţă. 

— A murit îngheţat. 

— Aşa am crezut şi eu! spuse jupân Andrzej dând 
din mână. 

— Jupâne polcovnic l se amestecă Zagłoba. Nu 
cumva în tabără se află şi un polonez, Roch Kowalski? 

Sadowski izbucni în râs: 

— Cum să nu? E la noi! 

— Slavă Domnului şi Sfintei Fecioare! E viu şi am 
să-l scap. Slavă Domnului! 

— Nu ştiu dacă regele va binevoi să-l dea! răspunse 
Sadowski. 

— Oho! Şi de ce? 

— Pentru că îi place grozav. Şi-a dat seama îndată 
că e cel care l-a fugărit la Rudnik cu atâta îndârjire. Am 
râs să ne prăpădim, ascultând răspunsurile prinsului. 
Regele întreabă: „Ce ai împotriva mea?” iar el zice: „Am 
jurat!” Apoi regele iarăşi: „O să mă urmăreşti şi de- 
acum înainte?” „Păi, cum altfel!” răspunde şleahticul. 
Regele a început să râdă:. „Dacă te lepezi de jurământ, 
îţi dăruiesc viaţa şi libertatea.” „Nu se poate!” „De ce?” 
„Pentru că unchiul ar zice că sunt un neghiob!” „Eşti 
atât de sigur că m-ai învinge?” „Aş învinge cinci ca 
măria ta!” Aşadar regele din nou: „Şi cutezi să ridici 
mâna asupra unui rege?” Iar el: „Cutez, fiindcă ai o 
credinţă scârbavnică!” Îi tălmăceam fiecare cuvânt 
regelui, care se veselea tot mai mult şi repeta: „Îmi 
place grozav oşteanul ăsta!” Pe urmă, vrând să afle dacă 
l-a fugărit un luptător atât de puternic, a poruncit să se 
aleagă doisprezece flăcăi zdraveni din garda personală, 
care să se măsoare pe rând cu prinsul. Cavalerul s-a 
dovedit într-adevăr foarte vânjos. Când am plecat eu, 
doborâse zece din ei unul după altul şi nici unul nu era 
în stare să se ridice singur de jos. O să ajungem tocmai 
la sfârşitul luptei. 

— Îl recunosc pe Roch! Sângele meu! strigă 
Zagłoba. Oferim în schimbul lui fie şi trei polcovnici 
însemnați. 

— O să-l găsiţi pe rege plin de voioşie, răspunse 
Sadowski, lucru destul de rar acum. 

— Cred şi eu! răspunse micul cavaler. 

Apoi Sadowski se întoarse spre Kmicic şi începu să-l 
întrebe cum de izbutise să scape din mâinile lui 
Kuklinowski şi pe deasupra să i-o şi plătească. Jupân 
Andrzej povesti pe larg cele întâmplate, pentru că îi cam 
plăcea să se fălească, în timp ce Sadowski se lua cu 
mâinile de cap de mirare; în cele din urmă, îi strânse 
încă o dată mâna lui Kmicic şi spuse: 

— Crede-mă, domnia ta, că mă bucur din toată 
inima. Cu toate că-i slujesc pe suedezi, îmi place orice 
faptă de viteaz, mai ales când un cavaler vrednic învinge 
un nemernic. Trebuie să recunosc că atunci când se 
nimereşte printre domniile voastre un om destoinic, apoi 
să cauţi cu luminarea în universo şi nu mai găseşti unul 
la fel. 

— Domnia ta eşti un oştean cu creştere aleasă! îl 
lăudă jupân Zagtoba. 

— Şi un luptător cunoscut! adăugă Wołodyjowski. 

— Pentru că am învăţat să lupt şi să mă port de la 
domniile voastre! răspunse Sadowski. ducându-şi mâna 
la pălărie. 

Aşa vorbeau între ei, întrecându-se în cuvinte 
măgulitoare, până când ajunseră la Gorzyco, unde se 
afla cvartirul regelui. Tot satul mişuna de oşteni de arme 
felurite. Trimişii polonezi priveau curioşi la cetele de 
oşteni risipite prin ogrăzi. Unii, vrând să-și înşele 
foamea, dormeau pe prispe, pentru că vremea era 
frumoasă şi caldă, sau aruncau zarurile pe darabane, 
bând bere, în vreme ce alţii îşi întindeau hainele pe 
garduri sau, stând în faţa caselor şi îngânând cântece 

scandinave, îşi frecau coifurile şi platoşele cu praf de 
cărămidă de luceau ca soarele. Unde şi unde curăţau şi 
plimbau caii, într-un cuvânt, viaţa de tabără îşi urma 
cursul obişnuit; oştenii se foiau pretutindeni sub cerul 
luminos. Pe chipurile unora se citea într-adevăr truda 
nespusă şi foamea, dar soarele acoperea sărăcia cu aur; 
de altfel, pentru aceşti oşteni neîntrecuţi începuseră 
zilele de odihnă, aşa că îşi recăpătau repede curajul şi 
înfăţişarea războinică. Wołodyjowski admira în sinea lui 
mai ales polcurile de pedestraşi, vestite în toată lumea 
pentru dârzenia şi vitejia lor. Pe măsură ce înaintau, 
Sadowski îi lămurea: 

— Ăsta-i polcul smalandez din gărzile regelui, iar 
aici se află pedestraşii din Dalekarlia, cei mai buni. 

— Pentru Dumnezeu, cine mai sunt şi monstra ăştia 
mititei? se cruci Zagłoba, arătând spre un grup de 
omuleţi cu pielea măslinie şi pletele negre fluturând în 
amândouă părţile capului. 

— Sunt laponi, iar dintre hiperboreeni ei trăiesc în 
ţinuturile cele mai de miazănoapte. 

— Şi se pricep măcar la luptă, căci mie mi se pare 
că aş putea să iau câte trei în fiecare mână şi să le 
ciocnesc capetele până obosesc! 

— Nici vorbă că ai putea s-o faci! În luptă nu fac 
două parale, dar sunt foarte buni slujitori şi, pe urmă, 
sunt un lucru mai rar. În schimb, sunt tare pricepuţi la 
vrăjitorii; fiecare are cel puţin un diavol în slujba lui, iar 
unii au câte cinci. 

— De unde asemenea tovărăşie cu necuratul? 
întrebă Kmicic, făcându-şi semnul crucii. 

— Umblă mereu prin beznă, fiindcă la ei noaptea 
durează câte o jumătate de an, iar domniile voastre ştiţi 
că pe întuneric nu e prea greu să ai de-a face cu 
diavolul. 

— Şi suflet au? 

— Nu se ştie, dar gândesc că seamănă mai mult ca 
fiarele. 

Kmicic îşi apropie calul, înşfacă un lapon de 
grumaz, îl ridică în sus ca pe un pisoi şi îl privi cu luare- 
aminte, apoi îl puse jos şi spuse: 

— Dacă regele mi-ar dărui unul ca ăsta, aş porunci 
să-l afume şi l-aş atârna în biserica de la Orsza, unde 
printre alte lucruri rare se găsesc şi nişte ouă de struţ 

— În biserica de la Lubnie era o falcă de balenă sau 
de uriaş! adăugă Wołodyjowski. 

— Să mergem, să nu ne alegem cu vreun lucru de 
scârbă de la ei! îi zori Zagłoba. 

— Să mergem! repetă Sadowski. La drept vorbind, 
s-ar fi cuvenit să dau poruncă să vă pună sacii în cap, 
cum e obiceiul, dar aici n-avem nimic de ascuns, iar 
dacă v-aţi uitat la întărituri, cu atât mai bine. 

După care îndemnară caii şi în curând ajunseră ia 
conacul din Gorzyce. Descălecară la poartă şi scoţându- 
şi căciulile, merseră mai departe pe jos, deoarece regele 
se afla înaintea casei. 

Văzură o mulţime de ghinărari şi alte căpetenii de 
vază. Erau acolo bătrânul  Wittemberg. Duglas, 
Loewenhaupt, Miller, Erikson şi mulţi alţii. Şedeau cu 
toţii în pridvor, înapoia regelui, şi priveau la jocul pe 
care-l pusese la cale Carol Gustav. Roch tocmai 

doborâse al doisprezecelea raitier şi rămăsese în 
picioare cu contăşul sfârtecat de potrivnici, năduşit şi 
ostenit de moarte. Zărindu-şi unchiul în tovărăşia lui 
Kmicic şi a lui Wołodyjowski, crezu la început că 
fuseseră şi ei luaţi prinşi, aşa că îşi bulbucă ochii şi 
deschise gura, apoi se apropie câţiva paşi, dar Zagłoba îi 
făcu semn cu mâna să stea la locul lui şi înainta cu 
însoțitorii în faţa regelui. 

Sadowski începu săi înfăţişeze pe solii care se 
înclinară adânc, cum cerea obiceiul şi regulile curţii, 
apoi Zagłoba îi întinse scrisoarea lui Czarniecki. 

Regele luă scrisoarea şi începu să citească. În 
vreme ce trimişii se uitau curioşi la el, pentru că nu-l 
mai văzuseră niciodată. Era un bărbat în floarea vârstei, 
atât de oacheş, de parcă s-ar fi născut italian sau hispan. 
Buclele lungi ale părului negru ca pana corbului îi 
cădeau până pe umeri. Strălucirea şi culoarea ochilor 
aminteau de Jeremi Wisniowiecki, doar sprâncenele le 
avea foarte ridicate, ca şi când s-ar fi mirat mereu. 

În schimb, în locul unde se împreună sprâncenele, 
fruntea se înălța boltită, făcându-l să semene cu un leu: 
o încreţitură adâncă deasupra nasului, care nu pierea 
nici atunci când râdea, îi dădea feţei o înfăţişare 
amenințătoare şi furioasă. Buza de jos îi ieşea mult 
înainte, ca lui Jan Kazimierz, dar era mai rotund la chip 
şi cu bărbia mai mare: purta mustață ca aţa de subţire, 
lăţită puţin spre vârfuri. Oricum faţa lui arăta un om 
neobişnuit, unul din aceia care, păşind pe pământ, fac 
sângele să curgă. Se citea pe ea semeţia monarhului, 
puterea leului şi agerimea minţii, numai că, deşi 

zâmbetul binevoitor îi stăruia pe buze, nu se vedea 
bunătatea inimii care aşterne pe chip acea lumină 
blajină dinăuntru, asemenea unei lămpi într-o urnă de 
alabastru. 

Şedea în jilt cu picioarele încrucişate; pulpele 
puternice se desemnau limpede în ciorapii negri. Îşi 
mijea ochii, cum avea obiceiul, şi citea zâmbind 
scrisoarea lui Czarniecki. Deodată îşi ridică pleoapele, 
privi la jupân Michał şi spuse: 

— Pe domnia ta te-am recunoscut numaidecât, l-ai 
învins pe Kannenberg. 

Toţi ochii se îndreptară spre Wotodyjowski, care-şi 
mişcă mustăcioara, se înclină şi răspunse: 

— La porunca măriei tale! 

— Ce rang ai? întrebă regele. 

— Sunt polcovnicul steagului din Lauda. 

— Unde ai slujit mai înainte? 

— La voievodul de Wilno. 

— Şi l-ai părăsit odată cu ceilalţi? L-ai trădat şi pe 
el şi pe mine. 

— I-am jurat credinţă regelui meu, nu măriei tale. 

Regele nu răspunse nimic, toate frunţile se 
încruntară şi ochii începură să-l sfredelească pe jupân 
Michał, dar acesta rămase liniştit, tremurându-şi doar 
mustăcioara din când în când. 

Regele spuse pe neaşteptate: 

— Sunt bucuros să cunosc un cavaler atât de vestit. 
Printre noi Kannenberg trecea de neînvins în lupta cu 
sabia. Domnia ta cred că eşti cel mai iscusit în această 
ţară!... 

— În universo! sări Zagłoba. 

— Nu sunt nici cel din urmă! răspunse 
Wotodyjowski. 

— Domniile voastre, fiți  bineveniţi.  Jupân 
Czarniecki e un mare oştean şi îl respect cu adevărat, 
deşi şi-a călcat cuvântul, pentru că trebuia să nu se 
mişte de la Siewierz. 

La aceasta, Kmicic: 

— Măria ta, nu jupân Czarniecki, ci ghinărarul 
Miller şi-a călcat cuvântul mai întâi, luându-i polcul de 
pedestraşi regali conduşi de Wolf. 

Miller făcu un pas înainte, îl privi pe Kmicic în albul 
ochilor şi începu să şoptească ceva la ureche regelui 
care, clipind întruna, asculta cu atenţie, uitându-se la 
jupân Andrzej; în cele din urmă, zise: 

— Văd că jupân Czarniecki mi-a trimis nişte 
cavaleri aleşi. Ştiu demult că nu duceţi lipsă de oameni 
hotărâți, ci de cei care-şi ţin făgăduielile şi jurământul. 

— Cuvintele măriei tale sunt sfinte! răspunse 
Zagtoba. 

— Ce vrei să spui, domnia ta? 

— Dacă n-ar fi fost meteahna asta a poporului 
nostru, măria ta nu te-ai fi aflat aici! 

Regele tăcu iarăşi o vreme, iar ghinărarii se mirară 
încruntaţi de cutezanţa trimisului. 

— Jan Kazimierz v-a eliberat de jurământ, spuse 
regele, pentru că v-a părăsit şi s-a adăpostit peste 
graniţă. 

— Numai papa ne poate elibera de jurământ, dar el 
se află la Roma şi nu ne-a eliberat. 

— Să lăsăm asta! rosti regele. Uite, cu asta am 
cucerit acest regat — aici îşi lovi spada cu palma — şi 
tot cu ea am să-l păstrez. N-am nevoie de 
consimţământul şi jurămintele voastre. Vreţi război, îl 
veţi avea! Gândesc că jupân Czarniecki n-a uitat de 
Gotab. 

— A uitat pe drumul de la Jarosław încoace! 
răspunse Zagłoba. 

Regele, în loc să se mânie, începu să râdă. 

— Am să-i aduc eu aminte! 

— Dumnezeu e stăpânul lumii! 

— Spuneţi-i să mă viziteze. Am să-l primesc cu 
braţele deschise, numai să se grăbească, întrucât voi 
pleca mai departe după ce se vor reface caii. 

— Atunci o să te întâmpinăm noi pe măria ta! 
răspunse Zagłoba, înclinându-se şi ducându-şi fără să 
vrea mâna la sabie. 

Iar regele: 

— Văd că jupân Czarniecki mi-a trimis nu cele mai 
bune săbii, ci şi pe cel mai iscusit vorbitor. Domnia ta 
îmi respingi la iuţeală toate loviturile. Noroc că războiul 
înseamnă altceva, fiindcă mi-aş găsi un potrivnic vrednic 
de mine. Dar să revenim la oile noastre! Jupân 
Czarniecki îmi scrie să-i slobod prinsul, oferindu-mi, în 
schimb, două căpetenii de rang mai mare. Nu-mi 
nesocotesc oştenii, cum gândiţi domniile voastre, şi nu 
vreau să-i răscumpăr prea ieftin, căci asta ar fi 
împotriva ambiţiei lor şi a mea. În schimb, deoarece nu-i 
pot refuza nimic lui jupân Czarniecki, îi trimit în dar 
acest cavaler. 

— Stăpâne milostiv! răspunse Zagłoba. Jupân 
Czarniecki n-a vrut să arate dispreţ pentru căpeteniile 
măriei tale, ci puţină înţelegere faţă de mine, pentru că 
e vorba de un nepot al meu, iar eu sunt, cu îngăduinţa 
măriei tale, sfătuitorul lui jupân Czarniecki, 

— Dacă ar fi după dreptate, spuse regele râzând, n- 
ar trebui să-i dau drumul acestui prins, fiindcă a jurat să 
mă urmărească până în pânzele albe, poate numai dacă 
se leapădă de legământul făcut. 

Aici se întoarse spre Roch care stătea înaintea 
pridvorului şi-i făcu semn cu mâna. 

— Vino mai aproape, vânosule! 

Roch făcu câţiva paşi şi se opri în poziţie de drepţi. 

— Sadowski, zise regele, înştiinţează-l că-i dau 
drumul şi întreabă-l dacă va renunţa la jurământul lui! 

Sadowski tălmăci întrebarea regelui. 

— Nu se poate! strigă Roch. 

Regele înţelese fără tălmaci şi începu să bată din 
palme şi să clipească din ochi. 

— Ei vezi! Cum pot să dau drumul unuia ca acesta? 
A răsucit grumazul la doisprezece raitieri, iar mie îmi 
făgăduieşte că voi fi al treisprezecelea! Bine, bine! îmi 
place grozav! Oare şi el este sfătuitorul lui jupân 
Czarniecki? Dacă-i aşa, îi dau drumul cu dragă inimă. 

— Închide-ţi pliscul, Roch! mormăi Zagłoba. 

— Destul cu gluma, spuse Carol Gustav deodată. 
Puteţi să-l luaţi, aveţi astfel încă o dovadă a îndurării 
mele. Ca stăpânitor al acestui regat, pot să iert, dacă 
aşa mi-e voia şi dorinţa, dar nu vreau să negociez în nici 
un fel cu răzvrătiţii. 

Sprâncenele regelui se împreunară şi zâmbetul îi 
pieri de pe faţă. 

— Pentru că oricine ridică mâna împotriva mea, 
acela e un răzvrătit, căci eu sunt stăpânul legiuit aici. 
Nu v-am pedepsit până acum, cum meritaţi, numai de 
milă, aşteptând să vă vie mintea la cap. Dar mila mea va 
seca şi va veni vremea pedepsei. Din pricina 
samavolniciei şi ne-statorniciei voastre arde ţara şi se 
varsă sângele. Dar vă zic: răbdarea mea a ajuns la 
capăt... nu vreţi să ascultați de sfaturi şi legi, atunci o să 
ascultați de paloş şi spânzurătoare. 

Şi ochii lui Carol începură să împrăştie fulgere; 
Zagłoba îl privi o clipă mirat, neînţelegând de unde se 
iscase această furtună din senin şi, pentru că începu să 
se înfurie şi el, se mulţumi să se încline şi să spună: 

— Mulţumim măriei tale! 

După care plecă, urmat de Kmicic, Wotodyjowski şi 
Roch Kowalski. 

— Blând, blând, zise Zagłoba, dar nici nu-ţi dai 
seama când începe să-ţi mugească în ureche ca leul! 
Solia s-a isprăvit cu bine! Alţii te cinstesc la plecare cu 
un păhărel, iar el te ameninţă cu spânzurătoarea! N-au 
decât să spânzure câinii, nu pe şleahtici! O, Doamne, cât 
de greu am păcătuit împotriva stăpânului nostru care s- 
a purtat, se poartă şi se va purta cu noi ca un părinte, 
pentru că are inimă de Jagietton! Asemenea stăpân au 
părăsit trădătorii şi au plecat să se înhăiteze cu 
sperietorile de peste mare. Bine ne face, nici nu 
merităm altceva mai bun. Spânzurătoare! 
Spânzurătoare!... El însuşi se află la strâmtoare, l-am 

cam strâns ca pe caş în sedilă, de-i curge tot zerul şi îşi 
îngăduie să ne amenințe cu paloşul şi cu 
spânzurătoarea. Aşteaptă! Pe tătar, cazacul l-a înhăţat 
bine, dar tătarul de cap îl ţine! O să vă înghesuim şi mai 
rău. Roch, vroiam să te lovesc peste gură ori să-ţi dau 
cincizeci de vergi la spate, dar te iert, pentru că te-ai 
luptat ca un viteaz şi ai făgăduit să te ţii scai de el. Lasă- 
mă să te îmbrăţişez, că tare mi-ai bucurat inima! 

— Dacă unchiul e bucuros, e bine! răspunse Roch. 

— Paloşul şi spânzurătoarea! Şi mi-a spus-o de la 
obraz! vorbi iarăşi Zagłoba. Asta-i ocrotirea! Şi lupul îl 
ocroteşte pe miel tot aşa, ascunzându-l în propriul 
burdihan!... Şi când spune asta? Acum când e strâns cu 
uşa. Mai bine şi-ar alege sfătuitori dintre laponi şi ar 
căuta împreună ocrotirea diavolului! Căci pe noi ne va 
ajuta Sfântă Fecioară, ca pe jupân Bobola la 
Sandomierz, care a fost aruncat cu cal cu tot de puterea 
pulberii pe celălalt mal al Vistulei, unde a ajuns 
nevătămat, Şi-a dat seama îndată unde se află şi s-a dus 
să prânzească la preot. Cu asemenea ajutor o să-i 
scoatem pe toţi de crac din vârşe ca pe raci... 


Capitolul IX 


Se scurseră zece-cincisprezece zile. Regele întârzia 
în furca râurilor şi repezea olăcari în ţoale părţile la 
cetăţi şi garnizoane, spre Cracovia şi Varşovia, cu 
porunca de a-i grăbi în ajutor. Pe Vistula primea mereu 
proviant, dar nu cât trebuia. După vreo zece zile, 
începură să-şi mănânce caii. Regele şi ghinărarii se 

gândeau cu deznădejde ce va fi când raitierii vor rămâne 
fără cai şi nu vor avea cu ce să mai tragă tunurile. 
Veştile rele soseau de pretutindeni. Vâlvătaia războiului 
se întindea în toată ţara, ca şi când cineva vărsa smoala 
peste tot şi-i da foc. Podghiazurile şi garnizoanele mai 
mici nu puteau să-i vină în ajutor, deoarece nici vorbă să 
părăsească oraşele şi târgurile întărite. Lituania, ţinută 
în frâu până atunci de mâna de fier a lui Pontus de la 
Gardie, se ridicase ca un singur om. Ţinutul pe care-l 
cucerise cel dintâi, Wielkopolska, lepădase jugul 
înaintea tuturor şi dădea pildă de îndârjire şi înflăcărare 
întregii Republici. Cetele de șleahtici şi ţăranii atacau 
nu numai garnizoanele de prin sate, ci şi oraşele. În 
zadar se răzbunau suedezii, fără nici o milă, în zadar 
tăiau mâinile prinşilor, ardeau satele, pustiau aşezările, 
ridicau spânzurători şi aduceau din ţinuturile nemţeşti 
unelte de tortură pentru chinuirea răzvrătiţilor. Cine 
trebuia să sufere, suferea, cui îi era dat să piară, pierea, 
dar șleahticii piereau de sabie, iar ţăranii cu coasa în 
mână. Şi sângele suedez curgea în toată Wielkopolska: 
norodul îşi ducea viaţa prin păduri şi până şi femeile 
puneau mâna pe arme: pedepsele stârneau şi mai mult 
dorinţa de răzbunare şi îndârjirea. Kulesza, Krzysztof 
Zegocki şi voievodul de Podlasie cutreierau ţinutul ca o 
flacără: toate pădurile gemeau de răzvrătiți: câmpurile 
se înţeleneau şi foamea se lăţea în toată ţara, dar cel 
mai mult  răsucea  măruntaiele suedezilor care, 
neîndrăznind să iasă la câmp deschis, erau siliţi să stea 
prin oraşe. 

În cele din urmă, începură să simtă lipsa aerului şi 

să se înăbuşe. 

În Mazowsze se întâmpla la fel. Kurpienii, care 
trăiau în întunericul pădurilor, ieşeau din desişuri, 
pândeau la drumul mare şi puneau mâna pe carele cu 
proviant şi pe olăcari. În Podlasie, şleahticii mai mărunți 
plecau cu miile la Sapieha sau în Lituania. Ţinutul 
Lublinului era în mâna confederaţilor. Din Rutenia 
îndepărtată se apropiau tătarii şi cu ei cazacii siliţi să se 
supună. 

Aşadar, nu se mai îndoia nimeni că, dacă nu peste o 
săptămână, atunci peste o lună, dacă nu peste o lună, 
atunci peste două, furca râurilor în care se afla regele 
Carol Gustav cu grosul armiei suedeze avea să se 
prefacă într-un cimitir uriaş, spre slava poporului 
polonez, spre înfricoşătoare învăţătură pentru aceia 
care ar fi vrut să cotropească Republica. Se prevedea 
sfârşitul războiului, unii erau de părere că lui Carol i-a 
mai rămas o singură cale: să se răscumpere, dând 
Poloniei Letonia suedeză. 

Soarta lui Carol Gustav şi a suedezilor se 
îmbunătăţi însă pe neaşteptate. 

În ziua de 20 martie căzu cetatea Malborg, asediată 
zadarnic până atunci de Szteinbok. Oştirea-i puternică şi 
vitează nu mai avea acum nimic de făcut şi putea să 
grăbească în ajutorul regelui. 

Pe de altă parte, margraful de Baden, isprăvind 
înrolările, se îndreptă şi el cu forţe proaspete spre furca 
râurilor. 

Amândoi înaintau, nimicind cetele mai mici de 
răzvrătiți, pustiind, arzând şi omorând. Pe drum li se 

alăturau garnizoanele suedeze şi creşteau în putere ca 
un râu, cu atât mai mult, cu cât se varsă în el mai multe 
pâraie. 

Ştirile despre căderea Malborgului, despre armia 
lui Szteinbok şi marşul margrafului de Baden ajunseră 
foarte, repede la furca râurilor şi inimile polonezilor se 
umplură de grijă. Szteinbok era încă departe, dar 
margraful de Baden, grăbindu-se, putea să sosească în 
curând şi să schimbe întreaga înfăţişare a lucrurilor de 
lângă Sandomierz. 

Căpeteniile poloneze se întruniră la sfat; luară parte 
jupân Czarniecki, hatmanul Lituaniei, Michał Radziwilt, 
stolnicul coroanei, jupân Witowski, un oştean vârstnic 
cu multă experienţă, şi jupân Lubomirski, căruia de la o 
vreme începuse să i se urască dincolo de Vistula. La 
acest sfat, hotărâră că jupân Sapieha va rămâne să-l 
păzească pe Carol, ca să nu părăsească furca râurilor, 
iar jupân Czarniecki va porni împotriva margrafului de 
Baden, va da bătălia cât mai repede, după care, dacă 
Dumnezeu îi va da izbânda, se va întoarce să-l 
împresoare iarăşi pe rege. 

Poruncile fură împărţite numaidecât. În ziua 
următoare, trâmbiţele sunară încălecarea atât de încet, 
încât abia se auzeau, deoarece jupân Czarniecki vroia să 
plece fără ştirea suedezilor. În locul de tabără se 
aşezară îndată câteva cete uriaşe de şleahtici şi ţărani. 
Aceştia aprinseră bobotăi şi începură să lărmuiască, 
vrând să-l facă pe vrăjmaş să creadă că nu se petrecea 
nimic neobişnuit pe medean, în timp ce steagurile 
castelanului se strecurau unul după altul. Mai întâi 

părăsi tabăra steagul laudanian care de drept s-ar fi 
cuvenit să rămână cu jupân Sapieha, dar, cum lui 
Czarniecki îi plăcea foarte mult, hatmanul nu mai vroia 
să i-l ia înapoi. După laudanieni plecă steagul lui 
Wasowicz, flăcăi pe sprânceană, conduşi de bătrânul 
oştean care îşi petrecuse jumătate din viaţă în vâltoarea 
luptelor; urmă al prinţului Dymitr Wisniowiecki, condus 
de Szandarowski, acela care la Rudnik se acoperise de 
faimă; apoi cele două polcuri de dragoni ale lui jupân 
Witowski; apoi alte două ale starostelui de Jaworów — 
cunoscutul Stapkowski era porucinicul unuia dintre ele; 
apoi al castelanului, cel regal, condus de Polanowski şi 
toate forţele lui jupân Lubomirski. Deoarece aveau să 
meargă foarte repede, nu mai luară pedestrimea şi 
carele cu poveri. 

Toate steagurile se adunară la Zawoda, alcătuind o 
putere însemnată; oştenii erau dornici de luptă. Jupân 
Czarniecki ieşi în faţă şi, pregătindu-se de marş, îşi opri 
calul, lăsându-le să treacă pe dinaintea lui, ca să le 
poată cerceta pe toate. Calul sforăia sub el şi arunca din 
cap, de parcă vroia să dea bineţe polcurilor, iar 
castelanului îi creştea inima. Frumoasă privelişte i se 
înfăţişa înaintea ochilor. Cât cuprindea cu ochii, vedea 
numai valul de cai, valul chipurilor aspre ale oştenilor, 
legănat de mersul cailor, iar deasupra lor al treilea val, 
alcătuit din săbii şi sulițe, strălucitor şi făcând ape-ape 
în lumina soarelui de dimineaţă. Steagurile dădeau 
impresia unei forţe uriaşe pe care castelanul o simţea în 
el, fiindcă nu mai era doar o adunătură de volintiri, ci 
oameni bătuți pe  nicovala războiului,  sprinteni, 

muştruluiţi şi atât de înverşunaţi în bătălie, încât nici o 
călărime din lume, egală ca număr, nu era în stare să le 
ţie piept. Aşa că jupân Czarniecki simţea în această clipă 
că, având asemenea luptători, nu mai încăpea îndoială, 
va împrăştia în cele patru vânturi oastea margrafului de 
Baden şi presimţirea biruinţei îi strălumina chipul care 
parcă răsfrângea luciri asupra polcurilor. 

— Cu Dumnezeu înainte! La izbândă! strigă în 
sfârşit. 

— Cu Dumnezeu Înainte! Vom învinge! îi 
răspunseră glasuri puternice. 

Şi strigătul se rostogoli ca tunetul peste toate 
steagurile. Czarniecki îşi îmboldi calul, ca să-i ajungă pe 
lau-danienii care mergeau înainte. 

Şi porniră în goană. 

Dar nu înaintau ca oamenii, ci asemenea unui cârd 
de păsări răpitoare care, adulmecând lupta în depărtare, 
zboară luându-se la întrecere cu vijelia. Nimeni, nici 
măcar tătarii stepelor nu mai pomeniseră asemenea 
marş. Oşteanul dormea în şa, mânca şi bea fără să 
descalece; caii erau hrăniţi din mână. Lăsau în urmă 
râuri şi păduri, sate şi oraşe. Abia apucau ţăranii să iasă 
de prin aşezări, ca să vadă polcurile, că oştirea şi pierea 
în depărtare, învăluită în nori de praf. Goneau ziua şi 
noaptea, oprindu-se doar atâta cât era nevoie pentru 
odihna cailor, ca să nu-i prăpădească. 

În sfârşit, la Kozienice, întâlniră opt steaguri 
suedeze sub conducerea lui Tomeskild. Laudanienii, 
care mergeau în frunte, îi văzură cei dintâi pe vrăjmaşi 
şi, fără pic de odihnă, se năpustiră numaidecât asupra 

lor. Îi urmară Szandarowski, Wasowicz şi Stapkowski. 

Suedezii, gândind că au de-a face cu niscaiva gloate 
întâmplătoare, primiră lupta la câmp deschis şi după 
două ceasuri nu mai rămăsese nici unul în viaţă, care să 
dea fuga la margraf şi să-i spună că vine Czarniecki. 
Toate cele opt steaguri fură măcelărite până la cel din 
urmă oştean. După care polonezii porniră de-a dreptul 
spre Magnuszew, deoarece iscoadele dăduseră de ştire 
că margraful de Baden se afla cu toată oştirea la Warka, 

Wołodyjowski fu trimis noaptea cu un podghiaz să 
cerceteze aşezarea şi puterea oştilor. 

Cel mai nemulţumit dintre toţi se arătă jupân 
Zagtoba, fiindcă nici pe vremea vestitului Wisniowiecki 
nu mai pomenise asemenea goană; bătrânul războinic se 
jelui, dar preferă să-l însoţească pe Wotodyjowski, decât 
să rămână cu oastea. 

— Lângă Sandomierz erau vremuri de aur, spuse, 
întinzându-se în şa. Acolo omul mânca, dormea şi se uita 
de departe la suedezii împresuraţi, pe când acum nici 
plosca n-ai când s-o duci la gură. Cunosc şi eu 
meşteşugul de lupă antiguorum al marelui Pompei şi al 
lui Cezar, dar se vede că jupân Czarniecki a născocit o 
modă nouă, E împotriva oricăror reguli să-ţi zdruncini 
burdihanul atâtea zile şi nopţi în şir. Închipuirea începe 
s-o ia razna din pricina foamei şi mereu mi se pare că 
stelele sunt de arpacaş, iar luna de slănină. Nu-mi place 
războiul ăsta! Pe legea mea, îmi vine să rod urechile 
calului de foame! 

— Dac-o vrea Dumnezeu, o să ne odihnim mâine, 
după ce-i vom bate pe suedezi? 

— Mai bine suedezii, decât zăbava asta! Doamne, 
Doamne, când ai să aduci liniştea acestei Republici şi 
bătrânului Zagłoba un colţişor cald şi bere fiartă... fie şi 
fără smântână... Chinuieşte-te în şa, bătrâne. până la 
capătul zilelor... Hei, n-are cineva tutun? Poate că o să- 
mi fugă somnul pe nări... Luna îmi luminează drept în 
gură, de parcă mi se uită în burtă: nu ştiu ce caută 
acolo, dar nu va găsi nimic. Nu e bun de nimica războiul 
ăstei, asta-i! 

— Unchiule, de vreme ce gândeşti că luna e de 
slănină, mănânc-o! spuse Roch. 

— Dacă te-aş mânca pe tine, aş putea spune că am 
mâncat carne de vită, dar mă tem că după asemenea 
friptură îmi voi pierde şi mintea care mi-a mai rămas. 

— Dacă eu sunt vită, iar domnia ta eşti unchiul 
meu, atunci domnia ta ce eşti? 

— Nerodule, tu crezi că Alteea a născut un tăciune 
pentru că a stat lângă sobă? 

— Păi ce-mi pasă mie? 

— Îţi pasă, pentru că dacă eşti vită, întreabă mai 
întâi cine ţi-a fost tată; Europa a fost răpită de un taur, 
dar fratele ei, care le cădea unchi vlăstarelor ei, a fost 
un om. Pricepi? 

— E drept, nu prea pricep, dar de mâncat, tot aş 
mânca ceva. 

— Mănâncă-l pe dracu şi lasă-mă să dorm! Ce-i 
acolo, jupâne Michał? De ce ne-am oprit? 

— Se vede Warka! răspunse Wotodyjowski. Turnul 
bisericii luceşte în lumina lunii. 

— Păi de Magnuszew am trecut? 


148 


— Magnuszew a rămas în dreapta noastră. Mă mir 
că nu se află nici un podghiaz suedez de această parte a 
râului. Înaintăm până la tufăriş şi ne oprim acolo, poate 
dă Dumnezeu şi prindem vreo limbă. 

Spunând acestea, jupân Michał îşi conduse oştenii 
spre tufe şi îi rândui la o sută de paşi pe amândouă 
părţile, poruncindu-le să păstreze tăcerea şi să ţină frâul 
strâns, ca să nu necheze caii. 

— Aşteptăm cu toţii! spuse. Ascultăm ce se petrece 
dincolo de râu şi poate că o să şi vedem câte ceva. 

Aşteptară, dar multă vreme nu auziră nimic, afară 
de privighetorile care cântau cu înfocare în păduricea 
de arini. Osteniţi, oştenii începură să se legene în şa, iar 
jupân Zagłoba se plecă pe grumazul calului şi adormi 
adânc; până şi caii moţăiau. Se scurse un ceas. În 
sfârşit, urechea ageră a lui Wotodyjowski prinse ceva ce 
semăna cu mersul unor cai pe drum tare. 

— Vegheaţi cu grijă! porunci în şoaptă. 

Apoi ieşi la marginea tufărişului şi privi pe drum. 
Drumul lucea în razele lunii ca o panglică de argint, dar 
nu se vedea nimeni, cu toate că tropăitul se apropia. 

— Vin, mai mult ca sigur! spuse Wołodyjowski. 
Oştenii îşi struniră caii, oprindu-şi răsuflarea; nu se 
auzea nimic afară de trilurile privighetorilor. 

Deodată, pe drum, se ivi o ceată de suedezi, 
alcătuită din treizeci de călăreţi. Veneau agale şi destul 
de nepăsători, răzleţiţi într-un şirag lung. Unii dintre 
oşteni sporovăiau între ei, alţii cântau încet, fiindcă 
noaptea caldă, de mai, înrâurea până şi sufletele lor 
aspre. Trecură fără să bănuiască nimic atât de aproape 

de jupân Michał, care aştepta la marginea tufişului, 
încât acesta simţi în nări mirosul cailor şi fumul slobozit 
de lulelele raitierilor. 

În cele din urmă, pieriră la cotitura drumului. 
Wołodyjowski mai aşteptă un răstimp destul de lung, 
până când tropotul se pierdu în depărtare, apoi se 
întoarse la oşteni şi le spuse celor doi Skrzetuski: 

— Acum o să-i gonim ca pe un cârd de gâşte până 
în tabăra castelanului. Nu trebuie să scape nici unul, ca 
să nu dea de ştire celorlalţi! 

— Dacă jupân Czarniecki n-o să ne îngăduie pe 
urmă să mâncăm şi să dormim pe săturate, spuse 
Zagtoba, o să-i mulţumesc pentru slujbă şi o să mă 
întorc la Sapio. La Sapio, când e bătălie, e bătălie, iar 
când e odihnă, e şi ospăț. De-ai avea şi patru guri, că 
toate au ce să mănânce. Asta căpetenie! La urma urmei, 
de ce dracu nu slujim la Sapio, de vreme ce steagul i se 
cuvine de drept? 

— Tătucă, nu huli împotriva celui mai mare 
războinic din Republică! îl dojeni Jan Skrzetuski. 

— Nu eu hulesc, ci maţele în care cântă foamea ca 
la vioară. 

— O să  dănţuiască suedezii! îi  întrerupse 
Wołodyjowski.  Domniile voastre, acum să pornim 
repede! Aş vrea să-i ajung la cârciuma din pădure, pe 
lângă care am trecut venind încoace. 

Şi îşi conduse podghiazul în grabă, dar nu mai 
repede decât trebuia. Intrară în pădurea deasă în care îi 
învălui întunericul. Cârciuma se afla la vreo două verste. 
Porniră în curând la pas, ca să nu-i sperie prea devreme. 

Când ajunseră la o bătaie de tun, auziră zvon de glasuri. 

— Sunt acolo şi fac destulă larmă! zise 
Wołodyjowski. Suedezii se  opriseră într-adevăr la 
cârciumă, căutând pe cineva de la care să poată afla 
câte ceva. Dar cârciuma era părăsită, aşa că unii 
începuseră să cotrobăiască prin casă, alţii căutau prin 
grajduri şi coteţe sau prin poduri, unde mişcau snopii 
din loc. Jumătate aşteptau în bătătură, ţinând caii celor 
care scociorau peste tot. 

Ceata lui Wołodyjowski se apropie la o sută de paşi 
şi răsfirându-se într-o jumătate de cerc, începu să 
înconjure cârciuma. 

Cei care stăteau pe bătătură auziră şi, în cele din 
urmă văzură oamenii şi caii, dar cum în pădure era 
întuneric, nu-şi dădură seama cine sunt şi nu se 
neliniştiră câtuşi de puţin, nebănuind că din partea 
aceea puteau veni alţi oşteni decât suedezi. Abia când 
văzură că vor să-i învăluie, se mirară şi se speriară. Îi 
chemară pe cei risipiţi prin acareturi. 

Deodată, împrejurul cârciumii răsună strigătul: 
Allah! şi izbucniră câteva împuşcături. Într-o clipă 
rândurile întunecate ale oştenilor răsăriră ca din 
pământ. Se iscă învălmăşeală, se auziră scrâşnete de 
sabie, blesteme şi strigăte înăbuşite, dar totul nu dură 
mai mult de cât ai spune de două ori Tatăl nostru. 

După care, pe medeanul dinaintea cârciumii, 
rămaseră câteva trupuri de oameni şi cai, iar ceata lui 
Wołodyjowski porni mai departe, ducând cu sine pe cel 
douăzeci şi cinci de prinşi. 

Acum se întorceau în galop, îndemnând caii 

raitierilor cu latul săbiilor, aşa că în zori ajunseră la 
Magnuszew. În tabăra lui Czarniecki nu dormea nimeni; 
erau cu toţii în aşteptare. Castelanul ieşi înaintea 
podghiazului, sprijinindu-se în baltag, slăbit şi palid de 
nesomn. 

— Ce-i acolo? îl întrebă pe Wołodyjowski. Ai adus 
mulţi prinşi? 

— Douăzeci şi cinci. 

— Şi câţi au scăpat? 

— Nec nuntius cladis”. Am pus mâna pe toţi! 

— Oştene, pe tine pot să te trimit şi în iad, că tot nu 
vii cu mâna goală! Bine! Aduceţi-i îndată la întrebări! 
Am să-i cercetez eu însumi! 

Spunând acestea, castelanul se întoarse să plece, 
dar înainte de a se depărta, porunci: 

— Fiţi gata, fiindcă se prea poate să pornim fără 
zăbavă asupra vrăjmaşului. 

— Cum aşa? se împotrivi Zagłoba. 

— 'Tăcere, domnia ta! îl certă Wołodyjowski. 

Prinşii suedezi mărturisiră îndată fără să fie arşi la 
tălpi tot ce ştiau despre forţele mareşalului de Baden, 
despre numărul tunurilor, pedestraşi şi călărime. 
Castelanul căzu pe gânduri, când află că armia este într- 
adevăr alcătuită în pripă, dar numai din veterani ce 
luaseră parte la multe războaie. Printre ei erau mulţi 
nemți şi un pâlc însemnat de dragoni francezi; oştirea 
vrăjmaşului întrecea cu câteva sute pe cea polonă. În 
schimb, destăinuirile prinşilor arătară că margraful nici 
nu bănuia că Czarniecki era atât de aproape, socotind că 


5 Nici măcar solul nenorocirii (lat.). 

polonezii îl împresurau cu toată puterea pe rege lângă 
Sandomierz. 

Când auzi aceste vorbe, castelanul sări în picioare 
şi strigă: 

— Witowski,  porunceşte  trâmbiţelor să sune 
încălecarea! 

O jumătate de ceas mai târziu, oştirea porni şi 
străbătu în acea dimineaţă proaspătă, de mai, păduri şi 
câmpuri acoperite de rouă. În cele din urmă, Warka se 
arătă în zare; mai degrabă dărâmăturile ei, fiindcă 
oraşul arsese aproape în întregime cu şase ani în urmă. 

Oştile lui Czarniecki mergeau pe o întindere oablă, 
aşa că nu se mai puteau ascunde multă vreme de ochii 
suedezilor. Îi văzură într-adevăr, dar margraful crezu că 
sunt niscaiva cete care se uniseră, vrând să producă 
tulburare în tabără. 

Abia când polcurile se iviră de dincolo de pădure, 
mergând în trap întins unele după altele, începu 
mişcarea în tabăra suedeză. De pe câmp vedeau cete 
mai mici de raitieri şi căpetenii alergând printre polcuri. 
Pedestrimea colorată a margrafului începu să se adune 
la mijlocul câmpului; polcurile se alcătuiau unul după 
altul în văzul polonezilor, semănând cu nişte cârduri de 
păsări roşii. Deasupra capetelor se înălţau în soare 
pătratele suliţelor puternice cu care pedestraşii se 
apărau împotriva iureşului călărimii. În cele din urmă, 
se văzură alergând pe aripi steagurile cuirasierilor 
suedezi, se traseră în grabă tunurile şi se eliberară 
câmpurile de tragere. Toate pregătirile, toată această 
frământare se vedea ca în palmă, deoarece răsărise un 

soare strălucitor care lumina puternic împrejurimile. 

Doar Pilica mai despărţea cele două oştiri. 

Pe malul suedez răsunau trâmbiţele, tobele, 
darabanele şi strigătele oştenilor care se aşezau grăbiţi 
în linie de bătaie. Jupân Czarniecki porunci şi el să sune 
goarnele şi se apropie cu toate steagurile de râu. 

Deodată, îşi repezi dziannetto în goană spre steagul 
lui Wasowicz, care era cel mai aproape de apă. 

— Bătrâne oştean! strigă. Înaintează spre pod, 
descălecă şi pune mâna pe muschete! Asupra domniei 
tale să se întoarcă toată puterea vrăjmaşului! Du-te! 

Wasowicz roşi din pricina înflăcărării şi ridică 
buzduganul. Steagul îl urmă lărmuind ca un tăvălug de 
praf rostogolit de vânt. 

Ajungând la trei sute de paşi de pod, îşi încetiniră 
goana; două treimi săriră din şa şi fugiră spre pod. 

Suedezii se apropiară şi ei din cealaltă parte şi în 
curând porniră să tragă muschetele, la început mai rar, 
din ce în ce mai des, de parcă o mie de îmblăcie băteau 
învălmăşit pe arie. Fumul se întinse deasupra râului. 
Strigătele de îmbărbătare răsunau la cele două capete 
de pod. Luarea-aminte a celor două oştiri se concentra 
asupra podului care era de lemn şi destul de îngust, 
aşadar greu de cucerit şi uşor de apărat. Cu toate 
acestea, numai pe el se putea ajunge la suedezi. 

De aceea, după un sfert de ceas, jupân Czarniecki 
trimise în ajutorul lui Wasowicz dragonii lui Lubomirski. 
Dar suedezii începură să tragă şi cu tunurile în capul de 
pod de pe malul opus. Se aduceau tot mai multe guri de 
foc şi ghiulelele începură să zboare şuierând peste 

capetele călăreţilor lui Wąsowicz şi ale dragonilor, să 
cadă pe luncă şi să scormonească brazdele de pământ, 
împroşcând luptătorii cu buruieni şi noroi. 

Margraful de Baden stătea la poalele pădurii, în 
spatele oştirii, şi urmărea bătălia cu ocheanul. Din când 
în când, îl îndepărta de la ochi şi privind cu uimire la 
căpeteniile din suită. Înălţa din umeri. 

— Şi-au pierdut minţile, spuse, dacă vor să forţeze 
podul cu tot dinadinsul. Câteva tunuri şi două sau trei 
polcuri pot să-l apere împotriva unei armii întregi. 

Totuşi Wasowicz ataca tot mai puternic cu oamenii 
săi, aşa că şi apărarea devenea tot mai îndârjită. Podul 
alcătuia mijlocul bătăliei, spre care începu să se 
îndrepte toată oştirea suedeză. Un ceas mai târziu îşi 
schimbase aşezarea, întorcându-se cu o latură spre 
poziţia dinainte. Pe pod se revărsa o adevărată ploaie de 
foc şi fum, oamenii lui Wasowicz cădeau cu duiumul, dar 
poruncile tot mai aspre îi mânau mereu înainte. 

— Czarniecki îi pierde fără folos pe aceşti oameni! 
strigă deodată mareşalul coroanei. 

lar jupân Witowski, deşi oştean încercat, crezu că 
lucrurile nu merg bine şi nu mai putea sta locului; în 
sfârşit, nu se mai putu stăpâni, îşi îmboldi calul cu atâta 
putere, încât fugarul gemu jalnic, şi se repezi spre 
Czarniecki, care în acest răstimp, nu se ştie de ce, se 
apropiase cu oamenii de râu. 

— Înălţimea ta! strigă Witowski. Sângele se varsă 
în zadar, nu vom lua podul! 

— Nici nu vreau să-l iau! răspunse Czarniecki. 

— Atunci ce vrei, înălţimea ta? Ce avem de făcut? 

— Conduceţi steagurile spre râu! Spre râu! în 
rânduri, domnia ta! 

Czarniecki începu să împrăştie fulgere din priviri şi 
Witowski se retrase fără o vorbă. 

Între timp, steagurile ajunseră la douăzeci de paşi 
de apă şi se opriră de-a lungul albiei. Nimeni nu 
cunoştea rostul acestei mişcări. 

Deodată, Czarniecki se ivi ca trăsnetul înaintea 
steagurilor. Chipul îi răspândea flăcări, iar ochii fulgere. 
Vântul puternic îi ridica burca pe umeri ca pe nişte aripi 
uriaşe, iar calul se încorda şi sărea sub el, împroşcând 
foc pe nări. Îşi lăsă sabia să atârne de curea, îşi smulse 
căciula din cap şi cu părul înfoiat şi fruntea năduşită 
strigă în auzul tuturor: 

— Domniile voastre! Vrăjmaşul se ascunde dincolo 
de râu şi îşi bate joc de noi! A trecut o mare, ca să ne 
calce ţara şi crede că noi nu suntem în stare să trecem 
acest râu, ca s-o apărăm! 

Dădu cu căciula de pământ şi, înşfăcând sabia, 
arătă spre apele învolburate. Înflăcărat, se ridică în şa şi 
strigă şi mai puternic: 

— Cine crede-n Dumnezeu, cui îi este dragă ţara şi 
credinţa, după mine! 

Şi strângându-şi calul cu pintenii atât de tare, încât 
îl făcu parcă să se repeadă în văzduh, sări în apă. Valul 
se sparse, împroşcând stropi împrejur, cal şi călăreț 
dispărură o clipă sub apă, apoi ieşiră la suprafaţă. 

— După stăpânul meu! strigă Michatko, flăcăul care 
se acoperise de faimă la Rudnik. 

Şi se aruncă în apă. 

— După mine! porunci Wołodyjowski cu glas 
ascuţit. Şi se cufundă cu strigătul pe buze. 

— Isuse, Mărie! mugi Zagłoba, strunindu-şi calul 
pentru a sări. 

Deodată, lavina de bărbaţi şi cai se prăpăstui în 
apele râului, care se repeziră spre mal într-un talaz 
furios.  Laudanienii fură urmaţi de steagul lui 
Wisniowiecki, acesta de al lui jupân Witowski, apoi de al 
lui Stapkowski şi de toate celelalte. Ardoarea pusese 
stăpânire pe oameni şi steagurile se luau la întrecere; 
poruncile se amestecau cu strigătele oştenilor, râul se 
revărsă peste maluri şi se acoperi de spumă într-o clipă. 
Sforul începu să ducă polcurile la vale, dar caii, împunşi 
cu pintenii, înotau ca un cârd de delfini nevăzuti, 
sforăind pe nări şi gemând. Râul era atât de plin, încât 
capetele cailor şi ale oamenilor parcă alcătuiau un pod 
pe care se putea trece, ca pe uscat, pe malul celălalt. 

Czarniecki ajunse cel dintâi dincolo, dar înainte că 
apa să se scurgă de pe el, fu urmat de laudanieni, aşa că 
îşi înălţă buzduganul şi strigă spre Wołodyjowski: 

— În galop! Loveşte! 

lar spre steagul lui Wisniowiecki, condus de 
Szandarowski: 

— Pe ei! 

Şi astfel le îndrumă pe toate unul după altul. Când 
ajunse la cel din urmă, trecu în fruntea lui şi strigând: 
„Cu Dumnezeu înainte! Să fie cu noroc!” porni cu 
ceilalţi. 

Totuşi două polcuri de raitieri, aflate în rezervă, 
văzură ce se petrece, dar polcovnicii erau atât de uluiţi, 

încât până să poruncească, steagul laudanian, slobozind 
frâiele, se năpusti asupra lor într-un iureş cu neputinţă 
de oprit. Izbindu-i, împrăştie primul steag, cum 
împrăştie vântul frunzele, şi îl împinse spre al doilea, pe 
care îl învălmăşi. Atunci năvăli şi Szandarowski şi 
începu o spârcuială cumplită, dar care nu dură multă 
vreme. Curând, rândurile suedeze se sfărâmară şi 
raitierii o luară la fugă în neorânduială spre grosul 
oştirii. 

Steagurile lui Czarniecki alergau în urma lor cu 
strigăte uriaşe, lovind, împungând şi aşternând câmpul 
cu trupuri. 

Acum era limpede de ce jupân Czarniecki îi 
poruncise lui Wasowicz să cucerească podul deşi nu 
vroia să se folosească de el. Toată luarea-aminte a oştirii 
se îndreptase spre acel punct şi de aceea nimeni nu 
apărase, nu mai avusese timp să apere, trecerea râului 
înot. În plus, aproape toate tunurile şi forţa oştirii 
vrăjmaşe erau întoarse spre pod, iar acum, când trei mii 
de călăreţi atacau în goană pe flanc, suedezii trebuiau 
să schimbe poziţia şi să formeze un nou front, ca să se 
poată apăra cât de cât. Se produse un vălmăşag 
înfricoşător; polcurile de pedestraşi şi călărimea se 
întoarseră în grabă spre vrăjmaş, stricând rândurile, 
împiedicându-se unii pe alţii, neînţelegând poruncile în 
larma asurzitoare şi acţionând de capul lor. În zadar 
căpeteniile făceau sforţări supra-omeneşti, în zadar 
margraful puse îndată în mişcare polcurile de călărime, 
care aşteptau la poalele pădurii; înainte de a se aşeza 
într-un fel, înainte ca pedestrimea să-şi înfigă suliţele cu 

cozile în pământ şi să le îndrepte împotriva duşmanului, 
steagul din Lauda lovi mijlocul rândurilor, asemenea 
unui duh al morţii; urmară al doilea, al treilea, al 
patrulea, al cincilea, al şaselea. Abia acum începu ziua 
judecății! Fumul împuşcăturilor de muschetă acoperea 
ca un nor întreaga bătălie, iar în acest nor — zarvă, 
vânzoleală, glasuri omeneşti deznădăjduite, strigăte de 
triumf, scrâşnetul ascuţit al fierului, ca într-o fierărie a 
iadului, şi răpăit de muschete. Uneori lucea câte un 
steguleţ şi pierea în fum, alteori vârful aurit al vreunei 
flamuri de polc şi iarăşi nu se mai vedea nimic; răsunau 
doar trosnete din ce în ce mai înfricoşătoare, de parcă 
pământul se despicase deodată sub râu şi apele boişteau 
într-o prăpastie fără fund. 

Deodată, la o aripă, izbucniră alte strigăte; 
Wasowicz trecuse podul şi venea asupra suedezilor 
dintr-o parte. Astfel bătălia se apropia de sfârşit. 

Din trâmbele de fum se iviră cete mari de oameni 
care fugeau în neorânduială spre pădure, înnebuniţi, 
fără căciuli şi coifuri, fără arme. În urma lor se revărsa 
întreg şuvoiul omenesc într-o frământare cumplită. 
Tunurile, pedestrimea, călărimea, fugeau de-a valma 
spre pădure, orbite de spaimă. Unii dintre oşteni ţipau 
cât îi ţinea gura ori, dimpotrivă, alergau în tăcere, 
acoperindu-şi capetele cu braţele; alţii îşi lepădau 
hainele sau îi opreau pe cei dinainte, cădeau ei înşişi şi 
se striveau unii pe alţii urmăriţi de aproape de lavina 
călăreţilor polonezi. În fiecare clipă, rânduri întregi îşi 
îmboldeau caii şi se aruncau acolo unde era 
îngrămădeala mai mare. Nu se mai apăra nimeni şi 

cădeau cu toţii de sabie, unii peste alţii. Pe tot câmpul 
de bătaie se tăia fără încetare şi fără milă; pe malurile 
râului, spre pădure, cât cuprindeai cu ochii, vedeai 
numai fugari şi urmăritori; doar unde şi unde cete 
răzlețe de pedestraşi se mai împotriveau cu deznădejde 
fără nici o rânduială, iar tunurile tăcuseră şi ele. Bătălia 
nu mai era bătălie, ci un adevărat prăpăd. 

Toţi suedezii care fugeau spre pădure fură căsăpiţi 
până la cel din urmă. Ajunseră printre copaci doar 
câteva roate de raitieri, urmărite prin desişuri de 
steagurile uşoare. 

În pădure îi aşteptau ţărani care, auzind zgomotele 
luptei, se adunaseră din toate satele învecinate. 

Cea mai crâncenă urmărire se desfăşura însă pe 
drumul spre Varşovia, pe care fugea grosul forţelor 
suedeze. Mai tânărul margraf Adolf încercă de două ori 
să-i acopere pe fugari, dar răzbit de fiecare dată, până la 
urmă căzu şi el în robie. 

Steagul de pedestraşi francezi, care-l păzea, alcătuit 
din patru sute de oameni, aruncă armele; trei mii de 
oşteni aleşi, puşcaşi şi călărime, fugiră până la Mniszew. 
Puşcaşii fură hăcuiţi acolo, iar călărimea goni spre 
Czersk până când, hăituită mereu, se risipi cu totul prin 
păduri, zăvoaie şi tufărişuri. Abia a doua zi începură 
ţăranii să-i vâneze unul câte unul. 

Înainte de apusul soarelui, oştirea margraf ului 
Fryderyk de Baden încetase să mai existe. 

Pe primul câmp de bătaie rămăseseră doar stegarii; 
deoarece toţi oştenii porniseră în urmărirea vrăjmaşilor. 
Soarele se apropia de scapăt când cele dintâi steaguri 

apărură dinspre pădure şi dinspre Mniszew. Se 
întorceau cântând, zvârlindu-şi căciulile în sus şi 
trăgând din pistoale. Aproape toate aduceau o mulţime 
de prinşi cetluiţi în curele. Aceştia mergeau pe lângă cai 
fără pălării şi fără coifuri, cu capetele lăsate în piept şi 
hainele sfâşiate, însângeraţi, poticnindu-se mereu de 
trupurile tovarăşilor căzuţi. Câmpul de luptă înfăţişa o 
privelişte înfricoşătoare, în câteva locuri, unde se 
izbiseră mai puternic, grămezile de morţi se înălţau 
până la jumătatea suliţei. Unii dintre pedestraşi ţineau 
şi acum suliţele lungi în mâinile încleştate. Toată 
întinderea era presărată de asemenea sulițe. Pe alocuri 
rămăseseră înfipte în pământ, unde şi unde, frânte de la 
jumătate, semănau cu nişte îngrădituri sau garduri. 
Pretutindeni se înfăţişa privirilor o harababură jalnică 
de trupuri omeneşti zdrobite de copite, bețe de sulițe, 
muschete frânte şi tobe, trâmbiţe, pălării şi cingători, 
ledunci de tablă purtate de pedestraşi, de mâini şi 
picioare care se înălţau la întâmplare din grămezile de 
trupuri, încât era greu de ghicit ale cui erau. Şanţurile 
gemeau de morţi mai ales în locurile unde se apărase 
pedestrimea. 

Puțin mai departe, lângă râu, stăteau tunurile, fără 
viaţă acum; unele răsturnate de năvala oamenilor, altele 
gata parcă de tragere. Alături de ele dormeau somnul 
cel veşnic tunarii, măcelăriți şi ei până la unul. Se 
vedeau multe trupuri de oşteni prăbuşiţi peste ţevile pe 
care le îmbrăţişau, de parcă vroiau să le apere şi acum, 
după moarte. Bronzul, mânjit de sânge şi creieri, lucea 
ameninţător în razele soarelui care scăpata. Strălucirile 

aurii se răsfrângeau în sângele închegat, care ici şi colo 
se adunase în băltoace. Mirosul greţos de sânge se 
amesteca pe toată întinderea câmpului de bătaie cu izul 
prafului de puşcă, cu duhoarea trupurilor şi năduşeala 
cailor. 

Jupân Czarniecki se întoarse cu polcul regal înainte 
de apusul soarelui şi se opri în mijlocul câmpului. 
Oştenii îl întâmpinară cu strigăte uriaşe. Când soseau 
steagurile, uralele nu mai conteneau, iar el stătea în 
razele soarelui, trudit, dar cu chipul plin de lumină, cu 
capul descoperit şi sabia atârnându-i de curea, 
răspunzând celor care strigau: 

— Nu e meritul meu, domniile voastre, ci al lui 
Dumnezeu! 

Iar lângă el se aflau Witowski şi Lubomirski, cel din 
urmă strălucitor ca un soare, fiindcă avea armura aurită, 
şi faţa stropită de sânge, pentru că trudise grozav, ca un 
oştean de rând, dar posomorât şi morocănos, deoarece 
până şi polcurile lui strigau: 

— Vivat Czarniecki, dux et victor! Invidia începea 
să-l roadă pe mareşal. 

În acest timp, steagurile soseau din toate părţile pe 
câmpul de bătaie şi de fiecare dată se apropia un oştean 
de elită şi zvârlea la picioarele lui jupân Czarniecki 
flamura cucerită de la vrăjmaş. Atunci răsunau alte 
strigăte şi urale, căciulile erau aruncate iarăşi în sus în 
pocnetul pistoalelor. 

Soarele cobora tot mai mult. 

Deodată, în singura biserică rămasă după pârjolul 
care mistuise Warka, sunară clopotele de vecernie; toate 

capetele se descoperiră numaidecât; părintele Piekarski, 
un preot grozav, cântă: Îngerul Domnului a vestit-o pe 
Sfântă Fecioară Măria!... şi miile de piepturi îmbrăcate 
în fier îi răspunseră cu glasuri puternice.:... şi zămisli din 
Duhul Sfânt!... 

Toţi ochii se ridicară spre cerul care se înroşise şi 
un cântec pios zbură de pe întinderea năclăită de sânge 
spre lucirile amurgului. 

Tocmai când isprăviră cântecul, sosi în trap întins şi 
steagul laudanian care se depărtase cel mai mult în 
urmărirea duşmanului. Oştenii zvârliră iarăşi flamurile 
la picioarele lui Czarniecki care se bucura din toată 
inima. Văzându-l pe Wołodyjowski, care îşi îndemna 
calul spre el, îl întrebă: 

— V-au scăpat mulţi? 

Wołodyjowski clătină din cap în semn că nu 
scăpaseră mulţi, dar gâfâia aşa de rău, încât nu putu 
scoate o vorbă; trăgea cu lăcomie aerul pe gură. În 
sfârşit, îşi duse mâna la gură, arătând că nu poate vorbi, 
iar jupân Czarniecki înţelese şi-i luă capul în mâini. 

— Asta a trudit, nu glumă! rosti. Deie Domnul ca 
asemenea oameni să se nască şi din piatră seacă. 

Jupân Zagłoba îşi veni repede în fire şi, clănţănind 
din dinţi, începu să vorbească astfel cu glasul întretăiat: 

— Pe legea mea! Sunt leoarcă de năduşeală şi bate 
un vânt rece!... O să mă apuce damblaua... Dezbrăcaţi 
vreun suedez mai gros şi daţi-mi hainele, că toate sunt 
ude pe mine... Nu mai ştiu nici eu care-i apa, care-i 
năduşeală şi care-i sângele suedez.,. N-am crezut 

niciodată... că am să hăcuiesc atâţia mişei... să fiu pofilf 
dacă nu-i aşa... Cea mai mare izbândă din acest război... 
A doua oară nu mai sar în apă... Nu tu mâncare, nu tu 
băutură, nu tu somn şi pe urmă scaldă-te... La anii mei 
îmi ajunge... Mi-a amorţit braţul... Am început să 
damblagesc... Horilcă, pentru Dumnezeul... 

Auzind acestea şi văzând că vârstnicul oştean era 
într-adevăr mânjit din cap până-n picioare de sângele 
vrăjmaşului, jupân Czarniecki se îndură, de bătrâneţea 
lui şi-i dădu plosca. 

Zagłoba o răsturnă în gură şi după o clipă i-o dădu 
înapoi goală, spunându-i: 

— Am înghiţit atâta apă din Pilica, încât în curând 
se vor înmulţi peştii în burta mea; oricum peştii sunt mai 
buni decât apa. 

— Schimbă-ţi hainele, domnia ta! îl sfătui 
castelanul. Poţi să iei şi de la suedezi. 

— Am să caut un suedez mai gras pentru unchiul! 
zise Roch. 

— De ce să mă îmbrac în hainele pline de sânge ale 
unui mort? răspunse Zagłoba. Dezbracă-l până la 
cămaşă pe ghinărarul pe care l-am luat prins. 

— Domnia ta l-ai luat prins pe ghinărar? întrebă 
repede jupân Czarniecki. 

— Pe cine n-am luat şi ce n-am făptuit! răspunse 
Zagtoba. 

Deodată, Wołodyjowski îşi recapătă graiul: 

— Am pus mâna pe mai tânărul margraf Adolf, pe 
graful Falkenstein, pe ghinărarii Wegier şi Poter şi pe 


ë Cureluşă legată de şa, care trece pe sub coada calului (lat.). 

Benzy, fără să mai socotim căpeteniile mai mici. 

— Dar margraful Fryderyk? întrebă Czarniecki. 

— Dacă n-a căzut aici, a fugit în pădure, unde-l vor 
ucide ţăranii! 

Wołodyjowski  greşea în presupunerile sale. 
Margraful Fryderyk, împreună cu graful Szlipenbach şi 
Ehrenhein, rătăcind prin păduri, ajunseră noaptea la 
Czersk, de unde, după ce statură trei zile în 
dărâmăturile castelului, răbdând de foame şi de frig, 
plecară într-o noapte la Varşovia. Aveau să cadă mai 
târziu în robie. 

Se lăsase înserarea când jupân Czarniecki plecă de 
pe câmpul de bătaie spre Warka. Era poate cea mai 
fericită noapte din viaţa lui, fiindcă de la începutul 
războiului suedezii nu mai suferiseră o înfrângere atât 
de mare. Toate lunurile, toate flamurile şi căpeteniile, 
afară de conducătorul suprem al oştirii, căzuseră în 
puterea polonezilor. Armia era zdrobită; rămăşiţele 
împrăştiate în cele patru vânturi aveau să fie nimicite de 
gloatele de ţărani. Cu acest prilej se mai arătase că 
suedezii, care se socoteau neînvinşi la câmp deschis, nu 
se puteau măsura cu steagurile polone regulate. În 
sfârşit, jupân Czarniecki prevedea ce se va întâmpla în 
întreaga Republică după această biruinţă, cum va spori 
curajul şi înflăcărarea luptătorilor; îşi închipuia de pe 
acum toată Republica triumfând slobodă de asuprire în 
viitorul apropiat... Poate că vedea pe cer şi buzduganul 
aurit de mare hatman. 

Putea să viseze la acest rang, deoarece se apropia 
de el ca un oştean drept, ca apărător al ţării, şi era 

dintre aceia care nu cresc nici din pământ, nici din sare, 
ci din ceea ce îi doare. 

Acum însă abia putea cuprinde bucuria uriaşă ce 
înflorea în el, aşa că se întoarse spre mareşalul care 
călărea alături şi spuse: 

— Acum, la Sandomierz, la Sandomierz, cât mai 
repede! Oastea s-a învăţat să treacă râurile şi n-o să ne 
sperie nici Sanul şi nici Vistula! 

Mareşalul tăcu chitic, în schimb jupân Zagtoba care 
se afla puţin mai departe, îmbrăcat în haine suedeze, îşi 
îngădui să spună cu voce tare: 

— Duceţi-vă, unde vreţi, dar fără mine, fiindcă eu 
nu sunt cocoşelul de pe turnul bisericii, care se învârte 
ziua şi noaptea în bătaia vuitului, fără să aibă nevoie de 
mâncare şi de somn. 

Jupân Czarniecki era atât de voios, încât nu numai 
că nu se supără, dar răspunse în glumă: 

— Domnia ta semeni mai degrabă cu o clopotniţă, 
decât cu un cocoş, mai ales că, după câte văd, prin turlă 
îţi zboară vrăbiile. Cât priveşte mâncarea şi odihna, se 
cuvin tuturor. 

La acestea, jupân Zagłoba cu jumătate de glas: 

— Cine are cioc în loc de gură, acela numai vrăbii 
visează. 


Capitolul X 


După izbândă, jupân Czarniecki îngădui, în sfârşit, 
armiei un răgaz scurt, ca oamenii şi caii să se 
odihnească şi să prindă puteri, după care avea să se 

întoarcă în marşuri lungi la Sandomierz şi să-l 
asuprească pe Carolus mai departe. 

În acest timp, într-o seară, sosi în tabără jupân 
Chartamp cu veşti de la Sapieha. 

Czarniecki tocmai se repezise la Czersk să vadă 
oastea şleahticilor din Rawa, care se adunase acolo, aşa 
că Chartamp, neaflând-o pe căpetenia supremă, se duse 
de-a dreptul la Wołodyjowski, ca să se odihnească la el 
după drumul lung. 

Prietenii îl întâmpinară cu mare bucurie, dar el se 
arătă de la început posomorât şi spuse: 

— Am auzit de biruinţa voastră. Aici ne-a ajutat 
norocul, dar la Sandomierz şi-a întors faţa de la noi. 
Carolus nu se mai află în furca râurilor, de unde a 
scăpat, iscând mare învălmăşeală în oastea lituaniană. 

— Să fie oare cu putinţă? exclamă Wotodyjowski, 
luându-şi capul în mâini. 

Cei doi Skrzetuski şi Zagłoba rămaseră încremeniţi. 

— Cum s-a întâmplat? Vorbeşte, domnia ta, pe viul 
Dumnezeu, nu vezi că ne perpelim ca pe jeratic? 

— Mi s-a tăiat răsuflarea! răspunse jupân 
Chartamp. Am călărit zi şi noapte, sunt grozav de trudit. 
Când o să vie jupân Czarniecki, o să povestesc totul ab 
ovo’. Acum lăsaţi-mă să-mi trag sufletul. 

— Uite că şi Carolus a scăpat din capcană. Am 
prevăzut că aşa se va întâmpla. Cum adică, aţi uitat ce 
v-am prorocit? Să spună şi Kowalski! 

— Unchiul a prorocit! întări Roch. 

— Şi unde a plecat Carolus? îl întrebă Wołodyjowski 


7 De la început (lat.). 

pe Chartamp. 

— Pedestrimea a plecat cu dubasurile pe apă, iar el 
s-a îndreptat spre Varşovia de-a lungul Vistulei. 

— A avut loc vreo luptă? 

— A avut şi n-a avut. Pe scurt, daţi-mi pace, că nu 
sunt în stare să vorbesc! 

— Mai spune numai dacă jupân Sapieha a fost 
nimicit cu totul? 

— Da de unde! A şi pornit în urmărirea regelui, dar 
nu-i chip să-l ajungă! 

— Jupân Sapieha e potrivit pentru urmărire ca 
neamţul pentru post! zise Zagłoba. 

— Să mulţumim lui Dumnezeu că oştirea a rămas 
întreagă! se amestecă Wołodyjowski. 

— Au păţit-o roşcovanii! strigă Zagłoba. Ei, ce să-i 
faci! Acum trebuie să cârpim iarăşi împreună spărtura 
Republicii! 

— Domnia ta, nu ponegri oştirea lituaniană, se 
burzului Chartamp. Carolus e un mare războinic şi nu-i 
prea greu să fii învins de el. Dar domniile voastre, cei 
din ţinuturile coroanei, n-aţi păţit-o la Ujście, la 
Wolbórz, la Sulejów şi în alte zece locuri? Până şi jupân 
Czarniecki a fost învins la Gotab! De ce să nu fie învins 
şi jupân Sapieha, sărmanul, mai ales că l-aţi lăsat 
singur? 

— Păi noi am venit să dănţuim la Warka? răspunse 
Zagtoba mânios. 

— Ştiu că n-aţi venit la danţ, ei la bătălie şi 
Dumnezeu v-a ajutat să biruiţi. Dar cine ştie dacă nu era 
mai bine să nu plecaţi, pentru că la noi se spune că 

oştile celor două naţii pot fi uşor învinse pe rând, dar 
laolaltă nici hoardele diavoleşti nu sunt în stare să le 
răzbească. 

— Se prea poate, consimţi Wołodyjowski, dar noi nu 
trebuie să ne amestecăm în hotărârile căpeteniilor. Pe 
urmă, nu se poate să nu fie şi vina voastră! 

— Îl cunosc eu pe Sapio, trebuie să se fi poticnit pe 
undeva! spuse Zagtoba. 

— Asta nu pot s-o tăgăduiesc! mormăi Charłamp pe 
sub nas. 

Aici tăcură un răstimp, uitându-se mohorâţi unii la 
alţii, fiindcă li se părea că norocul Republicii începe să 
şchioapete din nou; doar cu o clipă înainte fuseseră plini 
de încredere şi nădejde. 

Wołodyjowski spuse pe neaşteptate: 

— Se întoarce castelanul! Şi ieşi din încăpere. 

Castelanul se întorcea într-adevăr; Wotodyjowski îi 
alergă în întâmpinare şi începu să strige de departe: 

— Luminăţia ta, regele suedez a vătămat oastea 
lituaniană şi a ieşit din capcană. A venit un oştean cu 
scrisori de la voievodul de Wilno. 

— Adu-l aici numaidecât! porunci Czarniecki. Unde 
este? 

— La mine. Îl aduc îndată. 

Dar jupân Czarniecki era atât de tulburat, că nu mai 
vru să aştepte, ci sări jos din şa şi intră în cvartirul lui 
Wotodyjowski, 

Zvâcniră cu toţii de pe laviţă, când îl văzură, dar 
castelanul abia îşi înclină capul spre ei şi spuse: 

— Dă-mi scrisorile! 

Chartamp, îi dădu o scrisoare pecetluită. Czarniecki 
se duse cu ea la fereastră, fiindcă înăuntru era 
întuneric, şi începu s-o citească încruntat şi cu neliniştea 
răsfrântă pe chip. Din când în când, mânia îi fulgera pe 
faţă. 

— Castelanul e foarte îngrijorat, îi şopti Zagłoba lui 
Skrzetuski. Uite cum i s-a înroşit ciocul; o să înceapă 
îndată să vorbească peltic, aşa face totdeauna când îl 
apucă furia. 

Jupân Czarniecki isprăvi de citit, o vreme îşi 
mângâie barba cu mâna, dus pe gânduri, după care rosti 
cu vocea spartă, sunătoare: 

— Apropie-te, oştene! 

— La porunca luminăţiei tale! 

— Spune adevărul, zise castelanul apăsat, căci 
scrisoarea e atât de meşteşugită, încât nu pot să-mi dau 
seama... Spune numai adevărul, fără să umfli nimic. 
Oştirea e împrăştiată? 

— Nu e împrăştiată deloc, luminăţia ta. 

— Câte zile vă trebuie ca să vă adunaţi din nou? 
Zagtoba îi şopti lui Skrzetuski: 

— Vrea să-l prindă — cum se spune — cu mâţa-n 
sac. Dar Chartamp răspunse fără şovăire: 

— De vreme ce nu-i risipită, n-are nevoie să se mai 
adune. E adevărat că vreo două sute de şleahtici n-au 
mai ieşit la numărătoare, când am plecat, şi nu erau nici 
printre cei căzuţi, dar nu e nimic de mirare, iar trupele 
regulate nu vor avea de suferit din această pricină. 
Hatmanul a pornit după rege în bună rânduială. 

— Zici că n-aţi pierdut nici un tun? 


170 


— Ba am pierdut patru, pe care suedezii, 
neputându-le lua cu ei, le-au țintuit. 

— Văd că spui adevărul; povesteşte deci cum s-a 
întâmplat? 

— ...Incipiam! zise Charlamp. Când am rămas 
singuri, vrăjmaşul a băgat de seamă că în locul oştilor 
de dincolo de Vistula au rămas gloatele învălmăşite. Am 
gândit, la drept vorbind, jupân Sapieha a gândit, că va 
năvăli asupra lor şi le-a trimis ajutor, dar nu cine ştie ce, 
ca să nu slăbească el însuşi în putere. În acest timp, 
suedezii se frământau ca în stup. Spre seară au început 
să se apropie de San. Eram la cvartirul voievodului. Vine 
jupân Kmicic care acum se numeşte Babinicz, oştean de 
frunte, şi dă de ştire. Jupân Sapieha tocmai se aşeza la 
un ospăț la care se strânseseră o mulţime de jupâniţe 
venite hăt, de la Kraśnik şi Janów... că voievodului îi cam 
place partea femeiască. 

— Şi ospeţele îi plac! îl întrerupse Czarniecki 

— Dacă nu sunt eu lângă, el, n-are cine să-l 
îndemne la cumpătare! adăugă Zagtoba. 

Iar jupân Czarniecki: 

— Se prea poate ca domnia ta să te afli lângă el mai 
repede decât gândeşti, ca să vă îndemnați la cumpătare 
unul pe altul! 

Apoi se întoarse spre Chartamp: 

— Spune mai departe. 

— Aşadar, Babinicz îi dă de ştire, dar voievodul: „Se 
preface numai că vrea să atace! Nu vor întreprinde 
nimic! Mai degrabă, zice, vor pofti să treacă Vistula, dar 
sunt cu ochii pe ei şi-i voi ataca eu. Acum însă, zice, să 

nu ne stricăm plăcerea şi să ne simţim bine!” începem 
dar să mâncăm şi să bem. Taraful cânta de mama 
focului, voievodul pofteşte la danţ... 

— O să-i arăt eu dănţuială! îl întrerupse Zagłoba. 

— Tăcere, domnia ta! porunci Czarniecki. 

— Deodată, vin de pe malul apei şi spun că dincolo 
se aude zarvă mare. Nu-i nimic! Voievodul îi şopteşte 
pajului la ureche: „Nici aici nu-mi dau pace!” Aşa că am 
dănţuit până în zori şi am dormit până la amiază. Când 
ne-am trezit am văzut nişte şanţuri grozave din care 
trăgeau tunurile cele mari de asediu, bombardele, cu 
ghiulele cât doniţa! Una din astea ajunge să... 

— Lasă glumele, îl întrerupse Czarniecki, că nu eşti 
la hatman! 

Chartamp se fâstâci şi vorbi astfel mai departe: 

— La amiază, a ieşit şi voievodul. Sub acoperirea 
şanţurilor, suedezii au început să facă podul. Au trudit 
până seara, spre uimirea noastră, fiindcă noi socoteam 
că de făcut o să-l facă, dar n-o să apuce să treacă pe el. 
Au muncit şi a doua zi. Atunci voievodul a început să-şi 
pregătească oştirea, crezând că va avea loc bătălia. 

— Podul n-a fost decât o momeală, iar ei au trecut 
râul mai la vale, pe alt pod, şi v-au atacat dintr-o latură? 
îl întrerupse Czarniecki. 

Charłamp holbă ochii, deschise gura, tācu o clipă 
uluit, apoi spuse: 

— Luminăţia ta, ai şi aflat? 

— Ce-i al lui, e pus deoparte! şopti Zagłoba. Când 
se discută de război, bătrânul nostru ghiceşte din zbor 
despre ce e vorba, ca şi când ar fi fost la faţa locului! 

— Spune mai departe! îl îndemnă Czarniecki. 

— S-a lăsat înserarea. Oştile aşteptau pregătite, dar 
când a ieşit luceafărul de seară, am încins iarăşi ospăţul, 
între timp, suedezii trecuseră pe celălalt pod, pe care-l 
făcuseră mai la vale, şi ne-au atacat dis-de-dimineaţă. 
Steagul lui jupân Koszyc, oşteni de nădejde, sta de 
veghe şi a năvălit asupra lor. l-au sărit în ajutor 
şleahticii din apropiere, dar când vrăjmaşul a scuipat 
din tunuri spre ei, au luat-o la sănătoasa. Jupân Koszyc 
şi mare parte din oamenii lui au murit. Apoi şleahticii, 
năpustindu-se în  neorânduială spre tabără, au 
învălmăşit totul. Steagurile care erau gata au pornit, dar 
n-au izbutit nimic şi-am pierdut şi tunurile. Dacă regele 
avea mai multe guri de foc şi pedestraşi, prăpădul ar fi 
fost grozav, dar, din fericire, o mare parte din polcurile 
pedeştrilor şi tunurile plecaseră noaptea cu dubasurile, 
lucru pe care nu-l ştia nimeni dintre noi. 

— Sapio a făcut-o de oaie! Ştiam eu! strigă Zagłoba. 

— Am pus mâna pe scrisorile regelui, îşi urmă 
vorba Chartamp, pe care suedezii le-au pierdut. Oştenii 
au aflat din ele că regele se va duce în ţinuturile 
prusiene, ca să se întoarcă înapoi cu oştile electorului, 
socotind că numai cu forţele suedeze nu va putea face 
faţă. 

— Ştiu asta, răspunse Czarniecki, jupân Sapieha 
mi-a trimis aceste scrisori. 

După care murmură ca pentru sine: 

— Trebuie să-l urmărim şi noi în ţinuturile prusiene. 

— Eu am spus-o de multă vreme! zise Zagtoba. 
Jupân Czarniecki se uită o clipă la el cu gândul în altă 

parte. 

— Păcat! spuse cu voce tare. Dacă aş fi ajuns la 
Sandomierz, împreună cu hatmanul n-aş fi lăsat să 
treacă nici picior... Dar ce-a fost nu se mai întoarce!... 

Războiul se va prelungi, dar şi aşa acestor năvălitori 
le e scris să moară. 

— Altfel nu se poate!... strigară cavalerii în cor. 

Şi inimile se umplură de încredere, deşi avuseseră o 
clipă de şovăire. 

Zagłoba şopti ceva la urechea arendaşului din 
Wasosza, iar acesta dispăru pe uşă şi se întoarse îndată 
cu un urcior. Văzând aceasta, Wołodyjowski se înclină 
adânc înaintea castelanului. 

— Ar fi o mare cinste pentru nişte oşteni de rând... 
începu. 

— Beau cu dragă inimă cu domniile voastre, zise 
Czarniecki, şi ştiţi de ce? Pentru că va trebui să ne 
despărţim. 

— Cum aşa? strigă Wotodyjowski uimit. 

— Jupân Sapieha îmi scrie că steagul laudanian ţine 
de oastea lituaniană şi l-a trimis să-l însoţească pe rege, 
dar acum va avea nevoie de el, mai ales de polcovnici, 
de care duce mare lipsă. Iubite Wołodyjowski, ştii cât ţin 
la tine şi ce rău îmi pare să mă despart de tine, dar aici 
e o poruncă pentru tine. E adevărat că Sapieha, ca un 
om cu creştere aleasă, îmi trimite porunca mie, lăsându- 
mă să fac cum socot de cuviinţă. Aş fi putut să nu ţi-o 
arăt... E ca şi când hatmanul mi-ar fi frânt cea mai bună 
sabie... Dar tocmai pentru că mi-a trimis-o mie, trebuie 
să ţi-o dau. Iat-o!... şi fă ce trebuie să faci. În sănătatea 

ta, oştene!... 

Wotodyjowski se înclină iarăşi înaintea castelanului, 
dar, era atât de necăjit, că nu mai putu să scoată nici o 
vorbă, iar când castelanul îl îmbrăţişa, lacrimile îi şiroiră 
pe mustaţa gălbioară. 

— Mai bine muream! îngăimă jalnic. M-am învăţat 
să lupt sub conducerea luminăţiei tale, căpetenie prea 
iubită, iar acolo nu se ştie ce se va întâmpla... 

— Jupâne Michał, nu lua în seamă porunca! îl sfătui 
Zagtoba mişcat. O să-i scriu eu lui Sapio şi o să-l urechez 
cum se cuvine. 

Dar jupân Michat era înainte de toate oştean, aşa că 
se burzului: 

— Domnia ta, ai îmbătrânit şi tot volintir ai 
rămas!... Mai bine ai tăcea, dacă nu înţelegi că slujba e 
slujbă! 

— Asta-i! întări Czarniecki 


Capitolul XI 


Când ajunse înaintea hatmanului, jupân Zagtoba nu- 
i răspunse la bineţe, din contră, îşi duse mâinile la 
spate, scoase buza de jos înainte şi începu să se uite la 
el ca un judecător al dreptăţii, dar cu asprime. Dar 
hatmanul se bucură şi mai mult, văzându-i înfăţişarea, 
deoarece se aştepta la vreo glumă şi începu îndată să 
vorbească: 

— Ce mai faci, poznaşule? De ce strâmbi din nas, 
de parcă ai adulmeca vreun miros de ruşine? 

— În toată oastea lui Sapieha miroase a tocătură de 
varză! 

— Şi de ce tocmai a tocătură de varză, ai?... 

— Pentru că suedezii au tocat căpăţânile de varză! 

— Ia te uită! Ne-a zis-o! Păcat că nu te-au tăiat şi pe 
domnia ta! 

— Cu o căpetenie ca aceea sub care am slujit, noi i- 
am, tăiat pe alţii. 

— Du-te călăului! Măcar dacă ţi-ar fi retezat limba! 

— N-aş mai fi avut cu ce să laud izbânda lui 
Sapieha! 

Hatmanul se întrista şi răspunse: 

— Frate şleahtic, dă-mi pace! Sunt mulţi cei care, 
uitând de foloasele pe care le-am adus ţării, m-au umilit, 
şi ştiu că se va mai face destulă zarvă împotriva mea, 
dar dacă nu era adunătura aceea de şleahtici, lucrurile 
puteau să ia altă întorsătură. Se spune că n-am vegheat 
asupra vrăjmaşului din pricina piepturilor de pui, dar 
acest vrăjmaş n-a putut fi stăvilit de întreaga Republică! 

Cuvintele hatmanului îl înduioşară pe jupân Zagłoba 
care răspunse: 

— Aşa-i obiceiul la noi, totdeauna vina se pune în 
spinarea căpeteniei. Pentru mine pieptul de pui nu e 
lucru rău, deoarece cu cât ziua e mai lungă, cu atât 
pieptul de pui e mai de trebuinţă. Jupân Czarniecki e un 
mare războinic, dar după cât mă duce pe mine capul, 
are un mare neajuns: dimineaţa, la prânz şi seara le dă 
oştenilor să mănânce numai carne de suedez. E mai 
potrivit pentru a fi căpetenie, decât bucătar, dar nu face 
bine, fiindcă până şi cei mai buni cavaleri se satură 

repede de război cu asemenea hrană, 

— Jupân Czarniecki e supărat rău pe mine? 

— E... nu prea rău! La început s-a arătat grozav de 
tulburat, dar când a aflat că oastea n-a fost risipită, a 
spus îndată: „E voia lui Dumnezeu la mijloc, nu puterea 
omenească! Nu-i nimic, zice, oricui i se întâmpla să 
piardă; dacă am avea în Republică, zice, numai oameni 
ca Sapieha, ţara ar fi locuită numai de inşi vrednici ca 
Aristide.” 

— Pentru jupân Czarniecki nu mi-aş cruța sângele! 
răspunse hatmanul. Oricare altul m-ar fi înjosit, mai ales 
după izbânda lui, dar el nu-i dintre aceştia. 

— Nici eu nu spun nimic împotriva lui, numai că 
sunt prea bătrân pentru slujba pe care o cere el de la 
oşteni, mai ales pentru scalda la care-i supune. 

— Atunci domnia ta te bucuri că te-ai întors la 
mine? 

— Mă bucur şi nu mă bucur, pentru că de un ceas 
de când tot aud de pieptul de pui, dar de văzut, nu-l văd. 

— Ne aşezăm îndată la masă. Şi acum jupân 
Czarniecki ce va face? 

— Se duce în Wielkopolska, să-i ajute pe sărmanii 
aceia, iar de acolo va porni împotriva lui Szteinbok şi în 
ţinuturile prusiene, nădăjduind că la Gdansk va căpătă 
tunuri şi pedestrime. 

— Cei din Gdańsk sunt cetăţeni vrednici. Slujesc 
drept pildă Republicii întregi. Atunci o să mă întâlnesc 
cu jupân Czarniecki la Varşovia, fiindcă acolo voi pleca 
după ce voi zăbovi un răstimp la Lublin. 

— Suedezii au pus iarăşi mâna pe Lublin? 

— E un oraş fără noroc! Nici eu nu mai ştiu de câte 
ori a căzut în mâinile vrăjmaşului. E aici o deputăţie de 
şleahtici din Lublin, care va veni îndată să mă roage să 
le dau ajutor. Dar va trebui să mai aştepte, întrucât 
vreau să trimit scrisori regelui şi hatmanilor. 

— Merg şi eu cu dragă inimă la Lublin, fiindcă 
acolo femeile sunt peste măsură de nurlii şi trupeşe. 
Când vreuna din ele taie pâinea, sprijinind-o de piept, 
până şi lipia nesimţitoare roşeşte de plăcere. 

— Oho, turcule! 

— Înălţimea ta, ca om în vârstă ce te afli, nu poţi să 
înţelegi, dar eu trebuie să-mi slobod sânge în fiecare an 
în luna mai. 

— Păi domnia ta eşti mai bătrân ca mine! 

— Numai în privinţa experienţei, nu şi a vârstei, iar 
pentru că am ştiut conservare iuventutem meam, nu 
sunt puţini cei care mă invidiază. Înălţimea ta, îngăduie- 
mi să primesc eu deputăţia de la Lublin. Am să le 
făgăduiesc că vom porni numaidecât în ajutorul lor, să 
se bucure sărmanii, înainte de a se bucura sărmanele 
jupânese. 

— Prea bine, consimţi hatmanul, iar eu mă duc să 
trimit scrisorile. 

Şi ieşi. 

Deputăţia de la Lublin intră îndată şi jupân Zagłoba 
o întâmpină cu toată cuviinţa; le făgădui ajutor tu 
condiţia ca oraşul să îndestuleze oştirea cu proviant, 
mai ales cu băuturi de orice fel. După care îi pofti la cină 
în numele voievodului. 


8 Să-mi cruţ, să-mi păstrez tinereţea (lat.). 

Trimişii erau tare bucuroşi, deoarece steagurile 
porniră în aceeaşi noapte spre Lublin. Hatmanul se 
grăbea şi el, vrând să şteargă ruşinea de la Sandomierz 
primi-o izbândă mai însemnată. 

Începu aşadar asediul, dar lucrurile se tărăgănară, 
în tot acest răstimp, Kmicic învăţă de la Wołodyjowski 
tot felul de lovituri  măiestre, sporindu-şi mult 
experienţa. Ştiind că învăţăturile lui ţintesc grumazul lui 
Bogustaw, jupân Michat nu-i ascunse nici una din tainele 
pe care le cunoştea. Împrejurările în care se arătau 
foloasele învăţăturii nu erau rare, deoarece se duceau la 
castel şi-i chemau la luptă pe suedezi, tăindu-i de fiecare 
dată. În curând, Kmicic ajunse la asemenea îndemânare, 
încât putea să se bată de la egal la egal cu Jan 
Skrzetuski: în tabăra lui Sapieha nu putea nimeni să-i 
ţină piept. Dorinţa de a se măsura cu Bogusław era atât 
de mare, încât abia mai putea sta locului la Lublin, mai 
ales că primăvara îi refăcuse puterile şi sănătatea. 

Toate rănile i se vindecaseră, încetase să mai scuipe 
sânge, viaţa clocotea în el ca şi mai înainte, iar ochii îi 
scânteiau. La început, laudanienii se uitau la ei pe sub 
sprâncene, dar nu cutezau să-l atace, căci Wotodyjowski 
îi ţinea cu mână de fier, iar mai apoi, văzându-i faptele şi 
auzindu-i vorbele, se împăcaseră cu el, şi cel mai îndârjit 
duşman al lui, Jozwa Butrym, spunea: 

— Kmicic a murit, acum s-a născut Babinicz, iar 
acesta să trăiască! 

Garnizoana de la Lublin se predă, în cele din urmă, 
spre marea bucurie a oştirii, după care jupân Sapieha îşi 
îndrumă steagurile spre Varşovia. În drum, primi ştirea 

că însuşi Jan Kazimierz, însoţit de hatmani şi de oştirea 
cea nouă, îi venea în ajutor. Sosiră veşti şi de la 
Czarniecki care se îndrepta şi el din Wielkopolska spre 
oraşul de reşedinţă. Luptele, fărâmițate prin toată ţara, 
aveau să se concentreze la Varşovia, asemenea norilor 
risipiţi pe bolta albastră, care se adună şi se unesc 
pentru a naşte furtună, tunete şi fulgere. 

Jupân Sapieha se îndreptă către tractul ce ducea la 
Siedlce, trecând prin Zelechow, Garwolin şi Mińsk; la 
Minsk se uni cu oastea șleahticilor din Podlasie. 
Conducerea lor îi fu încredinţată lui Jan Skrzetuski, 
fiindcă deşi trăia în ţinutul Lublinului, moşioara lui se 
afla aproape de hotarul cu Podlasie, aşa că era cunoscut 
de toţi şleahticii de aici şi prețuit ca unul dintre cei mai 
vestiți cavaleri ai Republicii. În curând izbuti să schimbe 
cetele de şleahtici înclinați spre neascultare, dar 
curajoşi din fire, în steaguri cu nimic mai prejos decât 
trupele regulate. 

De la Mińsk plecară la Varşovia în mare grabă, 
vrând ca după o zi de mers să ajungă la Praga”. Vremea 
era prielnică marşului. Din când în când, ploile scurte de 
mai răcoreau pământul şi potoleau praful, altminteri 
timpul era într-adevăr frumos; nu era nici prea cald, nici 
prea frig. Privirea alerga hăt, departe în văzduhul 
străveziu. De la Mińsk plecară numai călăreţii, convoiul 
de care şi tunurile urmând să pornească a doua zi; 
printre oşteni domnea o voioşie fără margini; pădurile 
dese, care se întindeau de-a lungul tractului, răsunau de 
cântece ostăşeşti,, caii sforăiau de bun augur. Steagurile 


9 Aici cartier general al Varşoviei pe malul drept al Vistulei. 

se scurgeau unul după altul, asemenea unui râu 
strălucitor şi puternic, deoarece jupân Sapieha ducea cu 
el douăsprezece mii de oameni, afară de oştirea 
şleahticilor. Platoşele rotmiştrilor care supravegheau 
polcurile străluceau ca soarele. Flamurile roşii se 
legănau deasupra capetelor cavalerilor ca nişte flori 
uriaşe. 

Soarele cobora spre apus, când steagul laudanian, 
care mergea în frunte, zări turnurile oraşului de scaun. 
La această privelişte, un strigăt de bucurie se smulse 
din piepturile oştenilor. 

— Varşovia! Varşovia! 

Strigătul străbătu ca tunetul toate polcurile şi o 
vreme, pe o jumătate de milă de drum, fu repetat 
întruna: Varşovia! Varşovia! 

Mulţi dintre cavalerii lui Sapieha nu mai fuseseră 
niciodată în oraşul de reşedinţă, mulţi nu-l văzuseră în 
viaţa lor, aşa că priveliştea făcu asupra lor o impresie 
puternică. Fără voie cu toţii îşi struniră caii; unii se 
descoperiră, alţii începură să se închine, pe câţiva îi 
podidiră lacrimile şi se opriră tăcuţi şi înduioşaţi. 
Deodată, jupân Sapieha se ivi pe un cal alb din polcurile 
din urmă şi începu să alerge de-a lungul steagurilor. 

— Domniile voastre! strigă cu glas puternic. Noi am 
avut norocul şi cinstea să ajungem aici cei dintâi!... îi 
vom alunga din oraş pe suedezi!!... 

— Îi vom alunga! tunară douăsprezece mii de 
piepturi lituaniene. Îi vom alunga, îi vom alunga! 

Se iscă o larmă grozavă. Unii strigau mereu: „îi vom 
alunga!” iar alţii: „Loveşte, care eşti vrednic!” sau: „Pe 

ei, câinii!” Clinchetul săbiilor se amesteca cu strigătele 
cavalerilor. Ochii începură să împrăştie fulgere, iar sub 
mustăţile  stufoase sticliră dinții. Însuşi Sapieha 
strălucea ca o torţă. Deodată, îşi ridică buzduganul şi 
strigă: 

— După mine! 

Aproape de Praga, voievodul opri steagurile şi 
porunci să se înainteze la pas. Oraşul se desluşea tot 
mai limpede din abureala depărtării. În zare, se iţeau 
turnurile aşezate parcă într-un şirag lung. Clădirile 
înghesuite din Oraşul Vechi, acoperite cu ţiglă roşie, 
păreau de foc în razele amurgului. Lituanienii nu 
văzuseră în viaţa lor o privelişte mai frumoasă ca 
zidurile acelea albe şi semeţe, străpunse de nenumărate 
ferestre înguste, care se înălţau; ca nişte pereţi de 
stâncă deasupra apei; casele păreau să crească unele 
din altele în sus, din ce în ce mai sus; peste mulţimea 
aceea îmbulzită de  îngrădituri, ziduri, ferestre şi 
acoperişuri împungeau cerul turnurile ascuţite. Aceia 
dintre oşteni care mai fuseseră în oraş fie la alegerea 
regelui, fie cu treburi de-ale lor, le spuneau celorlalţi 
numele şi rostul clădirilor mai mari. Mai ales Zagtoba, 
fiind cel mai umblat, îşi lămurea pe larg laudanienii, 
care îl ascultau cu luare-aminte, minunându-se de 
vorbele lui şi de oraş. 

— Uitaţi-vă la turnul acela din mijlocul Varşoviei! 
spuse. E arx regia!’ De-aş trăi atâţia ani câte prânzuri 
am mâncat acolo la masa regelui, l-aş alunga pe 


10 Castelul regelui (lat.). 

Matusalem în dogoreala de la Cornul Caprei!!. Regele n- 
avea un prieten mai apropiat ca mine; puteam să aleg 
stărostiile ca pe nuci şi să le împart ca pe caiele. Am 
înaintat o sumedenie de oameni, iar când intram, 
senatores mi se închinau după obiceiul căzăcesc. M-am 
bătut şi în duel în faţa regelui, pentru că îi plăcea grozav 
să mă vadă la treabă, iar mareşalul era silit să închidă 
ochii. 

— Ce clădire uriaşă! se minună Roch Kowalski. Şi 
când te gândeşti că toate astea se află în mâna clinilor 
de suedezi! 

— Se dedau la jafuri cumplite! adăugă Zagtoba. Am 
auzit că scot până şi coloanele de marmură şi le cară în 
Suedia. N-am să mai recunosc locurile îndrăgite şi doar 
pe bună dreptate feluriţi scriptores socotesc castelul 
drept a opta minune a lumii, fiindcă regele franţuzilor 
are şi el un palat pe cinste, dar nu poate sta alături de 
acesta! 

— Dar turnul acela din dreapta ce este? 

— Acolo e biserica Sfântului Ioan. De la castel până 
la sfântul lăcaş duce un coridor străjuit de coloane. În 
această biserică, odată, când am rămas singur după 
vecernie, am auzit un glas de sus: „Zagłoba, va fi război 
cu regele suedez şi vor veni calamitates mari!” Am 
alergat într-un suflet la rege şi i-am spus ce-am auzit, 
dar primatul m-a lovit cu sceptrul în grumaz, certându- 
mă: „Nu vorbi prostii, ai fost beat!” Acum s-au convins şi 
ei... Cealaltă biserică de lângă Sfântul loan este 
collegium jesuilarum; al treilea turn, nu prea departe, e 


11 Tropicul Capricornului. 

curia, al patrulea, spre dreapta, e al mareşalului, iar 
acoperişul acela verde e al bisericii dominicane; pe toate 
nu pot nici eu să vi le spun, chiar dacă m-aş pricepe să 
dau din limbă tot atât de bine ca din sabie. 

— Gândesc că asemenea oraş nu se mai află în 
toată lumea! strigă unul dintre oşteni. 

Toate naţiile ne invidiază din pricina lui. 

— Dar clădirea aceea minunată din stânga 
castelului? 

— Dincolo de biserica barnardinilor? 

— Întocmai. 

— E pallatium Radziejowskianum, mai demult al lui 
Kazanowski. E socotit a noua minune a lumii, dar să-l 
lovească ciuma, pentru că între zidurile lui a început 
nenorocirea Republicii. 

— Cum aşa? întrebară câteva glasuri. 

— Prea bine, întrucât atunci când vicecancelarul a 
început să se războiască cu nevasta, regele a trecut de 
partea ei. Domniile voastre ştiţi câte a mai trăncănit 
lumea, şi nu încape îndoială că şi vicecancelarul a crezut 
că nevasta lui şi regele se au dragi. Din pricina invidiei a 
fugit la suedezi şi războiul a început. Ce e drept, atunci 
mă aflam la moşie şi n-am văzut sfârşitul gâlcevii, dar 
din câte mi s-au spus, vicecancelăreasa făcea ochi dulci 
ca marţipanul, dar nu regelui, ci altuia. 

— Cui? 

Zagłoba îşi răsuci mustaţa. 

— Aceluia spre care se îmbulzeau toate, ca furnicile 
la miere, dar nu se cade să-i rostesc numele, fiindcă nu 
mi-a plăcut niciodată să mă laud... Şi pe urmă, omul a 

îmbătrânit, s-a împuţinat ca o mătură, măturând pe 
duşmanii ţării, dar odinioară nici un curtean nu era mai 
chipeş ca mine, Roch poate să pună măr... 

Jupân Zagtoba îşi dădu seama că Roch nu-şi putea 
aminti în ruptul capului de timpurile acelea, aşa că se 
mulţumi să dea din mână şi spuse: 

— În sfârşit, ce ştie el! 

Apoi le arătă oștenilor palatul lui Ossoliński şi al lui 
Koniecpolski, care era aproape tot atât de mare ca şi al 
lui Radziejowski, în sfârşit, minunata villa regia; soarele 
scăpată - pe neaşteptate şi beznele nopţii începură să 
întunece văzduhul. 

Bubuitul tunurilor răsună în întăriturile Varşoviei şi 
trâmbiţele sunară prelung multă vreme, senin că 
vrăjmaşul se apropia. 

Jupân Sapieha îşi vesti şi el sosirea cu împuşcături 
de muschetă, ca să-i îmbărbăteze pe locuitori, după 
care, în aceeaşi noapte, oştirea începu să treacă Vistula. 
Mai întâi trecu steagul din Lauda, urmat de cel al lui 
jupân Kotwicz şi de tătarii lui Kmicic, apoi oştenii lui 
Wanko-wicz şi restul de opt mii de oameni. În acest fel, 
suedezii erau înconjurați în oraşul în care îşi 
îngrămădiseră prăzile, neputând primi ajutor şi proviant 
din afară, în timp ce lui jupân Sapieha nu-i mai rămânea 
altceva de făcut, decât să aştepte până când vor veni, pe 
de o parte, jupân Czarniecki, pe de alta, regele 
împreună cu hatmanii coroanei, în tot acest răstimp, 
trebuia să aibă grijă să nu se strecoare în oraş niscaiva 
întăriri. 

Primele veşti sosiră de la jupân Czarniecki, dar nu 

erau prea încurajatoare, deoarece castelanul dădea de 
ştire că oştenii şi caii erau atât de slăbiţi, încât 
deocamdată nu puteau să ia parte la asediu. După 
biruinţa de la Warka, luptase în fiecare zi, iar de la 
începutul anului dăduse douăzeci şi una de bătălii mai 
însemnate, fără să mai punem la socoteală ciocnirile de 
urmărire şi atacurile asupra cetelor mai mici. În 
Pomorze nu făcuse rost de pedestrime, căci nu ajunsese 
până la Gdańsk; făgăduia cel mult să hărţuiască armia 
suedeză de pe Narew, condusă de Radziwill, de fratele 
regelui şi de Duglas, care se gândea să vie în ajutorul 
celor împresuraţi la Varşovia. 

lar suedezii se pregăteau de apărare cu vitejia şi 
îndemânarea de totdeauna. 

Arseseră Praga, înainte de venirea lui jupân 
Sapieha, acum însă începură să arunce grenade în alte 
suburbii, precum Cracovia şi Nowy Swiat, iar de cealaltă 
parte asupra bisericilor Sfântului Jerzy şi Sfintei 
Fecioare. Case, palate şi biserici fură cuprinse de 
flăcări. Ziua fumul se învălătucea deasupra oraşului ca 
nişte nori negri şi deşi. Noaptea trâmbele de fum se 
înroşeau, trimițând snopi de scântei spre cer. În afara 
zidurilor rătăcea mulţimea locuitorilor rămaşi fără 
adăpost şi fără pâine, femeile înconjurau tabăra lui 
Sapieha, cerşind îndurare; peste tot se vedeau oameni 
uscați de foame ca lemnul, copii care mureau din lipsă 
de hrană la pieptul secat al mamelor; împrejurimile 
semănau cu o vale a plângerii şi a nenorocirii. 

Jupân Sapieha, neavând tunari şi pedestrime, 
aştepta mereu sosirea regelui, ajutând între timp, pe cât 

putea, pe cei sărmani, trimiţându-i în grupuri în olaturile 
mai puţin jefuite, unde puteau să găsească de mâncare. 
Era tare îngrijorat, prevăzând greutăţile asediului, 
deoarece geniştii suedezi preschimbaseră Varşovia într- 
o fortăreață puternică. Înăuntrul zidurilor se aflau trei 
mii de oşteni bine muştruluiţi, îndrumați de ghinărari 
îndemânatici şi cu experienţă, iar suedezii treceau drept 
meşteri neîntrecuţi în asedierea şi apărarea marilor 
cetăţi. Ca să-şi uite necazul, jupân Sapieha dădea zilnic 
ospeţe, în timpul cărora paharele se goleau cu sârg, 
deoarece acest vrednic cetăţean şi războinic avea 
cusurul de a îndrăgi tovarăşii veseli şi clinchetul 
paharelor mai presus de orice, uneori ajungând să nu-şi 
îndeplinească îndatoririle din această pricină. 

Veghea din timpul zilei era răsplătită de chefurile 
pe care şi le îngăduia seara. Până la apusul soarelui 
ostenea cu râvnă, repezea podghiazuri, trimitea scrisori, 
cerceta el însuşi străjile şi asculta mărturisirile prinşilor, 
în schimb, odată cu apariţia luceafărului de seară, în 
cvartirul lui se auzea adesea şi taraful de viori. Şi când 
se pornea cheful, îngăduia orice; chema până şi 
căpeteniile care supravegheau străjile sau pe cele care 
trebuiau să plece în cercetare şi se supăra dacă nu se 
înfăţişa vreunul, deoarece la ospeţe vroia să aibă multă 
lume. Dimineaţa, jupân Zagtoba îl dojenea stăruitor, dar 
seara slujitorii îl purtau pe braţe până la cvartirul lui 
Wotodyjowski. 

— Sapio e în stare să destrăbăleze până şi pe un 
sfânt, spunea prietenilor a doua zi. Ce să mai vorbesc de 
unul ca mine, căruia şotiile i-au plăcut întotdeauna. Are 

patima de a-mi turna paharele pe gât cu forţa, iar eu, 
nevrând să mă arăt necioplit, mă las convins de fiecare 
dată, fiindcă gazda nu trebuie supărată niciodată. Dar 
am jurat că în postul Crăciunului voi porunci să-mi 
vrâsteze spinarea cu vergile, deoarece înţeleg şi singur 
că deşănţarea nu poate rămâne nepedepsită; până 
atunci sunt silit să-i ţin isonul, de teamă să nu cadă pe 
alte mâini şi mai rele şi să se piardă cu totul. 

Unele căpetenii îşi vedeau de slujbă şi fără 
privegherea hatmanului, dar altele seara uitau de toate, 
cum se întâmpla cu oştenii care nu simt asupra lor 
braţul de fier al mai-marelui. 

Vrăjmaşul nu întârzie să se folosească de asemenea 
prilejuri. 

O dată, cu câteva zile înainte de sosirea regelui şi a 
hatmanilor, Sapieha dădu un ospăț mai dihai decât cele 
da până atunci, de bucurie că oştile aveau să se 
împreune curând şi să înceapă asediul în regulă. Fură 
poftite toate căpeteniile mai însemnate; hatmanul care 
căuta de fiecare dată un motiv vesti că ospăţul este dat 
în cinstea regelui. 

Jupânii Skrzetuski, Kmicic, Zagtoba, Wotodyjowski 
şi Chartamp primiră poruncă să fie neapărat de faţă, 
căci hatmanul vrea să-i cinstească cu osebire pentru 
meritele lor. Jupân Andrzej încălecase pe cal, ca să 
pornească cu podghiazul, aşa că trimisul îi găsi tătarii 
afară din curte. 

— Domnia ta, nu poţi să-i aduci hatmanului 
asemenea jignire şi nici să răsplăteşti cu nerecunoştinţa 
dragostea pe care ţi-o arată, îi spuse trimisul. 

Kmicic descăleca şi plecă să se sfătuiască şi cu 
prietenii săi. 

— Nu-mi cade bine deloc poftirea asta! spuse. Am 
auzit că o ceată mai acătării s-a ivit pe lângă Babice. 
Chiar hatmanul mi-a poruncit să plec acolo şi să aflu 
despre ce e vorba, iar acum mă cheamă la ospăț. Nu ştiu 
ce să fac?! 

— Hatmanul porunceşte lui Akbah-Ulan să plece în 
locul domniei tale! spuse trimisul. 

— Porunca e poruncă! zise Zagtoba. Cine-i oştean, 
acela trebuie să-i dea ascultare. Domnia ta, fereşte-te să 
nu dai pildă proastă şi altora, pe de altă parte însă, nu-i 
bine să atragi asupra-ti mânia hatmanului. 

— Vesteşte-l că am să viu! îi spuse Kmicic 
trimisului. Acesta ieşi. După el plecară şi tătarii conduşi 
de Akbah-Ulan, iar jupân Andrzej începu să-şi schimbe 
hainele, vorbind în acelaşi timp cu prietenii săi: 

— Astăzi ospăţul e în cinstea măriei sale, mâine va 
fi în cinstea hatmanilor coroanei şi tot aşa o vom ţine 
până la sfârşitul asediului. 

— Când va veni regele, se va isprăvi şi cu 
petrecerile, răspunse Wołodyjowski. Cu toate că şi 
stăpânului nostru milostiv îi place să se mângâie la 
supărare, slujba trebuie pusă înainte de toate şi toţi se 
vor strădui să-şi arate râvna, iar jupân Sapieha nu va 
rămâne în urmă. 

— Prea multe ospeţe, ce să mai vorbim! spuse 
Skrzetuski. Domniile voastre, nu vi se pare lucru de 
mirare ca o căpetenie atât de grijulie şi harnică, un om 
atât de plin de virtuţi, un fiu al ţării atât de vrednic, are 

asemenea slăbiciune? 

— Odată cu înserarea devine alt om, hatmanul 
preschimbându-se într-un chefliu. 

— Ştiţi de ce nu-mi plac mie ospeţele astea? întrebă 
Kmicic. Că şi Janusz Radziwił avea obiceiul ăsta, în 
fiecare seară da câte o petrecere. Închipuiţi-vă şi 
domniile voastre, nu ştiu nici eu cum se făcea, dar 
fiecare ospăț însemna o nenorocire; aflam vreo veste 
proastă sau ieşea la iveală altă înşelăciune a 
hatmanului. Era la mijloc doar jocul întâmplării ori 
vrerea lui Dumnezeu, destul că răul venea totdeauna în 
timpul ospeţelor. Vă spun, domniile voastre, că se 
ajunsese până acolo, încât, îndată ce vedeam mesele 
întinse, se încreţea pielea pe noi de teamă. 

— E adevărat, pe legea mea! întări Chartamp. Dar 
se întâmpla aşa şi pentru că prinţul hatman obişnuia cu 
asemenea prilejuri să-şi dea în vileag uneltirile cu 
duşmanii ţării. 

— Ei, cel puţin în ce-l priveşte pe Sapio, n-avem de 
ce ne teme! adăugă Zagtoba. 

— Dacă el va ajunge să trădeze, apoi eu nu mai fac 
nici atâtea parale câte pot să iau pe paiele din încălțări. 

— Nici vorbă! E un magnat fără pată, ca pâinea 
fără gloduri! strigă Wotodyjowski. 

— lar ce strică seara, drege în timpul zilei! 
completă Chartamp. 

— În sfârşit, hai să mergem, îi îndemnă Zagtoba, 
fiindcă la drept vorbind simt un vacuum!? în burtă. 


12 Gol (lat.). 

leşiră, încălecară pe cai şi plecară, deoarece 
cvartirul lui jupân Sapieha se afla în altă parte, în afara 
oraşului, destui de departe. Când ajunseră la cvartirul 
hatmanului, găsiră în curte o mulţime de cai lăsaţi în 
grija slujitorilor pe care-i aşteptau stacanele de bere pe 
medean şi care, bând peste măsură se luaseră la harţă; 
se liniştiră totuşi la vederea cavalerilor, mai ales că 
jupân Zagłoba începu să-i altoiască pe cei care-i stăteau 
în cale cu latul săbiei, strigând cu glas de stentor: 

— La cai, împieliţaţilor, la cai! Nu pe voi v-au poftit 
la ospăț! 

Jupân Sapieha îi primi ca de obicei cu braţele 
deschise şi, pentru că, tot ciocnind cu oaspeţii, se cam 
afumase, începu să se hârjonească cu Zagłoba. 

— Închinăciune, jupâne conducător! îi spuse. 

— Închinăciune, jupâne degustător! i-o întoarse 
Zagtoba. - 

— Dacă-mi zici degustător, am să-ţi dau un vin care 
face mi... 

— Numai să nu fie din acela care face din hatman 
un beţivan! 

Unii dintre musafiri, auzind acestea, se umplură de 
teamă, dar jupân Zagłoba, când îl vedea pe hatman 
voios, îşi îngăduia orice. Sapieha însă avea o slăbiciune 
atât de mare pentru el, încât nu numai că nu se supără, 
dar îşi puse mâna în şold, arătând prin aceasta celor de 
faţă cum îl asuprea acest şleahtic. 

Şi ospăţul începu cu larmă şi veselie. Însuşi jupân 
Sapieha ciocnea mereu cu musafirii, închina în cinstea 
regelui, a hatmanilor, a oştirii celor două popoare, a lui 

jupân Czarniecki şi a întregii Republici. Cheful sporea şi 
odată cu el larma şi voioşia. De la urări trecură la 
cântece. Încăperea se umplu de abureala capetelor şi de 
mirosul de mied şi vin. Afară stăruia o larmă tot atât de 
mare, însoțită de  scrâşnetul fierului.  Slujitorii 
începuseră să se bată cu săbiile. Câţiva şleahtici ieşiră 
să-i potolească, dar frământarea crescu şi mai mult. 

Deodată, izbucniră strigăte atât de puternice, încât 
cei care petreceau înăuntru tăcură. 

— Ce-i asta? întrebă unul dintre  polcovnici. 
Slujitorii nu pot să facă asemenea zarvă! 

— Tăcere, domniile voastre! porunci hatmanul 
ascultând neliniştit. 

— Nu sunt strigăte obişnuite! 

Deodată, toate geamurile începură; să zăngăne de 
bubuitul tunurilor şi răpăitul muschetelor. 

— E o năvală! strigă Wołodyjowski. Vrăjmaşul 
atacă! 

— La cai! La luptă! 

Săriră cu toţii în picioare, îmbulzindu-se spre uşă. 
Mulțimea căpeteniilor se răspândi în fugă pe medean, 
chemând slujitorii care ţineau caii. 

În învălmăşeala ce sporea văzând cu ochii nu era 
lucru uşor să se găsească unii pe alţii, iar din afara 
medeanului glasuri înfricoşate începură să strige în 
întuneric: 

— Vrăjmaşul atacă! Jupân Kotwicz a intrat în luptă! 
Se repeziră cu toţii în goana cailor spre steaguri, sărind 
peste garduri şi poticnindu-se prin beznă. Întreaga 
tabără era în Jarum. Nu toate steagurile aveau caii la 

îndemână şi acestea fura cele dintâi care stârniră 
neorânduiala. Sumedenie de oşteni pedeştri şi călări se 
încurcau unii pe alţii, neputând să alcătuiască rândurile 
şi să recunoască pe ai lor de vrăjmaş, alergând şi 
lărmuind în întunericul nopţii. Unii începuseră să strige 
că regele suedez dădea năvală cu întreaga oştire. 

lureşul suedez se abătuse într-adevăr asupra 
oamenilor lui Kotwicz. Din fericire, acesta fiind puţin 
bolnav, nu se dusese la ospăț, aşa că se împotrivi o 
vreme, dar nu prea mult, deoarece duşmanii erau mai 
numeroşi şi trăgeau cu muschetele, silindu-i să se 
retragă. 

Cel dintâi îi veni în ajutor Oskierko cu dragonii. La 
împuşcături, răspunseră cu împuşcături. Dar nici 
dragonii lui Oskierko nu putură opri avântul suedezilor 
şi într-o clipă, aşternând câmpul cu trupuri, începură să 
dea înapoi. De două ori încercă Oskierko să-şi adune 
rândurile şi de două ori îl sfărâmiţară astfel, încât 
oştenii lui nu mai puteau să tragă decât în grupuri nu 
prea mari. În cele din urmă, se risipiră cu totul, iar 
suedezii năboiră ca un şuvoi nestăvilit spre cvartirul 
hatmanului. Alte şi alte polcuri ieşeau din oraş, 
pedestraşii erau însoţiţi de călărime şi de tunurile de 
câmp. Se părea că vrăjmaşul vroia să dea lupta 
hotărâtoare. 

În acest timp, Wotodyjowski, plecând de la cvartirul 
hatmanului, se întâlni la jumătatea drumului cu steagul 
său care pornise numaidecât când auzise strigătele şi 
împuşcăturile, pentru că era întotdeauna gata de luptă. 
Acum îl conducea Roch Kowalski care nu fusese nici el 

la ospăț, ca şi jupân Kotwicz, dar numai din pricină că 
nu fusese poftit. Wołodyjowski porunci să se aprindă 
câteva şoproane, ca să lumineze câmpul, şi goni spre 
bătălie. Pe drum i se alăturară Kmicic cu volintirii lui 
grozavi şi cu acei dintre tătari care nu plecaseră în 
cercetare. Amândoi sosiră la vreme, ca să-i scape pe 
Kotwicz şi pe Oskierko de la prăpăd. 

Între timp, şoproanele luaseră foc şi luminau ca 
ziua. Laudanienii, ajutaţi de Kmicic, se năpustiră asupra 
unui polc de pedestrime şi, făcând faţă focului 
muschetelor, îi luară în săbii. Raitierii se repeziră în 
ajutorul pedestraşilor şi se încleştară pe viaţă şi pe 
moarte cu laudanienii. Un răstimp se opintiră ca nişte 
potrivnici care, luându-se la trântă, luptă cu ultima 
sforţare, părând să învingă când unul, când celălalt. 
Suedezii cădeau cu nemiluita şi în cele din urmă se 
învălmăşiră. Kmicic se frământa cumplit în îmbulzeală 
cu săbierii lui, Wołodyjowski lăţea ca de obicei pustiirea 
înaintea lui; alături de el trudeau grozav cei doi 
Skrzetuski, ca nişte uriaşi, Chartamp şi Roch Kowalski; 
laudanienii se luau la întrecere cu bătăuşii lui Kmicic, 
unii strigând ascuţit, alţii, ca Butrymii, lovind umăr la 
umăr, în tăcere. 

Suedezilor răzbiţi le săriră iarăşi în ajutor alte 
polcuri, iar pe Wołodyjowski şi Kmicic îi sprijini 
Wankowicz care, având cvartirul mai aproape, pornise şi 
el la puţină vreme după ei. În sfârşit, hatmanul îşi 
rândui toată oştirea şi începu să atace cu putere. Bătălia 
se încinse pe toată linia de la Mokotow până spre 
Vistula. 

Deodată, Akbah-Ulan, care plecase cu podghiazul, 
se ivi pe calul înspumat înaintea hatmanului. 

— Effendi! strigă, de la Babice vine spre oraş un 
ciambul de călăreţi care păzesc un convoi de care; vor 
să ajungă înăuntru! 

Sapieha înţelese într-o clipă ce însemna năvala 
dinspre Mokotów. Vrăjmaşul vroia să atragă oştile ce 
supravegheau tractul spre Błonie, înlesnind astfel 
călărimii şi carelor cu proviant intrarea în incinta 
zidurilor. 

— Du-te la Wołodyjowski! strigă la Akbah-Ulan. 
Steagul laudanian, Kmicic şi Wańkowicz să le taie 
drumul; am să le trimit ajutor în grabă. 

Akbah-Ulan îşi îmboldi calul; în urma lui porniră 
încă doi trimişi. Ajunseră cu toţii la Wotodyjowski şi îi 
repetară porunca hatmanului. 

Wołodyjowski îşi întoarse steagul numaidecât, 
Kmicic îi ajunse cu tătarii venind pieziş şi porniră în 
goană cu Wańkowicz în urma lor. 

Dar sosiră prea târziu. Vreo două sute de care 
intraseră pe poartă, iar ceata de călărime grea care le 
însoțea se; afla aproape în întregime în bătaia tunurilor 
din fortăreață. Doar străjile dinapoi, mai mult de o sută 
de oameni, nu ajunseseră încă sub ocrotirea gurilor de 
foc. Dar şi acestea goneau ca vijelia. Căpetenia care 
călărea în rândurile din spate îi îndemna pe oşteni cu 
strigăte să se grăbească. 

Văzându-i în lumina şurilor aprinse, Kmicic scoase 
un răcnet înfricoşător, de se speriară caii în jur; 
recunoscuse  raitierii lui Bogusław, aceiaşi care 

trecuseră peste tătarii lui la Janów. 

Şi fără să mai ţină seama de nimic, porni ca un 
nebun spre ei, îşi întrecu proprii oşteni şi se aruncă 
orbeşte printre rândurile vrăjmaşe. Din fericire, tinerii 
Kiemliczi, Kosma şi Damian, care călăreau pe cai de soi, 
se năpustiră în urma lui. În aceeaşi clipă, Wotodyjowski 
îi învălui ca fulgerul dintr-o parte, despărţindu-i astfel 
de grosul raitierilor. 

Tunurile de pe ziduri începură să bubuie, dar cea 
mai mare parte dintre suedezi îşi părăsiră tovarăşii, 
grăbind în urma carelor. Atunci laudanienii şi Kmicic 
înconjurară ca un inel străjile şi începu un măcel 
necruţător. 

Nu dură însă multă vreme. Oamenii lui Bogustaw, 
văzând că nu mai au scăpare, săriră de pe cai şi zvârliră 
armele pe jos, strigând cât puteau de tare în îmbulzeala 
şi larma luptei că se predau. 

Volintirii şi tătarii nu-i luară în seamă şi-i căsăpiră 
înainte, dar în aceeaşi clipă răsună glasul ascuţit şi 
ameninţător al lui Wołodyjowski care vroia să pună 
mâna şi pe vreo limbă; 

— Prindeţi-i vii, prindeţi-i vii! 

— Prindeţi-i vii! repetă Kmicic. 

Scrâşnetul fierului conteni. 'Tătarii primiră poruncă 
să lege prinşii, ceea ce şi făcură cu mare îndemânare, 
după care steagurile se retraseră în grabă din bătaia 
tunurilor. 

Polcovnicii se  îndreptară spre barăci; steagul 
laudanian mergea în frunte, Wańkowicz în spate, iar 
Kmicic cu prinşii la mijloc, pregătiţi cu toţii să facă faţă 

oricărui atac. Unii dintre tătari aduceau prinşii cu laţul 
de gât, alţii ţineau caii de pradă. În timp ce se apropiau 
de barăci, Kmicic se uita la feţele prinşilor, aşteptându- 
se să-l vadă şi pe Bogustaw printre el, deşi un raitier îi 
jurase sub ascuţişul săbiei că prinţul nu venise cu ei; 
credea că îl ascund înadins. 

Deodată, îl chemă un glas de sub scara unui tătar: 

— Jupâne Kmicic, jupâne polcovnic! Vino şi scapă 
un cunoscut! Porunceşte să mă sloboadă din laţ pe 
cuvântul de cavaler. 

— Hassling! exclamă Kmicic. 

Hassling era scoţian, odinioară căpetenie de raitieri 
în oştirea prinţului voievod de Wilno, pe care Kmicic îl 
cunoscuse la Kiejdany şi îl îndrăgise. 

— Dă drumul prinsului! strigă la tătar, şi hai, jos de 
pe cal! 

Tătarul sări din şa, de parcă l-ar fi luat vântul, 
fiindcă ştia prea bine că atunci când „viteazul” 
poruncea, zăbava era primejdioasă. 

Gemând, Hassling se caţără pe şaua înaltă. 

Deodată, Kmicic îl apucă de mână şi, strângându-i-o 
de parcă vroia să i-o zdrobească, începu să-l întrebe 
stăruitor: 

— De unde veniţi? Spune repede de unde veniţi? Pe 
legea mea, grăbeşte-te! 

— De la Taurogi! răspunse Hassling. 

Kmicic îl strânse şi mai tare. 

— Şi... Billewiczowna... e acolo? 

— Este!! 

Jupân Andrzej vorbea din ce în ce mai greu, fiindcă 

îşi încleşta dinţii cu tot mai multă putere. 

— Şi... ce i-a făcut prinţul? 

— N-a izbutit nimic. 

Se înstăpâni tăcerea. Kmicic îşi luă calpacul de râs 
de pe cap. Îşi trecu mâna peste frunte şi zise: 

— M-a crestat careva în luptă, îmi curge sângele şi 
mă simt fără putere. 


Capitolul XII 


Atacul suedezilor îşi atinsese scopul numai în parte, 
deoarece convoiul şi oştenii lui Bogusław intraseră în 
oraş; prin el însuşi, nu dovedise mare lucru. Într-adevăr, 
steagul lui jupân Kotwicz şi dragonii lui Oskierko 
avuseseră mult de suferit, dar şi suedezii aşternuseră 
câmpul cu morţi, iar polcul de pedestrime, asupra căruia 
se năpustiseră Wołodyjowski şi Wańkowicz, fusese 
nimicit aproape în întregime. Lituanienii erau mândri că 
vrăjmaşul avea mai multe pierderi decât ei. Numai jupân 
Sapieha suferea în sinea lui că păţise iarăşi o „ruşine” 
care putea să-i umbrească mult faima de războinic. 
Polcovnicii din preajma lui îl mângâiau cum puteau şi, la 
drept vorbind, învăţătura îi prinse bine, fiindcă ospeţele 
aveau să înceteze; chiar dacă uneori mai dădea câte o 
petrecere, atunci lua cele mai multe măsuri de 
prevedere. 

Suedezii se convinseră chiar a doua zi, fiindcă, 
socotind că hatmanul nu se va aştepta ca într-un timp 
atât de scurt să se repete năvala, ieşiră iarăşi în afara 
zidurilor, dar respinşi de la început, o luară înapoi, 

lăsând câţiva morţi pe câmp. 

În acest timp, Hassling era cercetat la cvartirul 
hatmanului, iar jupân Andrzej ardea de nerăbdare şi 
abia mai putea sta locului, deoarece vroia să-l ia la el cât 
mai repede şi să vorbească despre Taurogi. Îşi petrecu 
toată ziua dând târcoale casei hatmanului; intra mereu 
înăuntru, asculta destăinuirile şi, mai că se ridica în 
picioare, când auzea rostindu-se numele lui Bogustaw. 

Seara primi poruncă să plece în cercetare. Nu zise 
nimic, mulţumindu-se doar să strângă din dinţi, pentru 
că se schimbase foarte mult şi învățase să pună 
treburile obștii înaintea intereselor proprii. Doar cu 
tătarii se arăta foarte aspru, izbucnind cu mânie din 
orice pricină şi altoindu-i cu buzduganul, de le trosneau 
oasele. De aceea, îşi spuseră că „viteazul” turbase şi se 
purtară ca nişte mieluşei, privind în ochii căpeteniei şi 
ghicindu-i gândurile din zbor. 

Când se întoarse, îl găsi pe Hassling în cvartirul lui, 
dar era atât de bolnav, încât nu mai putea nici să 
vorbească. Se vede că atunci când îl luaseră prins, îl 
loviseră cu nădejde, aşa că acum, după o zi de cercetări, 
avea fierbinţeală şi nu mai înţelegea întrebările. Kmicic 
fu nevoit să se mulţumească doar cu ce-i povesti jupân 
Zagłoba despre mărturisirile lui Hassling, deşi acestea 
se refereau la treburile publice. Despre Bogusław 
scoţianul spusese numai că, după întoarcerea din 
campania din Podlasie şi după înfrângerea de la Janów, 
căzuse bolnav la pat. Din pricina furiei şi a mâhnirii, 
aiurase mereu, dar când se înzdrăvenise cât de cât, 
plecase cu oastea în Pomorze, unde Szteinbok şi 

electorul îl chemau degrabă. 

— Acum unde se află? întrebă Kmicic. 

— După câte spune Hassling, şi nu văd de ce ar 
minţi, stă cu fratele regelui într-o tabără întărită pe 
Narew şi Bug, unde Bogustaw conduce toată călărimea, 
răspunse Zagtoba. 

— Aha, şi se gândesc să vină aici în ajutorul 
suedezilor. Atunci o să ne întâlnim, pe legea mea, de-ar 
fi să ajung la el în alte haine. 

— Nu te pierde cu firea, domnia ta! Ar veni 
bucuroşi la Varşovia, dar nu pot, fiindcă jupân 
Czarniecki se află în drumul lor şi iată ce se întâmpla: el, 
neavând pedestrime şi tunuri, nu poate să atace tabăra, 
iar ei se tem să iasă la el, pentru că s-au convins că la 
câmp deschis nu pot să ţină, piept oştenilor lui 
Czarniecki. Mai ştiu că nici râul nu-i poate apăra. Dacă 
regele ar fi acolo, ar primi lupta, fiindcă sub conducerea 
lui oştenii se bat mai bine, încrezându-se în iscusinţa lui 
în ale războiului, dar nici Duglas, nici fratele regelui şi 
nici chiar Bogustaw, deşi toţi ti'ei sunt oameni curajoşi, 
nu vor cuteza. 

— Dar regele unde este? 

— A plecat în ţinuturile prusiene. Carol Gustav nu 
crede că vom îndrăzni să atacăm Varşovia şi pe 
Wittemberg. Dealtfel, crede ori nu, s-a dus acolo din 
două pricini: mai întâi pentru că vrea să-l câştige pe 
elector, fie şi cu preţul întregii Wielkopoiska, iar în al 
doilea rând, fiindcă oştirea cu care a ieşit din furca 
râurilor are mare nevoie de odihnă, altminteri nu mai o 
în stare de nimic. Truda, lipsurile şi alarmele continui i- 

au istovit atât de mult, încât oştenii nu mai pot ţine 
muschetele în mână. Şi e vorba de cele mai bune polcuri 
din oştire, care au-biruit de nenumărate ori în 
Danemarca şi în ţările nemţeşti. 

Vorbirea le fu întreruptă de intrarea lui 
Wołodyjowski., 

— Ce face Hassling? întrebă din prag. 

— E bolnav şi aiurează! răspunse Kmicic. 

— Dar tu. Michałek, ce treabă ai cu Hassitng? îl 
cercetă Zagłoba. 

— Parcă domnia ta nu ştii? 

— Eu să nu ştiu că pe tine te interesează vişina aia 
pe care prințul Bogusław a dus-o în grădina lui!? E un 
grădinar harnic, n-ai grijă! Nu-i trebuie mei măcar un 
an. ca să-şi vadă roadele. 

— Trăsni-te-ar, domnia ta, pentru asemenea 
mângâiere! strigă micul cavaler. 

— Ia te uită, nu poţi să-i spui nici cea mai 
nevinovată glumă, că şi începe să dea din mustăcioară 
ca un scarabeu înfuriat? Ce vină am eu? Răzbună-te pe 
Bogustaw, nu pe mine! 

— Cu ajutorul lui Dumnezeu, am să-l găsesc şi am 
să mă răzbun! 

— Şi Kmicic a spus acelaşi lucru mai înainte! În 
curând, toată oştirea se va uni împotriva lui, dar şi el se 
păzeşte bine, şi fără şiretlicurile mele n-o veţi scoate la 
capăt! 

Cei doi tineri zvâcniră în picioare. 

— Te-ai gândit la ceva, domnia ta? 

— Păi voi credeţi că un şiretlic iese din minte tot 

atât de repede ca sabia din teacă? Dacă Bogustaw ar fi 
aici, aş născoci eu chiar mai multe, dar la depărtarea 
asta nu-l poţi ajunge nici cu tunul. Jupâne Andrzej, 
poruncește să mi se aducă o ceaşcă de mied, că astăzi e 
cam cald. 

— Îţi aduc şi o stacană, numai să găseşti ceva! 

— Mai întâi, de ce-l asupriţi pe Hassling ca nişte 
călăi?! Nu numai el a fost luat rob, aşa că puteţi să-i 
întrebaţi şi pe alţii. 

— l-am şi luat la întrebări pe ceilalţi, dar sunt nemți 
şi nu ştiu nimic, în timp ce ela fost la curte! spuse 
Kmicic. 

— Ai dreptate! răspunse Zagłoba. Trebuie să 
vorbesc şi eu cu el; şiretlicurile mele atârnă şi de cele 
ce-mi va spun despre persoana şi obiceiurile prinţului. 
Acum lucrul de căpetenie este să isprăvim asediul cât 
mai repede, fiindcă, mai mult ca sigur, pe urmă vom 
porni împotriva celeilalte oştiri. Dar văd că milostivul 
nostru stăpân şi hatmanii întârzie. 

— Cum aşa? se miră micul viteaz. Chiar acum vin 
de la hatman care a primit veste că măria sa va fi astă- 
seară aici cu steagurile, iar hatmanii vor sosi mâine cu 
oştirea regulată. Au mers întruna de la Sokal, 
odihnindu-se prea puţin, făcând în schimb marşuri lungi. 
Se ştie de câteva zile că trebuie să sosească dintr-o clipă 
în alta. 

— Şi câtă oaste aduc cu ei? 

— Aproape de cinci ori mai multă decât are jupân 
Sapieha, pedestraşi ruteni şi unguri de mâna întâi; mai 
vin şi şase mii de tătari sub conducerea lui Subaghazi, 

dar se pare că nu pot fi lăsaţi nici o zi din mână, fiindcă 
îşi fac de cap şi nedreptăţesc pe cei din jur. 

— Să-l pună pe jupân Andrzej căpetenia lor! zise 
Zagtoba. 

— Ehei! răspunse Kmicic. Aş pleca numaidecât cu 
ei de aici, fiindcă nu sunt buni de nimic la asediul 
fortăreţe-lor, şi i-aş duce la Bug şi la Narwa. 

— La ceva tot ar fi buni, răspunse Wotodyjowski, 
deoarece nimeni nu păzeşte drumurile atât de bine ca 
ei, aşa că proviantul nu va mai apuca să intre în cetate. 

— Ei, o să-i fie cald lui Wittemberg! Aşteaptă, tâlhar 
bătrân! strigă Zagłoba. Te-ai războit bine, nu 
tăgăduiesc, dar ai furat şi ai prădat şi mai bine; ai avut 
două feţe, una pentru jurămintele strâmbe, alta pentru 
nerespectarea făgăduielilor, dar acum amândouă n-o să 
te ajute să mai scapi. Te mănâncă pielea de boală şi te 
scarpină doftorii, dar va avea Zagłoba grijă să te 
scărmănăm noi şi mai bine! 

— Ei, va pune condiţii şi se va supune regelui, iar 
atunci n-o să-i mai poată face nimeni nimic! răspunse 
jupân Michał. O să trebuiască să-i arătăm şi cinstirea 
cuvenită! 

— Se va supune, ai? strigă Zagtoba. Bine! 

Aici începu să izbească cu pumnul în masă atât de 
tare, că Roch Kowalski, care tocmai intra, se sperie şi 
încremeni în prag. 

— Să ajung slujitorul ovreilor, strigă mai departe 
bătrânul, dacă eu am să-l las să iasă din Varşovia pe 
acest pângăritor al credinţei, jefuitor de biserici şi 
asupritor de jupâniţe, pe acest călău care a ucis bărbaţi 

şi femei, pe acest pârjolitor, mişel şi felcer bun să 
stoarcă sânge şi bani, pe acest înghite-hapuri şi jupuitor 
de piele! Prea bine! Regele şi hatmanii n-au decât să-i 
dea drumul, dar eu, Zagtoba, ca un catolic ce mă aflu, 
aşa cum îmi doresc fericirea în viaţă şi după moarte, am 
să ridic împotriva lui un tărăboi, cum nu s-a mai pomenit 
în această Republică! Nu da din mână, jupâne Michał, 
căci, repet, am să fac tărăboi mare! 

— Unchiul va face tărăboi! tună Roch Kowalski. 

Deodată, Akbah-Ulan îşi băgă capul lăţos pe uşă. 

— Effendi! îi spuse lui Kmicic. Dincolo de Vistula se 
vede oastea regelui. 

Săriră cu toţii în picioare şi ieşiră înaintea 
pridvorului. 

Într-adevăr, regele sosea. În frunte se aflau 
steagurile de tătari conduse de Subaghazi, dar nu erau 
atât de multe, pe cât se credea. În urma lor venea 
oştirea coroanei, numeroasă, bine înarmată şi înainte de 
toate plină de înflăcărare. Oştile trecură până seara pe 
podul ridicat de Oskierko. Sapieha îl aştepta pe rege cu 
steagurile aşezate în linie, ca pentru bătălie, unul lângă 
altul, ca un zid uriaş, al cărui capăt nu se vedea cu 
ochiul liber. Rotmiştrii stăteau înaintea polcurilor, iar 
lângă ei stegarii cu flamurile desfăşurate; trâmbiţe, 
chimvale, surle, tobe şi timpane făceau un zgomot de 
nedescris. Steagurile coroanei, pe măsură ce treceau, se 
opreau şi ele în linie în faţa celor lituaniene; între cele 
două oştiri rămânea un loc gol de vreo sută de paşi. 

Sapieha ieşi pe jos cu buzduganul în mână pe acest 
medean, urmat de zece-cincisprezece polcovnici şi 

dregători. Din cealaltă parte, dinspre oştile coroanei, se 
apropia regele călare pe un cal minunat, dăruit încă de 
la Lubowla de mareşalul Lubomirski, îmbrăcat ca pentru 
bătălie într-o platoşe uşoară, spuzită cu aur, de sub care 
se vedea caftanul negru de catifea cu gulerul de dantelă 
răsfrânt până peste platoşe; pe cap însă, în loc de coif, 
purta o pălărie suedeză obişnuită cu pene negre, în 
schimb avea mănuşile de luptă şi cizme lungi de 
culoarea  cărăbuşului, care-i ajungeau până peste 
genunchi. 

După el veneau trimisul papei, arhiepiscopul de 
Lwów, episcopul de Kamieniec, preotul nominal; de 
Luck, preotul Cieciszowski, voievodul de Cracovia, 
voievodul rutean, baronul Lisola, graful Pottingen, jupân 
Kamieniecki, solul moscovit, jupân Grodzicki, ghinărarul 
artileriei, Tyzenhauz şi mulţi alţii. Sapieha se apropie, 
precum mai demult mareşalul coroanei, de scara 
stăpânului, dar regele sări din şa, alergă spre Sapieha şi 
îl îmbrăţişa fără o vorbă. 

Îl ţinu multă vreme în braţe în văzul celor două 
oştiri; tăcea mereu, doar lacrimile îi curgeau şiroaie pe 
faţă, căci acum îl strângea la piept pe cel mai credincios 
slujitor al său şi al ţării, care chiar dacă nu avea geniul 
altora, chiar dacă greşise uneori, prin cinste întrecuse 
pe toţi magnații Republicii, nu şovăise niciodată în 
credinţă, îşi jertfise fără să stea pe gânduri toată averea 
şi, de la începutul războiului, îşi pusese viaţa în 
primejdie pentru ţară şi regele său. 

Lituanienii, care-şi şopteau mai înainte că pentru 
scăparea lui Carol de la Sandomierz şi lipsa de 

prevedere de la Varşovia jupân Sapieha avea să aibă 
parte de dojeni sau cel puţin de o primire rece, văzând 
bunătatea regelui, strigară cu atâta sârg în cinstea 
stăpânului, încât ecoul ajunse până la cer. Le 
răspunseră îndată ca un tunet oştile regale şi o vreme 
sunetele capelei,  duruitul tobelor şi  pocnetele 
împuşcăturilor fură acoperite de strigăte: 

— Vivat Johannes Casimirus! 

— Vivat oştenii coroanei! 

— Vivat lituanienii! 

Astfel se întâmpinară unii pe alții lângă Varşovia. 
Zidurile se cutremurară, iar dincolo de ziduri tremurau 
suedezii. 

— Încep să bocesc, pe legea mea! strigă Zagłoba 
înduioşat. Nu mai pot să mă stăpânesc! lată-l pe 
stăpânul şi părintele nostru, domniile voastre, nu mai 
pot... părintele... regele nostru, nu demult un pribeag 
părăsit de toţi, iar acum... acum... se află aici cu o sută 
de mii de săbii la îndemână!... O, Dumnezeule 
milostiv!... mă podidesc lacrimile... Ieri rătăcea fără 
adăpost, iar astăzi... nici împăratul nemților n-are o 
oştire atât de mare! 

Aici, stăvilarele care opreau lacrimile lui jupân 
Zagłoba se deschiseră şi începu să plângă, apoi se 
întoarse pe neaşteptate spre Roch: 

— Taci din gură, de ce behăi? 

— Dar domnia ta nu behăi? i-o întoarse Roch., 

— Adevărat, pe legea mea, prea adevărat!... 
Domniile voastre, mi-era ruşine pentru Republica asta... 
Dar acum n-aş mai schimba-o cu nici o altă naţie!... O 

sută de mii de săbii scoase ca din pământ!... Să-mi mai 
arate şi alţii aşa ceva!... A dat Dumnezeu şi ne-am 
revenit]... 

Jupân Zagłoba nu greşea prea mult, fiindcă la 
Varşovia se aflau într-adevăr aproape şaptezeci de mii 
de oameni, afară de polcurile lui jupân Czarniecki, care 
nu sosiseră încă, şi afară de mulţimea nenumărată de 
slujitori înarmaţi ai taberei, care la nevoie puteau să 
intre în luptă. 

După cuvintele de bun sosit şi după cercetarea 
grabnică a oştirilor, regele mulţumi oştenilor lui Sapieha 
în înflăcărarea tuturor pentru slujba credincioasă şi 
plecă la Ujazdow, lăsând oștirea pe poziţiile hotărâte 
dinainte. Unele steaguri rămaseră la Praga, altele se 
aşezară în jurul oraşului. Convoiul uriaş de care trecu 
Vistula până a doua zi la amiază. 

În ziua următoare, împrejurimile oraşului se albiră 
ca de zăpadă de mulţimea corturilor. Herghelii 
nenumărate de cai nechezau pe păşunile învecinate. În 
urma oştirii, veniră negustorii armeni, evrei şi tătari; un 
alt oraş mai mare şi mai gălăgios crescu pe întinderi. 

Suedezii, înfricoşaţi în primele zile de forţele 
regelui polonez, nu mai îndrăzniră să atace, astfel că 
jupân Grodzicki, ghinărarul artileriei, putu să înconjure 
oraşul în linişte şi să alcătuiască planul împresurării. 

A doua zi, slujitorii începură să ridice ici şi colo 
şanţuri şi parapete la poruncile lui; deocamdată traseră 
în ele tunurile mai mici. fiindcă cele mari urmau să 
sosească abia peste câteva săptămâni. 

Regele Jan Kazimierz trimise o solie la bătrânul 

Wittemberg. cerându-i să predea oraşul şi să depună 
armele; condiţiile erau atât de blânde. Încât oştenii 
începură să murmure nemulţumiţi, când le aflară. 
Nemulțumirea era ațâțată mai ales de jupân Zagłoba 
care nutrea o ură neîmpăcată împotriva ghinărarului 
suedez. 

Wittemberg. cum era lesne de presupus, respinse 
condiţiile şi hotări să se apere până la ultima picătură 
de sânge, vrând mai degrabă să prefacă oraşul în 
dărâmături, decât să-l lase în mâinile regelui. Mulțimea 
oştilor asediatoare nu-l înspăimânta, ştiind că deseori 
numărul prea mare mai degrabă împiedică, decât ajută. 
Dealtfel, fusese înştiinţat din vreme că în tabăra regelui 
nu se afla nici un tun de asediu, în timp ce suedezii 
aveau prea destule, fără să mai socotim rezervele uriaşe 
de muniții. 

Era de aşteptat, aşadar, că aveau să se apere cu 
înverşunare, deoarece Varşovia era locul în care îşi 
îngrămădiseră prăzile până acum. Toate bogăţiile uriaşe 
jefuite de prin cetăţile, bisericile şi oraşele din întreaga 
Republică veneau aici, de unde le trimiteau treptat pe 
apă în ţinuturile prusiene şi mai departe în Suedia. În 
clipa de faţă, când toată ţara se ridicase, iar cetăţile 
apărate de garnizoane suedeze erau amenințate, toată 
prada se aducea la Varşovia. Pe de altă parte, oştenii 
suedezi preferau să-şi jertfească viaţa, decât să renunţe 
la pradă. Oameni săraci, înfruptându-se din avuţiile unei 
ţări bogate, deveniseră atât de lacomi, încât ajunseseră 
cei mai cumpliţi jefuitori. Regele însuşi era renumit prin 
lăcomia lui şi ghinărarii îi urmau pilda, iar Wittemberg îi 

întrecea pe toţi. Când era vorba de câştig, căpeteniile 
nu se mai gândeau nici la cinstea de cavaleri, nici la 
demnitatea rangului. Luau, storceau, jefuiau tot ce se 
putea. La Varşovia, polcovnicii de neam mare nu se 
ruşinau să vândă horilcă şi tutun propriilor oşteni, 
umplându-şi astfel buzunarele cu leafa lor. 

Îndârjirea suedezilor putea fi stârnită şi de faptul că 
cei mai vrednici dintre oamenii lor se aflau atunci închişi 
în Varşovia. În primul rând, era Wittemberg, a doua 
căpetenie după Carol, care trecuse cel dintâi hotarul 
Republicii şi o îngenunchease la Ujscie. De aceea, în 
Suedia i se pregătise o primire triumfală, vrednică de un 
cuceritor. Afară de el mai era în oraş cancelarul 
Oxenstierna, vestit în lumea întreagă pentru iscusinţa în 
treburile politiceşti şi respectat până şi de duşmani 
pentru cinstea lui. I se spunea Minerva regelui, 
deoarece toate izbânzile lui Carol în negocieri se 
datorau sfaturilor primite de la el. Erau, de asemenea, 
ghinărarii Wranghel cel tânăr, Horn, Erskin, al doilea 
Loewenhaupt şi o sumedenie de jupânese suedeze de 
naştere aleasă, care îşi însoţiseră bărbaţii în această 
ţară, de parcă veneau la proprietăţile lor din Suedia. 

Aşadar, suedezii aveau ce apăra. La rândul lui, Jan 
Kazimierz îşi dădea seama că asediul, fără tunuri grele, 
avea să fie îndelung şi sângeros; hatmanii înțelegeau şi 
ei, dar oştenii nu vroiau să se gândească la asta. Abia 
apucase Grodzicki să sape şanţurile, abia izbutise să se 
apropie puţin de ziduri, că la rege se şi înfăţişară 
deputăţii de la toate steagurile, rugându-l să îngăduie 
celor care vroiau să meargă la atac. Îi trebui multă 

vreme ca să-i convingă că fortărețele nu se cuceresc 
numai cu săbiile şi să le domolească înflăcărarea. 

În acest timp, săpăturile înaintau cât mai repede cu 
putinţă. Oştenii, neputând să atace, trudeau o râvnă 
alături de slujitori. Luptătorii din steagurile de elită şi 
până şi căpeteniile munceau la întărituri. Suedezii 
încercau de multe ori să împiedice lucrările şi nu era zi 
în care să nu încerce ieşiri în afara zidurilor, dar 
puşcaşii suedezi abia apucau să treacă de poartă, că 
polonezii care săpau şanţurile, lăsau roabele, maldărele 
de nuiele, lopeţile şi târnăcoapele şi se năpusteau cu 
săbiile asupra lor cu atâta ardoare, încât suedezii se 
vedeau siliţi să se ascundă în mare grabă în fortăreață. 
În timpul acestor ciocniri, oamenii cădeau cu nemiluita, 
şanţurile de apărare şi nledeanele erau presărate cu 
morminte în care morţii erau îngropaţi în timpul 
scurtelor răgazuri de încetare a focului. Din lipsă de 
vreme, erau acoperiţi cu pământ la suprafaţă, aşa că 
împrăştiau miasme cumplite în tot oraşul şi în tabăra 
atacatorilor. 

Cu toate greutăţile pe caro le întâmpinau, orăşenii 
se strecurau zilnic în tabăra regelui, înștiințându-l de tot 
ce se petrecea dincolo de ziduri şi rugându-l în genunchi 
să grăbească asediul. Suedezii aveau hrană destulă, dar 
locuitorii mureau de foame pe uliţe, trăiau în sărăcie şi 
prigoană sub mâna de fier a garnizoanei. Împuşcăturile 
de muschetă din oraş se auzeau în fiecare zi până în 
tabăra regelui şi fugarii spuseră că vrăjmaşul ucidea pe 
toţi cei bănuiţi de credinţă faţă de stăpânul lor. Părul se 
ridica vâlvoi de grozăviile pe care le povesteau. Printre 


210 


altele, spuneau că toată populaţia, femei bolnave, copii 
abia născuţi şi bătrâni, dormea pe ulite, fiindcă suedezii 
îi goniseră din casele în care spărseseră treceri prin zid, 
pe unde să poată fugi şi retrage în caz că oştile regale 
aveau să pătrundă în oraş. 

Oamenii rămaşi fără adăpost erau bătuţi de ploi, 
dogoriţi de soare în zilele senine, iar noaptea tremurau 
de frig. Focuri nu le era îngăduit să aprindă, aşa că n- 
aveau la ce să-şi pregătească o lingură de fiertură. Bolile 
de tot felul se răspândeau tot mai mult, făcând sute de 
victime. 

Când asculta asemenea istorisiri, regelui i se sfâşia 
inima şi repezea gonaci după gonaci, ca să grăbească 
venirea tunurilor grele. Dar timpul trecea, se scurgeau 
zile, săptămâni întregi şi, afară de respingerea 
atacurilor, nu se putea întreprinde nimic mai de seamă. 
Asediatorii trăgeau nădejde că, în cele din urmă, 
garnizoana va începe să ducă lipsă de hrană, deoarece 
drumurile erau atât de bine păzite, încât nici un şoarece 
n-ar fi izbutit să se furişeze în fortăreață. Pe de altă 
parte, speranţa apărătorilor într-un ajutor din afară se 
spulbera cu fiecare zi tot mai mult; armia condusă de 
Duglas, aceea care se găsea cel mai aproape, nu numai 
că nu putea veni să-i scape, dar trebuia să se gândească 
la propria piele, fiindcă regele Kazimierz, având destule 
forţe, izbutise să-i strâmtoreze. 

În sfârşit, înainte de sosirea bombardelor, polonezii 
începură să tragă în fortăreață cu cele mici. Spre 
Vistula, jupân Grodzicki, ridicând ca o cârtiţă parapete 
de pământ, se apropiase la şase paşi de şanţul de apă şi 

acoperea cu o ploaie de foc neîntrerupt oraşul nefericit. 
Frumosul palat al familiei Kazanowski era numai 
dărâmături, dar nimănui nu-i părea rău, deoarece acum 
aparţinea trădătorului Radziejowski. Zidurile şubrezite 
abia se mai ţineau în picioare, arătându-şi ferestrele 
goale; pe terasele minunate şi în grădini cădeau ghiulele 
ziua şi noaptea, sfărâmând fântâni, podeţe, chioșcuri, 
statui de marmură şi speriind păunii care vesteau 
tuturor cu ţipete jalnice primejdia în care se aflau. 

Jupân Grodzicki trăgea şi în clopotnița 
bernardinilor, fiindcă pe aici hotărâse să încerce un 
atac. 

În acest timp, slujitorii taberei începură să-l roage 
pe milostivul stăpân să le îngăduie să atace oraşul, 
pentru că vroiau să ajungă cei dintâi la bogăţiile 
suedezilor. Regele nu vru să-i asculte la început, apoi se 
învoi. Câţiva polcovnici trecură în fruntea lor, printre 
alţii şi Kmicic căruia nu numai că i se urâse să tot stea 
degeaba, dar nu mai ştia ce să facă din pricină că 
Hassling căzuse la boală grea şi de câteva săptămâni 
zăcea în nesimţire, nefiind în stare să vorbească despre 
nimic. 

Se chemară dar unii pe alții la atac. Jupân Grodzicki 
se împotrivi până în ultima clipă, susținând că atâta 
vreme cât spărtura nu era făcută, oraşul nu poate fi luat, 
de-ar fi pornit la atac nu numai slujitorii, ci şi 
pedestrimea regulată. Dar pentru că regele consimţise 
mai înainte, fu nevoit să se supună. 

În ziua de 15 iunie se adunară aproape şase mii 
dintre slujitorii taberei, se pregătiră scările, maldărele 

de vreascuri, sacii cu nisip, prăjinile cu cârlige şi tăişuri. 
În vârf şi spre seară mulţimea, înarmată în cea mai mare 
parte numai cu săbii, începu să se strângă în locul unde 
săpăturile şi parapetele de pământ se apropiau cel mai 
mult de şanţul de apărare. Când se întunecă de-a 
binelea, la un semn slujitorii porniră cu strigăte 
cumplite spre şanţ şi începură să-l astupe. Suedezii, 
care vegheau, îi întâmpinară cu un foc ucigător din 
muschete şi tunuri, şi bătălia se încinse îndârjită în toată 
partea de răsărit a oraşului. La adăpostul întunericului, 
slujitorii astupară şanţul cât ai bate din palme şi 
ajunseră învălmăşiţi la ziduri. Kmicic năvăli cu două mii 
de oameni asupra fortului de pământ, numit de polonezi 
„Muşuroiul de cârtiţă”, care se afla în apropierea porţii 
Cracoviei, şi cu toată apărarea deznădăjduită, îl cuceri 
de la primul iureş. Suedezii care-l păzeau fură luaţi în 
săbii: nu scăpă cu viaţă nici unul. Jupân Andrzej porunci 
să se întoarcă tunurile spre poartă şi spre zidurile mai 
depărtate, ca să ajute şi să acopere cetele care se 
sforţau să se caţere pe ele. 

Aceştia însă nu mai avură acelaşi noroc. Slujitorii 
rezemau scările şi urcau cu tot atâta înflăcărare şi înde- 
mânare ca şi pedestraşii cu experienţă, dar suedezii, 
apăraţi de metereze, îi prijoneau cu foc în plină faţă, 
zvârleau pietrele şi trunchiurile pregătite, sub greutatea 
cărora scările se frângeau, şi-i respingeau pe atacatori 
cu ajutorul lăncilor lungi, împotriva cărora săbiile nu 
puteau face nimic. 

Peste cinci sute dintre cei mai viteji slujitori căzură 
la piciorul zidului, iar ceilalţi trecură şanţul şi se 

adăpostiră de focul neîntrerupt în întăriturile poloneze. 

Atacul fu respins, dar fortul rămase în puterea 
polonezilor. Suedezii traseră în zadar toată noaptea cu 
bombardele cele mari; Kmicic le răspunse şi el tot 
timpul cu tunurile pe care le cucerise. Abia spre 
dimineaţă, când se lumină de ziuă, i le sfărâmară pe 
toate. Wittemberg, care ţinea la fortul acela ca la 
propria viaţă, trimise pedestrimea cu porunca să nu se 
întoarcă până când nu va recuceri fortul, dar, în acelaşi 
timp, jupân Grodzicki îi repezi întăriri lui Kmicic, cu 
ajutorul cărora acesta nu numai că respinse pedestraşii 
suedezi, dar îi şi goni până la poarta Cracoviei. 

Jupân Grodzicki era atât de bucuros, încât se duse 
să-i spună el însuşi regelui. 

— Stăpâne milostiv, zise, ieri am fost împotriva 
atacului, dar acum văd că n-a fost degeaba. Câtă vreme 
fortul era în mâna lor, nu puteam să izbândesc împotriva 
porţii, dar acum abia aştept să vie tunurile de asediu; 
voi face spărtura într-o singură noapte. 

Regele care nu prea era în apele lui clin pricină că 
fuseseră omorâţi atâţia slujitori de nădejde, se bucură 
de vorbele lui jupân Grodzicki şi întrebă îndată: 

— Cine are conducerea la fort? 

— Jupân  Babinicz!  răspunseră câteva glasuri. 
Regele bătu din palme. 

— Asta trebuie să fie pretutindeni cel dintâi! 
Domnia ta, eu îl cunosc! E un cavaler grozav de îndârjit 
şi nu se va lăsa izgonit cu una, cu două. 

— Ar fi o greşeală de neiertat, stăpâne milostiv, 
răspunse Grodzicki, dacă am îngădui una ca asta. l-am 

şi trimis pedestrime şi tunuri mici, căci acolo se vor bate 
nu glumă! E vorba de Varşovia! Cavalerul ăsta face cât 
greutatea lui în aur! 

— Face şi mai mult, fiindcă asta nu-i prima şi nici 
ultima lui ispravă! răspunse regele. 

După care porunci să i se aducă degrabă calul şi 
ocheanul, şi plecă să cerceteze întăritura. Dar nu se mai 
vedea nimic de fum, căci zece-cincisprezece bombarde 
acopereau fortul cu foc neîntrerupt, aruncând asupra lui 
ghiulele, grenade şi mitralii. Fortul se afla nu departe de 
poartă, aşa că grenadele se vedeau bine cum se înălţau 
ca nişte norişori şi însemnând un arc foarte îndoit, 
cădeau în norul de fum, spărgându-se cu un zgomot 
grozav. Multe cădeau dincolo de întăritură şi acestea 
opreau venirea ajutoarelor. 

— În numele Tatălui, al Fiului şi al Sfântului Duh! 
spuse regele. Priveşte, Tyzenhauz! 

— Nu se vede nimic, stăpâne milostiv! 

— O să rămână doar un morman de pământ 
scormonit! Altfel nu se poate! Tyzenhauz, ştii cine se 
află acolo? i 

— Ştiu, măria ta, Babinicz! Dacă va scăpa cu viaţă, 
va putea spune că a fost în iad. 

— Trebuie să-i trimitem oameni  odihniţi! 
Ghinărare!... 

— Porunca a fost dată, dar e greu să ajungă acolo, 
pentru că grenadele trec peste fort şi cad ca grindina în 
partea dinspre noi. 

— Să tragă toate tunurile în ziduri, ca să le atragem 
luarea-aminte în alt loc! 

Grodzicki îşi îmboldi calul cu pintenii şi se repezi 
spre şanţuri. În curând, tunurile bubuiră pe toată linia, 
iar puţin mai târziu se văzu ieşind din şanţuri o ceată de 
mazurieni care alergau cât puteau de repede spre 
muşuroiul de cârtiţă. 

Regele sta şi privea. În cele din urmă, strigă: 

— Se cuvine să-l schimbăm şi pe Babinicz. Domniile 
voastre, cine vrea să-l înlocuiască de bunăvoie? 

Cei doi Skrzetuski şi Wotodyjowski nu se aflau în 
clipa aceea alături de rege, aşa că urmă un răstimp de 
tăcere. 

— Eu! se oferi pe neaşteptate jupân Topór 
Grylewski, un luptător de elită din călărim ea uşoară, 
care purta numele primatului. 

— Eu! repetă Tyzenhauz. 

— Eu, eu, eu! răsunară îndată mai multe glasuri. 

— Să se ducă acela care s-a oferit cel dintâi! hotări 
regele. 

Jupân Topor Grylewski îşi făcu semnul crucii, apoi 
duse plosca la gură şi plecă. 

Regele privea întruna la norul de fum, care 
acoperea muşuroiul de cârtiţă, înălțându-se şi mai sus, 
ca un pod, până la ziduri. Deoarece fortul se afla mai 
aproape de Vistula, colinele oraşului îl dominau; tocmai 
de aceea focul era atât de cumplit. 

În acest timp, bubuitul tunurilor slăbi întrucâtva, cu 
toate că grenadele mai însemnau şi acum arcuri înalte, 
în schimb pocnetele muschetelor se înteţiră de parcă mii 
de ţărani izbeau cu îmblăciele pe arie. 

— Se vede că iarăşi dau năvală, spuse Tyzenhauz. 


216 


Dată s-ar mai rări fumul, am vedea pedestrimea. 

— Să ne apropiem puţin! răspunse regele, 
îndemnându-şi calul. 

Ceilalţi îl urmară şi, înaintând pe malul Vistulei 
dinspre Ujazdow, ajunseră până la Solec. Deoarece 
livezile palatelor şi ale mânăstirilor, care coborau spre 
Vistula, fuseseră tăiate pentru foc de suedezi încă din 
timpul iernii şi copacii nu mai împiedicau vederea, se 
putură convinge şi fără ochean că apărătorii ieşeau într- 
adevăr la atac. 

— Aş vrea mai degrabă să pierd fortul, decât pe 
Babinicz! zise regele deodată. 

— Dumnezeu îl va păzi! rosti preotul Cieciszowski. 

— Nici jupân Grodzicki nu va întârzia să trimită 
ajutoare! adăugă Tyzenhauz. 

Vorbirea le fu întreruptă de un călăreț care se 
apropia, în galop dinspre oraş. Tyzenhauz care avea 
privirea atât de ageră, încât vedea mai bine decât alţii 
cu ocheanul, îşi puse mâinile în cap când îl văzu şi 
strigă: 

— Grylewski se întoarce! Babinicz trebuie să fi 
murit, iar fortul a căzut şi el. Regele îşi acoperi ochii cu 
mâinile, Grylewski îşi opri calul în loc şi, trăgând aerul 
pe gură, spuse: 

— Stăpâne milostiv! 

— Ce-i acolo? A fost ucis?! îl întrebă regele. 

— Jupân Babinicz zice că se simte bine acolo şi nu 
vrea să fie înlocuit, roagă doar să i se trimită mâncare, 
pentru că de azi-dimineaţă n-au mai pus nimic în gură. 

— Trăieşte deci? exclamă regele. 

— Zice că se simte bine! repetă jupân Grylewski. 

Ceilalţi, revenindu-şi din uimire, începură să strige: 

— Aşa curaj de cavaler mai zic şi eu! 

— Asta oştean! 

Apoi se întoarseră spre jupân Grylewski: 

— Domnia ta trebuia totuşi să rămâi acolo şi să-l 
înlocuieşti. Mai mare ruşinea să te întorci! Te-a apucat 
frica, domnia ta? Mai bine nu te ofereai! 

La acestea, jupân Grylewski: 

— Stăpâne milostiv! Cei care mă socotesc fricos, 
mă pot afla oricând gata să le ţin piept, dar înaintea 
măriei tale trebuie să spun în amănunt ce s-a întâmplat. 
Am ajuns în muşuroiul de cârtiţă, lucru de care poate că 
n-ar fi fost în stare mulţi dintre domniile lor, dar acel 
Babinicz m-a luat îndată la rost: „Du-te dracului, zice, 
domnia ta! Eu trudesc aici, de nu-mi mai văd capul din 
treabă, aşa că n-am timp de trăncăneală. Nu vreau să 
împart cu nimeni nici slava şi nici conducerea. Mă simt 
bine, zice, şi o să rămân aici, iar pe domnia ta o să 
poruncesc să te scoată afară din fort. Trăsni-te-ar! Noi 
n-avem ce pune în gură, zice, şi în loc de mâncare, ni se 
trimite altă căpetenie!” Ce-mi mai rămânea de făcut, 
stăpâne milostiv? Şi nu mă mir nici de starea lui 
sufletească, fiindcă acolo năduşesc de zor! 

— Domnia ta ce crezi? întrebă regele. O să reziste 
acolo? 

— Unde nu rezistă un diavol ca ăsta! Am uitat să 
spun ce mi-a strigat la plecare: „Am să stau aici o 
săptămână şi n-am să mă las, numai să am ce mânca!” 

— Poate să stea într-adevăr? 

— Măria ta, acolo e ziua judecății de apoi! 
Grenadele cad una după alta, sfărâmăturile de fier 
şuieră pe la ureche, pământul e presărat de gropi şi nici 
nu poţi să vorbeşti din pricina fumului. Ghiulelele zvârl 
atâta nisip şi mărăcini, că trebuie să te scuturi mereu, 
ca să nu fii îngropat. Au murit o groază dintre ei, dar cei 
care mai trăiesc stau întinşi în adâncuri înapoia 
parapetelor ridicate din scânduri, pe care le-au întărit 
cu pământ. Suedezii au lucrat foarte bine la acest fort 
care slujeşte acum polonezilor. Odată cu mine au sosit şi 
pedestraşii lui jupân Grodzicki, aşa că lupta s-a încins 
iarăşi. 

— De vreme ce nu putem ataca zidurile, atâta timp 
cât nu s-a deschis nici o spărtură, spuse regele, astăzi 
încă vom lovi palatele de pe Krakowskie; vom abate 
astfel în altă parte atenţia vrăjmaşului. 

— Şi palatele sunt foarte bine întărite, aproape ca 
nişte fortărețe! observă Tyzenhauz. 

— Dar nu vor primi ajutor din oraş, fiindcă 
îndârjirea suedezilor este îndreptată împotriva lui 
Babinicz, răspunse regele. Aşa va fi, pe viaţa mea, aşa 
va fi! Voi porunci îndată să dea năvală, dar mai întâi o să 
mă rog pentru Babinicz. 

Spunând acestea, regele luă din mâna preotului 
Cieciszowski crucifixul aurit, în care erau încrustate 
aşchii din sfânta cruce, şi, ridicându-l deasupra capului, 
începu să facă semnul sfânt asupra fortului îndepărtat, 
acoperit de foc şi fum. spunând: 

— Dumnezeule al lui Abraham, al lui Isac şi al lui 
Iacob, îndură-te de poporul tău şi scapă-i pe cei care 

pier acolo! Amin, amin, amin! 


Capitolul XIII 


Începu un atac sângeros dinspre Nowy Swiat spre 
Krakowskie Przodmiescie, nu prea norocos, dar cu 
oarecari foloase, întrucât abătu atenţia suedezilor de la 
fortul apărat de Kmicic şi îngădui luptătorilor să-şi tragă 
sufletul. Totuşi polonezii înaintară până la palatul lui 
Kazimierz dar nu putură să reziste în acest loc. 

Pe de altă parte, atacară de asemenea fără rezultat 
palatul lui Daniłowicz şi casa celor din Gdansk. Muriră 
iarăşi câteva sute de oameni. Regele avu bucuria să 
vadă cu acest prilej că până şi oastea şleahticilor se 
repezea, cu bărbăţie şi jertfire de sine asupra zidurilor şi 
că, după cele două încercări mai mult sau mai puţin 
neizbutite, curajul nu numai că nu scăzu, ci dimpotrivă, 
încrederea oştenilor în izbândă spori şi mai mult. 

Cea mai însemnată întâmplare din aceste zile fu 
sosirea lui Jan Zamoyski şi a lui jupân Czarniecki. Cel 
dintâi aduse pedestraşi de mâna întâi şi bombarde atât 
de mari de la Zamość, cum n-aveau nici suedezii. lar al 
doilea, înconjurându-l pe Duglas, în înţelegere cu jupân 
Sapieha. cu o parte din oştile lituaniene şi cu oastea 
şleahticilor din Podlasie, condusă de Jan Skrzetuski, 
venise să ia parte la asediul Varşoviei. Se aşteptau cu 
toţii, şi Czarniecki împărtăşea şi el această părere, că 
acest atac va fi cel din urmă. 

În întăritura cucerită de Kmicic fură aşezate 

bombardele cele mari care începură să tragă 
numaidecât; asupra zidurilor şi a porţii, reducând la 
tăcere tunurile suedeze. Atunci însuşi ghinărarul 
Grodzicki ocupă fortul, iar Kmicic se întoarse la tătarii 
săi. 

Dar nu apucă să ajungă la cvartirul său fiindcă fu 
chemat la Ujazdow. Regele îl lăudă pe tânărul cavaler în 
faţa tuturor căpeteniilor: nu se arătară zgârciţi cu 
firitiselile nici Czarniecki şi Sapieha, nici Lubomirski şi 
hatmanii coroanei. Stătea înaintea lor cu hainele 
sfâşiate şi pline de pământ, cu chipul înnegrit de fumul 
prafului de puşcă, nedormit şi murdar, dar bucuros că 
păstrase fortul,  binemeritând atâtea laude şi 
acoperindu-se de mare faimă în ochii celor două oştiri. 

Nu se lăsară mai prejos nici ceilalţi cavaleri, printre 
alţii Wołodyjowski şi jupân Zagłoba. 

— Jupâne Andrzej, nici nu ştii cât de mult ţine 
regele la domnia ta, îi spuse micul viteaz. Ieri am fost la 
sfatul de război, pentru că m-a luat jupân Czarniecki şi 
pe mine. S-a vorbit despre atac, apoi despre ştirile 
sosite din Lituania, despre războiul de acolo şi despre 
cruzimile pe care şi le îngăduise Pontus şi suedezii. 
Chibzuind cum să aţâţe vâlvătaia războiului, Sapieha a 
spus să se trimită acolo câteva steaguri sub conducerea 
unui om care să fie ceea ce a fost jupân Czarniecki în 
Polonia la început. La aceasta, regele: „Numai Babinicz 
poate fi omul potrivit!”. Ceilalţi au întărit şi ei. 

— În Lituania, mai ales în Samogitia, m-aş duce cu 
dragă inimă, răspunse Kmicic. Chiar vroiam să-l rog pe 
rege să-mi îngăduie să nu plec acum; aştept să luăm 

Varşovia. 

— Atacul hotărâtor va avea loc mâine! spuse 
Zagtoba, apropiindu-se. 

— Ştiu. Ce face Ketling? 

— Ăsta cine mai e? Poate Hassling? 

— E totuna, fiindcă el are două nume, ca toţi 
englezii, scoţienii şi multe alte naţii. 

— Adevărat, consimţi Zagłoba, iar hispanul are câte 
unul pentru fiecare săptămână. Slujitorul domniilor 
voastre mi-a spus că Hassling sau Ketling e sănătos; a 
început să vorbească, umblă pe picioarele lui şi nu mai 
are fierbinţeală; cere de mâncare la fiecare ceas. 

— Domnia ta n-ai fost la el? îl întrebă Kmicic pe 
micul viteaz. 

— N-am fost, pentru că n-am avut vreme. Cine se 
mai poate gândi la altceva înainte de atac? 

— Atunci să mergem acum. 

— Domnia ta, du-te mai întâi să te culci! îl îndemnă 
Zagtoba. 

— Adevărat, abia mă mai ţin pe picioare! 

Când ajunse acasă, jupân Andrzej urmă sfatul 
bătrânului, cu atât mai mult că şi pe Hassling îl găsi 
dormind, în schimb, seara veniră să-l viziteze Zagtoba şi 
Wołodyjowski şi se aşezară în foişorul încăpător pe care 
tătarii îi ridicaseră pentru „viteazul” lor. Kiemliczii le 
turnau din miedul vechi de o sută de ani, pe care regele 
i-l trimisese lui Kmicic, iar ei beau cu plăcere, fiindcă 
afară era prea cald. Hassling, palid încă şi slăbit, părea 
să soarbă viaţă şi putere din băutura scumpă. Zagtoba 
plescăia din limbă şi îşi ştergea năduşeala de pe frunte. 

— Hei, cum mai bubuie bombardele! spuse 
scoţianul, ascultând. Mâine porniţi la atac... Bine-i de cei 
sănătoşi Dumnezeu să vă binecuvânteze! Sunt de alt 
sânge şi am slujit cui i-am jurat, dar polonezilor le vreau 
numai binele! Ah, ce mied grozav! Parcă bei sănătate! 

Spunând acestea, îşi aruncă pletele aurii pe spate şi 
îşi înălţă ochii azurii spre cer; avea o faţă frumoasă, pe 
jumătate copilărească. Zagłoba se uita la el cu anume 
înduioşare. 

— Jupâne cavaler, domnia ta vorbeşti tot atât de 
bine polona ca oricare dintre noi. Fă-te polonez, 
îndrăgeşte ţara noastră şi vei face un lucru vrednic, iar 
de mied nu vei duce lipsă! Cât despre dreptul de 
împământenire, nu-i chiar atât de greu de căpătat, 
deoarece eşti oştean. 

La acestea, Hassling: 

— Mai ales că sunt şi şleahtic. Numele meu întreg 
este Hassling-Ketling of Elgin. Familia mea se trage din 
Anglia, deşi s-a statornicit în Scoţia. 

— Ţările acestea sunt tare departe, dincolo de 
mare, iar aici parcă e mai bine de trăit pentru oricine! 
răspunse Zagtoba. 

— Eu mă simt bine şi aici! 

— Noi însă nu, spuse Kmicic care se tot foia 
nerăbdător pe laviţă, deoarece aşteptăm să auzim ce s-a 
întâmplat, iar domniile voastre v-aţi apucat să vorbiţi de 
obârşie. 

—  Întrebaţi-mă şi am să răspund. 

— Ai văzut-o de multe ori pe jupâniţa Billewicz? 

Obrajii palizi ai lui Hassling se rumeniră. 

— În fiecare zi! spuse. 

Kmicic începu să se uite la el cu luare-aminte. 

— Erai omul ei de încredere? De ce roşeşti? În 
fiecare zi? Cum adică în fiecare zi? 

— Ştia că-i vreau binele, i-am fost de folos în câteva 
rânduri. Se va vedea mai încolo cum şi în ce fel, iar 
acum trebuie s-o iau de la început. Domniile voastre 
poate că nu ştiţi că atunci când prinţul comis a adus-o 
pe jupâniţa la Taurogi, eu nu mă aflam la Kiejdany. N-o 
să mai spun încă o dată de ce s-a întâmplat aşa, fiindcă 
s-au vorbit verzi şi uscate, voi spune doar că, după ce au 
sosit, au băgat de seamă cu toţii că prinţul e îndrăgostit 
lulea. 

— Pedepsi-l-ar Dumnezeu! strigă Kmicic. 

— Au urmat petreceri, cum nu mai fuseseră înainte, 
aruncări cu sulița la inel şi turniruri. De parcă trăiam în 
vremuri cum nu se poate mai liniştite; în acest timp însă, 
scrisorile se încrucişau zilnic, veneau trimişi de la 
elector, de la prinţul Janusz. Ştiam că prinţul Janusz, 
îmbulzit de jupân Sapieha şi de confederați, cerşea 
ajutorul şi mila lui Dumnezeu, pentru că îl ameninţa 
pieirea. Dar noi, nimic! La hotarul cu Prusia electorului 
oştile erau pregătite, rotmiştrii soseau cu cei înrolați, 
dar noi nu ne grăbeam să-i venim în ajutor, fiindcă 
prinţul nu vroia să se despartă de jupâniţă. 

— Din pricina asta nu l-a ajutat Bogustaw pe vărul 
său? întrebă Zagłoba. 

— Întocmai. Aşa spunea Paterson şi cei din preajma 
lui. Unii murmurau, iar alţii erau bucuroşi că Radziwiltii 
o să piară. Sakowicz se ocupa de treburile obşteşti în 

locul prinţului, răspundea la scrisori şi se sfătuia cu 
solii, în vreme ce prinţul îşi storcea mintea să 
născocească petreceri, plimbări călare sau vânători. Un 
zgârcit ca el arunca banii în toate părţile, poruncea să 
se taie mile întregi de pădure pentru ca jupâniţa să aibă 
o privelişte cât mai frumoasă de la fereastră, într-un 
cuvânt, îi arunca numai flori la picioare şi se purta astfel 
cu ea, încât dacă ar fi fost fie şi regina Suediei, nu i-ar fi 
arătat mai multă cinstire. Mulţi o căinau din această 
pricină, spunând: „Totul e spre pierzania ei; de însurat, 
prinţul n-o să se însoare, iar de-i va câştiga inima, va 
face cu ea ce vrea.” S-a arătat însă că nu avea de-a face 
cu o jupâniţa pe care s-o poată duce pe drumuri 
necinstite. Oho! 

— Ei vezi? strigă Kmicic. Asta o ştiu eu mai bine 
decât alţii! 

— Şi jupâniţa Billewicz cum primea acea cinstire 
vrednică de o regină? întrebă Wołodyjowski. 

— La început cu chipul zâmbitor, deşi se vedea că 
poartă o durere în inimă. Lua parte la vânători, la jocuri, 
la plimbări călare şi la întreceri, gândind că acestea 
erau obiceiurile de la curtea prinţului. Dar şi-a dat 
seama curând că toate acestea erau numai pentru ea. 
Odată, după ce prinţul şi-a secătuit mintea cu tot felul 
de jocuri, a vrut să-i arate jupâniţei priveliştea unei 
lupte. A fost aprinsă o aşezare nu departe de Taurogi, pe 
care o apăra pedestrimea atacată de prinţ. Fireşte, a 
obţinut o mare biruinţă, după care, sătul de slavă, i-a 
căzut  jupâniţei la picioare şi a rugat-o să-i 
împărtăşească simţămintele. Nu se ştie ce i-a proposuit, 

dar de atunci prietenia dintre ei a luat sfârşit. Ea a 
început să se ţină zi şi noapte de mâneca unchiului ei, 
spătarul de Rosienie, iar prinţul... 

— A început s-o amenințe? strigă Kmicic. 

— Da' de unde! S-a îmbrăcat în veşmintele 
păstorului grec Philemon; trimişii goneau întruna la 
Królewiec după straie de păstori, panglici şi peruci. Se 
prefăcea deznădăjduit, umbla pe sub ferestrele ei şi 
cânta din lăută. Domniile voastre, vă spun ce gândesc cu 
adevărat; era un călău înverşunat împotriva virtuţii 
jupâniţelor; despre el se poate spune ce se spune pe la 
noi despre asemenea oameni: oftaturile lui au umflat 
multe pânze ale jupâniţelor, dar de astă dată se 
îndrăgostise cu adevărat, şi nu e de mirare, fiindcă 
jupâniţă aminteşte mai degrabă de o zeiţă, decât de o 
făptură pământească. 

Aici Hassling se roşi din nou, dar jupân Andrzej nu 
băgă de seamă, deoarece punându-şi mâinile în şolduri 
de bucurie, tocmai privea triumfător la Zagłoba şi 
Wołodyjowski. 

— O cunoaştem prea bine, e Diana întreagă, numai 
că-i lipseşte luna din păr! spuse micul cavaler. 

— Care Diana?! Pe Diana ar lătra-o propriii câini, 
dacă ar vedea-o pe ea! strigă Kmicic. 

— De aceea am şi zis „nu e de mirare”, răspunse 
Hassling. 

— Bine, numai că pentru acest „nu e de mirare” l-aş 
fi fript la foc potolit; pentru acest „nu e de mirare” aş fi 
poruncit să-i înfigă caiele în tălpi... 

— Isprăveşte, domnia ta! îl întrerupse Zagłoba. 

Întâi să pui mâna pe el şi pe urmă să te lauzi, acum însă 
lasă-l pe acest cavaler să vorbească. 

— Am făcut de multe ori strajă înaintea încăperii în 
care dormea, spuse Hassling, şi ştiu cum se mai 
perpelea în pat, cum ofta şi vorbea singur, cum se văieta 
ca de durere; atât de mult îl chinuiau poftele. Se 
schimbase grozav şi slăbise; poate că-l măcina boala 
care avea să-l doboare la pat mai târziu. Între timp, la 
curte se răspândi vestea că prinţul nu mai ştie ce face şi 
vrea să se căsătorească. A aflat şi soţia voievodului 
Janusz, care locuia cu principesa la Taurogi. Au început 
supărările şi ciuda, fiindcă după cum vă este cunoscut şi 
domniilor voastre, Bogusław consimţise să se însoţească 
mai târziu cu principesa Janusz6wna, când aceasta avea 
să mai crească. El însă uitase de toate, orbit cum era de 
dragoste. Prinţesa Januszowna s-a înfuriat şi a plecat cu 
fiica în Kurlandia, iar el i-a cerut mâna jupâniţei în 
aceeaşi seară. 

— I-a cerut mâna?! strigară uimiţi Zagłoba, Kmicic 
şi Wotodyjowski. 

— Chiar aşa! Mai întâi spătarului de Rosienie, care 
a rămas şi el tot atât de mirat ca şi domniile voastre şi n- 
a vrut să creadă, dar când s-a convins, în cele din urmă, 
nu-şi mai încăpea în piele de bucurie, fiindcă unirea cu 
Radziwił însemna o mare cinste pentru neamul 
Billewiczilor; Paterson spunea că înrudirea era mai 
veche şi se uitase. 

— Vorbeşte mai departe! îl îndemnă Kmicic arzând 
de nerăbdare. 

— S-au dus amândoi la jupâniţă cu fala obişnuită în 

astfel de împrejurări. Toată curtea era în fierbere. De la 
prinţul Janusz veniseră veşti proaste pe care le citise 
doar Sakowicz, dar nu-l mai lua nimeni în seamă, pentru 
că, arătându-se împotriva căsătoriei, nu se mai bucura 
de bunăvoința stăpânului. Printre noi, unii spuneau că 
nu e pentru prima dată când un Radziwiłł se însoţeşte cu 
o şlahciancă şi că în această Republică toţi şleahticii 
sunt deopotrivă, iar neamul Billewicz se trage din 
timpurile romanilor. Asta o spuneau cei care vroiau să- 
şi, câştige bunăvoința viitoarei stăpâne. Alţii susțineau 
că e vorba doar de o viclenie a prinţului, ca să se 
apropie mai mult de jupâniţa, cum se întâmpla nu o dată 
între logodnici, şi cu acest prilej să-i culeagă floarea 
fecioriei. 

— Sigur că asta a fost! Altceva nimic! întări jupân 
Zagtoba. 

— Tot aşa gândesc şi eu, zise Hassling, dar 
ascultați mai departe. În timp ce noi ne băteam capul la 
curte, a căzut ca trăsnetul vestea că jupâniţa a pus 
capăt îndoielilor şi a respins propunerea prinţului. 

— Dumnezeu s-o binecuvânteze! strigă Kmicic. 

— A  respins-o de-a dreptul! îşi urmă vorba 
Hassling. Era destul să te uiţi la prinţ, ca să-ţi dai seama 
că aşa era. El, căruia i se supuneau până şi principesele, 
nu suferea împotrivirea şi mai să-şi piardă minţile. Era 
primejdios să te arăţi înaintea lui. Ştiam cu toţii că 
lucrurile nu vor rămâne aşa şi că mai devreme sau mai 
târziu prinţul avea să încerce cu de-a sila... Într-adevăr, 
a doua zi a fost răpit spătarul de Rosienie şi dus la Tylza, 
dincolo de hotarul cu electorul. În aceeaşi zi, jupâniţă l-a 

rugat pe cel care făcea de strajă la uşa ei, să-i dea un 
pistol încărcat. Acesta n-a refuzat, întrucât şleahtic şi 
om de onoare fiind, s-a milostivit de nenorocirea ei, 
admirându-i frumuseţea şi statornicia. 

— Cine-i omul acela? întrebă Kmicic. 

— Eu! răspunse Hassling uscat. 

Jupân Andrzej îl înşfacă în braţe şi-l strânse cu atâta 
putere, că scoţianul, încă slăbit, ţipă de durere. 

— Nu-i nimic! strigă Kmicic. Nu mai eşti prins, 
acum eşti fratele şi prietenul meu! Spune ce vroi? Pe 
legea mea, spune ce vrei? 

— Să mă odihnesc o clipă! răspunse Hassling 
gâfâind. 

Şi tăcu, strângând mâinile pe care i le întindeau 
Wotodyjowski şi Zagtoba. În sfârşit, văzând că toţi ard 
de nerăbdare, vorbi mai departe: 

— Am prevenit-o de asemenea că doftorul prinţului 
pregătea nu ştiu ce leacuri şi fierturi care ameţeau, 
lucru pe care-l ştia toată lumea. Dar temerile s-au arătat 
de prisos, pentru că s-a amestecat mâna lui Dumnezeu 
care, atingându-l pe prinţ cu degetul, l-a doborât pe 
patul de suferinţă; a bolit vreo lună de zile. Mai mare 
minunea, domniile voastre, s-a prăbuşit pe neaşteptate, 
ca şi când i-ar fi retezat cineva picioarele cu coasa, în 
ziua în care vroia să întineze cinstea jupâniţei. Nici 
vorbă, a fost la mijloc mâna Domnului! S-a gândit şi el la 
asta şi s-a înfricoşat; fie că i s-au stins poftele din pricina 
bolii, fie că aştepta să-şi recapete puterile, destul că 
după ce s-a înzdrăvenit, a lăsat-o în pace şi a îngăduit să 
fie adus de la Tylza spătarul de Rosienie. Ce-i drept, 

părăsise patul, dar nu scăpase de frigurile care-l 
chinuiau şi acum. Pe de altă parte, trebuia să plece în 
curând la Tykocin, unde a cunoscut înfrângerea. S-a 
întors şi mai bolnav, apoi electorul l-a chemat la el. Între 
timp, la Taurogi s-a petrecut asemenea schimbare, care 
pare ciudată şi de batjocură, destul că prinţul nu mai 
poate avea încredere în nici unul dintre curteni sau 
oşteni, afară de cei foarte bătrâni, care nu mai văd şi nu 
mai aud, aşa că nu mai sunt buni de nimic. 

— Ce s-a întâmplat? întrebă Zagtoba. 

— În timpul campaniei de ia Tykocin, încă înainte 
de înfrângerea de la Jonów, au pus mâna pe jupâniţa 
Anna Borzobohata-Krasiefiska pe care au trimis-o la 
Taurogi. 

— Colac peste pupăză! se cruci Zagłoba. 

lar Wołodyjowski începu să clipească din ochi şi să 
mişte avan din mustăcioară. În cele din urmă, zise: 

— Jupâne cavaler, să nu spui nimic rău de ea, 
fiindcă după însănătoşire vei avea de-a face cu mine. 

— Chiar dacă aş vrea, tot nu pot să spun nimic rău 
despre ea; dacă e logodnica domniei tale, atunci am să-ţi 
spun că n-o păzeşti prea bine, iar dacă-ţi este rudă, o 
cunoşti cum nu se poate mai bine, ca să-mi tăgăduieşti 
vorbele; destul că într-o săptămână jupâniţa asta i-a 
îmbrobodit pe toţi, tineri şi vârstnici, numai cu privirile-i 
galeşe şi cu niscaiva vrăjitorii despre care nu pot să 
vorbesc. 

— Ea e! Şi în iad aş fi recunoscut-o! murmură 
Wotodyjowski. 

— Lucru de mirare! spuse Hassling. Jupâniţa 

Billewicz e tot atât de frumoasă, dar aşezată şi serioasă 
ca o prinţesă, încât poate fi admirată şi iubită, dar 
nimeni nu cutează nici măcar ochii să-i ridice la ea, 
necum să nutrească vreo nădejde. Cunoaşteţi şi 
domniile voastre că jupâniţele sunt de mai multe feluri: 
unele ca nişte fecioare romane, altele, abia apuci să te 
uiţi la ele, că le şi... 

— Domnia ta! se  burzului  jupân Michał 
ameninţător. 

— Jupâne Michał, nu te mai supăra, că aşa e! îl 
dojeni Zagtoba. Tu însuţi baţi din pinteni ca un cocoş pe 
lângă ea şi ţi se umplu ochii de abureală, iar că face ochi 
dulci, o ştim cu toţii şi chiar tu ai spus-o de o sută de ori. 

— Să lăsăm asta! propuse Hassling. Am vrut să vă 
lămuresc de ce pe jupâniţă Billewicz au îndrăgit-o doar 
câţiva, care i-au putut preţui cu adevărat farmecul 
neîntrecut, aici Hassling roşi iarăşi, iar pe jupâniţa 
Borzobohata aproape toţi. Pe legea mea, te umflă râsul, 
parcă dăduse ciuma în toate inimile. Gâlcevile şi 
încăierările s-au înmulţit îndată. Şi de ce? Pentru ce? 
Pentru că domniile voastre trebuie s-o aflaţi şi pe asta, 
nici unul nu se poate lăuda că jupâniţă îi împărtăşeşte 
simţămintele, dar fiecare trage nădejde că mai devreme 
sau mai târziu va izbândi. 

— Ea e, parc-aş vedea-o! murmură iarăşi 
Wotodyjowski. 

— În schimb, cele două jupâniţe s-au plăcut grozav; 
mai spuse Hassling. Una nu face un pas fără cealaltă şi, 
cum la Taurogi jupâniţa Borzobohata face ce vrea... 

— Cum adică? îl întrerupse micul cavaler. 

— Adică îi conduce pe toţi. Sakowicz n-a plecat cu 
prinţul de astă dată, atât de bine l-a prostit, iar 
Sakowicz e stăpân în toate proprietăţile lui Bogusław. 
Prin el conduce jupâniţă Anna. 

— E chiar atât de îndrăgostit? întrebă din nou 
Wołodyjowski. 

— Şi are foarte multă încredere în el, fiindcă e un 
om foarte puternic. 

— Şi îl cheamă Sakowicz? 

— Văd că domnia ta vrei să nu-l mai uiţi! 

— E... fireşte! rāspunse Wołodyjowski parcă 
nepăsător, dar mustăcioara îi tremura atât de 
amenințătoare, încât pe Zagłoba îl trecură fiorii. 

— Vroiam să mai adaug, zise Hassling, că dacă 
jupâniţă Borzobohata i-ar fi poruncit lui Sakowicz să-l 
trădeze pe prinţ şi să înlesnească fuga ei şi a prietenei, 
acesta ar fi făcut-o fără şovăire. Dar după câte cunosc, 
jupâniţa prefera să facă totul fără ştirea lui... cine ştie... 
poate chiar în ciuda lui. Un rotmistru, tot scoţian şi el, 
dar nu şi catolic, mi-a destăinuit că plecarea spătarului 
de Rosienie cu jupâniţele era deja plănuită, cu sprijinul 
celorlalţi oşteni, şi avea să aibă loc în curând... 

Hassling începu să răsufle cu greutate, fiindcă 
ostenise şi abia se mai ţinea pe picioare. 

— E lucru cel mai însemnat pe care vroiam să vi-l 
spun! adăugă în grabă. 

Wołodyjowski şi Kmicic mai că se luară cu mâinile 
de păr. 

— Unde vor să fugă? 

— Mai întâi în pădure, apoi să se strecoare prin 

codri până la Biatowicza... Mi se taie răsuflarea!... 

Îi întrerupse trimisul lui Sapieha, care le aduse lui 
Wotodyjowski şi lui Kmicic câte o hârtie împăturită în 
patru. Când o desfăcu pe a lui, Wotodyjowski zise: 

— Poruncă să ne ocupăm locurile pentru atacul de 
mâine. 

— Auziţi mugetul bombardelor? întrebă Zagłoba. 

— Ehei, mâine, mâine! 

— Of, ce căldură! se văietă Zagtoba. Ziua nu e bună 
pentru năvală... Să le ia dracul de călduri. Maica 
Domnului... cu toată căldura, mâine o să se răcească 
destul de mulţi, dar nu dintre aceia care se 
încredinţează pazei tale, Ocrotitoare a noastră. Da' ce 
mai grohăie tunurile astea!... Sunt prea bătrân pentru 
atacul zidurilor... la câmp deschis e altceva. 

Deodată, în uşă se ivi un nou trimis. 

— Jupân Zagłoba se află aici? întrebă. 

— Iată-mă! 

— Din porunca regelui, domnia ta vei rămâne 
mâine alături de măria sa. 

— Aha, vor să mă ferească de atac, fiindcă ştiu că s 
bătrânul va porni cel dintâi, când va auzi trâmbiţele 
sunând. E un stăpân bun, cu ţinere de minte, n-aş vrea 
să-l îngrijorez, dar nu ştiu dacă mă voi putea ţine în 
frâu. La o adică, nu mai ţin cont de nimic şi dau buzna 
înainte... Aşa mi-e firea!... E un stăpân bun!... Goarnele 
vestesc că fiecare trebuie să se ducă la locul lui. Ei, 
mâine, mâine!... Va avea de lucru şi sfântul Petru; 
trebuie să pregătească şi el cărţuliile... Până şi în iad au 
pus căldările cu smoală proaspătă pe foc pentru scalda 

suedezilor... Of, mâine!... 


Capitolul XIV 


La 1 iulie, între Powazki şi aşezarea numită mai 
târziu Marymont, se ţinu o slujbă pe care o ascultară cu 
răsuflarea tăiată zece mii de oameni din trupele 
regulate. Regele jură că dacă va birui, va înălța o 
biserică Sfintei Fecioare. Urmându-i pilda, făgăduiră 
prin jurământ, fiecare după puterile sale, dregătorii, 
hatmanii, cavalerii şi până şi oştenii de rând, deoarece 
acea zi avea să fie ziua asaltului hotărâtor. 

După liturghie, toate căpeteniile plecară la locurile 
lor. Jupân Sapieha se afla în faţa bisericii Sfântului Duh, 
care pe atunci era dincolo de ziduri, dar pentru că era 
un punct însemnat, fusese întărită cum se cuvine de 
suedezi. Jupân Czarniecki trebuia să atace casa celor 
din Gdansk, deoarece peretele din spate al clădirii era o 
parte din zidul de apărare, pe care străpungându-l putea 
să pătrundă în oraş. Piotr Opaliński, voievodul de 
Podlasie, avea să dea năvală cu cei din Wielkopolska şi 
din Mazowsze dinspre Krakowskie şi Vistula. Polcurile 
regale stau înaintea porţii Nowomiejska. Oştenii erau 
atât de mulţi, încât aproape că n-aveau cum să înainteze 
toţi spre ziduri; toată întinderea, satele din preajma 
oraşului şi luncile oable erau năpădite de marea de 
oameni, dincolo de care albeau corturile, iar înapoia lor 
carele până hăt, departe; privirea se pierdea în zarea 
cenuşie, neputând să cuprindă întregul furnicar. 

Pâlcurile aşteptau pregătite cu armele îndreptate 
înainte şi cu piciorul încordat pentru fugă, gata în orice 
clipă să se repeadă spre spărturile făcute de tunurile 
cele mari, îndeosebi de bombardele aduse de Zamoyski. 
Mugetul tunurilor nu contenise deloc, dar asaltul 
întârzia numai pentru că se aştepta ultimul răspuns al 
lui Wittemberg la scrisoarea pe care i-o trimisese marele 
cancelar Korycihski. Dar aproape de amiază, după ce o 
căpetenie aduse răspunsul asediatorilor, care refuzau să 
se supună, în jurul oraşului răsunară trâmbiţele şi atacul 
începu. 

Oştile coroanei, conduse de hatman, ale lui 
Czarniecki, polcurile regale şi pedestrimea lui jupân 
Zamoyski, lituanienii lui Sapieha şi pâlcurile de şleahtici 
se năpustiră ca un talaz asupra zidurilor. lar de pe 
ziduri înfloriră spre ei fâşii de fum alburiu şi jerbe de 
flăcări tunurile mari, hacoviţele!*, tunurile orgă! şi 
muschetele bubuiră toate odată, cutremurând pământul 
din temelii. Ghiulelele amestecau mulţimea de oameni, 
scormoneau adâncimea, dar luptătorii alergau înainte şi 
se căţărau spre fortăreață, neţinând seama de foc şi 
moarte. Norii de fum acoperiră soarele. 

Atacau cu toţii îndârjiţi locurile mai apropiate; 
hatmanii poarta Nowomiejska, Czarniecki casa celor din 
Gdańsk, jupân Sapieha cu lituanienii biserica Sfântului 
Duh, iar mazurienii şi cei din Wielkopolska—kKrakowskie 
Przedmiescie dinspre Vistula. 

Cei din urmă aveau de învins cele mai mari greutăţi, 


13 Tunuri mici de fier. 
14 Mai multe ţevi aşezate în paralel. 

fiindcă toate palatele şi casele de pe Krakowskie 
Przedmieście erau prefăcute în fortărețe. Dar în acea zi 
mazurienii erau atât de înverşunaţi, încât nimic nu era 
în stare să le oprească iureşul. Cucereau casă după 
casă, palat după palat, se băteau la ferestre şi la uşi, 
spârcuindu-i pe cei dinăuntru. 

După cucerirea unei clădiri, înainte ca sângele să li 
se usuce pe mâini şi pe faţă, se aruncau asupra alteia şi 
lupta piept la piept se încingea din nou, apoi iarăşi 
alergau mai departe. Oştenii de elită se luau la întrecere 
cu  şleahticii, iar aceştia cu pedestraşii. Primiseră 
poruncă să ţină în faţă snopi de grâu necopt, care să-i 
apere de plumbi, dar în focul luptei aruncau tot ce-i 
încurca şi alergau cu pieptul descoperit. Suedezii fură 
nimiciţi până la unul în clădirile mai mici, în grajdurile 
magnaţilor şi prin grădinile care coborau spre Vistula. 
Nu departe de palatul Kazanowski, pedestrimea încercă 
să oprească năvala şi, ajutată de pe zidurile palatului, 
din biserică şi clopotniţa bernardinilor, care alcătuiau 
parcă o fortăreață puternică, îi primi pe atacatori cu un 
foc îndrăcit. 

Dar grindina de plumb nu-i opri nici o clipă şi 
şleahticii, strigând „mazurienii înving!” se năpustiră cu 
săbiile în mijlocul pătratului vrăjmaş; în urma lor se 
repeziră pedestraşii regali şi slujitorii înarmaţi cu 
reteveie, baltage şi securi. Pătratul se sfărâmă într-o 
clipită şi începu măcelul. Potrivnicii se amestecară unii 
cu alţii, alcătuind parcă un ghem uriaş care se răsucea, 
se frământa şi se rostogolea în propriul sânge între 
palatul Kazanowski, casa lui Radziejowski şi poarta 


236 


Cracoviei. 

Dinspre Krakowskie Przedmiescie soseau însă ca un 
râu înspumat alte cete de luptători dornici de sânge. În 
cele din urmă, pedestrimea suedeză fu zdrobită şi 
începu acel atac faimos asupra palatului Kazanowski şi 
în acelaşi timp asupra bisericii bernardinilor, care avea 
să hotărască soarta bătăliei. 

Jupân Zagtoba luă şi el parte, fiindcă greşise ieri, 
socotind că regele îl chema numai să-i ţină tovărăşie. 
Dimpotrivă, i se încredința, ca unui războinic vestit şi 
încercat, conducerea slujitorilor, a oştenilor regali şi a 
şleahticilor care aveau să atace din această parte. Jupân 
Zagłoba vroia într-adevăr să meargă cu ei în urmă, 
mulţumindu-se să ocupe palatele cucerite mai înainte, 
dar când, de la început întrecându-se unii pe alţii, se 
învălmăşiră cu totul, şuvoiul omenesc îl luă şi pe el. Cu 
toate că firea îl înzestrase cu multă prevedere şi prefera, 
atunci când era cu putinţă, să nu-şi pună viaţa în 
primejdie, se lăsă dus de val; în atâtea bătălii şi măceluri 
cumplite se obişnuise ca la nevoie să lupte cot la cot cu 
ceilalţi, ba chiar mai bine, întrucât în inima-i bărbată 
deznădejdea se împreuna cu turbarea. 

Aşa şi acum se pomeni la poarta palatului 
Kazanowski sau mai degrabă în iadul care clocotea 
înfricoşător înaintea acelei porţi, în mijlocul încleştării, 
în căldură, înghesuială şi grindină de plumbi, în foc şi 
fum, gemete şi strigăte omeneşti. Mii de securi, baltage 
şi sulițe izbeau în poartă; mii de umeri se opinteau şi o 
zgâlţâiau cu înverşunare; unii se prăbuşeau ca loviți de 
trăsnet, alţii se îmbulzeau în locul lor, călcau peste 

trupurile căzute şi împingeau înainte, căutându-şi parcă 
înadins moartea. Nimeni nu mai văzuse vreodată şi nu-şi 
amintea o apărare mai îndărătnică, dar nici un atac atât 
de îndârjit. De la etajele de sus se revărsa asupra porţii 
o ploaie de plumbi, se turna smoală, dar cei care se 
aflau în foc, împinşi de afară, nu mai puteau da înapoi 
chiar dacă vroiau. Câte unii, uzi de sudoare şi negri de 
pulbere, cu dinţii încleştaţi şi privirea sălbatică, loveau 
în canaturi cu grinzi uriaşe pe care în vremuri de linişte 
abia le-ar fi ridicat doi-trei bărbaţi puternici. 
Înflăcărarea întreia puterile. Atacau în acelaşi timp 
toate ferestrele, la etajele de sus rezemau scări, se tăiau 
grilajele din zid. Iar dincolo de grilaje, la ferestre, în 
spărturile zidurilor pândeau ţevile muschetelor, care nu 
încetau nici o clipă să fumege. Era atâta fum şi atâta 
praf, încât deşi soarele lumina pe cer, atacatorii abia se 
puteau recunoaşte unii pe alţii. Cu toate acestea, nu 
părăseau lupta, din contră, urcau scările şi izbeau în 
poartă cu şi mai multă înverşunare, mai ales că larma de 
la biserica bernardinilor vestea că alte cete se băteau 
acolo cu tot atâta înflăcărare. 

Deodată, Zagtoba strigă cu un glas atât de puternic, 
încât îl auziră cu toţii, cu toată vânzoleala şi zgomotul 
împuşcăturilor: 

— Un săculeţ de pulbere sub poartă! 

I se aduse într-o clipită, iar el porunci să se sape o 
gaură îngustă lângă balamale, atât de îngustă, încât să 
încapă numai săculeţul. După ce-l băgă înăuntru, jupân 
Zagłoba aprinse el însuşi sfoara cu pucioasă, apoi 
porunci: 

— Daţi-vă la o parte! Lipiţi-vă de ziduri!, 

Cei care se aflau mai aproape fugiră în amândouă 
părţile spre cei care puneau scările la ferestrele mai 
depărtate şi urmă o clipă de aşteptare. 

Un trosnet uriaş cutremură văzduhul şi trâmbe noi 
de fum ţâșniră în sus. Jupân Zagłoba se repezi iarăşi eu 
oamenii săi. Explozia nu mărunţise canaturile, dar 
rupsese, balamalele din partea dreaptă, frânsese câteva 
grinzi groase, slăbite de securi, îndoise drugul şi 
împinsese jumătatea de jos spre tindă, formând o 
deschizătură prin care se putea strecura cu uşurinţă un 
om oricât de spătos. 

Parii ascuţiţi, topoarele şi securile începură îndată 
să izbească cu furie în canatul şubrezit; sute de umeri se 
opintiră, se auzi un trosnet ascuţit şi o parte din poartă 
se nărui, descoperind adâncul întunecos al tinzii. 

Din acea  mohoreală  pormniră  numaidecât 
împuşcături de muschetă, dar râul de oameni se năpusti 
prin deschizătură într-un iureş năprasnic; palatul era 
cucerit. 

În acelaşi timp, atacatorii pătrunseră şi prin 
ferestre şi începu o luptă înfricoşătoare piept la piept 
înăuntrul clădirii. Se cucerea încăpere după încăpere, 
un coridor după altul, etaj după etaj. Zidurile erau 
crăpate dinainte şt atât de slăbite, încât în câteva odăi 
tavanele se prăbuşiră cu zgomot, acoperind sub 
dărâmături pe polonezi şi suedezi) laolaltă. Dar 
mazurienii înaintau ca pârjolul, pătrundeau peste tot, 
lovind cu săbiile, tăind şi împungând. Nici unul dintre 
suedezi nu cerea îndurare şi nici unul nu era iertat. În 

câteva coridoare şi locuri de trecere, trupurile celor 
căzuţi astupau drumul şi suedezii se adăposteau înapoia 
lor ca după nişte parapete, dar năvălitorii le trăgeau de 
păr şi de picioare, aruncându-le pe fereastră. Sângele 
curgea pâraie pe scări. Cete de suedezi se mai apărau, 
ici şi colo, prijonind cu braţele amorţite loviturile 
atacatorilor. Aveau feţele pline de sânge, ochii li se 
înceţoşau, mulţi cădeau în genunchi, dar nu încetau 
lupta; îmbulziţi din toate părţile, înăbuşiţi de mulţimea 
potrivnicilor, scandinavii mureau în tăcere, ca nişte 
oşteni vrednici de faima lor. Chipurile de piatră ale 
zeităților şi ale eroilor antici. Împroşcate de sânge, 
priveau cu ochii reci la acest prăpăd. 

În vreme ce Roch Kowalski lăţea urgia la etajele de 
sus, jupân Zagłoba se năpusti cu cetele sale pe terase si, 
tăind pedestraşii care se apărau acolo, intră în acele 
grădini minunate, cunoscute în Europa întreagă. Copacii 
fuseseră  retezaţi, plantele  târâtoare distruse de 
ghiulelele poloneze, fântânile sfărâmate, pământul 
scurmat de grenade, într-un cuvânt, pretutindeni se 
vedeau urmele pustiirii şi ale nimicirii, cu toate că 
suedezii mi jefuiseră nimic, gândindu-se la Radziejowski. 
Se încinse şi aici o luptă, pe viaţă şi pe moarte, dar nu 
dură multă vreme, pentru că împotrivirea suedezilor 
slăbi curând. După ce fură ucişi până la cel din urmă 
sub conducerea lui Jupân Zagłoba, oştenii se răspândiră 
prin grădini şi prin încăperile palatului după pradă. 

Iar jupân Zagłoba se duse la marginea grădinii, într- 
un loc unde zidul împrejmuitor forma un „pinten” 
puternic și unde nu ajungea soarele. Oşteanul vroia să 

se odihnească puţin şi să-şi şteargă fruntea de sudoare. 
Deodată, văzu nişte monstra ciudaţi care-l priveau 
duşmănos din cuşca zăbrelită. 

Cuşca era aşezată în colţul zidului, aşa că ghiulelele 
care cădeau de afară nu ajungeau până la ea. Uşa era la 
perete, dar fiinţele acelea ogârjite şi hidoase nici nu se 
gândeau să se folosească de acest prilej; dimpotrivă, 
înfricoşate pesemne de larmă, de şuieratul plumbilor şi 
de măcelul la care priviseră, se ghemuiseră într-un colţ 
şi se acoperiseră cu paie, vestindu-şi spaima doar prin 
mârâituri. 

— Să fie simiae!” sau niscaiva diavoli? Se întrebă 
Jupân Zagtoba. 

Îl cuprinse mânia deodată, curajul îi crescu şi se 
repezi cu sabia ridicată în cuşcă. 

După prima lovitură de paloş se iscă o zarvă 
grozavă. Maimuţele cu care suedezii se purtau bine şi 
pe care le hrăneau din porţiile proprii, fiindcă le plăceau 
giumbuşlucurile lor, înnebuniră de spaimă şi, pentru că 
jupân Zagłoba astupa ieşirea, începură să se înalțe în 
sărituri uriaşe prin cuşcă, să se agate de pereţi şi de 
tavan, să ţipe şi să scrâşnească din măsele. În cele din 
urmă, una din ele, înfricoşată, sări pe grumazul lui jupân 
Zagłoba şi, apucându-l de cap, se lipi de el cu toată 
puterea. Alta i se agăţă de braţul drept, a treia îl apucă 
de gât din faţă, iar a patra se prinse de mânecile 
înnodate la spate ale contăşului. Sugrumat şi năduşit, se 
zbătea în zadar, lovind orbeşte înapoi; în curând i se tăie 
răsuflarea, ochii îi ieşiră din orbite şi-începu să strige 


15 Maimute (lat.). 

deznădăjduit: 

— Ajutor, domniile voastre! 

Ţipetele atraseră zece-cincisprezece oşteni care, 
neînţelegând ce se petrece, îi alergară în ajutor cu 
săbiile aburind de sânge, dar se opriră deodată uluiţi, se 
uitară unii la alţii şi, parcă sub înrâurirea unei vrăji, 
izbucniră în hohote de râs. Sosiră şi alţii în goană, o 
ceată întreagă, dar îi prinse râsul şi pe ei. Se 
împleticeau de parcă erau beţi, îşi puneau mâinile în 
şolduri, feţele mânjite de sânge se schimonoseau 
spasmodic şi cu cât jupân Zagłoba se zbătea mai mult, 
cu atât privitorii hohoteau mai cu poftă. Abia Roch 
Kowalski veni în fugă de sus şi, îmbrâncind mulţimea, îşi 
slobozi unchiul din îmbrăţişarea maimuţelor. 

— Mişeilor! strigă jupân Zagłoba gâfâind. Râdeţi 
când vedeţi un catolic asuprit de monştri africani? 
Trăsni-v-ar, să vă trăsnească! Dacă nu eram eu, izbeaţi 
şi acum cu capetele în poartă, că de altceva nici nu 
sunteţi buni! Nu sunteţi vrednici nici măcar de 
maimuţele astea! Trăsni-v-ar!... 

— Ba pe tine să te trăsnească, rege al maimuţelor! 
strigă un oştean din apropiere. 

— Simiarum destructor! strigă al doilea. 

— Victor! adăugă al treilea. 

— Da' de unde victor, poate victus. 

Roch veni iarăşi în ajutorul unchiului şi îl lovi cu 
pumnul în piept pe oşteanul cel mai apropiat care căzu 
slobozind sânge pe gură. Ceilalţi dădură înapoi în faţa 
bărbatului mânios, câţiva puseră mâna pe săbii, dar 
gâlceava fu întreruptă de ţipetele şi împuşcăturile care 

se auzeau dinspre mânăstirea bernardinilor. Se vede că 
acolo încleştarea continua cu toată puterea şi, judecând 
după răpăitul muschetelor, suedezii n-aveau de gând să 
se supună. 

— Săriţi în ajutorul celor care atacă biserica! La 
biserică, la biserică! strigă Zagtoba. 

Şi se repezi la etajele de sus ale palatului, deoarece 
de acolo, de la aripa dreaptă, se vedea mânăstirea care 
părea cuprinsă de flăcăii. Cetele atacatorilor se 
frământau zadarnic în faţa clădirii, neputând să 
pătrundă înăuntru şi pierind fără folos sub focul 
încrucişat al vrăjmaşului, care trăgea dinspre poarta 
Cracoviei. 

— Aduceţi tunurile la ferestre! porunci Zagłoba. 
Tunuri mai mici şi mai mari erau destule în palatul 
Kazanowski aşa că le aşezară numaidecât la ferestre; 
din scândurile rupte şi postamentele statuilor înălţată 
afete şi după o jumătate de ceas zece-cincisprezece guri 
de foc se îndreptară din ferestrele pustii spre biserică. 

— Roch! spuse jupân Zagłoba întărâtat. Trebuie să 
făptuiesc vreo ispravă mai acătării, că altfel s-a zis cu 
faima mea! Din pricina maimuţelor, lovi-le-ar ciuma! voi 
ajunge de râsul întregii oştiri şi, cu toate că nici mie nu 
mi-e limba ţeapănă, nu pot să mă pun cu toţi. Trebuie să 
spăl ruşinea, altminteri voi ajunge de pomină în toată 
Republica noastră ca rege al maimuţelor! 

— Unchiul trebuie să spele ruşinea! repetă Roch cu 
glas tunător. 

— Cel mai bun mijloc ar fi ca, aşa cum am cucerit 
palatul Kazanowski... să cuteze careva să spună că nu l- 

am luat eul... 

— Să cuteze careva să spună că nu unchiul!... 
repetă Roch. 

— ... Să cuceresc şi biserica bernardinilor, aşa să- 
mi ajute Dumnezeu, amin! sfârşi Zagtoba. 

Apoi se întoarse spre slujitorii săi care se aflau 
lângă tunuri. 

— Foc! 

Suedezii care se apărau cu deznădejde în biserică 
se înspăimântară când simţiră că tot peretele dintr-o 
parte se cutremură. Peste cei care stăteau la ferestre, 
lângă deschizăturile tăiate în zid, pe colţurile cornişelor 
dinăuntru şi la găurile porumbeilor, prin care trăgeau în 
atacatori, începură să cadă cărămizi şi bucăţi de 
tencuială. În sfântul lăcaş se ridicară nori de praf care, 
amestecându-se cu fumul, înăbuşea pe luptătorii 
osteniţi. Nu se mai vedea om cu om, iar strigătele „Ne 
înăbuşim, ne  înăbuşim!” sporeau şi mai mult 
înfricoşarea. Şi biserica se clatină, zidul trosneşte; 
căderea cărămizilor, zgomotul plumbilor care intră pe 
ferestre, bufnetul zăbrelelor de plumb căzând pe 
lespezi, căldura şi mirosul oamenilor prefac adăpostul 
Domnului într-un iad pământesc Oştenii înspăimântați 
fug de la poartă şi de la ferestre. Panica se preschimbă 
în nebunie. Glasuri ascuţite strigă din nou: „Ne 
înăbuşim! Aer! Apă!” Sute de gâtlejuri încep să ţipe: 

— Flamura albă, flamura albă! 

Căpetenia, Erskin, o înşfacă el însuşi, ca s-o atârne 
afară, dar poarta se prăbuşeşte deodată, lavina 
năvălitorilor se năpusteşte ca o urdie de diavoli şi 

hăcuiala începe. În biserică se aşterne dintr-odată 
liniştea, se aude numai gâfâitul de fiară al luptătorilor, 
scrâşnetul fierului lovit de os ori de lespezile de piatră, 
gemete şi gâlgâitul sângelui. Câte un glas în care nu mai 
e nimic omenesc strigă uneori: „Pardon! pardon!” După 
un ceas de luptă, în clopotniţă începe să bată clopotul, şi 
bate, bate de izbândă pentru mazurieni şi de 
îngropăciune pentru suedezi. 

Palatul Kazanowski, mânăstirea şi clopotniţa sunt 
cucerite, însuşi Piotr Opaliński, voievodul de Podlasie, 
se arată călare înaintea palatului printre mulțimile 
însângerate. 

— Cine a venit în ajutorul vostru de la palat? strigă, 
vrând să acopere larma şi urletele oamenilor. 

— Acela care a cucerit palatul! răspunde un bărbat 
puternic, ivindu-se pe neaşteptate înaintea voievodului. 
Eu!!! 

— Care îţi este numele, domnia ta? 

— Zagłoba. 

— Vivat Zagłoba! răcnesc mii de glasuri. 

Dar înfricoşătorul Zagłoba arată cu vârful încovoiat 
al săbiei spre poartă. 

— Asta nu-i de-ajuns! strigă. Acolo, la poarta cetăţii 
îndreptaţi tunurile spre ziduri şi spre poartă, iar noi, 
înainte, după mine! 

Mulţimile furioase năvălesc spre poartă, dar 
minune! Focul suedezilor, în loc să se înteţească, 
slăbeşte deodată. 

În acelaşi timp, un glas puternic răsună pe 
neaşteptate din vârful clopotniţei: 


245 


— Jupân Czarniecki a pătruns în oraş! Văd 
steagurile noastre!!! 

Focul suedezilor slăbeşte din ce în ce mai mult. 

— Staţi! Staţi! porunceşte voievodul. 

Dar mulţimea nu-l aude şi aleargă orbeşte. Deodată, 
o flamură albă se arată la poarta Cracoviei. 

Într-adevăr, străpungând casa celor din Gdansk, 
Czarniecki se năpustise ca un uragan în incinta 
fortăreței, iar după ce fusese cucerit şi palatul 
Daniłowicz, după ce o clipă mai târziu steagurile 
lituaniene apărură pe ziduri dinspre biserica Sfântului 
Duh, Wittemberg socoti că nu mai avea rost să se 
împotrivească. Suedezii mai puteau într-adevăr să se 
apere în clădirile arătoase din Oraşul Vechi şi din cel 
Nou, dar şi târgoveţii puseseră mâna pe arme, aşa că 
apărarea s-ar fi sfârşit cu măcelărirea suedezilor care nu 
mai sperau să învingă. 

Aşadar, trâmbiţaşii începură să sune pe ziduri şi să 
fluture flamurile albe. Văzând aceasta, căpeteniile 
poloneze opriră atacul, apoi ghinărarul Loewenhaupt, 
însoţit de câţiva polcovnici, ieşi pe poarta Nowomiejska 
şi goni ca vântul spre rege. 

Jan Kazimierz avea oraşul în mână, dar bunul 
stăpân dorea să pună capăt vărsării de sânge creştinesc, 
astfel că rămase la condiţiile de supunere pe care i le 
pusese mai înainte lui Wittemberg. Oraşul avea să fie 
predat odată cu toate prăzile adunate în el. Fiecărui 
suedez îi era îngăduit să aibă la el numai ce adusese din 
Suedia. Garnizoana cu toţi ghinărarii avea dreptul să 
iasă cu armele în mână din oraş, luându-şi bolnavii, 

răniții şi cele câteva zeci de jupânese suedeze care se 
aflau la Varşovia. Polonezii care luptaseră alături de 
suedezi fură iertaţi, având în vedere că n-o făcuseră de 
bunăvoie, afară de Bogusław Radziwilt. Wittemberg 
consimţi destul de uşor, mai ales că prinţul se afla 
atunci cu Duglas la Bug. 

Înțelegerea fu iscălită numaidecât. Toate clopotele 
bisericilor începură să vestească locuitorilor şi lumii că 
oraşul de scaun se află iarăşi în puterea stăpânului 
legiuit. Un ceas mai târziu, gloatele săracilor se 
revărsau peste valul de apărare, căutând milă şi pâine în 
tabăra polonă, deoarece toţi, afară de suedezi, 
răbdaseră de foame în oraş. Regele porunci să li se dea 
ce se putea şi plecă să vadă ieşirea garnizoanei suedeze. 

Era înconjurat de o suită atât de strălucitoare de 
clerici şi mireni, de lua ochii celor din jur. Aproape toată 
oştirea, aşadar polcurile coroanei, conduse de hatmani, 
şi ale lui Czarniecki, steagurile lituaniene cu Sapieha, 
mulţimea fără număr a şleahticilor şi slujitorii, se 
adunase în jurul regelui, curioşi cu toţii să-i vadă pe 
aceşti suedezi cu care luptaseră pe viaţă şi pe moarte 
doar cu câteva ceasuri înainte. Din clipa iscălirii 
înţelegerii, la toate porţile se aflau împuterniciţii 
polonezi care aveau să vegheze ca suedezii să nu ducă 
niscaiva prăzi cu ei. Alţii luau în primire prăzile în oraş. 

leşi mai întâi călărimea, nu prea multă, mai ales că 
cea a lui Bogustaw nu avea dreptul să plece; în urma ei 
venea artileria de câmp cu tunurile uşoare, întrucât cele 
grele aveau să fie predate polonezilor. Ostenii mergeau 
pe lângă tunuri cu fitilurile aprinse. Deasupra lor 

fluturau flamurile desfăşurate care înaintea regelui 
Poloniei, pribeag până nu demult, se aplecară în somn 
de cinstire. Tunarii păşeau semeţi, privind în ochii 
cavalerilor polonezi, de parcă vroiau să spună: „O să ne 
mai întâlnim!” Iar polonezii îşi băteau joc de înfăţişarea 
lor trufaşă şi de înflăcărarea neştirbită de înfrângere. 
După ei se iviră carele cu căpetenii şi răniţi. În cel din 
frunte zăcea Benedykt Oxenstierna, cancelarul, înaintea 
căruia regele porunci pedestrimii să prezinte armele, 
vrând să arate că ştie să preţuiască virtutea, fie şi a 
vrăjmaşului. 

După aceea, în duruitul tobelor şi tot cu flamurile 
desfăşurate, ieşiră pătratele neîntrecutei pedestrimi 
suedeze, semănând, după spusele lui Subaghazi, cu 
nişte cetăţi umblătoare. Se arătă apoi un alai falnic de 
raitieri îmbrăcaţi în armuri din cap până în picioare, cu 
flamura albastră pe care era cusut un leu auriu. Raitierii 
înconjurau căpeteniile. La vederea lor, un murmur 
străbătu mulţimea. 

— Vine Wittemberg! Wittemberg! 

Era într-adevăr feldmareşalul, având alături pe 
Wranghel cel tânăr, Horn, Erskin, Loewenhaupt şi 
Forgell. Privirile cavalerilor polonezi se întoarseră cu 
lăcomie spre ei, căutând mai ales chipul lui Wittemberg. 
Faţa lui nu arăta însă un războinic atât de înfricoşător, 
cum era cu adevărat; era îmbătrânită, palidă şi 
scofâlcită de boală. Avea trăsături aspre, deasupra gurii 
purta o mustață mică şi rară cu sfârcurile răsucite în 
sus. Buzele strânse şi nasul lung şi ascuţit îl făceau să 
semene cu un zgârcit bătrân şi lacom. Îmbrăcat în haine 

de catifea neagră şi cu o pălărie neagră pe cap, arăta 
mai degrabă a doftor sau astrolog preaînvăţat şi numai 
lanţul de aur de la gât, steaua cu briliante de pe piept şi 
buzduganul de feldmareşal în mână îi trădau rangul de 
mare căpetenie. 

În timp ce trecea, se uita neliniştit la rege, la suita 
acestuia şi ia steagurile aşezate în formaţie, apoi 
privirea îi îmbrăţişa mulţimea nenumărată a șleahticilor 
şi un zâmbet batjocoritor îi flutura pe buzele palide. 

Murmurul mulţimii sporea tot mai mult şi cuvântul 
„Wittemberg! Wittemberg!” era pe toate buzele. 

Curând murmurul se prefăcu într-un mormăit surd, 
dar ameninţător, ca zgomotul mării înainte de furtună 
Din când în când, contenea şi atunci hăt! departe se 
auzea un glas care vorbea. Îi răspundeau altele, tot mai 
multe, şi răsunau tot mai puternic, lăţind ecouri 
amenințătoare. Ai fi jurat că se apropie furtuna care va 
izbucni curând cu toată puterea. 

Dregătorii se speriară şi începură să se uite 
îngrijoraţi la rege. 

— Ce este, ce înseamnă asta? întrebă Jan 
Kazimierz. Deodată, mormăitul crescu într-un tunet 
grozav, de parcă se încăierau toate trăsnetele de pe cer. 
Mulțimea fără număr a şleabhticilor tălăzui ca un lan de 
grâu bătut de aripa uriaşă a uraganului. Pe neaşteptate, 
câteva zeci de mii de săbii străluciră în soare. 

— Ce este, ce s-a întâmplat? întrebă regele a doua 
oară. 

Nu ştia nimeni ce să-i răspundă. 

Deodată, Wołodyjowski, care se afla nu prea 

departe, lângă jupân Sapieha, strigă: 

— Ăsta e jupân Zagtoba! 

Wołodyjowski avea dreptate! Când se vestiră 
condiţiile supunerii şi ajunseră la urechea lui jupân 
Zagłoba, bătrânul şleahtic căzu pradă unei mânii atât de 
cumplite, încât o vreme nu mai putu scoate o vorbă. 
Venindu-şi în fire, se repezi printre şleahtici şi începu 
să-i aţâţe. Îl ascultau cu plăcere, fiindcă socoteau cu 
toţii că pentru atâta vitejie, trudă şi sânge vărsat sub 
zidurile Varşoviei li se cuvenea o răzbunare mai aspră. 
Cete învălmăşite de şleahtici plini de neastâmpăr îl 
înconjurară deci pe Zagtoba care arunca pumni întregi 
de tăciuni aprinşi peste pulbere, răscolind cu vorba 
pojarul ce înfierbânta capetele şi aşa cam ameţite după 
închinările obişnuite în urma oricărei biruinţe. 

— Domniile voastre! le spunea Zagłoba. Braţele 
astea bătrâne trudesc de cincizeci de ani pentru ţară, 
cincizeci de ani am vărsat sângele duşmanilor la toate 
fruntariile Republicii, iar acum — am şi martori — tot 
ele au cucerit palatul Kazanowski şi biserica 
bernardinilor! Domniile voastre, când şi-au pierdut 
curajul suedezii, când au vrui să se supună? Oare nu 
atunci când am îndreptat noi tunurile de la bernardini 
spre Oraşul Vechi? Fraţilor, sângele nostru n-a fost 
cruțat, a fost risipit cu dărnicie, a fost cruțat, în schimb, 
sângele vrăjmaşului. Fraţilor, noi ne lăsăm averile şi 
slujitorii fără stăpân, nevestele fără bărbat, copiii fără 
tată... o, copiii mei, ce se petrece cu voi acum! şi venim 
aici cu pieptul descoperit împotriva tunurilor. Care-i 
răsplata noastră? Wittemberg pleacă slobod şi-l mai şi 

cinstesc pe deasupra. Călăul ţării noastre e lăsat să 
plece, pângăritorul credinţei şi vrăjmaşul încrâncenat al 
Sfintei Fecioare, pleacă cel care ne-a jefuit şi ne-a ars 
casele, ne-a ucis femeile şi copii, o, copiii mei, unde 
sunteţi voi acum! ne-a ruşinat clericii şi fecioarele 
închinate Domnului... Vai ţie, ţara mea, şleabhtici, ruşine 
vouă, credinţă sfântă, eşti iarăşi încercată, vai vouă, 
biserici întinate, plângi şi suspină, Czestochowo! pentru 
că Wittemberg pleacă slobod şi se va întoarce în curând 
să ne stoarcă lacrimile şi sângele, să ucidă pe cei pe 
care nu i-a ucis, să ardă ce mai e de ars, să pângărească 
ce mai e de pângărit. Plângeţi voi. Polonie şi Lituanie, 
plângeţi voi, stărilor, aşa cum plâng şi eu, un biet oştean 
bătrân care, coborând spre mormânt, e nevoit să 
privească la suferinţa voastră... Vai ţie, Ilium, oraș al 
bătrânului Priam! Vai! Vai! Vai! 

Aşa vorbea jupân Zagłoba şi miile de oameni îl 
ascultau; mânia ridica părul vâlvoi în capul şleahticilor, 
iar ti îi dădea înainte, se văicărea şi îşi rupea hainele de 
pe el. descoperindu-şi pieptul. Se duse apoi şi printre 
oşteni care îi ascultară şi ei plângerile cu dragă inimă, 
deoarece înverşunarea tuturor împotriva lui Wittemberg 
era într-adevăr cumplită. Încăierarea ar fi izbucnit de la 
început, dar jupân Zagtoba o potoli, de teamă să nu fie 
prea devreme, căci atunci Wittemberg ar mai fi putut să 
scape, pe când dacă avea să răbufnească la ieşirea 
vrăjmaşului din oraş, aşadar când ajungea în văzul 
şleahticilor, aceştia aveau să-l ia în săbii înainte ca 
cineva să înţeleagă ce se petrece. 

Socotelile lui se adeveriră pe deplin. La vederea 

prigonitorului, nebunia cuprinse minţile şleahticilor 
chercheliţi şi furtuna se dezlănţui într-o clipită cu o 
putere înspăimântătoare. Patruzeci de mii de săbii luciră 
în soare, patruzeci de mii de gâtlejuri începură să 
răcnească: „Moarte lui Wittemberg!” „Aduceţi-l aici!” 
„Să-l hăcuim, să-l hăcuim!” Şleabhticilor li se alăturară 
mulțimile de slujitori furioşi şi greu de stăpânit după 
vărsarea de sânge dinainte. Până şi steagurile oştirii 
regulate începură să murmure ameninţător împotriva 
asupritorului şi furtuna se rostogoli spre căpeteniile 
suedeze. 

În prima clipă, deşi înţeleseră dintr-odată despre ce 
e vorba, îşi pierdură cu toţii capul. „Ce-i de făcut?” se 
auziră glasuri în jurul regelui. „Isuse milostiv!” „Scăpaţi- 
i! Mai mare ruşinea să nu respectăm înţelegerea!” 

Deodată, mulțimile înfierbântate se reped printre 
steaguri, le îmbulzesc şi steagurile se amestecă, 
neputând stăvili iureşul. Împrejur se văd numai săbii, 
mii de săbii, iar sub ele chipuri învâlvorate guri care 
urlă; învălmăşeala, larma şi strigătele şleahticilor cresc 
cu o repeziciune uimitoare, în frunte zboară slujitorii şi 
tot felul de adunătură, semănând mai degrabă cu nişte 
fiare sau diavoli, decât cu oamenii. 

Wittemberg pricepe şi el ce se petrece. Sângele îi 
fugi din obraji, o sudoare deasă şi rece îi îmbrobonă 
fruntea într-o clipă şi — minune! feldmareşalul care mai 
înainte era gata să sfideze întreaga lume, biruitorul 
atâtor oştiri şi cuceritorul atâtor oraşe, oşteanul cu 
atâta experienţă, se înfricoşa atât de mult de gloatele 
care urlau, încât nu-şi mai dădu seamă ce face. Începu 

să tremure din tot trupul şi braţele îi căzură fără vlagă; 
gemea întruna, scuipatul i se scurgea pe lanţul de aur, 
iar buzduganul de mareşal îi scăpă din mână. În acest 
timp, vălmăşagul înspăimântător se apropia din ce în ce 
mai mult; făpturi cumplite alergau din toate părţile spre 
alaiul ghinărarilor, încă o clipă şi toţi aveau să fie 
spârcuiţi cu săbiile. 

Ceilalţi ghinărari traseră spadele, vrând să moară 
cu arma în mână, aşa cum le sta bine unor cavaleri, dar 
pe bătrânul prigonitor îl lăsară puterile şi ochii i se 
împăienjeniră. 

Atunci Wołodyjowski sări în ajutorul căpeteniilor. 
Steagul, pătrunzând ca un clin în galop, sparse gloatele 
cum sparge o corabie cu toate pânzele în vânt talazurile 
înfuriate ale mării. 'ipetele mulţimii strivite se 
amestecară cu strigătele laudanienilor, dar călăreţii 
ajunseră cei dinţii la alaiul suedezilor, înconjurându-l 
într-o clipă cu un zid de cai, piepturi şi săbii. 

— La rege! porunci micul viteaz. 

Şi porniră. Gloatele îi împresurau din toate părţile, 
gemeau pe de lături şi în spate, fluturându-și săbiile şi 
urlând din ce în ce mai cumplit, dar laudanienii 
împingeau înainte, lovind din când în când cu săbiile în 
amândouă părţile, asemenea mistreţilor înconjurați de 
haita de lupi. 

Deodată, Wojnittowicz se repezi în ajutorul lui 
Wołodyjowski. urmat de Witczkowski cu steagul regelui 
şi cneazul Połubiński şi, apărându-se împreună, aduseră 
căpeteniile înaintea lui Jan Kazimierz. 

Dar frământarea, în loc să se potolească, sporea 

mereu. O vreme se părea că gloata dezlănţuită, neţinând 
seama de rege, vrea să pună mâna pe ghinărari. 
Wittemberg îşi veni în fire, dar frica nu-l părăsi 
nicidecum, astfel că sări de pe cal şi, aşa cum iepurele 
îmbulzit de câini ori de lupi se ascunde pe sub care, tot 
aşa şi el alergă, cu toată podagra, la picioarele regelui. 

Aici se prăbuşi în genunchi şi, apucându-i scara, 
începu să strige: 

— Ajutor, stăpâne milostiv, ajutor! Ne-ai dat 
cuvântul de rege, ai iscălit înţelegerea, scapă-ne scapă- 
ne! îndură-te de noi! Nu-i lăsa să mă omoare! 

Când văzu atâta înjosire şi ruşine, regele îşi 
întoarse privirile cu scârbă şi spuse: 

— Feldmareşale, linişteşte-te, domnia ta! 

Dar şi pe faţa lui se citea îngrijorarea, pentru că nu 
ştia ce să facă. Împrejur se adunau mulţimi tot mai mari 
şi se apropiau din ce în ce mai stăruitoare. E adevărat 
că steagurile aşteptau pregătite ca pentru luptă, iar 
pedestrimea lui Zamoyski  alcătuia un pătrat 
ameninţător, dar care avea să fie sfârşitul? 

Regele se uită la Czarniecki, dar acesta îşi răsucea 
barba cu îndârjire, înfuriat de neascultarea şleahticilor. 

În acest timp, cancelarul Koryciński spuse: 

— Măria ta, trebuie să respectăm înţelegerea. 

— Aşa este! încuviinţă regele. 

Wittemberg, care se uita în ochii lor, răsuflă uşurat. 

— Prealuminate stăpâne! strigă. M-am încrezut în 
cuvântul tău ca în Dumnezeu! 

La acestea, Potocki, bătrânul hatman al coroanei: 

— Atunci domnia ta de ce ai călcat atâtea 


254 


jurăminte, înţelegeri şi făgăduieli? De lupti cu sabia, de- 
sabie vei pieri... Oare nu domnia ta ai pus mâna pe 
polcul regal al lui Wolf, nerespectând condiţiile 
supunerii? 

— Nu eu am făcut asta, ci Miller! răspunse 
Wittemberg. 

Hatmanul îl privi cu dispreţ, apoi se întoarse spre 
rege: 

— Stăpâne milostiv, nu spun asta ca să te îndemn 
să calci înţelegerea, căci vreau ca minciuna să rămână 
de partea lor. 

— Atunci ce-i de făcut? întrebă regele. 

— Dacă-l trimitem acum în ţinuturile prusiene, 
cincizeci de mii de şleahtici o să pornească după el şi o 
să-l ia în săbii înainte de a ajunge la Pultusk. Numai 
dacă i-am da o întreagă oştire să-l păzească, iar asta n-o 
putem face... Îi auzi şi măria ta cum urlă. Re vera... 
Înverşunarea împotriva lui e îndreptăţită... Mai întâi 
trebuie să  înlăturăm primejdia care-l paşte pe 
Wittemberg, iar de trimis o să-i trimitem mai târziu, 
când se va potoli tulburarea. 

— Altfel nu poate fi! întări cancelarul Korycinski. 

— Şi unde să-l ducem? Aici nu-l putem ţine, fiindcă, 
pe legea mea, e gata să izbucnească războiul între noi! 
adăugă voievodul rutean. 

Atunci intră în vorbă starostele de Kałuża, 
Sobiepan, şi ţuguindu-şi buzele, spuse cu nepăsarea-i de 
totdeauna: 

— Stăpâne milostiv, ce-ar fi să-i duc la Zamość? Să 
stea acolo până când se limpezesc apele. Acolo n-am a 

mă teme de şleahtici... Ehei, n-au decât să încerce să mi- 
l ia! 

— Dar pe drum cum ai să-l păzeşti, domnia ta? 
întrebă cancelarul. 

— Ehei, mai am destui slujitori. La urma urmei, am 
pedestrimea şi tunurile. Să încerce numai să-l smulgă 
din mâinile lui Zamoyski şi vom vedea! 

Aici începu să se sumeţească, legănându-se în şa. 

— N-avem altceva de făcut! spuse cancelarul. 

— Nici eu nu văd ce-am mai putea face! adăugă 
jupân Lanekororiski. 

— Atunci, jupâne staroste, poţi să-i iei! îi zise regele 
lui Zamoyski. 

Wittemberg însă, văzând că nimic nu-i mai 
ameninţă viaţa, socoti de cuviinţă să se împotrivească. 

— La asta nu ne aşteptam! spuse. 

Îi răspunse jupân Potocki, arătându-i depărtarea cu 
mâna: 

— Dacă-i aşa, pofteşte, domnia ta, poţi să pleci! 

Wittemberg tăcu. 

În acest timp, cancelarul repezi câteva zeci de 
polcovnici să vestească pe şleahticii răzvrătiți că 
Wittemberg nu va pleca slobod, ci va fi trimis la Zamosc. 
E adevărat că larma nu conteni numaidecât, dar ştirea îi 
mai linişti întrucâtva. Înainte de lăsarea întunericului, 
luarea-aminte se îndreptă în altă parte. Oştile începură 
să intre în cetate şi la vederea oraşului recucerit inimile 
tuturor se umplură de bucuria triumfului. 

Se bucura şi regele, dar gândul că nu putuse 
respecta întocmai condiţiile înţelegerii nu-i da pace, ca 

şi veşnica neascultare a şleahticilor. 

Czarniecki îşi rumega mânia. 

— Cu asemenea oştire nu poţi fi sigur niciodată de 
ziua de mâine, îi spuse regelui. Câteodată luptă prost, 
altădată se bate vitejeşte, totul atârnă de un fir de păr, 
iar răzvrătirea poate izbucni din te miri ce. 

— Să dea Dumnezeu să nu înceapă să se 
răspândească pe la casele lor, zise regele, pentru că 
avem încă nevoie de ei, deşi ei socotesc că nu maie 
nimic de făcut. 

— Vinovatul ar trebui răjghinat cu caii, oricare i-ar 
fi meritele! îşi urmă gândul Czarniecki. 

Se dădu poruncă aspră să fie căutat jupân Zagtoba, 
fiindcă nu mai era o taină pentru nimeni că el iscase 
răzmeriţa, dar jupân Zagłoba parcă intrase în pământ. Îl 
căutară în oraş şi în corturi, la convoiul de care şi chiar 
printre tătari, dar în zadar. Cu acest prilej, Tyzenhauz 
spuse că regele, totdeauna bun şi milostiv, îşi dorea din 
tot sufletul să nu fie găsit, plătind şi o slujbă în acest 
Scop. 

O săptămână mai târziu, după un prânz îmbelşugat, 
când inima monarhului tresaltă de bucurie, din gura lui 
Jan Kazimierz ieşiră asemenea vorbe: 

— Spuneţi-i lui jupân Zagłoba să nu se mai 
ascundă, fiindcă ni s-a făcut dor de el şi de glumele lui. 

Iar când castelanul de Kiev îşi arătă nemulţumirea, 
regele adăugă: 

— Dacă cineva din această Republică ar vrea să fie 
numai drept şi nu şi milostiv, acela ar trebui să aibă în 
piept doar un topor, nu şi o inimă. Aici e mai lesne decât 

oriunde să cazi în păcat, dar nicăieri îndreptarea nu 
urmează atât de repede. 

Spunând acestea, regele se gândea mai mult la 
Babinicz decât la Zagtoba, iar la Babinicz se gândea 
pentru că tânărul polcovnic îi căzuse la picioare cu o zi 
înainte, rugându-l să-l lase să plece în Lituania. Îi 
spusese că vrea să aţâţe flacăra războiului şi să-i 
hărțuiască pe suedezi, cum îl hărţuise odinioară pe 
Chowanski. Or, cum regele tocmai vroia să trimită acolo 
un războinic încercat în luptele de hărţuială, îi îngăduise 
să plece, îi dăduse tot ce-i trebuia, îl binecuvântase şi-i 
urase ceva în şoaptă la ureche, după care tânărul îi 
căzuse cât era de lung la picioare. 

Apoi plecase fără întârziere spre răsărit. Subaghazi, 
înduioşat de un dar însemnat, îi mai dăduse încă cinci 
sute de tătari dobrogeni, aşa că acum avea o mie cinci 
sute de oameni buni, putere cu care putea să 
întreprindă câte ceva. Voinicul ardea de dorul luptei, al 
faptelor de vitejie, surâdea la gândul faimei cu care 
nădăjduia să se acopere; auzea cum Lituania întreagă îi 
rosteşte numele cu mândrie şi admiraţie... Auzea mai 
ales cum îl rosteşte o gură iubită şi simţea cum îi cresc 
aripi. 

Înainta cu grabă şi pentru că oriunde sosea, era cel 
dintâi care aducea vestea despre înfrângerea suedezilor 
şi cucerirea Varşoviei. Cucerirea Varşoviei! Peste tot, 
unde  tropăiau copitele calului său, poporenii îl 
întâmpinau plângând pe drum, băteau clopotele pe la 
biserici şi se cânta Te Deum laudamus. Când mergea 
prin pădure şi pe câmpuri, pinii întunecaţi şi lanurile 

grâielor aurii, legănate de vânt, păreau că repetă fâşiind 
de bucurie: 

— Suedezii au fost înfrânți! Varşovia a fost 
cucerită! Varşovia a fost cucerită! 


Capitolul XV 


Deşi Ketling fusese foarte apropiat de prinţul 
Bogustaw, nu le ştia nici el pe toate şi nu putea să-i 
povestească lui Kmicic tot ce se întâmplase la Taurogi, 
mai ales că îi căzuse şi lui dragă Billewiczowna. 

Pe de altă parte, Bogusław avea un alt om de 
încredere, pe Sakowicz, starostele de Oszmiana, şi 
numai acesta ştia cât de adânci erau simţămintele 
prinţului pentru frumoasa captivă şi ce mijloace folosea, 
ca să-i câştige inima şi să fie a lui. 

Dragostea aceasta era numai o dorinţă arzătoare, 
pentru că inima lui Bogustaw nu era în stare de altceva, 
dar atât de cumplită, încât acest cavaler cu destulă 
experienţă în amoruri îşi pierduse capul. Deseori, când 
rămânea seara numai cu starostele de Oszmiana, 
Bogustaw îşi smulgea părul din cap şi striga: 

— Sakowicz, mă mistuie văpaia, mă prăpădesc! Şi 
Sakowicz îi găsea pe dată mijlocul potrivit: 

— Cine vrea să culeagă mierea, îi spunea, trebuie 
să ameţească albinele. Păi, puţine hapuri are doftorul 
luminăţiei tale? Dacă-i spun astăzi o vorbă, mâine va fi 

post festum. 

Dar prinţul nu vroia să întrebuinţeze astfel de 
mijloace, şi asta din mai multe motive. Mai întâi pentru 
că într-o bună zi i se arătase în vis bătrânul polcovnic 
Billewicz, bunicul Olefkăi, şi stând la capul patului, îl 
privise ameninţător până la primul cântat al cocoşilor. 
Bogusław nu uitase acest vis. Acest cavaler fără frică 
era atât de superstiţios, se temea atât de mult de 
vrăjitorii, de prevederile viselor şi de alte lucruri 
supranaturale, încât îl treceau fiorii când se gândea cât 
de înfricoşătoare avea să-i apară iarăşi vedenia, dacă 
asculta de sfatul Iui Sakowicz. Până şi starostele de 
Oszmiana, care nu prea credea în Dumnezeu, dar se 
temea şi el de vise şi farmece, începuse să stea în 
cumpănă. 

A doua pricină a şovăielii lui Bogustaw era că 
„moldoveanca se afla cu fiica vitregă la Taurogi. 
„Moldoveanca era soţia prinţului Janusz Radziwitt. 
Această  jupâneasă, venind dintr-o ţară în care 
obiceiurile sunt destul de slobode, nu se arăta prea 
aspră, ci dimpotrivă poate chiar prea îngăduitoare faţă 
de şotiile curtenilor şi ale jupâniţelor. Cu toate acestea, 
n-ar fi putut suferi ca sub ochii ei, omul care avea să fie 
bărbatul fiicei sale vitrege, să făptuiască o nelegiuire 
strigătoare la cer. 

Dar nici mai târziu când, ca urmare a îndemnurilor 
lui Sakowicz şi cu voia prinţului voievod de Wilno, 
„Moldoveanca” plecă în Kurlandia cu principesa 
Januszowna, Bogusław nu îndrăzni să facă asemenea 
pas. Se temea de larma care s-ar fi iscat în toată 

Lituania. Billewiczii, oameni puternici, n-ar fi întârziat 
să-l cheme în judecată, iar legea pedepsea astfel de 
fapte cu pierderea averii, a cinstei şi a vieţii. 

Radziwiltii erau într-adevăr destul de puternici şi 
puteau să calce legile în picioare, dar dacă biruinţa în 
război ar fi înclinat spre Jan Kazimierz, atunci şi aşa 
tânărul prinţ s-ar fi aflat la mare ananghie, lipsit de 
putere, prieteni şi sprijinitori. Şi nu era lesne de 
prevăzut cum avea să se sfârşească războiul, deoarece 
lui Kazimierz i se alăturau mereu forţe noi, în timp ce 
puterea lui Carol se împuţina tot mai mult; oamenii 
piereau şi banii se isprăveau. 

Prinţul Bogustaw avea o fire viforoasă, dar era şi 
foarte priceput în treburile  politiceşti şi ținea 
întotdeauna seamă de împrejurări. Poftele îl mistuiau ca 
vâlvătaia, judecata îl îndemna să se stăpânească, spaima 
superstiţioasă îi încătuşa pornirile sângelui, era bolnav 
şi avea pe cap o sumedenie de treburi însemnate, de 
care atârna deseori soarta întregului război; toate 
aceste pricini îl chinuiau pe prinţ, istovindu-l. 

Cu toate acestea, nu se ştie care ar fi fost sfârşitul 
luptei, dacă n-ar fi fost la mijloc şi amorul propriu al lui 
Bogusław. Era un om care avea o foarte bună părere 
despre sine. Se socotea un cârmuitor neîntrecut, un 
mare conducător, un oştean mare şi un neînvins 
cuceritor de inimi. Să folosească forţa sau băuturile 
ameţitoare, el, care ducea cu sine un sipet plin cu 
scrisori de dragoste de la prinţesele străine? Oare nu 
erau de-ajuns averea şi titlurile lui, puterea lui care 
aproape că putea sta alături de aceea a unui rege, 

numele-i vestii, farmecul şi curtenia, ca să învingă o 
şlahciancă? 

Pe de altă parte, cu cât izbânda era mai mare, cu 
atât avea să sporească şi măsura plăcerii, atunci când 
împotrivirea jupâniţei va slăbi şi când singură, de 
bunăvoie, cu inima bătând ca a unei păsări speriate, cu 
chipul împurpurat şi cu ochii aburiţi de ceţuri, se va lăsa 
să cadă în braţele care se întindeau spre ea. 

Bogusław se înfiora la gândul acelei clipe pe care o 
dorea aproape tot atât de mult ca şi pe Oleńka. Se 
aştepta mereu că această vreme va veni, în cele din 
urmă, se mânia, îşi pierdea răbdarea, se amăgea singur, 
uneori i se părea că e foarte aproape, alteori dimpotrivă 
şi atunci striga că se chinuieşte, dar nu înceta să 
trudească. 

La început o înconjura pe jupâniţa cu o îngrijire 
plină de luare-aminte, ca să-i poată fi recunoscător şi să- 
l creadă bun, deoarece înţelegea că recunoştinţa şi 
prietenia sunt o flăcăruie caldă şi blândă pe care mai 
târziu va trebui doar s-o aţâţe, ca să se preschimbe într- 
o vâltoare puternică. Timpul petrecut împreună trebuia 
să se arate prielnic acestei prefaceri, de aceea Bogustaw 
se dovedea foarte răbdător, nevrând să-i ştirbească 
încrederea şi s-o sperie. 

Nimic nu era zadarnic, fiecare privire, fiecare 
atingere de mână, fiecare cuvânt trebuia să fie ca 
picătura de apă ce scobeşte stânca. Tot ce făcea pentru 
Oleńka, se putea întemeia pe respectarea îndatoririlor 
de gazdă, pe acea simpatie nevinovată pe care o simte o 
fiinţă pentru semenii ei, dar toate erau făcute în aşa fel, 

încât să pară din dragoste. Hotarul era şters înadins şi 
nu prea limpede, pentru ca trecerea lui să devie cu 
timpul mai uşoară şi jupâniţa să se rătăcească printre 
aceste cărărui înşelătoare, unde orice lucru putea să 
însemne ceva ori, dimpotrivă, să nu aibă nici o 
însemnătate. Fireşte, jocul acesta nu se potrivea cu firea 
nestăpânită a lui Bogustaw, se înfrâna totuşi, gândind că 
numai astfel îşi va atinge scopul. În acest timp, trăia 
plăcerea pe care o simte păianjenul când îşi ţese pânza, 
păsărarul când îşi întinde laţurile sau vânătorul care 
merge stăruitor pe urmele fiarei. Prinţul îşi admira 
propria putere de pătrundere, iscusinţa şi agerimea pe 
care le deprinsese la curtea din Franţa. 

Aşadar, se purta cu jupâniţă Alexandra, cum s-ar fi 
purtat cu o prinţesă de neam, dar iarăşi nu era lesne de 
ghicit dacă o făcea numai pentru ea sau era vorba de o 
curtenie înnăscută faţă de partea femeiască. 

Oleńka ajunsese, într-adevăr, persoana cea mai 
însemnată a tuturor întrecerilor şi jocurilor, a 
plimbărilor călare şi a vânătorilor, dar era în firea 
lucrurilor să se întâmple aşa; după plecarea prinţesei 
Januszowa în Kurlandia, printre femeile adunate la 
Taurogi, ea se bucura de cea mai mare trecere. O 
mulţime de jupânese se adăpostiseră în acest loc, care 
se afla lângă hotar, venind din toată Samogiţia sub 
ocrotirea prinţului, ca să scape de suedezi; toate 
recunoşteau întâietatea Billewiczownei care se trăgea 
din neamul cel mai ales. În vreme ce toată Republica era 
năpădită de sânge, aici ospeţele se ţineau lanţ, de parcă 
venise regele cu toţi curtenii şi jupâniţele să se 

odihnească şi să petreacă la ţară. 

Bogustaw stăpânea ca un monarh absolut la Taurogi 
şi în ţinuturile prusiene învecinate ale electorului, în 
care era un oaspete prea cunoscut, aşa că poruncile lui 
erau ascultate cu sfinţenie. Pe baza chitanţelor, oraşele 
îi dădeau bani şi oştenii, şleahticii prusieni veneau în 
carete şi călare la ospeţele, căluşeii şi vânătorile lui. În 
cinstea jupâniţei sale, Bogusław reînvie întrecerile între 
cavaleri, care ieşiseră din obicei pe atunci. 

O data luă şi el parte la turniruri, îmbrăcat într-o 
armură argintie şi încins cu o eşarfă albastră, pe care 
jupâniţă Alexandra fu nevoită să i-o lege cu mâna ei; 
dobori de pe cal patru dintre cavalerii prusieni de 
frunte, apoi pe Ketling şi pe Sakowicz, deşi cel din urmă 
avea o putere atât de uriaşă, încât oprea careta din 
goană, apucând-o de roată. Ce înflăcărare se iscă printre 
cei de faţă când, după aceea, cavalerul în armură 
argintie îngenunche înaintea jupâniţei sale şi primi din 
mâna ei cununa biruinţei. Strigătele răsunau asemenea 
bubuiturilor de tun, batistele fluturau, steagurile 
coborau în timp ce el îşi ridicase viziera şi privea cu 
ochii minunaţi la chipul împurpurat al jupâniţei, 
ducându-i mâna la gură. 

Altă dată, când un urs furios se încaieră cu câinii 
într-un ţarc şi îi ucise pe toţi, prinţul, îmbrăcat doar într- 
un uşor veşmânt spaniol, se repezi numai cu sulița la el 
şi străpunse nu numai fiara dezlănţuită, ci şi pe 
trabantul care, văzând primejdia, îi sărise în ajutor. 

Jupâniţa Alexandra, nepoată de oştean, crescută în 
tradiţiile războaielor sângeroase şi ale respectului 

pentru vitejiile cavalereşti, nu putea să nu-l admire la 
vederea acestor isprăvi; fusese învățată de mică să 
socotească vitejia aproape cea dintâi însuşire a 
bărbatului. 

Între timp, prinţul îi dădea în fiecare zi dovezi de 
curaj supraomenesc, şi totdeauna în cinstea ei. În 
laudele şi admiraţia neprecupeţită pentru prinţ, atât de 
mari, încât ar fi putut fi pe potriva unui zeu, oaspeţii se 
vedeau nevoiţi să rostească numele Olenkăi alături de 
cel al lui Bogusław. El tăcea, dar privirile îi împărtăşeau 
ceea ce nu cutezau să-i spună buzele... Vraja o înconjura 
din toate părţile. 

Toate se potriveau în aşa fel, ca să-i apropie, să-i 
unească şi în acelaşi timp să-i despartă de mulţimea 
celorlalţi. Era greu să vorbeşti cu cineva despre el, fără 
să pomeneşti şi despre ea. Până şi gândurile Olefkăi se 
îndreptau mereu cu o putere nestăpânită spre 
Bogustaw. Fiecare clipă a zilei era menită să adâncească 
vraja. 

Seara, după turniruri, încăperile erau luminate cu 
lămpi de culori felurite ce aruncau străluciri tainice şi 
dulci, aduse parcă pe pământ de pe tărâmul viselor 
frumoase; aerul era plin de miresme orientale 
îmbătătoare, sunetele blânde ale harfelor nevăzute şi ale 
lăutelor mângâiau urechile, iar în aceste arome, lumini 
şi sunete se scălda el, admirat de toţi, ca un prinţ 
fermecat din basme, tânăr, frumos, viteaz, strălucind ca 
soarele de diamante şi îndrăgostit ca un păstor... 

Care jupâniţă se putea împotrivi acestui farmec, 
care dintre virtuoase n-ar fi fost cucerită de atâta 

vrajă?... Or, trăind sub acelaşi acoperiş cu prinţul, nu-l 
putea ocoli: e adevărat că se afla în ospeţie fără voia ei, 
dar Bogustaw îşi îndeplinea îndatoririle de gazdă ca un 
magnat. Ce-i drept, vrând să plece de la Kiejdany, nu 
şovăise să vie la Taurogi, tot aşa cum îl preferase pe 
cavalerul Bogusław, care înaintea ei se prefăcea 
credincios faţă de regele părăsit şi faţă de ţară, 
trădătorului Janusz. De aceea, la începutul şederii ei la 
Taurogi, Oleńka nutrise simțăminte de prietenie pentru 
tânărul prinţ şi, înțelegând repede cât de mult se 
străduia s-o câştige, se folosise nu o dată de înrâurirea 
ei, ca să facă bine oamenilor. 

În a treia lună de la venirea ei, un rotmistru de la 
tunuri, prieten cu Ketling, fu osândit de prinţ la moarte 
prin împuşcare; Billewiezowna, aflând de această 
întâmplare de la tânărul scoţian, îi luă apărarea. 

— O zeiţă poate numai să poruncească, nu să se 
roage, îi răspunse Bogusław şi, rupând sentinţa de 
condamnare la moarte, i-o aruncase la picioare. Spune 
ce vrei, porunceşte! Sunt în stare să dau foc la Taurogi, 
ca să-ţi înflorească zâmbetul pe chip. Altă răsplată nu-mi 
doresc, decât să fii voioasă şi să uiţi de vechile necazuri. 

Dar Oleńka nu putea fi voioasă, ascunzând în inimă 
durerea, jalea şi disprețul nemărginit pentru cel dintâi 
om pe care-l îndrăgise. În ochii ei jupân Andrzej era un 
nelegiuit mai rău decât un ucigaş de părinte. Acel 
Kmicic care făgăduise să-l vândă pe rege pentru bani, ca 
Iuda pe Christos, se urâţea tot mai mult în mintea ei, 
preschimbându-se cu vremea într-un monstru cu chip de 
om, într-o povară şi suferinţă fără margini. Nu-şi putea 

ierta că-l îndrăgise, dar în acelaşi timp nu putea să-l uite 
din pricina urii. 

Chinuită de asemenea simţăminte, îi era greu să se 
prefacă veselă, în schimb, îi era recunoscătoare 
prinţului, pentru că nu vroise să-l ajute pe Kmicic să 
făptuiască nelegiuirea, şi pentru tot ce făcea. Se mira 
doar că tânărul prinţ, un cavaler atât de plin de însuşiri 
alese, nu se grăbea să vie în ajutorul ţării, cu toate că nu 
vedea cu ochi buni uneltirile lui Janusz. Socotea totuşi 
că un cârmuitor ca el ştie ce face şi că este silit să se 
poarte astfel în treburile politiceşti pe care ea, cu 
mintea ei simplă de jupâniţă, nu le putea înţelege. 
Bogustaw i se plângea de asemenea, lămurindu-şi desele 
plecări la Tylza, că nu mai poate de atâta osteneală, că 
este supărat de negocierile dintre Jan Kazimierz, Carol 
Gustav şi elector şi că se aşteaptă să scape ţara de la 
cumpănă. 

— Nu fac asta pentru nu ştiu ce răsplată, pentru 
dregătorii, îi spunea, căci acum îl jertfesc până şi pe 
vărul Janusz, care mi-a fost ca un părinte, fiindcă nu ştiu 
dacă voi izbuti s-o înduplec pe regina îndârjită să-l ierte; 
nu fac decât ce-mi porunceşte Dumnezeu, cugetul şi 
dragoste de ţară. 

Când vorbea astfel, cu tristeţea întipărită pe faţa-i 
gingaşă şi cu ochii pironiţi în bagdadie, i se părea măreț 
precum acei viteji din alte vremuri, despre care îi 
povestea bătrânul polcovnic Billewicz că citise în cărţile 
lui Cornelius. Şi inima i se umplea de admiraţie. Atunci 
când se chinuia din cale-afară, gândindu-se la Andrzej 
Kmicic, pe care-l ura, îi venea în minte Bogustaw care o 

mângâia şi o întărea. Unul întruchipa pentru ea 
întunericul mohorât şi înfricoşător, iar celălalt lumina în 
care se cufundă bucuros orice suflet aflat în suferinţă. 
Spătarul de Rosienie şi tomnatica jupâniţa Kulwiec, care 
fusese adusă de la Wodokty, o împingeau şi ei la vale pe 
acest povârniş, cântând de dimineaţa până seara 
adevărate imnuri de laudă în cinstea lui Bogustaw. 
Amândoi îl împovărau atât de mult la Taurogi, încât se 
gândea întruna cum să scape de ei fără să-i supere, deşi 
îi câştigase de partea lui. Mai ales pe spătar care, 
înfuriat la început, nu se putuse împotrivi prieteniei şi 
bunăvoinţei lui Radziwil. 

Dacă Bogustaw ar fi fost doar un şleahtic de neam 
ales, nu un prinţ ca Radziwitt, magnat aproape 
deopotrivă cu un rege, poate că Billewiczowna l-ar fi 
îndrăgit până la uitarea de sine, în ciuda testamentului 
lăsat de bătrânul polcovnic, care o învoia să aleagă 
numai între mânăstire şi Kmicic. Dar era o jupâniţa 
aspră cu sine însăşi şi avea un suflet drept, aşa că nu-şi 
îngăduia nici măcar să viseze la altceva decât la 
recunoştinţă şi admiraţie pentru prinţ. 

Neamul ei era prea neînsemnat, ca să-i poată 
deveni soţie, şi prea mare, ca să ajungă ibovnica lui 
Radziwiłł, aşadar se uita la el, cum s-ar fi uitat la un 
rege, dacă s-ar fi aflat la curtea acestuia. În zadar se 
străduia el să-i schimbe gândurile; uitând de sine din 
pricina dragostei, în parte înadins, în parte dus de 
înflăcărare, repeta nu o dată ce spusese când va în 
prima seară la Kiejdany, anume că Radziwiltii se 
însoţiseră de multe ori cu fiice de şleahtici; totul era 

zadarnic, astfel de gânduri nu se lipeau de ea, cum nu se 
lipeşte apa de pieptul lebedei, şi rămânea ca şi mai 
înainte recunoscătoare, prietenoasă, plină de admiraţie 
şi căutându-şi cu inima neîntinată alinarea în gândurile 
despre vitejia lui. 

Bogusław nu-i înţelegea starea sufletească şi 
deseori i se părea că este aproape de împlinirea 
visurilor. Recunoştea cu ruşine şi răutate că faţă de ea 
nu se arăta atât de cutezător, cum se arătase faţă de 
atâtea prietene de la Paris, Bruxelles şi Amsterdam. 
Poate că se purta aşa, fiindcă era îndrăgostit cu 
adevărat ori poate pentru că în această jupâniţă, în 
chipul ei, în sprâncenele înecate şi în ochii aspri era 
ceva care impunea cuviinţă. La vremea lui, doar Kmicic 
nu se lăsase înrâurit şi sărutase cu îndrăzneală ochii 
aceştia aspri şi gura mândră, dar Kmicic era logodnicul 
ei. Toţi ceilalţi cavaleri, începând cu Wołodyjowski şi 
sfârșind cu şleahticii prusieni cam din topor de la 
Taurogi şi cu prinţul însuşi, se purtau mai puţin familiar 
cu ea, decât cu celelalte jupâniţe de aceeaşi treaptă. 
Prinţul se lăsa uneori pradă firii nestăpânite, dar după 
ce o dată îi strânse piciorul în caretă, şoptindu-i în 
acelaşi timp: „Nu-ţi fie teamă...”, iar ea îi răspunse că se 
teme să nu-i pară rău că a avut încredere în el, 
Bogusław rămase încurcat şi se întoarse la vechile 
mijloace, vrând să-i cucerească inima cu-încetul. 

Dar şi răbdarea lui se apropia de sfârşit. Treptat, 
începu să uite de vedenia înfricoşătoare care i se 
arătase în vis, gândindu-se tot mai des la sfatul lui 
Sakowicz şi nădăjduind că toţi Billewiczii vor pieri în 

război; poftele îl chinuiau din ce în ce mai aprig, când 
deodată avu loc o întâmplare care schimbă cu totul 
rânduiala lucrurilor Ia Taurogi. 

Într-o bună zi, căzu ca trăsnetul vestea că Tykocinul 
fusese cucerit de jupân Sapieha, iar marele hatman de 
Lituania îşi pierduse viaţa printre dărâmăturile 
castelului. 

La Taurogi se iscă mare fierbere. Bogusław se 
repezi în aceeaşi zi la Krolewiec, ca să se vadă cu 
împuterniciţii regelui suedez şi ai electorului. 

Întârzie acolo mai mult decât plănuise. Între timp, 
la Taurogi, începură să se adune pâlcuri de oaste 
prusiene şi suedezi. Se zvonea de o campanie împotriva 
lui jupân Sapieha. Adevărul gol-goluţ că Bogusław era 
de partea suedezilor, ca şi vărul lui, Janusz, ieşea la 
iveală tot mai limpede. 

Se întâmpla că în acelaşi timp spătarul de Rosienie 
fu înştiinţat de arderea cuibului de la Billewicze de către 
cetele lui Loewenhaupt care, învingându-i pe răsculații 
din Samogiţia la Szawle, treceau tot ţinutul prin foc şi 
sabie. 

Şleahticul plecă îndată, vrând să'vadă pagubele cu 
ochii lui, iar prinţul Bogustaw nu-l opri, dimpotrivă, îi 
dădu drumul bucuros, mulţumindu-se să-i spună înainte 
de a porni la drum: 

— Acum înţelegi şi domnia ta de ce v-am adus la 
Taurogi; la drept vorbind, îmi datoraţi viaţa. 

Oleńka rămase numai cu jupâniţa Kulwiec şi se 
închise îndată în încăperile sale, nevrând să vadă pe 
nimeni afară de câteva jupânese. Când acestea îi 

aduseră vestea că prinţul pregăteşte o campanie 
împotriva oştilor poloneze, nu vru să le dea crezare şi 
porunci să-l cheme pe Ketling, deoarece ştia că tânărul 
scoţian nu-i va ascunde nimic. 

Într-adevăr, se şi înfăţişă numaidecât, preafericit că 
fusese chemat şi că va putea vorbi cu aceea care-i 
stăpânea inima. 

Billewiczowna începu să-l iscodească: 

— Jupâne cavaler, spuse, la Taurogi umblă atâtea 
veşti, că nu mai ştim ce să credem şi rătăcim ca într-o 
pădure. Unii zic că prinţul voievod a murit de moarte 
bună, alţii susţin că a fost hăcuit cu săbiile. Care este 
pricina morţii lui? 

Ketling şovăi un răstimp; se vedea că lupta cu 
sfiala-i înnăscută, în cele din urmă roşi ca focul şi 
răspunse: 

— Pricina prăbuşirii şi a morţii prinţului voievod 
eşti domnia ta. 

— Eu?... Întrebă uluită jupâniţa Billewicz. 

— Întocmai, fiindcă prinţul nostru a vrut mai 
degrabă să rămână la Taurogi, decât să pornească în 
ajutorul vărului său. Alături de domnia ta, jupâniţă, a 
uitat de toate... 

Fu rândul Oleikăi să roşească asemenea unui 
trandafir. Urmă o clipă de tăcere. Scoţianul sta cu 
pălăria în mână, cu ochii plecaţi şi cu capul pe piept 
într-o atitudine plină de cinstire şi cuviinţă; în cele din 
urmă îşi înălţă capul, îşi scutură buclele blonde şi spuse: 

— Jupâniţă, dacă vorbele mele te-au jignit, 
îngăduie-mi să îngenunchez şi să-mi cer iertare. 

— Să nu faci una ca asta, jupâne cavaler, se 
împotrivi repede jupâniţa, văzând că tânărul cavaler îşi 
îndoise genunchiul. Ştiu că mi-ai spus totul cu inima 
curată, fiindcă am băgat de seamă că-mi vrei binele. M- 
am înşelat oare? Nu-mi doreşti binele?... 

Ketling îşi înălţă ochii îngereşti şi, ducându-şi mâna 
la inimă, rosti cu un glas şoptit ca o adiere de vânt şi 
mâhnit ca un oftat: 

— Ah, jupâniţă, jupâniţă!... 

Şi în clipa aceea se înfricoşa că spusese prea mult, 
aşa că îşi lăsă iarăşi capul pe piept şi îşi luă înfăţişarea 
unui curtean care ascultă poruncile reginei iubite. 

— Mă aflu printre străini şi sunt lipsită de ocrotire, 
spuse Oleńka. Cu toate că sunt în stare şi veghez asupra 
mea şi Dumnezeu mă va păzi de primejdii, am nevoie şi 
de ajutorul oamenilor. Domnia ta, vrei să fii fratele meu? 
Vrei să mă previi la nevoie, ca să ştiu ce să fac şi să scap 
de orice capcane? 

Spunând acestea, îi întinse mâna, iar el îngenunche 
cu toată împotrivirea fetei, şi îi sărută vârful degetelor. 

— Domnia ta, spune-mi ce se petrece în jurul meu? 

— Jupâniţă, prinţul te are dragă! răspunse Ketling. 
N-ai băgat de seamă? 

Oleńka îşi acoperi faţa cu mâinile. 

— Am văzut şi n-am văzut. Uneori mi se părea doar 
că e foarte bun... 

— Bun!... repetă Ketling ca un ecou. 

— Chiar aşa. Alteori însă, când mă gândeam că i-am 
stârnit poftele, nenorocita de mine, mă linişteam 
singură, spunându-mi că nu mă ameninţă nici o 

primejdie. Îi eram recunoscătoare pentru tot ce făcea 
pentru mine, deşi Dumnezeu mă vede, nu-i aşteptam 
dovezile de bună-voinţă, temându-mă că şi aşa îmi 
arătase prea multe. 

Ketling răsuflă adânc. 

— Îmi îngădui să vorbesc pe şleau? întrebă după o 
clipă de tăcere. 

— Vorbeşte, domnia ta. 

— Prinţul are mimai doi oameni de încredere, pe 
jupân, Sakowicz şi pe Paterson, iar Paterson ţine foarte 
mult la mine, fiindcă venim din aceeaşi ţară şi m-a 
purtat în braţe când eram copil. Aşa că tot ce ştiu, ştiu 
de la el. Prinţul te iubeşte, jupâniţa, poftele ard în el ca 
smoala de pe torţă. Toate câte se întâmpla aici, toate 
acele ospeţe, vânători, căluşei şi turnirul, în urma căruia 
scuip sânge şi acum datorită prinţului, au loc numai 
pentru domnia ta. Prinţul te are dragă, jupâniţa, dar 
dorinţa lui nu e curată, fiindcă vrea doar să te ruşineze, 
nu să te ia de soţie. Cu toate că n-ar găsi una mai 
vrednică, de-ar fi nu prinţ, ci regele lumii întregi, se 
gândeşte totuşi la alta... Îi este hărăzită principesa Anna 
şi avuţiile ei. Ştiu asta de la Paterson şi-l iau drept 
martor pe Dumnezeu, evanghelia lui, că spun numai 
adevărul. Jupâniţă, să nu te încrezi în prinţ, să nu te 
încrezi în binefacerile lui, să nu te înşele şovăiala lui, 
veghează, păzeşte-te, pentru că aici te pândeşte 
trădarea la fiecare pas. Mi se taie răsuflarea, când îmi 
aduc aminte ce spunea Paterson. Un nelegiuit ca 
Sakowicz nu se mai află în lumea întreagă... nu pot să 
mai vorbesc, pe legea mea, nu pot să mai vorbesc 

despre asta! Dacă n-ar fi jurământul pe care l-am făcut 
prinţului că-i voi păzi viaţa şi persoana, braţul acesta şi 
spada asta, jupâniţă, te-ar scăpa de această ameninţare 
neîncetată... Primul pe care l-aş ucide, ar fi Sakowicz... 
Aşa-i, pe el înaintea tuturor, chiar şi înaintea acelora 
care au vărsat sângele părintelui meu în ţara mea şi au 
pus mâna pe avere, făcând din mine un surghiunit şi un 
simbriaş... 

Ketling începu să tremure de mânie, o vreme 
strânse în pumn garda spadei, nefiind în stare să 
rostească o vorbă, apoi se stăpâni şi destăinui dintr-o 
răsuflare toate mijloacele pe care Sakowicz îl îndemna 
pe prinţ să le folosească împotriva ei. 

Jupâniţa Alexandra, spre marea uimire a 
cavalerului, rămase destul de liniştită, aflând de 
primejdia care o ameninţa, doar sângele îi pieri din 
obraji şi deveni şi mai serioasă în privirile ei se 
răsfrângea o voinţă neclintită. 

— O să scap eu! spuse. Aşa să-mi ajute Dumnezeu 
şi sfânta cruce! 

— Până acum prinţul nu vroia să asculte de sfatul 
lui Sakowicz, adăugă Ketling, dar când va vedea că 
drumul pe care l-a ales nu duce la nimic... 

Şi începu să povestească despre pricinile care-l 
făceau pe Bogusław să şovăie... 

Jupâniţă asculta cu sprânceana încruntată, dar nu 
cu prea multă luare-aminte, pentru că începuse să se 
gândească de pe acum cum să scape de această ocrotire 
îngrozitoare. Din nefericire, în toată ţara nu se afla nici 
un loc în care să nu curgă sângele, aşa că planurile de 

fugă nu i se înfăţişau prea limpede, de aceea prefera să 
nu vorbească despre ele. 

— Jupâne cavaler, spuse într-un târziu, mai 
răspunde-mi la o singură întrebare. Prinţul Bogustaw 
este de partea regelui suedez sau a lui Jan Kazimierz? 

— Nu e o taină pentru nici unul dintre noi, răspunse 
tânărul oştean, că prinţul ţine cu cei care sfâşie 
Republica, vrând să-i rămână şi lui principatul Lituaniei. 

Tăcu şi se părea că gândul îi zboară fără să vrea pe 
urmele gândurilor Oleńkăi, căci după o clipă adăugă: 

— Electorul şi suedezii sunt mână în mână cu 
prinţul şi cum ei vor ocupa toată Republica, nu se află 
nici un loc în care să te ascunzi de el. 

Oleńka nu răspunse nimic. 

Ketling mai aşteptă o vreme să-l mai întrebe ceva, 
dar văzând-o că tace, preocupată de propriile gânduri, 
socoti că e de prisos, aşa că se îndoi într-o plecăciune 
adâncă, măturând podeaua cu penele de la pălărie. 

— Îţi mulţumesc, jupâne cavaler! rosti, întinzându-i 
mâna. 

Ketling începu să se retragă spre uşă cu faţa spre 
ea. Deodată, pe chipul Olenkăi se ivi o rumeneală 
uşoară,' stătu o clipă în cumpănă, apoi spuse: 

— Încă o vorbă, jupâne cavaler. 

— Pentru mine, fiecare cuvânt al domniei tale este 
o dovadă de bunăvoință. 

— Domnia ta l-ai cunoscut pe jupân... Andrzej 
Kmicic... 

— L-am cunoscut, jupâniţă... la Kiejdany. Ultima 
oară l-am văzut la Pilwiszki, când veneam încoace din 

Podlasie. 

— E adevărat... e adevărat ce spunea prințul că 
jupân Kmicic s-a oferit să ridice mâna asupra regelui 
polonez?... 

— Nu ştiu, jupâniţă... Ştiu doar că la Pilwiszki s-au 
sfătuit îndelung, după care prinţul a plecat cu el în 
pădure, unde a întârziat atât de mult, încât Paterson 
începuse să se teamă şi a trimis oştenii în întâmpinarea 
lui. Eu mă aflam în fruntea pâlcului. L-am întâlnit pe 
prinţ, întorcându-se singur. Am băgat de scamă că era 
foarte întărâtat, de parcă trecuse printr-o mare emoție. 
Vorbea de unul singur, lucru care nu i se întâmplase 
niciodată. L-am auzit spunând: „Diavolul, ar fi în stare 
de una ca asta...” Altceva nu mai ştiu nimic... Mai târziu 
însă, când prinţul ne-a destăinuit ce-i propusese Kmicic, 
mi-am zis că atunci trebuie să se fi întâmplat. 

Billewiczowna îşi şnurui buzele. 

— Mulţumesc! rosti. 

Şi după o clipă rămase singură. 

Gândul la fugă puse stăpânire pe ea. Hotări să se 
smulgă cu orice preţ din aceste locuri spăimoase şi de 
sub oblăduirea prinţului trădător. Dar încotro s-o apuce? 
Satele şi oraşele erau în mâna suedezilor, mânăstirile 
dărâmate, castelele făcute una cu pământul, ţara 
întreagă mişuna de lefegii şi de fugarii de la oaste, de 
tâlhari şi de tot felul de lotri. Ce soartă putea s-o aştepte 
pe o jupâniţa aruncată în această vâltoare? Cine va 
merge cu ea? Mătuşa Kulwiecowna, spătarul de 
Rosienie şi zece-cincisprezece slujitori. Erau oare destui, 
ca s-o apere?... Poate că ar fi mers şi Ketling, poate că 

ar fi găsit o mână de oşteni credincioşi şi de prieteni 
care ar fi vrut să-i însoţească, dar Ketling o îndrăgise, 
nu mai încăpea nici o îndoială, şi nu putea să aibă faţă 
de el o datorie de recunoştinţă, pe care ar fi trebuit s-o 
plătească pe urmă cu un preţ prea mare. 

În sfârşit, ce drept avea să închidă viaţa acestui 
tânăr abia trecut de vârsta copilăriei, aruncându-l în 
ghearele primejdiei, dacă nu-i putea oferi în schimb 
decât prietenia. Se întreba deci ce să facă, unde să fugă, 
deoarece pretutindeni o amenințau pierzania şi ruşinea. 

Cuprinsă de îndoieli, începu să se roage fierbinte, 
repetând mai ales o rugăciune pe care o rostea 
întotdeauna bătrânul polcovnic, când se afla în nevoie, şi 
care începea astfel: 

Cel de Sus pruncul ţi-a scăpat 
De-a lui Irod urgie. 

Spre Egipt calea ţi-a-ndreptat, 
Găsindu-ţi pază ţie... 

În acest timp, afară se ridică un vânt grozav şi 
copacii din livadă începură să se tânguie. Deodată, 
jupâniţă cufundată în rugăciune îşi aduse aminte de 
codrii la marginea cărora crescuse de mică şi îi fulgeră 
prin minte că numai acolo putea să găsească un adăpost 
fără primejdie. 

Oleńka răsuflă uşurată, deoarece găsise, în sfârşit, 
ceea ce căuta. Aşa-i, în pădurile de la Zielonka şi 
Rogowska! Vrăjmaşii n-aveau să pătrundă până acolo şi 
nici lotrii nu umblau după pradă. Acolo până şi oamenii 
din partea locului, dacă nu erau cu luare-aminte, puteau 
să se rătăcească şi să caute zadarnic drumul până când 

erau sfâşiaţi de fiare, darmite străinii care nu cunoşteau 
cărările. Acolo o vor apăra Domaszcwiczii vânători şi 
Stakjenii, iar dacă ei nu mai erau acolo, dacă îl 
urmaseră cu toţii pe Wołodyjowski, putea să ajungă prin 
pădure în alte ţinuturi şi să-şi caute liniştea în alţi codri. 

Amintirea lui Wołodyjowski o înveseli pe Oleńka. Un 
ocrotitor ca el i-ar fi trebuit. Era un oştean de nădejde, o 
sabie înapoia căreia ar fi scăpat şi de Kmicic şi de 
RadziwiHi. Îşi aduse aminte că el o sfătuise, atunci când 
îl prinsese pe Kmicic la Billewicze, să-şi caute adăpost în 
Codrul Biatowieska. 

Şi avea dreptate! Rogowska şi Zielonka erau prea 
aproape de Radziwilti, în vreme ce la Białowieża se afla 
Sapieha, acela care îl ştersese de pe faţa pământului pe 
cel mai înfricoşător dintre Radziwilti. 

Aşadar, la Biatowieza trebuia să fugă, fie şi astăzi 
sau mâine!... Nu va mai zăbovi deloc după întoarcerea 
spătarului de Rosienie. 

Se va adăposti în bungetele întunecate ale Codrului 
Biatowieska, iar mai târziu, când va trece furtuna, într-o 
mânăstire. Numai acolo putea să-şi găsească tihna 
adevărată şi uitarea oamenilor, uitarea durerii, a părerii 
de rău şi a dispreţului... 


Capitolul XVI 


Spătarul de Rosienie se întoarse după câteva zile. 

Cu toate că avea scrisoare de liberă trecere de la 

Bogusław, ajunsese numai până la Rosienie; n-avea rost 

să se mai ducă ia Billewicze, căci acolo nu mai era 

nimic. Conacul, acareturile, satul, totul arsese până la 
temelie în ultima bătălie pe care o dăduse acolo preotul 
Straszewicz în fruntea oamenilor săi cu rotmistrul 
suedez Rossa. Bărbaţii se aflau prin păduri sau în cetele 
înarmate. Dintr-un sat bogat nu rămăseseră decât 
pământul şi apa. 

Pe de altă parte, drumurile erau pline de „tâlhari”, 
fugari din toate oştirile, care umblau în pâlcuri mari, 
îndeletnicindu-se cu jaful, aşa că nici cetele mai mici de 
oşteni nu se aflau în siguranţă din pricina lor. De aceea, 
spătarul nici măcar nu se putuse convinge dacă 
butoaiele cu bani de argint îngropate în livadă mai erau 
la locul lor, aşa că se întorcea la Taurogi furios şi 
îngrijorat, nutrind o ură grozavă împotriva vrăjmaşilor. 

Abia apucă să coboare din şaretă, că Oleńka îl duse 
în odaia ei şi îi povesti tot ce-i spusese Hassling-Ketling. 

Bătrânul şleahtic se cutremură, deoarece neavând 
copii, ţinea la jupâniţă ca la ochii lui. O vreme se 
mulţumi să strângă mânerul săbiei, repetând: „Care eşti 
cinstit, loveşte!” apoi îşi luă capul în mâini şi vorbi după 
cum urmează: 

— Mea culpa, mea maxima culpa! Şi mie mi se 
năzărea uneori ce-mi şoptea la ureche unul şi altul că 
diavolul ăsta şi-a pierdut capul din pricina ta, dar nu 
ziceam nimic, ba mai puneam şi mâinile în şolduri, 
gândind: „N-are decât să se însoare!” Noi ne înrudim cu 
neamurile Gosiewski şi Tyzenhauz... De ce nu ne-am 
putea înrudi şi cu Radziwitti? Dumnezeu mă pedepseşte 
pentru trufia mea... Straşnică înrudire a mai născocit 
trădătorul, Trăsni-i-ar să-l trăsnească! Vroia să fie ruda 

noastră, cum vrea taurul de la curte să fie ruda 
junincilor din sat! Aşteaptă însă, înainte de a-mi putrezi 
braţul şi sabia... 

— Acum trebuie să ne gândim cum să scăpăm de 
aici! răspunse Oleńka. 

Şi îi înfăţişă planurile sale de fugă. 

Liniştindu-se, spătarul ascultă cu luare-aminte, iar 
la sfârşit zise: 

— Ar fi mai bine să-mi adun robii şi să alcătuiesc o 
ceată înarmată! O să-i hărţuiesc şi eu pe suedezi, cum îi 
hărţuiesc şi alţii, cum a făcut Kmicic cu Chowanski. lar 
tu vei fi mai în siguranţă în pădure şi pe câmp decât la 
curtea acestui trădător şi eretic. 

— Prea bine! consimţi jupâniţă. 

— Nu numai că nu mă împotrivesc, continuă 
spătarul înflăcărat, dar socotesc că trebuie să ne 
grăbim... De robi şi de coase nu duc lipsă. E drept că mi- 
au ars conacul, dar nu-i nimic, o să adun ţăranii din 
celelalte sate... Toţi Billewiczii care se află pe câmpul de 
luptă vor veni alături de noi. „O să-ţi arătăm noi 
rudenie... O să-ţi arătăm ce înseamnă să ameninţi 
cinstea Billewiczownei... Eşti un Radziwilti? Nu face 
nimic! E adevărat că în neamul Billewicz nu avem 
hatmani, dar nu avem nici trădători!... O să vedem pe 
cine o să urmeze toată Samogiţia!...” 

Aici se întoarse spre jupâniţă. 

— Pe tine o să te ducem la Biatowieza, iar noi o să 
ne întoarcem! Altminteri nu poate fi! Trebuie să-şi 
primească pedeapsa pentru această jignire, fiindcă e 
vorba de o pată asupra întregii stări a şleahticilor. 

Numai nemernicii nu vor fi de partea noastră! 
Dumnezeu, fraţii şleahtici şi cetăţenii vor fi alături de 
noi, iar atunci focul şi sabia! Billewiczii vor ţine piept 
Radziwittilor! Cine nu-i cu noi, e un infamis, ca şi acela 
care nu va scoate sabia să-l înfrunte pe trădător. Regele, 
Seimul, întreaga Republică sunt cu noi! 

Spătarul, stacojiu şi cu ciuful zbârlit, începu să bată 
cu pumnul în masă. 

— Războiul acesta e mai grabnic decât cel cu 
suedezii, pentru că noi înfăţişăm întreaga stare a 
cavalerilor, toate legile, Republica întreagă, 
nedreptăţită şi clintită în temeliile ei. Infamis este acela 
care nu înţelege! Această ţară va pieri, dacă trădătorul 
nu-şi va primi pedeapsa cuvenită. 

Spătarul se înflăcăra din ce în ce mai mult, aşa că 
Oleńka se văzu nevoită să-l liniştească. Până acum 
stătuse nepăsător, deşi se părea că nu numai ţara, ci şi 
întreaga lume piere. Abia acum, când Billewiczii 
fuseseră jigniţi, vedea în asta cea mai cumplită 
primejdie pentru ţară şi începea să răcnească asemeni 
leului. 

Jupâniţa, care avea o mare înrâurire asupra lui, 
izbuti să-l potolească în cele din urmă, lămurindu-i că 
pentru scăparea lor, pentru ca fuga să izbândească, 
trebuie să păstreze cea mai mare taină şi să nu-i arate 
prinţului că ştiu sau bănuiesc ceva. 

Îi făgădui că va face tot ce-i va spune ea, după care 
vorbiră numai despre fugă. Lucrul nu era prea greu, 
pentru că se părea că nu-i păzeşte nimeni. 

Spătarul hotări să trimită înainte un slujitor cu 

scrisori către vechili, ca să-i strângă îndată pe ţăranii 
din toate satele lui şi ale altor Billewiczi şi să-i înarmeze. 

După aceea, şase slujitori de încredere aveau să 
plece chipurile la Billewicze după butoiaşele cu bani şi 
argintărie şi, oprindu-se în pădurile de la Girlakole, să-şi 
aştepte stăpânii acolo cu cai, lucruri şi hrană. Spătarul 
şi Olenka plănuiră să plece de la Taurogi cu sania şi doi 
slujitori, prefăcându-se că vor să meargă până la Gawna, 
după care să încalece pe cai şi să pornească în goană. 
La Gawna se duceau adesea la familia Kuczuk- 
Olbrotowski, unde se întâmpla să rămână peste noapte, 
aşa că se aşteptau ca plecarea lor să nu atragă atenţia 
nimănui şi să nu fie urmăriţi decât după două sau trei 
zile, când se vor afla în mijlocul cetelor înarmate prin 
codrii neumblaţi. Lipsa prinţului Bogusław le sporea 
speranţele. 

În acest timp, jupân Tomasz începu în grabă 
pregătirile.  Slujitorul cu scrisorile plecă în ziua 
următoare. A treia zi spătarul vorbi pe larg cu Paterson 
despre banii îngropaţi, care se ridicau la peste o sută de 
mii de cernoveţi, şi despre aducerea lor fără primejdie la 
Taurogi. Paterson îl crezu cu uşurinţă, deoarece 
şleahticul nu numai că trecea drept foarte bogat, dar era 
cu adevărat. 

— Domnia ta, trebuie să-i aducem cât mai repede, 
spuse scoţianul, şi dacă e nevoie, îţi dau şi oştenii de 
trebuinţă. 

— Cu cât vor fi mai puţini cei care ştiu ce aduc, cu 
atât va fi mai bine. Am slujitori de credinţă, iar butoaiele 
voi porunci să le acopere cu lemne sau cu doage la care 

nu se va lacomi nimeni. 

— Mai bine cu doage decât cu cânepă, zise 
Paterson, pentru că prin cânepă poţi să împungi cu 
sabia sau cu sulița şi să vezi că la fund e altceva. 
Domnia ta ai face bine să-i dai banii prinţului pe bază de 
chitanţă. Ştiu că are nevoie de bani, pentru că veniturile 
de pe moşii întârzie. 

— Aş dori să-l mulţumesc pe prinţ în aşa fel, încât 
să nu mai aibă nevoie de nimic! răspunse şleahticul. 

Cu aceasta discuţia luă sfârşit şi totul părea că se 
potriveşte de minune, deoarece slujitorii plecară 
numaidecât, iar spătarul şi Oleńka urmau să plece a 
doua zi. 

Dar, odată cu lăsarea serii, Bogustaw se întoarse pe 
neaşteptate în fruntea celor două polcuri de raitieri 
prusieni. Se vede că treburile nu-i mergeau prea bine, 
de vreme ce era tare furios şi îngrijorat. 

În aceeaşi zi, adună sfatul de război alcătuit din 
graful Sejdewitz, împuternicitul electorului, Paterson, 
Sakowicz şi polcovnicul de raitieri Kyritz. 

Chibzuiră până la ceasurile trei din noapte asupra 
campaniei din Podlasie împotriva lui jupân Sapieha. 

— Electorul şi regele suedez mi-au dat ceva oştire, 
spuse prinţul. Una din două: dacă-l vom găsi pe Sapieha 
în Podlasie, va trebui să-l nimicim, iar dacă nu va mai fi 
acolo, vom ocupa ţinutul fără nici o piedică. Şi într-un 
caz şi în celălalt e nevoie de bani, or bani nu mi-au dat 
nici electorul şi nici regele suedez, pentru că n-au nici 
ei. 

— Cine poate să aibă bani, dacă nu luminăţia ta?! 

răspunse graful Sejdewitz. Toată lumea vorbeşte de 
comorile nenumărate ale Radziwiltilor. 

La acestea, Bogustaw: 

— Jupâne Sejdewitz, dacă aş primi toate veniturile 
de pe moşiile mele, aş avea mai multe parale decât cinci 
prinți de-ai voştri. Dar ţara e bântuită de război, 
veniturile nu mi se trimit sau cad în mâinile răzvrătiţilor. 
Aş putea să iau bani pe bază de iscălitură de la oraşele 
prusiene, dar domnia ta ştii cel mai bine ce se petrece 
acolo; numai pentru Jan Kazimierz şi-ar deschide 
băierile pungii. 

Şi Królewiec? 

— Ce se poate lua am luat, dar e prea puţin. 

— Luminăţia ta, socotesc un noroc că pot să-ţi dau 
un sfat bun! spuse Paterson. 

— Mai bine mi-ai da bani gheaţă. 

— Sfatul meu înseamnă bani. Nu mai departe decât 
ieri, jupân Billewicz mi-a spus că a îngropat sume mari 
în grădina de la Billewicze şi ar vrea să aducă banii aici, 
ca să ti-i dea luminăţiei tale în schimbul unei chitanţe. 

— Parcă mi-ai picat din cer şi şleahticul de 
asemenea! se bucură Bogustaw. 

— Cam cât să fie? 

— Peste o sută de mii de cerwoneţi, afară de 
argintărie şi alte lucruri de preţ, care fac încă pe atâta. 

— Şleahticul nu va consimţi să prefacă argintăria şi 
podoabele în bani gheaţă, dar le-am putea zălogi. Îţi 
sunt recunoscător, Paterson, pentru povaţa ta. Mâine 
voi vorbi neapărat cu Billewicz. 

— Atunci am să-l previn, fiindcă mâine vroia să se 

ducă la Gawna cu jupâniţa, la familia Kuczuk- 
Olbrotowski. 

— Spune-i dar să nu plece până nu vorbeşte cu 
mine. 

— Slujitorii i-a şi trimis înainte, mă tem încă de 
vreo primejdie. 

— Am putea repezi un polc întreg după ei, în 
sfârşit, o să mai stăm de vorbă. Îmi pică la vreme 
pleaşca asta! Pe de altă parte, ce bucurie să smulg 
Republicii ţinutul Podlasie cu banii acestui sprijinitor al 
regelui şi mare patriot. 

Spunând acestea, prinţul se desparţi de povăţuitorii 
săi, pentru că trebuia să se dea în seama slujitorilor, a 
căror sarcină era să-l scalde în fiecare seară, să-l ungă şi 
să-l întremeze în fel şi chip, ca să-i păstreze frumuseţea 
ieşită din comun. De obicei, aceste îndeletniciri durau 
un ceas, câteodată şi două, iar acum prinţul era şi aşa 
destul de trudit de drum. 

A doua zi, de dimineaţă, Paterson îi opri pe spătar şi 
pe Oleńka, vestindu-i că prinţul doreşte să se vadă cu ei. 
Trebuiau să-şi amâne plecarea, dar nu se neliniştiră 
prea mult, deoarece Paterson le spuse despre ce e 
vorba. 

Un ceas mai târziu sosi prinţul. Cu toate că jupân 
Tomasz şi Oleńka îşi făgăduiseră cu sfinţenie să-l 
întâmpine ca mai înainte, cu toată strădania lor, nu 
izbutiră câtuşi de puţin. 

Chipul jupâniţei se schimbă, iar spătarului i se urcă 
sângele în obraji la vederea tânărului prinţ şi o vreme 
rămaseră amândoi descumpăniţi şi mohorâţi, sforţându- 

se zadarnic să se liniştească. 

Prinţul, din contră, se purta fără stinghereală, doar 
trăsăturile i se alungiseră puţin şi faţa-i era acoperită de 
un strat de pomadă mai subţire decât de obicei, dar 
tocmai această paloare se potrivea de minune cu 
veşmintele lucioase de dimineaţă, spuzite cu argint. Îşi 
dădu seama dintr-odată că amândoi îl primesc parcă 
altfel, cu mai puţină bucurie decât de obicei. La început 
se gândi că cei doi regalişti aflaseră de legăturile lui cu 
suedezii şi de aci răceala purtării lor. 

Hotări, aşadar, să le arunce praf în ochi şi după 
obişnuitele vorbe măgulitoare, începu astfel: 

— Jupâne spătar, ai auzit fireşte şi domnia ta de 
nenorocirea care mi s-a întâmplat... 

— Luminăţia ta vorbeşti de moartea prinţului 
voievod? întrebă spătarul. 

— Nu numai despre moartea lui. E o lovitură 
năprasnică, dar m-am lăsat în paza lui Dumnezeu care 
gândesc că l-a plătit cu dărnicie pe vărul meu pentru 
toate nedreptăţile îndurate. Mi-a pus în spinare o nouă 
povară, fiindcă sunt silit să mă lupt cu fraţii mei, iar asta 
e o soartă amară pentru fiecare om care-şi iubeşte 
ţara... 

Spătarul nu răspunse nimic, mulţumindu-se să 
privească pe furiş la Oleńka. 

Iar prinţul vorbi mai departe: 

— Prin munca mea, prin truda mea şi numai 
Dumnezeu ştie cu ce preţ eram pe cale de a statornici 
pacea. Mai era nevoie numai de iscălirea înţelegerii. 
Suedezii aveau să plece din Polonia, nepretinzând altă 

răsplată afară de învoirea regelui şi a stărilor ca după 
moartea lui Jan Kazimierz să fie înscăunat ca domn 
Carolus. Un războinic atât de mare şi puternic ar fi fost 
o adevărată mană cerească pentru Republică. Mai mult, 
urma să ne lase de îndată ajutoare pentru războaiele cu 
Ucraina şi septentrionii. Am fi lărgit şi mai mult 
hotarele, dar lui jupân Sapieha nu-i convine, fiindcă nu-i 
mai poate asupri pe Radziwitti. Toţi au primit 
înţelegerea, numai el se împotriveşte cu armele, 
nepăsându-i decât de interesele lui. De aceea, s-a 
hotărât să se folosească împotriva lui puterea armelor, 
iar această sarcină mi-a fost încredinţată mie, cu 
învoirea tainică a lui Jan Kazimierz şi a lui Carolus. Asta 
e! Nu m-am dat în lături niciodată de la datorie şi nu mă 
voi da nici acum, deşi nu vor fi puţini cei care mă vor 
judeca strâmb, gândind că încep războiul între fraţi 
numai din răzbunare. 

La acestea, spătarul: 

— Luminăţia ta, cei care te-au cunoscut atât de 
bine ca noi, aceia nu se vor lăsa înşelaţi şi vor şti să 
înţeleagă cum se cuvine planurile luminăţiei tale. 

Spătarul, încântat de propria şiretenie şi de cum o 
adusese din condei, clipi din ochi aproape pe faţă spre 
Oleńka, încât aceasta se temu să nu-l vadă prinţul. 

Dar Bogustaw văzu şi el. 

„Nu mă crede”, îşi spuse în gând. 

Şi, cu toate că nu se arătă mânios, se simţi umilit în 
adâncul sufletului. Era convins că neîncrederea într-un 
Radziwilt însemna o jignire chiar şi atunci când acesta 
binevoia să scornească lucruri neadevărate. 

— Mi-a spus Paterson, zise după o clipă, că domnia 
ta vrei să-mi încredinţezi banii pe care-i ai în schimbul 
iscăliturii. Îţi îndeplinesc dorinţa cu dragă inimă, fiindcă 
recunosc că şi eu sunt la strâmtoare. Când se va aşeza 
pacea, vei face cum vei crede de cuviinţă, vei primi banii 
înapoi sau am să-ţi dau câteva sate în arendă în aşa fel 
încât folosul să fie de partea domniei tale. Aici prinţul se 
întoarse spre Oleńka: 

— Jupâniţă, iartă-mă că nu vorbesc despre suspine 
şi dragoste înaintea unei făpturi atât de desăvârşite. 
Ştiu că te nedreptăţesc, dar trăim asemenea vremuri, 
încât nu pot să-ţi arăt toată admiraţia care ţi se cuvine. 

Oleńka îşi lăsă ochii în jos şi, apucându-şi rochia - 
cu vârful degetelor, îi făcu o închinăciune, fără să 
rostească nici un cuvânt. 

În acest timp, spătarul îşi ticlui în minte un plan 
nespus de nătâng, dar pe care îl socotea grozav de 
iscusit. 

„O să fug cu jupâniţa şi n-o să-i împrumut nici 
bani”, se gândi. După care, dregându-şi glasul şi 
netezindu-şi ciuful, spuse: 

— Luminăţia ta, sunt bucuros că te pot ajuta. Nu i- 
am spus totul lui Paterson, pentru că mai e şi vreo 
jumătate de garniţă de cerwoneţi, pe care am îngropat-o 
în alt loc, ca în caz de nenorocire să nu pierd toţi banii. 
Afară de asta mai sunt şi butoiaşele altor Billewiczi, dar 
acestea au fost îngropate în lipsa mea sub privegherea 
acestei jupâniţe şi numai ea poate arăta locul, fiindcă 
omul care le-a cărat a murit. Luminăţia ta îngăduie să 
plecăm amândoi şi vom aduce toţi banii. 

Bogustaw îl privi cu luare-aminte, 

— Cum aşa? Paterson mi-a spus că domnia ta ai şi 
trimis slujitorii, aşa că ei trebuie să ştie unde sunt banii. 
— Dar despre ceilalţi nu ştie nimeni afară de ea. 

— Trebuie să-i fi îngropat într-un loc care să poată 
fi înfăţişat; uşor prin vorbe sau desemnat pe hârtie. 

— Vorbele zboară, răspunse spătarul, iar slujitorii 
nu se pricep să umble cu hârtiile. O să ne ducem 
amândoi, asta e! 

— Pentru Dumnezeu, domnia ta trebuie să-ţi 
cunoşti bine grădina, aşa că du-te numai domnia ta. La 
ce bun să te mai însoţească şi jupâniţă Alexandra. 

— Singur nu mă duc! răspunse spătarul hotărât. 
Bogusław se uită pentru a doua oară cercetător la el, 
după care se aşeză mai bine şi începu să-şi lovească 
cizmele cu nuiaua de trestie. 

— E neapărată nevoie? întrebă. Prea bine, dar în 
acest caz vă dau două polcuri de călărime care să vă 
întovărăşească până acolo şi înapoi. 

— N-avem trebuinţă de nici un polc. Ne ducem şi 
ne întoarcem singuri. Acolo nu ne ameninţă nici o 
primejdie, suntem doar pe moşiile noastre. 

— Ca orice gospodar care doreşte binele oaspeţilor 
săi, nu pot îngădui ca jupâniţa Alexandra să plece fără 
însoțitori înarmaţi, aşa că domnia ta alege: ori singur, 
ori amândoi cu oşteni. 

Spătarul înţelese că se lăsase prins în propria 
capcană şi îl cuprinse asemenea furie, încât uită de 
orice prevedere şi strigă: 

— Luminăţia ta, alege: ori plecăm amândoi fără 

polcurile de călăreţi, ori nu dau banii! 

Jupâniţa Alexandra îl privi rugătoare, dar el se 
făcuse stacojiu şi începuse să gâfâie. Totuşi era un om 
prevăzător din fire şi aproape sfios, căruia îi plăcea să 
sfârşească totul prin bună înţelegere, dar când îşi ieşea 
din pepeni, când era prea pornit împotriva cuiva sau 
când intra în joc cinstea Billewiczilor, atunci sărea la 
sfadă cu un curaj nemaipomenit, chiar dacă era vorba 
de un duşman mult mai puternic decât el. 

Aşa făcu şi acum, îşi puse mâna stângă în şold şi, 
lovind mânerul săbiei, începu să strige în gura mare: 

— Ce înseamnă asta, suntem ostatici? Vor să 
asuprească un şleahtic liber, încâlcind cele mai sfinte 
drepturi? 

Bogusław, rezemat de spătarul scaunului, se uita 
cercetător la el, fără semne vizibile de mânie, doar 
privirea îi devenea tot mai rece şi îşi lovea cizmele cu 
varga din ce în ce mai repede. Dacă spătarul l-ar fi 
cunoscut mai bine, ar fi ştiut că îl ameninţă o mare 
primejdie. 

Firea lui Bogustaw era de-a dreptul înfricoşătoare, 
pentru că nu se ştia niciodată când cavalerul curtenitor 
şi omul iscusit, obişnuit să se stăpânească, se pot 
schimba în magnatul sălbatic şi neînfrânat care calcă în 
picioare orice oprelişti cu cruzimea unui despot oriental. 
Creşterea aleasă, obiceiurile deprinse la cele mai 
strălucitoare curţi din Europa, cumpănirea pe care o 
învățase printre oameni şi purtările frumoase erau ca 
nişte flori minunate şi puternice dedesubtul cărora se 
ascundea un tigru. 

Dar spătarul nu ştia toate acestea şi, orbit de 
mânie, striga mai departe: 

— Luminăţia ta, nu te mai preface, căci te cunosc!... 
Vezi că regele suedez şi electorul, pe care îi slujeşti 
împotriva ţării, ca şi rangul tău de prinţ, nu te vor apăra 
înaintea judecății, iar săbiile şleahticilor te vor învăţa 
bunele obiceiuri... tinere!... 

Bogusław zvâcni în picioare, frânse într-o clipă 
nuiaua de trestie în mâinile-i de fier şi, zvârlind bucăţile 
la picioarele spătarului, rosti cu un glas înăbuşit, 
înspăimântător: 

— Uite ce fac cu drepturile voastre, cu judecăţile şi 
privilegiile voastre! 

— E o nedreptate strigătoare la cer! strigă spătarul. 

— Tăcere, şleahtic prăpădit! strigă şi prinţul. Te 
zdrobesc ca pe un vierme! Şi se îndreptă spre el, ca să-l 
apuce de piept pe şleahticul uluit şi să-l izbească de 
perete. 

Atunci Billewiczowna se ivi între ei. 

— Ce vrei să faci, luminăţia ta? întreba. 

Prinţul se opri. 

Cum stătea cu nările fremătând, cu faţa învâlvorată 
şi foc în priviri, jupâniţă semăna cu Minerva înfuriată. 
Pieptul i se umfla ca valurile mării şi era atât de 
frumoasă în mânia ei, că Bogusław rămase cu ochii la ea 
şi toate poftele i se răsfrânseră pe chip, ca nişte şerpi 
care colcăiau în sufletu-i întunecat. 

Curând mânia îi trecu şi se linişti. Se mai uită o 
vreme la Oleńka, în cele din urmă faţa i se îmblânzi, îşi 
înclină capul pe piept şi spuse: 

— Iertare, îngerească jupâniţă!... Inima mi-e plină 
de supărare şi durere, aşa că nu mai pot să mă 
stăpânesc. 

Şi părăsi încăperea. 

Oleńka începu să-şi frângă mâinile, iar spătarul, 
revenindu-şi, se luă cu mâinile de păr şi strigă: 

— Eu am stricat totul, eu sunt pricina pierzaniei 
tale! 

Prinţul nu se arătă toată ziua. Prânzi în odăile lui 
numai cu Sakowicz. Răscolit până în adâncul sufletului, 
nu mai putea să gândească tot atât de limpede ca 
înainte, îl chinuia fierbinţeala, semn că în curând avea 
să fie cuprins de friguri năprasnice, în timpul cărora 
înţepenea cu totul, de era nevoie să-i facă frecţii. Starea 
de acum o punea pe seama dragostei neobişnuit de 
puternice, gândind că dacă nu-şi va găsi împlinirea, avea 
să moară. 

De aceea, povestindu-i lui Sakowicz cearta cu 
spătarul, vorbi astfel: 

— Mâinile şi picioarele îmi ard, simt furnicături pe 
spinare, gura mi-e amară şi plină de foc. Pe toţi cornuţii 
din iad, ce să fie asta?... Niciodată nu mi s-a întâmplat 
aşa ceva!... 

— Pentru că luminăţia ta eşti plin de cinste ca un 
clapon fript pe caşa... Prinţul clapon, prinţul clapon! Ha, 
ha! 

— Eşti un prost! 

— Prea bine! 

— N-am nevoie de glumele tale! 

— Luminăţia ta, ia-ţi lăuta şi du-te sub fereastra 

fetei, poate că o să vezi... pumnul... spătarului. Ptiu, la 
dracu, un om atât de hotărât ca Bogusław Radziwit! 

— Eşti un nătărău! 

— Prea bine! Văd că luminăţia ta începi să vorbeşti 
de unul singur şi să-ţi spui adevărul în faţă. Cutează, 
haide! Nu mai trebuie să ţii seama de rang! 

— Vezi tu, Sakowicz, Castor al meu îşi cam ia nasul 
la purtare şi de aceea deseori primeşte câte un picior în 
coastă; s-ar putea ca tu s-o păţeşti şi mai rău. 

Sakowicz sări ca opărit, cum făcuse nu demult 
spătarul de Rosienie, şi pentru că avea darul iniţiativei, 
începu să strige cu un glas care semăna atât de mult cu 
al spătarului, încât nevăzând cine vorbeşte, oricine se 
putea înşela. 

— Ce înseamnă asta, suntem ostatici? Vor să 
asuprească un șleahtic liber. Încălcând cele mai sfinte 
drepturi? 

— Dă-mi pace, dă-mi pace! îi spuse prinţul cu 
aprindere. Pe nătărăul ăla bătrân l-a apărat ea, dar pe 
tine n-are cine să te apere. 

— Dacă ea a avut grija să-l apere, trebuia s-o 
îngrijeşti şi luminăţia ta!... 

— Altminteri nu se poate, aici e vorba de niscaiva 
farmece. Fie că mi-a făcut ceva, de m-a vrăjit, fie că 
stelele sunt aşezate astfel. Încât îmi pierd minţile... Dac- 
ai fi văzut-o când îl apăra pe netrebnicul de unchiu-său... 
Dar tu nu pricepi nimic! Mi se învârte capul! Uite cum 
îmi ard mâinile! Una ca ea să iubeşti, s-o strângi la 
piept, să... 

— Să ai copii cu ea! adăugă Sakowicz. 

— Chiar aşa, să ştii, şi voi avea, fiindcă altfel mă va 
mistui vâlvătaia din mine. Pentru Dumnezeu, ce se 
petrece-cu mine... Pe toţi dracii de pe pământ şi din iad, 
să mă însor sau ce să fac? 

Sakowicz se posomori. 

— Luminăţia ta, n-ar trebui să te gândeşti la una ca 
asta. 

— Ba tocmai că mă gândesc şi dacă vreau, am s-o 
fac chiar dacă un polc întreg de Sakowicz mi-ar repeta 
întruna: „Luminăţia ta, n-ar trebui să te gândeşti la una 
ca asta!” 

— Ehei după câte văd, nu-i de glumă! 

— Sunt bolnav, vrăjit, altfel nu se poate! 

— La urma urmei, de ce nu vrei, luminăţia ta, să 
faci ce te-am povăţuit? 

— Poate că am să fac! Ducă-se dracului toate visele, 
toţi Billewiczii şi toată Lituania cu prejudecățile ei şi cu 
Jan Kazimierz pe deasupra. Altfel nu izbutesc... Văd că 
nu izbutesc! Ajunge! Ce mare lucru, ce mare scofală! Şi 
când te gândeşti că am şovăit atâta vreme! Mi-a fost 
frică de vise, de Billewiczi şi de tribunale, de gloatele 
şleahticilor şi de norocul lui Jan Kazimierz!... Haide, 
spune-mi că sunt un nătărău! Auzi, îţi poruncesc să-mi 
spui că sunt un nătărău! 

— Iar eu n-am să ascult, pentru că acum eşti un 
Radziwilt, nu un vicar calvin. Bolnav însă cred că eşti, 
luminăţia ta, fiindcă nu te-am văzut niciodată în 
asemenea stare. 

— E adevărat! În cele mai trudnice împrejurări mă 
mulţumeam să dau din mână şi să fluier nepăsător, dar 

acum parcă mă îmboldeşte cineva cu pintenii în şolduri. 

— E lucru de mirare, fiindcă dacă fata asta te-a 
fermecat într-adevăr, apoi n-a făcut-o ca să fugă, iar din 
cele ce mi-ai spus luminăţia ta, se arată că vroiau s-o 
şteargă pe furiş amândoi. 

— Mi-a spus Ryff că asta e înrâurirea lui Saturn 
spre care se înălța în această lună aburi fierbinţi. 

— Luminăţia ta, mai bine ia-ţi-l pe Jupiter ca 
ocrotitor, pentru că acesta a avut noroc şi fără nuntă. 
Toate se vor sfârşi cu bine, numai că luminăţia ta nu 
trebuie să mai pomeneşti de nuntă, dar dacă e vorba de 
una pro forma... 

Deodată, starostele de Oszmiana se lovi cu palma 
peste frunte. 

— Ia stai, luminăţia ta... Am auzit de o întâmplare 
asemănătoare în ţinuturile prusiene... 

— Îţi şopteşte diavolul ceva la ureche? Hai, dă-i, 
drumul! 

Sakowicz tăcu însă un răstimp mai lung, în sfârşit, 
faţa i se lumină şi zise: 

— Luminăţia ta, mulţumeşte-i norocului că ţi-a dat 
un prieten ca Sakowicz. 

— Ei, ce-i nou, ce-i nou? 

— Nimic, numai că am să-ţi fiu cumnat de mână la 
nuntă! Sakowicz se înclină. E o mare cinste pentru un 
sărăntoc de şleahtic... 

— Nu te mai prosti, spune repede! 

— La Tylza se află un oarecare Plaska, sau cam aşa 
ceva, care odinioară era preot la Nieworany, dar 
schimbându-şi credinţa, a devenit luteran, s-a însurat şi 

a fost luat de elector sub oblăduirea lui; acum vinde cu 
preţ bun peşte afumat celor din Samogiţia. La vremea 
lui, până şi episcopul Parczewski s-a străduit să-l 
readucă în Samogiţia, Unde mai mult ca sigur că l-ar fi 
ars pe rug, dar electorul n-a vrut să-şi dea semenul întru 
credinţă. 

— Ce-mi pasă mie de toate astea? Nu mai tărăgăna 
lucrurile! 

— Ce-ţi pasă luminăţiei tale? Uite că ar trebui să-ţi 
pese, fiindcă el o să vă coasă ca faţa de căptuşeală, 
înţelegi, luminăţia ta? Dar pentru că meşterul e nătâng 
şi nu face parte din breaslă, nu va fi prea greu să rupem 
cusăturile pe urmă, pricepi, luminăţia ta? Cei din 
breaslă nu vor recunoaşte şi nu vor întări cusătura, în 
schimb, noi vom scăpa de orice gâlceavă şi împotrivire. 
Meşterului putem să-i sucim capul după aceea, iar 
luminăţia ta te vei putea plânge că ai fost înşelat cu 
bună ştiinţă, înţelegi? Înainte de asta însă: crescite et 
multiplicamini'$ Sunt cel dintâi care-ţi dau 
binecuvântarea... 

— Înţeleg şi nu prea! spuse prinţul. La dracu, 
înţeleg de minune. Sakowicz, trebuie să te fi născut cu 
dinţii rânjiţi ca strigoii. O să ajungi pe mâna călăului, 
altfel nu se poate... Aşa, jupâne staroste!... Dar cât 
trăiesc eu, n-o să ţi se clintească nici un fir de păr, iar 
răsplata nu va fi nici ea prea mică... Atunci eu... 

— Luminăţia ta trebuie să-i ceri mâna 
Billewiczownei şi spătarului. Dacă o să fii respins, dacă 
nici astfel n-o să izbutim, atunci să dai poruncă să mă 


16 Creşteţi şi vă înmulţiţi (lat.). 

jupoaie de piele, să-mi facă curele pentru sandale din 
ea, şi să plec în pelerinaj la... Roma. Împotriva unui 
Radziwilt te poţi burzului, când vrea să se drăgostească, 
dar când binevoieşte să se însoare, n-are nevoie să 
gâdile nici un şleahtic. Numai că luminăţia ta trebuie să- 
i spui spătarului şi jupâniţei că din pricina electorului şi 
a regelui suedez, care ţi-o peţesc pe prinţesa des Deux 
Ponts, cununia nu trebuie dată în vileag până când nu se 
încheie pacea. Dealtfel, în actul de zestre scrieţi ce 
poftiţi. Nici una dintre cele două biserici nu-l va întări... 
Ei? 

Bogustaw tăcu un răstimp, doar pe obraji i se iviră 
pete roşietice sub pomadă. După o clipă, zise: 

— N-avem timp, peste trei zile musai să pornesc 
asupra lui Sapieha. 

— Se potriveşte de minune! Dacă aveam vreme mai 
multă, nu mai puteam îndreptăţi graba formelor. Păi 
cum? Luminăţia ta ai să pui pe seama lipsei de timp 
faptul că vă cunună cel dintâi preot care se află la 
îndemână, ca în orice împrejurări grabnice. Vor gândi şi 
ei tot aşa: „S-o facem repede, fiindcă n-avem timp de 
pierdut!” E o jupâniţă vitează, aşa că luminăţia ta poţi s- 
o iei şi în campanie... Rege drag, dacă Sapieha te va 
învinge şi aşa vei fi pe jumătate biruitor. 

— Bine, bine! rosti prinţul. 

Dar în aceeaşi clipă se cutremură de friguri, fălcile i 
se încleştară şi nu mai putu scoate nici o vorbă. Tot 
trupul îi înţepeni, apoi începu să tremure şi să se zbată 
ea peştele pe uscat. Cu toate acestea, Sakowicz, speriat, 
nu mai avu când să aducă doftorul, căci atacul trecu 

destul de repede. 


Capitolul XVII 


După discuţia cu Sakowicz, prinţul se duse a doua zi 
după-amiază la spătarul de Rosienie. 

— Jupâne spătar, îi spuse la început, ultima dată m- 
am făcut vinovat faţă de domnia ta, lăsându-mă dus de 
mânie în casa mea. Mea culpa şi e cu atât mai mare, cu 
cât am jignit un om care se trage dintr-un neam 
împrietenit de veacuri cu Radziwittii. Acum însă vin şi te 
rog de iertare. Pe domnia ta să te îmbuneze 
recunoaşterea greşelii, iar mie să-mi fie pedeapsă. Îi 
cunoşti demult pe Radziwilti şi ştii că nu prea le place 
să-şi ceară iertare, dar pentru că am greşit înaintea 
vârstei şi a rangului domniei tale, nu mai ţin seamă cine 
sunt şi vin cel dintâi cu capul plecat. Aşa că, bătrâne 
prieten al casei noastre, socotesc că ai să-mi îngădui să- 
ţi strâng mâna. 

Spunând acestea, îi întinse mâna, iar spătarul, 
căruia îi trecuse supărarea, nu cuteză să i-o refuze pe a 
lui, deşi i-o dădu cu oarecare încetineală, şi spuse: 

— Luminăţia ta, întoarce-ne libertatea şi vom fi 
foarte mulţumiţi. 

— Sunteţi liberi şi puteţi pleca fie şi astăzi. 

— Mulţumesc, luminăţia ta! răspunse spătarul 
uimit. 

— Am o singură rugăminte pe care, deie Domnul, 
sa mi-o îndeplineşti. 

— Ce rugăminte? întrebă spătarul cu teamă. 

— Domnia ta, să asculţi cu răbdare ce vreau să-ţi 
spun. 

— Dacă-i aşa, ascult şi până diseară. 

— Nu-ţi cer să-mi dai răspuns numaidecât, ci după 
ce ai să cumpăneşti bine lucrurile un ceas ori două. 

— Dumnezeu mi-e martor, dacă-mi  recapăt 
libertatea, nu mai doresc nimic. 

— Libertatea ţi-o vei recăpăta, domnia ta, nu ştiu 
însă dacă vei mai vrea să te foloseşti de ea şi dacă te vei 
mai grăbi să pleci din casa mea. Aş fi bucuros să 
socoteşti tot ce se află la Taurogi drept al domniei tale, 
dar acum ascultă. Ştii oare, domnia ta şi binefăcător al 
meu, de ce m-am împotrivit plecării jupâniţei Billewicz? 
Pentru că am înţeles că vreţi să fugiţi, iar eu am 
îndrăgit-o atât de mult pe nepoata domniei tale, încât aş 
fi gata să trec în fiecare zi Helespontul, ca s-o văd, cum 
făcea acel Leandru pentru Hera lui... 

Spătarul roşi iarăşi într-o clipită. 

— Luminăţia ta, cutezi să-mi spui mie una ca 
asta?... 

— Chiar domniei tale, binefăcătorul meu. 

— Luminăţia ta, caută-ţi norocul la fetele de la 
curte, dar să nu te atingi de o fiică de şleahtic, asta nu 
se poate! Poţi s-o legi şi s-o ţii închisă, dar nu-ţi este 
îngăduit s-o ruşinezi! 

— E adevărat, consimţi prinţul, dar pot să mă înclin 
înaintea bătrânului Billewicz şi să-i spun: Bunule 
părinte, dă-mi pe nepoata domniei tale de soţie, că nu 
mai pot trăi fără ea. 

Spătarul fu atât de uluit, încât îi pieri graiul; o 

vreme mişcă numai din mustăţi şi ochii îi ieşiră din 
orbite, apoi începu să şi-i şteargă cu mâinile şi să 
privească ba la prinţ, ba în jurul lui prin încăpere, până 
când spuse: 

— Visez oare sau e aievea? 

— Nu visezi, binefăcătorule, nu visezi, şi ca să te 
conving, îţi repet cum omnibus titulis!”: Eu, Bogusław 
Radziwilt, prinţ comis al Marelui Principat al Lituaniei, 
te rog pe domnia ta, Tomasz Billewicz, spătar de 
Rosienie, să-mi dai mâna nepoatei domniei tale, 
Alexandra, fiica starostelui de vânătoare. 

— Cum aşa? Pentru Dumnezeu, luminăţia ta, te-ai 
gândit bine? 

— Eu m-am gândit, acum gândeşte-te şi domnia ta 
dacă mirele e vrednic de jupâniţă... 

— De mirat ce sunt, mi s-a tăiat, răsuflarea... 

— Acum poţi să judeci dacă planurile mele au fost 
curate sau nu... 

— Luminăţia ta, nu mai ţii seama de starea noastră 
de şleabhtici fără însemnătate? 

— Oare Billewiczii sunt chiar atât de jos, aşa de 
puţin preţuieşti blazonul de şleahiic şi vechimea 
neamului? Un Billewicz poate vorbi astfel? 

— Luminăţia ta, ştiu că începuturile neamului 
nostru trebuie căutate la Rom, dar... 

— Dar, îl întrerupse prinţul, hatmani şi cancelari nu 
aveţi. Nu-i nimic, electori sunteţi însă, ca şi unchiul, 
meu din Brandenburg. De vreme ce în Republica noastră 
un şleahtic poate fi ales rege, nici un prag nu e prea 

înalt pentru picioarele lui. Eu, jupâne spătar, cu ajutorul 
Domnului, unchiule, mă trag dintr-o prinţesă de 
Brandenburg, părintele meu din prinţesa de Ostróg, dar 
bunicul, de falnică amintire Krzysztof I, cel poreclit 
Trăsnetul, mare hatman, cancelar şi voievod de Wilno, a 
fost căsătorit primo voto cu Sobkowna, şi nu i-a căzut 
mitră din cap pentru că Sobkowna era o şlahciancă de 
neam ca atâtea altele. În schimb, când răposatul meu 
părinte s-a însoţit cu fiica electorului, l-au bârfit că nu se 
gândeşte la rangul lui, deşi se unea cu o casă 
domnitoare. Aşa-i de îndrăcită trufia voastră de 
şleahtici. Ei, binefăcătorule, recunoaşte că nu-l socoteşti 
pe Billewicz mai prejos de Sobek, nu-i aşa?... 

Prinţul începu să-l bată pe spate, în semn de mare 
prietenie, iar şleahticul se muie ca ceara şi răspunse: 

— Dumnezeu să te răsplătească, luminăţia ta, 
pentru gândul cinstit... Mi s-a luat o piatră de pe inimă! 
Ei, luminăţia ta, dacă n-ar fi deosebirea de credinţă!... 

— Neva uni un preot catolic, altul nu vreau nici eu. 

— Îţi vom fi recunoscători toată viaţa, fiindcă e 
vorba de binecuvântarea lui Dumnezeu, pe care n-am fi 
căpătat-o, dacă vreun mişel... 

Spătarul îşi muşcă limba, dându-şi seama că vroia 
să spună un lucru nu prea plăcut pentru prinţ, dar 
Bogustaw se prefăcu că nu înţelege, zâmbi binevoitor şi 
adăugă: 

— Iar în ceea ce priveşte urmaşii, n-am să mă 
încăpăţânez, fiindcă aş face orice pentru această minune 
de frumuseţe... 

Chipul spătarului se lumină, de parcă ar fi căzut 

asupra lui toate razele soarelui. 

— Adevărat, Dumnezeu a dăruit-o din belşug cu 
frumuseţe pe codana asta! 

Bogusław îl bătu iarăşi pe umăr şi, aplecându-se la 
urechea şleahticului, începu să-i şoptească: 

— Mă pun chezaş că primul va fi băiat, o frumuseţe 
de băiat! 

— Hi, hi, hi!... 

— Pentru că altfel nu poate fi, o Billewicz... 

— O Billewicz şi un Radziwilt, adăugă spătarul, 
desfătându-se cu unirea celor două nume. Hi, hi, hi! O 
să se ducă buhul în toată Samogiţia... Ce o să mai spună 
jupânii Siciński, prietenii noştri, când vor vedea că 
Billewiczii se ridică atât de sus? Ei nu-i dădeau pace nici 
bătrânului polcovnic, cu toate că era un bărbat cu 
însuşiri romane, cinstit în toată Republica. 

— O să-i alungăm din Samogiţia, jupâne spătar! 

— Dumnezeule milostiv, necercetate sunt vrerile 
tale, dar dacă e scris ca jupânii Siciński să plesnească 
de invidie... atunci, facă-se voia ta! 

— Amin! adăugă Bogusław. 

— Luminăţia ta, nu mi-o lua în nume de rău, că 
poate nu sunt destul de aşezat, cum s-ar cuveni să fie un 
om căruia i se cere fata, şi că-mi arăt bucuria pe faţă... 
Dar am fost foarte îngrijoraţi şi, neştiind ce ne aşteaptă, 
ne-am făcut tot felul de gânduri. Am ajuns să te 
nedreptăţim până şi pe luminăţia ta, iar acum se vede 
deodată că temerile şi bănuielile erau neîntemeiate şi că 
putem să ne arătăm bucuria. Îţi repet, domnia ta, parcă 
mi s-a luat o piatră de pe inimă... 

— Jupâniţa Alexandra m-a judecat şi ea tot aşa? 

— Ea? Chiar dacă aş fi Cicero şi tot n-aş fi în stare 
să înfăţişez admiraţia pe care o nutrea înainte pentru 
luminăţia ta... Gândesc că numai virtutea şi sfiala 
înnăscută au stat în calea dragostei... Dar când va afla 
de dorinţa luminăţiei tale, sunt sigur că-şi va da frâu 
inimii care nu va întârzia să zburde voioasă pe păşunile 
dragostei. 

— Nici Cicero n-ar fi vorbit mai frumos! răspunse 
Bogustaw. 

— Pentru că atunci, când eşti fericit, îţi vin vorbele 
mai uşor. Dar de vreme ce luminăţia ta asculţi cu atâta 
bunăvoință toate câte ţi le spun, atunci am să merg până 
la capăt. 

— Mergi, jupâne spătar... 

— Cu toate că e tare crudă, hic mulier are mintea 
unui bărbat şi mai mare mirarea cât poate fi de 
hotărâtă... în împrejurări în care mulţi oameni cu 
experienţă ar şovăi, ea nu stă deloc pe gânduri. Ce-i rău, 
la stânga, cei bun, la dreapta... şl ea tot la dreapta. Pare 
blândă, dar odată ce şi-a ales drumul, poţi să dai cu 
tunul, că tot nu se va abate de la el. Seamănă cu bunicul 
ei şi cu mine; tatăl ei era un oştean înnăscut, dar ca om 
era moale... mama, în schimb, Wojnillowiczowna de 
domo, sora Kulwiecownei, era şi ea destul de hotărâtă. 

— Jupâne spătar, mă bucur de ce-mi spui! 

— N-ai să crezi, luminăţia ta, cât e de îndârjită 
împieliţata asta împotriva suedezilor şi a celorlalţi 
vrăjmaşi ai Republicii. Dacă ar bănui pe cineva de o 
înşelăciune cât de mică, apoi ar simţi pentru el o scârbă 

fără margini, de-ar fi un înger, nu un om... Luminăţia ta, 
iartă-l pe un bătrân care ar putea să-ţi fie părinte, ca 
vârstă cel puţin, dacă nu şi ca rang: leapădă-te de 
suedezi... Asupresc ţara mai rău ca tătarii! Porneşte-ţi 
oştile împotriva lor, şi nu numai eu, dar şi ea te vom 
urma pe câmpul de luptă! Ilartă-mă, luminăţia ta, iartă- 
mă Am spus şi eu ce-am gândit! 

Bogusław se stăpâni, după o clipă de tăcere, şi 
începu să vorbească astfel: 

— Jupâne  spătar şi  binefăcătorule! ieri eraţi 
îndreptăţiţi, dar astăzi nu se mai cuvine să presupuneţi 
că vreau să vă arunc praf în ochi, spunându-vă că sunt 
de partea regelui şi a ţării. Îţi repet sub jurământ, ca 
unei rude, că tot ce-am spus despre pace şi condiţiile ei, 
a fost adevărul adevărat. Aş vrea şi eu să pornesc la 
luptă, căci şi pe mine mă îndeamnă firea, dar am văzut 
că scăparea Republicii se află în altă parte şi, din 
dragoste neprefăcută faţă de ţară, a trebuit să aleg altă 
cale... Şi pot să spun că mi-a izbutit un lucru 
nemaipomenit: după război, puterea biruitoare se pune 
în slujba celei înfrânte. Până şi Mazarin, cel mai şiret 
dintre oameni, ar fi fost mândru, dacă ar fi fost în locul 
meu... Nu numai jupâniţa Alexandra, ci şi eu îi urăsc pe 
vrăjmaşi tot atât de mult. Totuşi ce pot face? Cum să 
scap ţara? Nec Hercules contra plures! Aşa că mi-am 
zis: „În loc să pier, lucru şi mai uşor şi mai plăcut, 
trebuie s-o scap.”' Şi pentru că am deprins asemenea 
treburi de la cârmuitori pricepuţi, pentru că mă 
înrudesc cu electorul şi sunt bine văzut de suedezi, după 
cele făptuite de vărul Janusz, am început îndată 

negocierile. Care ar fi fost cursus lor şi foloasele 
Republicii, ştii şi domnia ta: sfârşitul războiului, 
încetarea asupririi credinţei catolice, a bisericilor şi a 
clerului, a stării şleahticilor şi a gloatelor, ajutorul 
suedez în războaiele cu septentrionii şi cu cazacii, 
lărgirea hotarelor... lar pentru toate acestea o singură 
răsplată: Carolus să fie rege după Jan Kazimierz. Cine a 
făcut mai mult pentru ţară în aceste vremuri, să mi-o 
spună în faţă! 

— E adevărat... ar vedea-o şi un orb... numai că 
şleahticii vor fi grozav de nemulţumiţi că nu vor mai 
avea loc alegeri libere.. 

— Care-i lucrul de căpetenie, alegerile sau ţara? 

— Amândouă sunt una, luminăţia ta, pentru că 
acest drept stă la temelia Republicii... Ce înseamnă ţara, 
dacă nu un mănunchi de legi, privilegii şi libertăţi de 
care se bucură starea şleahticilor?... Rege putem găsi şi 
sub stăpânirea străină. 

Mânia şi plictisul, fulgerară pe chipul lui Bogustaw. 

— Carolus, spuse, va iscăli pacta conventa, aşa cum 
le-au iscălit şi ceilalţi, iar după moartea lui, o să alegem 
pe cine poftim... fie şi pe acel Radziwi!t care se va naşte 
dintr-o Billewicz. 

Spătarul încremeni, orbit parcă de acest gând, apoi 
îşi înălţă braţele şi strigă cu înflăcărare: 

— Consentior!... 

— Aşa gândesc şi eu că domnia ta vei consimiţi, 
chiar dacă pe urmă tronul ar fi să rămână în familia 
noastră, zise prinţul eu un zâmbet răutăcios, Aşa sunteţi 
toţi!... Dar să lăsăm asta pentru mai târziu. Deocamdată 

trebuie sa ducem la bun sfârşit negocierile... Pricepi, 
domnia ta, unchiule? 

— Musai, pe legea mea, musai! repetă spătarul 
convins de-a binelea. 

— Iar la bun sfârşit pot fi duse numai fiindcă eu 
sunt mijlocitorul care-i place regelui suedez, şi domnia 
ta ştii din ce pricină?... Carolus are o soră însoţită cu de 
la Gardie, iar pe cealaltă, principesa des Deux Ponts, 
încă jupâniţă, vrea să mi-o dea mie, ca să se înrudească 
cu casa noastră şi să aibă sprijinitor oricând în Lituania. 
De aci bunăvoința lui pentru mine, la care îl îndeamnă şi 
unchiul meu, electorul. 

— Cum se poate? întrebă spătarul neliniştit. 

— Prea bine, jupâne spătar, deoarece pentru 
porumbiţa domniei tale aş da toate prinţesele des Deux 
Ponts, împreună cu principatul tuturor Pontus de pe 
lume. Numai că nu se cuvine să aţâţ fiara suedeză şi de 
aceea mă prefac că ascult cu plăcere planurile lor, dar 
după ce vor iscăli înţelegerea, o să mai vedem ! 

— Ehei, te pomeneşti că nu mai vor s-o iscălească, 
dacă află că luminăţia ta de însori!? 

— Jupâne spătar, spuse prinţul aşezat, m-ai bănuit 
că-mi înşel ţara... Acum eu te întreb ca un fiu credincios: 
am oare dreptul să jertfesc binele Republicii pentru 
interesele mele? 

Jupân Tomasz se nelinişti: 

— Aşadar, ce se va întâmpla? 

— Gândește-te şi domnia ta: ce trebuie să se 
întâmple? 

— Pentru Dumnezeu, văd că nunta trebuie 


306 


amânată, iar proverbul spune „Boală lungă, moarte 
sigură”. 

— Eu n-am să-mi schimb inima, pentru că m-am 
îndrăgostit pentru toată viaţa, iar domnia ta trebuie să 
ştii că în ceea ce priveşte statornicia, aş lăsa-o în urmă 
până şi pe răbdătoarea Penelopa. 

Teama spătarului crescu şi mai mult, deoarece avea 
o părere opusă despre statornicia prinţului, părere 
întărită şi de alţii, iar prinţul, parcă ghicindu-i gândurile, 
adăugă: 

— Dar domnia ta ai dreptate, când spui că nimeni 
nu poate fi sigur de ziua de mâine: pot să mă 
îmbolnăvesc şi să cad la pat, ieri am înţepenit atât de 
rău, încât abia mi-am revenit cu ajutorul lui Sakowicz; 
aş putea să mor, să pier în campania împotriva lui 
Sapieha, iar întârzierile, rugăminţile şi grijile care vor 
urma, nu încap scrise nici pe o piele de vițel. 

— Pe rănile lui Christos, ce-i de făcut, luminăţia ta? 

— Ce pot să spun eu, răspunse prinţul cu mâhnire, 
chiar dacă m-aş bucura ca lucrul să fie isprăvit cât se 
poate de repede. 

— Asta-i, să fie isprăvit... Să vă cununaţi şi pe urmă, 
fie ce-o fi... 

Bogustaw zvâcni în picioare. 

— Pe sfântă Evanghelie! Cu înţelepciunea domniei 
tale, ar trebui să ajungi cancelarul Lituaniei. Altul n-ar fi 
născocit nici în trei zile una ca asta, iar domniei tale ţi-a 
venit în minte din prima clipă! Asta-i, să ne cununăm; şi 
să tăcem din gură. Ptiu, ce minte! Eu şi aşa am să 
pornesc împotriva lui Sapieha peste două zile, că n-am 


307 


încotro! În acest timp, deschidem o trecere tainică spre 
încăperea fecioarei şi pe urmă la drum! lată o minte de 
cârmuitor! Doi sau trei oameni de încredere or să 
cunoască taina şi o să-i luăm ca martori, pentru ca 
unirea noastră să aibă loc formaliter. Scriem actul dotai, 
asigurăm zestrea, la care voi adăuga înscrisul meu, şi nu 
spunem o vorbă până la vremea potrivită. Jupâne spătar 
şi binefăcătorule, îţi mulţumesc din toată inima. Vino să 
te îmbrăţişez, apoi du-te la frumoasa mea... Am să 
aştept răspunsul ei ea pe jar. Între timp, îl voi trimite pe 
Sakowicz după preot. Rămâi sănătos, tăticule; poate că 
în curând vei fi bunicul unui Radziwiltt! 

Spunând acestea, prinţul îi dădu drumul 
şleahticului uluit şi părăsi încăperea. 

— Pe legea mea! îşi spuse spătarul, venindu-şi în 
fire. l-am dat un sfat, de care nici Solomon nu s-ar 
ruşina, deşi aş vrea să nu fie nevoie de el. Dacă e taină, 
taina să fie... Zadarnic te frămânţi şi te dai cu capul de 
pereţi, altfel nu se poate... Hm, şi un orb ar vedea că nu 
se poate altfel! De-ar da Dumnezeu să înţepenească de 
ger şi să crape odată suedezii ăştia!... Dacă n-ar fi 
negocierile astea, cununia ar avea loc după datină şi 
toată Samogiţia s-ar aduna la petrecere. Cine-a mai 
pomenit ca bărbatul să sc ducă la soţie în pâslari, ca să 
nu facă zgomot? Ptiu, drace! Jupânii Siciński n-au să 
crape atât de repede, deşi, slavă Domnului, de astă dată 
n-au să mai scape... 

Plecă la Olenka. 

În acest timp, prinţul se sfătuia mai departe cu 
Sakowicz: 

— Şleahticul a jucat ca ursul în două labe, îi spuse 
lui Sakowicz, dar ştiu că m-a obosit! Of, l-am strâns în 
braţe, până i-am auzit pârâind oasele, şi mi ţi l-am 
scuturat, de credeam c-o să-i cadă cizmele din picioare 
cu paie cu tot. lar când i-am zis „unchiule”, cât pe ce să 
plesnească, de parcă înghiţise un ceaun întreg de varză 
tocată. Ptiu, ptiu! Stai puţin, ai să fii unchiul meu, dar 
asemenea unchi am o droaie prin toată lumea... 
Sakowicz, o şi văd cum mă aşteaptă şi mă întâmpină în 
odaia ei, închizând ochii şi încrucișându-și braţele... 
Aşteaptă tu, am să-ţi sărut ochişorii până când... 
Sakowicz, îţi dăruiesc pe viaţă şi Prudy, care se află nu 
departe de Oszmiana!... Când poate fi aici Plaska? 

— Înainte de lăsarea serii! Luminăţia ta, îţi 
mulţumesc pentru Prudy... 

— N-ai pentru ce! Înainte de lăsarea serii? Asta 
înseamnă că poate să pice dintr-o clipă în alta... De-ar 
putea să ne cunune astăzi, fie şi la miezul nopţii... Actul 
l-ai scris? 

— E gata. M-am arătat foarte darnic pe socoteala 
luminăţiei tale. Am pus Birze pe numele jupâniţei... 
Spătarul o să urle ca un câine, când o să-i luăm totul 
înapoi. 

— După ce va sta o vreme în temniţă, se va linişti. 

— Nu mai e nevoie. Când se va arăta că actul de 
cununie nu poate fi recunoscut, vor cădea şi celelalte. 
Nu ţi-am spus eu, luminăţia ta, că va consimţi? 

— Spătarul nu s-a împotrivit deloc... Tare aş vrea să 
ştiu ce va spune ea... Văd că el întârzie! 

— Au căzut unul în braţele celuilalt şi plâng de 

bucurie, te binecuvântează pe luminăţia ta şi-ţi laudă 
bunătatea şi farmecul. 

— Nu ştiu dacă şi farmecul, pentru că nu arăt prea 
bine. Sunt mereu bolnav şi mă tem să nu înţepenesc 
iarăşi ca, ieri. 

— Ei, luminăţia ta, să ai grijă să stai la căldură... 

Prinţul se repezi la oglindă. 

— Am ochii încercănaţi şi nătângul de Fouret mi-a 
făcut sprâncenele strâmbe astăzi. Uite, nu-i aşa că sunt 
strâmbe? Voi porunci să-i strivească degetele cu cocoşul 
de la muschetă şi o să iau o maimuţă să mă slujească. 
De ce întârzie spătarul atâta?... Aş vrea să mă duc la 
jupâniţă! O să-mi îngăduie s-o sărut înainte de cununie... 
s-o sărut... s-o degust!... Ce repede se întunecă astăzi... 
Dacă Plaska se lasă greu, îndemnaţi-l cu cleştele 
înroşit... 

— Plaska nu se va da în lături, e un mare tâlhar! 

— Atunci şi cununia va fi tâlhărească. 

— Un tâlhar îl cunună tâlhăreşte pe alt tâlhar. 

Prinţul îşi recapătă voioşia. 

— Când codoşul e cumnat de mână, nici cununia nu 
poate fi altfel! 

Tăcură un răstimp, apoi începură să râdă amândoi, 
dar hohotele lor răsunau ciudat de mohorât în odaia 
întunecoasă. Noaptea înainta cu paşi repezi. 

Prinţul începu să se plimbe prin încăpere, bocănind 
cu baltagul pe care se sprijinea cu putere, deoarece 
picioarele nu-şi reveniseră cum trebuie după înţepenirea 
de ieri. 

Copiii de casă aduseră sfeşnice cu lumânări, aprinse 

şi ieşiră, dar adierile aerului încovoiau flăcăruile, aşa că 
multă vreme lumânările arseră strâmb, topind ceara din 
belşug. 

— Uite cum ard luminările! spuse prinţul. Ce vezi în 
asta? 

— O virtute se va topi astăzi ca ceara. 

— E ciudat, jocul flăcăruilor parcă nu se mai 
sfârşeşte. 

— Poate că sufletul bătrânului Billewicz zboară 
deasupra lor. 

— Prost mai eşti! îl repezi prinţul Bogusław. Grozav 
de prost! Tocmai acum ţi-ai găsit, să vorbeşti despre 
duhuri! 

Se aşternu tăcerea. 

— În Anglia se spune, începu prinţul vorba, că dacă 
vreun duh intră într-o încăpere, toate luminările ard cu 
flăcărui albastre, pe când astea au flacăra galbenă, ca 
de obicei. 

— Fleacuri!... zise Sakowicz. La Moscova sunt 
oameni... 

— 'Tăcere!... îl întrerupse Bogusław. Vine spătarul... 
Nu, e vântul care mişcă oblonul de la fereastră. Diavolii 
au mai adus-o şi pe mătuşa asta a jupâniţei... Auzi, fiica 
lui Kulwiec—Hippocentaurus! Cine-a mai pomenit aşa 
ceva? Seamănă într-adevăr cu o himeră. 

— Dacă luminăţia ta vrei, mă însor eu cu ea. N-o să- 
ţi mai stea în cale. Plaska o să ne unească şi pe noi cât 
ai zice peşte. 

— Prea bine. Ei am să-i dăruiesc o lopată de paltin, 
iar ţie un felinar, ca să ai cu ce să-i luminezi drumul. 

— Dar în felul acesta voi deveni unchiul tău... 
Bogus... 

— Adu-ţi aminte de Castor! răspunse prinţul. 

— Nu-l mai gâdila pe Castor, iubite Pollux, că s-ar 
putea să te muşte! 

Vorbirea le fu întreruptă de intrarea spătarului şi a 
jupâniţei Kulwiec. Prinţul se îndreptă repede spre ei, 
sprijinindu-se în baltag. Sakowicz se ridică şi el în 
picioare. 

— Ei, putem merge la Oleńka? întrebă prinţul. Dar 
spătarul îşi desfăcu braţele şi îşi înclină capul pe piept. 

— Luminăţia ta! Nepoata mea zice că testamentul 
polcovnicului Billewicz nu-i îngăduie să facă ce vrea cu 
viaţa ei, dar chiar dacă i-ar îngădui, nu se poate însoţi 
cu luminăţia ta, deoarece nu te are drag. 

— Auzi,  Sakowicz?  răbufni prinţul cu glas 
înfricoşător. 

— Ştiam şi eu de testament, îşi urmă vorba 
spătarul, dar nu-l socoteam un impedimentum de 
neînvins. 

— Îmi bat joc de testamentele voastre! spuse 
prinţul. Scuip pe toate testamentele voastre, pricepi?! 

— Noi însă le respectăm! răspunse înţepat jupân 
Tomasz. În testament scrie că jupâniţa se poate însoţi 
numai cu Kmicic, altminteri trebuind să intre la 
mânăstire. 

— Cu cine, prăpăditule? Cu Kmicic?... Vă arăt eu 
Kmicic!... Vă învăţ eu minte!... 

— Pe cine faci prăpădit, luminăţia ta, pe un 
Billewicz? 

Şi spătarul îşi puse mâinile în şolduri, cuprins de 
furie, dar Bogusław îl izbi cu baltagul în piept; şleahticul 
gemu şi se prăbuşi. Prinţul îl lovi cu piciorul, ca să-şi 
facă drum spre uşă, şi ieşi în fugă, uitându-şi pălăria. 

— Isuse, Mărie, Sfinte Iosif! strigă jupâniţă 
Kulwiec. 

Dar Sakowicz o apucă de umăr şi, punându-i 
jungherul în piept, spuse: 

— Taci, comoara mea, taci, turturică dragă, că-ţi 
retez gâtiţa dulce ca la o găină şchioapă. Stai liniştită 
aici şi nu te duce sus, fiindcă acolo are loc nuntirea 
nepoatei tale. 

În Vinele Kulwiecâwnei curgea sânge de viteaz, aşa 
că abia auzi vorbele lui Sakowicz, şi spaima i se prefăcu 
în deznădejde şi înflăcărare. 

— Eşti un lotru, tâlharule, păgânule! ţipă. Taie-mă, 
că am să strig de o să audă toată Republica. Fratele mi-a 
fost ucis, nepoata ruşinată, nu mai vreau să trăiesc nici 
eu! Loveşte-mă, tâlharule, taie-mă! Oameni buni, veniţi 
să vedeţi!... 

— Taci, codârlă strâmbă, taci fumăriţă ofilită! îi 
spuse. N-am să-ţi retez gâtul, de ce să-i mai dau 
diavolului ce-i al lui, dar ca să nu mai ţipi ca un păun, 
până te linişteşti, am să-ţi leg guriţa frumoasă cu 
propria năframă, iar eu am să iau lăuta şi am să-ţi cânt 
un cântec de dragoste. Altfel nu poate fi, trebuie să mă 
îndrăgeşti. 

În timp ce vorbea astfel, starostele de Oszmiana, cu 
îndemânarea unui călău, îi astupă gura Kulwiecownei cu 
năframa, apoi îi legă cât ai bate din palme mâinile şi 

picioarele cu o curea şi o aruncă pe sofa. 

După care se aşeză şi el alături şi, întinzându-se în 
voie, o întrebă cu atâta linişte, de parcă ar fi început o 
discuţie obişnuită: 

— Domnia ta ce crezi, jupâniţă? Eu gândesc că 
Bogustaw s-a descurcat şi el tot atât de lesne. 

Deodată, sări drept în picioare, pentru că uşa se 
deschise repede şi în prag se ivi jupâniţă Alexandra. 

Era albă la faţă ca hârtia, avea părul puţin răvăşit, 
sprâncenele încruntate şi groază în priviri. 

Văzându-l pe spătar întins pe jos, îngenunche lângă 
el şi-i puse mâna pe cap şi pe piept. 

Spătarul răsuflă adânc, deschise ochii, se ridică în 
capul oaselor şi începu să se uite prin încăpere, ca trezit 
din somn, apoi sprijinindu-se pe o mână, încercă să se 
scoale în picioare. Izbuti cu ajutorul jupâniţei şi se 
apropie cu paşi şovăitori de scaun, lăsându-se să cadă 
pe el. 

Oleńka o văzu abia acum pe mătuşa Kulwiecowna 
zăcând pe sofa. 

— Domnia ta ai ucis-o? îl întrebă pe Sakowicz. 

— Doamne fereşte! răspunse starostele de 
Oszmiana. 

— Îţi poruncesc s-o dezlegi! 

Era atâta putere în glasul ei, încât Sakowicz nu mai 
zise nimic, ca şi când i-ar fi poruncit însăşi prinţesa 
Radziwilt. şi începu s-o dezlege pe Kulwiecowna, care 
leşinase. 

— Iar acum, spuse jupâniţa, du-te la stăpânul tău 
care zace sus. 


314 


— Ce s-a întâmplat? strigă Sakowicz, venindu-şi în 
fire. Domnia ta ai să răspunzi pentru el! 

— Nu înaintea ta, slugă! Afară î Sakowicz fugi ca un 
nebun. 


Capitolul XVIII 


Sakowicz stătu două zile la căpătâiul prinţului, 
deoarece al doilea atac fusese mai puternic decât cel 
dinainte; fălcile lui Radziwilt erau atât de încleştate, 
încât se văzură siliţi să i le deschidă cu cuțitul, ca să-i 
toarne în gură leacuri care să-l readucă în simţiri. După 
aceea îşi recapătă îndată cunoştinţa, cu toate că 
tremura, se zbătea şi se încorda în pat ca o fiară rănită 
de moarte. Când trecu şi asta, îl toropi o slăbiciune 
uriaşă; toată noaptea privi în tavan fără o vorbă. A doua 
zi, după ce înghiţi leacurile adormitoare, căzu într-un 
somn greu, iar pe la amiază se trezi din nou leoarcă de 
sudoare. 

— Cum te simţi, luminăţia ta? întrebă Sakowicz. 

— Mi-e mai bine. Au venit niscaiva scrisori? 

— Au venit de la elector şi de la Szteinbok. Sunt pe 
masă, dar trebuie să amân citirea lor pentru mai târziu, 
fiindcă eşti încă foarte slăbit. 

— Dă-mi-le numaidecât... auzi? 

Starostele de Oszmiana luă scrisorile de pe masă şi 
i le întinse, iar Bogustaw le citi de două ori pe fiecare, 
după care se gândi o clipă şi zise: 

— Mâine plecăm în Podlasie. 

— Mâine luminăţia ta ai să fii în pat, ca şi astăzi. 

— Ba am să fiu pe cal, ca şi tine!... Taci din gură, nu 
te mai împotrivi!... 

Starostele tăcu şi un răstimp domni liniştea 
întreruptă doar de ticăitul grav şi rar al orologiului de 
Gdansk. 

— Sfatul a fost prost, ca şi gândul tău, spuse prinţul 
deodată, iar eu am fost şi mai prost, că te-am ascultat... 

— Ştiam eu că dacă nu vei izbuti, vina are să cadă 
asupra mea! răspunse Sakowicz. 

— De astă dată te-ai făcut de râs. 

— Sfatul a fost bun, dar de ce să răspund eu dacă 
vreun diavol aflat în slujba lor îi previne asupra 
primejdiei? 

Prinţul se ridică pe pernă. 

— Crezi? întrebă, privindu-l cercetător pe 
Sakowicz. 

— Păi, luminăţia ta, nu-i cunoşti pe papistaşi? 

— Îi cunosc, îi cunosc! Mi-a, trecut şi mie prin cap 
de multe ori că aici e vorba de lucruri necurate. De ieri 
sunt sigur. Mi-ai ghicit gândurile, de aceea te-am 
întrebat ce crezi cu adevărat. Care dintre ei să fi intrat 
în cârdăşie cu puterea necuratului?... Ea nicidecum, 
fiindcă-i prea cinstită... şi nici spătarul care-i prea 
prost... 

— Poate mătuşa... 

— E cu putinţă... 

— Ieri, ca să nu mă încurce, am legat-o bine, dar 
înainte i-am pus cuțitul în gât şi închipuieşte-ti, 
luminăţia ta, am văzut că ascuţişul e topit ca în foc. 

— Arată-mi-l! 

— L-am aruncat în apă, cu toate că la mâner avea o 
turcoază destul de mare. Am vrut mai bine să nu mai 
pun mâna pe el. 

— Să-ţi spun ce mi s-a întâmplat ieri... Am dat 
buzna în odaia ei ca un ieşit din minţi. Nu-mi aduc 
aminte ce i-am spus... dar ştiu că a strigat: „Mai bine mă 
arunc în foc!” Ştii cât e de mare căminul acolo. Şi a şi 
sărit! Eu după ea. Am prins-o de mijloc. Veşmintele 
începuseră să ardă. Cu o mână o ţineam, iar cu cealaltă 
stingeam focul. Deodată, mi-a venit ameţeală, fălcile mi 
s-au încleştat... Parcă mă smucea cineva de vinele din 
grumaz... După care mi s-a părut că scânteile care 
zburau în jurul nostru s-au prefăcut în albine şi bâzâiau 
ca albinele... Pe viaţa mea, e adevărul curat! 

— Şi pe urmă ce-a mai fost? 

— Nu mai ţin minte nimic, afară de o spaimă 
grozavă; parcă mă prăbuşeam într-o fântână adâncă, 
într-o groapă fără fund. Ce spaimă, îţi spun, ce spaimă 
am tras! Şi acum mi se face părul măciucă în vârful 
capului... Şi nu era numai spaima, ci... cum să-ţi spun... 
şi un gol uriaş, şi o amărăciune, şi o slăbiciune ciudată... 
Din fericire, puterile cereşti au fost alături de mine, 
altfel nu mai vorbeam astăzi cu tine. 

— Luminăţia ta, ai avut iarăşi un atac... Din pricina 
bolii îţi trec tot felul de închipuiri pe dinaintea ochilor. 
Ca să fim siguri, am putea porunci să se facă o copcă în 
gheaţa de râu, în care s-o cufundăm pe băbătia asta. 

— Las-o dracului! Şi aşa mâine plecăm; se apropie 
primăvara, aşezarea stelelor se va schimba şi nopţile vor 

fi mai scurte, iar puterile necurate vor slăbi. 

— Luminăţia ta, dacă tot plecăm mâine, eu zic să-i 
dai pace acestei jupâniţe. 

— Chiar dacă n-aş vrea, n-am încotro... Dealtfel, 
astăzi nu mai am nici un chef... 

— Dă-le drumul, să se ducă dracului! 

— Nu se poate! 

— De ce? 

— Pentru că şleahticul mi-a mărturisit că are o 
groază de bani îngropaţi la Billewicze. Dacă le dau 
drumul, o să-i dezgroape şi o să fugă în pădure. E mai 
bine să-i ţin aici şi să le iau banii. Acum e vreme de 
război şi pot s-o fac! Dealtfel, chiar el s-a oferit. Dăm 
poruncă să scormonească toată grădina de la Billewicze 
şi trebuie să-i găsim. Stând aici, spătarul nu mai poate 
face tărăboi în toată Lituania că a fost jefuit. Îmi vine să 
turbez, când mă gândesc câţi bani am risipit cu jocurile 
şi turnirurile, şi totul fără nici un folos, fără nici un 
folos!... 

— Eu de multă vreme nu pot s-o văd în ochi nici pe 
jupâniţa asta. Luminăţia ta, când mi-a poruncit ieri, de 
parcă vorbea cu cel din urmă dintre slujitori: „Slugă, du- 
te sus, că acolo zace stăpânul tău”, era cât pe ce să-i 
sucesc gâtul ca unui graure, m-am gândit însă că ea te-a 
străpuns cu jungherul sau a tras cu pistolul în luminăţia 
ta. 

— Tu ştii că nu-mi place când cineva vrea să facă 
ceva fără ştirea mea... Bine că nu ţi-ai îndeplinit gândul, 
fiindcă aş fi poruncit să-ţi smulgă carnea cu cleştele 
pregătit pentru Plaska... Să nu te atingi de ea... 

— Pe Plaska l-am trimis înapoi. Era grozav de uimit, 
neştiind de ce l-am adus şi de ce-l alungăm. Vroia să 
capete ceva pentru osteneală, zicând că i-am pricinuit 
pierderi la negoţ, i-am răspuns însă că-l răsplătim 
lăsându-l să plece cu pielea întreagă!... Mâine plecăm 
într-adevăr în Podlasie? 

— Cum mă vezi şi cum te văd. Oştile au fost trimise, 
cum am poruncit? 

— Raitierii au şi plecat la Kiejdany, iar de acolo vor 
porni spre Kowno, unde vor aştepta... Steagurile 
poloneze sunt încă aici, am crezut că e mai bine să nu le 
trimit înainte. Par oameni de nădejde, dar ar putea să se 
înţeleagă cu confederaţii. Glowbicz va pleca odată cu 
noi, seimenii conduşi de Wrotyński de asemenea, iar 
Karlström cu suedezii vor alcătui străjile dinainte... Pe 
drum are poruncă să-i nimicească pe răzvrătiți, mai ales 
pe ţărani. 

— Bine. 

— Kyritz va merge încet cu pedestrimea, ca la 
nevoie să avem .ajutorul de trebuinţă. Dacă va trebui să 
înaintăm ca fulgerul, bizuindu-ne numai pe iuţeală, nu 
ştiu dacă raitierii prusieni şi suedezii ne vor putea fi de 
folos. Păcat că nu avem destule steaguri polone, fiindcă, 
între noi fie vorba, călărime ca a noastră nu se mai 
află... 

— Tunurile au plecat? 

— Au plecat. 

— Cum aşa? Şi Paterson? 

— Nu! Paterson e aici. Îl îngrijeşte pe Ketling, care 
s-a rănit destul de rău cu propria spadă. [ine foarte 

mult la el. Dacă nu l-aş cunoaşte pe Ketling şi n-aş şti 
cât e de curajos, aş crede că s-a împuns înadins, ca să 
nu meargă cu noi. 

— Aici trebuie să lăsăm vreo sută de oameni, tot 
aşa la Rosienie şi la Kiejdany. Garnizoanele suedeze 
sunt firave de tot, iar de la Gardie cere şi aşa în fiecare 
zi oameni de la Loewenhaupt. Dacă vom pleca şi noi, 
răzvrătiţii vor uita înfrângerea de la Szawle şi vor ridica 
iarăşi capul. 

— Sporesc ei şi aşa destul de mult. Am auzit că 
suedezii au fost spârcuiţi din nou la Telsze. 

— De şleahtici sau de ţărani? 

— De ţăranii aflaţi sub conducerea unui preot, dar 
sunt şi cete de şleahtici, mai ales în apropierea Laudei. 

— Laudanienii au plecat cu Wołodyjowski. 

— Au rămas o mulţime de flăcăiandri şi de bătrâni 
care pun mâna pe arme, fiindcă sunt neam de luptători. 

— Fără bani, răzvrătiţii nu vor izbândi nimic. 

— Pe când noi o să ne umplem buzunarele la 
Billewicze. Trebuie să ai mintea luminăţiei tale, ca să te 
descurci în toate. 

Bogustaw zâmbi cu amărăciune. 

— În ţara asta sunt preţuiţi mai bine cei care-i plac 
reginei şi şleahticilor. Mintea şi virtutea n-au nici un 
preţ. Noroc că mai sunt şi prinţ al împărăției nemţeşti, 
aşa că nu mă vor priponi aici de vreun pin. Să-mi 
primesc veniturile de pe moşiile de aici şi nici că-mi 
pasă de întreaga Republică. 

— Numai să nu le ia fără nici o despăgubire! 

— Mai întâi o să punem noi mâna pe Podlasie, dacă 

nu pe toată Lituania. Acum cheamă-l pe Paterson. 

Sakowicz ieşi, iar după o clipă se întoarse cu 
Paterson. Începură să se sfătuiască la căpătâiul prinţului 
şi hotărâră să plece a doua zi în zori, îndreptându-se 
prin marşuri repezi spre Podlasie. Spre seară, prinţul 
Bogustaw se simţi mult mai bine, aşa că benchetui şi 
glumi cu polcovnicii până târziu, ascultând cu mare 
plăcere  nechezatul cailor şi  clinchetul armelor; 
steagurile se pregăteau de drum. 

La răstimpuri, răsufla adânc şi se întindea în scaun. 

— Simt că am să mă înzdrăvenesc în campania 
asta! spuse. Cu atâtea negocieri şi petreceri, am cam 
neglijat câmpul de luptă. Trag nădejde că Dumnezeu mă 
va ajuta, iar confederaţii şi fostul cardinal cu coroană 
îmi vor simţi puterea braţului. 

Paterson îndrăzni să răspundă: 

— Noroc că Dalila nu i-a tăiat pârul lui Samson. 
Bogustaw se uită o clipă la el cu o privire ciudată, din 
pricina căreia scoţianul începu să se fâstâcească, apoi 
chipul prinţului se destinse într-u zâmbet înfricoşător. 

— Dacă stâlpul e Sapieha, zise, am să-l zgâlțâi până 
când i se va nărui toată Republica în cap. 

Vorbeau nemţeşte, aşa că toţi simbriaşii înţeleseră 
de minune şi răspunseră în cor: 

— Amin! 

A doua zi, oastea porni cu prinţul în frunte, înainte 
de a se lumina de ziuă. Şleahticii prusieni, care veniseră 
aici atraşi de strălucirea curţii lui Bogustaw, începură să 
plece pe la casele lor. 

După ei se îndreptară spre Tylza cei care se 

adăpostiseră la Taurogi de frica războiului; acum Tylza 
le părea mai fără primejdie. Rămaseră doar spătarul, 
tomnatica jupâniţă Kulwiec şi Oleńka, fără să-i mai 
socotim pe Ketling şi pe bătrânul Braun care avea 
conducerea garnizoanei nu prea numeroase. 

După lovitura de baltag, spătarul zăcu zece- 
cincisprezece zile, slobozind, din când în când, sânge pe 
gură, dar pentru că nici un os nu era vătămat, începu să 
se refacă şi să se gândească la fugă. 

În acest, timp, sosi vechilul de la Billewicze cu o 
scrisoare de la Bogustaw. La început, spătarul nu vru s-o 
citească, dar se răzgândi repede, sfătuit de jupâniţa 
care era de părere că e mai bine să cunoşti toate 
planurile duşmanului. 

„Preaiubite jupâne Billewicz! Concordia res parvae 
crescunt, discordia maximae dilabuntur”? Soarta a vrut 
să nu ne despărtim în bună pace, aşa cum doreau 
simțămintele mele fată de domnia ta şi de frumoasa 
domniei tale nepoată, dar nu o vina mea, deoarece 
domnia ta ştii prea bine că vrerea mea de bine a fost 
răsplătită, cu nerecunoştinţă. lar ce se face la mânie, nu 
trebuie pus la socoteală, de aceea, gândesc că faptele 
mele aprige vei binevoi să le pui în seama nedreptății pe 
care am cunoscut-o din partea domniilor voastre. Vă iert 
şi eu din toată inima, aşa cum îmi porunceşte dragostea 
creştinească, şi doresc să ne împăcăm. lar ca dovadă că 
nu-ţi port supărare în inima mea, am socotit că nu se 


18 înţelegerea, pacea, face să crească lucrurile neînsemnate 
pe când discordia le scade pe cele mari (lat.). 

cuvine să-ţi refuz favorul care mi l-ai cerut şi primesc 
banii domniei tale...” 

Spătarul se opri din citit, izbi cu pumnul în masă şi 
strigă: 

— O să vadă ti un şiling din punga mea, după ce m- 
o vedea pe mine strigoi!... 

— Citeşte mai departe, tată! îl îndemnă Olenka,. 
Spătarul apropie iarăşi scrisoarea de ochi. 

„„.„„Pe care, nevrând să te osteneşti şi să-ţi 
primejduiești viaţa în aceste vremuri tulburi, am 
poruncit să-i dezgroape şi să-i numere...” 

În acest loc, spătarul se înecă şi scrisoarea îi căzu 
pe jos; un răstimp se părea că-i pierise graiul, pentru că 
se apucă de păr şi începu să tragă cu furie. 

— Loveşte, cine crede-n Dumnezeu! răcni în 
sfârşit.. La acestea, Olenka: 

— O nelegiuire în plus. Pedeapsa lui Dumnezeu se 
apropie, fiindcă măsura se va împlini curând... 


Capitolul XIX 


Deznădejdea spătarului era atât de mare, încât 
jupâniţa fu nevoită să-l mângâie şi să-i asigure că nu 
trebuie să socotească banii pierduţi, întrucât scrisoarea 
poate ţine ioc de chitanţă, iar Radziwilt, stăpânul atâtor 
moşii în Lituania şi Rutenia, nu era prea greu de găsit. 

În schimb, deoarece nu puteau să prevadă ce-i 
aştepta pe amândoi, mai ales dacă Bogusław avea să se 
întoarcă biruitor la Taurogi, începură să se gândească şi 

mai mult la fugă. 

Oleńka era de părere s-o amâne până când se va 
însănătoşi Hassling-Ketling, deoarece Braun era un 
oştean mohorât şi cam necioplit, care îndeplinea 
poruncile orbeşte, aşadar nici gând să-l câştige de 
partea lor. 

Cât despre Ketling, jupâniţa ştia prea bine că se 
rănise numai ca să rămână alături de ea, de aceea, era 
convinsă că e în stare să facă totul pentru ea. Într- 
adevăr, conştiinţa o hărţuia fără încetare cu tot felul de 
întrebări; avea oare dreptul să jertfească viitorul unui 
străin, poate şi viaţa, pentru propria scăpare? Pericolele 
care o pândeau la Taurogi erau însă atât de cumplite, 
încât întreceau de o sută de ori primejdiile care-l 
amenințau pe Ketling pentru părăsirea slujbei. Deoarece 
Ketling, ca oştean destoinic, putea găsi pretutindeni o 
slujbă, chiar mai bună, şi odată cu ea ocrotitori 
puternici, ca regele, jupân Sapieha ori jupân Czarniecki. 
Pe deasupra, avea să slujească o cauză dreaptă, aflându- 
şi astfel prilejul de a-şi arăta recunoştinţa faţă de ţara 
care-i îndulcise surghiunul. Moartea l-ar fi ameninţat 
numai dacă ar fi căzut în mâinile lui Bogusław, dar 
acesta nu stăpânea toată Republica. Aşa că jupâniţa nu 
mai stătu în cumpănă şi atunci când rana tânărului se 
vindecă, îngăduindu-i să-şi reia slujba, îl chemă la ea. 

Ketling se ivi înaintea Billewiczownei palid, slăbit, 
fără o picătură de sânge în obraz, dar ca totdeauna plin 
de admiraţie, respect şi umilinţă. 

La vederea lui, Oleńkăi îi dădură lacrimile, pentru 
că era singura fiinţă care-i vroia binele la Taurogi; pe 

chipul lui se citea atâta sfârșeală şi suferinţă, încât 
atunci când jupâniţă îl întrebă de sănătate, tânărul 
răspunse: 

— Din nefericire, jupâniţă, mi-e mai bine, dar ar fi 
fost mai bine să mor... 

— Domnia ta, trebuie să lepezi această slujbă, îi 
răspunse, privindu-l cu înduioşare, fiindcă un suflet atât 
de vrednic trebuie să slujească o cauză dreaptă şi un 
stăpân drept. 

— Din nefericire! repetă Ketling. 

— Când se sfârşeşte slujba domniei tale? 

— Abia după o jumătate de an. 

Oleńka tācu un răstimp, apoi îşi ridică spre el ochii 
minunaţi care nu mai erau aspri, şi spuse: 

— Ascultă-mă, jupâne cavaler. Am să-ţi vorbesc ca 
unui frate, ca unui om de credinţă: domnia ta poţi şi 
trebuie să scapi. 

Şi îi mărturisi totul: şi dorinţa de a fugi, şi speranţa 
că el o va ajuta. Îi spuse că oriunde poate găsi o slujbă 
frumoasă, ca şi sufletul lui, şi vrednică de onoarea lui de 
cavaler, sfârşind astfel: 

— Eu îţi voi fi recunoscătoare până la moarte. 
Vreau să mă adăpostesc într-un lăcaş al lui Dumnezeu, 
să întru la mânăstire, dar oriunde vei fi, departe sau 
aproape, în vreme de război sau de pace, mă voi ruga 
pentru domnia ta, îl voi ruga pe Dumnezeu să-i dea 
fratelui meu şi binefăcătorului meu liniştea şi fericirea, 
pentru că eu nu-i pot da nimic, afară de recunoştinţă şi 
rugăciunile mele... 

Aici glasul începu să-i tremure, iar cavalerul îi 

asculta cuvintele  îngălbenind; în cele din urmă 
îngenunche, îşi duse amândouă mâinile la frunte şi 
aproape gemând, răspunse: 

— Nu pot, jupâniţă, nu pot!... 

— Domnia ta nu vrei să-mi îndeplineşti rugămintea? 
îl întrebă Billewiczowna mirată. 

Iar el, în loc să-i răspundă, începu să se roage: 

— Dumnezeu mare şi milostiv! De când mă ştiu, 
minciuna nu mi-a ieşit niciodată din gură, nicicând nu 
m-am mânjit cu vreo faptă înşelătoare. Copil fiind, am 
apărat cu această mână slabă pe regele şi ţara mea; de 
ce mă pedepseşti, Doamne, atât de greu, trimiţându-mi 
un chin pentru care vezi că n-am puterea de trebuinţă. 
Apoi se îndreptă spre Oleńka: 

— Jupâniţa, domnia ta nu ştii ce înseamnă porunca 
pentru un oştean, nu ştii că ascultarea înseamnă nu 
numai datoria, ci şi onoarea lui. Pe mine, jupâniţă, mă 
leagă jurământul, ba chiar mai mult decât un jurământ; 
mi-am dat cuvântul de cavaler că nu voi părăsi slujba 
înainte de termen şi-mi voi face datoria cu credinţă. 
Sunt oştean şi şleahtic şi, cu ajutorul lui Dumnezeu, nu 
voi merge niciodată pe urmele acelor simbriaşi care se 
leapădă de slujbă şi onoare! Nu-mi voi călca legământul 
nici dacă-mi porunceşti şi nici dacă mă rogi, jupâniţă, 
deşi îţi spun asta cu mare durere. Dacă, având poruncă 
să nu las pe nimeni să plece de la Taurogi, aş fi de strajă 
la poartă şi dacă domnia ta ai vrea să treci împotriva 
poruncii, ai trece, dar numai peste trupul meu. Nu m-ai 
cunoscut, jupâniţă, şi te-am dezamăgit. Dar ai milă şi 
înţelege că nu te pot ajuta să fugi şi nici măcar nu se 

cuvine să te ascult, deoarece porunca e limpede; a 
primit-o Braun şi am primit-o şi noi, ceilalţi cinci oşteni 
care am rămas aici. Doamne, Dumnezeule, dacă ştiam 
că voi căpăta asemenea poruncă, m-aş fi dus mai bine în 
campanie... Jupâniţa, văd că nu te pot convinge şi nu mă 
crezi, dar Dumnezeu mi-e martor. El să mă judece după 
moarte dacă nu-i adevărat că mi-aş da viaţa fără şovăire 
pentru domnia ta... dar cinstea nu mi-o pot întina! 

Spunând acestea, Ketling îşi frângea mâinile; tăcu 
istovit şi începu să răsufle repede. 

Oleńka nu-şi revenise încă din uimire. Nu avea timp 
să judece şi nici să preţuiască aşa cum trebuia acest 
suflet fără pereche în curăţenia lui; simţea numai că i se 
spulberă şi ultima speranţă de a scăpa din această robie 
de neîndurat. 

Cu toate acestea, mai încercă încă o dată. 

— Domnia ta, spuse după o clipă, sunt nepoată şi 
fiică de oştean; bunicul şi tatăl meu puneau şi ei onoarea 
mai presus de toate, dar tocmai de aceea nu s-ar fi lăsat 
folosiţi orbeşte la orice treburi... 

Ketling scoase scrisoarea de la manşetă cu mâini 
tremurătoare, i-o întinse Olenkăi şi zise: 

— Jupâniţă, judecă şi domnia ta dacă porunca nu 
priveşte şi slujba mea! 

Oleńka îşi aruncă ochii pe hârtie şi citi cele ce 
urmează: „Deoarece a ajuns la urechile noastre că 
numitul  Billewicz,  spătar de  hRosienie, vrea să 
părăsească pe ascuns reşedinţa noastră în scopuri 
vrăjmaşe nouă: anume, ca să atâte la răzvrătire 
împotriva regelui suedez şi a noastră pe cunoscutii, 

rudele şi prietenii săi, încredințăm căpeteniilor 
garnizoanei de la Taurogi să-i păzească pe numitul 
Billewicz şi pe nepoata lui ca pe nişte ostatici şi prinşi 
de război şi să nu-i lase să fugă; altminteri, îşi vor pierde 
onoarea şi vor fi judecaţi de tribunalul de război...” etc. 

— Porunca a fost trimisă de la primul loc de popas, 
după plecarea prinţului, spuse Ketling, de aceea e scrisă 
pe hârtie. 

— Facă-se voia Domnului! rosti Oleńka după o clipă 
de tăcere. Nu mai e nimic de făcut. 

Ketling simţea că s-ar fi cuvenit să plece, dar nu se 
mişca din ioc. Buzele-î palide se mişcau din când în 
când, ca şi când ar fi vrut să spună ceva şi nu putea să 
vorbească. 

Îl sugruma dorinţa de a-i cădea la picioare şi a-i 
cerşi iertarea, dar pe de altă parte, înţelegea că 
jupâniţei îi ajunge propria nenorocire şi simţea o 
desfătare cumplită la gândul că suferă şi el şi va suferi 
fără să se plângă. 

În cele din urmă, se înclină şi ieşi în tăcere, dar în 
tindă îşi rupse legăturile de pe rana proaspătă şi se 
prăbuşi leşinat, iar după un ceas străjile de la palat îl 
găsiră zăcând în apropierea scărilor şi îl duseră în 
armurărie; se îmbolnăvi greu şi nu putu părăsi patul 
două săptămâni încheiate. 

După plecarea lui Ketling, Oleńka rămase o vreme 
ca ameţită. Mai degrabă s-ar fi aşteptat la moarte, decât 
la refuzul lui, de aceea, la început, cu tot curajul, o 
părăsiră puterile şi se simţi slabă ca o femeie obişnuită. 
Cu toate că repeta fără să-şi dea seama: „Facă-se voia 

Domnului”, jalea dezamăgirii îi învinse resemnarea şi 
începu să plângă cu lacrimi amare. 

Tocmai atunci pică şi spătarul şi, uitându-sc la 
Olenka, ghici dintr-odată că n-avea să afle o veste 
îmbucurătoare, aşa că întrebă repede: 

— Pentru Dumnezeu, ce mai e? 

— Ketling se împotriveşte! răspunse fata. 

— Aici nu sunt decât lotri, mişei şi câini! Cum aşa, 
nici el nu vrea să ne ajute? 

— Nu numai că nu vrea să ne ajute, răspunse 
văietându-se ca un copil, dar zice că va încerca să ne 
împiedice cu preţul vieţii. 

— De ce? Pe rănile Mântuitorului! De ce? 

— Pentru că n-avem noroc! Ketling nu e un 
trădător, dar n-avem noroc şi pace, suntem cei mai 
nefericiţi oameni de pe pământ! 

— Trăsni-i-ar să-i trăsnească pe toţi ereticii ăştia! 
strigă spătarul. Asupresc virtutea, jefuiesc, fură, 
întemniţează... Se duce totul de râpă! Oamenii cinstiţi 
nu mai pot trăi în asemenea vremuri. 

Începu să umble cu paşi repezi prin încăpere şi să 
amenințe cu pumnii, apoi spuse scrâşnind din dinţi: 

— L-aş vrea mai degrabă pe voievodul de Wilno sau 
de o mie de ori chiar pe Kmicic, decât pe mişeii ăştia 
înmiresmaţi fără cinste şi fără conştiinţă! 

lar când Oleńka nu răspunse nimic şi începu să 
suspine şi mai amarnic, spătarul se îmblânzi şi vorbi 
astfel: 

— Nu mai plânge. M-am gândit la Kmicic numai 
pentru că el cel puţin ne-ar fi putut smulge din această 


329 


robie babiloneană. l-ar fi învăţat el minte pe cei ca 
Braun, Ketling, Paterson şi chiar pe Bogustaw! Dar, la 
urma urmei, toţi sunt nişte trădători! Hai, nu mai, 
plânge! Nu faci nimic cu plânsul, trebuie să chibzuim. 
Ketling nu vrea să ne ajute... strâmba-l-ar!... Ei bine, o 
să ne descurcăm şi fără el... Pari o fată curajoasă, dar la 
nevoie nu ştii decât să suspini... Ce zice Ketling? 

— Zice că prinţul a dat poruncă să fim păziţi ca 
nişte prinşi de război, de teamă să nu strângi răzvrătiţii 
şi să te duci la confederați. 

Spătarul îşi puse mâinile în şolduri cu fală: 

— Aha, s-e teme, netrebnicul!... Şi are dreptate, 
pentru că aşa am să şi fac, pe legea mea! 

— Şi pentru că porunca e legată de slujba lui, 
Ketling trebuie s-o îndeplinească, altfel pierzându-şi 
cinstea. 

— Prea bine!... o să ne descurcăm şi fără ajutorul 
ereticilor. 

Oleńka îşi şterse ochii. 

— Gândeşti că se poate, unchiule? 

— Gândesc că trebuie, iar dacă trebuie, atunci se şi 
poate, de-ar fi să ne dăm drumul pe frânghii de la 
ferestrele astea. 

Iar jupâniţă: 

— E vina mea, că m-am apucat să plâng... Hai să ne 
sfătuim mai repede! 

Lacrimile i se uscară şi sprâncenele i se împreunară 
din nou din pricina gândurilor cu hotărârea şi puterea 
dinainte. 

Dar se arătă că spătarul nu se pricepe să dea 

poveţe, în schimb, închipuirea jupâniţei se dovedi mult 
mai bogată. Era destul de greu şi pentru ea, întrucât nu 
mai încăpea îndoială că aveau să fie păziţi cu străşnicie. 

Hotărâră să nu încerce nimic până când la Taurogi 
nu vor veni veşti de la Bogusław. Îşi puseră toată 
nădejdea în alte ştiri, socotind că pedeapsa 
dumnezeiască nu va întârzia să-l lovească pe acest 
vânzător de ţară şi om fără cinste. Putea să moară în 
luptă, să se îmbolnăvească şi să cadă la pat sau să fie 
înfrânt de Sapieha, şi atunci, la Taurogi, s-ar fi iscat 
panica şi porţile n-ar mai fi fost păzite cum trebuie. 

— Îl cunosc eu pe jupân Sapieha, spuse spătarul, 
încurajându-se pe sine şi pe Oleńka. E un războinic cam 
încet, dar cu socoteală şi grozav de îndârjit. Exemplum 
credinţa lui faţă de ţară şi de rege. A zălogit şi a vândut 
tot ce avea, strângând o oştire, pe lângă care a lui 
Bogustaw nu înseamnă nimic. De o parte, un mare 
senator, un catolic drept şi un înţelept, de cealaltă, un 
fluşturatic, un eretic şi un fluieră-vânt! Cine poate fi 
biruitorul binecuvântat de Dumnezeu? Întunericul lui 
Radziwilt va trebui să dea înapoi în faţa luminii lui 
Sapieha! Doar dacă n-ar mai fi nici o dreptate pe lumea 
asta!... Să aşteptăm dar veşti şi să ne rugăm pentru 
izbânda oştirii lui jupân Sapieha. 

Şi începură să aştepte, dar trecu o lună întreagă, 
lungă şi grea pentru inimile suferinde, până să sosească 
la Taurogi primul gonaci, şi acesta trimis în fapt la 
Szteinbok, în Prusia regală. 

Ketling, cate nu mai cuteza să se arate înaintea 
jupâniţei, îi trimise  numaidecât o scrisoare cu 

următoarea veste: 

„Prințul Bogusław l-a zdrobit pe jupân Krzysztof 
Sapieha nu departe de Brańsk; câteva steaguri de 
călărime şi pedestrime au fost nimicite. Se îndreaptă 
spre Tykocin, unde se află Horotkiewicz.” 

Pentru Oleńka fu ca o lovitură de trăsnet. Măreţia 
Conducătorului şi vitejia ostăşească erau totuna pentru 
mintea ei de femeie, şi pentru că îl văzuse pe Bogustaw 
la Taurogi biruind cu uşurinţă pe cei mai vrednici 
cavaleri, mai ales după această veste, şi-l închipuia ca 
pe o forţă de neînvins a răului, căreia nimeni nu-i putea 
sta în cale. 

Speranţa că Bogusław avea să fie înfrânt i se 
spulberase cu totul. Spătarul încerca zadarnic s-o 
liniştească şi s-o mângâie, spunându-i că tânărul prinţ 
nu ajunsese să se măsoare cu mai vârstnicul jupân 
Sapieha, zadarnic o asigură că fie şi numai rangul de 
hatman, cu care regele îl împodobise pe jupân Sapieha, 
îl punea în chip hotărât pe cel din urmă deasupra lui 
Bogustaw, că tot nu credea, nu mai îndrăznea să creadă. 

— Cine-l va învinge, cine se poate măsura cu el?... 
răspundea mereu. 

Ştirile care urmară îi întăriră şi mai mult temerile. 

Câteva zile mai târziu, Ketling îi trimise iarăşi o 
scrisoare, vestind-o de înfrângerea lui Horotkiewicz şi 
luarea Tykocinului. „Tot ţinutul Podlasie, scria, se află în 
mâna prințului care nu-l mai aşteaptă pe jupân Sapieha 
şi se îndreaptă spre el în marșuri lungi.” 

— Jupân Sapieha va fi zdrobit şi el! se gândi 
jupâniţa. 

În acest timp, sosi o ştire din alte părţi, ca o 
rândunică ce prevesteşte primăvara. 

La aceste margini de lângă mare ale Republicii 
ajungea târziu, în schimb, era împodobită în toate 
strălucirile de curcubeu ale minunatei legende din 
primele veacuri ale creştinătăţii, când sfinţii mai umblau 
încă pe lume, slujind adevărul şi dreptatea. 

— Częstochowa! Częstochowa!  repetau toate 
gurile. Gheaţa din inimi se topi şi sufletele îmbobociră 
ca nişte flori în pământul încălzit de soarele primăverii. 
„Czestochowa s-a apărat, Regina Poloniei a fost văzută 
acoperind zidurile cu mantia-i cerească; grenadele 
ucigaşilor îi cădeau la sfintele picioare, gudurându-se ca 
nişte câini de curte: suedezilor li se uscau braţele, 
muschetele se lipeau de feţe, până când au părăsit 
asediul cu ruşine şi spaimă.” 

Când auzeau vestea, oamenii străini unul de altul îşi 
cădeau în braţe, plângând de bucurie. Unii îşi arătau 
nemulţumirea că aflau atât de târziu. 

— Noi trăim aici de atâta vreme, spuneau, în 
suspine, durere şi chinuri, când trebuia să ne veselim de 
mult... 

După care întreaga Republică începu să 
clocotească, rostogolindu-şi tunetele amenințătoare de 
la Pontul Euxin până la Baltică şi stârnind talazurile 
celor două mări; poporul credincios şi cucernic se ridica 
asemenea unei furtuni în apărarea Reginei sale. Curajul 
se statornicea în toate inimile, toţi ochii începeau să 
scânteieze; ceea ce părea înainte înfricoşător şi de 
neînvins, se micşora văzând cu ochii. 

— Nu ştiai cine-l va învinge? îi spunea spătarul 
jupâniţei. Cine poate să se măsoare cu el? Acum ştii 
cine! Sfânta Fecioară! 

Şi el şi Oleńka se rugau toată ziua întinşi în formă 
de cruce, mulţumind lui Dumnezeu pentru că se 
milostivise de Republică: de acum înainte nu se mai 
îndoiau că vor scăpa. 

Multă vreme Bogustaw nu mai dădu nici un semn de 
viaţă, de parcă intrase în pământ împreună cu oştirea. 
Căpeteniile rămase la Taurogi începură să se îngrijoreze 
şi să se gândească la viitorul nesigur. Preferau să 
primească veşti fie şi despre înfrângeri, decât tăcerea 
asta mohorâtă. Dar nici o ştire nu putea ajunge până 
Taurogi, pentru că tocmai atunci înfricoşătorul Babinicz 
trecuse cu tătarii înaintea prinţului, punând mâna pe 
toţi olăcarii acestuia. 


Capitolul XX 


Cu toate acestea, într-o bună zi sosi la Taurogi, 
însoţită de câteva zeci de oşteni, jupâniţa Anna 
Borzobohata-Krasienska. 

Braun o primi cu toată cuviinţa, fiindcă aşa-i 
poruncea Sakowicz în scrisoarea iscălită de mâna lui 
Bogustaw, sfătuindu-l să se arate plin de respect faţă de 
jupâniţa ocrotită de prinţesa Gryzelda Wisniowiecka. 
Dealtminteri, jupâniţa nu era nici ea speriată; din prima 
clipă începu să-l sfredelească pe Braun cu privirea, până 
când neamţul posomorât se îmblânzi, de parcă îl 

încălzea cineva la tălpi; mai mult, începu să poruncească 
şi celorlalţi oşteni, într-un cuvânt, ajunse să se poarte la 
Taurogi ca în propria casă. În seara aceleiaşi zile, o 
cunoscu pe Oleńka Billewicz care, ce-i drept, nu-i arătă 
prea multă încredere, dar o întâmpină cu destulă 
cuviinţă, în speranţa că va afla veşti noi. 

Într-adevăr, Anusia aducea destule ştiri. Mai întâi 
veni vorba despre Czestochowa, deoarece ostaticii de la 
Taurogi erau doritori să ştie în primul rând ce se 
întâmplase acolo. Mai ales spătarul îşi făcea mâna 
pâlnie la ureche, ca să nu piardă nici un cuvânt, 
întrerupând doar din când în când istorisirea Anusiei cu 
strigăte: 

— Slavă stăpânului ceresc! 

— Mă mir, spuse în sfârşit jupâniţa, că domniile 
voastre aţi auzit atât de târziu de minunile Sfintei 
Fecioare, pentru că toate acestea s-au petrecut mai 
demult. Pe atunci că mă aflam la Zamość şi jupân 
Babinicz nu venise încă să mă ia; chiar aşa, era cu multe 
săptămâni înainte... Pe urmă au început să-i bată pe 
suedezi peste tot, şi în Wielkopolska, şi la noi, dar cel 
mai rău i-a scărmănat jupân Czarniecki; e destul să-i 
audă numele, că vrăjmaşii o şi iau la sănătoasa. 

— Ehei, jupân Czarniecki! exclamă spătarul, 
frecându-şi mâinile. O să-i tăbăcească bine! Am auzit 
vorbindu-se că e un mare oştean de pe vremea când era 
în Ucraina. 

Anusia se mulţumi să-şi scuture uşor rochia cu 
vârful degetelor şi, ca şi când ar fi fost vorba de un lucru 
de nimic, rosti cu nepăsare: 

— Ehe, s-a zis cu suedezii! 

Bătrânul jupân Tomasz nu se mai putu stăpâni. Îi 
luă mâna şi o făcu să dispară sub mustăţile-i uriaşe, 
sărutând-o cu foc, apoi strigă: 

— A, minune de frumuseţe! Pe legea mea. din gura 
domniei tale curge numai miere!... Nu se poate, la 
Taurogi a sosit un heruvim! 

Anusia începu să-şi împletească sfârcul cosiţei 
împodobite cu panglici trandafirii şi, privind cu coada 
ochiului, răspunse: 

— E, mai am mult până la heruvimi! Dar hatmanii 
coroanei au şi început să-i bată pe suedezi, şi toate 
oştile regale sunt cu ei şi toţi cavalerii, şi au făcut 
confederație la Tyszowce, în care a intrat şi regele, şi au 
scos ordonanţe, şi până şi ţăranii îi bat pe suedezi... iar 
Sfântă Fecioară binecuvântează... 

Vorbea de parcă ciripea o păsărică, dar inima 
spătarului se muie cu totul şi cu toate că unele ştiri le 
aflase înainte, izbucni în hohote de plâns din pricina 
bucuriei; pe obrajii Olenkăi şiroiră boabe mari de 
lacrimi. 

Văzând aceasta, Anusia, care avea o inimă 
simţitoare, se repezi îndată la ea şi, încolăcindu-şi 
braţele de gâtul ei, începu să vorbească repede: 

— Nu mai plânge, jupâniţă... mie îmi pare rău de 
domnia ta şi nu vreau să te văd suspinând... De ce 
plângi?... 

Era atât  compătimire în glasul ei, încât 
neîncrederea Olefkăi pieri pe dată şi biata fată începu 
să plângă şi mai amarnic. 

— Domnia ta eşti atât de frumoasă!... o mângâie 
Anusia. De ce plângi? 

— De bucurie, răspunse Oleńka, dar şi de supărare, 
fiindcă îndurăm aici grea urgie, neştiind ce se poate 
întâmpla cu noi peste o zi sau peste un ceas... 

— Cum aşa? La prinţul Bogustaw? 

— La acest trădător şi eretic! tună spătarul. 

lar Anusia: 

— Tot aşa mi s-a întâmplat şi mie şi tot nu plâng. 
Nu tăgăduiesc că prinţul e trădător şi eretic, dar e un 
cavaler cu purtări alese, care arată mult respect pentru 
partea femeiască. 

— Să dea Dumnezeu să-l respecte şi pe el la fel în 
iad! blestemă spătarul. Domnia ta nu-l cunoşti, fiindcă 
nu te-a asuprit, cum a asuprit-o pe jupâniţa asta. Este un 
mare mişel, iar Sakowicz nu se lasă mai prejos! Deie 
Domnul să le vie de hac la amândoi jupân Sapieha! 

— De bătut, o să-i bată... Prinţul Bogustaw e foarte 
bolnav şi are oaste puţină. E adevărat că a lovit pe 
neaşteptate şi a împrăştiat câteva steaguri, şi a luat 
Tykocinul şi pe mine, dar nu se poate măsura cu puterea 
lui jupân Sapieha. Domniile voastre puteţi să-mi daţi 
crezare, fiindcă am văzut amândouă oştile... Alături de 
jupân Sapieha se află cei mai viteji cavaleri care pot să-l 
învingă până şi pe prinţul Bogustaw. 

— Vezi, nu ţi-am spus eu! se întoarse spătarul spre 
Oleńka. 

— Eu îl cunosc mai de mult pe prințul Bogusław, îşi 
urmă vorba Anusia, fiindcă se înrudeşte cu prințul 
Wiśniowiecki şi cu jupân Zamoyski; a venit o dată la noi 

la Lubnie, atunci când prinţul Jeremi îi hărţuia pe tătari 
în Câmpiile Sălbatice. De aceea a dat poruncă să mă 
respecte aici, fiindcă n-a uitat că prinţesa ţinea foarte 
mult la mine. Eram tare mititică pe atunci, nu ca 
acum! ...Doamne, cine s-ar fi aşteptat că o să fie un 
trădător. Dar nu fiţi îngrijoraţi, domniile voastre, poate 
că nu se mai întoarce sau poate scăpăm noi cumva de 
aici. 

— Am încercat şi noi! răspunse Oleńka. 

— Şi n-aţi izbutit? 

— Cum să izbutim? se miră spătarul. l-am 
mărturisit taina unui oştean, care credeam că ne vrea 
binele, dar n-a vrut să ne ajute, spunându-ne că va face 
totul spre a ne împiedica. Mai mare peste ei este Braun, 
iar pe ăsta nici diavolul nu-l poate îndupleca. 

Anusia îşi lăsă privirile în jos: 

— Poate că eu aş izbuti. Ar trebui însă ca jupân 
Sapieha să vie încoace, ca să avem unde ne adăposti. 

— Să-l aducă Dumnezeu cât mai repede, răspunse 
jupân Tomasz, pentru că printre oamenii lui avem o 
mulţime de rude, cunoscuţi şi prieteni... Tot acolo sunt 
şi cei trei oşteni care au slujit sub flamurile marelui 
Jeremi, jupânii Wotodyjowski, Skrzetuski şi Zagtoba. 

— Îi cunosc, răspunse mirată Anusia, dar nu sunt la 
jupân Sapieha. Ei, dacă erau ei acolo, mai ales jupân 
Wołodyjowski — pentru că jupân Skrzetuski e căsătorit 
— nu mă aflam acum aici, deoarece jupân Wotodyjowski 
nu s-ar fi lăsat prins ca jupân Kotczyc. 

— E un cavaler viteaz! întări spătarul. 

— Mândria oştirii! adăugă Oleńka. 

— Pentru Dumnezeu, nu cumva au murit şi de 
aceea domnia ta nu i-ai văzut? 

— Ei, nu! răspunse Anusia. Moartea unor cavaleri 
ca ei n-ar fi rămas necunoscută, dar nu mi-a spus nimeni 
nimic. Domniile voastre nu-i cunoaşteţi... Nu se lasă cu 
una cu două... numai plumbul poate să-i omoare, 
deoarece nici un om nu le poate ţine piept, nici lui jupân 
Skrzetuski, nici lui jupân Zagłoba, nici lui jupân Michał. 
Cu toate că jupân Michał e mititel, prinţul Jeremi, mi- 
aduc aminte ca acum, spunea despre el că dacă soarta 
întregii Republici ar fi hotărâtă de lupta a doi potrivnici, 
el l-ar alege pe jupân Michał. Tot el l-a spintecat şi pe 
Bohun... O, nu, jupân Michat se descurcă întotdeauna. 

Bucuros că are cu cine sta la taifas, spătarul începu 
să se preumble cu paşi mari prin încăpere, întrebând: 

— Ia te uită! Domnia ta îl cunoşti atât de bine pe 
jupân Wotodyjowski? 

— Cum de nu, dacă am trăit atâta vreme aproape. 

— Hm, hm!... Sigur că nu s-a putut fără simţăminte 
mai gingaşe?... 

— Eu n-am nici o vină, spuse Anusia, luându-şi o 
înfăţişare sfioasă, dar cred că până acum şi jupân 
Michał s-a căsătorit. 

— Ba tocmai că nu s-a căsătorit. 

— Chiar dacă s-ar fi căsătorit... mi-e totuna!... 

— Să dea Dumnezeu să vă întâlniți din nou... Dar 
domnia ta spui că ei nu sunt alături de hatman, şi asta 
mă îngrijorează, deoarece cu astfel de oşteni izbânda e 
mai uşoară. 

— În schimb, e unul care face cât toţi trei. 

Cine-i acela? 

— Jupân Babinicz din Witebsk... Domniile voastre i 
n-aţi auzit de el? 

— Nu, şi e de mirare. 

Anusia le povesti plecarea ei de la Zamość şi tot cei 
se întâmplase pe drum. Jupân Babinicz crescu în 
istorisirea ei într-un viteaz atât de mare, încât spătarul 
vroia neapărat să ştie cine este. 

— Păi, eu cunosc toată Lituania! spuse. E adevărat 
că sunt multe neamuri cu nume asemănătoare, 
Babonaubek, Babilt, Babiński şi Babski, dar de Babinicz 
n-am auzit... şi cred că trebuie să fie vreun nume de 
împrumut, pentru că mulţi dintre cei ce luptă printre 
răzvrătiți spun că-i cheamă altfel, ca să-l înşele pe 
vrăjmaş care altminteri le-ar pustii averile şi le-ar ucide 
familiile. Hm, Babinicz!... Trebuie să fie un cavaler 
viforos, de vreme ce a ştiut să-l pună cu botul pe labe 
până şi pe jupân Zamoyski. 

— Oho, tare viforos! strigă Anusia. Spătarul se 
umplu de voioşie. 

— Chiar aşa? întrebă, oprindu-se înaintea Anusiei şi 
punându-şi mâinile în şolduri. 

— Ei, Dumnezeu ştie ce-ţi închipui domnia ta! 

— Doamne fereşte, nu-mi închipui nimic! 

— Abia am apucat să plecăm de la Zamość şi jupân 
Babinicz mi-a spus că inima lui se află în stăpânirea altui 
arendaş... şi cu toate că acesta nu-i plăteşte cele 
cuvenite, nici nu se gândeşte să-l schimbe... 

— Şi domnia ta îl crezi? 

— Sigur că îl cred! răspunse repede Anusia. 

Trebuie să fie îndrăgostit până peste urechi, de vreme 
ce atâta vreme... de vreme ce... de vreme ce... 

— Oho, parcă nu prea devreme! se hârjoni spătarul 
râzând. 

— Ba eu zic că destul de repede răspunse bătând 
din picioruş, fiindcă în curând vom auzi de el... 

— Să dea Dumnezeu! 

— Şi am să-ţi spun domniei tale şi de ce... Uite, ori 
de câte ori jupân Babinicz pomenea de prinţul 
Bogustaw, pălea şi scrâşnea din dinţi. 

— Atunci va fi prietenul nostru!... răspunse 
spătarul. 

— Fără îndoială!... Putem să fugim la el, numai să 
se arate! 

— Numai să scap eu de aici, am să-mi strâng îndată 
o ceată de răzvrătiți şi domnia ta ai să vezi că nu sunt un 
ageamiu în ale războiului, iar braţul ăsta bătrân mai 
poate fi de folos. 

— Să slujeşti sub conducerea lui Babinicz, domnia 
ta! 

— Jupâniţă, văd că arzi de nerăbdare să-i asculţi 
poruncile... 

Se hârjoniră încă multă vreme, din ce în ce mai 
voioşi, astfel că şi Oleńka, uitându-şi necazurile, se 
înveseli de-a binelea, iar Anusia începu în cele din urmă 
să se zbârlească la spătar ca o pisică. Şi cum era 
odihnită, fiindcă dormise îndestul la ultimul popas de la 
Rosienie, îi părăsi destul de târziu. 

— Aur curat, jupâniţă asta! spuse spătarul după 
plecarea ei. 

— Are o inimă bună... şi cred că ne vom împrieteni 
repede! răspunse Olenka. 

— La început însă nu te-ai arătat prea binevoitoare. 

— Am crezut că a trimis-o cineva înadins. Mai ştiu 
şi eu? Aici mă tem de orice! 

— Ea, trimisă de cineva?... Poate de duhurile 
bune!... E mlădioasă, împieliţata, ca o nevăstuică... Dac- 
aş fi mai tânăr, nu ştiu ce-aş fi în stare, cu toate că şi aşa 
sunt încă în putere. 

Oleńka începu să râdă şi, sprijinindu-şi mâinile pe 
genunchi, îşi răsuci căpşorul într-o parte ca Anusia şi se 
uită cu coada ochiului la spătar: 

— Aşa, unchiule?! Vrei să-mi faci rost de o 
mătuşica? 

— Ei, taci din gură! se împotrivi spătarul. 

Dar zâmbi şi îşi răsuci în sus sfârcurile mustăţilor. 
Apoi, după o clipă, adăugă: 

— Până şi ţie ţi-a risipit gândurile negre. Nu mă 
îndoiesc că veţi fi foarte bune prietene. 

Jupân Tomasz nu greşea. În curând, între cele două 
jupâniţe se înfiripă o prietenie strânsă care creştea tot 
mai mult poate şi pentru că aveau firi foarte deosebite. 
Una avea sufletul statornic, simţăminte adânci, o voinţă 
de neclintit şi înţelepciune; cealaltă avea inimă bună şi 
gânduri curate, dar era o zgâtie. 

Faţa calmă, cosita bălaie, liniştea nespusă şi 
farmecul făpturii zvelte o făceau pe Olenka să semene 
cu antica Psyche. Anusia, în schimb, oacheşă, amintea 
mai degrabă de vedeniile care atrag noaptea oamenii 
prin hârtoape, râzând de suferinţele lor. Oştenii de la 

Taurogi, care le vedeau pe amândouă în fiecare zi, se 
simțeau îndemnați să-i sărute Billewiczownei picioarele, 
iar Anusiei gura. 

Ketling, care avea sufletul unui muntean din Scoţia, 
aşadar înclinat spre visare şi mâhnire, o cinstea şi o 
admira pe Olenka, dar n-o putea suferi pe Anusia care-i 
plătea cu aceeaşi monedă, refăcându-şi pierderile cu 
Braun şi toţi ceilalţi, dintre aceştia nelipsind nici 
spătarul de Rosienie. 

În scurtă vreme, Oleńka începu să aibă o mare 
înrâurire asupra prietenei sale care-i spunea cu inima 
deschisă iui jupân Tomasz: 

— Ea spune mai mult în două vorbe decât 
trăncănesc eu toată ziua. 

Aşezata Oleńka nu izbutea totuşi să-şi vindece 
prietena de meteahna de a face ochi dulci tuturor. 
Îndată ce Anusia auzea clinchetul pintenilor în tindă, se 
prefăcea că a uitat ceva, că vrea să vadă dacă n-au sosit 
veşti de la jupân Sapieha, ieşea în tindă, fugea ca vijelia 
şi, dând peste oştean, striga: 

— Ah, cum m-ai speriat, domnia ta! 

După care începea vorba, aci răsucind un colţ de la 
şorţuleţ, aci aruncând priviri piezişe şi luându-şi felurite 
înfăţişări cu ajutorul cărora muia şi cea mai tare inimă 
de oştean. 

Oleńka nu privea cu ochi buni aceste maimuţăreli, 
mai ales că, după câteva zile de când se cunoscuseră, 
Anusia îi mărturisi simţămintele neimpărtăşite pentru 
jupân Babinicz. Vorbeau adesea despre asta între ele. 

— Alţii nu mai ştiau ce să facă pentru a se apropia 

de mine, îi spuse odată Anusia, iar balaurul ăsta se uita 
mai degrabă la tătarii lui decât la mine şi nu-mi vorbea 
altfel decât poruncindu-mi: „Jupâniţa, coboară! Jupâniţa, 
mănâncă! Jupâniţa bea!” Dacă ar fi fost un necioplit, aş 
înţelege, dar nu era; dacă nu s-ar fi arătat grijuliu faţă 
de mine, dar se arăta! La Krasnystaw mi-am zis: „Nu 
vrei să te uiţi la mine. Aşteaptă!...” Dar la Leczna eram 
atât de neajutorată, de mai mare spaima. Îţi spun, mă 
uitam în ochii-i cenuşii, iar când râdea, mă bucuram şi 
eu, de parcă eram roaba lui... 

Oleńka îşi lăsă capul pe piept, pentru că îşi aduse şi 
ea aminte de nişte ochi cenuşii. Şi stăpânul lor vorbea la 
fel şi poruncea mereu cu chipu-i falnic, dar conştiinţă nu 
avea şi nu se temea de Dumnezeu. 

lar Anusia, urmărindu-şi gândurile, vorbi mai 
departe: 

— Când alerga călare pe câmp cu buzduganul în 
mână, gândeam că e un vultur sau un hatman. Tătarii se 
temeau de el ca de foc. Oriunde ajungea, trebuia să i se 
dea ascultare, iar dacă se întâmpla vreo încăierare, îi 
clocotea sângele în vine de bucurie. Am văzut o mulţime 
de cavaleri la Lubnie, dar n-am întâlnit nici unul ca el, 
de care să-mi fie frică. 

— Dacă ţi l-a sortit Dumnezeu, o să fie al tău, dar 
nu-mi vine să cred că nu-i plăcea de tine... 

— De plăcut, îi plăcea... un pic... dar ţinea mai mult 
la cealaltă. Mi-a spus de vreo câteva ori: „Jupâniţă, ai 
noroc că nu pot să-mi uit dragostea, pentru că altminteri 
ar fi fost mai bine să-i încredinţezi capra lupului, decât 
mie o frumuseţe ca domnia ta.” 

— Şi tu ce i-ai răspuns? 

— Eu i-am zis aşa: „De unde ştii că te-aş fi îndrăgit 
şi eu pe domnia ta?” Iar el: „Nici nu te-aş fi întrebat!” E, 
mai fă ce vrei cu unul ca ăsta!... Cealaltă e o proastă că 
nu-l are drag, trebuie să aibă o inimă de piatră. L-am 
întrebat cum o cheamă, dar n-a vrut să-mi spună. „Mai 
bine să nu mai vorbim de asta, mi-a zis, fiindcă e o rană 
dureroasă, iar a doua sunt Radziwiltii... trădători!” şi 
faţa i-a devenit atât de înfricoşătoare, încât m-aş fi 
ascuns şi în gaură de şoarece. Îmi era tare frică de el!... 
Dar ce să mai vorbim, nu suntem făcuţi unul pentru 
altul! 

— Roagă-te sfântului Nicolaie pentru el; ştiu de la 
mătuşa că în asemenea împrejurări e cel mai bun 
ocrotitor. Ai grijă numai să nu-l jigneşti, sucind capul la 
alţii. 

— Nu mai fac niciodată, doar atâtica! 

Anusia arătă pe deget cam cât îşi va îngădui, nu-mai 
mult de o jumătate de unghie, ca să nu-l supere pe 
sfântul Nicolaie. 

— Eu nu fac asta numai pentru că sunt uşuratică, îl 
lămuri pe spătar care începuse să pună la inimă 
zburdălniciile jupâniţei, ci şi de nevoie, fiindcă dacă nu 
ne vor ajuta căpeteniile de aici, apoi nu vom mai scăpa 
niciodată. 

— Şi aşa Braun nu va consimţi nicicând. 

— Pe Braun l-am dat gata! răspunse cu glăsciorul 
subţire, lăsându-şi ochii în jos. 

— Dar Fitz-Gregory? 

— L-am dat gata! piui şi mai subţire. 

— Dar Ottenhagen? 

— L-am dat gata! 

— Şi von Irhen? 

— L-am dat gata! 

— Bătu-te-ar să te bată, jupâniţa!... După câte văd, 
numai lui Ketling nu i-ai putut veni de hac!... 

— Nu pot să-l sufăr! Dar o să aibă altcineva grijă de 
el. Dealtfel, o să ne descurcăm şi fără învoirea lui. 

— Şi domnia ta gândeşti că dacă vrem să fugim, n-o 
să ne împiedice? 

— Vor merge cu noi!... răspunse Anusia, înălțându- 
şi căpşorul şi mijindu-şi ochii. 

— Pentru Dumnezeu, atunci de ce mai stăm aici? 
Chiar astăzi aş vrea să fiu departe. 

Dar la sfatul care urmă, hotărâră că trebuie să 
aştepte până când se va limpezi soarta lui Bogustaw sau 
până când vistierul ori jupân Sapieha vor veni în 
împrejurimile Samogiţiei. Altfel, chiar ai lor puteau să-i 
piardă. Tovărăşia căpeteniilor străine nu numai că nu i- 
ar fi apărat, dar ar fi sporit şi mai mult primejdia, 
deoarece poporenii erau atât de îndâriţi împotriva 
străinilor, încât ucideau fără milă pe oricine nu purta 
straie poloneze. Nici măcar dregătorii polonezi, 
îmbrăcaţi în veşminte străine, nu puteau să călătorească 
altfel decât păziţi de pâlcuri de oşteni; ce să mai vorbim 
de trimişii austrieci şi francezi. 

— Domniile voastre aveţi încredere în mine, fiindcă 
eu am străbătut toată ţara! spuse Anusia. În cel dintâi 
sat, în cea dintâi pădure răzvrătiţii ne-ar omori înainte 
de a ne întreba cine suntem. Aşa că nu putem fugi decât 

sub ocrotirea oştilor. 

— Bine, dar voi avea şi eu ceata mea. 

— Până s-o aduni domnia ta şi până să ajungi într- 
un sat cunoscut, ai să-ţi pierzi viaţa. 

— Trebuie să primim curând veşti de la Bogusław. 

— l-am poruncit lui jupân Braun să mă înştiinţeze 
numaidecât. 

Multă vreme însă Braun nu-i spuse nimic. 

Ketling, în schimb, începu s-o viziteze pe Oleńka 
pentru că aceasta, întâlnindu-l într-o bună zi, îi întinse 
mâna. Tânărul oştean socotea că tăcerea nu prevestea 
nimic bun. După părerea lui, prinţul, avându-i în vedere 
pe elector şi pe suedezi, n-ar fi trecut sub tăcere nici cea 
mai mică izbândă, mai degrabă ar fi umflat lucrurile, 
decât să le micşoreze însemnătatea, ascunzându-le. 

— Nu cred că a fost nimicit, spuse tânărul cavaler, 
dar mai mult ca sigur că se află la strâmtoare şi nu prea 
ştie cum să scape. 

— Toate veştile ajung aici cu mare întârziere! 
răspunse Oleńka. Cea mai bună dovadă e Częstochowa, 
despre a cărei minunată apărare am aflat amănunte abia 
de la jupâniţă Borzobohata. 

— Eu ştiam mai demult, dar străin fiind, n-am 
înţeles însemnătatea pe care o are acest loc pentru 
polonezi şi de aceea nu ţi-am pomenit nimic. Într-un 
război se întâmplă nu o dată ca o cetăţuie să se apere o 
vreme şi să respingă câteva atacuri, dar asta nu 
înseamnă nimic. 

— Pentru mine ar fi fost totuşi cea mai plăcută 
veste. 

— Acum văd că am făcut rău, într-adevăr, fiindcă 
după câte aud că s-au întâmplat după izbânda 
apărătorilor, gândesc că e vorba de un lucru foarte 
însemnat care poate înrâuri soarta războiului. Dar 
revenind la campania prinţului în Podlasie, aici e vorba 
de altceva. Czestochowa e departe, pe când Podlasie se 
află mult mai aproape de noi. La început, când prinţul 
era biruitor, ţii minte şi domnia ta ce repede soseau 
ştirile... Crede-mă, jupâniţă, sunt tânăr, dar slujesc în 
oştire de la paisprezece ani şi experienţa îmi spune că 
tăcerea asta nu-i a bună. 

— Dimpotrivă! răspunse jupâniţă. 

La acestea, Ketling: 

— Fie şi aşa!... Peste o jumătate de an se sfârșește 
şi slujba mea!... Peste o jumătate de an nu voi mai fi 
legat de jurământ!... 

La numai câteva zile de la această discuţie, 
noutăţile începură să sosească în sfârşit. 

Le aduse jupân Bies cu blazonul două coarne, 
poreclit Cornutus la curtea lui Bogustaw. Era un şleahtic 
polonez, dar înstrăinat cu totul, pentru că slujind din 
copilărie în armatele din alte ţări, aproape că îşi uitase 
limba părinţilor, vorbind ca un neamt sadea. Sufletul îi 
era la fel, de aceea era foarte legat de persoana 
prinţului. Se ducea cu o însărcinare însemnată la 
Królewiec, iar la Taurogi se oprise doar pentru odihnă. 

Braun şi Ketling îl aduseră îndată la Oleńka şi 
Anusia care acum locuiau şi dormeau împreună. 

Braun se opri cu faţa la Anusia, apoi se întoarse 
către jupân Bies şi zise: 

— E ruda lui jupân Zamoyski, starostele de Kałuża, 
aşadar şi a prinţului care a poruncit să-i arătăm toată 
grija; acum doreşte să audă noutăţile din gura unui 
martor la faţa locului. 

Jupân Bies luă poziţia de drepţi ca la slujbă şi 
aşteptă întrebările. 

Anusia nu tăgădui înrudirea cu Bogusław, pentru că 
îi plăceau dovezile de respect ale oştenilor, aşa că îi făcu 
semn cu mâna lui jupân Bies să se aşeze şi îl întrebă: 

— Unde se află prinţul acum? 

— Prinţul se retrage spre Sokólka, deie Domnul să 
ajungă cu bine! răspunse noul sosit. 

— Domnia ta trebuie să spui numai adevărul, cum îi 
merge? 

— Numai adevărul, răspunse oşteanul, n-am să 
tăinuiesc nimic, gândind că luminăţia ta vei găsi în 
suflat reazimul de trebuinţă pentru a asculta veşti nu 
prea bune. 

— Am să-l găsesc! dădu răspuns Anusia, lovindu-şi 
sub rochie tocurile de bucurie că-i spusese „luminăţia 
ta” şi că veştile nu erau „prea bune”. 

— La început, totul a mers bine! spuse jupân Bies. 
Am nimicit pe drum câteva cete de răzvrătiți, l-am bătut 
pe jupân Krzysztof Sapieha şi am tăiat două steaguri de 
călărime şi un polc de pedestraşi, nelăsând pe nimeni în 
viaţă... După care l-am bătut pe jupân Horotkiewicz, el 
însuşi abia a scăpat, deşi unii spun că ar fi căzut în 
luptă... Apoi am cucerit dărâmăturile Tykocinului... 

— Toate astea le cunoaştem, domnia ta, spune mai 
repede veştile proaste! îl întrerupse Anusia deodată. 

— Numai să binevoieşti, jupâniţă, să le asculţi în 
linişte. Am ajuns până la Drohiczyn şi acolo s-a întors 
foaia. Aveam ştire că jupân Sapieha e încă departe, cu 
toate acestea, două din podghiazurile noastre parcă le-a 
înghiţit pământul. Nu s-a mai întors nici un oştean. S-a 
arătat deodată că înaintea noastră se află o oştire şi s-a 
iscat panica. Prinţul a crezut că toate ştirile dinainte 
erau înşelătoare şi că jupân Sapieha nu numai că se 
apropiase, dar îi tăiase şi drumul. Atunci am început să 
ne retragem, gândind să dăm astfel peste vrăjmaş şi să-l 
silim să primească bătălia hotărâtoare. Dar vrăjmaşul nu 
voia să lupte, mulţumindu-se să ne hărţuiască întruna. 
Am trimis iarăşi podghiazuri în recunoaştere, care s-au 
întors hărtănite. De atunci toate au început să meargă 
pe dos, n-am mai avut o clipă de linişte. Ne stricau 
drumurile, sfărâmau digurile, convoaiele cu proviant 
cădeau în mâna lor... Umbla zvonul că jupân Czarniecki 
ne prigonea; oştenii nu mâncau, nu dormeau şi curajul 
scădea; până şi în tabără piereau oamenii, de parcă 
intrau în pământ. La Bialystok, vrăjmaşul a zdrobit 
iarăşi un podghiaz întreg, luând văsăria, caretele 
prinţului şi tunurile. Una ca asta n-am mai auzit 
niciodată. Nici în războaiele dinainte nu se întâmplase 
una ca asta. Prinţul era foarte furios. Vroia o bătălie 
hotărâtoare, dar era silit să facă faţă la cel puţin zece 
încăierări pe zi... şi de fiecare dată să piardă. Printre 
oşteni îşi făcea loc nesupunerea. Cine poate înfăţişa 
nedumerirea şi spaima noastră, când am aflat că jupân 
Sapieha era încă departe şi că doar un pâlc de oaste se 
furişase înaintea noastră,  pricinuindu-ne atâtea 

pierderi... Era un pâlc de tătari... 

Istorisirea lui jupân Bies fu întreruptă de piuitul 
Anusiei care se aruncă deodată de gâtul Oleńkăi şi 
strigă; 

— E jupân Babinicz! 

Noul sosit se miră auzind acest nume, dar crezu că 
spaima şi ura smulseseră din pieptul vrednicei jupâniţe 
acest strigăt, aşa că abia după o clipă începu să 
vorbească astfel: 

— Cui i-a dat Dumnezeu măreție, i-a dat şi puterea 
de a îndura nenorocirile, binevoieşte deci, jupâniţă, şi 
linişteşte-te! Aşa-l cheamă într-adevăr pe acel diavol 
care a schimbat soarta companiei, pricinuindu-ne 
pierderi uriaşe. Numele lui, pe care luminăţia ta l-ai 
ghicit atât de lesne, îl repetă acum toate gurile cu 
înfricoşare şi mânie în tabăra noastră... 

— Pe acest jupân Babinicz l-am văzut la Zamość, 
răspunse repede Anusia, şi dacă aş fi ştiut... 

Aici tăcu şi nu află nimeni ce s-ar fi petrecut dacă... 

Solul lui Bogustaw vorbi iarăşi după cum urmează: 

— Au urmat apoi dezgheţul şi căldurile, împotriva 
rânduielii firii, pot să spun, deoarece aveam ştire că în 
ţinuturile de miazăzi ale Republicii iarna era încă destul 
de aspră, iar noi ne bălăceam prin viiturile primăverii, 
care au țintuit locului călărimea grea. Babinicz însă avea 
oameni mai uşori şi ne hărţuia fără încetare. La fiecare 
pas pierdeam care şi tunuri, astfel că în cele din urmă 
am fost nevoiţi să înaintăm numai cu călărimea. 
Localnicii, în ura lor oarbă, îi sprijineau pe atacatori... 
Va fi cum va vrea Dumnezeu, dar am lăsat tabăra într-o 

stare deznădăjduită; pe deasupra frigurile nu-i dau pace 
zile întregi prințului,  vlăguindu-l. Totuşi bătălia 
hotărâtoare va avea loc în curând, dar cum se va isprăvi, 
numai Dumnezeu poate să ştie... Ar trebui să se 
întâmple o minune... 

— Domnia ta, unde l-ai lăsat pe prinţ? 

— La numai o zi de drum până la Sokdlka; prinţul 
vrea să se înconjure cu şanţuri la Suchowola sau la 
Janów şi să primească lupta. Jupân Sapieha se află la 
două zile de drum. Când am plecat, tocmai aveam o 
clipă de linişte şi răsuflăm în voie, fiindcă aflasem de la 
o limbă că Babinicz se dusese la tabăra hatmanului, iar 
fără el tătarii nu cutează să atace, mulţumindu-se să 
hărţuiască podghiazurile. Prinţul, care e o căpetenie 
neîntrecută, îşi pune toată nădejdea în bătălia 
hotărâtoare, dar asta numai când e sănătos, căci când îl 
scutură frigurile gândeşte altfel, dovadă că pe mine m-a 
trimis în ţinuturile prusiene. 

— Şi domnia ta de ce te duci acolo? 

— Prinţul va birui sau va fi învins. Dacă va pierde 
bătălia, Prusia ducală va rămâne fără apărare şi se prea 
poate ca jupân Sapieha să treacă hotarul spre a-l 
îndemna pe elector să se hotărască odată... Aşa că, o 
spun pentru ca nu e nici o taină pentru nimeni, mă duc 
să-i previn să se gândească la apărarea acelor ţinuturi, 
deoarece s-ar putea să-i viziteze în mare număr niscaiva 
oaspeţi nepoftiţi. Asta îi priveşte pe elector şi pe 
suedezi, aliaţii prinţului, de la care acesta este 
îndreptăţit să aştepte ajutor. 

Jupân Bies tăcu. 

Anusia îi mai puse o mulţime de întrebări, 
păstrându-şi cu greu înfăţişarea cuvenită, în schimb, 
după plecarea solului îşi dădu frâu liber; începu să-şi 
bată caftanul, cu palmele, să se învârtă pe tocuri ca o 
sfârlează, să-i sărute ochii Olenkăi, să-l tragă pe spătar 
de mânecă şi să strige: 

— Ei, ce v-am spus eu? Cine l-a asuprit pe prinţul 
Bogusław, nu cumva jupân Sapieha?... Păi cum, jupân 
Sapieha! Şi pe suedezi cine-i asupreşte, cine-i va nimici 
pe trădători, cine-i cel mai mare viteaz, cel mai mare 
cavaler? Jupân Andrzej, jupân Andrzej! 

— Care jupân Andrzej?... întrebă Oleńka, pălind 
deodată. 

— Nu ţi-am spus că-l cheamă Andrzej? Am aflat-o 
chiar de la el. Jupân Babinicz, jupân Babinicz! Trăiască 
jupân Babinicz!... Nici jupân Wołodyjowski nu s-ar fi 
descurcat mai bine!... Ce ai, Olenka? 

Billewiczowna se scutură, vrând parcă să alunge 
povara gândurilor negre. 

— N-am nimic! Mă gândeam că numai trădătorii 
poartă asemenea nume, fiindcă a fost unul care s-a 
oferit să-l dea pe rege viu sau mort în mâna suedezilor şi 
acela se numea şi el tot... Andrzej. 

— Să-l bată Dumnezeu ! tună spătarul. De ce să 
pomenim acum noaptea de trădători. Mai bine să ne 
bucurăm că avem de ce! 

— Numai să vie jupân Babinicz aici! adăugă Anusia. 
Uite aşa! Am să-l îmbrobodesc şi mai rău pe Braun, ca 
să răzvrătească garnizoana şi să plecăm cu toţi oamenii 
şi caii la jupân Babinicz. 

— Fă-o jupâniţa, fa-o! o îndemnă spătarul mânat de 
înflăcărare. 

— Şi pe urmă am să le dau cu tifla la toţi nemţoteii! 
.. Poate că şi el o să uite de nevrednica aia şi o să mă 
în...dră... 

Aici piui iarăşi subţirel, îşi acoperi ochii cu mâinile 
şi se vede că-i trecu prin minte un gând care o supără, 
căci îşi lovi pumnişorii şi spuse: 

— Dacă nu, am să-l iau pe jupân Wołodyjowski. 


Capitolul XXI 


După două săptămâni, la Taurogi se iscă mare 
fierbere. Într-o seară, începură să sosească în 
neorânduială cete din oastea lui Bogusław, alcătuite din 
câte treizeci său patruzeci de oameni istoviţi, Cu hainele 
ferfeniţă, semănând mai degrabă a strigoi decât a 
oşteni, care aduseră vestea înfrângerii prinţului de la 
Janów. Pierduse totul: oştirea, tunurile, caii şi carele cu 
hrană. Şase mii de luptători aleşi pe sprânceană 
plecaseră cu prinţul în această campanie, iar acum se 
întorceau abia vreo patru sute de raitieri pe care prinţul 
îi scăpase de la prăpăd. 

Dintre polonezi nu se mai întoarse nimeni, afară de 
Sakowicz, deoarece toţi cei care nu căzuseră în luptă 
sau nu fuseseră prinşi de spăimosul Babinicz, fugiseră la 
jupân Sapieha. De asemenea, multe dintre căpeteniile 
străine  preferaseră sā se alăture  rădvanului 
învingătorului, într-un cuvânt, nici un Radziwilt nu mai 

fusese bătut vreodată în război atât de straşnic. 

Şi aşa cum, înaintea campaniei,  linguşirea 
curtenilor au cunoştea margini în a ridica în slăvi 
însuşirile de conducător ale lui Bogustaw, tot aşa acum 
deplângeau cu toţii nătângia prinţului; printre oştenii ce 
mai rămăseseră, domnea răzvrătirea care stricase orice 
rânduială şi sporise atât de mult în ultimele zile ale 
întoarcerii,- încât prinţul socotise că e mai înţelept să 
rămână mai în urmă. 

De aceea, se oprise împreună cu Sakowicz la 
Rosienie. Hassling, aflând ştirea de la oşteni, veni îndată 
s-o vestească pe Olenka. 

— Lucrul cel mai însemnat, spuse, ascultându-l, 
este dacă jupân Sapieha şi acel Babinicz îl urmăresc pe 
prinţ şi dacă au de gând să mute războiul în aceste 
locuri. 

— Din mărturisirile oştenilor nu se poate înţelege 
nimic, răspunse Ketling, deoarece spaima face să 
crească orice primejdie. Unii spun că jupân Babinicz îi 
calcă pe urme, dar având în vedere că prinţul a rămas la 
Rosienie cu Sakowicz — socotesc că urmăritorii nu pot fi 
atât de aproape. 

— Totuşi nici prea departe nu pot să fie! Cine nu 
urmăreşte un duşman pe care l-a învins? 

— Asta se va vedea. Eu am vrut să vorbesc altceva 
cu domnia-ta. Chinuit de boală şi înfrânt, prinţul trebuie 
să fie destul de furios, aşadar, în stare de fapte 
nesăbuite... De aceea, jupâniţă, să nu te desparţi acum 
de mătuşa Kulwiec şi de jupâniţa Borzobohata; să nu te 
învoieşti să-l trimită pe spătar la Tylza, cum s-a 

întâmplat înainte de campanie. 

Oleńka nu răspunse nimic; fireşte, spătarul nu 
fusese trimis la Tylza niciodată, dar după ce-l lovise 
prinţul cu baltagul, bolise câteva zile şi Sakowicz 
împrăştiase înadins vestea că bătrânul plecase la Tylza, 
ca să nu afle oamenii. Mândria nu-i îngăduia Olefkăi să 
recunoască faţă de Ketling că un Billewicz fusese lovit 
ca un câine, aşa că prefera să tacă. 

— Îţi mulţumesc domniei tale pentru că mă previi! 
spuse după un răstimp. 

— Am socotit de datoria mea... 

Dar jupâniţei i se umplu iarăşi inima de amărăciune. 
Nu demult atârnase numai de Ketling ca această nouă 
primejdie să nu se abată asupra capului ei, căci dacă el 
ar fi lăsat-o să fugă, acum ar fi fost departe, şi Bogustaw 
n-ar mai fi putut s-o asuprească. 

— Jupâne cavaler, spuse, pentru mine e un 
adevărat noroc că prinţul n-a poruncit să nu mă previi, 
astfel că bunăvoința domniei tale nu-ţi atinge câtuşi de 
puţin onoarea. 

Ketling pricepu dojana şi răspunse într-un fel la 
care Oleńka nu se aştepta: 

— Tot ce priveşte slujba mea şi ce-mi porunceşte 
cinstea de oştean, voi îndeplini cu sfinţenie sau voi plăti 
cu viaţa. Altă alegere n-am şi nici nu vreau să am. În 
afara slujbei însă, sunt slobod să preîntâmpin orice faptă 
nelegiuită. Aşadar, nu ca oştean, ci numai ca om, îţi las 
acest pistol şi-ţi spun: apără-te, pentru că primejdia e 
aproape, iar la nevoie — ucide! Atunci legământul meu 
va lua sfârşit şi mă voi grăbi să-ţi vin în ajutor. 

Spunând acestea, se înclină şi porni spre uşă, dar 
Oleńka îl opri. 

— Jupâne cavaler, leapădă-te de slujba asta, luptă 
pentru o cauză dreaptă, apără-i pe cei nedreptăţiţi, 
pentru că eşti vrednic de asta, eşti cinstit şi e păcat să 
slujeşti un trădător... 

La acestea, Ketling: 

— M-aş fi lepădat demult, jupâniţa, şi l-aş fi părăsit 
pe prinţ, dacă n-aş fi gândit că, rămânând aici, îţi pot fi 
de folos. Acum e prea târziu. Dacă prinţul se întorcea 
biruitor, nu mai şovăiam nici o clipă... dar când el se 
întoarce învins şi poate urmărit de vrăjmaş, ar fi o 
laşitate din partea mea să plec înainte de împlinirea 
sorocului... Ai să cauţi mult şi bine, jupâniţă, printre 
oamenii cu suflet nemernic care-l părăsesc pe cel învins, 
dar pe mine n-ai să mă afli printre ei... Rămâi cu bine, 
jupâniţă. Plumbul din acest pistol trece cu uşurinţă şi 
prin platoşă... 

Ketling ieşi, lăsând pistolul pe masă; Oleńka îl 
ascunse numaidecât. Din fericire, prevestirile tânărului 
Ketling şi temerile proprii se arătară de prisos. 

Prinţul sosi la Taurogi pe înserat împreună cu 
Sakowicz şi Paterson, dar era atât de abătut şi de 
bolnav, încât abia se mai putea ţine pe picioare. În plus, 
nici el nu ştia prea bine dacă avea să-l atace Sapieha sau 
acesta îl trimisese în urmărirea lui pe Babinicz cu 
steagurile uşoare. 

Într-adevăr, Bogustaw îl doborâse pe cel din urmă 
cu cal cu tot în timpul ultimului atac, dar nu îndrăznea 
să spere că-l omorâse, fiindcă i se păruse că spada îi 

alunecase peste coiful lui Babinicz. Altă dată trăsese cu 
pistolul în plină faţă şi tot nu folosise la nimic. 

Inima prinţului se strângea de durere la gândul 
pustiirii pe care o va lăţi acest Babinicz, când va năvăli 
cu tătarii pe proprietăţile sale. Căci de apărat, n-avea cu 
ce să le apere! Şi nu numai moşiile, dar nici măcar 
propria persoană. Printre simbriaşii lui nu se găseau 
mulţi asemenea lui Ketling şi se aştepta să-l părăsească 
cu toţii la vestea apropierii oştilor lui Sapieha. 

lată de ce nici prinţul nu vroia să zăbovească la 
Taurogi mai mult de două sau trei zile, fiindcă trebuia să 
pornească degrabă în Prusia regală, la elector şi la 
Szteinbok. Aceştia puteau să-i dea altă oştire, 
trimiţându-l să cucerească oraşele prusiene sau să-l 
ajute pe regele suedez care plănuia o campanie în 
ţinuturile Republicii. 

La Taurogi avea de gând să lase o singură căpetenie 
care să pună rânduială în bruma de oştire ce mai 
rămăsese, să alunge cetele de ţărani şi şleahtici, să 
apere moşiile celor doi Radziwilti şi să se înţeleagă cu 
Loewenhaupt, mai-marele tuturor forţelor suedeze din 
Samogiţia. 

În acest scop, după sosirea la Taurogi şi după o 
noapte de odihnă, prinţul îl chemă la sfat pe Sakowicz, 
singurul om în care putea avea încredere deplină şi în 
faţa căruia putea să-şi deschidă inima. 

„Ziua bună” cu care se întâmpinară cei doi prieteni 
la Taurogi, după campania lipsită de noroc, păru cam 
nelalocul ei. Un răstimp se priviră unul pe altul fără o 
vorbă. Cel dintâi începu vorba prinţul: 


358 


— Ei, s-a dus totul de râpă! 

— S-a dus! întări Sakowicz. 

— Nici nu putea fi altfel în asemenea împrejurări. 
Dacă aveam mai multe steaguri uşoare sau dacă nu-l 
aducea diavolul pe Babinicz ăsta... E un om şi jumătate! 
Şi-a schimbat numele, spânzuratul. Nu mai spune la 
nimeni, ca să nu-i sporim slava şi mai mult. 

— Eu n-am să spun... Dar nu pun mâna în foc că 
celelalte căpetenii nu vor bate toba, fiindcă atunci când 
a îngenuncheat la picioarele luminăţiei tale, l-ai înfăţişat 
tuturor drept stegarul de Orsza. 

— Nemţii nu se pricep la numele poloneze. Pentru 
ei, Kmicic sau Babinicz e totuna. A, pe coarnele lui 
Lucifer, de-ar mai cădea în mâinile mele! Şi când te 
gândeşti că l-am avut în puterea mea... mişelul, mi-a mai 
răzvrătit şi oamenii, lipsindu-mă de pâlcul lui 
Gtowbicz!... Trebuie să fie vreun copil din flori din 
sângele nostru, altfel nu se poate!... A fost al meu, a fost 
al meu... şi mi-a scăpat!... Asta mă roade mai mult decât 
pierderea întregii companii. 

— L-ai avut în mână, luminăţia ta, dar cu preţul 
capului meu. 

— Jaś, ţi-o spun deschis, n-aveau decât să te jupoaie 
de piele, numai să i-o fi întins şi eu pe tobă pe a lui 
Kmicic! 

— Mulţumesc, Bogus. Nu mă puteam aştepta la mai 
puţin de la prietenia ta. 

Prinţul izbucni în râs. 

— Ştiu că ai fi sfârâit de minune în frigarea lui 
Sapieha... Toate tâlhăriile s-ar fi scurs ca untura din 

tine. Ma foi, aş vrea s-o văd!... 

— Iar eu aş vrea să te văd în mâinile lui Kmicic, 
drăguţa luminăţiei tale rudă. E drept, la faţă nu 
semănaţi, dar la statură sunteţi la fel, la picior aveţi 
aceeaşi măsură şi oftaţi după aceeaşi fată care şi-a dat 
seama dintr-o dată că celălalt e mai zdravăn şi oştean 
mai bun. 

— Le-ar fi venit de hac la doi ca tine, dar eu l-am 
prăbuşit şi-am trecut cu calul peste el... Dacă aş fi avut 
puţină vreme, ţi-aş fi putut da cuvântul că vărul meu nu 
mai trăieşte. Totdeauna ai fost cam tare de cap şi de 
aceea te-am îndrăgit, dar în ultimul timp ţi s-o sfoiegit 
mintea de tot. 

— Iar luminăţia ta ai avut totdeauna mintea în 
călcâie şi de aceea ai luat-o ia sănătoasa cu atâta 
vrednicie dinaintea lui Sapieha, încât ai ajuns să nu-mi 
mai placi deloc şi sunt gata să mă duc la Sapieha. 

— La frânghie! 

— La aceea cu care-l vor lega pe Radziwitt. Destul! 

— Sluga luminăţiei tale! 

— Ar trebui să împuşcăm câţiva dintre raitierii care 
fac mai multă zarvă şi să potolim lucrurile. 

— Azi de dimineaţă am dat poruncă să spânzure 
şase. Până acum s-au şi răcit, se leagănă grozav pentru 
că bate un vânt năprasnic. 

— Bine-ai făcut. Ascultă, vrei să rămâi cu 
garnizoana la Taurogi, fiindcă tot trebuie să rămâie 
cineva aici? 

— Vreau, luminăţia ta, şi chiar te rog să-mi 
încredinţezi această însărcinare. Aici nimeni nu se va 

descurca mai bine ca mine. Oştenii se tem de mine mai 
mult decât de ceilalţi, pentru că ştiu că nu glumesc. lar 
dacă ne gândim la Loewenhaupt, e mai bine să rămâie 
cineva mai sus decât Paterson. 

— O să faci faţă răzvrătiţilor? 

— Luminăţia ta, te asigur că pinii din Samogiţia vor 
face la anul fructe mai grele decât conurile. Voi alcătui 
două polcuri de ţărani pe care am să-i muştruluiesc 
după ştiinţa mea. Cât priveşte moşiile, voi fi cu ochii în 
patru, şi dacă răzvrătiţii încalcă vreuna, am să arunc 
vina pe un şleahtic mai cu stare, pe care am să-l storc 
cum se stoarce brânza în sădilă. Doar la început mi-ar 
trebui ceva bani, ca să plătesc leafa oştenilor şi să 
înţolesc pedestraşii. 

— Am să-ţi las cât am să pot. 

— Din cei de zestre? 

— Ce vrei să spui? 

— Adică din zestrea pe care luminăţia ta ţi-ai luat-o 
singur de la Billewicz? 

— Dac-ai putea să-i suceşti grumazul spătarului 
fără prea mult tărăboi, n-ar fi rău, pentru că noi vorbim, 
dar şleahticul are chitanţă. 

— O să-mi dau toată silinţa. Numai să nu fi trimis 
chitanţa cuiva sau să nu şi-o fi cusut jupâniţă la cămaşă. 
Luminăţia ta, n-ai dori să cercetezi cum stau lucrurile?... 

— Va veni şi vremea asta, dar acum trebuie să plec, 
iar frigurile astea blestemate m-au vlăguit de tot. 

— Ar trebui să mă invidiezi, luminăţia ta, că rămân 
la Taurogi. 

— Mi se pare cam ciudată dorinţa ta de a sta aici. 

Numai... nu cumva să-ţi treacă prin minte!... Aş porunci 
să te sfâşie cu cârligele... De ce vrei să rămâi? 

— Pentru că vreau să mă însor. 

— Cu cine? întrebă prinţul aşezându-se pe pat. 

— Cu jupâniţa Borzobohata-Krasienska. 

— Nu e rău, te-ai gândit chiar foarte bine! spuse 
Bogustaw după o clipă de tăcere. Am auzit şi de o 
danie... 

— Întocmai, de la un jupân Longin Podbipięta. Ştii 
şi luminăţia ta cât de avut e acest neam, iar moşiile 
acelui Longin se află în câteva ţinuturi. E adevărat că 
unele s-au pierdut, iar în altele se află oştile 
septentrionilor. Voi avea parte de judecăţi, bătăi, gâlcevi 
şi încălcări fără număr, dar am să mă descurc eu şi n-am 
să las nimănui nici o palmă de pământ. Unde mai pui că 
şi jupâniţa mi-a plăcut grozav, fiindcă-i tare frumuşică şi 
atrăgătoare. Am băgat de seamă că, îndată după ce a 
căzut în mâna noastră, se prefăcea că-i e frică şi se uita 
la mine cu coada ochiului. Când voi rămâne mai mare 
peste garnizoana de aici, neavând ce face, mă voi apuca 
să-i fac curte... 

— Să fii cu luare-aminte. Nu sunt împotrivă să te 
însori, dar ascultă-mă bine, nici un abuz, înţelegi?! Fata 
a crescut în familia Wiśniowiecki, fiind răsfăţata 
prinţesei Gryzelda, iar eu nu vreau s-o jignesc pe 
prinţesă, fiindcă o respect, şi nici pe starostele de 
Katuza. 

— E de prisos să mă previi! răspunse Sakowicz. De 
vreme ce vreau să mă însor de adevărat, va trebui să mă 
port cu toată cuviinţa. 

— Aş vrea să capeţi un bobârnac. 

— Cunosc eu pe cineva care l-a şi căpătat, cu toate 
că e prinţ, dar cred că nu mi se va întâmpla una ca asta. 
Privirile acelea galeşe îmi dau curaj. 

— Nu-ţi mai bate joc de cel care a fost respins, ca 
să nu-ţi pună coarne. Aş putea să-ţi adaug la blazon 
nişte coarne sau să fac în aşa fel încât să te alegi cu o 
poreclă: Sakowicz încornoratul! Ea e Borzobohata de 
neam, iar tu Bardzorogaty!%. Veţi alcătui o pereche pe 
cinste. Dar oricum, însoară-te, Jaś, însoară-te şi dă-mi de 
ştire când faci nunta, ca să-ţi fiu cumnat de mână. 

O mânie cumplită se răsfrânse pe chipul şi aşa 
înfricoşător al lui Sakowicz. O vreme i se înceţoşară 
ochii, dar se stăpâni repede şi, luând în glumă vorbele 
prinţului, zise: 

— Luminăţia la, eşti un sărman fără putere; nu eşti 
în stare să păşeşti peste propriul prag, şi mă ameninţi 
pe mine... O ai la îndemână pe Billewiczowna, aşa că dă- 
i înainte, dă-i înainte! Ai grijă să nu-i creşti copiii lui 
Babinicz. 

— Puşchea pe limbă-ţi, împieliţatule! Râzi de boala 
care era cât pe ce să mă răpună? Să dea Dumnezeu să 
te vrăjească şi pe tine la fel! 

— Ce-mi pasă mie de vrăji? Uneori, când văd că 
toate merg după rânduială firii, mă gândesc că vrăjile 
sunt o mare prostie. 

— Mare nătărău mai eşti! Taci din gură, nu mai 
vorbi de lucruri necurate! Îmi ieşi de la inimă din ce în 


19 Joc de cuvinte; în lb. polonă bardzo = foarte, iar royaty =. 
j.aa coarne, încornorat. 

ce mai mult! 

— Deie Demnul să nu fiu cel din urmă polonez care- 
ţi rămâne credincios, fiindcă, luminăţia ta, mă 
răsplăteşti numai cu nerecunoştinţa. O să mă întorc la 
moşia mea şi o să stau liniştit, aşteptând sfârşitul 
războiului. 

— E, dă-mi pace! Ştii doar că ţin la tine. 

— Îmi vine tare greu să-mi dau seama. Numai 
diavolul a făcut să-mi crească în suflet dragostea pentru 
luminăţia ta. Aici cred că poate fi vorba de farmece. 

Sakowicz spunea adevărul, fiindcă ţinea într-adevăr 
foarte mult la Bogustaw; prinţul ştia asta şi de aceea îl 
răsplătea dacă nu cu o prietenie temeinică, cel puţin cu 
recunoştinţa pe care o nutresc totdeauna oamenii 
trufaşi pentru cei ce le cântă osanale. 

Tocmai de aceea nu se arătase împotriva unirii cu 
Anusia Borzobohata şi se hotărâse să-l ajute cât îi sta în 
putinţă. 

În acest scop, aproape de amiază, când se simţi mai 
în putere, porunci să fie îmbrăcat şi plecă la Anusia. 

— Am venit ca un vechi cunoscut să aflu veşti 
despre sănătatea domniei tale, îi spuse, şi să te întreb 
dacă ţi-a plăcut la Taurogi? 

— Când te afli în robie, musai să-ţi placă totul! 
răspunse Anusia oftând. 

Prinţul începu să râdă. 

— Domnia ta nu eşti în robie aici. Ce-i drept, ai fost 
prinsă odată cu oştenii iui Sapieha şi am dat poruncă să 
fii adusă aici, dar am făcut-o numai pentru a te feri de 
primejdii. Nu ţi se va clinti nici un fir de păr. Jupâniţa, 

află că puţini sunt oamenii pe care-i respect ca pe 
prinţesa Gryzelda, şi domnia ta ştii cât îi eşti de dragă. 
Familiile Wisniowiecki şi Zamoyski sunt rudele mele, aşa 
că te vei bucura aici de toată libertatea şi îngrijirea. lată 
de ce, ca un prieten care-ţi vrea binele, vin şi-ţi spun: 
dacă vrei, poţi să pleci oricând, am să-ţi dau însoțitori, 
cu toate că şi eu duc lipsă de oşteni, dar te sfătuiesc să 
rămâi. Domnia ta ai venit prin aceste locuri, ca să intri 
în stăpânirea moşiilor. Află că acum nu e vremea 
potrivită să te gândeşti la asta. Dealtfel, nici în timpuri 
de pace sprijinul lui jupân Sapieha nu ţi-ar fi de nici un 
ajutor, deoarece cuvântul lui are trecere numai în 
ţinutul Witebsk, aici însă nu înseamnă nimic. Şi pe 
urmă, n-o să se ocupe chiar el de treaba asta, ci o va 
încredința unor împuterniciţi... Domnia ta ai avea nevoie 
de un om binevoitor şi descurcăreţ, de care lumea să se 
teamă şi să-l respecte. Unul ca ăsta, dacă s-ar apuca de 
treabă, nu s-ar lăsa dus de nas cu una cu două. 

— Sărmana de mine, unde să găsesc eu un 
asemenea ocrotitor?! strigă Anusia. 

— Aici, la Taurogi. 

— Luminăţia ta ai binevoi să... 

Anusia îşi împreună mâinile şi privi atât de dulce în 
ochii lui Bogustaw, încât dacă prinţul n-ar fi fost atât de 
necăjit şi lipsit de putere, fără îndoială că din această 
clipă ar fi încetat să se gândească la treburile lui 
Sakowicz, dar pentru că acum nu-i sta gândul la 
amoruri, răspunse repede: 

— Dacă ar fi cu putinţă, nu i-aş încredința nimănui 
o însărcinare atât de plăcută, dar eu sunt silit să plec. În 

locul meu va rămâne mai-mare la Taurogi starostele de 
Oszmiana, jupân Sakowicz, un mare cavaler, oştean 
vrednic şi un om atât de îndemânatic, cum nu se mai 
află în toată Lituania. Aşa că-ţi repet, rămâi domnia ta la 
Taurogi, de vreme ce tot n-ai unde să te duci, fiindcă 
tâlharii şi răzvrătiţii au împânzit toate drumurile. Aici, 
Sakowicz îţi va purta de grijă şi te va apăra, se va 
interesa ce se poate face pentru a lua în stăpânire 
moşiile acelea, iar dacă se va apuca de treabă, te asigur 
că nimeni n-o va duce la bun sfârşit mai repede ca el. E 
prietenul meu şi-l cunosc bine. Dacă moşiile domniei 
tale s-ar afla în mâna mea şi aş afla că Sakowicz vrea să 
le ia înapoi, le-aş da de bunăvoie, fiindcă e primejdios să 
te pui în poară cu el. 

— Numai să vrea jupân Sakowicz să vie în ajutorul 
unei biete orfane... 

— Jupâniţă, nu vorbi cu bănat, pentru domnia ta e 
în stare să facă orice, fiindcă te-a îndrăgit peste poate. 
Umblă şi oftează întruna... 

— E, cine mă poate îndrăgi pe mine. 

„E şireată foc!” îşi spuse prinţul. 

Şi adăugă cu voce tare: 

— N-are decât să-ţi spună Sakowicz cum s-a 
întâmplat, dar să nu fii nedreaptă cu el, fiindcă e un om 
vrednic şi de neam mare, aşa că nu te sfătuiesc să-l 
respingi. 


Capitolul XXII 


A doua zi, de dimineaţă, prinţul primi înştiinţare de 

la elector să se ducă degrabă la Królewiec pentru a i se 
încredința conducerea oştilor care aveau să pornească 
spre Malborg sau spre Gdańsk. Scrisoarea cuprindea şi 
veşti despre campania îndrăzneață a lui Carol Gustav 
înăuntrul Republicii până, hăt! în ţinuturile rutene. 
Electorul prevedea că această campanie se va sfârşi 
prost şi tocmai de aceea vroia să se afle în fruntea unei 
oştiri cât mai mari, ca la nevoie să fie căutat de 
amândouă părţile şi să se vândă cât mai scump, 
hotărând astfel soarta războiului. Din aceste pricini îl 
îndemna pe tânărul prinţ să vie cât cu putinţă mai 
repede! Vroia atât de mult să scurteze orice zăbavă, 
încât după primul olăcar îl repezise pe al doilea, care 
sosi douăsprezece ceasuri mai târziu. 

Aşa să prinţul nu mai avea nici o clipă de pierdut şi 
nici măcar nu se odihnise cum trebuie, deoarece îl 
apucaseră iarăşi frigurile cu puterea de altădată. Totuşi 
n-avea încotro, trebuia să plece. Drept care, lăsându-l 
înlocuitor pe Sakowicz, îi spuse: 

— S-ar putea să fie nevoie să-i ducem pe spătar şi 
pe jupâniţa la Królewiec. Acolo ne va fi mai lesne să 
scăpăm pe tăcute de un om care ne duşmăneşte, pe fată 
însă, dacă voi fi sănătos, am s-o iau cu mine în tabără, 
pentru că ajunge cu politeţurile. 

— Foarte bine, aşa va putea spori şi numărul 
oştenilor! îi răspunse Sakowicz la plecare. 

Un ceas mai târziu, prinţul nu mai era la Taurogi. 
Stăpân atotputernic rămânea  Sakowicz care nu 
recunoştea altă putere decât pe aceea a Anusiei 
Borzobohata. Sufla până şi praful de la picioarele 

jupâniţei, cum făcuse mai demult şi prinţul cu Oleńka. 
Înfrânându-şi firea sălbatică, se purta curtenitor, îi 
preîntâmpina dorinţele, îi ghicea gândurile şi rămânea 
în umbră, arătându-i tot respectul pe care se cuvenea 
să-l aibă un cavaler umblat prin lume pentru jupâniţa a 
cărei mână şi inimă vroia să le cucerească”. 

La drept vorbind, nici ea nu se da în lături să facă 
pe stăpâna la Taurogi; îi plăcea să ştie că odată cu 
lăsarea serii, în încăperile de jos şi pe coridoare, la 
spătărie şi în grădina acoperită încă de chiciura iernii, 
răsunau suspinele oştenilor'tineri şi vârstnici, că până şi 
astrologul ofta privind la stele în turnu-i singuratic, în 
vreme ce spătarul îşi întrerupea rugăciunile de seară 
furat de gânduri şi ducându-i dorul. 

Având o inimă bună, se bucura totuşi că toate 
piepturile suspinau pentru ea şi nu pentru Olenka; se 
bucura şi din pricina lui Babinicz, fiindcă îşi simţea 
puterea şi se gândea că dacă nimeni nu era în stare săi 
se împotrivească, va izbuti în cele din urmă să 
întipărească semne statornice cu ochişorii-i galeşi şi în 
inima lui. 

— O sa uite de cealaltă, nu se poate altfel, pentru 
că aceea nu-i împărtăşeşte simţămintele, iar când nu se 
va mai gândi la ea, ştie unde să mă caute, şi-o să mă 
caute... hoţomanul! 

Apoi îl ameninţa în gând: „Aşteaptă, am să ţi-o 
plătesc eu înainte de a te mângâia.” 

Între timp, deşi Sakowicz nu-i prea plăcea, îi arăta 
multă bunăvoință. E adevărat că faţă de ea acesta îşi 
motivă trădarea în felul în care o făcuse şi Bogusław 

faţă de spătar. Îi spuse deci că pacea cu suedezii este ca 
şi încheiată, iar Republica avea să răsufle uşurată şi să 
înflorească, în timp ce jupân Sapieha strica totul, 
urmărindu-şi numai interesele proprii. 

Anusia, nu prea pricepută în asemenea treburi, mu 
prea puse la inimă cele auzite. În schimb, în vorbele 
starostelui de Oszmiana o miră altceva: 

— Billewiczii, îi spuse Sakowicz, îşi strigă în gura 
mare nedreptatea şi robia, dar aici nu li s-a întâmplat 
nimic şi nici n-o să li se întâmple. E drept, prinţul nu i-a 
lăsat să plece de la Taurogi, dar a făcut-o pentru binele 
lor, fiindcă la nici o verstă de aici ar fi putut fi omorâţi 
de tunarii care pândeau pe drumuri şi prin păduri. Nu 
le-a dat drumul, pentru că i-a căzut dragă jupâniţă 
Billewicz, şi asta-i adevărat! Cine oare nu-i va da 
dreptate? Cine oare, având inima simţitoare şi pieptul 
împovărat de suspine, s-ar fi purtat altfel? Dacă avea 
planuri necinstite, fiind un stăpân atât de puternic, şi-ar 
fi putut da frâu liber poftelor, dar el a vrut să se 
căsătorească, a vrut să ridice această jupâniţă 
îndărătnică la rangul de prinţesă, s-o facă fericită, să-i 
pună pe cap coroana Radziwittilor, şi drept răsplată, 
oamenii  nerecunoscători aruncă cu noroi în el, 
mânjindu-i slava şi virtutea... 

Anusiei nu-i prea veni să creadă şi în aceeaşi zi o 
întrebă pe Oleńka dacă-i adevărat că prinţul vroise s-o ia 
de soţie. Oleńka nu putea tăgădui, dar fiindcă erau 
prietene bune, îi înfăţişă pricinile pentru care se purtase 
astfel. Anusia le socoti drepte şi îndestulătoare, dar îşi 
spuse că Billewiczii n-o duseseră chiar atât de rău la 

Taurogi, iar prinţul şi Sakowicz nu erau nişte nelegiuiţi, 
cum îi socotea spătarul de Rosienie. 

De aceea, când veni vestea că jupân Sapieha şi 
Babinicz nu numai că nu se apropie de Taurogi, dar 
porniseră în marşuri lungi asupra regelui, suedez până, 
hăt! spre Lwów, Anusia se mânie la început, apoi îşi 
spuse că, de vreme ce ei nu puteau s-o ocrotească, nu 
mai avea nici un rost să fugă de la Taurogi, fiindcă 
puteau să-şi piardă viaţa şi în cel mai bun caz să 
schimbe un adăpost liniştit cu o robie plină de primejdii. 

Din această pricină se ajunse la discuţii între ea, pe 
de o parte, şi Oleńka şi spătar, pe de altă parte. Totuşi 
recunoscură şi ei că plecarea lui jupân Sapieha le 
îngreuna mult fuga, dacă n-o zădărnicea cu totul, cu atât 
mai mult, cu cât toată ţara fierbea tot mai mult şi nici 
unul dintre locuitori nu mai era sigur de ziua de mâine. 
Dealtfel, chiar dacă nu i-ar fi dat dreptate Anusiei, fără 
ajutorul ei fuga devenea cu neputinţă, având în vedere 
supravegherea lui Sakowicz şi a celorlalte căpetenii. 
Ketling rămăsese alături de ei, ce-i drept, dar nu vroia 
să fie amestecat în nici un plan potrivnic slujbei. 
Dealtminteri, lipsea de multe ori de la Taurogi, deoarece 
Sakowicz îl trimitea bucuros, ca pe un oştean cu 
experienţă şi o căpetenie pricepută, împotriva pâlcurilor 
înarmate ale confederaţilor şi ale tâlharilor. 

Anusia se simţea însă tot mai în largul ei. 

Sakowicz îi mărturisi dragostea la o lună după 
plecarea prinţului, dar şireata îi dădu un răspuns 
amăgitor; nu-l cunoaşte, lumea vorbeşte în fel şi chip 
despre el, n-avusese timp să-l îndrăgească, nu se poate 

căsători fără consimţământul prinţesei Gryzelda şi, în 
sfârşit, vrea să-l pună la, încercare un an de zile. 

Starostele îşi rumegă mânia, porunci în ziua aceea 
să se dea trei mii de vergi unui raitier pentru o vină de 
nimic, după care bietul oştean fu înmormântat, dar fu 
nevoit să accepte condiţiile Anusiei. Căpătă, în schimb, 
asigurări că dacă va sluji cu şi mai multă credinţă şi 
supunere, peste un an va dobândi doar atât cât îi va 
îngădui bunăvoința ei. 

Se juca astfel cu ursul, dar izbutise să-l stăpânească 
atât de bine, încât acesta nici măcar să mormăie nu mai 
îndrăzni, mulţumindu-se să-i răspundă: 

— Jupâniţa, poţi să-mi ceri orice, fie să mă târăsc şi 
în genunchi, numai să nu-l trădez pe prinţ. 

Dacă Anusia ar fi ştiut ce urmări înfricoşătoare avea 
furia lui Sakowicz asupra aşezărilor din împrejurimi, 
poate că nu l-ar fi aţâţat aşa. Oştenii şi târgoveţii de la 
Taurogi tremurau înaintea lui, fiindcă poruncea pedepse 
grele pentru vini neînsemnate, întrecând orice măsură. 
Prinşii mureau de foame în lanţuri sau chinuiţi cu fierul 
încins. 

Nu o dată, sălbaticul staroste vroia să-şi răcorească 
sufletul cătrănit şi ars de jarul dragostei în sânge 
omenesc şi atunci pleca pe neaşteptate în fruntea 
oştenilor. Mai totdeauna izbânda mergea pe urmele lui. 
Spârcuia fără milă gloatele răzvrătiţilor; ţăranilor prinşi 
poruncea să li se taie braţul drept şi-i lăsa să plece 
acasă, ca să slujească drept pildă celorlalţi. 

Groaza numelui său înconjura ca un zid Taurogi, aşa 
că nici cetele mai mari ale răsculaților nu mai cutezau 

să înainteze decât până la Rosienie. 

Pretutindeni domnea liniştea, în timp ce starostele 
storcea bani de la târgoveţi şi şleahticii din jur şi 
întocmea din veneticii veniţi şi ţăranii din partea locului 
noi polcuri pe care să le trimită la nevoie prinţului. 

Bogusław n-ar fi găsit nicăieri o slugă mai 
credincioasă şi mai înfricoşătoare. 

În schimb, Sakowicz privea tot mai duios la Anusia 
cu ochii lui tăioşi de un albastru palid şi îi cânta din 
lăută. 

Aşadar, la Taurogi viaţa se scurgea veselă pentru 
Anusia, dar Olefkăi îi era tare greu. Una parcă 
răspândea în jur raze de voioşie, asemenea luminiţei 
împrăştiate noaptea de licurici, în vreme ce chipul 
celeilalte devenea tot mai palid, mai grav şi mai aspru, 
sprâncenele negre se împreunau tot mai mult pe 
fruntea-i albă, aşa că în cele din urmă o porecliră 
călugăriţa. Avea într-adevăr în ea ceva de călugăriţă. 
Începea să se deprindă cu gândul că va intra la 
mănăstire, că Dumnezeu o călăuzea înapoia gratiilor, pe 
drumul durerii şi al dezamăgirii. 

Nu mai era jupâniţă cu bujori minunaţi în obraji şi 
fericirea în priviri; nu mai era Oleńka aceea care, gonind 
cu logodnicul Andrzej Kmicic în sanie, striga odinioară 
pădurilor „Hei! Hei!” 

Pe pământ se împrimăvăra. Vântul puternic şi cald 
începu să legene apele Balticii scăpate din cătuşele de 
gheaţă, apoi copacii înfloriră, bobocii sparseră învelişul 
aspru al frunzelor şi soarele începu să dogorească, dar 
biata jupâniţă aştepta în zadar sfârşitul robiei de la 

Taurogi, fiindcă nici Anusia nu vroia să fugă, iar ţara se 
vânzolea tot mai mult. 

Paloşul şi focul lăţeau prăpădul, de parcă niciodată 
nu aveau să se mai statornicească rânduiala firii şi mila 
lui Dumnezeu. Cei care nu puseseră mâna pe sabie şi 
suliță în timpul iernii, o făceau acum, când zăpada nu 
mai trăda urmele, pădurea oferea un adăpost mai bun şi 
căldura făcea războiul mai uşor, 

Veştile soseau ca nişte rândunele la Taurogi, uneori 
amenințătoare, alteori dimpotrivă. Fecioara neîntinată 
rostea de fiecare dată rugăciuni cucernice, vărsând 
lacrimi de tristeţe sau de bucurie. 

Mai întâi se zvoni despre răzvrătirea cumplită a 
întregului popor. Câţi copaci erau în codrii Republicii, 
câte spice se legănau în lanurile ei, câte stele luminau 
noaptea între Tatra şi Baltica, atâţia luptători se 
ridicaseră împotriva suedezilor. Cei care, şleahtici fiind, 
erau născuţi pentru paloş şi război din vrerea lui 
Dumnezeu şi rânduiala din veac; cei care, răsturnând 
brazda cu plugul, semănau ogoarele; cei care se 
îndeletniceau cu negoţul şi meşteşugurile la oraş; cei 
care trăiau prin păduri din creşterea albinelor, scoteau 
smoală, tăiau lemne sau vânau; cei care, ducându-şi 
viaţa pe malul râurilor, se ocupau cu pescuitul; cei care 
umblau cu turmele prin stepe — puneau cu toţii mâna 
pe arme, ca să alunge năvălitorul din ţară. 

Suedezii piereau în această mulţime fără număr, 
înecaţi parcă în apele umflate ale unui râu. 

Spre uimirea întregii lumi, Republica, nu demult 
fără putere, găsise mai multe săbii care s-o apere, decât 

putea avea împăratul nemţesc sau regele franţujilor. 

Apoi veniră veşti despre Carol Gustav care înainta 
înăuntrul Republicii cu picioarele în sânge şi cu capul în 
fum şi flăcări, hulind. Lumea aştepta să afle în curând 
ştiri despre moartea lui şi pieirea tuturor oştilor 
suedeze. 

Numele lui Czarniecki răsuna tot mai puternic de la 
un hotar la altul, umplându-i de groază pe duşmani şi 
statornicind curajul în sufletul polonezilor. 

— A biruit la Kozienice! se spunea într-o zi. A biruit 
Ia Jarosław! se repetă după câteva săptămâni. A biruit la 
Sandomierz! bubuia ecoul depărtărilor. Se mirau cu 
toţii, de unde atâţia suedezi după atâtea măceluri. 

În cele din urmă, sosi alt stol de rândunele aducând 
ştiri despre împrejurarea regelui şi armiei suedeze în 
furca râurilor. Se părea că sfârşitul o aproape. 

Până şi Sakowicz încetă să mai plece în campanii de 
pedepsire a răzvrătiţilor; scria toată noaptea scrisori şi 
le trimitea în toate părţile. 

Spătarul parcă îşi pierduse minţile de bucurie. În 
fiecare seară dădea buzna la Oleńka, încărcat de veşti. 
Câteodată îşi frângea mâinile când îşi aducea aminte că 
trebuie să lâncezească la Taurogi. Sufletul bătrânului 
oştean ducea dorul câmpului de luptă. În cele din urmă, 
se închise în odaia lui şi începu să cugete ceasuri 
întregi. Până când, odată, o luă în braţe pe Oleńka, 
izbucni în hohote de plâns şi-i spuse: 

— Îmi eşti tare dragă, copila mea, dar ţara mi-e şi 
mai dragă. 

Şi a doua zi pieri, de parcă îl înghiţise pământul. 

Oleńka găsi doar o scrisoare în care citi cele ce 
urmează: 

„Dumnezeu să te binecuvânteze, copilă scumpă. Am 
înțeles prea bine că numai pe tine te păzesc, aşa că mie 
îmi vine mai uşor să fug. Dumnezeu să mă judece dacă o 
fac pentru că am o inimă nesimţitoare sau pentru că nu 
țin la tine ca un adevărat părinte, sărmană orfană. Dar 
chinul mi-a întrecut răbdarea şi n-am putut, iţi jur pe 
rănile lui Christos, n-am mai putut să aştept. Mi-am spus 
că sângele polonez curge acolo ca un râu pro patria et 
libertate şi când m-am gândit că în acest râu nu se află 
nici o picătură dintr-al meu, mi s-a părut că îngerii 
cerului mă vor înfiera... Dacă nu m-aş fi născut pe 
pământul sfânt al Samogiţiei noastre, în care stăruie 
amor patriae şi bărbăţie; dacă nu m-aş fi născut şleahtic 
şi nu m-ar fi chemat Billewicz, aş fi rămas alături de tine 
şi te-aş fi păzit. Şi tu, dacă ai fi fost bărbat, ai fi făcut la 
fel, aşa că ai să mă ierţi, fiindcă te-am lăsat singură în 
groapa leilor, ca pe Daniil. Pe care Dumnezeu, în marea- 
i milostivire, l-a apărat. De aceea, gândesc că şi tu te vei 
bucura de ocrotirea Sfintei Fecioare, Regina noastră.” 

Oleńka scaldă scrisoarea în lacrimi, dar îl îndrăgi pe 
unchi şi mai mult pentru această faptă care-i umplea 
inima de mândrie. Fuga spătarului produse mare zarvă 
la Taurogi. Furios nevoie mare, Sakowicz dădu buzna la 
jupâniţa şi, fără să-şi mai ia căciula din cap, întrebă: 

— Unde-i unchiul domniei tale? 

— Acolo unde sunt toţi afară de trădători!... La 
luptă! 

— Domnia ta ai ştiut!... strigă starostele. 

Dar Oleńka, în loc să se sperie, făcu câţiva paşi spre 
el şi, măsurându-l din ochi cu un dispreţ nespus, 
răspunse: 

— Am ştiut, ei şi? 

— Ehei, jupâniţa... dacă n-ar fi prinţul!... Domnia ta 
ai să răspunzi înaintea lui!... 

— N-am să răspund nici înaintea prinţului şi nici 
înaintea slugii lui. Iar acum, pofteşte!... 

Şi îi arătă uşa cu mâna. Sakowicz scrâşni din dinţi şi 
ieşi. 

În aceeaşi zi, la Taurogi căzu ca un trăsnet vestea 
despre biruinţa de la Warka şi sprijinitorii suedezilor 
fură cuprinşi de asemenea spaimă, încât nici Sakowicz 
nu mai cuteză să pedepsească preoţii care înălţară în 
auzul tuturor un Te Deum în bisericile dimprejur. 

De aceea, parcă i se luă o piatră de pe inimă când, 
după câteva săptămâni, primi scrisoarea lui Bogusław 
de la Malborg, care-l înştiinţa că regele scăpase din 
furca râurilor. Dar celelalte noutăţi erau mai puţin 
îmbucurătoare. Prinţul cerea întăriri şi poruncea să nu 
lase la Taurogi mai multă oaste decât era neapărată 
nevoie pentru apărare. 

Raitierii pregătiţi plecară chiar a doua zi, şi odată 
cu ei Ketling, Oettingen, Fitz-Gregory, într-un cuvânt, 
toţi oştenii mai de seamă, afară de Braun pe care 
Sakowicz îl opri lângă el. 

Reşedinţa de la Taurogi râmase şi mai goală decât 
după plecarea prinţului. 

Anusiei Borzobohata începu să i se urască şi-l 
sâcâia şi mai mult pe Sakowicz. Starostele se gândea 

însă dacă n-ar fi bine să plece în ţinuturile prusiene, 
deoarece pâlcurile de rezistenţă, încurajate de plecarea 
oştilor, înaintau iarăşi până dincoace de Rosienie, 
apropiindu-se de Taurogi. Numai Billewiczii alcătuiseră 
un pâlc de aproape cinci sute de oameni: şleahtici mai 
avuţi sau mai mărunți şi ţărani. Îl scărmănaseră bine pe 
polcovnicul Bitzow, care pornise împotriva lor şi acum 
pustiau fără milă toate satele lui Radziwill. 

Locuitorii li se alăturau cu dragă inimă, fiindcă nici 
un neam, nici măcar Chlebowiczii, nu se bucura de atâta 
trecere printre oamenii de rând. Lui Sakowicz îi părea 
rău să lase Taurogi la bunul plac al duşmanului, ştiind 
că în ţinuturile prusiene va duce lipsă de bani şi de 
oşteni. Pe de altă parte, aici face ce vrea,, pe când acolo 
puterea lui avea să scadă. Cu toate acestea, pierdea tot 
mai mult nădejdea că va putea rămâne aici. 

Învins, Biitzow veni sub ocrotirea lui, iar veştile pe 
care le aduse despre puterea şi răspândirea răzvrătirii îl 
hotărâră pe Sakowicz, în cele din urmă să încline pentru 
plecarea în Prusia electorului. 

Şi cum era un om hotărât, căruia îi plăcea să 
îndeplinească repede tot ce plănuia, isprăvi pregătirile 
în zece zile şi împărţi poruncile de trebuinţă, fiind gata 
de plecare. 

Întâmpină însă o împotrivire făţişă din partea 
Anusiei Borzobohata, la care, ce-i drept, nu se aştepta 
deloc. 

Anusia nici nu se gândea să plece în Prusia ducală. 
La Taurogi o ducea destul de bine. Înaintarea cetelor de 
confederați n-o înspăimânta câtuşi de puţin şi s-ar fi 

bucurat din toată inima dacă Billewiczii ar fi atacat 
Taurogi. În plus, înţelegea prea bine că printre străini 
avea să depindă şi mai mult de Sakowicz şi în acest fel 
putea să se ajungă mai uşor la cine ştie ce făgăduieli 
care să-i stânjenească libertatea, aşa că hotărî să 
rămână aici. Billewiczowna, căreia îi mărturisi toate 
îndoielile, nu numai că-i dădu dreptate, dar o rugă, cu 
lacrimi în ochi, să se arate împotriva plecării. 

— Aici, azi-mâine tot mai putem scăpa, îi spuse, pe 
când acolo o să pierim amândouă. 

Anusia la acestea: 

— Ei, vezi! Şi cât m-ai mustrat că vreau să-l ispitesc 
şi pe staroste, deşi nici prin gând nu mi-a trecut; mă jur 
pe dragostea pe care o nutresc pentru prinţesa 
Gryzelda, a venit aşa de la sine. Acum judecă şi tu, i-ar fi 
păsat lui de împotrivirea mea, dacă nu l-aş fi 
îmbrobodit? 

— Ai dreptate, Anusia, ai dreptate! consimţi 
Oleńka. 

— Nu fi îngrijorată, vioreaua mea frumoasă! Nu 
plecăm nicăieri de la Taurogi, iar pe Sakowicz am să-l 
perpelesc şi mai rău. 

— Să dea Dumnezeu să izbuteşti. 

— Eu să nu izbutesc?... Am să izbutesc, în primul 
rând pentru că vrea să pună mâna pe mine, iar în al 
doilea, după câte cred, şi pe moşiile mele. Nu e prea 
greu să se supere pe mine, ba chiar să mă şi rănească, 
lovindu-mă cu sabia, dar atunci averea s-ar duce pe apa 
sâmbetii. 

Şi se arătă că avea dreptate. Sakowicz veni la ea 

voios şi sigur de sine, iar ea îl întâmpină cu o înfăţişare 
batjocoritoare. 

— Mi se pare, îl întrebă, că domnia ta vrei să fugi în 
ţinuturile prusiene de frica Billewiczilor? 

— Nu de ei, răspunse încruntându-se, şi nu de frică, 
ci fiindcă înţelepciunea îmi spune că-de acolo mă voi 
putea întoarce cu forţe proaspete împotriva acestor 
tâlhari. 

— Atunci, cale bătută. 

— Cum aşa? Doar nu crezi c-o să plec fără nădejdea 
cea mai scumpă inimii mele? 

— Cine-i fricos n-are decât să-şi pună nădejdea în 
fugă; nu în mine. Domnia ta eşti prea îndrăzneţ; dacă voi 
avea nevoie de un om de încredere, acela nu vei fi 
domnia ta. 

Sakowicz păli de mânie. Ar învăţa-o el minte, dacă 
n-ar fi Anusia Borzobohata! Ştiind însă înaintea cui se- 
află, se stăpâni, îşi îndulci faţa-i fioroasă cu un zâmbet şi 
răspunse chipurile în glumă: 

— E, n-am să te mai întreb nimic! Am să te urc în 
caleaşca şi am să te duc! 

— Aşa? se sumeţi jupâniţa. După câte văd, sunt 
ţinută aici în robie împotriva voinţei prinţului. Află, 
domnia ta, că dacă vei face una ca asta, n-ai să mai auzi 
o vorbă de la mine, aşa să-mi ajute Dumnezeu, pentru că 
eu am crescut la Lubnie şi cel mai mult îi dispreţuiesc 
pe fricoşi. Mai bine nu cădeam în asemenea mâini!... 
Mai bine mă ducea jupân Babinicz în Lituania până la 
judecata de apoi, pentru că el nu se temea de nimeni! 

— Pentru Dumnezeu! strigă Sakowicz, Spune-mi 

măcar de ce nu vrei să mergi în Prusia ducală? 

Dar Anusia se prefăcu deznădăjduită şi hohoti de 
plâns. 

— M-au luat în robie ca nişte tătari, deşi eu am fost 
crescută de prinţesa Gryzelda şi nimeni n-are nici un 
drept asupra mea. Mă osândesc la surghiun, ca mâine o 
să-mi smulgă carnea cu cleştele!... O, Doamne, Doamne! 

— Jupâniţă, teme-te de Dumnezeul pe care-l chemi 
în ajutor! se cruci starostele. Cine vrea să-ţi smulgă 
carnea cu cleştele? 

— Scăpaţi-mă, voi sfinţi din ceruri! repetă Anusia, 
înecându-se de plâns. 

Sakowicz nu mai ştia ce să facă; turba şi se 
înăbuşea de furie; uneori credea că înnebuneşte sau că 
Anusia îşi pierduse minţile. În cele din urmă, îi căzu la 
picioare şi-i făgădui că va rămâne la Taurogi. Atunci ea 
începu să-l roage să plece, dacă se teme, aducându-l 
astfel la deznădejde, aşa că zvâcni în picioare şi plecând, 
îi spuse: 

— Prea bine! Rămânem la Taurogi şi o să se arate 
în curând dacă mă tem său nu de Billewiczi. 

În aceeaşi zi, strângând ce mai rămăsese din oştenii 
lui Butzow şi pe ai lui, plecă, dar nu în Prusia 
electorului, ci dincolo de  Rosienie, împotriva 
Billewiczilor care tăbărâseră în pădurile de la Girlakole. 
Nu se aşteptau la nici un atac, deoarece vestea despre 
plecarea oştilor de la Taurogi ajunsese pretutindeni de 
câteva zile, aşa că starostele, năvălind asupra lor, îi 
hăcui şi-i calcă în copitele cailor. Doar spătarul care 
conducea pâlcul scăpă de la moarte, în schimb căzură 

doi Billewiczi din altă ramură şi odată cu ei o treime din 
luptători; ceilalţi se împrăştiară în cele patru vânturi. 
Starostele aduse la Taurogi câteva zeci de prinşi pe care 
porunci să-i piardă înainte ca Anusia să poată să le ia 
apărarea. 

Acum nu mai putea fi vorba să părăsească Taurogi. 
Starostele nu mai avea motive să plece, deoarece după 
această nouă izbândă, cetele de răzvrătiți nu mai 
îndrăzneau să treacă dincolo de Dubisa. 

Sakowicz se umfla în pene grozav, lăudându-se că, 
dacă Loewenhaupt i-ar trimite o mie de cai buni, ar 
înăbuşi răzvrătirea în toată Samogiţia. Dar Loewenhaupt 
nu mai era prin părţile acelea, iar Anusia nu vedea cu 
ochi buni lăudăroşenia starostelui. 

— E, cu spătarul n-a fost prea greu, îi spuse, dar să 
fi fost acela care v-a pus pe frigă pe amândoi, pe domnia 
ta şi pe prinţul Bogustaw, ai fi plecat peste mare în 
Prusia şi fără mine. 

Starostele se simţi jignit până în adâncul sufletului. 

— Jupâniţa, mai întâi să nu-ţi închipui că ţinuturile 
prusiene sunt peste mare, pentru că acolo e Suedia, iar 
în al doilea rând, cine-i cel care ne-a pus pe fugă? 

— Jupân Babinicz! răspunse Anusia, făcându-i o 
plecăciune adâncă. 

— De l-aş întâlni o dată la o lungime de sabie! 

— Ai zăcea în pământ la o adâncime de sabie... Dar 
să nu vorbeşti de lup!... 

Într-adevăr, Sakowicz nu vorbise nici el din toată 
inima, pentru că, deşi era foarte curajos, faţă de 
Babinicz simţea o frică aproape superstiţioasă, atât de 

cumplite erau amintirile din ultima campanie. Fireşte, 
nu ştia cât de repede îi va răsuna în urechi acest nume 
de spaimă. 

Totuşi, înainte ca Samogiţia să înceapă a vui, veni 
altă veste, cea mai îmbucurătoare din toate, pentru 
Sakowicz însă îngrozitoare, care se răspândea din gură 
în gură în toată Republica: 

— Varşovia a fost cucerită! 

Se părea că pământul se despică sub picioarele 
trădătorilor sau că cerul suedezilor se prăbuşeşte peste 
ei odată cu zeitățile care străluceau până atunci ca 
soarele. Nimănui nu-i venea să creadă că faimosul 
cancelar Oxenstierna se afla în robie, Ersken în robie, 
Loewenhaupt în robie, Wrangel în robie, Wittemberg, 
până şi marele Wittemberg care scăldase în sânge toată 
Republica şi care cucerise jumătate din ea înainte de 
venirea lui Carol, era în robie! că regele Jan Kazimierz 
triumfă, iar după ce va birui, va începe judecata 
vinovaţilor. 

Şi vestea zbura înaripată, duruia ca tunetul peste 
întreaga Republică, ajungea prin sate, fiindcă ţăranii şi-o 
repetau unul altuia; străbătea câmpurile, fiindcă lanurile 
o rosteau fâsâind, pătrundea prin păduri, trecând de la 
un pin la altul, vulturii şi-o spuneau croncănind prin 
văzduh şi toţi cei în putere se grăbeau să pună mâna pe 
arme. 

La Taurogi şi prin împrejurimi uitară cu toţii într-o 
clipă de înfrângerea de la Girlakole. Până nu demult, 
spăimosul Sakowicz se împuţina în ochii tuturor, chiar şi 
în ai lui; gloatele începură iarăşi să atace podghiazurile 

suedeze; Billewiczii, refăcându-se după nenorocirea din 
urmă, trecură din nou Dubisa în fruntea ţăranilor şi a 
şleahticilor care mai rămăseseră în Lauda. 

Sakowicz nu mai ştia nici el ce să facă, încotro s-a 
apuce, de unde să ceară ajutor. Nu mai primise de mult 
nici o veste de la prinţul Bogusław şi în zadar îşi bătea 
capul să afle unde putea să fie. Uneori îl cuprindea o 
spaimă de moarte, gândindu-se că a căzut şi el în robie. 

Îşi aducea aminte cu groază că prinţul îi spusese că 
va conduce un convoi cu proviant la Varşovia; prefera să 
rămână în oraşul de scaun, dacă avea să-l pună 
căpetenie peste garnizoană, fiindcă de acolo putea privi 
în toate părţile. 

Nu erau puţini cei care susțineau că prinţul căzuse 
fără îndoială în mâinile lui Jan Kazimierz. 

— Dacă prinţul n-ar fi fost la Varşovia, se vorbea, 
de ce milostivul nostru rege nu l-a iertat şi pe el odată 
cu toţi polonezii care luptaseră alături de suedezi? 
Musai să se afle în puterea regelui, or, cum capul 
prinţului Janusz trebuia să fie înfipt într-un par, o ştia 
toată lumea, nu mai încăpea îndoială că avea să cadă şi 
al lui Bogustaw. 

După ce cumpăni îndelung, Sakowicz ajunse şi el la 
aceeaşi convingere şi îl apucă deznădejdea, deoarece în 
primul rând ţinea tare mult la prinţ, iar în al doilea rând, 
ştia că dacă ar fi murit acest ocrotitor puternic, fiara cea 
mai sălbatică şi-ar fi găsit mai lesne un adăpost în 
această Republică, decât el care fusese mâna dreaptă a 
trădătorului. 

I se părea că nu-i mai rămâne decât o ieşire: să nu 

mai ţină seamă de împotrivirea Anusiei şi să fugă în 
Prusia ducală, unde să-şi caute slujbă şi pâine. 

Dar ce se va întâmpla, se întreba adesea starostele, 
dacă electorul se va teme de mânia regelui polonez şi-i 
va întoarce toţi fugarii? 

Nu mai avea nici o scăpare, afară doar dacă fugea 
peste mare în Suedia. 

Din fericire, după o săptămână de chinuri şi 
îndoieli, veni un trimis de la prinţul Bogustaw cu un 
răvaş scris de mâna acestuia: 

„Suedezii au pierdut Varşovia, scria prințul. 
Convoiul şi lucrurile mele s-au dus de râpă. hecedere e 
prea târziu, fiindcă sunt atât de îndârjiți împotriva mea, 
încât nu m-au iertat odată cu ceilalţi. Babinicz mi-a 
hărtănit oamenii la porţile Varşoviei. Ketling e în robie. 
Regele suedez, electorul şi eu, împreună cu Szteinbock 
şi toată oştirea ne îndreptăm spre oraşul de reşedinţă, 
unde va avea loc în curând lupta hotărâtoare. Carolus se 
jură că o va câştiga, deşi iscusința lui Kazimierz în 
conducerea războiului îl descumpăneşte. Cine credea că 
în acest fost iezuit se ascunde un strategos atât de 
mare? Fu nu mi-am dat seama, pentru că acolo s-au 
întâmplat toate după judecata lui şi a lui Wisniowiecki. 
Tragem nădejde că oastea de câteva zeci de mii de 
şleahtici, care se află alături de Kazimierz, se va 
împrăştia prin locurile de baştină sau işi va pierde 
înflăcărarea şi nu va mai lupta atât de bine. De-ar da 
Dumnezeu ca adunătura asta să între în panică, atunci 
Carolus ar învinge, deşi chiar aşa nu se ştie ce va fi pe 
urmă, iar Qhinărarii şopocăiesc că răzvrătirea e o hidră 

ale cărei capete cresc mereu. Se spune: „Înainte, să 
luăm Varşovia înapoi.” Când am auzit şi pe Carol 
vorbind astfel, l-am întrebat: Şi pe urmă? Nu mi-a 
răspuns nimic. Și forţele noastre se împuţinează, iar ale 
lor sporesc. Nu mai avem cu ce începe alt război. Nici 
înflăcărarea nu mai e aceeaşi şi nimeni dintre ai noştri 
nu va mai trece de partea suedezilor, ca la început. 
Unchiul elector tace, ca de obicei, dar parcă văd că dacă 
vom pierde bătălia, a doua zi va începe să lupte 
împotriva suedezilor, ca să-i câştige bunăvoința lui 
Kazimierz. E greu să ne umilim, dar n-avem încotro! Să 
dea Dumnezeu să nu mă respingă şi să scap fără să-mi 
pierd moşiile. Îmi pun toată nădejdea în Dumnezeu, dar 
nu pot să nu mă tem şi să nu pun răul înainte. De aceea, 
zălogeşte şi vinde tot ce poţi pentru bani gheaţă, 
negociind pe tăcute până şi cu confederaţii. Du-te la 
Birze cu calabalâcul, căci de acolo poți fugi mai repede 
în Kurlandia. Te-aş povăţui să pleci în Prusia, dar în 
curând nici acolo nu va mai fi uşor să te ascunzi de foc şi 
sabie, fiindcă îndată după luarea Varşoviei i s-a poruncit 
lui Babinicz să se ducă în Lituania prin Prusia, ca să 
ațâţe răzvrătirea, iar pe drum să taie şi să ardă. Şi ştii 
bine că el se pricepe la asta. Am vrut să-l prindem la 
Bug, şi Steinbock a trimis împotriva lui un pâlc însemnat 
din care nu s-a mai întors nici un martor al nenorocirii. 
Nu-ţi pune în gând să te masori cu Babinicz, fiindcă nu-i 
poți tine piept, aşa că, du-te degrabă la Birze. 

Frigurile m-au lăsat cu totul, căci pe aici sunt 
întinderi uscate şi înalte, nu numai paludes ca în 
Samogitia. Încredințându-te lui Dumnezeu etc.” 

Starostele se bucură grozav că prinţul trăia şi era 
sănătos, dar veştile rele îl îngrijorară peste măsură. 
Dacă prințul socotea că nici măcar biruinţa în lupta 
hotărâtoare nu va izbuti să îndrepte norocul şubrezit al 
suedezilor, la ce se mai putea aştepta în viitor? E cu 
putinţă ca prinţul să scape, ascunzându-se sub mantia 
şiretului elector, dar el, Sakowicz, sluga lui Bogustaw? 
Ce trebuia să facă? Să plece în ţinuturile prusiene? 

Sakowicz n-avea nevoie de sfaturile prinţului, ca să 
nu-i aţie calea lui Babinicz. Nu mai avea nici putere şi 
nici tragere de inimă. Rămânea Birze, dar şi pentru asta 
era prea târziu! Pe drumul spre Birze se afla pâlcul 
Billewiczilor şi o mulţime de alte cete de şleahtici, 
ţărani, slujitori şi Dumnezeu mai ştie ce fel, care la o 
adică s-ar împreuna şi l-ar împrăştia, cum împrăştie 
vântul frunzele uscate; chiar dacă nu s-ar uni, dacă le-ar 
lua-o înainte printr-un marş fulgerător şi îndrăzneţ, pe 
drum va fi silit să se bată în fiecare sat, prin mlaştini şi 
pe câmp. Câţi oşteni trebuia să aibă, ca să ajungă la 
Birze fie şi cu treizeci de oameni? Aşadar, să rămână la 
Taurogi? Nici aşa nu era bine, fiindcă avea să vie în 
fruntea ciambulului de tătari înfricoşătorul Babinicz; 
toate cetele i se vor alătura şi se vor revărsa peste 
Taurogi ca un şuvoi de munte, răzbunându-se cum nu s- 
a mai pomenit. 

Pentru prima dată în viaţă, până nu demult 
cutezătorul staroste simţi că toate drumurile erau 
închise; fără oşteni nu ştia ce să facă şi ce cale să 
aleagă. 

A doua zi chemă la sfat pe Butzow, Braun şi alte 

câteva căpetenii mai însemnate. 

Hotărâră cu toţii să rămână la Taurogi şi să aştepte 
ştiri de la Varşovia. 

Braun însă se duse numaidecât să se sfătuiască şi 
cu altcineva, anume cu Anusia Borzobohata. 

Chibzuiră vreme îndelungată, până când Braun ieşi, 
în sfârşit, cu faţa răvăşită, iar Anusia se năpusti ca o 
vijelie la Olenka. 

— Oleńka, a venit timpul! strigă din prag. Trebuie 
să fugim! 

— Când? întrebă curajoasa jupâniţa pălind puţin, 
dar ridicându-sc îndată, semn că era gata oricând. 

— Mâine, mâine! Braun va avea conducerea 
străjilor, iar Sakowicz va dormi în oraş, fiindcă l-a poftit 
la masă jupân Dzieszuk. S-a vorbit demult cu jupân 
Dzieszuk care-i va pune ceva în vin. Braun zice că va 
merge el însuşi cu noi, însoţit de cincizeci de oşteni. Of, 
Oleńka, Oleńka, cât sunt de fericită, cât sunt de fericită! 

Anusia se aruncă de gâtul Billewiczownei şi începu 
s-o îmbrăţişeze cu atâta bucurie, încât aceasta o întrebă 
mirată: 

— Ce-i cu tine, Anusia? Pe Braun puteai să-l 
convingi demult să te ajute! 

— Puteam să-l conving? Aşa-i, puteam! Nu ţi-am 
spus nimic? O, Doamne, Doamne! Nu ştii nimic? Jupân 
Babinicz vine încoace! Sakowicz şi toţi ceilalţi mor de 
frică!... Vine jupân Babinicz, arde, taie! A nimicit un 
podghiaz, l-a bătut până şi pe Szteinbok şi vine în 
marşuri lungi, de parcă s-ar grăbi. Păi, la cine poate să 
se grăbească el aşa? Hai, spune-mi, nu-i aşa că sunt o 

proastă?. 

Ochii Anusiei se umplură de lacrimi, iar Oleńka îşi 
împreună mâinile ca pentru rugăciune şi, înălțându-și 
privirile, spuse: 

— La oricine ar veni, Dumnezeu să-i îndrepte 
drumurile, să-l binecuvânteze şi să-l păzească! 


Capitolul XXIII 


Jupân Kmicic, vrând să răzbată de la Varşovia până 
în Prusia ducală şi Lituania, fu nevoit să înainteze de la 
început cu mare grijă, căci nu prea departe, la Serock, 
se afla o mare oştire suedeză. Carol Gustav poruncise 
înadins să aştepte acolo, ca să împiedice asedierea 
Varşoviei, dar pentru că Varşovia căzuse, armia nu mai 
avea altceva de făcut, decât să nu lase să treacă 
pâlcurile pe care Jan Kazimierz vroia să le trimită în 
Lituania sau în ţinuturile prusiene. În fruntea ei se afla 
Duglas, oştean iscusit, cu mai multă experienţă decât 
toţi ghinărarii suedezi în lupta de hărţuială, şi cei doi 
trădători polonezi, Radziejowski şi Radziwilt. Aveau 
două mii de pedestraşi aleşi şi încă pe atâta călărime şi 
tunuri. Căpeteniile, aflând de campania lui Kmicic, 
deoarece şi aşa tot trebuiau să se apropie de Lituania, 
ca să ajute Tykocinul asediat iarăşi de mazurieni şi 
podlasieni, îşi întinseră plasa, vrând să-l prindă pe jupân 
Andrzej în triunghiul alcătuit nu departe de Bug de 
aşezările Serock, Zlotorya şi Ostrołęka. 

Kmicic trebuia să treacă prin acest triunghi, pentru 

388 


că se grăbea, iar pe aici drumul era mai scurt. Îşi dădu 
seama din vreme că se află într-o capcană, dar nu se 
sperie, întrucât era prea obişnuit să lupte în acest fel. 
Socotea că plasa acoperă o întindere prea mare, aşa că 
avea ochiuri mari prin care putea să se strecoare la 
nevoie. Mai mult, cu toate că era pândit cu luare-aminte, 
nu numai că nu făcea ocoluri şi nu fugea pe furiş, ci 
vâna şi el. Mai întâi trecu Bugul dincolo de Serock, 
ajunse pe malul râului până la Wyszków şi la Brańszczyk 
spârcui trei sute de vrăjmaşi trimişi în cercetare, 
nelăsând în viaţă nici un martor al nenorocirii, cum scria 
prinţul. Duglas îl îmbulzi la Długosiodło, dar Kmicic 
sparse călărimea, trecu prin mijlocul ei şi, în loc să fugă, 
înaintă sub privirile lor până la rândul Narew pe care îl 
trecu înot. Duglas rămase pe mal, aşteptând podurile 
plutitoare, dar până să le aducă, Kmicic trecu râul 
înapoi la adăpostul întunericului şi lovi străjile dinainte, 
producând spaimă şi învălmăşeală printre polcurile lui 
Duglas. 

Bătrânul ghinărar rămase uimit de acest şiretlic, 
dar a doua zi fu de-a dreptul uluit, când află că jupân 
Andrzej ocolise armia şi, întorcându-se în locul de unde 
fusese alungat ca o fiară, capturase la Brańszczyk carele 
cu proviant ale suedezilor, prăzile şi banii care veneau 
în urma oştirii; cu acest prilej tăiase cincizeci de 
pedestraşi care însoțeau convoiul. 

Uneori suedezii urmăreau toată ziua cu ochiul liber 
pâlcurile de tătari la marginea zării, dar de ajuns nu-i 
puteau ajunge. Jupân Andrzej, în schimb, îi hărţuia 
mereu. Oştenii suedezi îşi iroseau puterile, iar steagurile 

polone care stăruiau încă alături de Radziejowski, deşi 
întocmite din oameni de altă credinţă decât cea catolică, 
luptau fără tragere de inimă. Localnicii îl ajutau 
bucuroşi pe faimosul Kmicic care afla de la ei orice 
mişcare a vrăjmaşului; avea astfel cunoştinţă de fiecare 
podghiaz, de fiecare car de povară care pleca înainte 
sau rămânea în urmă. Deseori părea că se hârjonește cu 
suedezii, dar asta era joaca tigrului. Nu lua prinşi, 
poruncind tătarilor să-i spânzure, căci tot aşa făceau şi 
suedezii în toată Republica. Câteodată parcă îl năpădea 
turbarea, pentru că năvălea cu o îndrăzneală oarbă 
asupra unor forţe cu mult mai mari. 

— Pâlcul e condus de un nebun! spunea Duglas 
despre el. 

— Sau de un câine turbat! răspundea Radziejowski. 
Bogustaw era de părere că şi de unul şi de altul, adăuga 
însă şi un oştean destoinic. Faţă de ghinărari se lăuda 
că-l prăbuşise de două ori din şa pe acest cavaler. 

Asupra lui se îndrepta mai mult furia lui jupân 
Babinicz. Era limpede că îl căuta; urmărit fiind, urmărea 
şi el. 

Duglas ghicea că între ei trebuie să fie vreo 
ranchiună mai veche. 

Prinţul nu tăgăduia, deşi nu dădea nici un fel de 
lămuriri, îi plătea şi el lui Babinicz cu aceeaşi monedă şi, 
urmând pilda lui Chowafski, puse un preţ mare pe capul 
lui; dar când văzu că nici asta nu ajută, se gândi să se 
folosească de ura lui şi să-l atragă într-o capcană. 

— Mai mare ruşinea să pierdem atâta vreme cu 
acest tâlhar! spuse faţă de Duglas şi Radziejowski. Se 

învârte în jurul nostru ca un lup pe lângă stână şi ne 
scapă printre degete. O să plec cu o ceată nu prea mare, 
încercând să-l atrag spre mine, iar când mă va ataca, o 
să-i ţin piept până când veţi sosi domniile voastre, aşa 
că racul n-o să ne mai scape din sac. 

Duglas, căruia i se făcuse lehamite de atâta goană, 
se împotrivi mai mult de formă, spunând că nu poate să 
pună în primejdie viaţa unui magnat atât de puternic, 
care se înrudea cu regii, numai pentru prinderea unui 
tâlhar. Dar când prinţul stărui, se învoi destul de 
repede: 

Plănuiră ca prinţul să plece cu un pâlc de cinci sute 
de călăreţi, dar în spatele fiecărui raitier să urce câte un 
pedestraş cu muschetă. În acest fel, gândeau să-l înşele 
pe Babinicz. 

Nu se va putea stăpâni, când va auzi de cinci sute 
de raitieri, şi va ataca fără întârziere! spuse prinţul. Iar 
când pedestraşii îi vor scuipa cu plumbi în ochi, tătarii 
se vor împrăştia ca pulberea în bătaia vântului... şi va 
muri sau îl vom prinde viu... 

Planul fu urmat îndată şi întocmai. Cu două zile 
înainte, răspândiră vestea că un podghiaz de cinci sute 
de cai va plecă în cercetare sub conducerea lui 
Bogustaw. Ghinărarii îşi făceau socoteala că localnicii îl 
vor înştiinţa pe Babinicz. Aşa se şi întâmplă. 

Prinţul plecă în timpul nopţii spre Wasowo şi 
Jelonka, trecu râul la Czerewin şi lăsând călărimea la 
câmp deschis, ascunse pedestraşii în tufişul din 
apropiere, ca să poată ataca pe neaşteptate. Între timp, 
Duglas avea să înainteze pe malul Narewului, 

prefăcându-se că merge spre Ostrołęka. Iar 
Radziejowski avea să vie cu steagurile de călărime 
uşoară dinspre Ksiezopole. 

Nici una dintre cele trei căpetenii nu ştia bine unde 
se afla Babinicz, fiindcă de la ţărani nu era cu putinţă să 
afle, iar raitierii nu erau în stare să-i prindă pe tătari. 
Duglas presupunea că forţele lui Babinicz se află la 
Śniadowo şi vroia să le înconjure în aşa fel, încât dacă 
Babinicz va porni asupra prinţului Bogusław, el să se 
apropie dinspre hotarul lituanian şi să-i taie retragerea. 

Totul părea să sprijine planul suedezilor. Kmicic era 
într-adevăr la Sniadowo şi, când îi ajunse la urechi 
vestea despre podghiazul lui Bogustaw, porni îndată 
prin păduri, ca să se ivească pe neaşteptate la Czerewin. 

Duglas, întorcându-se dinspre Narew, după câteva 
zile dădu peste urmele trecerii tătarilor şi înainta pe 
acelaşi drum în spatele lui Babinicz. Căldura chinuia 
grozav caii şi oamenii îmbrăcaţi în platoşe de fier, dar 
ghinărarul merse înainte, fără să ţină seama de aceste 
piedici; nu se mai îndoia că va năvăli pe neaşteptate 
asupra cetei lui Babinicz în timpul bătăliei. 

În sfârşit, după două zile de drum ajunse atât de 
aproape de Czerewin, încât zări fumurile colibelor. 
Atunci se opri şi, împânzind toate cărările de trecere, 
aşteptă. 

Câţiva rotmiştri vroiau să atace numaidecât, dar el 
îi potoli, spunându-le: 

— Babinicz, când îl va lovi pe prinţ şi va cunoaşte 
că are de-a face şi cu pedestraşi, nu numai cu călărime, 
va fi silit să dea înapoi... Or, cum nu se va putea întoarce 

decât pe unde a venit, va cădea drept în braţele noastre. 

Aşa că nu mai trebuiau decât să-şi încordeze auzul, 
ca să audă urletele tătarilor şi primele împuşcături de 
muschetă. 

Dar se scurse o zi întreagă, şi în pădurile de la 
Czerewin domnea o linişte adâncă, de parcă nu călcase 
picior de oştean prin acele locuri. 

Duglas începu să-şi piardă răbdarea şi spre seară 
trimise un mic podghiaz spre câmpuri, cu porunca de a- 
şi lua toate măsurile de prevedere. 

Podghiazul se întoarse noaptea târziu, fără să fi 
văzut nimic. În zori, Duglas porni cu toată oştirea 
înainte. 

După câteva ceasuri, ajunse într-un loc în care 
semne numeroase arătau că aici poposiseră oşteni. 
Găsiră resturi de pesmeţi, cioburi de sticlă, bucăţi de 
îmbrăcăminte şi o cingătoare cu ledunci, cum aveau 
pedestraşii suedezi; aşadar, aici stătuse pedestrimea lui 
Bogustaw, dar nu se zărea nicăieri. Mai încolo, pe lunca 
jilavă, străjile lui Duglas văzură sumedenie de adâncituri 
de copite, lăsate de caii grei ai raitierilor, iar pe mal 
urmele bahmeţilor tătăreşti; şi mai departe se afla un 
cal mort căruia lupii abia îi scoseseră măruntaiele. La 
câteva sute de paşi găsiră o săgeată lungă tătărască; îi 
lipsea doar vârful de fier. Se vede că Bogustaw se 
retrăgea, iar Babinicz mergea pe urmele lui. 

Duglas înţelese că trebuie să se fi petrecut ceva 
neprevăzut. 

Dar ce anume? La această întrebare nu putea să 
răspundă. Duglas căzu pe gânduri. Deodată, fu trezit din 

îngândurare de un rotmistru care mergea cu străjile 
dinainte. 

— Înălţimea ta! îi spuse acesta. La vreo două sute 
de paşi se văd printre tufe câţiva oameni. Nu se mişcă 
deloc, ca şi când ar sta la pândă. Am oprit străjile pe loc, 
ca să te înştiinţez pe luminăţia ta. 

— Călăreţi sau pedeştri? întreabă Duglas. 

— Pedeştri, sunt patru sau cinci, nu i-au putut 
număra bine din pricina crengilor. Dar poartă tunici 
galbene, ca muşchetarii noştri. 

Duglas strânse calul cu genunchii, ajunse repede la 
străji şi porni înainte în fruntea lor. Printre tufele care 
se răreau, în adâncul pădurii, se vedea un grup de 
oşteni care stăteau nemişcaţi sub un copac. 

— Sunt ai noştri! spuse Duglas. Prinţul trebuie să 
fie pe aproape. 

— Mare minune! se miră rotmistrul după o clipă. 
Stau de strajă şi nu se mişcă nici unul, deşi noi facem 
destul zgomot. 

Deodată, tufele se sfârşiră, începea pădurea de 
copaci uriaşi. Atunci suedezii văzură patru oameni care 
stăteau unul lângă altul şi parcă se uitau în jos la ceva. 
Fiecare atârna de o frânghie neagră. 

— Luminăţia ta, spuse rotmistrul deodată, oamenii 
aceia au fost spânzurați! 

— Aşa este! răspunse Duglas. 

Şi grăbind pasul, ajunseră într-o clipă lângă ei. 
Patru pedestraşi atârnau de frânghii ca nişte sturzi, cu 
picioarele abia la un deget de pământ, fiindcă fuseseră 
spânzurați de o creangă nu prea înaltă. 

Duglas se uită la ei cu destulă nepăsare, după care 
spuse ca pentru sine: 

— Acum este limpede că şi prinţul şi Babinicz au 
trecut pe aici. 

Şi iarăşi se adânci în gânduri, deoarece nici el nu 
ştia prea bine dacă să meargă mai departe pe acest 
şleau sau să iasă la tractul Ostrotekăi. 

Două ceasuri mai târziu, descoperiră alte două 
trupuri. Pesemne că rămăseseră în urmă sau erau 
bolnavi pe care îi prinseseră tătarii care mergeau în 
urma prinţului. 

Dar de ce se retrăgea prinţul? 

Duglas îi cunoştea prea bine curajul şi experienţa 
de război ca să presupună măcar o clipă că Bogustaw n- 
avea pricini întemeiate. Trebuie să se fi întâmplat ceva. 

Lucrurile se lămuriră abia a doua zi, când sosi de la 
prinţ jupân Bies Kornia cu un podghiaz de treizeci de 
oameni, aducând vestea că regele Jan Kazimierz îl 
trimisese peste Bug împotriva lui Duglas pe jupân 
Gosiewski, hatmanul de câmp, cu şase mii de oşteni 
lituanieni şi tătari. 

— Am aflat asta, spuse jupân Bies, înainte de 
venirea, lui Babinicz care înainta cu mare băgare de 
seamă, ascunzându-se de multe ori, aşadar destul de 
încet. Jupân Gosiewski se află la vreo patru, cinei mile. 
Când a aflat, prinţul a fost nevoit să se retragă în grabă, 
ca să se împreune cu jupân Radziejowski care poate fi 
învins foarte uşor. Aşa că, mărşăluind repede, ne-am 
întâlnit cu bine. Prinţul a repezit îndată podghiazuri de 
câte zece-cincisprezece cai în toate părţile, ca să-ţi dea 

de ştire luminăţiei tale. Mulţi vor cădea în mâinile 
tătarilor sau ale ţăranilor, dar altminteri nu se poate în 
asemenea război. 

— Unde se află prinţul şi jupân Radziejowski? 

— La două mile de aici, pe malul apei. 

— Prinţul are toţi oştenii cu el? 

— A fost silit să lase în urmă pedestrimea care se 
furişează prin bungetele pădurilor, ca să se ferească de 
tătari. 

— O călărime ca a tătarilor poate pătrunde în cele 
mai întunecate hăţişuri. Mă tem că n-o să-i mai vedem 
pe aceşti pedestraşi, dar nu e vina nimănui; prinţul s-a 
purtat ca orice căpetenie cu experienţă. 

— A trimis un podghiaz mai mare spre Ostroteka, 
vrând să-l înşele pe vistiernicul de Lituania. Vor porni 
acolo fără întârziere, creând că toată oastea noastră a 
plecat la Ostroteka. 

— Asta-i bine! se bucură Duglas. O să-i venim de 
hac vistiernicului. 

Şi porunci îndată plecarea, ca să se împreune cu 
prinţul Bogusław şi cu Radziejowski. Întâlnirea avu loc 
în aceeaşi zi, spre marea bucurie mai ales a lui jupân 
Radziejowski care se temea de robie mai mult ca de 
moarte, deoarece ştia că va trebui să răspundă ca 
trădător pentru toate nenorocirile suferite de Republică 
din pricina lui. 

Acum însă, după ce se unise cu Duglas, armia 
suedeză se ridica la peste patru mii de oameni, aşa că 
putea să se încleşteze cu folos cu oştirea hatmanului de 
câmp, Acesta avea într-adevăr şase mii de călăreţi, dar 

tătarii, afară de ciambulul lui Babinicz, foarte bine 
muştruluit, nu puteau fi folosiţi în lupta piept la piept, 
iar jupân Gosiewski, deşi războinic iscusit şi învăţat, nu 
ştia să-şi înflăcăreze oştenii ca Czarniecki, căruia nimic 
nu-i putea sta în cale. 

Duglas îşi bătea capul să priceapă în ce scop îl 
trimisese Jan Kazimierz pe hatmanul de câmp dincolo de 
Bug. Regele suedez se îndrepta împreună cu electorul 
asupra Varşoviei, unde avea să aibă loc, mai devreme 
sau mai târziu, bătălia hotărâtoare. Şi cu toate că Jan 
Kazimierz se afla în fruntea unei puteri mai numeroase 
decât a suedezilor şi a brandenburghezilor, şase mii de 
săbii însemnau prea mult pentru ca regele polonez să se 
lipsească de bunăvoie de ele. 

E adevărat că jupân Gosiewski îl scăpase pe 
Babinicz de la strâmtoare, dar nu era nevoie ca regele 
să trimită în ajutorul acestuia atâtea polcuri. Această 
campanie avea, aşadar, un scop ascuns pe care 
ghinărarul suedez, cu toată mintea-i ascuţită, nu putea 
să-l ghicească. 

Scrisoarea regelui suedez, care sosi după o 
săptămână, trăda o mare nelinişte şi parcă o înfricoşare 
neînţeleasă din pricina acestei campanii, dar câteva 
cuvinte îi lămureau rosturile. După părerea lui Carol 
Gustav, hatmanul nu fusese trimis să atace armia lui 
Duglas şi nici în Lituania, să-i ajute pe răzvrătiţii de 
acolo, fiindcă şi aşa suedezii nu erau în stare să le facă 
faţă, ci să amenințe ţinuturile răsăritene ale Prusiei 
ducale, unde nu se afla nici o oştire. 

„S-au gândit, scria regele, să-l clatine astfel pe 

elector în credinţa faţă de înțelegerea de la Malborg si 
față de noi, lucru care se poate întâmpla uşor, deoarece 
el e gata să se unească cu Christos împotriva diavolului 
şi cu diavolul împotriva lui Christos, ca să tragă foloase 
de pe urma amândurora.” 

Scrisoarea se încheia cu îndemnul ca Duglas să facă 
tot ce poate şi să nu-l lase pe hatman să ajungă în 
Prusia, căci dacă acesta va mai întârzia câteva 
săptămâni, va fi nevoit să se întoarcă la Varşovia. 

Duglas socoti că însărcinarea pe care o primise nu 
era peste puterile lui. Nu demult îi ţinuse piept nu fără 
anume folos şi lui Czarniecki, aşa că Gosiewski nu i se 
părea prea primejdios. Fireşte, nu se aştepta să-i 
nimicească polcurile, dar era sigur că va izbuti să le ţină 
pe loc şi să le întârzie mişcările. 

Într-adevăr, din clipa aceea începură marşurile 
înşelătoare ale celor două oştiri care, ferindu-se să dea 
bătălia hotărâtoare, se străduiau să se ocolească una pe 
altă. Amândouă căpeteniile se întreceau cu vrednicie, 
totuşi Duglas se dovedea a fi mai presus, deoarece nu-i 
îngăduia hatmanului să treacă dincolo de Ostroteka. 

Cât despre jupân Babinicz, scăpat de capcana 
întinsă de Bogustaw, nu se grăbea deloc să se alăture 
polcurilor lituaniene, ocupându-se în schimb cu sârg de 
pedestraşii pe care Bogustaw, în marşu-i grăbit spre 
Radziejowski, fusese nevoit să-i lase în pădure. Tătarii 
lui, călăuziţi de pădurarii din partea locului, mergeau zi 
şi noapte pe urmele lor, prinzându-i mereu pe cei 
neprevăzători sau pe cei care rămâneau înapoi. Lipsa de 
hrană îi sili în cele din urmă pe suedezi să se fărâmiţeze 

în grupuri mai mici, care puteau face rost de proviant 
mai lesne, dar asta aştepta şi jupân Babinicz. 

Împrăştiindu-şi  ciambulul în trei cete, sub 
conducerea lui, a lui Akbah-Ulan şi a lui Soroka, 
măcelări în câteva zile cea mai mare parte din acei 
pedestraşi. Era parcă o hăituiala neîncetată, în care cei 
vânaţi erau de astă dată oamenii, prin desişurile pădurii, 
prin tufele de lozie şi trestii, pline de hăuială, ţipete, 
chemări, împuşcături şi moarte. 

Numele iui Babinicz se acoperi, de slavă printre 
mazurieni. Cetele se strânseră şi se uniră cu jupân 
Gosiewski abia lângă Ostroteka, când hatmanul de 
câmp, a cărui campanie era doar o înşelătorie, primise 
porunca regelui de a se întoarce la Varşovia. Jupân 
Babinicz se bucură prea puţin de prietenii săi, de jupân 
Zagłoba şi de Wołodyjowski, care-l întovărăşeau pe 
hatman în fruntea steagului din Lauda. Cu toate 
acestea, se întâmpinară cu multă mulţumire, pentru că 
între ei se legase o prietenie trainică. Cei doi polcovnici 
erau tare necăjiţi că nu izbândiseră nimic împotriva lui 
Bogustaw, dar jupân Zagtoba îi mângâie, umplându-le 
paharele cu râvnă şi vorbind u-le astfel: 

— Nu-i nimic! Eu îmi storc mintea încă din mai să 
născocesc vreun şiretlic şi până acum nu m-am căznit 
niciodată în zadar. Am şi plănuit câteva dar acum n- 
avem timp să le aducem la îndeplinire, poate la 
Varşovia, unde vom porni cu. toţii. 

— Eu trebuie să plec în ţinuturile prusiene! 
răspunse Babinicz. Aşa că nu voi fi la Varşovia. 

— Ai să izbuteşti oare? întrebă Wołodyjowski. 

— Pe Dumnezeu din cer, am să mă strecor şi vă 
făgăduiesc că voi face mare prăpăd, pentru că am să le 
spun tătarilor să-şi facă de cap. Şi-ar trece şi aici 
bucuroşi cuţitele peste beregata oamenilor, dar i-am. 
prevenit că la fiecare abatere îi aşteaptă frânghia. În 
Prusia însă, am să-mi dau şi eu frâu liber. Eu să n-ajung? 
Voi n-aţi putut să vă furişaţi, dar asta e altceva, fiindcă 
mai lesne tai drumul unei oştiri mai mari decât unei cete 
ca a mea cu care nu e prea greu să te ascunzi. Am stat 
de multe ori pitit prin păpurişuri şi oştenii lui Duglas au 
trecut pe lângă mine fără să bănuiască nimic. Dealtfel, 
ghinărarul va porni pe urmele hatmanului, şi-mi va lăsa 
calea liberă. 

— Am auzit că i-ai dat multă bătaie de cap! spuse 
Wotodyjowski mulţumit. 

— Ehei, mişelul! adăugă jupân Zagłoba. Trebuia să- 
şi schimbe cămaşa în fiecare zi, aşa de tare năduşea. 
Domnia ta nici pe Chowafski nu l-ai sâcâit mai cu sârg 
şi trebuie să recunosc că nici eu n-aş fi făcut-o mai bine, 
dacă aş fi fost în locul domniei tale, deşi jupân 
Koniecpolski spunea că Zagtoba îi întrece pe toţi în lupta 
de hărţuială. 

— Mi se pare, îi zise Wotodyjowski lui Kmicic, că 
dacă Duglas ne va urmări, îl va lăsa aici pe Radziwił, ca 
să te atace. 

— Unde nu dă Dumnezeu! Aşa nădăjduiesc şi eu! 
răspunse Kmicic repede. Când vom începe să ne căutăm 
unul pe altul, nu mai încape îndoială că o să ne găsim. A 
treia oară nu va mai trece peste mine, iar dacă va trece, 
n-am să mă mai ridic de jos. [in bine minte toate 

învăţăturile tale şi toate loviturile de la Lubnie le ştiu ca 
pe Tatăl nostru. Le repet în fiecare zi cu Soroka, pentru 
a nu-mi ieşi din mână. 

— Ce pot să însemne  şiretlicurile! strigă 
Wołodyjowski. Sabia e temelia! 

Vorbele micului viteaz nu fură pe placul lui jupân 
Zagtoba care i-o plăti pe dată: 

— Orice moară de vânt crede că lucrul de căpetenie 
este să dai din aripi, şi ştii, Michatek, de ce? Pentru că 
are pleavă sub acoperiş, alias în cap. Meşteşugul 
războiului se bizuie şi pe înţelepciune, altminteri Roch 
ar fi mare hatman, iar tu hatman de câmp. 

— Ce mai face jupân Kowalski? întrebă Kmicic. 

— Jupân Kowalski? Acum poartă coif de oţel pe cap, 
şi pe bună dreptate, fiindcă varza fiartă în ceaun e cea 
mai bună. S-a umplut de bani la Varşovia, a făcut rost de 
un pâlc de călăreţi pe cinste şi s-a dus să slujească la 
husari sub conducerea cneazului Polubiiski, şi toate 
astea numai ca să poată încrucişa sabia cu Carolus. Vine 
în fiecare zi la noi în cort şi-şi holbează ochii 
pretutindeni, tot-tot o vedea gâtul vreunui urcior ieşind 
din paie. Nu pot să-l dezvăţ de beţie pe flăcăul ăsta. Nu-i 
foloseşte nimic pilda mea! Dar l-am prevenit că 
părăsirea steagului laudanian nu se va sfârşi cu bine 
pentru el. 'Tâlharul şi nerecunoscătorul! Cu toate 
binefacerile pe care le-a cunoscut din partea mea, m-a 
părăsit pentru o suliță. Decât aşa fiu, mai bine lipsă! 

— Domnia ta l-ai crescut? 

— Ascultă, domnia ta, te poftesc să nu mă mai faci 
ursar. Lui Jupân Sapieha, care m-a întrebat acelaşi 

lucru, i-am răspuns că a avut acelaşi praeceptorem cu 
Roch, dar acela n-am fost eu, care m-am îndeletnicit cu 
lemnăria de mic, fiind foarte priceput în potrivirea 
doagelor. 

— Mai întâi că domnia ta n-ai cuteza să-i spui una 
ca asta lui jupân Sapieha, se împotrivi Wotodyjowski, iar 
în al doilea rând, chipurile îl vorbeşti de rău pe 
Kowalski, dar ţii la el ca la ochii din cap. 

— Jupâne Michał, îl prefer pe el, fiindcă niciodată n- 
am putut să sufăr cărăbuşii şi iubăreţii leşinaţi care, 
cum văd o femeie, încep să se dea peste cap ca nişte 
jigodii nemţeşti. 

— Sau ca  maimuţele din grădina palatului 
Kazanowski, cu care te-ai luptat domnia ta! 

— Râdeţi, râdeţi, dar a doua oară o să cuceriţi 
Varşovia singuri! 

— Aşadar, domnia ta ai cucerit-o? 

Păi cine expugnavit” poarta Cracoviei? Cine-a făcut 
să fie întemnițați ghinărarii? Acum stau la Zamość, 
hrăniţi numai cu pâine şi apă; ori de câte ori se uită la 
Wranghel, Wittemberg spune: „Zagtoba ne-a băgat aici!” 
şi încep să plângă amândoi. Dacă jupân Sapieha n-ar fi 
bolnav şi s-ar afla aici, v-ar spune el cine a smuls prima 
căpuşă suedeză de pe trupul Varşoviei. 

— Pentru Dumnezeu, se rugă Kmicic, faceţi-mi 
hatârul şi trimiteţi-mi veste despre bătălia care va avea 
loc la Varşovia. Voi număra pe degete zilele şi nopţile şi 
nu voi cunoaşte liniştea până când nu voi afla ceva 
sigur. 


20 A luat cu asalt (lat.). 

Zagłoba îşi duse un deget la frunte. 

— Ascultaţi vorba mea, zise, pentru că tot ce spun 
eu se va îndeplini... Tot aşa cum paharul ăsta stă 
înaintea mea... Ori nu stă, ai? 

— Stă, stă! Vorbeşte, domnia ta! 

— Bătălia asta o vom câştiga sau o vom pierde... 

— Asta ştie oricine! se amestecă Wotodyjowski. 

— Mai bine ai tăcea, jupâne Michał, şi ai învăţa de 
la mine. Presupunând că vom pierde bătălia, ştii ce va 
urma?... Vezi că nu ştii, pentru că ai şi început să-ţi mişti 
tepii de sub nas... Vă spun eu, nu va urma nimic... 

Kmicic care era foarte iute, zvâcni în picioare, lovi 
paharul de masă şi strigă: 

— Baţi apa-n piuă, domnia ta! 

— Vă spun că nu va urma nimic! răspunse Zagłoba. 
Sunteţi tineri şi nu înţelegeţi că, aşa cum stau lucrurile 
acum, regele, ţara noastră, oştirile noastre pot să piardă 
cincizeci de bătălii una după alta... şi războiul se va duce 
mai departe, șleahticii se vor aduna iarăşi şi odată cu ei 
toate stările... Nu izbândim o dată, izbândim a doua 
oară, şi tot aşa, până când puterea vrăjmaşului se va 
împuţina de tot. Dar dacă suedezii vor pierde o singură 
bătălie mai însemnată, vor vedea pe dracu, şi ei şi 
electorul. 

Zagłoba se înflăcără, dădu paharul peste cap, îl 
puse pe masă şi vorbi mai departe. 

— Ascultaţi, că asta n-o s-o auziţi din gura oricui: 
nu oricine poate privi lucrurile de sus. Unii îşi spun aşa: 
ce ne mai aşteaptă aici, câte bătălii, câte înfrângeri, la 
care nu-i prea greu să ne gândim câtă vreme ne războim 

cu Carolus... câte lacrimi?... Şi nu puţini, se vor îndoi şi 
vor huli împotriva milostivirii lui Dumnezeu şi a Maicii 
Preciste... Dar eu vă întreb: ştiţi ce-i aşteaptă pe 
vandalii ăştia? Pieirea! Şi ştiţi ce ne aşteaptă pe noi? 
Biruinţa! Ne vor bate încă de o sută de ori... prea bine... 
dar noi îi vom bate a suta una oară şi vom isprăvi cu ei. 

Spunând acestea, jupân Zagłoba închise ochiul o 
clipă, dar îl deschise numaidecât, privi înainte şi strigă 
deodată din toate puterile: 

— Biruinţa, biruinţa! 

Kmicic aproape simţi cum i se urcă sângele în obraji 
de bucurie. 

— Pe legea mea, are dreptate, zău aşa! Altfel nu 
poate fi! Acesta va fi sfârşitul războiului! 

— Trebuie să recunosc că aici nu-ţi lipseşte nimic! 
rosti Wotodyjowski, lovindu-se cu palma peste frunte. 
Republica poate fi cotropită, dar nimeni nu poate 
rămâne prea mult în ea... până la urmă tot trebuie să 
facă drumul înapoi. 

— Ai, cum nu-mi lipseşte?! zise Zagtoba bucuros de 
laudă. Dacă-i aşa, apoi să prorocesc şi mai multe, 
Dumnezeu e alături de cei drepţi! Domnia ta, aici se 
întoarse spre Kmicic, ai să-l învingi pe trădătorul 
Radziwill, ai să te duci la Taurogi să-ţi iei jupâniţa, ai să 
te însoţeşti cu ea şi o să creşteţi mulţi copii... Să-mi 
înţepenească vârful limbii, dacă n-o fi aşa cum spun... 
Pentru Dumnezeu, numai să nu mă înăbuși! 

Jupân Zagłoba avea dreptate să se teamă, fiindcă 
jupân Kmicic îl luă în braţe, îl săltă în sus şi-l strânse de- 
i ieşi ochiul din orbită. Abia apucă să stea pe propriile 

picioare, abia îşi trase sufletul, că Wotodyjowski îl şi luă 
de braţ şi-l întrebă nerăbdător: 

— Acum e rândul meu! Pe mine ce mă aşteaptă, 
domnia ta? 

— Dumnezeu să te binecuvânteze, jupâne Michat!... 
Nu te teme... zvârluga ta îţi va naşte un cârd de 
odrasle... Of! 

— Vivat! strigă Wołodyjowski. 

— Mai întâi să isprăvim cu suedezii! adăugă 
Zagłoba. 

— O să isprăvim, o să isprăvim! strigară tinerii 
polcovnici zăngănindu-şi săbiile. 

— Vivat izbânda! 


Capitolul XXIV 


După o săptămână, jupân Kmicic trecu hotarul în 
Prusia electorului la Rajgród. Fără prea multă greutate, 
deoarece înainte de plecarea hatmanului de câmp se 
afundase prin păduri neumblate, astfel că Duglas era 
încredinţat că şi ciambulul lui pornise spre Varşovia 
odată cu polcurile tătaro-lituaniene, lăsând garnizoane 
neînsemnate prin cetăţui pentru apărarea ținutului. 

Duglas plecă şi el pe urmele lui Gosiewski, 
împreună cu Radziejowski şi Radziwil. 

Kmicic află această veste înainte de a trece hotarul 
şi se necăji cumplit că nu va putea da ochi cu duşmanul 
de moarte; se temea de asemenea că Bogusław îşi va 
primi pedeapsa din alte mâini, anume ale lui 
Wołodyjowski, care jurase şi el să se răzbune. 

După care, neputând să se răzbune pentru 
suferinţele Republicii şi ale sale de trădător, se răzbună 
înfricoşător pe proprietăţile electorului. 

În noaptea în care tătarii trecură pe lângă stâlpul 
de graniţă, cerul se înroşi, răsunară tipetele şi plânsul 
oamenilor călcaţi de tăvălugul războiului. Oricine cerşea 
îndurare în limba polonă, era cruțat din porunca lui 
jupân Andrzej, în schimb, aşezările nemţegşti, coloniile, 
satele şi târgurile se preschimbau într-un râu de foc, iar 
locuitorii înspăimântați erau căsăpiţi fără milă. 

Şi nici uleiul pe care corăbierii îl varsă în mare 
pentru domolirea talazurilor nu se împrăştie atât de 
repede cum se împrăştie ciambulul de tătari şi volintiri 
prin locurile liniştite până atunci şi fără primejdie. Parcă 
fiecare tătar ştia să se îndoiască şi să se întreiască, să 
fie în câteva locuri în acelaşi timp, să taie şi să 
pârjolească. 

Jupân Kmicic îşi ţinuse tătarii atâta vreme în frâu, 
încât atunci când îi slobozi ca pe un stol de păsări 
răpitoare, aproape că îşi pierdură minţile măcelărind şi 
pustiind. Se întreceau unii pe alţii şi, pentru că nu 
puteau să ia prinşi, se scăldau în sânge omenesc de 
dimineaţa până seara. 

Până şi jupân Kmicic, având şi el destulă sălbăticie 
în inima lui, îşi dădu frâu liber şi, cu toate că nu-şi 
mânjea mâinile omorând pe cei fără apărare, privea cu 
mulţumire la sângele care curgea şiroaie. Iar sufletul lui 
era liniştit şi conştiinţa nu-l mustra, pentru că era vorba 
de sânge străin şi pe deasupra de eretici, aşa că socotea 
că face un lucru prea plăcut lui Dumnezeu şi mai ales 

sfinţilor. 

Pentru că electorul, vasal, prin urmare sluga 
Republicii, care trăia din binefacerile ei, ridicase cel 
dintâi braţu-i pângăritor asupra reginei şi stăpânei sale, 
aşadar trebuia pedepsit, iar jupân Kmicic nu era decât 
unealta mâniei dumnezeieşti. 

De aceea, în fiecare seara îşi rostea în linişte 
rugăciunile la lumina aşezărilor nemţeşti care ardeau, 
iar când strigătele celor ucişi îl făceau să greşească 
socoteala, o lua de la început, ca să nu-şi împovăreze 
sufletul arătând nepăsare în slujba lui Dumnezeu. 

În inima lui sălăşluiau însă şi alte simţăminte 
stârnite, în afară de cucernicie, tulburări felurite, legate 
de amintirea anilor de altădată. Deseori îi veneau în 
minte vremurile când îl hărţuise cu atâta folos pe 
Chowafski, şi vechii tovarăşi îi apăreau aievea parcă 
înaintea ochilor: Kokosiński, uriaşul Kulwiee- 
Hippocentaurus, pătatul Ranicki din neam de senatori, 
Uhlik, care cânta din fluier, Rekuc, neîmpovărat de 
sânge omenesc, şi Zend, care imita cu iscusinţă păsările 
şi animalele. 

— Se perpelesc cu toţii în iad afară poate de Rekuc; 
acum şi-ar fi putut face de cap, ar fi înotat în sânge fără 


Şi jupân Andrzej ofta adânc, gândindu-se cât de 
primejdioasă este samavolnicia, de vreme ce în zorii 
tinereţii închise pe veci calea spre faptele vrednice de 
laudă. 

Dar, cel mai, mult îl chinuia gândul la Oleńka. Cu 
cât înainta mai mult în ţinuturile prusiene, cu atât mai 

mult îl ardeau rănile inimii, de parcă pojarurile pe care 
le lăsă în urmă îi scormoneau totodată şi vechea 
dragoste. Aproape în fiecare zi îi spunea jupâniţei în 
gând: „Porumbiţă preascumpă, poate că m-ai şi uitat, iar 
dacă îţi mai aduci, aminte de mine, ţi se umple inima de 
supărare, eu însă, departe sau aproape, ziua şi noaptea, 
în ceasuri de răgaz şi trudă pentru ţară, mă gândesc 
mereu la tine şi sufletu-mi zboară spre tine peste poduri 
şi ape, ca o pasăre ostenită, ca să se aşeze la picioarele 
tale. Republicii şi ţie v-aş da tot sângele meu, dar vai 
mie dacă în inima ta mă vei socoti totdeauna un 
nelegiuit!” 

Gândind astfel, înainta tot mai adânc spre 
miazănoapte pe lângă hotar, tăia şi ardea, nelăsând în 
viaţă pe nimeni, îl chinuia un dor cumplit. Ar fi vrut să 
ajungă a doua zi la Taurogi, dar până acolo mai avea de 
străbătut drum lung şi greu, deoarece în toate olaturile 
prusiene clopotele începuseră să dea zvon de primejdie. 
Puneau mâna pe arme cu mic cu mare, ca să pună 
stavilă nimicirii înfricoşătoare; se chemau garnizoanele 
din oraşe oricât de îndepărtate, se alcătuiau polcuri 
până şi din slujitori din târguri, aşa că în curând un tătar 
avea pretutindeni împotriva lui două sute de luptători. 

Kmicic cădea ca trăsnetul asupra acestor pâlcuri, 
izbea, împrăştia, spânzura, ieşea din vâltoare, se 
ascundea şi înainta iarăşi prin valuri de foc, deşi nu mai 
putea merge tot atât de repede ca înainte. Câteodată se 
vedea nevoit să se pitească săptămâni întregi, asemeni 
tătarilor, prin tufărişuri sau, în trestiile de pe malul 
bălților. Localnicii se adunau tot mai mulţi, hăituindu-l 

ca pe lupi, dar şi el sfârteca asemeni fiarei încolţite, care 
ucide dintr-o singură muşcătură, şi nu se mulțumea să 
se apere, hărţuind la rându-i. 

Uneori, plăcându-i lucrul temeinic, cu toate că era 
urmărit, nu pleca dintr-un olat până când nu-l trecea 
prin foc şi sabie. Numele lui ajunse nu se ştie cum la 
urechile oamenilor, răsunând însoţit de spaimă până la 
țărmul Balticii. 

Jupân Babinicz putea într-adevăr să treacă hotarul 
înapoi în Republică şi, cu toată împotrivirea 
garnizoanelor suedeze, să înainteze mai repede spre 
Taurogi, dar n-o făcea, fiindcă dorea să slujească 
Republica înainte de toate. 

În acest timp, veniră veşti care sporiră curajul şi 
dorinţa de răzbunare a localnicilor, umplând de jale 
inima lui Babinicz. Se zvoni pretutindeni de marea 
pătălie de la Varşovia, pe care regele polonez chipurile o 
pierduse. „Carol Gustav şi electorul au înfrânt toată 
oştirea lui Kazimierz”, se bucurau prusienii. „Varşovia a 
fost cucerită din nou. E cea mai măreaţă biruinţă şi 
acum s-a isprăvit cu Republica!” 

Toţi prinşii, cărora tătarii le puneau foc la tălpi, 
repetau acelaşi lucru; fără îndoială, erau şi veşti 
nesigure, cum se întâmplă de obicei în vremuri de 
război. Asemenea ştiri glăsuiau că oştirea a fost nimicită 
cu totul, hatmanii au pierit, iar regele Jan Kazimierz a 
căzut în robie. 

Aşadar, totul se sfârşise? Republica aceea care se 
ridica biruitoare să fi fost oare doar o amăgire? Atâta 
putere, atâta oştire, atâţia oameni mari şi războinici cu 

faimă: hatmanii, regele, jupân Czarniecki cu polcurile lui 
neînvinse, mareşalul coroanei, ceilalţi magnați cu 
steagurile şi slujitorii lor, să se fi dus oare totul de râpă, 
să se fi risipit ca un fum? Ţara asta nefericită nu mai are 
oare alţi apărători afară de cetele de răzvrătiți, care se 
vor destrăma ca ceața la vestea înfrângerii? 

Jupân Kmicic îşi smulgea părul din cap şi îşi frângea 
mâinile, îşi umplea pumnii de pământ jilav şi-l lipea de 
fruntea încinsă. 

„Voi pieri şi eu! îşi spuse în gând, dar mai întâi voi 
scălda ţinutul acesta în sânge!” 

Şi începu să lupte încrâncenat de deznădejde; nu se 
mai ascundea, nu se mai pierdea prin păduri şi 
păpurişuri; îşi căuta moartea, se arunca asemenea unui 
smintit asupra unor forţe de trei ori mai mari, hăcuindu- 
le şi călcându-le în copitele cailor. Tătarii îşi pierdură 
orice simţăminte omeneşti, preschimbându-se într-o 
haită de fiare. Oameni prădalnici, dar nu prea buni 
pentru lupte la câmp deschis, nepierzând nimic din 
îndemânarea de a întinde capcane, tot luptând mereu, 
ajunseră în stare să ţină piept celei mai bune călărimi 
din lume şi să sfărâme până şi pâlcurile străjilor din 
Dalekarlia. Încăierându-se cu gloatele prusiene, o sută 
de tătari răzbeau cu uşurinţă două şi trei sute de flăcăi 
zdraveni, înarmaţi cu flinte şi cuțite. 

Kmicic îi dezvăţă să se împovăreze cu prăzi, luau 
numai bani, mai ales aur, pe care-l coseau la şa. De 
aceea, când cădea vreunul din ei, se băteau cu turbare 
pentru a pune mâna pe calul şi şaua lui. Îmbogăţindu-se 
în acest fel, nu-şi pierdură nimic din iuţeala aproape 

neomenească. Cunoscând că sub nici o căpetenie n-ar fi 
avut parte de atâta pradă, se legară de Babinicz cum se 
leagă câinii de vânător şi, după frecare bătălie, cu o 
cinste vrednică de slujitorii lui Mahomed, încredinţau lui 
Soroka şi celor doi Kiemliczi partea leului din prada ce 
se cuvenea „viteazului”. 

— Pe Allah! spunea Akbak-Ulan. Puţini dintre ei vor 
vedea Bahcisaraiul, dar aceia care se vor întoarce, vor 
ajunge mârzaci de frunte. 

Babinicz, care învățase de mult să se hrănească de 
pe urma războiului, strânse bogății impunătoare; 
moartea însă, pe care o căuta mai mult decât aurul, n-o 
afla nicăieri. 

Se scurse încă o lună de hărţuieli şi trudă care 
întreceau orice închipuire. Deşi hrăniţi cu ovăz şi grâu 
prusian, bahmeţii aveau neapărată nevoie de cel puţin 
câteva zile de răgaz, de aceea, tânărul polcovnic, vrând 
în acelaşi timp să afle veşti şi să împlinească lipsa de 
oameni cu noi volintiri, se retrase nu departe de apa 
Dospadei în pământurile Republicii. 

Veştile  sosiră în curând şi încă de tot 
îmbucurătoare, aşa că jupân Andrzej fu cât pe aci să-şi 
piardă minţile. Era adevărat că viteazul şi nenorocosul 
rege Jan Kazimierz pierduse marea bătălie de la 
Varşovia, care ţinuse trei zile încheiate, dar din ce 
pricină? 

Oastea şleahticilor se împrăştiase dinainte în cea 
mai mare parte pe meleagurile de baştină, iar cei care 
mai rămăseseră nu mai luptaseră cu înflăcărarea cu 
care luaseră Varşovia, producând panică în a treia zi de 

bătălie. În primele două zile, izbânda înclinase de partea 
polonezilor. Trupele regulate, în schimb, de astă dată nu 
în lupta de hărţuială, ci într-o bătălie însemnată cu 
oştenii cei mai bine muştruluiţi din Europa, arătaseră 
atâta pricepere şi îndârjire, încât uimiseră până şi pe 
ghinărarii suedezi şi brandenburghezi. 

Regele Jan Kazimierz se acoperise de o faimă 
nepieritoare. Se spunea că se dovedise a fi un 
conducător pe măsura lui Carol Gustav şi dacă toate 
poruncile lui ar fi fost ascultate, vrăjmaşul ar fi pierdut 
încleştarea hotărâtoare şi războiul ar fi luat sfârşit, 

Kmicic ascultă veştile din gura unor martori la faţa 
locului, deoarece se întâlni cu şleahtici care luaseră 
parte la luptă. Unul dintre ei îi povesti despre ciocnirea 
grozavă a husarilor, în timpul căreia Carolus, nevrând să 
dea înapoi, cu toate rugăminţile ghinărarilor, era 
aproape să-şi piardă viaţa. Toţi susțineau că oştirea nu 
fusese zdrobită şi hatmanii nu pieriseră. Din contră, 
afară de oastea şleahticilor, toate polcurile rămăseseră 
neatinse, retrăgându-se în bună rânduială spre miazăzi. 

Pe podul Varşoviei, care se frânsese, pierduseră 
doar tunurile, dar „înflăcărarea trecuse întreagă peste 
Vistula”. 

Oştirea se jura pe toţi sfinţii că, având o căpetenie 
ca Jan Kazimierz, va învinge în bătălia următoare pe 
Carol Gustav, pe elector şi pe oricine va mai fi nevoie, 
pentru ca de astă dată fusese doar o încercare a forţelor 
şi, deşi neprielnică, curajul şi încrederea în viitor 
sporiseră. 

Kmicic se străduia să înţeleagă de ce veştile dintâi 

erau atât de cumplite. I se spunea că regele suedez 
răspândise înadins ştiri umflate, în fapt neştiind nici el 
prea bine ce să facă. Rotmiştrii suedezi, pe care jupân 
Andrzej îi prinse după o săptămână, întăriră această 
părere. 

Tot de la ei află că electorul trăia în mare spaimă, 
gândindu-se tot mai mult cum să scape cu faţa curată, 
deoarece mare parte din oştenii lui căzuseră la Varşovia, 
iar ceilalţi se umplură de boli care-i secerau mai abitir 
decât polonezii. Între timp, cei din Wielkopolska, dorind 
să-şi plătească ruşinea de la Ujscie şi toate suferinţele 
îndurate, năvăliseră în ţinuturile monarhiei 
brandenburgice, pârjolind şi tăind, nelăsând în urmă 
decât pământul şi apa. După spusele rotmiştrilor, era 
aproape ceasul în care electorul îi va părăsi pe suedezi, 
unindu-se cu cel mai puternic. 

„Trebuie dar să-l pârjolesc bine, se gândi Kmicic, ca 
să se grăbească.” 

Caii fiind odihniţi şi ciambulul împlinit cu volintiri, 
trecu iarăşi Dospada şi năvăli asupra aşezărilor nemţeşti 
ca un duh al nimicirii. 

Mai multe cete îi urmară pilda, întâmpinând o 
apărare mai slabă, lăţi şi mai mult pustiirea. Noutăţile 
soseau una mai bună decât alta, atât de îmbucurătoare, 
încât erau greu de crezut. 

Mai întâi se zvoni că regele suedez, care se 
retrăsese după bătălia de la Varşovia până la Radom, 
grăbeşte acum cât poate spre Prusia regală. Ce se 
întâmplase? De ce se retrage? Răspunsul la aceste 
întrebări întârzie o vreme, până când Republica vui din 

nou de numele lui jupân Czarniecki. Bătuse la Lipiec, 
bătuse la Strzemeszno, lângă Rawa zdrobise străjile 
dinapoi alo lui Carol care fugea, apoi, aflând că două mii 
de raitieri se întorc de la Cracovia, îi atacase fără 
şovăire şi nu lăsase în viaţă nici un martor al prăpădului. 
Polcovnicul Forgell, fratele ghinărarului, alţi patru 
polcovnici, trei ajutori de polcovnici, treisprezece 
rotmiştri şi douăzeci şi trei de porucinici căzuseră în 
mâinile polonezilor. Unii spuneau că sunt încă o dată pe 
atâta, în timp ce alţii susțineau duşi de înflăcărare că 
Jan Kazimierz nu fusese înfrânt la Varşovia, ci 
dimpotrivă, biruise, iar marşul lui spre miazăzi era doar 
un şiretlic menit să-l înşele pe vrăjmaş. 

Până şi Kmicic începu să gândească astfel, deoarece 
slujind în oştire încă de pe vremea când era un 
flăcăiandru, cunoştea meşteşugul războiului şi nu mai 
auzise niciodată de asemenea izbândă, după care 
biruitorii s-o ducă şi mai rău ca înainte. Şi nu mai 
încăpea îndoială că suedezilor le mergea mai rău după 
bătălia de la Varşovia. 

Jupân Andrzej îşi aduse aminte vorbele lui Zagłoba 
care îi spusese, când se văzuseră ultima dată, că 
izbânzile nu vor îndrepta norocul suedezilor, în schimb, 
o bătălie hotărâtoare pierdută, le poate veni de hac. 

„Are minte de cancelar! se gândi Kmicic. Ştie să 
citească viitorul ca într-o carte.” 

Aici îşi aminti şi celelalte prevestiri ale lui jupân 
Zagtoba, cum că el, Kmicic, alias Babinicz, va ajunge la 
Taurogi, o va găsi pe Oleńka lui, se vor împăca, se vor 
lua şi vor creşte copii spre fala ţării. Când îşi aduse 

aminte toate acestea, începu să-i curgă foc prin vine; nu 
mai vroia să piardă nici o clipă, de aceea hotări să 
amâne un timp măcelul prusienilor şi să zboare la 
Taurogi. 

Dar tocmai în ajunul plecării veni la el un şleahtic 
laudanian din steagul lui Wołodyjowski, aducând o 
scrisoare de la micul cavaler. 

„Împreună cu hatmanul de câmp al Lituaniei şi 
prințul stolnic, mergem asupra lui Bogusław şi a lui 
Waldek, scria jupan Michał. Vino să te uneşti cu noi, 
căci se va găsi prilej pentru o răzbunare dreaptă; pe de 
altă parte, trebuie să-i răsplătim cum se cuvine pe 
prusieni pentru asuprirea Republicii!” 

Lui jupân Andrzej mai că nu-i venea să-şi creadă 
ochilor şi o vreme bănui că şleahticul fuse trimis înadins 
de vreo căpetenie suedeză sau prusiana, ca să-l atragă 
cu ciambulul în capcană. Să încerce oare jupân 
Gosiewski pentru a doua oară să intre în ţinuturile 
prusiene? N-avea încotro, trebuia sa creadă. Scrisul şi 
peceţile erau ale lui Wołodyjowski şi, în cele din urmă, 
şi-l aminti şi pe şleahtic. Aşa că începu să-l cerceteze, 
unde se află jupân Gosiewski şi încotro plănuieşte s-o 
apuce? 

Şleahticul era destul de mărginit. El nu are nevoie 
să ştie unde vrea să se ducă hatmanul; ştie doar că 
hatmanul în fruntea aceloraşi polcuri lituaniene şi tătare 
se găseşte la două zile de drum, iar steagul laudanian e 
tot cu el. Un timp îl împrumutase jupân Czarniecki, dar 
îl trimisese demult înapoi, aşa că acum merg cu toţii 
acolo unde-i conduce hatmanul. 

— Se vorbeşte, isprăvi şleahticul, că vom porni spre 
Prusia, şi oştenii se bucură grozav... Dar treaba noastră 
este să ascultăm poruncile şi să ne batem. 

Ascultându-i istorisirea, Kmicic nu mai stătu în 
cumpănă şi plecă repede spre hatman, iar după două 
zile, noaptea târziu, căzu în braţele lui Wotodyjowski 
care, după ce-l strânse la piept, strigă: 

— Graful Waldek şi prinţul Bogustaw sunt la 
Prostki, sapă şanţuri, ca să întărească tabăra. Vom 
merge asupra lor. 

— Astăzi? întrebă Kmicic. 

— Mâine în zori, adică peste două sau trei ceasuri. 

Aici îşi căzură iarăşi în braţe. 

— Parcă îmi spune ceva că Dumnezeu ne va ajuta 
şi-l vom prinde! strigă Kmicic mişcat. 

— Tot aşa gândesc şi eu. 

— Am jurat că voi posti toată viaţa în ziua în care-l 
voi întâlni. 

— Ajutorul lui Dumnezeu nu va fi de prisos! 
răspunse jupân Michat. N-am să te pizmuiesc dacă 
norocul va fi de partea ta, căci nedreptatea pe care ai 
suferit-o tu este mai mare. 

— Michał, n-am văzut un cavaler mai vrednic ca 
tine 

— Jędrek, lasă-mă să te privesc. Te-ai înnegrit 
grozav din pricina vântului, dar ştiu că te-ai umplut de 
faimă. Toate polcurile ţi-au privit lucrarea cu admiraţie 
neprecupeţită. Peste tot numai dărâmături şi cadavre. 
Eşti un oştean înnăscut. Până şi jupân Zagtoba, dacă ar 
fi fost aici, cu greu ar fi putut născoci despre sine ceva 

mai bun. 

— Pentru Dumnezeu, dar unde-i jupân Zagtoba? 

— A rămas cu jupân Sapieha, pentru că i-au secat 
lacrimile plângându-l pe Roch Kowalski... 

— Păi, jupân Kowalski a murit? 

Wołodyjowski îşi strânse buzele: 

— Ştii cine l-a ucis? 

— De unde să ştiu?... Hai, spune! 

— Prinţul Bogustaw! 

Kmicic se învârti pe călcâie, de parcă fusese împuns 
eu sabia, şi începu să tragă aerul în piept șuierând, în 
cele din urmă scrâşni cumplit din măsele şi, aruncându- 
se pe laviţă, îşi sprijini tăcut capul în mâini. 

Wołodyjowski  bătu din palme şi-i porunci 
slujitorului să aducă băutură. După care şezu lângă 
Kmicic, umplu paharele şi începu să vorbească: 

— Roch Kowalski a murit ca un cavaler, deie 
Domnul să murim şi noi la fel. E destul să-ţi spun că 
însuşi Carolus s-a îngrijit după izbândă de îngroparea lui 
şi la mormânt un regiment întreg a tras cu muschetele. 

— Măcar dacă n-ar fi murit de mâna asta 
blestemată! strigă Kmicic. 

— Aşa-i, de mâna lui Bogusław, ştiu de la husarii 
care au văzut cu ochii lor cum s-a întâmplat 
nenorocirea. 

— Tu n-ai fost acolo? 

— Într-o bătălie nu poţi să-ţi alegi locul, stai unde ţi 
se porunceşte. Dacă eram acolo, apoi ori eu nu mai 
eram aici, ori Bogustaw nu mai săpa şanţuri la Prostki. 

— Spune-mi şi mie cum s-au petrecut lucrurile. O 

să-mi sporească îndârjirea. 

Wotodyjowski bău, îşi şterse mustăcioara bălaie şi 
începu: 

— Cred că ai auzit şi tu destule despre bătălia de la 
Varşovia, pentru că toată lumea vorbeşte despre ea, aşa 
că n-am să mai stărui şi eu prea mult asupra ei. 
Milostivul nostru stăpân... să-i dea Dumnezeu sănătate 
şi viaţă lungă, pentru că dacă era alt rege, ţara ar fi 
murit sugrumată de atâtea nenorociri... s-a dovedit un 
mare conducător. Dacă ascultarea era pe măsura 
căpeteniei, dacă noi am fi fost vrednici de el, cronicile ar 
fi pomenit de o nouă biruinţă la Varşovia, la fel de 
însemnată ca şi cele de la Griinwald şi Beresteczko. În 
scurt, în ziua dintâi i-am bătut pe suedezi. În a doua zi, 
norocul a început să încline când într-o parte, când în 
cealaltă, dar tot noi am fost deasupra. Atunci au dat 
năvală şi husarii lituanieni, conduşi de cneazul 
Polubiiski, un mare oştean; printre ei se afla şi Roch. I- 
am văzut când au pornit, cum te văd şi pe tine acum, 
fiindcă stăteam cu laudanienii pe o colină în apropierea 
şanţurilor. Erau o mie două sute de oameni şi cai fără 
pereche în lume. Treceau la vreo două sute de paşi de 
noi şi se cutremura pământul sub ei. Am văzut 
pedestrimea din Brandenburg  înfigându-şi degrabă 
suliţele în pământ, ca să stăvilească primul avânt. Alţii 
trăgeau cu muschetele, de se acoperiseră de fum. Ne 
uităm: husarii lăsaseră caii să alerge în voie. 
Dumnezeule, ce iureş! S-au năpustit ca vijelia... au 
pierit! Oştenii mei încep să strige: „Răzbesc, răzbesc!'; 
O vreme nu mai vedem nimic. Deodată, răsună un 

trosnet uriaş, de parcă o mie de fierari bat cu ciocanele 
pe nicovală. Ne uităm: Isuse, Mărie! Pedestrimea 
electorului e culcată la pământ, asemenea lanului de 
secară peste care a trecut furtuna; iar ei sunt, hăt! în 
spatele ei: doar steguleţele de la sulițe se mai văd 
fâlfâind. Se reped asupra suedezilor! Lovesc pe raitieri 
şi trec peste ei, izbesc al doilea polc şi-l culcă ia pământ! 
Văzduhul răsună de bubuitul tunurilor... Îi vedem, 
pentru că vântul împrăştie fumul. Frâng şi pedestrimea 
suedeză... Totul fuge, totul se prăbuşeşte şi se dă în 
lături, iar ei înaintează ca pe o uliţă largă... mai aveau 
puţin şi ar fi străpuns întreaga armie!... Se ciocnesc însă 
cu un polc de străji călare, în mijlocul cărora se află 
Carolus... şi străjile se împrăştie ca bătute de vânt!... 

Aici, Wołodyjowski îşi  întrerupse povestea, 
deoarece Kmicic îşi duse mâinile la ochi şi începu să 
strige: 

— Maică Precistă, o dată să vezi aşa ceva şi pe 
urmă poţi să mori! 

— Ochii mei nu vor mai vedea niciodată asemenea 
atac! continuă micul cavaler. Am primit şi noi poruncă 
să pornim... Mai mult eu n-am văzut, dar ce-am să-ţi 
spun, am auzit de la un polcovnic care se afla alături de 
Carol şi a fost martor la întâmplare. Când a văzut că 
husarii sfărâmă totul în cale, acelaşi Forgell, care a 
căzut mai târziu la Rawa în mâinile noastre, s-a repezit 
la mâinile lui Carol: „Măria ta, scapă Suedia! Scapă-ţi 
viaţa! a strigat. Retrage-te degrabă, că nimic nu-i mai 
poate opri!” Iar Carolus: „Nu mai e de nici un folos să 
dăm înapoi din faţa lor, trebuie să-i oprim sau să 

pierim!” Ceilalţi ghinărari vin în fugă, se roagă şi ei, dar 
totul e zadarnic. A pornit înainte... s-au ciocnit şi 
suedezii au fost răzbiţi mai repede decât ai număra până 
la zece. Cine se prăbuşea, era călcat în picioarele cailor; 
alţii s-au risipit ca potârnichile. Au început să-i taie. 
Regele s-a răzleţit într-o parte; Kowalski l-a ajuns şi l-a 
recunoscut, pentru că-l văzuse de două ori. S-a năpustit 
asupra lui!... Un raitier i-a sărit în ajutor... Dar Roch l-a 
despicat în două mai iute ca fulgerul, o spun cei care au 
fost de faţă. Atunci însuşi regele s-a aruncat asupră-i... 

Wołodyjowski se întrerupse iarăşi şi răsuflă adânc, 
dar Kmicic îl grăbi numaidecât: 

— Sfârşeşte odată, că abia-mi mai trag sufletul! 

— S-au ciocnit la mijlocul câmpului şi caii s-au izbit 
în piept, apoi s-au învălmăşit. „Când mă uit, ne spune 
polcovnicul, regele era la pământ cu cal cu tot!” S-a 
ridicat, a tras cu pistolul, dar n-a nimerit. Roch l-a 
apucat de păr, pentru că-i căzuse pălăria. Ridicase 
sabia, suedezii înlemniseră de groază, căci nu mai aveau 
timp să-i sară în ajutor, când deodată Bogustaw a ieşit 
ca din pământ şi a tras cu pistolul în urechea lui 
Kowalski, spărgându-i coiful şi tigva. 

— Pentru Dumnezeu! N-a mai avut timp să dea cu, 
sabia?! strigă jupân Andrzej trăgându-se de ciuf. 

— Dumnezeu nu l-a dăruit cu această mângâiere! 
răspunse jupân Michał. Împreună cu jupân Zagłoba am 
ghicit ce s-a întâmplat. Sărmanul, îi slujise de mic pe 
Radziwitti, socotindu-i stâpânii lui legiuiţi, şi când l-a 
văzut pe Bogusław, trebuie să se fi înfricoşat. Poate că 
nu se gândise niciodată să ridice mâna asupra lui 

Radziwiłł. Se întâmplă şi aşa de multe ori! A plătit 
şovăiala cu viaţa. Ciudat om mai e şi jupân Zagtoba, nu-i 
era unchi şi nici rudă, dar nici pe copilul lui nu l-ar fi 
plâns atâta... La drept vorbind, n-a avut de ce, fiindcă 
oricine ar vrea să moară acoperit de slavă asemenea lui 
Kowalski. Şleahticii şi oştenii doar pentru asta se nasc, 
ca să piară în luptă, dacă nu azi, atunci mâine, iar 
despre Kowalski se va scrie în cronici şi urmaşii îi vor 
pomeni în veci numele. 

Wotodyjowski tăcu, iar după o clipă îşi făcu semnul 
crucii şi spuse: 

— Dumnezeu să-l odihnească în veşnică lumină... 

— În vecii vecilor! sfârşi Kmicic. 

Un răstimp, rostiră rugăciuni amândoi, rugându-se 
poate pentru o moarte asemănătoare, numai nu de mâna 
lui Bogusław; în sfârşit, jupân Michał zise: 

— Părintele Piekarski ne-a făgăduit că sufletul lui 
Kowalski s-a dus drept în rai. 

— Nici vorbă, de aceea nu mai are nevoie de 
rugăciunile noastre. 

— Rugăciunile nu strică niciodată, pentru că sunt 
trecute în socoteala altora, poate chiar într-a noastră; 

Kmicic oftă. 

— Eu îmi pun toată nădejdea în mila lui Dumnezeu! 
spuse. Gândesc că pentru tot ce am făptuit în ţinuturile 
prusiene, voi scăpa măcar de câţiva ani de purgatoriu. 

— Totul se trece la răboj. Tot ce taie sabia pe 
pământ, scriu la socoteală pisarii cerului. 

— L-am slujit şi eu pe Radziwitt. spuse Kmicic, dar 
nu mă sperii deloc la vederea lui Bogustaw. O, Doamne, 

nu e prea departe până la Prostki! Să nu uiţi, Doamne, 
că e şi duşmanul tău, fiindcă e un eretic, care nu o dată 
a hulit împotriva credinţei tale! 

— Şi al ţării! adăugă Wołodyjowski. Trag nădejde 
că se apropie şi sorocul lui. Jupân Zagłoba prevestea 
acelaşi lucru după atacul husarilor şi vorbea lăcrimând 
de jale ca un proroc. Îl blestema pe Bogustaw de ţi se 
ridica părul măciucă. Prinţul Kazimierz Michał, care 
merge cu noi împotriva lui, a văzut în vis două trâmbiţe 
aurii, cum poartă Radziwitii pe blazon, muşcate de un 
urs şi a doua zi a spus: „Mie sau altuia dintre Radziwitti 
trebuie să ni se întâmple o nenorocire.” 

— De un urs? întrebă Kmicic pălind. 

— Întocmai. 

Chipul lui jupân Andrzej se destinse, luminat parcă 
de strălucirile zorilor, îşi înălţă ochii, întinse braţele 
spre cer şi rosti grav: 

— Eu am pe blazon un urs. Slavă ţie, Doamne! 
Slavă ţie, Maică Preasfântă!... Doamne, Dumnezeule, nu 
sunt vrednic de mila ta! 

Auzind acestea, Wotodyjowski se înduioşă grozav, 
cunoscând deodată că e vorba de un semn al cerului. 

— Jędrek! strigă. Ca să-ți spulberi îndoiala, 
îmbrăţişează picioarele lui Christos înainte de bătălie, 
iar eu am să mă rog să-l întâlnesc pe Sakowicz. 

— Prostki! Prostki! repetă Kmicic cuprins parcă de 
fierbinţeală. Când pornim? 

— Înainte de a se lumina de ziuă; în curând încep 
să se reverse zorile. 

Kmicic se apropie de fereastra cu geamul spart, 


422 


privi la cer şi exclamă: 

— Stelele pălesc. Ave Măria... 

Deodată, se auzi cântecul îndepărtat al unui cocoş 
şi în acelaşi timp răsunară nu prea tare trâmbiţele. 
După cât ţi-ar trebui să spui câteva rugăciuni, tot satul 
începu să se frământe. Se auzea scrâşnetul fierului, 
nechezatul cailor. Pâlcuri întunecate de călăreţi se 
adunau în drum. 

Văzduhul începu să se lumineze; lucirile palide 
începură să argintuiască vârfurile suliţelor, 
răsfrângându-se pe lamele săbiilor şi scoțând din 
întuneric chipuri mustăcioase şi amenințătoare, coifuri, 
calpace, căciuli, cuşmele de oaie ale tătarilor, cojoace 
miţoase, sâhăidace. În sfârşit, oastea porni spre Prostki; 
jupân Kmicic se afla cu străjile dinainte. Polcurile se 
înşiruiră pe drum, înaintând repede. 

Caii din primele rânduri începură să sforăie grozav, 
urmaţi de ceilalţi; era un semn bun. 

Ceţuri albe acopereau lunca şi câmpurile. 

Împrejur era linişte, doar cristeii de baltă se 
chemau prin iarba înrourată. 


Capitolul XXV 


În ziua de 6 septembrie, oastea polonă ajunse la 
Wasosza, unde se opri pentru popas: oamenii şi caii 
aveau nevoie de odihnă înainte de bătălie. Vistiernicul 
hotărâse să rămâie aici patru sau cinci zile, dar 
întâmplările îi stricară socoteala. 

Jupân Babinicz, ca unul care cunoştea bine locurile, 
fu trimis în cercetare cu două steaguri uşoare de 
lituanieni şi un ciambul de tătari refăcuţi, deoarece ai 
lui erau prea osteniţi. 

Vistiernicul stărui înainte de plecare să prindă, vreo 
limbă şi să nu se întoarcă cu mâinile goale. Babinicz se 
mulţumi să zâmbească, gândindu-se că n-are nevoie de 
nici un îndemn ca să aducă prinşi, de-ar fi să-i caute şi în 
mijlocul taberei de la Prostki. 

Se întoarse într-adevăr după două zile cu vreo 
doisprezece prusieni şi suedezi, printre care şi von 
Rossel, rotmistru în polcul prusian al lui Bogustaw. 

Podghiazul fu primit în tabără cu mare bucurie. 
Rotmistrul nu mai trebuia luat la întrebări, deoarece 
Babinicz îi cercetase pe drum, punându-i sabia în gât. 
Din mărturisirile lui se arătă că la Prostki nu se află 
numai polcurile prusiene ale grafului Waldek, ci şi şase 
polcuri suedeze sub conducerea ghinărarului Izrael: 
patru de călărime, conduse de Peters, Frytiotson, 
Tauben şi Ammerstein, şi două de pedestraşi, călăuzite 
de fraţii Engel. Printre polcurile prusiene, de mâna întâi, 
afară de cei al grafului Waldek, mai erau al prinţului de 
Wisrmar, ale lui Bruncel şi Konnaberg, al ghinărarului 
Walrat şi cele patru steaguri conduse de Bogustaw: 
două de şleahtici prusieni şi două ale lui. 

Mare căpetenie era chipurile graful Waldek, dar în 
fapt îl asculta în toate pe prinţul Bogustaw, căruia i se 
supunea până şi ghinărarul suedez Izrael. 

Totuşi vestea cea mai însemnată pe care o împărtăşi 
von Rossel fu aceea că de la Ełk grăbesc spre Prostki 

două mii de pedestraşi pomeranieni, iar graful Waldek, 
temându-se că tătarii vor ataca acest pâlc de oastea 
vrea să părăsească tabăra şi, abia după ce se va uni cu 
ei, să sape iarăşi alte întărituri după spusele lui Rossel. 
Bogusław se arătase până atunci împotriva plecării de la 
Prostki şi abia în ultimele zile se lăsase convins. 

Auzind acestea, jupân Gosiewski se bucură din 
toată inima, căci acum nu se mai îndoia că izbânda va fi 
a lui. Vrăjmaşul se putea apăra multă vreme în şanţuri, 
dar nici călărimea suedeză şi nici cea prusiana nu era în 
stare să înfrunte la câmp deschis pe cea lituaniană. 

Se vede că prinţul Bogustaw cunoştea prea bine 
acest lucru, ca şi vistiernicul, şi tocmai de aceea nu 
lăuda planurile lui Waldek. Era însă prea mândru ca să 
nu consimtă în faţa mustrării că arăta prea multă 
prevedere. Pe de altă parte, nu era nici prea răbdător. 
Puteau fi siguri că i se va uri să tot stea în întărituri şi va 
căuta slavă şi izbândă într-o bătălie deschisă. 
Vistiernicul trebuia doar să se grăbească şi să-l atace în 
clipa în care va părăsi şanţurile. 

Aşa gândea şi el, şi ceilalţi polcovnici, ca Hassun- 
bei, mai mare peste urdie, jupân Weojnitowicz, de la 
steagul regal, jupân Korsak, polcovnicul de Petyhorsk, 
jupân Wotodyjowski, jupân Kotwicz şi jupân Babinicz. 
Erau cu toţii de părere că trebuie să întrerupă odihna şi 
să pornească în timpul nopţii, adică peste câteva 
ceasuri. Până atunci însă, jupân Korsak îşi trimise 
stegarul, pe Biegański, la Prostki, să înştiinţeze în 
fiecare ceas oştirea care venea de cele ce se întâmplă în 
tabără. lar Wołodyjowski şi Babinicz îl luară pe Rossel la 

cvartirul lor, ca să mai afle câte ceva despre Bogustaw. 

La început, rotmistrut era grozav de înspăimântat, 
simțind încă în gât sabia lui Kmicic, dar vinul îi dezlegă 
curând limba şi pentru că odinioară, slujind în Republică 
în steagurile străine, învățase polona, putu să răspundă 
şi la întrebările micului cavaler care nu ştia nemţeşte. 

— Slujeşti de mult la prinţul Bogusław, domnia ta? 
îl întrebă micul viteaz. 

— Eu nu slujesc în oastea lui, răspunse Rossel, ci în 
polcul electorului, pe care îl conduce el. 

— Atunci domnia ta nu-l cunoşti pe jupân 
Sakowicz? 

— Pe jupân Sakowicz l-am văzut la Krölewiec. 

— Acum îl însoţeşte pe prinţ? 

— Nu, a rămas la Taurogi. 

Micul cavaler oftă şi mişcă din mustăcioară. 

— N-am noroc, ca de obicei! spuse. 

— Nu te necăji, Michał, îl mângâie Babinicz, că tot 
o să-l găseşti, iar dacă nu, o să-l găsesc eu. 

După care se întoarse spre Rossler: 

— Domnia ta eşti oştean cu experienţă, ai văzut 
amândouă oştirile, iar călărimea noastră o cunoşti de 
mult; cum gândeşti, de care parte va fi izbânda? 

— Dacă bătălia va avea loc la câmp deschis, în 
afara  întăriturilor, de partea domniilor voastre, 
altminteri nu veţi putea cuceri şanţurile fără pedestrime 
şi tunuri, mai ales că acolo toţi îl ascultă pe Radziwill. 

— Domnia ta îl socoteşti un conducător chiar atât 
de mare? 

— Nu numai eu, dar aşa se vorbeşte în amândouă 

oştirile. Se spune că la Varşovia serenissimus rex 
Suediae a urmat întocmi sfaturile lui, câştigând astfel o 
mare bătălie. Prinţul, polonez fiind, cunoaşte mai bine 
felul de a lupta al domniilor voastre şi poate da mai 
repede povata de trebuinţă. Am văzut cu ochii mei cum 
în a treia zi a bătăliei regele suedez l-a îmbrăţişat şi l-a 
sărutat pe prinţul Bogusław înaintea oştirii întregi. E 
adevărat că-i datora viaţa, pentru că dacă nu era 
plumbul prinţului... ehei; mi-e şi frică să mă gândesc!... 
Pe deasupra e şi un luptător neîntrecut cu care nu e în 
stare se măsoare nimeni la nici o armă. 

— Ei! se împotrivi Wołodyjowski, poate că s-ar găsi 
cineva... 

Spunând acestea, îşi muşcă  ameninţător 
mustăcioara. Rossel se uită la el şi roşi deodată. O clipă 
se părea că-l va podidi sângele sau va izbucni în râs, dar 
îşi aminti că se află în robie şi se stăpâni numaidecât. 

Kmicic îl privi cu ochii lui ca oţelul şi spuse 
strângându-şi buzele: 

— Se va vedea mâine... 

— Bogusław e sănătos acum? întrebă Wołodyjowski. 
Ştiu că l-au scuturat frigurile multă vreme şi trebuie să 
fie tare slăbit. 

— E sănătos tun şi nu mai înghite nici un fel de 
hapuri. La început, doftorul vroia să-i dea niscaiva 
leacuri curăţitoare, dar după ce l-a luat pe primul, a 
avut un atac. E drept că de atunci, nu s-a mai repetat. 
Prinţul Bogusław a poruncit să-l arunce pe doftor în 
cearşafuri şi asta i-a fost de folos, fiindcă s-a îmbolnăvit 
şi el de friguri din pricina spaimei. 

— Să-l arunce în cearşafuri? întrebă Wołodyjowski. 

— Am văzut eu însumi! răspunse Rossel. Au pus 
două cearşafuri unul peste altul, l-au aşezat pe doftor la 
mijloc, apoi patru trabanţi voinici au apucat de colţuri şi 
unde nu încep să mi ţi-l arunce în sus pe bietul om, vă 
spun domniilor voastre, zbura cel puţin zece coţi de la 
pământ, iar gealaţii abia îl prijoneau, că-l repezeau 
iarăşi în sus. Ghinărarul Izrael, graful Waldek şi prinţul 
se ţineau cu mâinile de burtă de atâta râs. Am privit şi 
noi multă vreme, până când doftorul a leşinat. După 
aceea, prinţului parcă i-a luat boala cu mâna. 

Cu toate că Wolodyjowski şi Babinicz îl urau pe 
Bogusław, nu se putură stăpâni să nu râdă şi ei 
ascultând această întâmplare hazlie. Jupân Babinicz se 
lovi cu palmele peste genunchi şi strigă: 

— Mişelul, ia te uită cum a mai ticluit-o! 

— Trebuie să-i spunem şi lui jupân Zagłoba de 
leacul ăsta! spuse micul viteaz. 

— Împotriva frigurilor a fost bun, zise Rossel, dar 
ce folos! Prinţul nu-şi prea înfrânează pornirile sângelui 
şi de aceea nu va avea viaţă lungă. 

— Şi eu gândesc la fel! strecură Babinicz printre 
dinţi. Cei ca el nu trăiesc prea mult. 

— Cum aşa, nici în tabără nu se astâmpără? întrebă 
Wotodyjowski. 

— Da de unde? răspunse Rossel, Deseori graful 
Waldek râdea, spunând că prinţul cară cu el un harem 
întreg. Numai eu am văzut două codane chipeşe, despre 
care curtenii mi-au spus că-i calcă dantelele... Dar 
numai Dumnezeu ştie ce fac! 

Babinicz roşi şi păli în acelaşi timp, apoi sări 
deodată în picioare şi apucându-l pe Rossel de umăr, 
începu să-l zgâlțâie cu putere. 

— Spune repede, sunt poloneze sau le-a adus din 
ţara nemţească? 

— Nu sunt poloneze! răspunse Rossel speriat. Una 
e şlahciancă prusiană, iar cealaltă e o suedeză care a 
slujit-o înainte pe soţia ghinărarului Izrael. 

Babinicz se uită la Wołodyjowski şi oftă adânc; 
micul cavaler oftă şi el şi încetă să-şi mai tremure 
mustăcioara. 

— Domniile Voastre, îngăduiţi-mi să mă odihnesc! 
se rugă Rossel. Sunt grozav de trudit, pentru că tătarul 
m-a adus două mile cu arcanul de gât. 

Kmicic îl chemă pe Soroka şi-i dădu în seamă 
prinsul, după care se întoarse repede la Wołodyjowski. 

— Ajunge! spuse. Mai bine să pier, să pier de o sută 
de ori decât să trăiesc în asemenea spaimă şi îndoială. 
Când l-am auzit pe Rossel pomenind de fetele acelea, 
parcă m-a izbit cineva cu baltagul în tâmplă. 

Jupân Wotodyjowski îşi zăngăni sabia. 

— E timpul să isprăvim! spuse. Deodată, răsună 
trâmbiţa la cvartirul hatmanului şi îndată îi răspunseră 
goarnele steagurilor lituaniene şi fluierele ciambulurilor. 

Oastea începu să se adune şi, un ceas mai târziu, se 
afla în marş. 

Nu străbătuseră nici o milă, când sosi olăcarul 
stegarului Biegański, aducând veste hatmanului că 
prinseseră câţiva raitieri dintr-un grup mai mare care 
lua toate carele şi caii ţăranilor de dincoace de râu. 

Cercetaţi pe loc, destăinuiră că oştirea şi convoiul de 
care vor părăsi Prostki a doua zi la opt ceasuri de 
dimineaţa, poruncile fiind deja împărţite. 

— Să mulţumim lui Dumnezeu şi să dăm pinteni 
cailor! spusei vistiernicul. 

— Până diseară această oştire va înceta să mai fie! 
Repeziră în goană urdia pentru a intra cât mai repede 
între oastea lui Waldek şi pedestrimea prusiana care-i 
venea în ajutor. Steagurile lituaniene porniră în trap 
întins pe urma tătarilor şi, pentru că cele mai multe 
erau de călărime uşoară, înaintau destul de spornic. 

Kmicic se afla printre străjile dinainte ale urdiei şi 
gonea din răsputeri cu ceata lui, de ieşeau aburi din caii 
năduşiţi. Pe drum se aplecă în şa, bătu cu fruntea 
grumazul calului şi se rugă din tot sufletul; 

— Isuse Christoase, îngăduie-mi să mă răzbun nu 
pentru nedreptăţile mele, ci pentru suferinţa îndurată 
de ţară! Eu am păcătuit, eu nu sunt vrednic de mila ta, 
dar îndură-te de mine, îngăduie-mi să vărs sângele 
acestui eretic şi spre slava ta voi posti şi mă voi biciui în 
fiecare săptămână în această zi până la sfârşitul vieţii 
mele! 

Apoi se încredința în paza Sfintei Fecioare de la 
Czestochowa, pe care o apărase cu propriul sânge, şi 
ocrotitorului său. Simţi îndată că nădejdea i se 
statorniceşte în suflet şi o putere neînchipuită i se 
revarsă în toate mădularele, o putere în faţa căreia totul 
trebuia să se prăbuşească în pulbere. I se părea că-i 
cresc aripi; cuprins de o bucurie năvalnică, zbura în 
fruntea tătarilor de săreau scântei de sub copitele 

cailor. Miile de luptători sălbatici, aplecaţi pe grumazul 
cailor, goneau în urma lui. 

Valul de cuşme ascuţite se înălța şi cobora în ritmul 
iureşului, arcurile jucau pe spinarea oştenilor, înainte 
alerga tropotul bahmeţilor, iar din spate se auzea 
zgomotul surd al steagurilor lituaniene asemenea 
zgomotului unui râu umflat. 

Şi zburau aşa prin noaptea plină de stele, ce 
acoperea drumul şi întinderile, ca un stol uriaş de păsări 
răpitoare care adulmecă sângele în depărtare. 

Străbătură câmpuri roditoare, dumbrăvi şi lunci, 
până când, în sfârşit, secera lunii păli şi cobori spre 
asfinţit. Atunci încetiniră fuga cailor şi se opriră la 
ultimul popas. Până la Prostki mai aveau o jumătate de 
milă nemţească. 

Tătarii dădură cailor orz din mână, ca să prindă 
puteri înainte de bătălie. lar Kmicic, schimbându-şi 
bahmetul cu un giannetto, plecă mai departe, vrând să 
arunce o privire asupra taberei vrăjmaşe. 

După o jumătate de ceas de drum, în tufele de lozie 
de pe marginea apei, nimeri peste podghiazul 
petyhorean pe care jupân Korsak îl trimisese să stea la 
pândă. 

— Ei, ce se aude? îl întrebă jupân Kmicic pe stegar. 

— Nu mai dorm şi zumzăie ca albinele într-un stup, 
răspunse stegarul. Ar fi plecat până acum, dar n-au avut 
destule care. 

— E vreun loc prin apropiere de unde se poate 
vedea tabăra? 

— Este, uite colina aceea năpădită de tufe. Tabăra 

se află hăt în josul râului. Înălţimea ta, vrei s-o vezi? 

— Du-mă acolo, domnia ta! 

Stegarul îşi îndemnă calul şi urcară pe colină. Pe 
cer se iviseră zorii trandafirii şi văzduhul se umplea de o 
lumină aurie, dar de-a lungul râului, pe malul celălalt, 
stăruiau ceţurile alburii. Ascunşi în tufişuri, priviră spre 
ceața care se rărea tot mai mult. 

În cele din urmă, la vreo cinci sute de paşi, se 
desluşi în vale pătratul întăriturilor; Kmicic îşi aţinti 
privirile la el, dar la început nu zări decât siluetele 
pâcloase ale corturilor şi carelor care se aflau înăuntru 
de-a lungul parapetelor. Flăcările focurilor nu se mai 
vedeau, doar fumurile se ridicau în dâre înalte spre cer 
în semn de vreme bună. Dar pe măsură ce abureala se 
împrăştia, jupân  Babinicz putea să deosebească, 
uitându-se cu ocheanul, flamurile înfipte pe valul de 
apărare: pe cele albastre ale suedezilor şi pe cele 
galbene ale prusienilor, apoi cetele de oşteni, tunurile şi 
caii. 

Împrejur era linişte, întreruptă doar de foşnetul 
tufelor mişcate de vânt şi de ciripitul vesel de dimineaţă 
al păsărilor de tot felul. Din tabără ajungea până la 
urechile lui un vuiet înăbuşit. 

Pesemne că acolo nu mai dormea nimeni, 
pregătindu-se cu toţii de plecare, deoarece înăuntrul 
şanţurilor domnea o forfotă neobişnuită. Polcuri întregi 
se mutau dintr-un loc în altul, unele ieşeau în faţa 
valului de apărare; pe lângă care era un du-te-vino 
grozav. Până şi tunurile se scoteau din lăcaşurile de 
tragere. 

— Altfel nu se poate, se pregătesc de marş! spuse 
Kmicic. 

— Toţi prinşii au mărturisit acelaşi lucru. Vor să se 
împreune cu pedestrimea. Se aşteaptă ca hatmanul să 
năvălească asupra lor abia diseară şi, chiar dacă i-ar 
ataca, vor mai bine să primească lupta la câmp deschis, 
decât să lase pedestrimea pradă săbiilor polone. 

— Nu pot să plece înainte de două ceasuri, iar 
atunci vistiernicul va fi aici. 

— Slavă Domnului! răspunse stegarul. 

— Domnia ta, trimite încă un om să-i vestească să 
nu întârzie prea mult la popas. 

— La poruncă! 

— N-au trimis podghiazuri dincoace de râu? 

— Spre noi nici unul. Au trimis, în schimb, spre 
pedestrimea care vine de la Ełk. 

— Bine! spuse Kmicic. 

Şi cobori de pe colină, apoi, poruncind podghiazului 
să se ascundă mai departe prin tufăriş, se întoarse în 
goană la steaguri. 

Jupân Gosiewski tocmai urca pe cal când sosi 
Babinicz. Tânărul cavaler îi spuse în grabă ce văzuse şi 
care este poziţia taberei; hatmanul îl ascultă cu mare 
mulţumire şi porni steagurile fără zăbavă. 

De astă dată, ceata lui Babinicz mergea în frunte, 
urmată de steagurile lituaniene: al lui Wojnittowicz, 
laudanienii, al hatmanului şi celelalte. Urdia rămase în 
urma lor, fiindcă Hassun-bei se rugase stăruitor, 
temându-se că oamenii lui nu vor putea stăvili iureşul 
călărimii grele, îşi mai făcuse şi alte socoteli. 

Vroia ca, în vreme ce lituanienii vor lovi fruntea 
oştirii vrăjmaşe, tătarii să învăluie convoiul de care, 
unde se aştepta să găsească prăzi bogate. Hatmanul nu 
se împotrivise, gândind pe bună dreptate că luptătorii 
hanului vor izbi călărimea fără prea multă tragere de 
inimă, în schimb, vor năvăli ca turbaţii asupra carelor de 
povară şi poate vor isca panică, mai ales că nici caii 
prusienilor nu erau învăţaţi cu  urletele lor 
înfricoşătoare. 

După două ceasuri, aşa cum prevăzuse Kmicic, 
ajunseră la poalele colinei de pe care podghiazul privea 
în tabără şi care acoperea acum înaintarea întregii 
oştiri. 

La vederea oştilor care se apropiau, stegarul aduse 
în goană vestea că vrăjmaşul, retrăgând străjile de pe 
malul celălalt, pornise la drum, iar coada convoiului de 
care tocmai ieşea din întărituri. 

Auzind acestea, jupân Gosiewski scoase buzduganul 
din teaca de la şa şi spuse: 

— Acum nu se mai pot întoarce, deoarece carele 
închid drumul. În numele Tatălui, al Fiului şi al Sfântului 
Duh! Nu mai are rost să ne ascundem! 

Şi făcu semn celui care purta tuiul. Acesta îl ridică 
în sus şi începu să-l fluture în amândouă părţile. Toate 
tuiurile începură să se mişte, răsunară trâmbiţele şi 
surlele, ţiuiră fluierele tătărăşti, duruiră 
tumbelechiurile, şase mii de săbii străluciră în văzduh şi 
şase mii de gâtlejuri strigară: 

— Isuse, Mărie! 

— Allah! Allah! 


434 


După care steagurile ieşiră unul după altui în trap 
întins de după colină. Se vede că în tabăra lui Waldek nu 
se aştepta nimeni ca musafirii să sosească atât de 
repede, fiindcă se iscă o foiala nemaipomenită. Tobele 
începură să bubuie fără oprire şi polcurile se întoarseră 
cu faţa spre râu. 

Ghinărarii şi polcovnicii care alergau printre polcuri 
se vedeau cu ochiul liber. La mijloc aduseră în grabă 
tunurile, ca să le îndrepte spre râu. 

În curând, cele două oştiri se aflau la nu mai mult 
de o mie de paşi una de alta. Le mai despărţea doar 
lunca întinsă prin mijlocul căreia curgeau apele râului. 

Încă o clipă, şi prima fâşie de fum alb ţâșni spre 
polonezi din tunurile prusiene. 

Bătălia începuse. 

Hatmanul se repezi spre ceata lui Kmicic. 

— Atacă, jupâne  Babinicz, atacă în numele 
Domnului, uite, peretele acela mişcător! i 

Şi cu buzduganul îi arătă un polc de raitieri 
strălucitori 

— După mine! porunci jupân Andrzej.. 

Şi, îmboldindu-şi calul cu pintenii, porni în galop 
spre râu. Nu apucară să străbată nici o aruncătură de 
săgeată, şi caii îşi luară avânt, alergând cu urechile 
ciulite, întinşi ca nişte ogari. Călăreţii aplecaţi pe 
grumaz urlau şi biciuiau fugarii care păreau că nu mai 
ating pământul; gonind ca vijelia, intrară în râu şi 
nimerind un vad larg, nisipos şi cu apă mică, îl trecură 
fără să-şi micşoreze iuţeala, ajunseră pe malul celălalt şi 
porniră ca o lavină mai departe. 

Văzând aceasta, polcul de raitieri împlătoșaţi se 
îndreptă spre ei, la început la pas, apoi în trap întins, iar 
când ceata lui Kmicic se apropiase la numai douăzeci de 
paşi, răsună porunca: Feuer! şi o mie de braţe înarmate 
cu pistoale se întinseră spre atacatori. 

O fâşie de fum ţâșni de la un capăt al rândurilor la 
celălalt, apoi cele două lavine de cai şi călăreţi se 
ciocniră cu vuiet. Caii se ridicară în picioare; peste 
capetele luptătorilor sclipiră săbiile, de parcă un şarpe 
se întinse fulgerător pe toată lungimea şirurilor. 
Scrâşnetul fierului lovit de coifuri şi platoşe ajunse de 
cealaltă parte a râului. Se părea că ciocanele fierarilor 
băteau armurile de oţel. 

Linia potrivnicilor se îndoi numaidecât ca o 
semilună, deoarece mijlocul raitierilor dădu înapoi, 
împins de puterea izbiturii, în timp ce aripile, atacate cu 
mai puţin avânt, rămâneau pe loc. Dar nici la mijloc 
oştenii în platoşe nu stricară rândurile şi începu un 
măcel cumplit. De o parte, luptători uriaşi, apăraţi de 
platoşe, se împotriveau cu toată forţa cailor grei, de 
cealaltă, mulţimea tătarilor îi împingea cu puterea 
iureşului, tăind şi împungând cu o iuţeală de neînțeles 
pe care numai uşurimea şi deprinderea continuă puteau 
s-o dea. Ca atunci când ceata de tăietori se repede 
asupra pădurii de pini şi se aud doar loviturile de 
secure, iar din vreme în vreme câte un copac semet se 
prăbuşeşte cu trosnete asurzitoare, tot aşa şi acum, în 
fiecare clipă câte un raitier îşi înclină capul strălucitor şi 
se prăbuşeşte sub cal. Săbiile oamenilor lui Kmicic 
lucesc prin faţa ochilor şi orbesc, alunecând pe lângă 

feţe şi braţe. În zadar oşteanul puternic înalţă paloşu-i 
greu; înainte de a lovi, simte  ascuţişul rece 
străpungându-i trupul, aşa că spada îi scapă din mână şi 
cade cu obrazul sângerat pe grumazul calului. Aşa cum 
roiul de viespi se năpusteşte prin livezi asupra 
grădinarului care vrea să scuture poamele, iar acesta dă 
din mâini, se răsuceşte şi se apleacă zadarnic, fiindcă 
gângăniile îi ajung la faţă, la gât, fiecare îşi înfige acu-i 
usturător, tot aşa oamenii lui Kmicic, îndârjiţi şi învăţaţi 
cu vâltoarea atâtor lupte, se aruncă orbeşte, taie, 
muşcă, împung, lăţesc spaima şi moartea tot mai 
neînduplecaţi,  întrecându-şi  potrivnicii, aşa cum 
meşterul îndemânatic întrece pe oricare bărbat mai 
puternic căruia îi lipseşte deprinderea. 

Astfel că raitierii începură să cadă tot mai des şi 
mijlocul, unde lupta însuşi Kmicic, se rări atât de mult, 
încât putea să se rupă dintr-o clipă în alta. Strigătele 
căpeteniilor, care chemau oştenii în locurile şubrezite, 
piereau în vălmăşagul ţipetelor sălbatice, rândurile nu 
se refăceau destul de repede, iar Kmicic se opintea 
înainte, din ce în ce mai puternic. Apărat de o cămaşă 
din zale de oţel, pe care o căpătase în dar de la jupân 
Sapieha, lupta ca un oştean de rând, avându-i în spate 
pe tinerii Kiemliczi şi pe Soroka. Aceştia trebuiau să 
aibă grijă de viaţa lui şi mereu, când unul, când altul, se 
întorceau spre dreapta sau spre stânga, izbind 
năprasnic, în timp ce el se repezea pe calu-i murg unde 
era îmbulzeala mai mare şi, cunoscând toate tainele lui 
Wołodyjowski, la care adăuga o putere de uriaş, stingea 
vieţile raitierilor ca pe nişte lumânări. Uneori loveşte cu 

toată sabia, alteori abia atinge cu vârful sau face un 
rotocol abia văzut, iute ca fulgerul, şi raitierul se năruie 
cu capul în jos sub cal, de parcă-l mătură trăsnetul din 
şa. Ceilalţi se trag îndărăt dinaintea înfricoşătorului 
bărbat. 

În sfârşit, jupân Andrzej îl izbi în tâmplă pe stegar, 
iar acesta cârâi ca un cocoş înjunghiat şi scăpă flamura 
din mână; în clipa aceea mijlocul se frânse, iar marginile 
se învălmăşiră, retrăgându-se repede către oştirea 
prusiana. 

Kmicic privi prin golul de la mijloc pe întinderea 
câmpului şi zări deodată polcul de dragoni roşii care 
veneau ca o furtună în ajutorul raitierilor răzbiţi. 

„Nu-i nimic! îşi spuse. Wotodyjowski va trece apa 
prin vad şi-mi va sări în ajutor...” 

În acest timp, tunurile bubuiră atât de năprasnic, 
încât pământul se cutremură din temelii, muschetele 
începură să răpăie de la marginea întăriturilor până hăt! 
la cele mai depărtate rânduri ale vrăjmaşului. Tot 
câmpul se acoperi de fumul în care volintirii şi tătarii lui 
Kmicic se încleştară cu dragonii. 

Dar dinspre râu nu-i venea nimeni în ajutor. 

Se arătă că duşmanul lăsase înadins ciambulul lui 
Kmicic să treacă prin apă, pentru ca pe urmă să acopere 
vadul cu un foc atât de cumplit, trăgând cu tunurile şi cu 
muschetele, încât: nici picior de om nu mai putea să 
răzbată. 

Cei dintâi porniră spre el oştenii lui jupân Korsak şi 
se  întoarseră în  neorânduială; apoi steagul lui 
Wojnitowicz ajunse până la jumătatea vadului şi se 

retrase, v drept, încet, fiindcă făcea parte din polcurile 
regale cele mai viteze din toată, oştirea, dar cu pierderi 
mari: douăzeci de luptători de elită, şleahtici cunoscuţi, 
şi nouăzeci de oşteni de rând. 

Prin vad, singurul loc pe unde se putea trece râul, 
plumbii plescăiau în apă ca picăturile grele de ploaie, iar 
ghiulelele ajungeau pe malul celălalt, ridicând în văzduh 
nori de nisip. 

Vistiernicul însuşi sosi în goana calului şi, după ce 
privi un timp, recunoscu că nu e cu putinţă să ajungă 
nimeni viu, de cealaltă parte. Cu toate că trecerea putea 
hotărî soarta bătăliei. De aceea, fruntea hatmanului se 
întunecă grozav. O vreme se uită cu ocheanul la linia 
lungă a oştilor vrăjmaşe şi strigă la omul de legătură: 

— Du-te la Hassun-bei, urdia să treacă apa cum 
poate şi să atace convoiul de care. Tot ce vor găsi prin 
care, va fi al lor! Acolo nu sunt tunuri, aşa că vor avea 
de înfruntat numai râul. 

Oşteanul porni într-un suflet, iar hatmanul merse 
mai departe pe luncă până la salcia sub care se afla 
steagul laudanian şi se opri înaintea lui. 

Wołodyjowski sta în frunte, posomorât şi tăcut, 
mulţumindu-se să privească în ochii hatmanului şi să-şi 
mişte mustăcioara. 

— Domnia ta ce crezi, tătarii vor trece dincolo? 
întrebă hatmanul. 

— Tătarii vor trece, dar Kmicic va pieri! răspunse 
Wotodyjowski. 

— Pentru Dumnezeu! strigă deodată hatmanul. 
Dacă Kmicic ar avea capul pe umeri, ar putea să câştige 

bătălia, în loc să piară! 

Wotodyjowski nu mai zise nimic, dar se gândi în 
sinea lui: „Pe malul celălalt trebuiau trimise ori cinci 
steaguri, ori nici unul...” 

Hatmanul se uită iarăşi cu ocheanul la vânzoleala 
pe care o stârnise Kmicic dincolo de râu; deodată, micul 
viteaz, nemaiputând sta locului, se apropie şi, ţinând 
sabia cu vârful în sus, spuse: 

— Înălţimea ta, dacă porunceşti, aş încerca şi eu 
vadul. 

— Stai pe loc! răspunse vistiernicul destul de aspru. 
Destul că pier ceilalţi. 

— Pier, într-adevăr! consimţi Wołodyjowski. 

Îmbulzeala creştea din ce în ce mai mult. Pesemne 
că jupân Kmicic se trăgea înapoi spre râu. 

— Pentru Dumnezeu, asta vroiam! strigă deodată 
hatmanul şi se repezi ca fulgerul spre steagul lui 
Wojnittowicz. 

Kmicic se retrăgea, într-adevăr. După ce se 
încleştaseră cu dragonii roşii, oamenii lui trudiseră cu 
ultimele puteri, dar răsuflarea li se îngreuia, braţele 
amorţeau, cădeau din ce în ce mai mulţi şi numai 
nădejdea că vor primi ajutor dintr-o clipă în alta de 
peste râu îi mai ţinea în picioare. 

Se scurse însă o jumătate de ceas şi strigătul 
„Loveşte” nu se auzea. În schimb, dragonilor roşii le sări 
în ajutor polcul de călărime grea al lui Bogustaw. 

„Vine moartea!” se gândi Kmicic, când îi văzu 
venind dintr-o latură. 

Era însă un oştean, care credea până în clipa din 

urmă că va scăpa cu viaţă şi va învinge. Jocul neîncetat 
cu primejdia îl învățase să cunoască războiul, aşa că se 
gândi mai repede ca fulgerul: 

„Se vede că nu pot să treacă prin vad, iar dacă-i 
aşa, o să le duc eu vrăjmaşul în faţă...” 

Or, pentru că polcul lui Bogustaw se afla la nu mai 
mult de o sută de paşi şi venind în galop putea să 
lovească şi să-i sfărâme pe tătari dintr-o clipă în alta, 
jupân Andrzej duse fluierul la gură şi şuieră atât de 
ascuţit, încât caii dragonilor din apropiere se ridicară în 
două picioare. 

Şuierul fu repetat îndată de fluierele atamanilor şi 
nici vijelia nu coteşte atât de repede, cum îşi întoarse 
caii întregul ciambul şi începu să fugă. 

Rămăşiţele raitierilor, dragonii roşii şi polcul lui 
Bogustaw porniră în urmărirea lor. 

Strigătele  polcovnicilor: „înainte” şi „Gott mit 
uns!” răsunară ca o furtună; priveliştea era minunată. 
Pe lunca întinsă şi netedă ciambulul gonea în 
neorânduială drept spre vadul bătut de grindina 
plumbilor; zbura de parcă îi crescuseră aripi. Tătarii se 
lipiră de cai, făcându-se una cu coama şi grumazul, 
astfel că dacă n-ar fi fost norul de săgeți slobozite spre 
raitieri, ai fi crezut că fugarii aleargă fără călăreţi; în 
urma lui goneau cu strigăte şi tropote luptătorii uriaşi, 
fluturându-şi săbiile ridicate. 

Vadul era tot mai aproape; străbătură câteva sute 
de paşi, încă o sută. Caii tătarilor fugeau cu ultimele 
puteri, fiindcă depărtarea dintre ciambul şi raitieri 


21 Dumnezeu e cu noi (germ.). 

scădea tot mai repede. 

În curând, primele şiruri ale raitierilor începură să-i 
taie cu paloşele pe tătarii rămaşi în urmă; vadul era la 
un pas. Câteva sărituri şi caii aveau să intre în apă. 

Dar se petrecu ceva de neînțeles. 

Când ciambulul ajunse la vad, şuierul ascuţit al 
fluierului răsună din nou la cele două aripi şi tătarii, în 
loc să dea buzna în râu, se desfăcură în două şi cu 
iuţeala unui stol de rândunele se repeziră la stânga şi la 
dreapta de-a lungul albiei. 

Polcurile grele care-i urmăreau îşi luaseră avânt, 
aşa că se năpustiră în apă şi abia atunci călăreţii 
începură să-şi strunească şoimarii dezlănţuiţi. 

Tunurile care acopereau vadul cu o ploaie de foc 
tăcură deodată, ca să nu-i nimicească pe ai lor. 

Atât aşteptă şi hatmanul Gosiewski. 

Raitierii aproape că nu atinseseră apa, când steagul 
regal al lui Wotodyjowski porni spre ei ca uraganul, 
urmat de laudanieni, de cel al lui Korsak şi de cele două 
ale hatmanului, de volintiri şi de cuirasierii prinţului 
stolnic Michał Radziwitt. 

Strigătul înfricoşător „Loveşte, ucide!” răsună în 
văzduh şi, înainte ca polcurile prusiene să poată opri 
caii şi să se apere cu spadele, oştenii lui Wojnittowicz îi 
împrăştiară aşa cum pala de vânt împrăştie frunzele; 
sfărâmară dragonii roşii, răzbiră polcul lui Bogustaw, îl 
sparseră în două şi se îndreptară spre grosul oştirii 
prusiene. 

Râul se înroşi de sânge într-o clipită, tunurile 
mugiră din nou, dar era prea târziu, fiindcă opt steaguri 

de călărime lituaniană goneau cu vuiet pe luncă şi 
bătălia se statornici de cealaltă parte a râului. 

Însuşi vistiernicul zbura lângă unul din steagurile 
sale cu fericirea răsfrântă pe faţă şi cu foc în priviri, 
deoarece acum, când călărimea trecuse vadul, era sigur 
de izbândă. 

Steagurile, tăind şi împungând pe  întrecute, 
urmăreau rămăşiţele dragonilor şi raitierilor care se 
aplecau în şa, dar caii grei nu fugeau destul de iute, 
apărându-i pe urmăritori de ghiulele. 

În acest timp, Waldek, Bogusław Radziwił şi Izrael 
îşi trimiseră la atac toată călărimea spre a stăvili năvala 
lituanienilor, pregătind în acelaşi timp pedestrimea. Polc 
după polc se desprindeau de convoi şi se opreau pe 
luncă. Lăncile grele erau înfipte cu coada în pământ, 
apoi se aplecau ca un gard spre vrăjmaş. 

Puşcaşii din rândul al doilea întindeau muschetele, 
între pătratele polcurilor se aduceau în mare grabă 
tunurile. Nici Bogustaw, nici Waldek, nici Israel nu se 
amăgeau; călărimea lor n-avea să ţină piept multă 
vreme celei polone, aşa că îşi puneau toată nădejdea în 
pedestrime şi tunuri. Polcurile călare se ciocniră în faţa 
pedestraşilor şi se întâmpla ceea ce prevăzuseră 
căpeteniile prusiene. 

Năvala călărimii lituaniene fu atât de năprasnică, 
încât vrăjmaşul numeros n-o putu opri şi primul steag de 
husari îi sparse cum sparge pana trunchiul copacului, 
înaintând fără să-şi rupă suliţele printre talazuri. 
Steguleţele de la sulițe se apropiau tot mai mult şi în 
curând caii husarilor se iviră din mulţimea prusienilor. 

— Fiţi gata! strigară polcovnicii din pătratele 
pedestrimii. 

La această poruncă, oştenii prusieni se proptiră 
bine pe picioare şi încordară braţele care ţineau lăncile. 
Tuturor le bătea inima ca un ciocan, fiindcă husarii 
spăimoşi scăpaseră din încleştare şi veneau în goană 
asupra lor. 

— Foc! se auzi iarăşi porunca. 

În al doilea şi al treilea rând al pătratului, pocniră 
muschetele. Fumul învălui oamenii. Încă o clipă, 
tropotul steagului se aude tot mai aproape. Acum, acum 
ajung!... Deodată, prin fum, primul şir de pedestraşi 
vede înainte, aproape deasupra capetelor, mii de copite, 
nări fremătânde şi ochi învăpăiaţi; răsună trosnetul 
lăncilor frânte, un strigăt uriaş sfâşie văzduhul; glasurile 
polone răcnesc: „Loveşte!” iar cele nemţeşti: „Gott 
erbarmne dich meiner!” 

Polcul e spart, strivit, dar din urmă încep să tragă 
tunurile. Sosesc în goană şi celelalte steaguri, încă o 
clipă şi fiecare se va izbi de o pădure de lănci, dar poate 
că nu toate vor răzbi potrivnicul, fiindcă nici unul nu are 
puterea de lovire a husarilor lui Wojnitowicz. Strigătele 
se înteţesc pe tot câmpul de bătaie. Nu se mai aude 
nimic. Din vâltoarea bătăliei încep să se desprindă iarăşi 
grupuri de pedestraşi galbeni din nu ştiu care polc, 
zdrobit şi acesta pesemne, şi s-o ia la goană. 

Călăreţii cenuşii îi urmăresc, tăindu-i şi călcându-i 
în picioarele cailor cu strigătul: 

— Lauda! Lauda! 


2 Doamne, îndură-te de mine (germ.). 

Jupân Wołodyjowski răzbise şi el al doilea pătrat de 
pedestraşi. 

Cu toate acestea, alte polcuri se mai împotrivesc; 
izbânda mai poate să încline de partea prusienilor, mai 
ales că lângă convoi stau în aşteptare încă două polcuri 
care pot îi chemate oricând, deoarece polonezii nu 
ajunseseră până la ele. 

Waldek îşi pierduse capul, Izrael nu mai era lângă 
el, pentru că fusese trimis cu călărimea, dar Bogustaw 
veghează, porunceşte tuturor, conduce lupta şi, văzând 
primejdia, îl repede pe jupân Bies după cele două 
polcuri. 

Jupân Bies dă pinteni calului şi într-o jumătate de 
ceas se întoarce fără calpac, cu spaima şi deznădejdea 
întipărite pe faţă. 

— Urdia pradă convoiul! strigă ajungând la 
Bogustaw. 

În aceeaşi clipă, la aripa dreaptă se aud urlete 
neomeneşti care se apropie din ce în ce mai mult. 

Deodată, se ivesc pâlcuri de călăreţi suedezi, 
gonind într-o harababură grozavă, urmaţi de pedestraşi 
fără arme şi fără pălării şi de carele trase de caii 
înfricoşaţi. Toţi se îndreaptă orbeşte dinspre convoi 
asupra propriilor pedestraşi. Dau peste ei, le strică 
rândurile şi-i răzbesc, mai ales că din faţă îi înghesuie 
călărimea lituaniană. 

— Hassun-bei a ajuns la convoi! strigă jupân 
Gosiewski cuprins de înflăcărare şi aruncă în luptă 
ultimele două steaguri ale sale asemenea celor doi şoimi 
de pe sceptru. 

În clipa când steagurile izbesc pedestrimea din faţă, 
propriile care o lovesc dintr-o parte. Ultimele pătrate 
crapă ca lovite de ciocan. Toată strălucitoarea oştire 
suedezo-prusiană se preschimbă într-o mulţime uriaşă în 
care călăreţii se amestecă tot mai mult cu pedestrimea. 
Se calcă unii pe alţii, se răstoarnă şi se îmbulzesc, 
lepădându-şi hainele şi armele. Călărimea îi respinge, îi 
taie şi-i striveşte, zdrobindu-i. Nu mai e numai o bătălie 
pierdută, ci un adevărat prăpăd, unul din cele mai 
cumplite din tot războiul acesta. 

Văzând că totul e pierdut, Bogustaw se hotărăşte să- 
şi scape propria piele şi ceva călărime. 

Cu sforţări supraomeneşti strânge în jurul lui câteva 
sute de călăreţi şi se furişează pe aripa stângă în josul 
râului. 

Izbutise să se smulgă din strânsoarea luptei, când 
celălalt Radziwilt, prinţul Michał Kazimierz, îl atacă 
dintr-o latură cu husarii lui şi-i spulberă pâlcul dintr-o 
izbitură. 

Risipiţi, fug care încotro, câte unul sau în grupe mai 
mici. Doar iuţeala cailor i-ar mai putea scăpa. 

Dar husarii nu-i urmăresc, lovind grosul pedestrimii 
învălmăşite pe care o hăcuiesc toate celelalte steaguri, 
aşa că oamenii prinţului aleargă pe luncă asemenea 
unui cârd de căprioare speriate. 

Călare pe murgul lui Kmicic, Bogustaw goneşte ca 
vijelia, străduindu-se zadarnic să adune lângă el măcar 
zece-cincisprezece oşteni. Nu-l mai ascultă nimeni; 
fiecare fuge pe socoteala lui, mulţumit că a scăpat din 
măcel şi că numai are nici un vrăjmaş înainte. 

Dar bucuria se dovedeşte nelalocul ei. Nu se 
depărtară nici o mie de paşi, când deodată izbucniră în 
faţa lor urletele tătarilor care se năpusteau dinspre râu, 
unde stătuseră pitiţi până atunci. 

Era jupân Kmicic cu ciambulul lui. Trăgându-se într- 
o parte, după ce adusese vrăjmaşul până la vad, se 
întoarse acum să taie drumul fugarilor. 

Văzând călăreţii împrăştiaţi, tătarii se răzleţiră şi ei 
într-o clipă, ca să-i prindă mai uşor şi vânătoarea 
începu. Câte doi-trei tătari aţineau calea unui raitier 
care rareori se apăra; de cele mai multe ori apuca 
rapiera de lamă şi o întindea cu mânerul spre potrivnici, 
cerşind îndurare. Dar tătarii, ştiind că nu puteau să-şi 
ducă prinşii acasă, lăsau în viaţă numai căpeteniile care 
puteau să se răscumpere; oşteanul de rând murea cu 
beregata retezată, nemaiputând să-l cheme în ajutor pe 
Dumnezeu. Celor care nu vroiau să se oprească, le 
înfigeau cuţitele în spinare, iar pe cei cărora le cădeau 
caii, îi prindeau cu arcanul. 

O vreme, Kmicic alergă pe câmpul de bătaie, 
zvârlind din şa călăreţii şi căutându-l cu ochii pe 
Bogusław; în cele din urmă, îl recunoscu după cal, după 
eşarfa albastră şi pălăria cu pene negre de struţ. 

O fâşie de fum albicios îl învăluia pe prinţ, deoarece 
mai înainte îl atacaseră doi nohai şi pe unul îl prăbuşise 
trăgând cu pistolul, iar pe celălalt îl străpunsese cu 
rapiera, după care, văzând o ceată mai mare apropiindu- 
se dintr-o parte şi pe Kmicic din cealaltă, îşi îmboldi 
calul cu pintenii şi fugi asemeni căpriorului urmărit de 
haita de ogari. 

Peste cincizeci de oameni se repeziră după el, dar 
nu toţi caii erau la fel de iuți, aşa că ceata se alungi ca 
un şarpe uriaş, al cărui cap era Bogustaw, iar gâtul - 
Kmicic. 

Prinţul se aplecă în şa; murgul părea că nu mai 
atinge pământul cu picioarele, alergând ca o rândunică 
neagră pe iarba verde; şargul lui Kmicic îşi întinsese 
gâtul ca un cocor, ciulise urechile şi parcă vroia să se 
smulgă din propria piele. Treceau pe lângă tufe 
singuratice de sălcii, crânguri şi pădurici de arin; tătarii 
rămâneau tot mai mult în urmă, iar ei goneau înainte. 
Kmicic aruncă pistoalele din coburi, ca să uşureze 
povara calului şi, cu ochii pironiţi pe Bogusław, cu dinţii 
strânşi, aproape întins pe grumazul şoimanului, îl 
împunse cu pintenii până când spuma care cădea pe jos 
se înroşi de sânge;. 

Dar depărtarea dintre el şi prinţ nu numai că nu 
scădea deloc, dar sporea şi mai mult. „Vai mie! gândi 
jupân Andrzej, calul ăsta nu poate fi ajuns de nici un 
bahmet!”. 

Şi când, după câteva sărituri, depărtarea crescu şi 
mai mult, se îndreptă în şa, dădu drumul săbiei să 
atârne de curea şi, ducându-şi mâinile pâlnie la gură, 
începu să strige cu glas de tunet: 

— Fugi, trădătorule, dinaintea lui Kmicic! Dacă nu 
azi, mâine tot o să cazi în mâna mea! 

Abia apucară vorbele să se stingă în văzduh, că 
prinţul, care le auzise, se uită repede înapoi şi, văzând 
că îl urmăreşte numai jupân Kmicic, făcu un ocol şi se 
aruncă asupra lui cu spada în mână. 

Jupân Andrzej scoase un strigăt de bucurie şi fără a- 
şi micşora iuţeala, înălţă sabia pentru a lovi. 

— Moarte, moarte! răcni prinţul. 

Şi vrând să izbească mai sigur, îşi struni calul. 

Când ajunse lângă el, Kmicic îşi ridică şargul în 
două picioare şi îşi încrucişa sabia cu rapiera. 

Se încleştară în aşa fel, încât cei doi făceau aproape 
un singur trup. Se auzi hârşâitul înfricoşător al fierului, 
iute ca gândul; nici o privire nu era în stare să 
urmărească mişcările fulgerătoare ale rapierei şi ale 
săbiei şi nici să-l deosebească pe prinţ de Kmicic. Uneori 
înnegrea pălăria lui Bogustaw, alteori lucea coiful lui 
Kmicic. Caii se învârteau pe loc unul lângă altul. 
Scrâşnetul paloşelor devenea tot mai cumplit. 

După câteva lovituri, Bogusław încetă să-şi mai 
dispreţuiască potrivnicul. Toate împunsăturile pe care le 
învățase de la meşterii francezi fură respinse. Sudoarea 
i se scurgea din belşug pe frunte, amestecându-se pe 
obraji cu pomăda, simţea că braţul drept începe să-i 
amorţească... Mai întâi fu cuprins de admiraţie, apoi de 
nerăbdare şi mânie, aşa că se hotări să sfârșească şi 
împunse grozav, de-i căzu pălăria din cap. 

Kmicic respinse cu atâta putere, că rapiera prinţului 
atinse crupa calului şi, înainte ca Bogusław să se 
acopere din nou, îi crestă fruntea cu vârful săbiei. 

— Christ! strigă prinţul nemţeşte. Şi se prăvăli pe 
iarbă cu faţa în sus. 

Jupân Andrzej rămase o clipă înlemnit, dar îşi reveni 
îndată; dădu drumul săbiei să atârne de curea, se 
închină, apoi descăleca şi, punând iarăşi mâna pe 

mâner, se apropie de prinţ. 

Arăta cu adevărat înfricoşător, palid de oboseală, cu 
buzele strânse şi cu ura întipărită pe faţă. 

lată că vrăjmaşul lui de moarte zăcea acum 
însângerat la picioarele lui, viu încă şi cu mintea 
întreagă, dar învins fără ajutorul şi armele nimănui. 

Bogustaw îl privea cu ochii larg deschişi, urmărind 
fiecare mişcare a biruitorului, iar când Kmicic se opri 
lângă el, strigă repede: 

— Nu mă ucide! Am să mă răscumpăr! 

În loc să-i răspundă, Kmicic îi puse piciorul pe piept 
şi apăsă cu toată puterea, după care îi rezemă vârful 
săbiei în gât, de i se adânci pielea sub ascuţiş; nu mai 
trebuia decât să-şi mişte mâna şi să împingă mai tare, 
dar nu-l ucise dintr-odată; voia să se sature privindu-l şi 
să-i facă moartea mai grea. Îşi înfipse privirile în ochii 
lui şi stătu ca leul deasupra bivolului doborât. 

Deodată prinţul, căruia îi curgea tot mai mult sânge 
din rana de la frunte adunându-se într-o băltoacă sub 
cap, vorbi încă o dată, dar cu glasul sugrumat, fiindcă 
piciorul lui jupân Andrzej îi strivea pieptul: 

— Fata... ascultă... 

La auzul acestor cuvinte, Kmicic îşi luă piciorul de 
pe pieptul prinţului şi ridică sabia. 

— Vorbeşte! îi spuse. 

Un răstimp, prinţul Bogustaw răsuflă adânc, în 
sfârşit, răspunse cu glasul ceva mai puternic: 

— Dacă mă ucizi, fata va pieri... Porunca a fost 
dată! 

— Ce-ai făcut cu ea? întrebă Kmicic. 

— Lasă-mă să plec şi ţi-o dau înapoi, îţi jur pe... 
Evanghelie... 

Jupân Andrzej se lovi cu palma peste frunte, se 
vedea cât de colo că luptă cu el însuşi şi cu gândurile; în 
cele din urmă, rosti: 

— Ascultă-mă, trădătorule! O sută de netrebnici ca 
tine aş da pentru un fir de păr din capul ei!... Dar pe tine 
nu te mai cred, nelegiuitule! 

— Pe Evanghelie! repetă prințul. Îți dau 
împuternicire în scris. 

— Fie şi aşa, îţi dăruiesc viaţa, dar nu-ţi dau drumul 
din mână. O să-mi dai în scris... Deocamdată am să te 
dau tătarilor mei să le fii rob. 

— Consimt! răspunse prinţul. 

— Ține minte! îl ameninţă jupân Andrzej. Rangul, 
oştile şi îndemânarea ta în mânuirea săbiei nu te-au 
putut apăra de braţul meu... Află că, ori de câte ori îmi 
vei sta în drum sau îţi vei călca făgăduiala, nu vei mai 
scăpa, de te-ar unge fie şi împărat al nemților... 
Cunoaşte cu cine ai de-a face! Te-am avut o dată în 
mână, iar acum te afli la picioarele mele! 

— Mi se întunecă mintea! spuse prinţul. Jupâne 
Kmicic, apa trebuie să fie pe aproape... Dă-mi să beau şi 
stropeşte-mi rana. 

— N-ai decât să crapi, ucigaş de părinte ce eşti! 
răbufni Kmicic. 

Dar prinţul, sigur acum de viaţa lui, cu toate că era 
rănit, îşi recapătă semeţia şi zise: 

— Prost mai eşti, jupâne Kmicic! Dacă mor eu, apoi 
şi ea... 

Nu mai putu isprăvi, buzele îi albiră. 

Kmicic se repezi să caute prin apropiere vreun şanţ 
sau vreo băltoacă. 

Prinţul leşină, dar se trezi curând; spre norocul lui, 
căci tocmai se oprise lângă el Selim, fiul agăi Gaza, 
stegar în ciambulul lui Kmicic, care văzând vrăjmaşul 
năclăit de sânge, era gata să-l ţintuiască la pământ cu 
sulița de la flamură. În această clipă de năprasnă, 
prinţul mai găsi în el atâta putere încât apucă vârful de 
fier, care nu era bine înţepenit, şi-l scoase de pe prăjină. 

Zgomotul acestei lupte scurte îl aduse înapoi pe 
jupân Andrzej. 

— Stai, fiu de căţea! strigă venind în fugă. 

La auzul glasului cunoscut, tătarul se lipi de 
grumazul calului de spaimă. Kmicic îi porunci să alerge 
după apă, iar el rămase alături de prinţ, fiindcă de 
departe se vedeau galopând Kiemliczii, Soroka şi întreg 
ciambulul care, după ce vânase toţi raitierii, se întorcea 
acum să-şi caute căpetenia. 

Zărindu-l pe jupân Andrzej, nohaii credincioşi îşi 
aruncară căciulile în sus cu strigăte tunătoare. 

Akbah-Ulan sări de pe cal şi începu să-i facă 
temenele, ducându-şi mâna la frunte, la buze şi la piept. 
Ceilalţi, ţâţâind tătărăşte din buze, priveau cu lăcomie la 
învins şi cu admiraţie la învingător; câţiva se duseră să 
prindă cei doi cai, şargul şi murgul, care alergau nu 
departe cu coamele în vânt. 

— Akbah-Ulan, spuse Kmicic, aceasta e căpetenia 
oştirii pe care am bătut-o astăzi, prinţul Bogustaw 
Radziwitt. Vi-l dăruiesc, să-l păziţi bine, fiindcă viu sau 

mort, veţi căpăta plată bună pentru el. Acum oblojiţi-l, 
puneţi-i laţul de gât şi duceţi-l în tabără! 

— Allah! Allah! îţi mulţumim, căpetenie. Îţi 
mulţumim, învingătorule! strigară tătarii într-un glas. 

Şi iarăşi se auziră ţâţâiturile a mii de buze. 

Kmicic porunci să i se aducă şoimanul, încalecă şi 
porni cu tătarii spre câmpul de bătaie. 

Zări de departe stegarii cu flamurile, dar în jurul lor 
erau foarte puţini oşteni, fiindcă ceilalţi plecaseră în 
urmărirea vrăjmaşului. Liota de slujitori trebăluia pe 
câmpul de luptă, jefuind morţii şi încăierându-se, ici şi 
colo, cu tătarii care făceau acelaşi lucru. Mai ales cei 
din urmă arătau de-a dreptul înfricoşători cu cuţitele şi 
mâinile năclăite de sânge până la cot. Semănau cu un 
stol de corbi coborâţi din înălţimi pe câmpul de bătaie. 
Râsetele sălbatice şi strigătele lor răsunau pe toată 
întinderea. 

Câţiva, strângând în dinţi cuţitele aburind de sânge, 
trăgeau cu amândouă mâinile de picioarele morţilor, 
unii îşi aruncau în joacă capetele retezate, alţii îşi 
încărcau  desagii, ridicau ca la bazar hainele 
însângerate, lăudându-le trăinicia, sau se uitau la 
armele cucerite. 

Kmicic trecu mai întâi pe câmpul pe care se 
ciocnise la început cu raitierii. Trupurile oamenilor şi ale 
cailor, sfârtecate de paloşe, zăceau împrăştiate peste 
tot. Acolo însă, unde steagurile tăiaseră pedestrimea, se 
înălţau claie peste grămadă, iar băltoacele de sânge 
închegat plescăiau ca noroiul sub copitele cailor. 

Pe aici era greu de trecut printre lăncile frânte, 

muschete, trupuri, care răsturnate şi mulţimea tătarilor 
care umblau de colo-colo. 

Jupân Gosiewski se afla mai departe pe vălul de 
apărare, avându-i alături pe prinţul stolnic Radziwil, 
Wojnittowicz, Wołodyjowski, Korsak şi alţi zece- 
doisprezece oameni. De pe această înălţime cuprindeau 
cu privirile întinderea până hăt! la marginile zării, 
putând să cântărească astfel însemnătatea propriei 
izbânzi şi a înfrângerii duşmanului. 

Când văzu căpeteniile, Kmicic îşi îmboldi calul, iar 
jupân Gosiewski, care era nu numai un războinic 
norocos, dar şi un om cinstit, fără pic de invidie în inima 
lui, abia-l zări, că începu să strige: 

— Uite că vine adevăratul victor! El a câştigat 
această bătălie, sunt cel dintâi care o spun în auzul 
tuturor. Domniile voastre, mulţumiţi-i lui jupân Babinicz, 
fiindcă dacă nu era el, nu puteam trece râul! 

— Vivat Babinicz! strigară câteva zeci de glasuri. 
Vivat, vivat! 

— Oştene, unde ai deprins meşteşugul războiului? îl 
întrebă hatmanul înflăcărat. Ai ghicit dintr-odată ce 
trebuie să faci. 

Kmicic nu răspunse, pentru că era tare trudit; se 
mulţumi să se încline în toate părţile, trecându-şi mâna 
peste faţa mânjită de sudoare şi fum. Ochii îi străluceau 
de o lumină neobişnuită, în vreme ce uralele nu mai 
conteneau. Pâlcurile veneau unul după altul şi care cum 
sosea, îşi unea glasurile strigând în cinstea lui Babinicz. 
Căciulile zburau în sus, cei care mai aveau pistoalele 
încărcate le descărcau acum. 


454 


Deodată, jupân Andrzej se înălţă în şa, şi ridicându- 
şi braţele, răcni cât putu de tare: 

— Vivat Jan Kazimierz, stăpânul şi părintele nostru 
milostiv! 

Strigătele se înălţară până la cer, de parcă începuse 
o nouă bătălie. Toţi fură cuprinşi de o înflăcărare fără 
margini. 

Prinţul Michał îşi desprinse sabia cu teaca bătută în 
diamante şi i-o dărui lui Kmicic, hatmanul îi puse pe 
umeri propria mantie de mare preţ, iar viteazul îşi înălţă 
iarăşi amândouă braţele şi strigă: 

— Vivat hatmanul nostru, căpetenia noastră 
biruitoare! 

— Crescat, floreat!” răspunseră oştenii în cor. 

După care începură să aducă flamurile cucerite şi 
să le înfigă în valul de pământ la picioarele căpeteniilor. 
Vrăjmaşul nu izbutise să păstreze nici una; erau toate 
aici: ale trupelor regulate din ţinuturile prusiene, ale 
şleahticilor şi cele suedeze, fluturând pe val în culori de 
curcubeie. 

— E una dintre cele mai mari izbânzi din acest 
război! strigă hatmanul. Izrael şi Waldek se află în robie, 
polcovnicii au pierit ori au căzut şi ei prinşi, oştirea 
spârcuită... 

Aici se întoarse către Kmicic: 

— Jupâne Babinicz, gândesc că domnia ta l-ai 
întâlnit pe Bogustaw în partea aceea... Ce se întâmplă cu 
el? 

Wołodyjowski începu şi el să se uite cu luare-aminte 


23 Să crească, să înflorească (lat.). 

în ochii lui Kmicic, iar acesta răspunse în grabă: 

— Prinţul Bogustaw a fost pedepsit de Dumnezeu 
cu mâna asta! 

Şi îşi întinse braţul drept, dar în clipa aceea micul 
viteaz i se aruncă în braţe: 

— Jędrek, strigă, ia să te văd! Dumnezeu să te 
binecuvânteze! 

— Tu mi-ai deprins mâna! răspunse jupân Andrzej 
înduioşat. 

Bucuria le fu întreruptă de prinţul stolnic. 

— Aşadar, ruda mea a murit? întrebă repede. 

— N-a murit, răspunse Kmicic, fiindcă i-am dăruit 
viaţa, dar e rănit şi prins de război. Uite că-l aduc nohaii 
mei. 

La aceste cuvinte, o mare uimire se răsfrânse pe 
faţa lui Wołodyjowski, iar ochii cavalerilor se îndreptară 
spre întinderea pe care se arătă o ceată de câteva zeci 
de tătari, care veneau fără grabă; după ce trecură de 
carele sfărâmate, se apropiară la treizeci-patruzeci de 
paşi de valul de apărare. 

Atunci văzură că tătarul din frunte ducea un prins; 
îl recunoscură cu toţii pe Bogusław; ce schimbătoare-i 
soarta omului!... 

El, unul din cei mai puternici magnați ai Republicii, 
el, care ieri mai visa la o ţărişoară neatârnată, numai a 
lui, el, prinţ al împărăției nemţeşti, mergea acum cu 
arcanul de gât, pe jos, lângă calul tătarului, fără pălărie, 
cu capul plin de sânge, legat cu o treanţă murdară. În 
inimile cavalerilor era atâta îndârjire împotriva acestui 
magnat, încât această înjosire cumplită nu stârni mila 

nimănui, dimpotrivă, aproape toate gurile strigară în 
aceeaşi clipă: 

— Moarte trădătorului! Să-l luăm în sabie! La 
moarte, la moarte! 

Prinţul Michat îşi acoperi ochii cu mâinile, căci cel 
înjosit astfel era un Radziwilt. Deodată, se făcu stacojiu 
şi strigă: 

— Domniile voastre, e ruda mea, sângele meu, iar 
eu nu mi-am cruțat viaţa şi averea pentru ţară! Acela 
care va ridica mâna asupra acestui nefericit, este 
duşmanul meu. 

Cavalerii tăcură numaidecât. 

Prinţul Michał era îndrăgit de toţi pentru bărbăţia, 
dăruirea şi credinţa faţă de ţară. Atunci când întreaga 
Lituanie căzuse în puterea  hiperboreenilor, el 
continuase să se apere la Nieswiez, iar în timpul 
războiului cu suedezii dispreţuise îndemnurile lui 
Janusz, se alăturase printre cei dintâi Confederaţiei de 
la Tyszowce, aşa că glasul lui găsi ascultare şi acum. În 
sfârşit, poate că nimeni nu vroia să se pună rău cu un 
magnat atât de puternic, destul că săbiile intrară înapoi 
în teacă, şi câţiva polcovnici, sprijinitori ai Radziwittilor, 
strigară: 

— Să-l scoatem din robia tătarilor! Republica să-l 
judece, să nu lăsăm paginii să-şi bată joc de un sânge 
atât de ales! 

— Să-l scoatem din robia tătarilor! repetă prinţul. O 
să găsim un alt ostatic în locul lui, iar răscumpărarea o 
s-o plătească el însuşi! Jupâne Wojniltowicz, porneşte-ţi 
oamenii şi ia-l cu sila, dacă nu se poate altfel! 

— Eu mă ofer ca ostatic! strigă jupân Gnoinski. 

Wołodyjowski se apropie de Kmicic şi-i zise: 

— Ce-ai făcut, Jedrek! O să scape cu faţa curată! 

Kmicic se zburli ca un râs rănit. 

— S-avem iertare, luminăţia ta! strigă. E prinsul 
meu! Eu i-am dăruit viaţa, dar numai după ce a jurat pe 
Evanghelia lui de eretic că-şi va împlini făgăduinţa şi, pe 
viaţa mea, nu va scăpa din mâinile în care l-am dat, 
înainte de a-şi respecta jurământul! 

Spunând acestea, strânse dârlogii şi se puse de-a 
curmezişul; firea-i viforoasă era gata să se dezlănţuie, 
deoarece faţa i se ascuţi, nările îi fremătară şi ochii 
începură să arunce fulgere. 

În acest timp, Wojnittowicz îşi îmboldi calul. 

— În lături, jupâne Babinicz! strigă. 

— În lături, jupâne Wojnitowicz! tună jupân 
Andrzej şi izbi cu mânerul săbiei calul lui Wojnitowicz 
cu o putere năprasnică, încât şoimanul se clătină pe 
picioare, ca lovit de plumb, şi se propti cu nările în 
pământ. 

Cavalerii  începură să lărmuiască, dar jupân 
Gosiewski ieşi înainte şi spuse: 

— Tăcere, domniile voastre! Luminăţia ta, cu 
puterea mea de hatman, aduc la cunoştinţa tuturor că 
prinţul este al lui jupân Babinicz şi oricine vrea să-l 
smulgă din mâinile tătarilor, trebuie să-i lase zălog 
învingătorului. 

Prinţul Michat îşi stăpâni mânia, se linişti şi întrebă 
întorcându-se spre jupân Andrzej: 

— Spune, domnia ta, ce vrei? 

— Să-şi ţină făgăduiala înainte de a scăpa din robie. 

— Şi-o va ţine după ce va scăpa. 

— Nu se poate! Nu mă încred în el! 

— Atunci îţi jur eu pentru el pe Sfânta Fecioară, la 
care mă închin, şi pe cuvântul meu de cavaler, că nu-şi 
va călca jurământul. Dacă nu va fi aşa, voi răspunde eu 
cu cinstea şi averea mea. 

— Îmi ajunge! spuse Kmicic. Să rămână ostatic 
jupân Gnoiński, pentru că altfel tătarii se vor împotrivi, 
iar eu mă mulţumesc cu cuvântul luminăţiei tale. 

— Îţi mulţumesc, jupâne cavaler! răspunse prinţul 
stolnic. Să nu-ţi fie teamă că-şi va recăpăta libertatea 
numaidecât, fiindcă am să-l dau în puterea hatmanului şi 
va rămâne prins până la judecata regelui. 

— Aşa va fi! încuviinţă hatmanul. 

Şi poruncindu-i lui Wojnittowicz să încalece pe alt 
cal, pentru că celalalt abia mai răsufla, îl trimise îndată 
cu jupân Gnoiński să-l aducă pe prinţ. 

Dar treaba nu era chiar atât de uşoară. Fură nevoiţi 
să ia prinţul aproape cu forţa, fiindcă Hassun-bei se 
împotrivea din răsputeri şi abia vederea lui jupân 
Gnoinski şi răscumpărarea de o sută de mii de taleri 
izbutiră să-l mai liniştească. 

Drept care, seara, prinţul Bogustaw se afla într-unul 
din corturile lui jupân Gosiewski. Aici fu oblojit cu grijă 
şi cei doi doftori care rămăseseră lângă el făgăduiră că 
va trăi, deoarece rana făcută cu vârful săbiei nu era 
prea primejdioasă. 

Wotodyjowski nu-l putea ierta pe Kmicic, că-l lăsase 
pe prinţ în viaţă şi, de supărare, îl ocoli toată ziua. Se 

întâlniră abia seara, când jupân Andrzej veni la el în 
cort. 

— Pe rănile lui Christos! strigă micul viteaz la 
vederea lui. Să-l laşi să trăiască pe trădătorul ăsta, de la 
oricine m-aş fi aşteptat, dar de la tine nu!... 

— Ascultă-mă şi pe mine, Michał, înainte de a mă 
osândi! răspunse Kmicic mohorât. Eram cu piciorul pe 
pieptul lui şi-i pusesem vârful săbiei în gât, dar ştii ce 
mi-a spus atunci mişelul?... Că poruncile au fost date şi 
Oleńka va fi ucisă la Taurogi dacă va muri el... Ce era să 
fac, nefericitul de mine! Am cumpărat viaţa ei cu viaţa 
lui... Ce era să fac? Pe crucea Mântuitorului! Ce era să 
fac? 

Aici începu să se tragă de ciuf şi să bată din picior, 
iar Wołodyjowski se gândi o vreme şi zise: 

— Îţi înţeleg deznădejdea... totuşi... vezi tu, ai lăsat 
în viaţă un trădător care poate să abată în viitor multe 
nenorociri asupra Republicii... Ce să mai vorbim, Jedrek! 
Astăzi te-ai acoperit de slavă, dar la sfârşit ai jertfit 
binele obştei pentru interesele tale. 

— Dar tu, tu ce-ai fi făcut, dacă ti-ar fi spus că viaţa 
jupâniţei Anna Borzobohata este în primejdie?... 

Wołodyjowski începu să  mişte avan din 
mustăcioară. 

— Eu nu vreau să-ţi slujesc drept pildă. Hm, ce-aş fi 
făcut eu?... Dar Skrzetuski, care are suflet de roman, nu 
l-ar fi iertat şi sunt sigur că Dumnezeu n-ar fi îngăduit să 
se verse sânge nevinovat din această pricină. 

— N-am decât să pătimesc eu. Pedepseşte-mă 
Doamne, nu după vina-mi grea, ci după mila ta... căci s-o 

fi osândit la moarte pe această porumbiţă... 

Kmicic îşi acoperi ochii cu mâinile: 

— Scăpaţi-mă, îngeri ai cerului! Niciodată, 
niciodată! 

— Acum, s-a întâmplat! spuse Wołodyjowski. 

La acestea, jupân Andrzej scoase hârtiile din sân: 

— Uite, Michał, ce-am dobândit. Asta-i porunca 
pentru  Sakowicz, asta-i către toţi polcovnicii lui 
Radziwił şi căpeteniile suedeze... l-am cerut să 
iscălească, deşi abia-şi putea mişca mâna... Prinţul 
stolnic a avut grijă... Asta înseamnă libertatea şi 
siguranţa ei! Pentru Dumnezeu, o să zac un an întreg în 
fiecare zi în formă de cruce, o să poruncesc să mă 
biciuiască cu harapnicul, voi zidi şi o biserică, dar n-am 
să-i jertfesc viaţa! N-am suflet de roman... prea bine! Nu 
sunt Cato, ca jupân Skrzetuski... prea bine! dar n-am s-o 
jertfesc! Nu, pe o sută de trăsnete! N-au decât să mă 
înfigă diavolii în frigare... 

Kmicic nu sfârşi, pentru că Wołodyjowski se repezi 
şi-i astupă gura cu mâna, strigând cu glas înfricoşat: 

— Nu huli, pentru că vei atrage asupra ei mânia 
dumnezeiască! Bate-te cu pumnii în piept şi căieşte-te! 
Hai, mai repede! 

Şi Kmicic începu să se izbească în piept: Mea culpa! 
Mea culpa, mea maxima culpa! În cele din urmă, bietul 
oştean izbucni în suspine, fiindcă nici el nu mai ştia cum 
e mai bine. 

Wotodyjowski îl lăsă să plângă în voie, apoi, când se 
mai linişti, îl întrebă: 

— Şi acum ce ai de gând să faci? 

— O să mă duc cu ciambulul acolo unde am fost 
trimis până hăt! aproape de Birze. Numai să se 
odihnească oamenii şi caii. Pe drum, dacă voi putea să 
mai vărs sângele câtorva eretici spre slava lui 
Dumnezeu, n-am să mă dau în lături. 

— Vei face foarte bine. Nu-ţi pierde curajul, Jedrek, 
Dumnezeu e milostiv! 

— Acum am să merg de-a dreptul. Ținuturile 
prusiene sunt fără pază, poate ici şi colo am să mai 
nimeresc peste vreo garnizoană suedeză. 

Jupân Michat oftă: 

— Ehei, ce-aş mai merge şi eu cu tine! M-aş grăbi 
ca spre rai! Dar trebuie să ascult porunca. Tu eşti fericit 
cu volintirii tăi... Jedrek, ascultă, frate!... Dacă le vei 
găsi pe amândouă... ai grijă şi de cealaltă, să nu sufere. 
Dumnezeu ştie, poate că tocmai ea mi-o fi scrisă. 

Spunând acestea, micul viteaz se aruncă în braţele 
lui jupân Kmicic. 


Capitolul XXVI 


Ajutate de Braun, Olenka şi Anusia scăpaseră de la 
Taurogi şi ajunseră cu bine la ceata spătarului, care se 
afla pe atunci la Olsza, aşadar nu prea departe de 
Taurogi. 

Bătrânul şleahtic, când le văzu pe amândouă 
sănătoase, mai întâi nu vru să-şi creadă ochilor, apoi 
plânse de bucurie şi fu cuprins de o înflăcărare 
războinică atât de mare, încât socotea că nu mai era nici 

o primejdie. De l-ar fi atacat nu numai Bogusław, ci 
însuşi regele Suediei cu toată oştirea lui, spătarul ar fi 
fost gata să-şi apere jupâniţele împotriva oricărui 
vrăjmaş. 

— Mai degrabă am să pier eu, spuse, decât să vi se 
clintească vouă un fir de păr. Nu mai sunt omul pe care 
l-aţi cunoscut la Taurogi şi gândesc că suedezii nu vor 
uita prea curând Girlakole, Jaswojnia şi vânătăile cu 
care au rămas la Rosienie. E adevărat că trădătorul 
Sakowicz ne-a atacat pe neaşteptate şi ne-a 
înspăimântat, dar uite că acum am iarăşi la îndemână 
câteva sute de săbii. 

Spătarul nu umfla lucrurile prea mult, pentru că era 
într-adevăr greu să recunoşti în el pe ostaticul 
descurajat de la Taurogi. Acum era alt om, parcă 
renăscuse; pe câmpul de luptă şi pe cal se simţea ca 
peştele în apă, şi pentru că era un oştean vrednic, îi 
bătuse într-adevăr de câteva ori pe suedezi. Se bucura 
de multă trecere prin împrejurimi, aşa că şleabhticii şi 
oamenii de rând se adunau cu dragă inimă în jurul lui; 
chiar şi din olaturile mai depărtate Billewiczii îi aduceau 
cete de câte cincisprezece sau chiar câteva zeci de cai. 

Pâlcul spătarului era alcătuit din trei sute de 
pedestraşi ţărani şi aproape cinci sute de călăreţi. Prea 
puţini dintre pedestraşi aveau flinte, cei mai mulţi erau 
înarmaţi cu coase şi furci; călărimea era întocmită din 
şleahtici mai răsăriţi care fugiseră cu slujitorii prin 
păduri, şi din aşezările mai sărăcăcioase. Armele lor 
erau mai bune decât ale pedestraşilor, deşi foarte 
felurite. Părugenii de la hamei le slujeau unora drept 

sulițe; alţii purtau arme poloneze bogate, dar adesea 
ieşite din uz; caii de soiuri şi iuţeală diferite nu erau 
deloc potriviţi pentru formaţiile de luptă. 

Cu asemenea oşteni spătarul putea să aţie calea 
podghiazurilor suedeze de recunoaştere, putea să atace 
chiar pâlcuri mai mari de călărime, să curețe pădurile şi 
satele de tâlharii ale căror cete numeroase, încherbate 
din fugari suedezi, prusieni şi lotri din partea locului, se 
îndeletniceau cu jaful, dar nu putea să atace nici un 
târg. 

Suedezilor însă le venise mintea la cap. Îndată după 
izbucnirea răscoalei în  Samogiţia şi Lituania, 
garnizoanele risipite prin sate fuseseră nimicite cu totul, 
aşa că acum, cei care scăpaseră cu viață stăteau mai 
degrabă prin oraşele întărite din care nu mai cutezau să 
iasă decât prin împrejurimi. În acest fel câmpurile, 
pădurile, satele şi târgurile mai mici, erau în puterea 
polonezilor, în schimb, în toate oraşele mai mari 
stăpâneau suedezii care nu puteau fi alungați cu una cu 
două. 

Pâlcul spătarului era unul dintre cele mai bune; 
altele nu puteau face nici măcar atât. Ce-i drept, la 
hotarul Letoniei, răzvrătiţii luptau cu atâta îndrăzneală, 
încât împresuraseră Birze de două ori, izbutind să pună 
stăpânire pe oraş, dar această izbândă de o clipă se 
datora faptului că de la Gardie strânsese toate oştile din 
olaturile învecinate cu Letonia, pentru a apăra Riga 
împotriva septentrionilor. 

Biruinţele-i strălucitoare şi rare în istorie 
îndreptăţeau convingerea că acest război se va isprăvi 

repede şi atunci în Samogiţia aveau să vie iarăşi oştile 
suedeze îmbătate de izbândă. De aceea, pădurile erau 
destul de sigure deocamdată şi cetele numeroase de 
răzvrătiți, care nu puteau face mare lucru, ştiau cel 
puţin că vrăjmaşul nu le va căuta prin desişul codrilor. 

lată de ce spătarul renunţă la gândul de a se 
ascunde în Codrul Biatowiejska; era şi destul de departe, 
iar pe drum se aflau multe oraşe, păzite de garnizoane 
puternice. 

— Dumnezeu ne-a dat o toamnă uscată, le spuse 
jupâniţelor, aşa că nu va fi prea greu să trăim sub Jove. 
Poruncesc să vă ridice un cortuleţ frumuşel, vă dau o 
femeie să vă slujească şi rămâneţi cu noi. În aceste 
vremuri, nu se află un loc mai ferit de primejdie ca 
pădurile. Billewieze a ars din temelii; conacele sunt 
atacate de tâlhari şi deseori chiar de podghiazurile 
suedeze. Unde vă puteţi adăposti mai bine, dacă nu la 
mine, care am câteva sute de săbii la îndemână? Iar mai 
târziu, când va începe zloata, o să găsesc vreo colibă în 
adâncul codrului. 

Jupâniţa Borzobohata se bucură foarte mult de 
asemenea propunere, fiindcă în polcul spătarului erau 
câţiva Billewiczi, cavaleri vrednici, iar pe de altă parte, 
se vorbea mereu că jupân Babinicz se îndrepta şi el spre 
aceste părţi. 

Anusia se aştepta ca după ce va sosi, îi va alunga 
într-o clipită pe suedezi, apoi... apoi se va împlini voia lui 
Dumnezeu. Oleńka socotea şi ea că e mai bine să 
rămână cu oştenii, voia doar să se depărteze de Taurogi, 
temându-se de urmărirea lui Sakowicz. 

— Să mergem spre Wodokty, spuse, acolo vom fi 
printre ai noştri. Dacă vom găsi conacul ars, ne mai 
rămân Mitruny şi toate aşezările şleahticilor din jur. Nu 
se poate să fie pustiit tot ţinutul. La caz de primejdie, ne 
vor apăra laudanienii. 

— Păi, toţi laudanienii au plecat cu Wołodyjowski! 
se împotrivi tânărul Jur Billewicz. 

— Au rămas bătrânii şi flăcăiandrii, la urma urmei, 
acolo până şi femeile sunt în stare să se apere la nevoie. 
Pădurile sunt tot atât de întinse ca şi aici; 
Domaszewiczii vânători sau Gosciewiczii afumaţi ne vor 
călăuzi în codrul Rogowska, unde nu ne poate găsi 
nimeni. 

— Iar eu, lăsându-mi carele şi pe voi la loc sigur, îi 
voi ataca, pe suedezi şi-i voi spârcui pe aceia care se vor 
apropia de marginea pădurii, spuse spătarul. Aşa mai zic 
şi eu. Nu mai avem ce face aici, acolo putem lupta cu 
mai mult folos. 

Cine ştie dacă spătarul nu primea cu atâta bucurie 
sfatul jupâniţei Aleksandra şi pentru că se temea de 
Sakowicz care, adus la deznădejde, putea să devie 
înfricoşător. 

Povaţa era totuşi destul de înţeleaptă, de aceea fu 
pe placul tuturor, aşa că spătarul porunci în aceeaşi zi 
pedestrimii să se strecoare prin păduri spre Krakinow 
sub conducerea lui Jur Billewicz. Două zile mai târziu, 
plecă şi el după ce se încredința mai întâi că de la 
Kiejdany şi Rosienie, printre care avea să treacă, nu 
ieşiseră niscaiva pâlcuri suedeze mai însemnate. 

Înaintau încet şi cu prevedere. Jupâniţele mergeau 

în căruţe ţărăneşti, iar uneori încălecau pe caii de care 
le făcuse rost spătarul. 

Anusia, căpătând în dar de la Jur o săbioară uşoară, 
şi-o atârnase la şold de eşarfa de mătase şi, cu căciuliţa-i 
pusă pe-o ureche, gonea steagul mai abitir ca un 
rotmistru. Îi plăcea tare mult marşul, săbiile strălucind 
în soare şi focurile aprinse la popasurile de noapte. 
Tinerele căpetenii şi oştenii nu mai puteau de dragul ei. 
Curajoasa jupâniţă trăgea cu coada ochiului în toate 
părţile şi îşi desfăcea cosiţele în timpul mersului, că să 
şi le împletească de câte trei ori pe zi pe malul pâraielor 
limpezi care-i ţineau loc de oglindă. Spunea deseori că 
ar vrea să vadă o bătălie ca să dea pildă de vitejie, dar în 
fapt nu-şi dorea deloc aşa ceva; voia doar să cucerească 
astfel inimile tinerilor luptători, ceea ce şi izbutise în 
mare parte. 

La rândul ei, Oleńka parcă renăscuse şi ea după 
plecarea de la Taurogi. Acolo se ofilea din pricina 
nesiguranţei şi a temerilor, pe când aici, în bungetul 
pădurii, nu mai era ameninţată de nici o primejdie. 
Aerul curat îi refăcea puterile. Vederea oştenilor 
înarmaţi, mişcarea şi lărmuiala taberei îi alinau ca un 
balsam sufletul chinuit. Şi ei îi plăcea marşul şi nu era 
nicidecum înfricoşată de primejdii, fiindcă şi în vinele ei 
curgea sânge de oştean. Arătându-se mai puţin oştenilor 
şi  neîngăduindu-şi să-şi joace calul pe dinaintea 
rândurilor, atrăgea mai puţin privirile asupra ei. În 
schimb, o respectau cu toţii. 

Chipurile mustăcioase ale oştenilor se luminau de 
zâmbet la vederea Anusiei, dar când Oleńka se apropia 

de foc, toate capetele se descopereau. Respectul se 
preschimbă cu timpul în admiraţie. Fireşte, erau destule 
inimi tinere care băteau pentru ea, dar ochii nu cutezau 
s-o privească în faţă ca pe ucraineanca negricioasă. 
Mergeau prin păduri şi tufărişuri, repezind adesea 
iscoade înainte şi abia a şaptea zi, noaptea târziu, 
ajunseră la Lubicz, care se afla la marginea Laudei, ca o 
poartă de intrare în acest ţinut. Caii erau atât de 
osteniţi, încât cu toată împotrivirea Olenkăi, nici vorbă 
să meargă mai departe, aşa că spătarul îi spuse 
jupâniţei să tacă din gură şi se opri aici pentru popasul 
de noapte. El şi cele două jupâniţe se culcară în casă, 
pentru că vremea era pâcloasă şi foarte rece. Printr-o 
întâmplare ciudată, conacul scăpase neatins. Vrăjmaşul 
îl cruţase pesemne din porunca prinţului Janusz 
Radziwitt, pentru că era al lui Kmicic, şi cu toate că mai 
târziu aflase că jupân Andrzej îl părăsise, uitase ori nu 
mai avusese când să dea alte porunci. Răzvrătiţii 
socoteau conacul tot o proprietate a Billewiczilor, iar 
tâlharii nu îndrăzneau să-şi facă de cap în coasta Laudei. 
Aşa că nu se schimbase nimic. Oleńka păşi cu un 
simţământ de durere şi amărăciune sub acest acoperiş. 
Cunoştea fiecare ungher, aproape toate amintindu-i de 
faptele nelegiuite ale lui Kmicic. Înaintea ei se află sala 
de ospeţe, împodobită cu portretele Billewiczilor şi cu 
tigvele animalelor vânate. Sparte de plumbi, tigvele 
atârnă încă în cuie, iar portretele sfâşiate de săbii 
privesc de pe pereţi cu asprime, spunându-i parcă: 
„Vezi, fată şi nepoată a noastră, el cu mâna-i întinată ne- 
a zdrenţuit înfăţişările pământeşti ale trupurilor care 

odihnesc demult în morminte. 

Oleńka simţea că nu va putea închide ochii în 
această casă pângărită. I se părea că prin colţurile 
întunecate ale încăperilor se  furişează stafiile 
înfricoşătoare ale tovarăşilor lui Kmicic, împrăştiind foc 
pe nări. Cât de repede trecuse acest om, pe care-l 
îndrăgise atâta, de la samavolnicie la fapte rele, de la 
fapte rele la nelegiuiri tot mai cumplite, de la tăierea 
portretelor la destrăbălare, la arderea Upitei şi a 
aşezărilor de la Wolmontowicze, la răpirea ei de la 
Wodokty, apoi la slujirea Radziwitilor şi la trădarea 
încununată de făgăduiala de a ridica mâna asupra 
regelui, asupra părintelui întregii Republici... 

Noaptea se scurgea înainte, dar somnul nu se lipea 
de genele nefericitei Oleńka. Toate rănile sufletului se 
deschideau iarăşi, chinuind-o îngrozitor. Obrajii îi 
ardeau din nou de ruşine; ochii rămâneau uscați, dar 
inima i se umplea de o jale nemărginită pe care nu putea 
s-o cuprindă... 

Jale după ce? După ce-ar fi putut să fie, dacă el ar fi 
fost altfel de om, dacă pe lângă năravurile, sălbăticia şi 
samavolnicia lui ar fi avut cel puţin un suflet cinstit, în 
sfârşit, dacă măcar ar fi păstrat măsura în nelegiuirile 
făptuite, dacă ar fi fost o margine pe care să n-o poată 
trece. Inima ei i-ar fi iertat atâtea... 

Anusia văzu chinul prietenei şi-i înţelese pricinile, 
fiindcă spătarul îi destăinuise mai demult întreaga 
istorie, aşa că având o fire simţitoare, se apropie de 
Billewiczowna şi, încolăcindu-şi braţele de gâtul ei, 
spuse: 

— Oleńka, tu te zvârcoleşti de durere în casa asta... 

La început, Oleńka nu vru să vorbească, începu să 
tremure din tot trupul, ca o frunză de plop, şi suspine 
deznădăjduite i se smulseră din piept. Apucând cu 
putere mâinile Anusiei, îşi sprijini capul bălai pe umărul 
ei şi se scutură de plâns ca o tufă în bătaia vântului. 

Anusia trebui să aştepte multă vreme până să se 
liniştească; în sfârşit, când se mai potoli, îi spuse încet: 

— Oleńka, hai să ne rugăm pentru el... 

Dar jupâniţă îşi acoperi ochii cu mâinile: ... 

— Nu... pot!... rosti cu greutate. 

Şi după o clipă, aruncându-şi pe spate părul care-i 
căzuse pe frunte, vorbi cu glasul întretăiat: 

— Vezi... nu pot... Tu eşti fericită!... Babinicz al tău 
e cinstit, plin de slavă... înaintea lui Dumnezeu... şi a 
ţării... Tu eşti fericită. Mie nu-mi este îngăduit nici 
măcar să mă rog... Aici, pretutindeni văd numai sânge 
omenesc... şi mormane de dărâmături! Dacă măcar ţara 
nu şi-ar fi trădat-o şi nu s-ar fi oferit să-l vândă pe 
rege!... La Kiejdany... îl iertasem de toate... pentru că m- 
am gândit... pentru că ţineam la el... din toată inima!... 
Dar acum nu pot... O, Dumnezeule milostiv, nu pot!... 
Mai bine muream... şi eu şi el! 

La aceasta, Anusia: 

— Pentru orice suflet e îngăduit să te rogi, 
deoarece Dumnezeu e mai îndurător decât oamenii şi 
cunoaşte pricini pe care oamenii de multe ori nu le ştiu. 

Spunând acestea, îngenunche pentru rugăciune, iar 
Oleńka se întinse în formă de cruce şi stătu aşa până 
dimineaţa. 

A doua zi, vestea că spătarul Billewicz se află în 
Lauda se răspândi ca fulgerul prin împrejurimi şi 
grăbiră să-l întâmpine cu toții. Din pădurile 
înconjurătoare veniră bătrânii încovoiaţi şi femeile cu 
copii mici. Doi ani încheiaţi nu arase şi nu semănase 
nimeni câmpurile, iar aşezările erau în parte arse şi 
pustiite. Locuitorii trăiau prin păduri. Bărbaţii în 
puterea vârstei plecaseră cu Wołodyjowski sau cu alte 
cete, doar copilandrii îşi mai păzeau şi apărau avutul, şi- 
l apărau bine dar la adăpostul codrilor. 

De aceea, îl întâmpinau pe spătar ca pe un 
izbăvitor, plângând de bucurie, fiindcă aceşti oameni 
simpli credeau că, de vreme ce spătarul a venit şi 
jupâniţa se întoarce la vechiul cuib, s-a isprăvit cu 
războiul şi nenorocirile. Aşa că începură să revină la 
aşezările lor, mânându-şi vitele aproape sălbatice prin 
desişurile pădurii. 

Suedezii se aflau într-adevăr nu prea departe, 
apăraţi de întărituri la Poniewiez, dar gândindu-se la 
pâlcul spătarului şi la celelalte cete din împrejurimi, 
care puteau fi chemate la nevoie, laudanienii nu se mai 
temeau de ei. 

Jupân Tomasz plănuia chiar să dea năvală asupra 
lor, ca să curețe tot olatul, dar voia să-şi întărească 
steagul cu noi luptători şi mai ales să facă rost de flinte 
pentru pedestraşi de la Domaszewiczii vânători care le 
ascunseseră prin codri; între timp, cerceta tot ţinutul, 
trecând de la un sat la altul. Priveliştea nu era deloc 
îmbucurătoare. La Wodokty, conacul şi jumătate din sat 
arseseră; Mitruny de asemenea. Aşezările Butrymilor de 

la Wolmontowicze, pârjolite mai demult de Kmicic, se 
refăcuseră după pojar şi, printr-o întâmplare 
neînţeleasă, scăpaseră întregi, în schimb, Drozejkany şi 
Mozgi Domaszewiczilor erau una cu pământul; Pacunele 
arsese pe jumătate, Morozy cu totul, iar Goszczuny 
avusese cea mai crudă soartă, deoarece o bună parte 
din săteni fuseseră ucişi, iar bărbaţilor, bătrâni şi 
copilandri de zece-doisprezece ani, li se tăiaseră mâinile 
din porunca polcovnicului Rosa. 

Atât de cumplit călcase războiul Lauda, asemenea 
urmări avusese trădarea prinţului Janusz Radziwilt. 

Înainte însă ca spătarul să  isprăvească 
recunoaşterea şi să-şi pună pe picioare steagurile de 
pedestraşi,  sosiră iarăşi veşti,  îmbucurătoare şi 
năprasnice în acelaşi timp, care făcură ocolul ținutului 
de la o aşezare la alta. 

Jurek Billewicz, care plecase în cercetare cu un 
podghiaz de câteva zeci de cai la Poniewiez şi prinsese 
câţiva suedezi, află cel dintâi de bătălia de la Prostki. 
Apoi ştirile se înmulţiră şi odată cu ele amănuntele care 
de care mai însorite şi mai de necrezut. 

— Jupân Gosiewski, se zvoni, i-a înfrânt pe graful 
Waldek, pe Izrael şi pe prinţul Bogustaw. Oştirea a fost 
nimicită, iar căpeteniile luate în robie! Ținuturile 
prusiene sunt o mare de flăcări! 

După câteva săptămâni oamenii începură să repete 
alt nume de groază: Babinicz. 

— Biruinţa de la Prostki i se datoreşte lui Babinicz! 
se vorbea în toată Samogiţia. 

— Babinicz l-a rănit pe prinţul Bogusław şi l-a luat 

prins. 

Şi mai departe: 

— Babinicz arde Prusia electorului şi înaintează ca 
prăpădul spre Samogitia, tăind şi lăsând numai 
pământul şi cerul în urma lui. 

În sfârşit: 

— Babinicz a ars Taurogi. Sakowicz a fugit şi se 
ascunde prin păduri... 

Întâmplarea din urmă se petrecuse, prea aproape; 
ca să rămână îndoielnică multă vreme. Vestea se adeveri 
în curând. 

În tot acest răstimp, de când începuseră să 
sosească veştile, Anusia Borzobohata parcă nu mai ştia 
ce face, râdea şi plângea cu schimbul, bătea din picior, 
când i se părea că cineva nu crede, şi repeta tuturor 
celor care voiau sau nu să asculte: 

— Eu îl cunosc pe jupân Babinicz! El m-a adus la 
jupân Sapieha de la Zamosc. E cel mai mare războinic 
din lume. Nu ştiu dacă jupân Czarniecki îi poate sta 
alături. Slujind sub conducerea lui jupân Sapieha, l-a 
făcut de râs pe prinţul Bogustaw în prima campanie... El 
şi nu altcineva, nu mai încape nici o îndoială, l-a rănit la 
Prostki. O să-l înveţe el minte pe Sakowicz şi pe încă 
zece ca Sakowicz!... Într-o lună de zile, o să-i măture pe 
suedezi din toată Samogiţia. 

Spusele ei începură să se adeverească destul de 
repede. Nu se mai îndoia nimeni că spăimosul războinic 
înainta dinspre Taurogi spre miazănoapte. 

La Koltynie îl bătu pe polcovnicul Balton şi-i căsăpi 
oştenii, la Wornie tăie pedestrimea suedeză care se 

retrăgea spre Telsze; la Telsze dădu o bătălie mai mare 
cu doi polcovnici, Norman şi Hudenski6ld, în care cel 
din urmă căzu, iar Norman cu cei care scăpaseră cu 
viaţa nu se opri decât la Zagory, lângă hotarul 
Samogiţiei. 

De la Telsze, Babinicz porni spre Kurszany, gonind 
înaintea lui cetele suedeze mai mici care se ascundeau 
sub aripa garnizoanelor mai mari. 

Numele biruitorului răsuna de la Taurogi şi Pataga 
până la Birze şi Witkomierz. Cruzimea cu care îi 
urmărea pe suedezi ajunse de pomină; se spunea că 
oastea lui, alcătuită la început dintr-un mic ciambul de 
tătari şi un steag de volintiri, creşte de la o zi la alta, 
fiindcă toţi aleargă spre el, toate cetele se unesc cu el şi, 
conduse cu mână de fier, se aruncă asupra vrăjmaşului. 

Minţile tuturor erau atât de prinse de izbânzile lui, 
încât ştirea înfrângerii pe care jupân Gosiewski o 
suferise la Filipów, luptând împotriva lui Szteinbok, 
trecu aproape neluată în seamă. Babinicz era mai 
aproape, aşa că toată lumea se gândea la el. 

Anusia îl implora în fiecare zi pe spătar să lupte 
alături de faimosul războinic. O sprijinea şi Oleńka, îl 
zoreau şi şleahticii dornici să-l cunoască. 

Dar nu era lucru uşor. Mai întâi că Babinicz era în 
altă parte, iar în al doilea rând, dispărea adesea, de nu 
se mai auzea nimic de el săptămâni întregi, apoi ieşea 
iarăşi la iveală odată cu vestea unei noi biruinţe; pe de 
altă parte, pâlcurile şi garnizoanele suedeze din târguri 
şi oraşe, fugind dinaintea lui, împânziseră toate 
drumurile; în sfârşit, dincolo de Rosienie se ivi Sakowicz 

în fruntea unei cete însemnate. Veştile glăsuiau că 
distruge totul în calea lui, chinuind şi omorând oamenii 
pe care-i întreba de pâlcul lui Billewicz. 

Aşa că spătarul nu numai că nu putea porni spre 
Babinicz; dar se temea că în curând avea să se simtă 
destul de strâmtorat în Lauda. 

Neştiind ce să facă, i se încredința lui Jurek 
Billewicz că ar vrea să se retragă spre răsărit în pădurea 
Rogowska. Jurek se înfăţişă îndată cu noutatea la 
Anusia, iar aceasta se duse drept la spătar. 

— Unchiule drag, îi spuse, fiindcă aşa-i zicea 
întotdeauna când voia să scoată ceva de la el, am auzit 
că trebuie să fugim de aici. Nu e ruşine oare pentru un 
oştean atât de cunoscut să o ia la sănătoasa la vestea 
sosirii vrăjmaşului? 

— Domnia ta trebuie să-ţi bagi nasul prin toate 
oalele! răspunse spătarul îngrijorat. Asta nu-i treaba 
domniei tale. 

— Bine, atunci n-aveţi decât să daţi bir cu fugiţii, că 
eu voi rămâne aici. 

— Ca să te vâneze Sakowicz? Ai să vezi! 

— Sakowicz n-o să pună mâna pe mine, pentru că 
mă va apăra jupân Babinicz. 

— De unde să ştie el unde te afli domnia ta? Am 
spus o dată că nu putem răzbate până la el. 

— Dar el poate să vină la noi. Eu sunt prietenă cu 
el; dacă aş putea să-i trimit o scrisoare, sunt sigură că ar 
veni aici, după ce mai întâi l-ar bate pe Sakowicz. El m-a 
şi îndrăgit puţin şi nu-mi va refuza ajutorul. 

— Cine se va încumeta să ducă scrisoarea? 

— Am putea-o trimite printr-un ţăran... 

— Nu strică, nu strică, oricum nu strică. Oleńka are 
mintea ascuţită, dar văd că nici domnia ta nu duci lipsă. 
Chiar dacă între timp vom fi siliţi să ne ascundem în 
pădure dinaintea unui vrăjmaş mai puternic, tot e mai 
bine ca Babinicz să vie prin părţile noastre, fiindcă astfel 
ne vom uni mai repede cu el. Încearcă, jupâniţă. Cât 
despre trimişi, o să se găsească oameni de nădejde... 

Anusia încercă bucuroasă şi în aceeaşi zi găsi doi 
amatori, dintre care nici unul nu era ţăran, pe Jurek 
Billewicz şi pe Braun. Amândoi aveau să primească 
aceeaşi scrisoare, aşa că unul din ei tot avea să ajungă 
să i-o dea lui Babinicz. Mai multă bătaie de cap avu 
Anusia cu alcătuirea scrisorii care, în cele din urmă, 
suna după cum urmează: 

„Aflându-mă în mare primejdie, iţi scriu domniei 
tale, dacă-ţi mai aminteşti de mine — deşi mă îndoiesc, 
pentru că ce rost ar avea să-ți aminteşti — chemându-te 
să-mi vii în ajutor. Numai datorită bunăvoinţei pe care 
domnia ta mi-ai arătat-o pe drumul de la Zamość, cutez 
să nădăjduiesc că nu mă vei părăsi în nenorocire. Mă 
aflu cu pâlcul lui jupân Billewicz, spătarul de Rosienie, 
care mi-a dat adăpost, fiindcă am scăpat-o pe ruda lui, 
jupânița Aleksandra, din robie de la Taurogi. Şi pe el şi 
pe noi amândouă ne împresoară din toate părțile 
vrăjmaşul, anume suedezii şi un oarecare jupân 
Sakowicz, de stăruinţele păcătoase ale căruia am fost 
nevoită să fug şi să caut adăpost în tabără. Ştiu că 
domnia ta n-ai ținut la mine, cu toate că Dumnezeu mi-e 
martor că nu ţi-am făcut nici un rău şi totdeauna ţi-am 

dorit şi-ţi doresc numai binele. Chiar dacă nu ţii la mine, 
mântuie o biată orfană din ghearele cumplite ale 
vrăjmaşului, şi Dumnezeu te va răsplăti însutit, în timp 
ce eu mă voi ruga pentru domnia ta, pe care astăzi te 
numesc ocrotitorul meu cel bun, iar după aceea până la 
sfârşitul zilelor te voi socoti izbăvitorul meu...” 

Când trimişii părăsiră tabăra, Anusia, gândindu-se 
la primejdiile care-i ameninţă, începu să se teamă 
pentru viaţa lor şi dori să-i oprească neapărat. Îl rugă cu 
lacrimi în ochi pe spătar să nu le îngăduie să plece, 
pentru că scrisorile puteau fi duse de ţărani care s-ar fi 
strecurat şi mai lesne. 

Dar Braun şi Jurek Billewicz se încăpăţânară, şi 
orice stăruinţă se dovedi de prisos. Şi unul şi celălalt 
voiau să se întreacă în credinţă, deşi nici unul nu 
prevedea ce-l aşteaptă. 

Deoarece, o săptămână mai târziu, Braun căzu în 
mâinnile lui Sakowicz, care porunci să-l jupoaie de piele, 
iar bietul Jurek fu împuşcat dincolo de Poniewiez, în 
timp ce fugea dinaintea unui podghiaz suedez. 

Amândouă scrisorile căzură în mâna vrăjmaşului. 


Capitalul XXVII 


După ce-l prinse pe Braun şi-l jupui de piele, 
Sakowicz se înțelese numaidecât cu  polcovnicul 
Hamilton, un englez aflat în slujba suedezilor şi 
căpetenie la Poniewiez, să atace împreună pâlcul 
spătarului Billewicz. 

Babinicz tocmai îşi pierduse urma prin păduri şi de 
vreo douăsprezece zile nu se mai auzise nimic de el. 
Dealtfel, Sakowicz nu s-ar mai fi temut de apropierea 
lui. Cu tot curajul lui, avea într-adevăr o frică aproape 
instinctivă de Babinicz, dar acum era gata să piară, 
numai să se răzbune. După fuga Anusiei, turbarea îi 
chinuia sufletul fără încetare. Socotelile înşelate şi 
mândria rănită îl făceau să-şi piardă minţile, dar suferea 
şi din pricina dragostei. La început, voia s-o ia pe Anusia 
de soţie, numai pentru moşiile lăsate de primul logodnic, 
jupân Podbipięta, dar mai apoi o îndrăgise peste poate, 
cum numai un om de felul lui era în stare. Ajunsese până 
acolo încât el, care nu se temea de nimeni pe lume afară 
de Bogustaw, el, care-i înlemnea pe oameni cu o privire, 
se uita ca un câine în ochii acestei jupâniţe, i se 
supunea, îi îndura toanele şi îndeplinea toate voile, 
străduindu-se să-i ghicească gândurile. 

lar Anusia profitase cu vârf şi îndesat de înrâurirea 
pe care o avea asupra lui, amăgindu-l cu vorbe şi priviri, 
se folosise de el ca de o unealtă şi în cele din urmă îi 
trădase. 

Sakowicz făcea parte din acel soi de oameni care 
socotesc că tot ce le aduce folos este bun şi cinstit, răul 
şi vina însemnând pentru ei numai ceea ce-i păgubea. 
Aşadar, în ochii lui, Anusia săvârşise cea mai cumplită 
nelegiuire, pentru care nici o pedeapsă nu era prea 
mare. Dacă s-ar fi întâmplat altcuiva aşa ceva, starostele 
ar fi râs şi l-ar fi batjocorit, dar fiind vorba de el, mugea 
ca o fiară înjunghiată şi nu se gândea decât la 
răzbunare. Voia să pună mâna pe vinovată, vie sau 

moartă. Nici vorbă, ar fi preferat-o vie, fiindcă astfel şi- 
ar fi putut răzbuna ruşinea de cavaler, dar chiar dacă ar 
fi murit în timpul luptei, nu i-ar fi păsat prea mult, numai 
să nu fie a altuia. 

Vrând să fie sigur de izbândă, trimise la spătar un 
om de-al lui cu o scrisoare chipurile de la Babinicz, în 
care îl vestea în numele celui din urmă că se va înfăţişa 
la Wolmontowicze într-o săptămână. 

Spătarul se lăsă înşelat cu uşurinţă şi, încrezându- 
se în puterea de neînvins a lui Babinicz, nu făcu o taină 
din venirea acestuia. El însuşi se statornici la 
Wolmontowicze şi răspândi pretutindeni vestea, iscând 
mare frământare în toată Lauda. Locuitorii se întoarseră 
de prin păduri, mai întâi pentru că toamna era pe 
sfârşite şi începea frigul, iar în al doilea rând, pentru că 
toţi erau curioşi să-l vadă pe vestitul războinic. 

În această vreme, dinspre Poniewiez se apropiau de 
Wolmontowicze suedezii lui Hamilton, iar dinspre 
Kiejdany se strecura ca lupul Sakowicz. 

Cel din urmă nici nu bănuia că după el se furişa tot 
ca lupul altcineva care avea obiceiul să apară acolo 
unde era aşteptat mai puţin. 

Kmicic n-avea cum să ştie că Oleńka se afla cu 
pâlcul lui Billewicz. La Taurogi, pe care-l trecuse prin 
foc şi sabie, auzise că fugise împreună cu jupâniţa 
Borzobohata, dar presupunea că se îndreptaseră spre 
Codrul Białowieska, unde se ascunsese jupâneasa 
Skrzetuska şi multe alte soţii şi copile de şleahtici. De 
altminteri, putea să-şi închipuie şi singur, ştiind că 
bătrânul spătar plănuia de mult să-şi ascundă nepoata în 

aceste păduri neumblate. 

Jupân Andrzej era nespus de îngrijorat ca n-o găsise 
la Taurogi, dar, pe de altă parte, se bucura că scăpa din 
mâinile lui Sakowicz găsindu-şi un adăpost sigur până la 
sfârşitul războiului. 

Neputând să se ducă îndată după ea, hotări să-l 
hărţuiască pe vrăjmaş în Samogiţia şi să-l spârcuie 
până.-l va nimici cu totul. Norocul îl însoțea pretutindeni. 
De o lună şi jumătate, izbânzile urmau una după alta, 
poporenii înarmaţi veneau atât de mulţi la el, încât în 
scurtă vreme ciambulul de tătari nu mai alcătuia decât 
un sfert din pâlcul lui. În cele din urmă, stârpi vrăjmaşul 
din toată partea de apus a Samogiţiei şi, auzind de 
Sakowicz, cu care avea de încheiat socoteli mai vechi, 
veni în locurile de altădată şi porni pe urmele lui. 

În acest fel, ajunseră amândoi în apropierea 
aşezărilor din Wolmontowicze. 

Spătarul, care mai înainte stătuse nu prea departe, 
se afla acolo de o săptămână şi nici măcar nu bănuia ce 
oaspeţi înfricoşători avea să aibă în curând. 

Până când, într-o seară, copilandrii Butrymilor, care 
păşteau caii dincolo de Wolmontowicze, dădură de ştire 
că un pâlc de oaste ieşise din pădure şi se apropia 
dinspre miazăzi. Totuşi spătarul era un oştean cu prea 
multă experienţă, ca să nu ia nici o măsură de 
prevedere. Aşeză o parte din pedestraşi, care făcuseră 
rost de flinte de la Domaszewiczi, prin casele refăcute 
nu demult, iar pe ceilalţi îi rândui la intrarea în sat, în 
timp ce el se opri cu călărimea înapoia îngrăditurilor, pe 
păşunea care se întindea până la râu. Spătarul făcea 

toate acestea şi pentru că voia să-l laude Babinicz, pe 
care-l credea foarte priceput în asemenea meşteşug, 
poziţia lui era însă cu adevărat destul de puternică. 

Satul, ars de Kmicic, ca să răzbune moartea 
tovarăşilor de arme, începuse să se refacă îndată, dar 
pentru că războiul cu suedezii întrerupsese lucrările, 
gonind locuitorii prin codri, pe uliţa mare erau 
îngrămădite o mulţime de trunchiuri, grinzi şi scânduri. 
Stive întregi se înălţau lângă poarta de intrare în sat şi 
pedestrimea, oricât de puţin muştruluită, putea să se 
apere multă vreme înapoia lor. 

Oricum, ferea călărimea de primul iureş. Spătarul 
dorea atât de mult să-şi arate cunoştinţele ostăşeşti faţă 
de  Babinicz, încât trimise şi un podghiaz în 
recunoaştere. 

Nu mică-i fu mirarea în clipa dintâi şi înfricoşarea 
când auzi împuşcături în depărtare, dincolo de pădurice, 
şi văzu podghiazul ivindu-se în galop pe drum, urmărit 
îndeaproape de o groază de duşmani. 

Spătarul dădu fuga numaidecât spre pedestrime, să 
împartă ultimele porunci, iar în acest timp, din pădurice 
începură să iasă cetele vrăjmaşe, îndreptându-se ca un 
nor de lăcuste spre Wolmontowicze; armele străluceau 
în lumina soarelui care apunea. 

Păduricea nu era prea departe, aşa că, în curând, 
călărimea duşmană porni în galop, vrând să treacă în 
goană dincoace de poartă, dar focul neaşteptat al 
pedestrimii o ţintui pe loc. Primele rânduri se retraseră 
în neorânduială şi numai câţiva călăreţi ajunseră lângă 
îngrăditură. 

În acest timp, spătarul îşi veni în fire şi, repezindu- 
se la călărime, porunci tuturor care aveau pistoale sau 
flinte să ajute pedestrimea. 

Dar se vede că vrăjmaşul avea şi el muschete, 
fiindcă după prima năvală începu să tragă cu furie, deşi 
fără nici o rânduială. 

Focul se înteţea sau slăbea de amândouă părţile, 
plumbii ajungeau şuierând până la pedestrime, răpăiau 
în pereţii caselor, garduri şi grămezile de scânduri; 
fumul se întindea deasupra aşezărilor, iar mirosul de 
pulbere umplea văzduhul. 

Anusia avea ce-şi dorise, o bătălie. 

Amândouă jupâniţele încălecaseră de la început pe 
cai din porunca spătarului, ca la nevoie, dacă puterea 
vrăjmaşului s-ar fi dovedit prea mare, să fugă odată cu 
luptătorii. De aceea se aflau în rândurile dinapoi ale 
călărimii. 

Cu toate că avea săbioara la şold şi calpacul de râs 
pe cap, Anusiei i se făcu inima cât un purice în prima 
clipă. Ea, care se descurca de minune cu oştenii, nu mai 
găsea nici o fărâmă de energie acum când trebuia să se 
întâlnească pe câmpul de luptă cu fiii Bellonei. Şuieratul 
şi plesnetul plumbilor o înspăimântau; forfota, goana 
trimişilor, pocnetul muschetelor şi gemetele răniților o 
făceau să-şi piardă cumpătul, iar mirosul de pulbere îi 
îngreuia răsuflarea. Simţi un gol în măruntaie şi i se 
făcu rău, faţa îi păli ca ceara şi începu să se zbată şi să 
piuie ca un copil, până când un oştean, tânărul Olesza 
din Kiemnary, fu nevoit s-o ia în braţe. O strângea însă 
cu putere, mai puternic chiar decât trebuia, şi ar fi fost 

gata s-o strângă aşa până la sfârşitul lumii. Ceilalţi 
oşteni începură să râdă. 

— Iată cavalerul în fustă! se auziră glasuri. Trebuie 
să pună găinile pe ouă şi să le smulgă fulgii! 

Iar alţii strigau: 

— Jupâne Olesza, ţi-a căzut pavăza în braţe, dar ai 
grijă că săgeata lui Cupidon te va străpunge şi mai 
uşor!... 

Şi voia bună se înstăpâni printre oşteni. Alţii 
preferau să se uite la jupâniţă Aleksandra, care se purta 
cu totul altfel. La început, când câţiva plumbi ţiuiră prin 
apropiere, păli şi ea, neputându-se stăpâni să nu-şi plece 
capul şi să nu închidă ochii. Curând însă, sângele 
ostăşesc începu să-i clocotească în vine şi, 
împurpurându-se ca un trandafir, înălţă capul şi privi 
fără frică înainte. Nările-i fremătânde trăgeau parcă 
lacome în piept mirosul de pulbere şi, pentru că la 
poartă fumul se îndesea tot mai mult şi acoperea 
priveliştea, curajoasa jupâniţă, văzând că mai-marii 
cetelor pleacă înainte, ca să urmărească mai bine 
desfăşurarea bătăliei, porni şi ea cu ei, aproape fără să 
se gândească la ceea ce face. Printre călăreţi se auziră 
murmure de laudă. 

— Oho, iată o soţie potrivită pentru un oştean, iată 
un volintir pe cinste! 

— Vivat Billewiczowna! 

— Domniile voastre, să arătăm şi noi ce putem, 
fiindcă înaintea unor asemenea priviri merită! 

— Nici amazoanele nu au întâmpinat cu mai mult 
curaj focul muschetelor! strigă unul dintre tineri, uitând 

că amazoanele trăiseră înainte de inventarea prafului de 
puşcă. 

Era timpul să isprăvească. Pedestrimea luptase cu 
vrednicie şi hostes erau împuţinaţi. 

Ce-i drept, călărimea vrăjmaşului nu izbutea nimic. 
Da năvală mereu, se apropia de poartă, dar după salva 
de împuşcături se retrăgea învălmăşită. Şi asemenea 
talazului care, revărsându-se pe malul neted, lasă în 
urmă scoici, pietricele şi câte un peşte mort, tot aşa, 
după fiecare; atac, înaintea porţii rămâneau zece- 
cincisprezece trupuri de oameni şi cai pe drum. 

În cele din urmă, atacurile încetară. Se apropiau 
doar cei mai curajoşi, trăgând spre sat cu pistoale şi 
muschete, ca să îndrepte atenţia oamenilor lui Billewicz 
asupra lor. Dar spătarul, care se urcase sub streaşină la 
colţul conacului, văzu că rândurile din spate ale 
duşmanului se mişcau spre câmp şi spre mărăcinişurile 
din stânga aşezărilor. 

— Acum vor încerca pe aici! strigă şi trimise îndată 
o parte din călărime printre case, ca să-l întâmpine pe 
vrăjmaş din livezi. 

După o jumătate de ceas, o nouă bătălie, tot cu 
arme de foc, se iscase la aripa stângă a polonezilor. 

Grădinile chenăruite cu garduri îngreuiau atacul 
piept la piept pentru amândouă părţile. În plus, 
răsfirându-se pe o întindere mai mare, duşmanul era 
mai puţin ameninţat de împuşcături. 

Lupta devenea tot mai aprinsă şi tot mai trudnică, 
deoarece năvala nu încetase nici la poartă. 

Spătarul începu să se neliniştească. 

La dreapta, avea încă liberă lunca ce se sfârşea cu 
râuleţul nu prea larg, dar adânc şi mlăştinos, a cărui 
trecere, mai ales în mare grabă, putea să fie destul de 
grea. Doar într-un singur loc era un drum bătătorit până 
la malul scund, pe care mânau vitele la pădure. 

Jupân Tomasz privea tot mai des spre partea aceea. 

Deodată, prin desişul de sălcii, străveziu acum, 
deoarece frunzele căzuseră, zări în lucirile amurgului un 
nor întunecat de oşteni şi arme strălucind. 

„Soseşte Babinicz!” se gândi. 

Dar, în aceeaşi clipă, veni jupân Chrzastowski, care 
conducea o roată de călărime: 

— Spre râu se vede pedestrimea suedeză! strigă 
înspăimântat. 

— E o trădare la mijloc! exclamă jupân Tomasz. Pe 
rănile lui Christos, dă năvală cu roata domniei tale 
asupra acelei pedestrimi, fiindcă altfel ne va cădea în 
coastă! 

— Sunt prea mulţi! răspunse jupân Chrzastowski. 

— "Ţineţi-o pe loc măcar un ceas, iar noi o să ne 
retragem înapoi spre pădure. 

Chrzastowski plecă în goană şi în curând porni pe 
luncă în fruntea a două sute de oameni. Când îi văzură, 
pedestraşii vrăjmaşi începură să se pregătească în desiş 
pentru a-i întâmpina. Roata de călăreţi polonezi slăbi 
dârlogii, lăsând caii să alerge în voie, iar în tufişul de 
sălcii răsună pocnetul muschetelor. 

Spătarul se îndoia acum nu numai de izbândă, dar 
nu mai era sigur că-şi va putea mântui nici măcar 
pedestrimea proprie. 

Putea încă să se retragă cu o parte din călărime şi 
cu jupâniţele, căutându-şi scăparea în pădure, dar 
aceasta ar fi însemnat o mare nenorocire, deoarece ar fi 
atras după sine pierderea celei mai mari părţi din oşteni 
şi  măcelărirea  laudanienilor care veniseră la 
Wolmontowicze să-l vadă pe Babinicz. În asemenea 
împrejurare, fireşte, satul ar fi fost făcut una cu 
pământul. 

Văzduhul se întuneca, dar printre aşezări lumina 
devenea tot mai puternică, deoarece luaseră foc 
grămezile de aşchii, şi scândurile dinaintea primei case 
de lângă poartă. Curând se aprinse şi casa, şi jariştea 
sângerie se înălţă deasupra satului. 

În strălucirile focului, spătarul văzu călăreţii lui 
Chrzastowski fugind înapoi de-a valma, urmaţi de 
pedestrimea suedeză care ieşea din tufişuri şi pornea la 
atac. 

Atunci înţelese că trebuie să se retragă pe singurul 
drum liber. 

Ajunse în goană la călărimea împrăştiată, înălţă 
sabia şi strigă: „înapoi, domniile voastre, dar în 
rânduială, în rânduială!” Când deodată, în spate, se 
auziră împuşcături amestecate cu ţipetele oştenilor. 

Spătarul îşi dădu seama că era încercuit şi căzuse 
într-o capcană din care nu mai avea cum să iasă şi să 
scape. 

Nu-i mai rămânea decât să piară ca un viteaz, aşa 
că ieşi înaintea rândurilor şi strigă; 

— Vom lupta până la cel din urmă! Nu ne vom cruța 
sângele pentru credinţă şi ţară! 

În acest timp, focul pedestraşilor, care apărau 
poarta şi partea stângă a satului, slăbi, iar strigătele tot 
mai puternice ale vrăjmaşului vesteau izbândă acestuia. 

Dar ce înseamnă oare sunetele răguşite de goarne 
în pâlcul lui Sakowicz şi duruitul darabanelor în 
rândurile suedeze? 

Răsună ţipete înfricoşate, neînţelese, învălmăşite, 
parcă nu de triumf, ci de spaimă. 

La poartă, focul încetează brusc, ca retezat de un 
cuţit. Grupuri din călărimea lui Sakowicz aleargă din 
răsputeri către drumul mare dinspre stânga. În partea 
dreaptă, pedestrimea se opreşte şi, în loc să meargă 
înainte, se trage îndărăt spre tufişuri. 

— Cei asta?... Pe rănile lui Christos, ce-i asta? se 
miră spătarul. 

Răspunsul vine pe neaşteptate dinspre păduricea 
din care ieşise Sakowicz, iar acum apar oameni, cai, 
steaguri, tunuri, săbii şi merg — nu! mai degrabă 
pornesc ca vijelia, nu ca vijelia, ci ca o vântoasă 
învârtejită. În lucirile sângerii ale focului se văd ca-n 
palmă. Vin cu miile! Mănâncă pământul, se rostogolesc 
ca o lavină, de, parcă un monstrum a ieşit din dumbravă 
şi aleargă pe câmp spre sat, ca să-l înghită. Înaintea lor 
fuge gonit de iureş aerul, fug spaima şi pierzania... 
Acum ajung! Îl spulberă pe Sakowicz cât ai bate din 
palme! 

— Doamne, Dumnezeule mare! strigă spătarul în 
neştire. Sunt de-ai noştri! Te pomeneşti că e Babinicz! 

— Babinicz! repetă după el toate glasurile. 

— Babinicz! răspund tipetele înfricoşate în ceata lui 

Sakowicz. 

Şi rândurile vrăjmaşe cotesc spre dreapta, vrând să 
fugă spre pedestrimea lor. 

Împins de piepturile cailor, gardul se prăbuşeşte cu 
trosnete ascuţite; păşunea se umple de fugari, dar 
ceilalţi sunt în spatele lor, taie şi împung, taie fără istov, 
taie fără milă. Răsună strigăte, gemete, şuieratul 
săbiilor. Şi unii şi alţii se năpustesc asupra pedestrimii, 
o răstoarnă, o frâng şi o împrăştie. De parcă mii de 
ţărani bat grâul cu îmblăciele. În cele din urmă, 
vălmăşagul se rostogoleşte spre râu, piere în desişuri şi 
ajunge pe malul celălalt. Se mai văd încă, gonesc mereu 
şi taie, taie fără încetare! Se depărtează. Săbiile 
strălucesc încă o dată, apoi pier în tufişuri, în depărtare, 
în întuneric. 

Pedestraşii spătarului încep să se adune de la 
poartă şi de prin casele pe care nu mai e nevoie să le 
apere; călărimea rămâne un răstimp atât de uluită, încât 
printre rânduri domneşte o tăcere surdă şi, abia când 
casa aprinsă se năruie cu zgomot, un glas vesteşte 
deodată: 

— În numele Tatălui, al Fiului şi al Sfântului Duh! 
Furtuna a trecut! 

— N-o să mai scape nici unul cu viaţă! adaugă al 
doilea. 

— Domniile voastre! strigă spătarul deodată. Nu 
pornim şi noi asupra celor care ne atacau din spate? Se 
retrag, dar îi putem ajunge! 

— Loveşte, ucide! răspund oştenii în cor. 

Şi toată călărimea se întoarce în loc şi se repede pe 

urmele ultimei cete a vrăjmaşului. La Wolmontowicze 
rămân doar bătrânii, femeile, copiii şi cele două 
jupâniţe. 

Focul e stins într-o clipită şi inimile tuturor se 
umplu de o bucurie nemărginită. Femeile suspină, îşi 
înalţă braţele spre cer şi, întorcându-se spre partea în 
care dispăruse Babinicz, strigă: 

— Dumnezeu să te  hbinecuvânteze, războinic 
neînvins! Izbăvitorule care ne-ai scăpat pe noi, pe copiii 
noştri şi casele de la pieire! 

Iar Butrymii încovoiaţi de ani repetă în cor: 

— Dumnezeu să te binecuvânteze! Dumnezeu să-ţi 
călăuzească paşii! Dacă nu erai tu, nu mai era nici 
Wolomontowieze! 

Ehei, dacă ar fi ştiut că satul scăpase de foc şi 
locuitorii de sabie datorită aceleiaşi mâini care cu doi 
ani înainte adusese aici focul şi sabia!... 

După ce stinseră pojarul, începură cu toţii să 
strângă răniții, în timp ce flăcăiandrii încruntaţi alergau 
pe câmpul de bătaie cu leucile în mână şi-i ucideau pe 
suedezii şi jefuitorii lui Sakowicz. 

Oleńka luă îndată conducerea. Mereu cu ochii în 
patru, plină de energie şi putere, nu încetă să trudească 
până când toţi răniții fură culcaţi prin care cu rănile 
oblojite. 

După care sătenii îi urmară pilda şi se duseră cu 
toţii la troiță, să se roage pentru sufletele celor căzuţi; la 
Wolmontowicze nu puse nimeni geană pe geană toată 
noaptea, aşteptând cu mic cu mare întoarcerea 
spătarului şi a lui Babinicz şi îngrijindu-se să le 

pregătească o primire vrednică de învingători. Se tăiară 
boii şi berbecii crescuţi prin păduri, iar focurile arseră 
până dimineaţa. 

Numai Anusia nu putu să ia parte la nimic, 
deoarece la început frica parcă îi luase picioarele; apoi o 
cuprinse o bucurie vecină cu nebunia. Oleńka se văzu 
nevoită să aibă grijă de ea, în timp ce simţitoarea 
jupâniţa râdea şi plângea pe rând, aruncându-se în 
braţele prieteniei şi repetând mereu fără nici o noimă: 

— Ei, vezi? Cine ne-a scăpat şi pe noi, şi pe spătar, 
şi pe oşteni, şi tot satul Wolmontowicze? De cine a fugit 
Sakowicz? Cine l-a învins şi pe el şi pe suedezi odată cu 
el?... Jupân Babinicz! Vezi, am ştiut eu că va veni. Doar 
eu i-am scris. Nu m-a uitat! Am ştiut, am ştiut că va 
veni. Eu l-am adus! Oleńka, Oleńka, sunt fericită! Nu ți- 
am spus eu? Pe el nu-l învinge nimeni! Nici jupân 
Czarniecki nu-i poate sta alături... O, Doamne, 
Dumnezeule! Nu-i aşa că se va întoarce aici? Astăzi? Că 
dacă n-ar fi vrut să se întoarcă, nici n-ar mai fi venit, nu- 
i aşa?... Auzi, Oleńka, se aud caii nechezând în 
depărtare... 

Dar în depărtare nu se auzea nimic. Abia spre 
dimineaţă, când se întoarse spătarul, răsunară tropote 
de cai, strigăte şi cântece. Călăreţii pe caii numai spume 
din pricina goanei umplură satul. Cântecele, strigătele şi 
istorisirile nu se mai sfârşeau. 

Spătarul, mânjit de sânge, trudit, dar voios, povesti 
până la răsăritul soarelui cum zdrobise ceata de raitieri, 
cum îi urmărise două mile şi-i tăiase aproape pe toţi 

El, oştenii şi toţi laudanienii erau încredinţaţi că 


490 


Babinicz trebuie să se întoarcă dintr-o clipă în alta. 

Dar veni amiaza, apoi soarele străbătu a doua 
jumătate din drumul lui şi începu să coboare, iar 
Babinicz nu se întorcea. 

Spre seară, Anusia se făcu roşie la faţă. 

„Să fi venit oare numai pentru suedezi, nu şi pentru 
mine? se întreba în gând. Trebuie să fi primit scrisoarea, 
de vreme ce a venit aici...” 

Biata de ea, nu ştia că sufletele lui Braun şi Jurek 
Billewicz se aflau de mult pe lumea cealaltă, iar Babinicz 
nu primise nici o scrisoare. 

Dac-ar fi primit-o, s-ar fi întors ca fulgerul la 
Wolmontowicze, numai că... nu pentru tine! 

Se scurse încă o zi; spătarul tot mai trăgea nădejde 
şi nu pleca din sat. 

Anusia se încrâncenă în tăcere. 

— M-a jignit îngrozitor! Aşa-mi trebuie, asta e 
pedeapsa pentru uşurătatea şi păcatele mele! îşi 
spunea. 

A treia zi, jupân Tomasz trimise un podghiaz mic în 
recunoaştere. 

Oştenii întoarseră a patra zi cu vestea că jupân 
Babinicz luase Poniewiez şi nu lăsase în viaţă nici un 
suedez. După care plecase nu se ştie unde, pentru căi 
se pierduse urma. 

— Acum n-o să-l mai găsim până nu va ieşi iarăşi la 
iveală! spuse spătarul. 

Anusia se prefăcu într-o urzică; oricare dintre tinerii 
şleahtici se atingea de ea, se ardea numaidecât. A 
cincea zi, îi spuse Olenkăi: 

— Jupân Wołodyjowski e un oştean tot atât de bun, 
dar nu e atât de necioplit. 

— Poate că, răspunse Oleńka pe gânduri, poate că 
jupân Babinicz îi păstrează credinţă celei despre care ți- 
a vorbit pe drumul de la Zamosc. 

La care Anusia: 

— N-are decât! Mie nici că-mi pasă... 

Dar nu spunea adevărul, fiindcă îi păsa şi încă 
destul de mult.. 


Capitolul XXVIII 


Înfrângerea lui  Sakowicz fusese deplină şi 
starostele abia izbutise să scape de unul singur şi să se 
ascundă în pădurile din apropiere de Poniewiez. După 
aceea,  rătăci luni întregi în haine ţărăneşti, 
neîndrăznind să iasă la lumină. 

lar Babinicz năvăli la Poniewiez, tăie pedestrimea 
suedeză din garnizoana târgului şi porni în urmărirea lui 
Hamilton care, neputând să fugă spre Letonia din 
pricina oştilor polone adunate la Szawle şi mai departe, 
la Birze, coti, într-o parte spre răsărit în speranţa că va 
izbuti să se strecoare la Witkomierz. Nu mai nădăjduia 
să-şi scape polcul, dar nu voia să cadă în mâna lui 
Babinicz, deoarece umbla zvonul pretutindeni că 
fiorosul războinic poruncea să se taie prinşii, ca să nu se 
mai împovăreze şi cu grija lor. 

Aşa că nefericitul englez fugea asemeni căpriorului 
urmărit de o haită de lupi, iar Babinicz îl gonea tot mai 

îndârjit; iată de ce nu se întorcea la Wolmontowicze şi 
nici măcar nu se întreba pe cine scăpase. 

Dimineaţa bruma începea să acopere pământul şi 
fuga devenea tot mai trudnică, pentru că urmele de 
copite se vedeau cu uşurinţă prin pădure. Câmpurile 
erau pustii şi caii răbdau cumplit de foame. 

Raitierii nu îndrăzneau să se oprească multă vreme 
prin sate, de teamă că duşmanul îndărătnic poate, să-i 
ajungă în orice clipă. 

În cele din urmă, suferinţele lor întrecură orice 
măsură; se hrăneau numai cu frunze, coajă şi cu proprii 
cai care cădeau de oboseală. 

După o săptămână, începură să-l roage pe polcovnic 
să se întoarcă şi să primească lupta cu Babinicz, fiindcă 
preferă să piară de sabie decât de foame. 

Hamilton le dădu ascultare şi se pregăti de luptă la 
Androniszki. Oastea suedeză era atât de mică, încât 
englezul nu putea nici măcar să viseze că va învinge, 
măi ales când avea în faţă asemenea potrivnic. Dar era 
şi el istovit şi voia să piară. 

Cu toate acestea, lupta începută la Androniszki se 
isprăvi nu departe de Troupie, unde căzură cei din urmă 
suedezi. 

Hamilton muri vitejeşte, apărându-se lângă o troiță 
de pe marginea drumului împotriva unui grup de tătari 
care la început voiau să-l prindă viu, apoi zădărâţi de 
împotrivire, îl hăcuiră cu săbiile. 

Dar şi steagurile lui Babinicz erau atât de vlăguite, 
încât nu mai aveau nici puterea, nici dorinţa de a merge 
la Troupie, aşa că rămaseră pe locurile pe care se aflau 

şi se pregătiră pentru noapte, aprinzând focurile printre 
trupurile vrăjmaşilor. 

După ce-şi astâmpărară foamea, se adânciră cu toţii 
într-un somn de piatră. 

Până şi tătarii amânară pentru a doua zi jefuirea 
morţilor. 

Kmicic, care se gândea mai ales la cai, le îngădui să 
se odihnească. 

În ziua următoare, se trezi totuşi dis-de-dimineaţă, 
ca să-şi socotească pierderile după încăierarea îndârjită 
şi să împartă prada cu dreptate. După ce mâncă, urcă la 
troiţa lângă care murise Hamilton, iar căpeteniile polone 
şi tătare se apropiară pe rând, având crestat pe 
buzdugane numărul morţilor, şi dădură socoteală. El îi 
asculta, cum îşi ascultă stăpânul vechilii în timpul verii, 
bucurându-se de rodul bogat. 

Deodată, veni la el Akbah-Ulan, care semăna mai 
degrabă cu o sperietoare decât un om, fiindcă în 
încleştarea de la Wolmontowicze îi spărseseră nasul cu 
mânerul săbiei, se înclină, îi întinse lui Kmicic câteva 
hârtii însângerate şi-i spuse: 

— Effendi am găsit la căpetenia suedeză scrisorile 
astea pe care ţi le înmânez, cum am avut poruncă. 

Într-adevăr, Kmicic  poruncise odată pentru 
totdeauna să i se aducă toate hârtiile găsite la morţi, 
pentru că citindu-le, putea să afle planurile vrăjmaşului 
şi să ia măsurile de cuviinţă. 

De astă dată nu se grăbise, aşa că-i făcu semn din 
cap lui Akbah şi băgă hârtiile în sân. După aceea îl 
trimise pe Akbah la ciambul, poruncindu-i să plece 

îndată la Troupie, unde vor rămâne să se odihnească 
mai multă vreme. 

Steagurile treceau prin faţa lui unui după altul, în 
frunte merge ciambulul care acum nu mai număra decât 
vreo cinci sute de luptători, ceilalţi pieriseră în luptele 
neîncetate, dar fiecare tătar avea cusuţi la şa, în cojoc şi 
în căciulă atâţia taleri suedezi şi prusieni, şi ducati, 
încât preţuia cât greutatea lui în argint. Nu mai 
semănau cu tătarii obişnuiţi, fiindcă cei mai slabi 
căzuseră de trudă, rămăseseră doar flăcăii cei mai 
puternici, laţi la umeri, cu o rezistenţă de fier şi otrăviţi 
ca viespile. Luptând mereu, ajunseseră la asemenea 
îndemânare, încât puteau să înfrunte până şi călărimea 
regulată a polonezilor; cât despre raitierii şi dragonii 
prusieni, dacă numărul era egal, se aruncau asupra lor 
cum se aruncă lupii asupra oilor. În bătălie apărau mai 
ales trupurile tovarăşilor morţi, pentru a-şi împărţi pe 
urmă banii acestora. 

Acum treceau pe dinaintea lui Jupân Kmicic cu 
mare fală, bătând în tumbelechiuri, fluierând din oase 
de cal şi fluturându-şi tuiurile; nici oştenii de meserie n- 
ar fi mărşăluit mai bine. După ei veneau dragonii, 
întocmiţi cu mare trudă de jupân Andrzej din volintiri de 
tot felul, înarmaţi cu rapiere şi muschete. Îi conducea 
fostul vagmistru Soroka, acum ridicat la rangul de 
rotmistru. Înţolit în haine la fel, luate de la dragonii 
prusieni, polcul acesta era alcătuit în cea mai mare 
parte din oameni din starea de jos, la care jupân Kmicic 
tinea foarte mult, fiindcă ascultau orbeşte şi îndurau 
toate lipsurile fără să crâcnească, 

În următoarele două steaguri de volintiri slujeau 
numai şleahtici, mai răsăriţi ori mai mărunți. Firi 
viforoase şi fără astâmpăr, care sub altă căpetenie ar fi 
devenit o adunătură de jefuitori, în aceste mâini de fier 
semănau cu steagurile regulate, socotindu-se cu 
bucurie, „petyhoreni”. Mai puţin rezistenți în bătălie ca 
dragonii, erau mai năprasnici în primul iureş, iar în 
lupta cu sabia întreceau întreaga oştire, deoarece 
fiecare învățase meşteşugul de la meşteri iscusiţi. 

În urma lor, trecură cei aproape o mie de volintiri 
adevăraţi. 

Fiecare steag, când ajungea în dreptul troiţei, 
începea să strige şi să-l salute pe jupân Andrzej cu 
săbiile. Iar el se bucura tot mai mult. Avea acum o oaste 
destul de mare! Făptuise multe cu ea, vărsase mult 
sânge de vrăjmaş şi numai Dumnezeu ştie câte va mai 
făptui. Vinile de odinioară erau mari, dar nici meritele 
nu erau mai mici. Se ridicase din cădere şi păcat şi nu-şi 
răscumpărase greşelile îngenunchind în cenuşă în faţa 
altarului, ci pe câmpul de luptă şi în sânge. O apărase pe 
Sfânta Fecioară, îşi apărase ţara şi regele, iar acum îşi 
simţea sufletul uşurat şi voios. Inima voinicului se umple 
de mândrie, fiindcă nu oricine este în stare să facă ce-a 
făcut el! 

Sunt doar atâţia şleahtici plini de foc în această 
Republică atâţia cavaleri, dar nici unul nu se află în 
fruntea unei puteri atât de mari; nici măcar 
Wotodyjowski, nici Skrzetuski! Şi pe urmă, cine a apărat 
Czestochowa, cine a scăpat viaţa regelui în trecătoarea 
munţilor? Cine l-a învins pe Bogustaw? Cine a trecut cel 

dintâi Prusia electorului prin foc şi sabie? Şi iată că 
acum nu se mai află picior de vrăjmaş nici în Samogitia. 

Jupân Andrzej simţi ce simte şoimul când îşi întinde 
aripile şi se înalţă sus, tot mai sus! Steagurile care 
treceau scoteau strigăte puternice la vederea lui, iar el 
îşi înălța capul şi se întreba: „Până unde am să zbor 
aşa?” Şi faţa i se învăpăia, pentru că în clipa aceea i se 
părea că va ajunge hatman. Dar buzduganul acela, dacă 
avea să-l ajungă, va veni spre el de pe câmpul de luptă, 
din răni, din merite şi slavă. Nu i-l va mai flutura nici un 
trădător pe dinaintea ochilor, cum făcuse cândva 
Radziwilt, ci patria recunoscătoare i-l va pune în mână 
din porunca regelui. El însă nu trebuie să-i ducă grija, să 
se întrebe când va veni, ci să se bată şi iar să se bată, să 
învingă şi mâine, cum a învins şi astăzi! 

Aici, închipuirea dezlănţuită a viteazului se întoarse 
pe pământ. Încotro să plece de la Troupie, în care loc să 
năvălească iarăşi asupra suedezilor? 

Deodată. Îşi aduse aminte de scrisorile pe care i le 
adusese  Akbah-Ulan, spunându-i că le găsise la 
Hamilton. 

Băgă mâna în sân, le scoase, se uită la ele şi uimirea 
se răsfrânse îndată pe faţa lui. 

Deoarece o mână de femeie scrisese limpede: 
„Înălțimii sale Babinicz, polcovnic al oştirii de tătari şi 
volintiri. ” 

Scrisoarea o pentru mine?... se întrebă jupân 
Andrzej. 

Peceţile erau rupte, aşa că o despături repede, o 
îndreptă lovind hârtia cu palma şi începu să citească. 

Dar nu apucă să sfârşească şi mâinile începură să-i 
tremure, se schimbă la fată şi strigă: 

— Lăudat fie numele Domnului! Dumnezeule 
milostiv, iată că răsplata îmi vine din mâinile tale! 

Înconjură troiţa cu braţele şi lovi soclul cu ciuful 
cânepiu. Nu ştia să-i mulţumească altfel lui Dumnezeu 
în această clipă, nu era în stare de altă rugăciuni, 
fiindcă bucuria se învârteji în el şi-l purtă până la cer. 

Scrisoarea era de la Anusia Borzobohata. Suedezii o 
găsiseră la Jurek Billewicz, iar acum prin Hamilton 
ajunsese în sfârşit, la Kmicic. Mii de gânduri si 
încrucişau în capul lui jupân Andrzej cu iuţeala săgeţilor 
tătăreşti. 

Aşadar Oleńka nu era în Codrul Białowieska, ci cu 
pâlcul lui Billewicz? El o scăpase şi, odată cu ea, 
aşezările din Wolmontowicze, pe care odinioară tot el le 
pârjolise ca să-şi răzbune tovarăşii ucişi. Se vede că 
braţul lui Dumnezeu îi călăuzise paşii în aşa fel, încât să 
plătească în acelaşi timp toate nedreptăţile Olenkăi şi 
ale Laudei. lată că-şi răscumpărase în sfârşit vinovăția! 
Mai poate ea să nu-l ierte? Sau şleahticii laudanieni? Pot 
oare să nu-l binecuvânteze? Ce va spune acum jupâniţa 
îndrăgită, care-l socoteşte un trădător, când va afla că 
acel Babinicz care l-a doborât pe Radziwilt, care a înotat 
până la brâu în sânge prusian şi suedez, care a zdrobit 
vrăjmaşul în  Samogiţia. alungându-l în ţinuturile 
prusiene şi Letonia, este el, Kmicic, dar nu nelegiuitul, 
blestematul şi trădătorul de altădată, ci apărătorul 
credinţei, al regelui şi al ţării!? 

După ce trecuse hotarul Samogiţiei, jupân Andrzej 

ar fi vestit în cele patru părţi ale lumii cine este acest 
faimos Babinicz, dar n-o făcuse de teamă că la auzul 
numelui adevărat îşi vor întoarce cu toţii inima de la el, 
îl vor bănui si îi vor refuza ajutorul şi încrederea. Nu 
trecuseră decât doi ani de când îmbrobodit de Radziwitt 
tăiase steagurile care nu voiau să-l urmeze pe prinţul 
voievod de Wilno împotriva regelui şi a ţării. Doar cu doi 
ani înainte fusese mâna dreaptă a marelui trădător! 

Acum însă se schimbaseră toate! Acum, după atâtea 
izbânzi, acoperit de atâta slavă, are dreptul să vină la 
jupâniţă şi să-i spună;,Eu sunt Kmicic, dar sunt 
izbăvitorul tău!” Are dreptul să strige Samogiţiei întregi: 
„Eu sunt Kmicic, dar sunt izbăvitorul tău!” 

Dar până la Wolmontowicze nu e prea departe! 
Babinicz îl urmărise o săptămână pe Hamilton, dar 
Kmicic va cădea la picioarele Olenkăi în mai puţin de o 
săptămână. 

Jupân Andrzej se ridică palid de emoție, cu ochii 
scânteietori, cu faţa  străluminată, şi-i porunci 
slujitorului: 

— Calul meu! Repede! 

Slujitorul îi aduse murgul şi se repezi să-i ţină 
scara, dar se opri deodată şi zise: 

— Înălţimea ta, nişte oameni străini vin dinspre 
Troupie în trap întins cu jupân Soroka. 

— Ce-mi pasă mie de ei?! răspunse jupân Andrzej. 

În acest timp, cei doi călăreţi se apropiaseră la 
zece-cincisprezece paşi, apoi unul din ei înainta 
împreună cu Soroka, descălecă, veni în fugă şi, 
înclinându-şi calpacul de râs, îşi descoperi ciuful roşcat. 

— Văd că mă aflu înaintea lui jupân Babinicz! 
spuse. Sunt bucuros că te-am găsit, domnia ta. 

— Cu cine am cinstea? întrebă nerăbdător Kmicic. 

— Sunt Wierszut, cândva rotmistru al steagului de 
tătari sub conducerea lui Jarema Wiśniowiecki; mă 
întorc în locurile de baştină, ca să strâng oşteni pentru 
războiul cel nou şi cu acest prilej am adus şi o scrisoare 
pentru domnia ta de la marele hatman Sapieha. 

— Un nou război? întrebă Kmicic, încruntându-şi 
sprâncenele. Ce vorbeşti domnia ta? 

— Scrisoarea te va lamuri mai bine decât mine! 
răspunse Wierszull întinzându-i scrisoarea hatmanului. 

Kmicic rupse peceţile în grabă. Scrisoarea lui 
Sapieha suna după cum urmează: 

„Mult iubite jupâne Babinicz! Un nou potop se 
revarsă asupra Republicii! Suedezul s-a unit cu Rakoczi, 
plănuind să-şi împartă Republica. Optzeci de mii de 
unguri, transilvani, moldoveni şi cazaci vor călca în 
curând hotarul de la miazăzi. În această vreme de 
cumplire, când trebuie să ne încordăm toate puterile ca 
să lăsăm viitorimii măcar un nume Slăvit, îți trimit 
poruncă potrivit căreia, nepierzând nici o clipă, să 
întorci caii spre miazăzi şi să vii cât se poate de repede 
la noi. Ne vei găsi la Brzesc, de unde te vom trimite fără 
zăbavă mai departe. Între timp, periculum în mora! 
Prinţul Bogusław a scăpat din robie, dar jupân 
Gosiewski va supraveghea ţinuturile prusiene şi 
Samogitia. Poruncindu-ţi încă o dată să te grăbeşti, sunt 
încredințat că dragostea pentru ţara care piere îţi va fi 
cel mai bun îndemn.” 

Când sfârşi de citit, Kmicic lăsă scrisoarea să-i cadă 
pe jos şi începu să-şi treacă mâinile peste faţa năduşită, 
apoi se uită cu priviri rătăcite la Wierszult şi întrebă 
încet, cu glasul înăbuşit: 

— De ce jupân Gosiewski trebuie să rămână în 
Samogiţia iar eu să plec spre miazăzi? 

Wierszult ridică din umeri. 

— Asta să-l întrebi domnia ta pe hatman la Bresc! 
Eu nu pot să-ţi spun nimic. 

Deodată, o mânie năprasnică puse stăpânire pe 
jupân Andrzej, ochii îi scânteiară, faţa i se învineţi şi 
strigă cu glas ascuţit: 

— N-am să mă mişc de aici! Pricepi, domnia ta! 

— Chiar aşa? se miră Wierszult. Treaba mea a fost 
să-ţi aduc porunca, restul te priveşte pe domnia ta! 
Închinăciune, închinăciune! Voiam să rămân câteva 
ceasuri cu domnia ta, dar după cele ce-am auzit, prefer 
să-mi caut altă tovărăşie. 

Spunând acesta, îşi întoarse calul şi plecă. Jupân 
Andrzej se aşeză iarăşi la picioarele troiţei şi începu să 
se uite în neştire la cer, de parcă voia să cerceteze cum 
va fi vremea. Slujitorul se trase mai încolo cu caii şi 
împrejur se aşternu liniştea. 

Dimineaţa era senină, palidă, având ceva de toamnă 
şi iarnă totodată. Nu bătea vântul, dar din mestecenii de 
lângă troiță cădeau fără zgomot frunzele îngălbenite şi 
răsucite de frig. Cârduri nenumărate de ciori şi stanei 
zburau deasupra pădurii; unele coborau croncănind nu 
departe de troiță, deoarece pe câmp şi pe drum se aflau 
sumedenie de trupuri suedeze neîngropate. Jupân 

Andrzej se uita la păsările negre, clipind din ochi, de 
parcă voia să le numere! Apoi închise ochii şi rămase 
nemişcat multă vreme. În cele din urmă, se scutură, îşi 
încruntă sprâncenele,  revenindu-şi şi începu să 
vorbească astfel cu sine însuşi: 

— Astfel nu se poate! O să plec, dar peste două 
săptămâni, nu acum. Întâmplă-se ce s-o întâmpla! Nu l- 
am adus eu pe Rakoczi. Nu pot! Ce-i prea mult, e prea 
mult!... N-am trudit şi nu m-am zbuciumat destul? Câte 
nopţi n-am petrecut în şa? Cât sânge polonez şi vrăjmaş 
am vărsat! Asta-mi e răsplata?! Dacă n-aş fi primit 
scrisoarea dinainte, m-aş fi dus, dar amândouă au sosit 
în acelaşi timp, parcă înadins, ca să-mi sporească 
durerea şi jalea... N-are decât să se scufunde lumea, că 
tot n-am să mă duc! N-o să piară ţara în două 
săptămâni, se vede că s-a abătut mânia lui Dumnezeu 
asupra ei, şi puterea omenească nu-i poate sta 
împotrivă. Doamne, Dumnezeule! Hiperboreii, suedezii, 
prusienii, ungurii, transilvanii, moldovenii, cazacii, toţi 
deodată! Cine-i va stăvili? O, Doamne, cu ce ţi-a greşit 
această ţară nefericită, regele acesta cucernic, de ţi-ai 
întors faţa de la ei şi nu-i mai ajuţi cu mila ta, trimițând 
asupră-le numai nenorociri? N-am plătit cu sânge şi 
lacrimi destule? Oamenii au şi uitat ce-i veselia, iar 
vântul nu bate, ci geme parcă... Ploile plâng şi ele, iar tu 
ne biciuieşti fără încetare! Îndurare, Doamne, ajută-ne, 
părinte!... Am păcătuit... dar ne-am îndreptat!... Ne-am 
lăsat averile de izbelişte, am încălecat pe cai şi ne batem 
întruna! Am renunţat la samavolnicie şi la interesele 
noastre... De ce dar nu ne ierţi şi nu ne trimiţi alinarea, 

Doamne? 

Aici conştiinţa îl înşfacă de păr şi-l zgâlţâi cu 
putere; aproape că se sperie, fiindcă i se păru că aude 
deodată un glas necunoscut care cobora din tăriile 
cerului, spunându-i: 

— Aţi renunţat la interesele voastre? Dar tu, 
nefericitule, ce faci acum? Te sumeţeşti cu meritele tale, 
iar când vine clipa încercării, te ridici în două picioare 
ca un cal nărăvaş şi strigi: „N-am să plec!” Mama 
noastră piere, paloşele îi străpung pieptul, iar tu îţi 
întorci faţa de la ea, nu vrei să pui umărul, alergi după 
propria fericire şi strigi: „N-am să plec!” Ea îşi întinde 
mâinile însângerate, e gata să se prăbuşească, leşină, 
moare şi strigă cu glasul clin urmă: „Ajutaţi-mă, copiii 
mei!” Iar tu îi răspunzi: „N-am să mă duc!” Vai vouă, vai 
de asemenea popor, vai de Republică! 

Spaima îi ridică părul măciucă în vârful capului şi 
trupul începu să-i tremure, cuprins parcă de friguri... Se 
prăbuşi deodată cu faţa la pământ şi începu să se roage 
cu înfricoşare: 

— Nu mă pedepsi, Isuse! Ai milă, facă-se voia ta! 
Am să mă duc, am să mă duc! 

Apoi zăcu o vreme suspinând în tăcere, iar când se 
ridică, în sfârşit, pe faţă i se citea resemnarea şi liniştea. 
Se rugă mai departe: 

— Nu te mira, Doamne, că-mi pare rău, pentru că 
eram în ajunul fericirii mele. Dar, fie aşa cum porunceşti 
tu! Acum înţeleg că ai vrut să mă încerci şi de aceea m- 
ai aşezat la răspântie. Facă-se voia ta! N-am să privesc 
înapoi! Ţie, Doamne, îţi încredinţez jalea mea cumplită, 

dorul şi grijile mele. Să mi se pună toate la socoteală, 
pentru că l-am cruțat pe prinţul Bogusław, făcând ţara 
să sufere. Acum, vezi, Doamne, că am greşit pentru 
ultima dată. Altă dată nu se va mai întâmpla. Părinte 
milostiv! Lasă-mă să sărut pământul acesta scump şi să- 
ţi îmbrăţişez picioarele... apoi am să mă duc, Isuse, am 
să mă duc!... 

Şi plecă. 

lar pe răbojul ceresc, acolo unde se scriu faptele 
bune şi cela rele ale oamenilor, toate vinile i se şterseră 
într-o clipă, pentru că era cu totul alt om. 


Capitolul XXIX 


În nici o carte nu se scrise cile bătălii mai dădură 
oştirea, şleahticii şi poporenii Republicii înfruntând 
vrăjmaşul. Luptară prin păduri, pe câmpuri, prin sate, 
târguri şi oraşe, luptară în Prusia regală şi în cea 
ducală, în Mazowsze, Wielkopolska şi Matopolska, în 
Rutenia, Lituania şi Samogitia, luptară fără istov ziua şi 
noaptea. 

Fiecare palmă de pământ mustea de sânge. Numele 
vitejilor, faptele strălucite şi jertfele uriaşe pieriră în 
uitare, deoarece cronicarii nu le însemnară şi nu le 
cântă  lăuta. Datorită acestor sforţări, puterea 
vrăjmaşului se încovoie în cele din urmă. 

Şi aşa cum leul impunător care cu o clipă înainte, 
străpuns de plumbi, zăcea părând fără suflare, se ridică 
deodată şi, scuturându-şi coama regală, răcneşte cu 

putere, îngrozind vânătorii şi punându-i pe fugă, tot aşa 
se ridică Republica amenințătoare, gata să ţină piept 
lumii întregi, înfricoşându-i şi slăbindu-i pe năvălitori. 
Nu se mai gândeau la cuceriri, ci cum să scape cu viaţă 
dintre fălcile leului şi să se întoarcă acasă. 

Nu mai ajutară nimic noile alianţe, hoardele de 
unguri, transilvani, cazaci şi moldoveni. E adevărat că 
furtuna se rostogoli încă o dată între Cracovia, Varşovia 
şi Brzesc, dar se sparse de piepturile polone şi se 
prefăcu repede într-o biată trâmbă de praf. 

Regele suedez, pierzându-şi cel dintâi nădejdea în 
izbândă, plecă în războiul din Danemarca; electorul 
înşelător, supus înainte celui puternic şi îndrăzneţ cu cel 
slab, îşi plecă fruntea la picioarele Republicii şi începu 
să-i bată pe suedezi; cetele tâlhăreşti ale „măcelarilor” 
lui Rakoczi o zbughiră degrabă spre ţinuturile 
transilvane pe care jupân Lubomirski le pustiise cu focul 
şi sabia. 

Dar fusese mai uşor să încalce hotarul şi să intre în 
Republică, decât să plece nepedepsiţi înapoi. Când 
polonezii îi ajunseră din urmă la locul de trecere, grafii 
transilvani îngenuncheară în pulbere înaintea lui jupân 
Potocki, Lubomirski şi Czarniecki, cerşind îndurare. 

— Vă dăm înapoi armele şl banii, strigau, numai 
îngăduiţi-ne să plecăm! 

Şi, primind răscumpărarea, hatmanii se milostiviră 
de această oaste de nevoiaşi, dar urdia îi calcă în 
copitele cailor înainte de a ajunge acasă. 

Pacea începu să se statornicească iarăşi pe 
meleagurile polone. Regele luă înapoi cetăţile prusiene, 

jupân Czarniecki avea să ducă paloşul polonez în 
Danemarca, deoarece Republica nu se mulțumea doar 
cu alungarea vrăjmaşului. 

Satele şi oraşele se ridicau iarăşi din mormanele 
dărâmăturilor arse; locuitorii se întorceau din păduri, 
plugurile se iveau pe ogoare. 

În toamna anului 1657, după războiul cu ungurii, în 
cea mai mare parte din pământurile Republicii, mai ales 
în Samogiţia, era linişte. 

Laudanienii care plecaseră odinioară cu pan 
Wołodyjowski erau încă departe pe câmpul de bătaie, 
dar toată lumea îi aştepta să se întoarcă. 

În acest timp, la  Morozy,  Wolmontowicze, 
Drozejkany şi  Mozgi, la Goszczuny şi Pacunele, 
nevestele, copilandrii şi bătrânii arau, semănau grâiele 
de toamnă, înălţau iarăşi casele prin locurile pe unde 
trecuse pârjolul, ca luptătorii să găsească la întoarcere 
un adăpost deasupra capului şi să nu rabde de foame. 

De la o vreme, Oleńka sta la Wodokty cu Anusia 
Borzobohata şi spătarul. Jupân Tomasz nu se grăbea să 
plece la Billewicze, mai întâi pentru că acolo nu mai 
rămăsese decât cenuşa, iar în al doilea rând, pentru că 
prefera şi el să stea cu jupâniţele, decât să i se urască 
singur. Între timp, ajutat de Oleńka, se îngrijea de moşia 
de la Wodokty. 

Jupâniţa voia ca treburile să meargă cât mai bine, 
deoarece Wodokty şi Mitruny erau zestrea ei pentru 
mânăstire, altfel spus, aveau să treacă în stăpânirea 
călugăriţelor benedictine, printre care biata Oleńka voia 
să-şi înceapă noviciatul în ziua de Anul Nou. 

Cântărind bine toate câte i se întâmplaseră, soarta 
schimbătoare, dezamăgirile şi durerile, se încredinţase 
că aceasta şi nu alta trebuie să fie voia Celui-de-sus. I se 
părea că o mână atotputernică o împinge spre chilie şi 
un glas îi spune: „Acolo vei afla alinarea şi sfârşitul 
grijilor lumești!” 

Aşa că se hotărâse să dea ascultare acelui glas; 
simțind însă în adâncul cugetului că sufletul nu i se 
desprinsese cu totul de pământ, voia să-l ajute prin 
cucernicie, fapte bune şi muncă. Dar sforţările îi erau 
deseori zădărnicite de veştile din afară. 

O dată, de pildă, se zvoni printre oameni că 
faimosul Babinicz era în fapt Kmicic. Unii tăgăduiau cu 
înfocare, alţii însă o ţineau morţiş că aşa este. 

Oleńka nu credea. În amintirea ei stăruiau 
proaspete toate faptele lui Kmicic şi slujba lui la 
Radziwilt, aşa că nu putea presupune nici măcar pentru 
o clipă că el este învingătorul lui Bogustaw, slujitorul 
credincios al regelui şi un patriot atât de înflăcărat. 
Toate acestea îi tulburară liniştea şi jalea şi durerea i se 
cuibăriră iarăşi în inimă. 

Putea să scape de îndoieli, grăbindu-şi intrarea la 
mânăstire, dar mănăstirile nu se refăcuseră încă; 
maicile care nu pieriseră de samavolnicia oştenilor în 
timpul războiului, abia începeau să se adune. 

Sărăcia domnea pretutindeni în ţară, iar cine voia 
să se adăpostească între zidurile mânăstirii, trebuia să- 
şi aducă pâine nu numai pentru el, ci pentru toţi ceilalţi. 

De aceea, Olenka voia să vie cu pâine la mânăstire, 
să îmbrace rantia şi să le hrănească pe maici. 

Văzând că strădania lui avea să fie în folosul 
Domnului, spătarul trudea cu râvnă. Umblau împreună 
pe câmpuri, cercetând moşia şi supraveghind muncile 
de toamnă care aveau să aducă roade primăvara 
viitoare. Câteodată le ţinea  tovărăşie Anusia 
Borzobohata care, neputând uita jignirea lui Babinicz, 
ameninţa că intră şi ea la mânăstire. Aşteaptă doar 
întoarcerea lui jupân Wołodyjowski cu laudanienii, 
fiindcă vrea să-şi ia rămas bun de la un vechi prieten. De 
cele mai multe ori, spătarul ieşea numai cu Oleńka, 
deoarece Anusiei nu-i plăcea să se ocupe de treburile 
gospodăriei. 

Într-o bună zi, plecară amândoi călare la Mitruny, 
unde se reclădeau grajdurile şi şurile arse în timpul 
războiului. 

Pe drum aveau să treacă pe la biserică, deoarece se 
împlinea un an de la bătălia de la Wolmontowicze, când 
sosirea lui Babinicz scăpase satul de la mare primejdie, 
îşi petrecură toată ziua chibzuind în fel şi chip, aşa că 
abia spre seară putură să plece de la Mitruny. 

La dus, merseseră pe drumul care trecea pe la 
biserică, dar de întors, trebuiau să se întoarcă pe la 
Lubicz şi Wolmontowicze. Cum văzu fumurile de la 
Lubicz, jupâniţa îşi întoarse ochii şi începu să rostească 
rugăciuni, ca să alunge gândurile negre. Spătarul 
călărea în tăcere, mulţumindu-se să privească împrejur. 

În sfârşit, după ce trecură pe lângă poartă, spuse; 

— E un pământ grozav! Lubicz face cât două moşii 
ca Mitruny. 

Oleńka se ruga înainte. 

Dar se vede că în spătar se trezise vechiul gospodar 
şi poate şi şleahticul înclinat spre judecăţi, fiindcă după 
o clipă spuse iarăşi parcă numai pentru sine: 

— La drept vorbind, e moşia noastră... din bătrâni, 
sudoarea şi munca noastră. Nefericitul acela trebuie să 
fi pierit demult, de vreme ce n-a mai venit, dar chiar 
dacă ar fi venit, legea e de partea noastră. 

Aici se întoarse spre Oleńka: 

— La ce te gândeşti? 

Iar jupâniţa: 

— E un loc blestemat. Nu-mi pasă pe mâna cui va 
încăpea. 

— Da, dar vezi că legea e de partea noastră. S-a 
arătat un loc blestemat pentru că a fost în mâini rele, 
dar se va preface într-unul binecuvântat când va avea un 
stăpân bun. Legea e cu noi! 

— Niciodată! Nu vreau să ştiu de nimic. Bunicul l-a 
scris pe numele lui, n-au decât să-l ia rudele. 

Spunând acestea, îşi îndemnă calul; spătarul şi-l 
îmboldi şi el pe al lui cu pintenii şi nu încetiniră goana 
decât după ce ieşiră pe câmp. Între timp se lăsase 
noaptea, dar se vedea destul de bine, fiindcă luna 
uriaşă, roşietică, se ivise din spatele pădurilor de la 
Wolmontowicze şi lumina împrejurimile cu străluciri 
aurii. 

— Ei, Dumnezeu ne-a dat o noapte frumoasă! spuse 
spătarul uitându-se la tipsia lunii. 

— Cum mai luceşte Wolmontowicze în depărtare! 
răspunse Oleńka. 

— Pentru că lemnul n-a avut când să se 

înnegrească. Vorbirea le fu întreruptă de scârţâitul unui 
car, pe care nu puteau să-l vadă deocamdată, deoarece 
drumul era vălurit. În curând se arătă o pereche de cai, 
apoi încă una la oişte şi, la sfârşit, un car cu loitre 
înconjurat de câţiva călăreţi. 

— Cine poate să fie? întrebă spătarul. 

Şi îşi struni calul; Oleńka se opri lângă el. Între 
timp, ceilalţi se apropiau tot mai mult. 

— Opreşte! strigă spătarul. Pe cine duceţi acolo? 
Unul dintre călăreţi se întoarse spre el: 

— Pe jupân Kmicic, a fost rănit de unguri la 
Magierów. 

— Cuvântul s-a întrupat! exclamă spătarul. 

Oleńkāi i se făcu întuneric înaintea ochilor; inima îi 
muri în piept şi i se tăie răsuflarea. Glasuri nedesluşite îi 
strigau în suflet: „Isuse, Mărie! Ei sunt!” Apoi nu-şi mai 
dădu seama unde se află şi ce se întâmplă cu ea. 

Nu căzu de pe cal, fiindcă se sprijini de loitra 
carului. Când îşi veni în fire, privirile îi căzură pe trupul 
întins în car. Da, el era, jupân Andrzej Kmicic, stegarul 
de Orsza. Zăcea pe spate, avea capul oblojit, dar în 
lumina roşietică a lunii se vedea bine chipu-i alb şi 
liniştit, cioplit parcă în marmură sau atins de adierea 
îngheţată a morţii. Ochii erau adânciţi în orbite şi 
închişi; nu dădea nici un semn de viaţă. 

— Duceţi-vă cu  Dumnezeu!... spuse spătarul, 
scoţându-și căciula. 

— Stati! strigă Oleńka. 

Şi începu să întrebe repede, cu glas încet, 
înfrigurată: 

— Mai trăieşte sau a murit? 

— Trăieşte, dar poate să moară dintr-o clipă în alta. 

Spătarul se uită la faţa lui Kmicic şi zise iarăşi: 

— Nu mai apucaţi să-l duceţi până la Lubicz. 

— Ne-a poruncit să-l ducem neapărat, pentru că 
vrea să moară acolo. 

— Duceţi-vă cu Dumnezeu! Grăbiţi-vă! 

— Închinăciune! 

Şi carul porni mai departe, iar Oleńka şi spătarul 
plecară în galop în partea opusă. Trecură prin 
Wolmontowicze ca două făpturi ale nopţii şi ajunseră la 
Wodokty fără să-şi spună un cuvânt tot drumul; abia 
după ce descăleca, Oleńka se întoarse spre jupân 
Tomasz: 

— Trebuie să-i trimitem un preot! spuse cu glasul 
sugrumat. Să plece cineva la Upita numaidecât! 

Spătarul îi împlini dorinţa îndată, iar ea se repezi în 
odaia ei şi căzu în genunchi la icoana Sfintei Fecioare. 

După câteva ceasuri, noaptea târziu, se auzi 
clinchetul unui clopoțel pe drum. Era preotul care se 
ducea la Lubicz. 

Jupâniţa Aleksandra se ruga mereu. Buzele îi 
murmurau litania care se rosteşte la căpătâiul 
muribunzilor. Când isprăvi, începu să bată mătănii, 
atingând podeaua cu fruntea şi repetând întruna: 

— Doamne, îndură-te de el, că moare de mâna 
vrăjmaşului!... Doamne, îndură-te de el, că moare de 
mâna vrăjmaşului... lartă-l, ai milă de el!... 

Îşi petrecu astfel toată noaptea. Preotul zăbovi la 
Lubicz până dimineaţa, iar la întoarcere dădu şi pe la 

Wodokty. Jupâniţa ii ieşi în întâmpinare. 

— Şi-a dat?... întrebă. 

Şi nu mai putu să vorbească, pentru că i se tăie 
răsuflarea. 

— Trăieşte încă! răspunse preotul. 

În zilele următoare, zece-cincisprezece la număr, 
trimişii de la Wodokty bătură zilnic calea până la Lubicz 
şi fiecare se întorcea cu răspunsul că stegarul „mai 
trăieşte”, în sfârşit, unul veni cu vestea pe care o auzise 
de la doftorul adus de la Kiejdany, cum că trăieşte şi se 
va însănătoşi, fiindcă rănile făcute de plumbi se ogoiesc 
şi puterile îi revin. 

Jupâniţa Aleksandra trimise daruri bogate la Upita 
pentru liturghia de mulţumire, dar lucru de mirare, din 
ziua aceea goana olăcarilor încetă; în inima jupâniţei, 
odată cu liniştea, îşi făcea loc iarăşi părerea de rău. Se 
gândea întruna la vinile de neiertat ale lui jupân 
Andrzej. Numai moartea putea să arunce peste ele vălul 
uitării... Acum, când se însănătoşise, apăsau iarăşi 
asupra lui... Biata Oleńka îşi repeta în fiecare zi tot ce 
putea să-l apere. 

Se zbuciumă şi suferi atât de mult în aceste zile, 
încât îşi zdruncină sănătatea. 

Jupân Tomasz se îngrijoră foarte mult şi într-o 
seară, când rămaseră singuri, o întrebă: 

— Oleńka, spune-mi cu mâna pe inimă ce gândeşti 
despre stegarul de Orsza? 

— Dumnezeu mi-e martor că nu vreau să mă 
gândesc la el! răspunse. 

— Pentru că, vezi tu... ai cam slăbit... şi hm!... Se 

prea poate ca tu să-l mai... Nu vreau să te îndemn la 
nimic, dar aş fi bucuros să aflu ce se petrece în sufletul 
tău... Nu eşti de părere că voinţa bunicului răposat ar 
trebui să se împlinească? 

— Niciodată! răspunse Oleńka. Bunicul mi-a lăsat o 
portiţă deschisă în care voi ciocăni la Anul Nou. Astfel 
se va împlini şi voia lui. 

— Nici eu n-am dat crezare trăncănelilor unora şi 
altora, zise spătarul, cum că Babinicz şi Kmicic sunt 
totuna, dar la Magier6w a luptat împotriva vrăjmaşilor şi 
şi-a vărsat sângele pentru ţară. E drept că s-a îndreptat 
mai târziu, dar tot s-a îndreptat! 

— Păi şi prinţul Bogusław se află acum în slujba 
regelui şi a Republicii! răspunse jupâniţa cu jale. 
Dumnezeu să-i ierte pe amândoi, mai ales pe acela care 
şi-a vărsat sângele... Cu toate acestea, oamenii vor avea 
dreptul să spună întotdeauna că în clipa cea mai grea, în 
clipa de cumpănă şi de prăbuşire, au luptat împotriva 
ţării, întorcându-se alături de ea atunci când vrăjmaşul a 
fost învins, când folosul propriu le-a poruncit să ţină cu 
cel mai tare. Asta-i vina lui! Acum nu mai sunt trădători, 
pentru că nu mai au ce dobândi! Care-i meritul lor?.. Nu 
e oare o nouă dovadă că asemenea oameni sunt 
totdeauna gata să slujească celui mai puternic? De-ar fi 
dat Dumnezeu să fie altfel! O vină ca asta nu poate fi 
răscumpărată numai de cele întâmplate la Magierow... 

— E adevărat! Nu tăgăduiesc! răspunse spătarul. E 
un adevăr greu, dar rămâne adevăr! Trădătorii de 
odinioară s-au întors cu toţii la rege. 

— Asupra stegarului de Orsza, vorbi mai departe 

jupâniţă, apasă o povară şi mai înfricoşătoare decât 
asupra prinţului Bogusław, deoarece jupân Kmicic s-a 
oferit să-l vândă pe rege, lucru de care până şi prinţul s- 
a temut. Poate oare un plumb întâmplător să şteargă 
asemenea vină?... Aş fi îngăduit să mi se taie mâna asta, 
numai să nu fi fost aşa... dar a fost şi nu se mai 
întoarce!... Se vede că Dumnezeu l-a lăsat să trăiască 
tocmai ca să se căiască... O, unchiule, unchiule, ne-am 
păcăli singuri dacă am vrea să ne încredinţăm unul pe 
altul că e fără pată. Şi ce-am câştiga? Poţi să-ţi înşeli 
oare propria conştiinţă? Facă-se voia lui Dumnezeu... Ce 
s-a rupt o dată, nu se mai leagă la loc şi nici nu trebuie! 
Sunt fericită că stegarul trăieşte... recunosc, pentru că 
pesemne că Dumnezeu s-a milostivit de el... Dar cu asta 
s-a isprăvit l Voi fi fericită să aud că şi-a spălat vina, mai 
mult nu vreau şi nici nu-mi doresc, chiar dacă aş mai 
suferi... Dumnezeu să-l ajute 

Oleńka nu mai putu să vorbească, fiindcă izbucni în 
hohote de jale; era însă pentru ultima dată. Spusese tot 
ce avusese pe inimă şi liniştea începea să i se reaşeze în 
suflet. 


Capitolul XXX 


Într-adevăr, sufletul împielițat al viteazului nu voia 
să părăsească învelişul trupesc şi nu-l părăsi. La o lună 
după întoarcerea la Lubicz, rănile lui jupân Andrzej 
începură să se închidă. Mai înainte însă, recăpătându-şi 
cunoştinţa, se uită prin încăpere şi ghici îndată că se 
află la Lubicz. 

Apoi îl strigă pe credinciosul Soroka. 

— Soroka, îi spuse, Dumnezeu s-a milostivit de 
mine! Simt că n-am să mai mor. 

— La poruncă! răspunse bătrânul oştean, strivindu- 
şi o lacrimă cu pumnul. 

Iar Kmicic vorbi mai departe, parcă de unul singur: 

— S-a isprăvit cu căinţa... nu mai încape îndoială. 
Dumnezeu s-a îndurat de mine! 

Apoi tăcu un răstimp, doar buzele îngânau o 
rugăciune. 

— Soroka! zise iarăşi. 

— La porunca înălţimii tale! 

— Cine stă la Wodokty? 

— Jupâniţa şi spătarul de Rosienie. 

— Lăudat fie numele Domnului! A venit cineva să 
întrebe de mine? 

— Au venit de la Wodokty până când le-am spus că 
înălţimea ta te vei face bine. 

— Si pe urmă n-au mai venit? 

— Nu. 

La acestea, Kmicic: 

— Nu ştiu încă nimic, dar o să afle chiar de la mine. 
N-ai spus nimănui că am luptat aici sub numele de 
Babinicz? 

— N-am avut poruncă! răspunse oşteanul. 

— Dar jupân Wołodyjowski nu s-a întors cu 
laudanienii? 

— Încă nu, dar pot să pice de pe o zi pe alta. 

Cu acestea, vorbirea din prima zi luă sfârşit. Doua 
săptămâni mai târziu, jupân Kmicic se sculă din pat şi 

începu să umble în cârje, iar duminică următoare se 
încăpăţână să meargă la biserică. 

— Mergem la Upita, îi spuse lui Soroka, pentru că 
trebuie să începem cu Dumnezeu, iar după slujbă la 
Wodokty. 

Soroka nu îndrăzni să se împotrivească şi porunci 
să se aştearnă brişca cu fân, iar jupân Andrzej se găti ca 
de sărbătoare şi plecară. 

Ajunseră prea devreme, în biserică era foarte puţină 
lume. Jupân Andrzej, sprijinit de braţul lui Soroka se 
apropie de altarul cel mare şi îngenunche lângă strana 
enoriaşilor de vază; nu-l recunoscu nimeni, atât de mult 
se schimbase; era tras la faţă, slăbit, şi purta o barbă 
lungă care-i crescuse în timpul războiului şi al bolii. 
Cine se uita la el, credea că e vreun şleahtic în trecere 
pe la Upita, care venise să asculte slujba; o mulţime de 
războinici se întorceau la moşiile lor de pe câmpul de 
luptă. 

Biserica se umplea cu încetul de poporenii şi 
şleahticii din împrejurimi. În curând începură să 
sosească şi stăpânii moşiilor mai depărtate, deoarece în 
multe locuri bisericile fuseseră arse, astfel că erau 
nevoiţi să vie la Upita, ca să asculte sfânta slujbă. 

Cufundat în rugăciune, Kmicic nu vedea pe nimeni; 
îl treziră din gândurile-i cucernice paşii celor care se 
aşezau în stranele din jur. 

Atunci îşi înălţă privirile si văzu deasupra lui chipul 
dulce şi trist al Olenkăi. 

La rândul ei, jupâniţa îl văzu şi ea şi-l recunoscu 
numaidecât, pentru că se dădu înapoi, îngrozită parcă; 

la început, faţa i se învâlvoră, apoi păli de moarte, dar 
îşi încordă voinţa, se stăpâni şi îngenunche” lângă el; al 
treilea loc îl ocupă spătarul. 

Şi Kmicic şi ea îşi plecară capetele şi, sprijinindu-şi 
faţa în palme, stăteau tăcuţi, iar inimile băteau să le 
spargă pieptul. Jupân Andrzej vorbi cel dintâi: 

— Binecuvântat fie numele Domnului! 

— În vecii vecilor!... răspunse Oleńka cu jumătate 
de glas. Şi mai mult nu-şi spuseră. 

În acest timp, preotul începu predica: Kmicic îl 
ascultă, dar, cu toată silinţa lui, nu auzi şi nu pricepu 
nimic. Fiinţa scumpă, pe care o dorise atâţia ani, care 
nu-i ieşise niciodată din gând şi din inimă, se afla acum 
lângă el. O simţea alături şi nu cuteza să-şi întoarcă 
privirile spre ea, pentru că era în biserică, dar închidea 
ochii şi-i asculta răsuflarea. 

„Oleńka, Oleńka e lângă mine! îşi spunea. lată că 
Dumnezeu a poruncit să ne revedem în biserică după 
atâta vreme...” Gândurile şi inima lui îi repetau numele 
fără încetare: „Oleńka, Oleńka, Oleńka!” 

În răstimpuri, îl înăbuşea plânsul, apoi iarăşi 
aducea înflăcărat mulțumire Domnului; aproape că nu-şi 
mai dādea seama ce se petrece cu el. 

Jupâniţa stătea mereu în genunchi cu faţa ascunsă 
în mâini. 

Preotul isprăvi predica şi cobori din amvon, înaintea 
bisericii se auzi deodată zăngănit de arme şi tropote de 
copite. Un glas strigă la intrare: „Se întorc laudanienii!” 
şi biserica se umplu de murmure care crescură curând 
în strigăte tot mai puternice: 

— Laudanienii, laudanienii! 

Mulțimea începu să freamăte şi capetele tuturor se 
întoarseră îndată spre uşă. 

Intrarea înnegri de oameni şi ceata înarmată păşi în 
biserică. În frunte mergeau, zornăindu-şi pintenii, jupân 
Wołodyjowski şi jupân Zagłoba. Mulțimea se desfăcu în 
faţa lor, iar ei străbătură biserica, îngenuncheară 
înaintea altarului, se rugară o vreme şi intrară amândoi 
în sacristie. 

Laudanienii se opriră la mijlocul naosului, nedând 
bineţe nimănui, din respect pentru locul în care se aflau. 

Ce mai privelişte! Feţe amenințătoare, asprite de 
vânturi, slăbite de greutăţile războiului, crestate de 
săbiile suedeze, nemţeşti, ungureşti şi moldovene. Toată 
desfăşurarea războiului şi fala Laudei cucernice erau 
însemnate cu, paloşul pe ele. lată-i pe Butrymi şi pe 
Stakjeni, pe Domaszewiczi şi pe Gosciewiczi, atâţia câţi 
mai rămăseseră. Din cei care plecaseră cândva din 
Lauda cu Wotodyjowski, se întorseseră abia un sfert, 

De aceea, multe neveste îşi caută în zadar bărbaţii, 
mulţi bătrâni nu-şi mai găsesc feciorii şi hohotele 
îndurerate se înmulţesc, căci şi cei care se întâlnesc cu 
cei dragi plâng de bucurie. Toată biserica răsună de 
suspine; din când în când, un glas rosteşte un nume 
iubit şi tace, iar oştenii stau falnici, rezemaţi în paloşe, 
dar şi lor le şiroiesc lacrimile peste cicatricele adânci, 
scurgându-se pe mustăţile uriaşe. 

Deodată, clopoţelul sună la uşa sacristiei, şi plânsul 
şi murmurele conteniră. Îngenuncheară cu toţii, iar 
preotul ieşi cu sfintele daruri, urmat de jupân 

Wołodyjowski şi de jupân Zagłoba în cămăşi albe, şi 
slujba începu. 

Preotul era şi el mişcat şi când rosti prima dată spre 
credincioşi: Dominus vobiscum! glasul îi tremura, iar 
când veni rândul Evangheliei şi toate săbiile ieşiră din 
teacă în semn că Lauda e întotdeauna gata să apere 
credinţa, de se lumină biserica de luciul oţelelor, abia fu 
în stare să cânte sfintele vorbe. 

Îngânară apoi cu toţii rugăciunea, cuprinşi de 
simţăminte pioase, şi slujba luă sfârşit. Preotul însă, 
după ce puse la loc sfintele daruri în altar, se întoarse 
către mulţime în semn că mai vrea să spună ceva. 

Se aşternu liniştea, iar preotul întâmpină mai întâi 
cu vorbe calde de bun sosit pe oştenii care se 
întorseseră, apoi vesti tuturor că va citi scrisoarea 
regelui, adusă de polcovnicul steagului laudanian. 

După o clipă, în tăcerea adâncă, se auzi în toată 
biserica glasul dinaintea altarului: 

„Noi, Jan Kazimierz, rege al Poloniei, mare prinţ de 
Lituania, Mazowsze, Prusia etc. etc. In numele Tatălui, 
al Fiului şi al Sfântului Duh, amin! 

Aşa cum faptele nelegiuite ale oamenilor de rea- 
credință, îndreptate împotriva regelui şi a ţării, înainte 
de a ajunge în fața judecătorului ceresc, au a fi 
pedepsite în viața pământească. tot atât de drept este ca 
virtutea să nu rămână fără răsplată, care se cuvine să-i 
sporească strălucirea şi să slujească drept îndemn 
pentru urmarea pildelor inălţătoare. 

Drept care facem cunoscut întregii stări a 
cavalerilor, anume oamenilor de arme şi mirenilor, celor 

care au cuius vis dignitatis”+ et praeeminentiae, şi 
totodată tuturor şleahticilor din Marele Principat al 
Lituaniei şi din stărostia Samogiţiei, cum Că orice 
gravamina ar apăsa asupra numitului şi multiubitului 
nostru Andrzej Kmicic, stegar de Orsza, acestea, 
cunoscute fiind meritele şi slava lui, au a pieri din 
amintirea oamenilor, neştirbind cu nimic cinstea şi 
faima pomenitului stegar de Orsza. “ 

Aici preotul se opri din citit şi privi spre strana în 
care stătea jupân Andrzej; acesta se ridică o clipă şi se 
aşeză din nou, apoi îşi rezemă capul slăbit de tăblia 
despărţitoare şi închise ochii, ca şi când şi-ar fi pierdut 
simţirea. 

Toate privirile se îndreptară spre el, toate buzele 
începură să şoptească: 

— Jupân Kmicic, Kmicic, Kmicic, iată-l acolo, lângă 
jupâniţa Billewicz. 

Dar preotul începu să citească iarăşi în tăcerea 
surdă: 

„Care stegar de Orsza, deşi la începutul nefericitei 
năvăliri a suedezilor s-a arătat de partea prințului 
voievod, n-a făcut-o din interes, el dorind din toată inima 
binele ţării, înşelat fiind de lămuririle prințului cum că 
pentru mântuirea Republicii n-a mai rămas alt drum 
decât acela pe care păşea el! 

Venind apoi la prințul Bogusław care, socotindu-l 
vânzător, ia dezvăluit limpede toate  uneltirile-i 
duşmănoase împotriva ţării, nu numai că numitul stegar 
de Orsza nu i-a făgăduit să ridice mâna asupra noastră, 


24 Puterea rangului şi a demnităţii (lat.). 

dar l-a răpit pe prinț cu braţul înarmat, vrând să 
răzbune astfel suferinţele noastre şi ale ţării...” 

— Doamne, fii milostiv cu mine păcătoasa! hohoti 
un glas de femeie lângă jupân Andrzej, iar în biserică se 
iscară iarăşi murmure de uimire. 

Preotul citi mai departe: 

„Împuşcat fiind în obraz de acelaşi prinţ, după ce s- 
a înzdrăvenit, a plecat îndată la Częstochowa şi a apărat 
cu pieptul său sfântul lăcaş, dând tuturor pildă de 
statornicie şi vitejie; tot acolo, primejduindu-şi sănătatea 
şi viaţa, a aruncat în aer cu pulbere cel mai mare tun de 
asediu, cu care prilej, prins fiind, a fost osândit la 
moarte de vrăjmaşul neînduplecat şi chinuit cu foc 
înainte...” 

Ici şi colo, femeile izbucniră în plâns. Oleńka 
tremura din tot trupul, cuprinsă parcă de friguri. 

„Dar scăpat de puterea Reginei îngerilor şi din 
această cumpănă, a venit la noi în Slask şi, după 
întoarcerea noastră în ţara scumpă, când vrăjmaşul 
înşelător ne-a întins o capcană, numitul stegar s-a 
aruncat numai cu patru oameni asupra dușmanului, 
scăpându-ne astfel viaţa. Acolo, tăiat şi împuns de 
rapiere, înotând până la brâu în sângele-i de viteaz, a 
fost ridicat fără suflare de pe câmpul de bătaie...” 

Oleńka îşi duse amândouă mâinile la tâmple şi, 
înălţându-şi capul, începu să tragă cu lăcomie aerul 
printre buzele arse. Pin piept i se smulgeau gemete: 

— Doamne! Doamne! Doamne! 

Şi iarăşi răsună glasul preotului din ce în ce mai 
tulburat: 

„lar când în urma strădaniei noastre s-a însănătoşit, 
nici atunci nu s-a odihnit, ci a continuat războiul, 
luptând de fiecare dată cu fală nemărginită, dat pildă 
mereu cavalerilor de către hatmanii celor două nații, 
până la fericita cucerire a Varşoviei, după care a fost 
trimis în ținuturile prusiene sub numele de Babinicz... ” 

Când răsună în biserică acest nume, murmurul 
omenesc se prefăcu în zgomot de talazuri. Aşadar el era 
Babinicz?! Aşadar, acel nimicitor al suedezilor, 
izbăvitorul aşezărilor de la Wolmontowicze, învingător 
în atâtea bătălii, era Kmicic?!... Larma se înteţea tot mai 
mult, mulţimea începu să se îmbulzească spre altar, ca 
să-l vadă mai bine. 

— Doamne,  binecuvântează-l!  Binecuvântează-l, 
Doamne! se auziră sute de glasuri. 

Preotul se întoarse spre strane şi făcu semnul crucii 
asupra lui jupân Andrzej care, rezemat de tăblie, 
semăna mai degrabă cu un mort, decât cu un om viu, 
deoarece sufletul i se înălța spre ceruri de fericire. 

După care, capelanul citi mai departe: 

„Acolo a pustiit țara vrăjmaşului cu focul şi sabia, a 
contribuit precumpănitor la izbândă de la Prostki, l-a 
doborât cu propria mână pe prinţul Bogusław şi l-a luat 
prins, apoi venind în stărostia Samogiţiei, cât de mari 
sunt foloasele pe care le-a adus, câte oraşe şi sate a 
scăpat de braţul duşman, incolae? de acolo trebuie să 
cunoască cel mai bine.” 

— Cunoaştem, cunoaştem, cunoaştem!  tună 
mulţimea. 


25 Localnicii (lat.). 

— Să fie linişte! spuse preotul, apropiind de ochi 
scrisoarea regelui. 

„De aceea, noi — citi mai departe — cântărind toate 
meritele lui, tot binele pe care l-a făcut ţării şi nouă, mai 
mare decât al oricărui fiu faţă de părintele şi maica lui, 
am hotărât să le aducem la cunoştinţă tuturor prin 
această scrisoare, pentru ca un cavaler atât de mare, 
apărătorul credinţei, al nostru şi al Republicii, să nu mai 
fie prigonit de osânda oamenilor, ci dimpotrivă, să fie 
îndrăgit şi respectat de toți cum se cuvine. Înainte ca 
adunarea  Seimului să întărească  vrerile noastre, 
spălându-l de orice pată, şi înainte de a-l putea răsplăti 
cu stărostia de la Upita, care vacat, rugam pe toţi 
şleahticii din stărostia Samogiţiei să oprească în inima şi 
mintea lor aceste vorbe ale noastre pe care însăşi 
justiția, fundamentum regnorum”? ne-a poruncit să le 
trimitem spre luare-aminte. “ 

Preotul isprăvi şi, întorcându-se cu faţa la altar, 
începu să se roage. Jupân Andrzej simţi deodată că o 
mână moale îi apucă mâna. Se uită: era Oleńka, şi 
înainte de a pricepe ce se întâmplă, înainte de a şi-o 
retrage, jupâniţă o ridică şi o duse la buze în văzul 
tuturor, în faţa altarului şi a mulţimii. 

— Oleńka! strigă Kmicic uluit. 

lar ea se ridică şi, acoperindu-şi faţa cu voalul, îi 
spuse spătarului: 

— Hai să plecăm, unchiule, să plecăm repede! Şi 
ieşiră prin uşa sacristiei. 

Jupân Andrzej încercă să se ridice şi să iasă după 


2 Dreptatea, fundamentul, baza domniilor (lat.). 

ea, dar nu mai fu în stare... 

Puterile îl părăsiră cu totul. 

În schimb, după un sfert de ceas, se afla înaintea 
bisericii, sprijinit de-o parte şi de alta de Wotodyjowski 
şi de Zagtoba. 

Mulțimea şleahticilor, mai avuţi şi mai săraci, şi 
oamenii de rând se înghesuiau în jurul lor; nevestele — 
cele care izbutiseră să se smulgă de la pieptul bărbaţilor 
întorşi din război — mânate de curiozitatea proprie firii 
femeieşti, dădeau fuga să se uite la acest Kmicic, 
înfricoşător cândva, astăzi însă mânuitorul Laudei şi 
viitor staroste. Cercul se strângea tot mai mult, aşa că 
laudanienii se văzură nevoiţi să-l înconjure pe cavaler, 
ca să-l ferească de îmbulzeală. 

— Jupâne Andrzej! strigă jupân Zagłoba. Vezi ce 
dar ţi-am adus. Nu te aşteptai la una ca asta. Acum să 
mergem la Wodokty, la logodnă şi la nuntă!... 

Vorbele lui jupân Zagłoba fură acoperite de 
strigătele tunătoare pe care laudanienii le înălţară la 
îndemnul lui Józwa Butrym: 

— Să trăiască jupân Kmicic! 

— Să trăiască! repetă mulţimea. Trăiască starostele 
nostru de Upita. Trăiască! 

— La Wodokty, cu toţii! răcni iarăşi jupân Zagtoba. 

— La Wodokty! La Wodokty! strigară o mie de guri. 
Să mergem în peţit la Wodokty, cu jupân Kmicic, cu 
izbăvitorul nostru! La jupâniţă, la Wodokty! 

Se iscă o frământare grozavă. Laudanienii 
încălecară pe cai, iar mulţimea se repezi la căruţe, 
brişte, şarete. Cei care veniseră pe jos, o luară la fugă 

de-a dreptul prin pădure şi peste câmpuri. Strigătul „La 
Wodokty” răsuna în tot târgul. Drumurile se umplură de 
grupuri de oameni în straie de culori felurite. 

Jupân Kmicic şedea într-o  caretă, între 
Wołodyjowski şi Zagłoba, şi-l lua în braţe când pe unul, 
când pe celălalt. Nu putea să vorbească, deoarece era şi 
acum foarte tulburat; dealtfel, goneau de parcă 
năvăliseră tătarii la Upita. Toate briştele şi carele 
zoreau la fel în jurul lor. 

Târgul rămăsese departe în urmă, când 
Wołodyjowski se apropie deodată de urechea lui Kmicic 
şi-l întrebă: 

— Jędrek, nu ştii unde e cealaltă? 

— La Wodokty! răspunse viteazul. 

Atunci mustăcioara lui jupân Michał începu să se 
mişte avan, nu se ştie dacă din pricina vântului sau a 
tulburării, destul că tot drumul sfârcurile se tot zburliră 
înainte ca două andrele ori ca nişte coarne de cărăbuş. 

Jupân Zagtoba cânta de bucurie cu un glas atât de 
gros, de se speriau caii: 

Eram noi doi, Kasienko, numai noi doi pe 
lume, 
Dar mi se pare, dragă, că vom fi trei anume. 

Anusia nu venise în duminica aceea la biserică, 
deoarece fusese rândul ei să rămână cu jupâniţa 
Kulwiec care nu se simţea prea bine; o zi stătea ea, o zi 
Oleńka. 

Toată dimineaţa o îngrijise şi o oblojise pe bolnavă, 
aşa că era destul de târziu când se apucase să spună 
rugăciunile. 

Abia rostise ultimul „Amin!” când se auzi uruitul 
caleștii la poartă şi Oleńka se năpusti ca vijelia In odaie. 

— Isuse, Mărie! Ce s-a întâmplat? strigă jupâniţa 
Borzobohata, uitându-se la ea. 

— Anusia, ştii cine-i Babinicz?... E jupân Kmicic! 

Anusia zvâcni drept în picioare. 

— Cine ţi-a spus? 

— S-a citit scrisoarea regelui... jupân Wołodyjowski 
a adus-o... laudanienii... 

— Păi, jupân Wołodyjowski s-a întors?... exclamă 
Anusia. 

Şi se aruncă în braţele Olenkăi. Oleńka primi 
această răbufnire de bucurie ca pe o dovadă a dragostei 
Anusiei faţă de ea; era atât de tulburată, încât aproape 
că nu mai ştia ce se petrece în jurul ei. Faţa i se roşise 
ca focul şi răsufla repede, de parcă era tare obosită. 

Începu să povestească fără nici o rânduială şi cu 
glasul întretăiat tot ce auzise la biserică, alergând în 
acest timp ca o nebună prin încăpere şi repetând mereu: 
„Nu sunt vrednică de el!” îşi spunea că ea l-a nedreptăţit 
mai mult decât oricine, că n-a vrut nici măcar să se 
roage pentru el, atunci când viteazul îşi vărsa sângele 
pentru Sfânta Fecioară, pentru ţară şi pentru rege. 

În zadar încerca Anusia s-o mângâie, alergând după 
ea prin odaie. Ea o ţinea una şi bună că nu-l merită şi că 
nu va îndrăzni să se uite în ochii lui, apoi iar începea să 
vorbească despre isprăvile lui Babinicz, despre răpirea 
lui Bogustaw, despre răzbunarea lui şi scăparea regelui, 
despre Prostki, Wolmontowicze, Czestochowa, în sfârşit, 
despre vinovăția şi neînduplecarea ei, pentru care 

trebuie să se căiască la mânăstire. 

Văicărelile fură întrerupte de jupân Tomasz care 
dădu buzna înăuntru şi strigă: 

— Pentru Dumnezeu, toată Upita vine la noi! Au 
ajuns în sat, iar Babinicz trebuie să fie cu ei! 

Într-adevăr, strigătele îndepărtate vestiră în curând 
apropierea mulţimii. Spătarul o luă de mână pe Oleńka 
şi o duse în pridvor: Anusia ieşi după ei. 

Deodată, mulţimea de oameni şi cai înnegri în 
depărtare; cât cuprindeai cu ochii, drumul era ticsit de 
lume. În cele din urmă, ajunseră la conac. Cei care 
scurtaseră drumul peste câmp, se buluciră prin şanţul 
de apărare şi peste îngrădituri; iar carele se înghesuiră 
la poartă; chiuiau cu toţii, aruncându-şi căciulile în sus. 

În sfârşit, se ivi ceata înarmată a laudanienilor, 
având în mijloc careta în care şedeau trei bărbaţi: jupân 
Kmicic, jupân Wołodyjowski şi jupân Zagłoba. 

Careta se afla mai la o parte, neputând trage lângă 
pridvor din pricina mulţimii. Zagtoba şi Wotodyjowski 
săriră jos cei dintâi, îi ajutară lui Kmicic să coboare şi-l 
luară de braţ. 

— Daţi-vă la o parte: strigă Zagłoba. 

— Daţi-vă la o parte! repetară laudanienii. 

Oamenii se traseră îndărăt numaidecât, lăsând la 
mijloc o uliţă largă, pe care cei doi cavaleri îl conduseră 
pe Kmicic până în pridvor. Viteazul se clătina pe 
picioare şi era palid ca ceara, dar păşea cu capul ridicat, 
tulburat şi fericit în acelaşi timp. 

Oleńka se sprijini de uşă şi braţele îi căzură fără 
putere. Când îl văzu înaintea ei, când se uită la chipul 

acestui sărman care, după atâţia ani de despărțite se 
apropie de ea asemenea biblicului Lazăr, fără un strop 
de sânge în obraz, suspinele îi cutremurară iarăşi 
pieptul. Din pricina slăbiciunii, a fericirii şi a tulburării, 
nu mai ştia nici el ce să spună şi repeta mereu cu glasul 
întretăiat: 

— Ei vezi, Oleńka, vezi? 

Jupâniţa îi alunecă deodată la picioare. 

— Jedrus, nu sunt vrednică să-ţi sărut rănile tale! 

În clipa aceea, viteazul îşi recapătă puterile, o ridică 
de jos ca pe un fulg şi o strânse la piept. 

Un strigăt uriaş asurzi toate urechile, cutremurând 
pereţii caselor şi scuturând ultimele frunze din copaci. 
Laudanienii începură să tragă cu flintele; unii îşi 
zvârleau căciulile în sus şi împrejur se vedeau chipuri 
înseninate de bucurie, ochi învăpăiaţi şi guri care 
strigau: 

— Vivat Kmicic! Vivat Billewiczowna! Vivat tânăra 
pereche! 

— Vivat cele două perechi: tună Zagłoba. 

Dar glasul i se pierdu în larma tuturor. 

Conacul de la Wodokty semăna cu o tabără. Toată 
ziua se tăiară din porunca spătarului berbeci şi boi, se 
dezgropată butoaiele cu mied şi bere. Seara se aşezară 
cu toţii la ospăț, cei mai vârstnici şi mai de vază prin 
încăperi, iar tinerii în odaia slujitorilor: prostimea se 
veseli şi ea în jurul bobotăilor aprinse în bătătură. 

La masa celor aleşi, paharele se goleau întruna în 
cinstea celor două perechi fericite, iar când voioşia 
ajunse la culme, jupân Zagłoba mai rosti următoarea 

urare: 

— Cinstite jupâne Andrzej şi tu, vechi prieten, 
jupâne Michał, vouă vă vorbesc! Nu-i destul că v-aţi 
primejduit viaţa în luptă, că v-aţi vărsat sângele şi l-aţi 
biruit pe vrăjmaş! Truda voastră nu s-a isprăvit, 
deoarece acum, când a pierit atâta amar de lume în 
acest război cumplit, datoria voastră este să sporiţi 
numărul apărătorilor acestei Republici scumpe, lucru 
pentru care, nădăjduiesc, nu veţi duce lipsă de curaj şi 
tragere de inimă! Domniile voastre, să închinăm dar în 
cinstea vlăstarelor viitoare! Dumnezeu să le dea noroc şi 
să le ajute să păstreze această moştenire pe care le-o 
lăsăm reîntregită cu truda, sudoarea şi sângele nostru. 
Fie ca atunci când vor veni vremuri de năprasnă, să-şi 
aducă aminte de noi şi să nu-şi piardă nădejdea 
niciodată, încredinţaţi fiind că nu se află primejdie din 
care, viribus unitis” si cu ajutorul lui Dumnezeu, să nu 


poată scăpa. 
* 


* * 


Curând după nuntă, jupân Andrzej plecă la războiul 
care izbucnise la fruntariile de răsărit. Dar biruința 
fulgerātoare a lui Czarniecki şi Sapieha asupra lui 
Chowański şi Dolgoruki, şi aceea a hatmanilor coroanei 
asupra lui Szeremet îi puseră capăt repede. Atunci 
Kmicic se întoarse acoperit iarăşi de slavă şi se 
statornici la Wodokty. Rangul de stegar de Orsza îl primi 
după el vărul său, Jakub, care mai apoi făcu parte din 
nefericita confederație a oştenilor. Jupân Andrzej, 


27 Cu forţe unite (lat.). 

rămânând cu trup şi suflet alături de rege, răsplătit cu 
stărostia de la Upita, trăi mulţi ani în pace şi dragoste 
pilduitoare cu laudanienii, înconjurat de cinstirea 
tuturor. Răuvoitorii — căci cine nu-i are — spuneau într- 
adevăr că îşi asculta nevasta în toate, dar el nu se 
ruşina, dimpotrivă, recunoştea singur că-i cere părerea 
în orice treabă mai însemnată. 


Sfârşit 

